
PROLOG 


Ora 7:14 p.m., vineri, 10 octombrie 
Boston, Massachusetts 


Mario Dublin mergea împleticit pe strada aglomerată din 
centru, ţinând în mâna tremurândă o bancnotă de un dolar. Cu 
hotărârea neclintită a cuiva care ştie exact încotro se îndreaptă, 
vagabondul şleampăt înainta nesigur pe picioare şi se plesnea 
peste cap cu mâna liberă. Intră clătinându-se într-o drogherie pe 
geamurile căreia erau afişate reducerile de preţuri. 

Tremurând, puse bancnota pe tejghea în faţa vânzătorului. 

— Vreau Advil. Aspirina îmi distruge stomacul. Am nevoie de 
Advil. 

La vederea bărbatului neras, îmbrăcat într-o uniformă militară 
zdrențuită, vânzătorul strânse gura. Totuşi, afacerile erau 
afaceri. Intinse mâna în spate, spre o poliţă cu analgezice şi 
scoase cutia cea mai mică de Advil. 

— Ai face bine să mai pui trei dolari ca s-o iei pe asta. Dublin 
împinse unica bancnotă pe tejghea şi întinse mâna după cutie. 
Vânzătorul o trase înapoi. 

— M-ai auzit, amice. Incă trei dolari. N-ai parale, n-ai pastile. 

— Am doar un dolar... îmi crapă capul. 

Cu o viteză uimitoare, Dublin se aplecă peste tejghea şi înhaţă 
cutiuţa. Vânzătorul încercă să o ia înapoi, însă Dublin n-o lăsa din 
mână. Se luptară o vreme, izbind un borcan cu acadele şi 
răsturnând pe podea o cutie cu vitamine. 

— Incetează, Eddie! strigă farmacistul din spate, întinzând 
mâna după telefon. Lasă-l s-o ia! 

În timp ce farmacistul forma un număr, vânzătorul renunţă la 
cutie. 

innebunit, Dublin sfâşie cartonul, deşurubă cu greu capacul 
flaconului şi răsturnă tabletele în palmă. Câteva căzură pe 
podea. Aruncă tabletele în gură, se înecă încercând să le înghită 
pe toate şi se prăbuşi pe podea, răpus de durere. Işi apăsă 
tâmplele cu podul palmelor şi gemu. 

Câteva clipe mai târziu, o maşină de patrulă opri în faţa 

magazinului. Farmacistul le făcu semn poliţiştilor să intre. Arătă 
spre Mario Dublin, care zăcea ghemuit pe podea şi strigă: 

— Luaţi-l de-aici pe golanul ăsta împuţit! Uite ce mi-a făcut în 
magazin. O să depun plângere pentru atac şi furt! 

Poliţiştii îşi scoaseră bastoanele de cauciuc. Observară 
pagubele minore şi pastilele risipite pe jos, dar simţiră şi izul de 
alcool. Cel mai tânăr îl ridică pe Dublin în picioare. 

— Gata, Mario, hai să facem o plimbare. i 

Al doilea poliţist îl luă pe Dublin de celălalt braţ. Il conduseră 
pe beţivul docil până la maşină. Dar, în vreme ce partenerul lui 
deschidea uşa, cel tânăr apăsă capul lui Dublin, ca să-l facă să 
urce. 

Dublin ţipă şi-l izbi, răsucindu-se de sub mâna ce-i sporea 
durerea de cap. 

— Inhaţă-l, Manny! ţipă cel tânăr. 

Manny încercă să-l apuce pe Dublin, însă beţivul se smulse şi 
scăpă. Cel mai tânăr se năpusti asupra lui. Vârstnicul roti 
bastonul şi îl lovi pe Dublin, doborându-l. Vagabondul ţipă. Trupul 
omului se scutură, apoi se rostogoli pe caldarâm. 

Cei doi poliţişti păliră, privindu-se unul pe altul. Manny 
protestă: 

— Nu l-am lovit aşa de tare. 

Cel mai tânăr se aplecă să-l ajute pe Dublin să se ridice. 

— lisuse. li arde capul! 

— Să-l urcăm în maşină! 

ÎI luară pe Dublin care icnea de durere şi îl aruncară pe 
bancheta din spate. Manny conduse maşina în mare viteză, cu 
sirena vuind. De îndată ce frână scrâşnind din roţi în faţa 
spitalului de urgenţă, Manny deschise portiera cu o izbitură şi se 
năpusti ca o vijelie în clădire, strigând după ajutor. Celălalt 
poliţist ocoli în fugă maşina ca să deschidă portiera din spate. 

Când medicii şi infirmierele sosiră cu o targă, tânărul din 
patrulă părea paralizat, privind ţintă spre bancheta din spate, 
unde Mario Dublin zăcea inconştient într-o baltă de sânge care se 
scursese pe podea. 

Medicul inspiră zgomotos. Apoi se aplecă înăuntru, verifică 
pulsul, îşi lăsă urechea pe pieptul beţivului, după care se retrase 
dând din cap: 

— E mort. 

— Nu se poate! 

Polițistul mai vârstnic ridică vocea: 

— De-abia l-am atins pe ticălos! N-or să ne pună nouă asta în 
cârcă. 

Cum în acest caz era implicată poliţia, după numai patru ore 
medicul legist era pregătit pentru autopsierea decedatului Mario 
Dublin, cu adresă necunoscută, în morga de la subsolul spitalului. 

Uşile duble ale sălii se deschiseră larg. 

— Walter! Nu-l deschide! 

Doctorul Walter Pecjic ridică privirea. 

— Ce s-a întâmplat, Andy? 

— Poate că nimic, zise neliniştit doctorul Andrew Wilks, dar tot 
sângele ăla din maşina poliţiei mă sperie de moarte. Sindromul 
de insuficienţă respiratorie acută n-ar trebui să provoace 
sângerări pe gură. Am văzut atâta sânge doar în cazul unei febre 
hemoragice pe care am tratat-o în Africa, pe când eram în Peace 
Corps. Tipul ăsta avea la el o legitimaţie a veteranilor de război 
invalizi. Poate că a fost încartiruit în Somalia sau în altă zonă din 
Africa. 

Doctorul Pecjic se uită la cadavrul pe care se pregătea să-l 
disece. Apoi puse bisturiul pe tavă. 

— Poate că ar trebui să-l sunăm pe director. 

— Şi Secţia de Boli Infecţioase, spuse Wilks. 

Doctorul Pecjic încuviinţă, privind îngrozit. 


Ora 7:55 p.m. 
Atlanta, Georgia 


Adunați în sala de festivități a liceului, părinţii şi prietenii 
ascultau în tăcere. Pe scena intens luminată se afla o 
adolescentă frumoasă, într-un decor menit să înfăţişeze 
restaurantul din piesa lui William Inge, Stația de autobuz. 
Mişcările fetei erau stângace, iar frazele ei, rostite de obicei pe 
un ton firesc, aveau o anume rigiditate. 

Nimic din toate astea nu o deranja pe femeia corpolentă, cu 
un aer matern, aşezată în primul rând. Avea o rochie gri-argintie, 
de genul celor pe care le poartă mama miresei la o nuntă, cu un 
corsaj sărbătoresc din trandafiri. O privea radioasă pe fată şi, 
când scena se sfârşi în aplauzele politicoase ale asistenţei, 
bătăile ei din palme răsunară cu putere. 

După lăsarea cortinei, femeia sări în picioare ca să aplaude. Se 
duse către uşa care dădea spre scenă, aşteptând, în vreme ce 

tinerii din distribuţie ieşeau ca să-şi întâlnească părinţii, prietenii 
şi prietenele. Era ultima reprezentaţie a stagiunii şcolare, iar ei 
erau îmbujoraţi de succes şi nerăbdători să ajungă la petrecerea 
care avea să dureze până târziu în noapte. 

— AŞ fi vrut ca tatăl tău să te vadă în seara asta, Billie Jo, zise 
falnica mamă, în timp ce frumoasa liceană se suia în maşină. 

— Şi eu, mami. Hai să mergem acasă. 

— Acasă? 

Mămoasa femeie era nedumerită. 

— Vreau să mă întind puţin. Pe urmă o să mă îmbrac pentru 
petrecere, bine? 

— Mi se pare că ţi-e rău. 

Mama ei o privi cu atenţie, apoi întoarse maşina din drum. 
Billie Jo avea nasul înfundat şi tuşea de peste o săptămână, dar 
insistase să joace în piesă. 

— E doar o răceală, mamă, spuse iritată fata. 

Când ajunseră acasă, adolescenta se freca la ochi şi gemea. 
Pe obraji îi apăruseră două pete roşii din cauza febrei. Ingrozită, 
mama deschise uşa în grabă şi alergă la telefon, unde formă 
911. Infirmierii spuseră să lase fata în maşină, să stea liniştită la 
căldură. Ambulanţa sosi în trei minute. 

In salvare, în timp ce sirena urla pe străzile din Atlanta, fata 
gemea şi se zvârcolea pe targă, chinuindu-se să respire. Mama 
ştergea faţa înfierbântată a fiicei sale şi plângea disperată. 

In camera de urgenţă a spitalului, o infirmieră o luă pe mamă 
de mână. 

— O să facem tot ce trebuie, doamnă Pickett. Sunt sigură că o 
să-şi revină curând. 

Două ore mai târziu, sângele îi ţâşni din gură şi Billie Jo muri. 


Ora 5:12 p.m. 
Fort Irwin, Barstow, California 


La începutul lui octombrie, deşertul întins al Californiei era la 
fel de nesigur şi schimbător ca şi ordinele unui proaspăt 
sublocotenent către primul său pluton. Ziua fusese senină şi 
însorită, iar atunci când Phyllis Anderson începu să pregătească 
cina în bucătăria casei sale cu două etaje, aflată în cel mai bun 
sector al zonei rezervate familiilor din Centrul Naţional de 
Antrenament, se simţea plină de optimism. Fusese o zi 

călduroasă şi soţul ei, Keith, dormise bine. Timp de două 
săptămâni, el se luptase cu o răceală zdravănă, iar ea spera că 
soarele şi căldura o vor alunga o dată pentru totdeauna. 

Dincolo de ferestrele bucătăriei, maşinile de stropit îşi făceau 
treaba în umbrele lungi ale după-amiezei. In straturile ei de 
plante apăruseră florile verii târzii, sfidând sălbăticia aspră a 
tufelor ţepoase de mesquito, creozot, yucca şi cactuşi ce 
creşteau printre stâncile negre ale deşertului. 

Phyllis fredona încet în timp ce punea macaroanele în cuptorul 
cu microunde. Auzi paşii soţului ei coborând scara. Maiorul pleca 
în seara aceea la nişte manevre de noapte. Dar tropăitul 
împleticit părea mai curând al lui Keith junior, alunecând şi 
bătând din picioare pe trepte, entuziasmat de gândul la filmul 
unde ea plănuise să-i ducă pe cei doi copii după ce tatăl lor va 
pleca. La urma urmei, era vineri seara. Femeia strigă: 

— Jay-Jay, încetează! 

Dar nu era Keith junior. Soțul ei, pe jumătate îmbrăcat în 
uniforma de camuflaj, intră clătinându-se în bucătăria 
călduroasă. Era lac de sudoare şi îşi strângea capul în mâini, 
vrând parcă să-l împiedice să explodeze. Bolborosi: 

— ... Spital... ajutor... 

In faţa ochilor ei îngroziţi, maiorul se prăbuşi pe podeaua 
bucătăriei, cu pieptul zbătându-se în încercarea de a respira. 

Şocată, Phyllis îl privi ţintă, apoi acţiona cu viteza şi hotărârea 
unei soţii de militar. leşi ca o furtună din bucătărie. Fără să mai 
bată, deschise cu o izbitură uşa laterală a casei vecine şi năvăli 
în bucătărie. Căpitanul Paul Novak şi soţia lui, Judy, rămaseră cu 
gura căscată. 

— Phyllis! 

Novak se ridică în picioare. 

— Ce s-a întâmplat, Phyllis? 

Soţia maiorului nu pierdu vremea cu explicaţii. 

— Paul, am nevoie de tine. Judy, vino să ai grijă de copii. 
Repede! 

Apoi se întoarse şi o luă la fugă, urmată de căpitanul Novak şi 
soţia lui. Când este chemat să acţioneze, un militar ştie că nu 
trebuie să pună întrebări. În bucătăria soţilor Anderson, familia 
Novak înţelese imediat situaţia. 

— Sun la nouă-unu-unu? 

Judy Novak întinse mâna după telefon. 

— Nu e timp! strigă Novak. 

— Maşina noastră! ţipă Phyllis. 

Judy Novak urcă în goană scările spre dormitoarele celor doi 
copii care se pregăteau să petreacă seara în oraş. Phyllis 
Anderson şi Novak îl ridicară pe maiorul care gâfâia. Din nas îi 
curgea sânge. Era semiconştient şi gemea, incapabil să 
vorbească. Cărându-l cu ei, cei doi alergară peste pajişte spre 
locul unde era parcată maşina. 

Novak se aşeză la volan, iar Phyllis se sui în spate, lângă soţul 
ei. Luptându-se să-şi înăbuşe suspinele, puse capul maiorului pe 
umărul ei şi îl ţinu strâns în braţe. Ochii lui o priveau în agonie în 
timp ce omul se chinuia să respire. Novak străbătu în viteză baza 
militară, cu mâna apăsată pe claxon. Maşinile se dădeau la o 
parte, asemeni unei companii de infanterie ce lasă tancurile să 
treacă. Dar atunci când ajunseră la spitalul militar, maiorul Keith 
Anderson era inconştient. Trei ore mai târziu era mort. 

In statul California, în cazul unei morţi bruşte şi inexplicabile, 
se impunea efectuarea unei autopsii. Datorită împrejurărilor 
neobişnuite ale morţii sale, maiorul fu transportat în grabă la 
morgă. Dar, îndată ce medicul patolog militar îi deschise 
cavitatea toracică, ţâşni de-acolo o mare cantitate de sânge, 
stropindu-l. 

Doctorul păli. Sări în picioare, îşi smulse mănuşile de cauciuc 
şi ieşi în goană din sala de autopsie, îndreptându-se către biroul 
său. 

Inşfacă telefonul. 

— Dă-mi Pentagonul şi Institutul de Cercetări Medicale pentru 
Boli Infecţioase. Acum! E urgent! 


PARTEA ÎNTÂI 


Ora 2:55 p.m., duminică, 12 octombrie 
Londra, Anglia 


O ploaie rece de octombrie bătea pieziş pe Knightbridge, acolo 
unde Brompton Road intersectează Sloan Street. Fluxul compact 
de maşini ce claxonau, taxiuri şi autobuze roşii cu etaj, o lua spre 
sud şi îşi croia anevoie drum spre Sloan Square şi Chelsea. Nici 
ploaia, nici faptul că birourile firmelor şi ale instituţiilor statului 
erau închise în weekend nu reducea aglomeraţia. Economia 
mondială mergea bine, magazinele erau pline, iar noul partid 
laburist nu ameninţa pe nimeni. Acum, turiştii veneau la Londra 
în tot timpul anului, iar traficul din după-amiaza aceea de 
duminică se derula în ritm de melc. 

Nerăbdător, locotenent-colonelul american Jonathan („Jon”) 
Smith, doctor în medicină, sări uşor din autobuzul de modă 
veche cu numărul 19, care înainta cu greu, la două străzi înainte 
de destinaţie. In sfârşit, ploaia se domolise. Merse cu paşi iuți pe 
lângă autobuz, pe pavajul umed, apoi îl depăşi în grabă. 

Un bărbat înalt, elegant, atletic, Smith avea părul negru, dat 
pe spate şi o faţă netedă. Ochii, de un albastru închis, urmăreau 
instinctiv vehiculele şi pietonii. Nu avea nimic neobişnuit în timp 
ce mergea pe trotuar, îmbrăcat într-un sacou de tweed, 
pantaloni de bumbac şi trenci. Totuşi, femeile se întorceau să-l 
privească, ceea ce el observa uneori şi zâmbea, dar îşi continuă 
drumul. 

Se desprinse din burniţă la Wilbraham Place şi intră în holul 
pretenţiosului hotel Wilbraham, unde îşi rezerva o cameră de 
câte ori Institutul de Cercetări Medicale pentru Boli Infecţioase al 
Armatei Statelor Unite (ICMBIASU) îl trimitea la Londra, la vreo 
consfătuire pe teme medicale. lnăuntrul vechiului hotel, urcă 
treptele câte două până la camera lui de la etajul doi. Acolo, 

începu să scotocească prin valize, căutând rapoartele de teren 
ale unei epidemii de friguri declanşate printre soldaţii americani 
staţionaţi la Manila. Promisese să i le arate doctorului Chandra 
Uttam de la departamentul de boli virale al Organizaţiei Mondiale 
a Sănătăţii. 

In cele din urmă le găsi sub un morman de haine murdare, 
aruncate în valiza mai mare. Oftă şi zâmbi - nu se dezbărase de 
obiceiurile dezordonate căpătate în anii de teren, când trăise în 
corturi, concentrându-se asupra diverselor situaţii de criză. 

In timp ce cobora scările în grabă ca să se întoarcă la 
întrunirea de epidemiologie de la OMS, îl strigă recepţionerul: 

— Domnule colonel, aveţi o scrisoare cu menţiunea „Urgent”. 

— O scrisoare? Cine i-ar fi trimis scrisori aici? Se uită la ceas, 
care arăta nu numai ora, ci şi data. Duminica? 

— A venit prin curier. A 

Brusc îngrijorat, Smith luă plicul şi-l desfăcu. Inăuntru era o 
singură foaie de hârtie, fără antet sau adresă de răspuns. 


Smithy, 
Vino să ne întâlnim în parcul Rock Creek, pe terenul de picnic 
Pierce Mill, luni, la miezul nopții. E urgent. Nu spune nimănui. 
B. 


Smith simţi că i se strânge stomacul. O singură persoană îi 
spunea Smithy - Bill Griffin. II cunoscuse pe Bill în clasa a treia a 
şcolii elementare Hoover din Council Bluffs, lowa. Se 
împrieteniseră repede, fuseseră împreună la liceu, apoi la 
colegiul Universităţii lowa şi la cursurile pregătitoare de la UCLA. 
Abia după ce Smith obținuse doctoratul în medicină şi Bill în 
psihologie, o luaseră pe căi diferite. Amândoi îşi împliniseră visul 
din copilărie de a intra în armată, Bill ocupându-se de informaţiile 
militare. Nu se văzuseră de mai bine de zece ani, dar, cu toată 
distanţa dintre ei, datorată însărcinărilor diferite şi deplasărilor 
frecvente, păstraseră legătura. 

Încruntat, Smith rămase nemişcat în holul impunător, privind 
atent cuvintele enigmatice. 

— S-a întâmplat ceva, domnule? se interesă politicos 
recepţionerul. 

Smith se uită în jur. 

— Nimic. Absolut nimic. Păi, ar trebui să-mi văd de drum dacă 
vreau să prind următorul seminar. 

Indesă biletul în buzunarul trenciului şi ieşi în aerul umed al 

după-amiezei. De unde ştia Bill că el era la Londra? La hotelul 
acela foarte discret? Şi de ce tonul ăla misterios, mergând până 
la a folosi numele cu care i se adresa în copilărie? 

Nici o adresă de răspuns ori număr de telefon. Doar o iniţială 
pentru a identifica expeditorul. De ce la miezul nopţii? 

Lui Smith îi plăcea să se considere un om obişnuit, dar ştia că 
adevărul era cu totul altul. Cariera lui demonstra acest lucru. 
Fusese medic militar în spitalele de campanie, iar acum era 
cercetător ştiinţific. Lucrase, o scurtă perioadă şi pentru serviciile 
de informaţii ale armatei. Pe urmă interveniseră restricţiile 
impuse de comandanţi. Neastâmpărul era a doua lui natură - 
atât de mult îl caracteriza, încât aproape că nu îşi dădea seama. 

Totuşi, în ultimul an descoperise o fericire care dăduse un 
sens vieţii lui, o concentrare pe care nu o adusese niciodată. Nu 
doar pentru că munca la ICMBIASU i se părea interesantă, 
captivantă, dar şi fiindcă burlacul convins se îndrăgostise. Cu 
adevărat. Nu era vorba despre vreuna din acele femei din 
tinereţe ce trecuseră vremelnic prin viaţa lui. Sophia Russell 
însemna totul pentru el, colegă de institut, parteneră de 
cercetare şi o frumuseţe blondă. 

| se întâmpla să ridice ochii de la microscopul electronic doar 
ca să o privească. Nu înceta să se minuneze că o frumuseţe atât 
de delicată putea ascunde asemenea inteligenţă şi voinţă de fier. 
Doar gândul la ea îl făcea să-i fie iarăşi dor. Programul lui era să 
plece de la aeroportul Heathrow în dimineaţa zilei următoare, 
aşa că ar fi avut timp să ajungă acasă, în Maryland, să ia micul 
dejun cu Sophia, apoi să plece împreună la laborator. 

Dar acum primise tulburătorul mesaj de la Bill Griffin. 

Toate alarmele lui lăuntrice sunau. In acelaşi timp, era o 
ocazie. Zâmbi încurcat. Era limpede că neastâmpărul lui nu se 
domolise încă. 

Strigând după un taxi, îşi făcea deja planuri. 

Va schimba biletul de avion cu unul pentru luni noaptea şi se 
va întâlni cu Bill Griffin la miezul nopţii. El şi cu Bill se cunoşteau 
de prea multă vreme ca să procedeze altfel. Asta însemna că nu 
va ajunge la institut decât marţi, cu o zi mai târziu. lar 
Kielburger, generalul care conducea ICMBIASU, va vedea roşu 
dinaintea ochilor. În termeni mai blânzi, generalul îl considera 
exasperant pe Smith şi maniera lui independentă de a rezolva 
lucrurile pe teren. 

Nici o problemă. Smith va găsi o soluţie. 


12 


Cu o dimineaţă în urmă, foarte devreme, o sunase pe Sophia 
doar ca să-i audă vocea. Dar în toiul conversaţiei intervenise un 
alt apel. | se ceruse femeii să se ducă imediat la laborator pentru 
a identifica un virus din California. Sophia putea lucra fără efort 
şaisprezece sau douăzeci şi patru de ore neîntrerupt şi, de fapt, 
ar fi putut fi şi în noaptea aceea la laborator, aşa că n-ar fi fost 
trează a doua zi de dimineaţă când plănuise el să ia micul dejun 
împreună. Smith oftă, dezamăgit. Singurul lucru bun era faptul 
că Sophia va fi prea ocupată ca să-şi mai facă griji din pricina lui. 

Ar fi putut şi să-i lase un mesaj pe robotul telefonic de acasă, 
anunţând-o că va întârzia o zi şi că nu trebuia să fie îngrijorată, 
iar ea putea să-i spună sau nu generalului Kielburger, treaba ei. 

Aşadar, în loc să părăsească Londra a doua zi de dimineaţă, va 
pleca cu o cursă de noapte. O diferenţă de câteva ore, dar care 
pentru el însemna o întreagă lume: Tom Sheringham conducea 
echipa de la Institutul de Cercetări Microbiologice al Marii 
Britanii, care lucra la un vaccin potenţial împotriva viruşilor de 
orice fel. In seara aceea, nu numai că va asista la expunerea lui 
Tom, dar urma să-l şi invite să cineze şi să bea ceva împreună. 
Apoi va stoarce de la el toate amănuntele ascunse, importante, 
pe care Tom nu era pregătit să le facă publice şi să obţină 
invitaţia de-a vizita Porton Down a doua zi, înainte să ia cursa de 
noapte. 

Dând încet din cap şi aproape zâmbind, Smith sări peste o 
băltoacă şi deschise portiera din spate a unui taxi negru care 
oprise pe stradă. li dădu şoferului adresa unde se ţinea 
consfătuirea OMS. 

Dar, de îndată ce se aşeză pe banchetă, zâmbetul lui dispăru. 
Scoase din buzunar scrisoarea de la Bill Griffin şi o reciti, sperând 
să găsească vreun detaliu care îi scăpase. Ce era mai important 
nu fusese scris acolo. Cuta dintre, sprâncene i se adânci. Se 
gândi la trecut, încercând să priceapă ce se putuse întâmpla 
pentru a-l determina pe Bill să-l contacteze în felul ăsta. 

Dacă Bill ar fi avut nevoie de ajutorul oamenilor de ştiinţă sau 
de vreo colaborare cu ICMBIASU, ar fi parcurs căile oficiale. Bill 
era acum agent special FBI şi foarte mândru de funcţia lui. Ca 
orice alt agent, ar fi solicitat serviciile lui Smith de la directorul 
institutului. 

Pe de altă parte, dacă era doar o chestiune personală, nu avea 
rost atâta mister. Era suficient un mesaj telefonic la hotel, 
împreună cu numărul lui Bill pentru ca Smith să-l poată suna. 

În taxiul răcoros, Smith dădu neliniştit din umeri. Întâlnirea 
asta nu era doar neoficială, ci şi secretă. Foarte secretă. Ceea ce 
însemna că Bill acţiona fără ştirea FBl-ului. Fără ştirea 
institutului. Fără ştirea tuturor instituţiilor guvernamentale... şi 
totul, din cât se pare, cu speranţa de a-l implica şi pe el într-o 
treabă clandestină. 

Ora 9:57 a.m., duminică, 12 octombrie 
Fort Detrick, Maryland 


Situat în Frederick, un orăşel înconjurat de colinele verzi din 
vestul statului Maryland, Fort Detrick adăpostea Institutul de 
Cercetări Medicale pentru Boli Infecţioase al Armatei Statelor 
Unite. Cunoscut după inițialele sale, ICMBIASU, sau pur şi simplu 
drept „Institutul”, atrăsese ca un magnet proteste violente în anii 
şaizeci, pe când era o revoltătoare fabrică guvernamentală 
pentru producerea şi testarea armelor chimice şi biologice. In 
1969, când preşedintele Nixon ordonase renunţarea la acele 
programe, ICMBIASU dispăruse din atenţia opiniei publice pentru 
a deveni un centru ştiinţific de tratare a bolilor. 

Apoi a venit anul 1989. Extrem de molipsitorul virus Ebola 
părea să fi infectat nişte maimuțe care mureau pe capete lao 
unitate de carantină a primatelor de la Reston, Virginia. Medicii şi 
veterinarii de la ICMBIASU, atât militari, cât şi civili, au fost zoriţi 
să controleze ceea ce s-ar fi putut transforma într-o epidemie cu 
consecinţe tragice pentru oameni. 

Dar, pe lângă controlul situaţiei, cercetătorii au dovedit că 
virusul de la Reston prezenta o deosebire genetică microscopică 
faţă de tulpinile ucigătoare ale varietăţilor Ebola de Zair şi Ebola 
de Sudan. Şi mai important era faptul că virusul respectiv era 
inofensiv pentru oameni. Formidabila descoperire i-a propulsat 
pe cercetătorii de la ICMBIASU pe primele pagini ale ziarelor din 
întreaga ţară. Deodată, Fort Detrick a revenit în atenţia 
oamenilor, însă de astă dată drept cea mai importantă unitate 
militară de cercetări medicale a Americii. 

In biroul ei de la ICMBIASU, doctor Sophia Russell se gândea la 
aceste pretenţii de glorie, sperând să-i vină inspiraţia în vreme 
ce aştepta legătura telefonică pentru a vorbi cu un om care i-ar fi 
putut oferi nişte răspunsuri, ajutând-o să soluţioneze o criză de 
care se temea că s-ar putea transforma într-o gravă epidemie. 

Sophia era doctor în biologie celulară şi moleculară şi 
constituia o verigă importantă în cercetarea ştiinţifică iniţiată 
după moartea maiorului Keith Anderson. Lucra la ICMBIASU de 

patru ani şi, asemenea cercetătorilor în 1989, se lupta cu o 
urgenţă medicală implicând un virus necunoscut, însă ea şi 
contemporanii ei se aflau într-o situaţie mult mai primejdioasă: 
virusul acela era fatal pentru oameni. Făcuse deja trei victime - 
maiorul şi doi civili - a căror moarte survenise brusc, aparent ca 
urmare a unui sindrom de insuficienţă respiratorie acută, la 
câteva ore unul după altul. 

Dar nu intervalul scurt dintre morţile acelea şi nici sindromul 
propriu-zis nu fusese cel care trezise interesul celor de la 
ICMBIASU; anual, pe glob mureau milioane de oameni de 
insuficienţă respiratorie acută. Dar nu tineri. Nu oameni sănătoşi. 
Nu fără antecedente în probleme respiratorii sau alţi factori 
favorizanţi şi nu cu violente dureri de cap şi cavităţi toracice 
pline de sânge. 

Intr-o singură zi, trei persoane muriseră cu simptome identice, 
fiecare în altă zonă a ţării - maiorul în California, o adolescentă în 
Georgia şi un vagabond în Massachusetts. 

Directorul Institutului - generalul de brigadă Calvin Kielburger 
- ezita să declare alertă generală pornind de la trei cazuri despre 
care aflaseră doar cu o zi în urmă. Detesta să pericliteze liniştea 
naţiunii sau să pară un alarmist slab de înger. Mai mult, detesta 
să împartă reputaţia cu alte laboratoare de Nivel Patru, mai ales 
cu cel mai mare rival al ICMBIASU, Centrul pentru Controlul 
Bolilor din Atlanta. 

Intre timp, tensiunea la Institut devenise evidentă, iar Sophia, 
care conducea o echipă de cercetători, continua să lucreze. 

Primise prima probă de sânge sâmbătă, pe la trei dimineaţa şi 
se îndreptă imediat către laboratorul ei de Nivel Patru ca să 
înceapă analizele. Se dezbrăcă în micul vestiar şi îşi scoase 
ceasul şi inelul pe care Jon Smith i-l dăruise când acceptase să se 
mărite cu el. Făcu o scurtă pauză, zâmbi uitându-se la inel şi se 
gândi la Jon, la chipul lui frumos cu trăsături ca de indian 
american, cu pomeţi înalţi, dar ochi de un albastru foarte 
întunecat. Ochii aceia o intrigaseră de la bun început şi îşi 
imaginase uneori cât de amuzant ar fi să se piardă în adâncul lor. 
Adora felul lui simplu de a se mişca, părea un animal sălbatic 
domesticit doar din întâmplare. Adora felul cum făcea el 
dragoste - înflăcărarea şi patima lui. 

Fu nevoită să întrerupă conversaţia telefonică pentru a alerga 
la Institut. 

— /ubitule, trebuie să plec. M-au sunat de la laborator pe linia 
cealaltă. E urgent. 

— La ora asta? Nu pot aştepta până dimineaţă? Trebuie să te 
odihneşti. 

Ea chicoti. 

— Tu m-ai sunat pe mine. Eu mă odihneam, de fapt dormeam 
până când a sunat telefonul. 

— Ştiam că ai vrea să vorbeşti cu mine. Nu-mi poți rezista. 
Sophia râse. 

— Incontestabil. Vreau să vorbesc cu tine la orice oră din zi şi 
din noapte. Imi lipseşti în fiecare clipă în care eşti la Londra. Mă 
bucur că m-ai trezit dintr-un somn profund ca să-ți pot spune 
asta. 

Fu rândul lui să râdă. 

_ — ŞI eu te iubesc, draga mea. E 

In vestiarul de la ICMBIASU, Sophia oftă. Inchise ochii. Apoi îl 
alungă din minte pe Jon. Avea treabă. O urgenţă. 

Se îmbrăcă în grabă cu uniforma chirurgicală sterilă, de 
culoare verde. Desculţă, se munci să deschidă uşa de la Nivelul 
Doi de Securitate Biologică, luptându-se cu presiunea negativă 
ce menținea agenţii de contaminare în interiorul Nivelurilor Doi, 
Trei şi Patru. Ajunsă înăuntru, trecu pe lângă o despărţitură 
pentru duşul de dezinfectare şi intră într-o baie unde se păstrau 
şosete albe, curate. 

Işi trase ciorapii şi se grăbi spre punctul de echipare de la 
Nivelul Trei. Işi puse mănuşile chirurgicale din cauciuc, apoi le 
ridică deasupra mânecilor pentru etanşeizare. Repetă procedeul 
cu ciorapii şi manşetele pantalonilor, după care îmbrăcă 
costumul pentru spaţiul biologic, albastru deschis, care mirosea 
vag ca interiorul unei găleți de plastic. Verifică atent cheutorile. 
Işi acoperi capul cu coiful flexibil de plastic, închise fermoarul 
dintre costum şi coif, apoi trase un furtun pentru aer din perete. 

Ataşă furtunul la costum. Cu un şuierat uşor, aerul pătrunse în 
masivul costum spaţial. In cele din urmă desfăcu furtunul şi intră 
cu paşi greoi pe o uşă din oţel în camera de presiune a Nivelului 
Patru, unde erau înşirate robinete pentru apă şi chimicale pentru 
duşul de decontaminare. 

In sfârşit, deschise uşa Nivelului Patru. Zona Fierbinte. Acum 
nu mai avea de ce să se grăbească. Imbrăcată cu numeroase 
straturi de protecţie, trebuia să fie şi mai atentă la fiecare pas. 
Singura ei armă era mişcarea eficientă. Cu cât era mai eficientă, 
cu atât câştiga mai multă viteză. Aşa că, în loc să se lupte cu 
cizmele grele din cauciuc galben, întinse cu îndemânare un 
picior, îl îndoi cât trebuia şi-l strecură înăuntru. Apoi repetă 

mişcarea şi cu celălalt. 

Porni legănându-se, pe cât de repede putea, pe coridoarele 
înguste, căptuşite cu blocuri din beton de zgură, spre laboratorul 
ei. O dată înăuntru, îşi puse a treia pereche de mănuşi, scoase cu 
grijă probele de sânge şi ţesut din frigider şi începu operaţiunea 
de izolare a virusului. 

In următoarele douăzeci şi şase de ore uită să mănânce şi să 
doarmă. Trăi în laborator, studiind virusul la microscopul 
electronic. Spre surprinderea Sophiei, ea şi echipa ei eliminară 
pe rând Ebola, Marburg şi alţi filoviruşi. Acela avea forma 
obişnuită, de minge păroasă, a majorităţii viruşilor. De îndată ce 
îl văzuse, dată fiind cauza morţii, se gândise mai întâi că era 
vorba despre un hantavirus, ca cel care îi ucisese pe tinerii atleți 
dintr-o rezervaţie Navajo în 1993. ICMBIASU era expert în 
hantaviruşi. Unul dintre membrii lui, intrat în legendă, Karl 
Johnson, descoperise primul hantavirus izolat şi identificat în anii 
şaptezeci. 

Gândindu-se la asta, Sophia folosise un imunoindicator ca să 
compare agentul patogen necunoscut cu mostrele îngheţate din 
banca de sânge de la ICMBIASU, recoltate de la victimele 
anterioare ale  diverşilor hantaviruşi din întreaga lume. 
Nedumerită, declanşase o reacţie polimerică în lanţ pentru a 
obţine un fragment dintr-o secvenţă ADN a virusului. Nu semăna 
cu nici un hantavirus cunoscut, dar, pentru o raportare 
ulterioară, întocmi o hartă restrânsă preliminară. Atunci îşi dori 
cel mai mult ca Jon să fie lângă ea, nu atât de departe. 

Dezamăgită fiindcă nu avea încă un răspuns definitiv, îşi 
impusese să părăsească laboratorul. Işi trimisese deja echipa la 
culcare, iar acum trecea şi ea prin procedura de ieşire, scoţându- 
şi costumul spaţial, aplicându-şi metodele de decontaminare şi 
îmbrăcându-se din nou în haine civile. 

După un somn de patru ore - atât îi trebuia, îşi zisese cu 
hotărâre - alergase la birou să studieze notițele asupra testelor. 
Pe măsură ce membrii echipei se trezeau, îi trimitea înapoi în 
laboratoare. 

O durea capul şi avea gâtul uscat. Luă o sticlă cu apă din 
minifrigiderul biroului şi se întoarse la masa de lucru. Pe perete 
atârnau trei fotografii înrămate. Bău apă şi se aplecă să le 
contemple, atrasă ca un fluture de noapte de lumina 
mângâietoare. Într-una din poze erau ea şi cu Jon în costume de 
baie, vara trecută, în Barbados. Ce bine se distraseră în acea 

primă şi unică vacanţă a lor! A doua era cu Jon în uniformă 
militară, în ziua în care fusese avansat locotenent-colonel. Ultima 
înfăţişa un căpitan mai tânăr, cu păr negru şi zbârlit, cu faţa 
murdară şi ochi albaştri, pătrunzători, îmbrăcat cu o uniformă 
prăfuită de teren, stând în faţa cortului spitalului Cinci de 
campanie undeva în deşertul irakian. 

Fiindu-i dor de el, având nevoie de el în laborator, alături de 
ea, întinse mâna după telefon, să-l sune la Londra... apoi se opri. 
Generalul îl trimisese la Londra. Pentru general, totul se făcea ca 
la carte şi orice misiune trebuia dusă la bun sfârşit. Nu o zi mai 
devreme, nici cu o zi mai târziu. Jon nu era disponibil timp de mai 
multe ore. Apoi făcu socoteala că el era probabil în avion la ora 
aceea, însă ea nu va fi la el acasă, aşteptându-l. Işi alungă 
dezamăgirea. 

Sophia se dedicase ştiinţei şi, la un moment dat, dăduse 
norocul peste ea. Nu se aşteptase să se căsătorească vreodată, 
îndrăgostită, poate. Dar să se mărite? Nu. Puţini bărbaţi îşi 
doreau o soţie obsedată de munca ei. Dar Jon înţelegea. De fapt, 
îl entuziasma faptul că ea putea privi o celulă, discutând-o apoi 
cu el cu detalii grafice, pline de culoare. La rândul ei, Sophia 
considera înviorătoare nemăsurata lui curiozitate. Precum doi 
copii de grădiniţă aflaţi la o petrecere, găsiseră unul în celălalt 
tovarăşul preferat dejoacă - potrivindu-se nu doar profesional, ci 
şi temperamental. Amândoi erau devotați muncii lor, sensibili şi 
la fel de îndrăgostiţi de viaţă ca şi unul de altul. 

Ea nu cunoscuse niciodată o asemenea fericire şi trebuia să-i 
mulţumească lui Jon pentru asta. 

Dând nerăbdătoare din cap, se întoarse la computer ca să 
examineze notele de laborator în căutarea vreunui aspect pe 
care l-ar fi putut omite. Nu găsi nimic semnificativ. 

Apoi, pe măsură ce datele despre secvenţa ADN apăreau pe 
ecran, iar ea continua să revadă în minte toate aspectele clinice 
ale virusului, avu o senzaţie ciudată. 

Văzuse acel virus - sau unul semănând grozav cu el - undeva. 

Îşi stoarse creierul. Îşi cercetă memoria. Scotoci prin trecutul 
ei. 

Nimic nu-i venea în minte. În cele din urmă citi raportul unuia 
dintre membrii echipei sale, care sugera că noul virus ar putea 
avea legătură cu Machupo, una dintre primele febre hemoragice 
descoperite tot de către Karl Johnson. 

Africa nu-i spunea nimic Dar Bolivia...? 

Peru! 

Călătoria ei pe teren, când era studentă la antropologie şi... 

Victor Tremont. 

Da, aşa se numea. Un biolog ajuns pe teren în Peru ca să 
colecteze plante şi probe de sol pentru potenţiale medicamente, 
trimis de... de ce companie? O firmă farmaceutică... Blanchard 
Pharmaceuticals! 

Se întoarse la computer, accesă rapid Internetul şi căută firma 
Blanchard. O găsi aproape imediat în Long Lake, New York. lar 
Victor Tremont era acum preşedinte şi şeful Biroului de 
Operaţiuni. Întinse mâna după telefon şi formă numărul. 

Era duminică dimineaţa, însă marile corporaţii lăsau uneori 
deschise liniile telefonice în timpul weekendului pentru apelurile 
importante. La fel proceda şi Blanchard. li răspunse o voce, iar 
când Sophia ceru să vorbească cu Victor Tremont, i se spuse să 
aştepte. Incepu să bată cu degetele în birou, încercând să-şi 
stăpânească nerăbdarea îngrijorată. 

Până la urmă, mai multe declicuri şi pauze de la celălalt capăt 
al firului fură întrerupte de o altă voce. Neutră, inexpresivă: 

— Puteţi să-mi spuneţi numele şi ce treabă aveţi cu doctorul 
Tremont? 

— Sunt Sophia Russell. Spuneţi-i că este vorba despre o 
călătorie în Peru, unde ne-am cunoscut. 

— Vă rog să aşteptaţi. 

O altă pauză. Apoi: 

— Domnişoara... Russell? Era limpede că citea numele pe 
foaia de hârtie ce-i fusese înmânată. Cu ce te pot ajuta? 

Avea o voce joasă şi plăcută, dar autoritară. A unui om 
obişnuit să se afle la comandă. Ea spuse blând: 

— De fapt, acum sunt doctor Russell. Nu-ţi aminteşti numele 
meu, doctor Tremont? 

— Nu pot zice da. Insă ai menţionat Peru, iar de Peru îmi 
amintesc. Sunt doisprezece sau treisprezece ani de-atunci, nu-i 
aşa? 

Recunoştea despre ce vorbea ea, dar nu se dădea de gol, 
crezând că femeia căuta o slujbă sau că era doar o farsă. 

— Treisprezece ani, iar eu sunt sigură că-mi amintesc de 
dumneata. Încerca să păstreze un ton destins. Mă interesează 
perioada de la râul Caraibo. Eu eram într-o cercetare de teren, cu 
un grup de studenţi la antropologie de la Syracuza, în timp ce 
dumneata colectai materiale cu potenţiale virtuţi medicinale. Te- 

am sunat ca să te întreb despre virusul pe care l-ai găsit la 
oamenii acelor triburi izolate, băştinaşii care se mai numesc şi 
Oamenii Sângelui de Maimuţă. 

In vastul său birou de la celălalt capăt al firului, Victor Tremont 
simţi un fior de teamă, dar şi-l reprimă imediat. Se răsuci cu 
fotoliul ca să privească lacul, care lucea ca mercurul în lumina 
dimineţii. De partea cealaltă, o pădure deasă de pini se întindea 
până pe munţii înalţi din depărtare. 

lritat de faptul că ea îl surprinsese cu o amintire cu un 
potenţial devastator, Tremont continua să se învârtă cu fotoliul 
pivotant. Se strădui să vorbească prietenos: 

— Acum îmi amintesc de dumneata. Tânăra blondă pasionată, 
împătimită de ştiinţă. Mă întrebam dacă o să devii antropolog. 
Asta ai făcut? 

— Nu, am sfârşit prin a-mi lua doctoratul în biologie celulară şi 
moleculară. Din cauza asta am nevoie de ajutorul dumitale. 
Lucrez la Centrul de Cercetări pentru Boli Infecţioase de la Fort 
Detrick. Am dat peste un virus care seamănă foarte mult cu cel 
din Peru - o varietate necunoscută, care provoacă dureri de cap, 
febră şi sindromul de insuficienţă respiratorie acută. Poate ucide 
oameni sănătoşi în câteva ore şi produce o hemoragie violentă în 
plămâni. Iti sună cunoscut, domnule doctor Tremont? 

— Spune-mi Victor. Parcă îmi amintesc că prenumele dumitale 
e Susan... Sally... sau...? 

— Sophia. 

— Sigur. Sophia Russell. Fort Detrick, spuse el, de parcă şi-ar fi 
notat pe o hârtie. Mă bucur să aud că ai rămas în lumea ştiinţei. 
Uneori îmi doresc să fi lucrat şi eu în laborator în loc să ajung 
într-o funcţie de conducere. Dar astea-s regrete tardive, nu? 
râse. 

Ea întrebă: 

— Îţi aminteşti de virusul acela? 

— Nu. Nu pot spune că da. M-am apucat de vânzări şi 
management imediat ce-am venit din Peru şi poate că ăsta-i 
motivul pentru care îmi scapă acel episod. Cum ziceam, a trecut 
mult timp de-atunci. Insă din ce mai rețin din cunoştinţele mele 
de biologie moleculară, scenariul pe care îl sugerezi e 
improbabil. Trebuie să te gândeşti la alţi viruşi despre care am 
auzit noi în călătoria aceea. Nu erau puţini. Măcar atâta lucru îmi 
amintesc. 

Ea apăsă receptorul pe ureche, dezamăgită. 

— Nu, sunt sigură că e vorba despre acel singur agent 
patogen care a apărut când lucram cu Oamenii Sângelui de 
Maimuţă. La vremea aceea nu i-am dat prea mare atenţie. Dar 
pe-atunci nu mă aşteptam să studiez biologia, cu atât mai puţin 
pe cea moleculară şi celulară. Totuşi, ciudăţenia aia mi-a rămas 
în minte. 

— Oamenii Sângelui de Maimuţă? Ce bizar. Sunt sigur că mi-aş 
fi amintit de un trib cu un nume atât de pitoresc. 

Sophia insistă: 

— Doctore Tremont, ascultă-mă. Te rog. E ceva de mare 
importanţă. Periculos. Tocmai am aflat despre trei persoane care 
au murit din cauza unui virus care mi-l aminteşte pe cel din Peru. 
Băştinaşii ăia aveau un tratament eficient în aproape optzeci la 
sută din cazuri - beau sângele unui anume soi de maimuţă. Din 
câte-mi amintesc, asta te-a surprins. 

— Şi-acum m-ar surprinde, admise Tremont. Acuitatea 
memoriei acestei femei era descurajantă. 

— Indieni primitivi deținători ai unui tratament pentru un virus 
fatal? Dar nu ştiu nimic despre asta, minţi el calm. După cum 
descrii tot ce s-a întâmplat, sunt sigur că mi-aş fi amintit. Ce 
spun colegii dumitale? Unii dintre ei trebuie să fi lucrat în Peru. 

Ea oftă. 

— Voiam să discut mai întâi cu dumneata. Avem destule 
alarme false şi-a trecut mult timp de când am fost în Peru. Dar 
dacă nu-ţi aminteşti... Vocea i se stinse. Era foarte dezamăgită. 
Sunt sigură că a fost un virus. Poate că o să iau legătura cu Peru. 
Cei de-acolo trebuie să aibă nişte rapoarte despre tratamentele 
neobişnuite ale indienilor. 

Victor Tremont ridică puţin glasul: 

— S-ar putea să nu fie nevoie. Eu am ţinut un jurnal al 
călătoriilor mele de-atunci.  |Insemnări despre plante şi 
medicamente potenţiale. Poate că mi-am notat ceva şi despre 
virusul dumitale. 

Sophia se agăţă de propunere: 

— Ţi-aş fi recunoscătoare dacă ai verifica. Imediat. 

— Oho, chicoti Tremont. O păcălise. Caietele se află undeva la 
mine acasă. Probabil că în pod. Sau poate în pivniţă. Va trebui să 
luăm legătura mâine. 

— lţi rămân datoare, Victor. Poate că şi întreaga lume. Mâine 
dimineaţă la prima oră, te rog. N-ai idee cât este de important. 

li dădu numărul ei de telefon. 

— Oh, cred că ştiu, o asigură Tremont. Cel mai târziu mâine 
dimineaţă. 

Bărbatul închise telefonul şi se roti iarăşi cu fotoliul ca să 
privească lacul sclipitor şi munţii înalţi, parcă deodată mai 
apropiaţi şi ameninţători. Se ridică şi se duse la fereastră. Era un 
bărbat înalt, cu o constituţie medie şi un chip aparte, pe care 
natura jucase una din multele ei farse blânde: nasul 
supradimensionat, urechile clăpăuge şi obrajii supţi din tinereţe 
se transformaseră la maturitate în trăsăturile unui bărbat arătos. 
Avea acum vreo cincizeci de ani şi faţa i se împlinise. Acvilină, 
netedă, aristocratică. Nasul avea mărimea ideală - un organ 
potrivit pentru chipul lui foarte englezesc. Cu tenul său bronzat şi 
părul des, încărunţit, atrăgea atenţia oriunde se ducea. Dar el 
ştia că nu demnitatea şi farmecul lui îi atrăgeau pe oameni, ci 
aplombul. Emana forţă, iar cei mai puţin încrezători în propriile 
forţe găseau fascinant acest lucru. 

In ciuda celor spuse Sophiei Russell, Victor Tremont nu făcu 
vreo mişcare ca să se ducă la proprietatea lui izolată. In schimb, 
privea ţintă munţii, fără să-i vadă, încercând să-şi alunge 
tensiunea. Era furios... şi agasat. 

Sophia Russell. Doamne, Sophia Russell! 

Cine s-ar fi gândit? Iniţial, nici măcar nu-i recunoscuse numele. 
De fapt, nici acum nu-şi amintea vreun nume din grupul acela 
neînsemnat de studenţi. Insă de Russell îşi amintise. Ce fel de 
minte reţinea un asemenea detaliu? Evident, lucrurile minore 
erau foarte importante pentru ea. Clătină din cap dezgustat. La 
drept vorbind, ea nu era o problemă. Doar o pacoste. Totuşi, 
trebuia rezolvată. Descuie sertarul secret al biroului sculptat, 
scoase un telefon mobil şi formă un număr. Răspunse o voce 
nepăsătoare, cu un vag accent. 

— Da. i 

— Vreau să vorbesc cu tine, îi ceru Victor Tremont. In biroul 
meu. Peste zece minute. 

inchise, puse telefonul mobil în sertar, apoi ridică receptorul 
telefonului de pe birou. 

— Muriel? Dă-mi-l pe generalul Caspar de la Washington. 

Ora 9:14 a.m., luni, 13 octombrie 
Fort Detrick, Maryland 


Pe măsură ce angajaţii soseau la ICMBIASU în dimineaţa aceea 
de luni, prin clădirile campusului se răspândea rapid zvonul că 
încercările din weekend-ul trecut de a identifica şi ţine sub 
control un nou virus ucigaş eşuaseră. 

Presa nu descoperise încă povestea, iar biroul directorului 
dăduse ordin tuturor să păstreze secretul. Nimeni nu avea voie 
să discute cu vreun reporter şi doar cei care lucrau în laboratoare 
erau la curent cu amănuntele căutărilor fără rezultat. 

Între timp, activitatea obişnuită trebuia să se desfăşoare ca şi 
până atunci. Erau formulare de completat, echipamente de 
întreţinut şi apeluri telefonice la care trebuia să se răspundă. In 
biroul sergentului major, Specialistul de Rangul Patru Hideo 
Takeda şedea în nişa lui şi sorta corespondenţa, când deschise 
un plic cu aspect oficial, purtând antetul Departamentului 
Apărării. 

După ce citi şi reciti scrisoarea, se aplecă peste paravanul 
care îl despărţea de Specialistul de Rangul Cinci Sandra Quinn, 
colega lui de birou. | se confesă în şoaptă, entuziasmat: 

— E transferul meu la Okinawa. 

— Glumeşti. 

— Renunţasem să mai sper. 

Rânji. Prietena lui, Miko, lucra la Okinawa. 

— Ai face bine să-i spui şefului imediat, îl avertiză Sandra. 
Asta înseamnă să înveţe un alt funcţionar cum să trateze cu 
afurisiţii ăştia de profesori distraţi. O să se înfurie. Frate, toţi și- 
au ieşit din minţi azi cu criza asta, nu? 

— O pun jos pe şefa, înjură vesel specialistul Takeda. 

— Nici în cel mai urât coşmar al meu. Sergentul-major Helen 
Daugherty stătea în uşa biroului ei. N-ai vrea să vii încoace, 
sergent Takeda? întrebă ea cu politeţe exagerată. Sau preferi să 
te bat măr mai întâi? 

O blondă impunătoare de un metru optzeci, cu nişte umeri 
care-i compensau toate curbele provocatoare, sergentul-major 
privi, cu cel mai feroce zâmbet al ei, spre Takeda, care avea doar 

un metru şaizeci şi cinci. Funcţionarul ieşi în grabă din nişa lui, 
manifestând o nervozitate nu întru totul prefăcută. Cu 
Daugherty, aşa cum stătea bine oricărui adevărat sergent-major, 
nu erai niciodată în siguranţă. 

— Inchide uşa, Takeda. Şi ia loc. 

Sergentul se conformă. Daugherty îl fixă cu o privire 
pătrunzătoare. 

— De când ştii despre posibilitatea acestui transfer, Hideo? 

— A apărut din senin azi-dimineaţă. Adică adineauri am 
deschis scrisoarea. 

— lar noi l-am înaintat... când, acum aproape doi ani? 

— Acum un an şi jumătate cel puţin. Imediat după ce m-am 
întors din permisia de-acolo. Uite, sergent, dacă vrei să mai stau 
o vreme pe-aici, o să... 

Daugherty dădu din cap. 

— Se pare că n-aş putea s-o fac chiar dacă aş vrea. 

Lovi cu degetul o însemnare de pe biroul ei. Am primit E-mailul 
ăsta de la Departamentul Armatei cam atunci când deschideai tu 
scrisoarea. Se pare că înlocuitoarea ta e deja pe drum. Vine de la 
comanda Serviciului de Informaţii din Kosovo, nici mai mult, nici 
mai puţin. Cred că era în avion înainte ca scrisoarea să ajungă 
aici. Daugherty avea o expresie gânditoare. 

— Adică o să fie aici astăzi? 

— Mai exact, peste două ore, zise Daugherty privind ceasul de 
pe birou. 

— Oho, câtă grabă! 

— Da, admise Daugherty, cu siguranţă. Ţi-au întocmit până şi 
ordinul de deplasare. Ai la dispoziţie o zi ca să-ţi pui în ordine 
biroul şi locuinţa. Mâine dimineaţă o să fii într-un avion. 

— O zi? 

— Mai bine apucă-te de treabă. Şi mult noroc; Hideo. Mi-a 
făcut plăcere să lucrez cu tine. O să-ţi pun un raport favorabil la 
dosar. 

— Da, domnule, ăă, sergent. Şi mulţumesc. 

Incă puţin surprins, Takeda o lăsă pe sergent-major Daugherty 
studiind însemnarea de pe birou. Învârtea un creion între palme, 
privind în gol, în vreme ce el îşi golea plin de elan biroul. Işi 
reprimă un strigăt războinic de victorie. Nu numai că se săturase 
să fie departe de Mike, dar se săturase mai ales de traiul în oala 
sub presiune care era ICMBIASU. Trecuse prin multe situaţii 
neprevăzute aici, dar ultima dintre ele îngrijorase pe toată 

lumea. Ba chiar îi speriase pe toţi. Era bucuros că pleca dracului 
de-acolo. 
x 

Trei ore mai târziu, Specialistul de Rangul Patru Adele Schweik 
stătea în poziţie de drepţi în acelaşi birou, în fața sergentului- 
major Daugherty. Era o brunetă scundă, cu o ţinută impecabilă şi 
purta două şiruri de baghete ale unor decoraţii ce dovedeau că 
îşi făcuse serviciul în multe ţări şi campanii. Avea chiar şi o 
medalie bosniacă. 

— Pe loc repaus, sergent. Schweik execută comanda. 

— Mulţumesc, sergent-major. 

Daugherty citi foile de transfer şi vorbi fără să ridice privirea: 

— Destul de repede, nu? 

— Am cerut să fiu transferată în preajma Washingtonului 
acum câteva luni. Din motive personale. Colonelul meu mi-a spus 
că s-a ivit deodată o ocazie la Detrick, iar eu am profitat de ea. 

Daugherty ridică privirea spre ea. 

— Puțin cam prea calificată, nu? Postul ăsta este lipsit de 
importanţă. Fără mare lucru de făcut şi fără misiuni peste hotare. 

— Ştiu doar că e vorba despre Detrick. Nu ştiu ce unitate este 
aici. 

— Serios? 

Daugherty înălţă o sprinceană blondă. Această Schweik era 
cam prea rece, prea calmă. 

— Ei bine, noi suntem ICMBIASU: Institutul de Cercetări 
Medicale pentru Boli Infecţioase al Armatei Statelor Unite. 
Cercetare ştiinţifică. Toţi ofiţerii noştri sunt doctori, veterinari sau 
experţi în medicină. Avem până şi angajaţi civili. Fără arme, fără 
antrenamente, fără glorie. 

Schweik zâmbi. 

— Sună paşnic, sergent-major. O schimbare plăcută după 
Kosovo. În afară de asta, n-am auzit oare că ICMBIASU e un 
institut de prima mână care se ocupă de boli mortale din Zona 
Fierbinte? Ar putea fi palpitant. 

Sergentul-major clătină din cap. 

— Este, pentru doctori. Dar pentru noi e doar muncă de birou. 
Facem treaba să meargă. In ultimul weekend a fost un fel de 
urgenţă. Nu pune întrebări. Nu e treaba dumitale! Şi dacă te 
contactează vreun ziarist, trimite-l la relaţiile cu publicul. Asta-i 
un ordin. În regulă, nişa dumitale e lângă Ouinn. Prezintă-te. 
Instalează-te, iar Quinn o să-ţi spună ce ai de făcut. 

Schweik luă poziţia de drepţi. 

— Mulţumesc, sergent-major. 

Daugherty începu să învârtă iarăşi creionul, privind uşa care 
tocmai se închisese în urma noii angajate. Apoi oftă. Nu fusese 
chiar sinceră. Deşi în munca lor era multă rutină, existau 
momente, ca şi ăsta, când, deodată, armata părea să nu mai 
aibă pic de logică. Dădu din umeri. Ei bine, văzuse şi lucruri mai 
ciudate decât o schimbare bruscă de personal care-i făcuse 
fericiţi pe cei transferați. O sună pe Quinn, îi ceru o ceaşcă de 
cafea şi alungă gândul de la criza din laborator şi straniul 
transfer de personal. Avea treabă. 

x 

La ora 17:32, sergentul-major Daugherty încuie uşa de la nişa 
ei, pregătindu-se să părăsească biroul gol. Dar biroul nu era gol. 

Noua angajată, Schweik, zise: 

— Aş vrea să mai rămân şi să învăţ cât mai mult, dacă se 

poate, sergent-major. 
___— Bine. O să vorbesc cu paza. Ai o cheie a biroului? Bun. 
Incuie după ce termini. N-o să fii singură. Virusul ăsta nou i-a 
înnebunit pe doctori. Bănuiesc că unii dintre ei or să stea în 
campus toată noaptea. Dacă situaţia asta mai durează mult, or 
să înceapă să fie arţăgoşi. Nu le plac misterele care omoară 
oameni. 

— Aşa am auzit şi eu. 

Bruneta dădu din cap şi zâmbi: 

— Vezi, multă acţiune şi emoţii la Fort Detrick. 

Daugherty râse. 

— Acum mă şi corectezi, spuse şi ieşi. 

La masa ei din biroul tăcut, sergentul Schweik citi rapoartele şi 
luă notițe încă o jumătate de oră, atât cât putea fi sigură că nici 
sergentul-major, nici paza nu s-ar întoarce ca s-o verifice. Apoi 
deschise servieta diplomat pe care o adusese înăuntru la prima 
pauză pentru cafea. Când sosise la Baza Aeriană Andrews, în 
aceeaşi dimineaţă, geanta o aşteptase în maşina ce-i fusese 
repartizată. 

Scoase de acolo un plan schematic al instalaţiilor telefonice 
din clădirea ICMBIASU. Panoul central se afla la subsol şi 
conţinea legăturile cu toate liniile interioare şi cu cele exterioare 
particulare. Studie planul până când memoră poziţia lor. Apoi îl 
puse la loc, închise servieta şi ieşi cu ea pe coridor. 

Cu o expresie de nevinovată curiozitate întipărită pe chip, privi 

cu atenţie în jur. 

Gardianul de la intrarea din faţă citea. Schweik trebuia să 
treacă de el. Trase aer în piept, păstrându-şi calmul şi se 
strecură în tăcere pe coridorul din spate spre intrarea de la 
subsol. 

Aşteptă. Gardianul nu făcu vreo mişcare sau vreun zgomot. 
Deşi clădirea era considerată de maximă securitate, paza se 
ocupa mai puţin de persoanele care intrau, având mai multă 
grijă să ferească publicul de toxinele letale, viruşi, bacterii şi alte 
materiale ştiinţifice periculoase ce se studiau la ICMBIASU. Deşi 
gardianul era bine antrenat, îi lipsea agresivitatea unei santinele 
ce-ar fi păzit un laborator în care se confecţionau arme 
ultrasecrete. 

Uşurată că omul rămăsese absorbit de cartea lui, femeia 
încercă uşa grea din metal. Era încuiată. Scoase un set de chei 
din servietă. Cu a treia deschise uşa. Cobori fără zgomot până 
jos şi se strecură printre instalaţiile uriaşe ce încălzeau şi 
răcoreau clădirea, furnizau aer steril şi presiune negativă pentru 
laboratoare, acționau puternicul sistem de evacuare, trimiteau 
apă şi soluţii chimice în duşurile de dezinfectare şi asigurau tot 
ce ţinea de întreţinerea complexului medical. 

Transpirase deja când găsi panoul central. Aşeză servieta pe 
podea şi scoase o cutie de scule, sârme, legături colorate, 
instrumente de măsură, întrerupătoare, dispozitive de ascultare 
şi magnetofoane miniaturale. 

Era seară, iar în subsol era linişte, cu excepţia câte unui 
pocnet, clipocit sau bolboroseală din conducte şi coloane. Totuşi, 
ea asculta ca să se asigure că nu era nimeni prin preajmă. 
Incordarea nervoasă îi trimitea fiori pe sub piele. Studie cu grijă 
pereţii cenuşii. In cele din urmă, deschise panoul central şi 
începu să lucreze în mulţimea de legături. 

Două ore mai târziu, întoarsă în biroul ei, desfăcu telefonul, îi 
ataşă un emiţător-receptor minuscul, răsuci un comutator de pe 
cutia de control ascunsă în sertar şi ascultă: „... Da, mă tem că o 
să mai stau aici încă vreo două ore. Imi pare rău, iubito, n-am ce 
face. Virusul ăsta e o pacoste. Toată lumea lucrează la asta. 
Bine, o să încerc să ajung înainte să se culce copiii.” 

Satisfăcută că echipamentul ei de ascultare şi redirecţionare 
funcţiona, închise legătura şi formă un număr din exterior. 
Răspunse vocea masculină care o contactase cu o seară în urmă 
şi îi dăduse instrucţiuni. 

— Da. 

Ea raportă: 

— Instalaţia e terminată. Sunt conectată la magnetofon pentru 
toate apelurile şi am o linie care mă pune în legătură cu oricare 
dintre birourile care te interesează. Mă conectez cu o derivație 
pentru interceptarea mesajelor. 

— Nu te-a observat nimeni? Nu eşti suspectă? 

Femeia se mândrea cu urechea ei fină care o ajuta să 
analizeze vocile şi cunoştea toate limbile de largă circulaţie, plus 
multe dintre cele mai puţin importante. Vocea de la capătul 
firului era cultivată, iar engleza era bună, însă nu perfectă. O 
pronunție neenglezească, cu o vagă urmă de accent din Orientul 
Mijlociu. Nu Israel, Iran sau Turcia. Poate Siria ori Liban, dar mai 
probabil lordania sau Irak. Memora informaţia, pentru viitor. 
Spuse: 

— Deloc. 

— Asta e bine. Fii atentă la orice progres care priveşte virusul 
necunoscut la care se lucrează. Supraveghează toate apelurile 
primite sau trimise din birourile doctorului Russell, al locotenent- 
colonelului Smith şi al generalului Kielburger. 

Treaba asta nu putea dura prea mult, altfel devenea prea 
riscantă. Probabil că nu vor găsi vreodată cadavrul adevăratului 
Specialist de Rang Patru Adele Schweik. Schweik nu avea rude 
cunoscute, ci doar câţiva prieteni civili. De aceea fusese aleasă. 

Dar Schweik simţise că sergentul-major Daugherty avea 
bănuieli, că era vag deranjată de sosirea ei. O cercetare mai 
atentă ar fi putut-o demasca. 

— Cât timp o să rămân aici? 

— Până când n-o să mai avem nevoie de dumneata. Nu face 
nimic ca să atragi atenţia asupra dumitale. _ 

Zgomotul tonului îi bâzâi în ureche. inchise şi se aplecă 
deasupra biroului ca să continue familiarizarea cu rutina şi 
cerinţele din biroul sergentului-major. Ascultă şi conversațiile 
telefonice din clădire şi supraveghe becul telefonului de pe birou 
care îi atrăgea atenţia asupra convorbirilor din biroul lui Russell. 
Preţ de o clipă avu curiozitatea să ştie ce era aşa de important în 
legătură cu doctorul Russell. Pe urmă alungă acest gând. Existau 
lucruri pe care era periculos să le cunoşti. 

Miezul nopții 
Washington, D.C. 


Magnificul parc Rock Creek din Washington era o oază de 
sălbăticie în inima oraşului. De la râul Potomac, lângă Centrul 
Kennedy, o fâşie îngustă şerpuia spre nord, unde se deschidea 
spre o vastă întindere de păduri în partea de nord-vest a 
oraşului. Un teren împădurit natural, care abunda în alei pentru 
plimbare, piste pentru biciclişti şi călăreţi, locuri pentru picnic şi 
monumente istorice. Pierce Mill, aflat la intersecţia dintre Tilden 
Street şi Beach Drive, era unul dintre aceste puncte de reper 
istorice. Era o veche moară, de dinaintea războiului civil, pe când 
un şir de asemenea construcţii străjuia pârâul. Acum devenise 
muzeu, administrat de Parcul Naţional şi, în lumina lunii, părea 
un vestigiu fantomatic al unor vremuri de demult. 

In partea de nord-vest a morii, acolo unde tufişul era des în 
umbra copacilor înalţi, Bill Griffin aştepta, ţinând într-o lesă 
scurtă un doberman foarte atent. Deşi noaptea era rece, Griffin 
transpirase. Cerceta cu privirea moara şi terenul de picnic. 
Câinele zvelt adulmeca aerul şi îşi rotea urechile ridicate, 
ascultând zgomotul care îl neliniştise. 

Dinspre dreapta, din direcţia morii, se apropia cineva. Câinele 
percepuse zgomotul stins al frunzelor de toamnă strivite sub 
picioare cu mult înainte de a-l auzi Griffin. Insă acesta, de îndată 
ce desluşi paşii, dădu drumul animalului din lesă. Câinele se 
aşeză supus, cu toţi muşchii încordaţi, fremătând, gata de atac. 

Griffin făcu un semn cu mâna. 

Ca o fantomă neagră, dobermanul ţâşni în noapte şi descrise 
un cerc larg în jurul terenului de picnic, pierzându-se printre 
umbrele amenințătoare ale copacilor. N 

Griffin îşi dorea cu disperare o ţigară. Era extrem de nervos. În 
spatele lui, o sălbăticiune mică se agita prin tufişuri. Undeva, în 
parc, ţipa o bufniţă. Nu percepea nici zgomotele, nici 
nervozitatea lui. Era foarte bine antrenat, un profesionist 
desăvârşit, aşa că îşi continuă supravegherea, vigilent şi 
nemişcat. Respira încet, ca să nu-şi trădeze prezenţa cu aburul 

condensat de aerul rece al nopţii. Însă, deşi se stăpânea, era un 
om furios, îngrijorat. 

Griffin nu se mişcă nici atunci când locotenent-colonelul 
Jonathan Smith îşi făcu în cele din urmă apariţia, străbătând cu 
paşi mari terenul deschis, în lumina argintie a lunii. De partea 
cealaltă a terenului pentru picnic, dobermanul se lăsase la 
pământ, devenind invizibil. Dar Griffin ştia că este acolo. 

Jon Smith ezita pe alee. Întrebă cu o şoaptă răguşită: 

— Bill? 

In umbra copacilor, Griffin continua să se concentreze asupra 
sunetelor nopţii. Asculta traficul de pe aleea din apropiere şi 
zgomotele depărtate ale oraşului. Nu era nimic neobişnuit. 
Nimeni altcineva nu se afla în această parte a întinsului domeniu 
public. Aştepta să-i semnaleze câinele ceva, dar acesta îşi 
continua turele, părând şi el mulţumit. 

Griffin oftă. leşi la marginea terenului pentru picnic, la hotarul 
umbrelor cu lumina lunii. Vorbi cu voce joasă, grăbită: 

— Smithy. Aici. 

Jon Smith se întoarse. Era nervos. Nu văzu decât o formă 
vagă, tremurând în lumina spectrală. Porni spre ea, simțindu-se 
expus, deşi nu ştia la ce şi vulnerabil. 

— Bill? mormăi el. Tu eşti? 

— Sticletele cel rău, zise Griffin încet şi se întoarse în umbra 
deasă. 

Smith se apropie de el. Clipi des, căznindu-se să-şi acomodeze 
rapid ochii cu întunericul. În sfârşit, îşi văzu vechiul prieten care-i 
zâmbea. Bill Griffin avea aceeaşi faţă rotundă şi trăsături blânde 
pe care şi le amintea Smith, deşi parcă slăbise vreo cinci 
kilograme. Avea obrajii mai netezi, iar umerii păreau mai solizi, în 
timp ce bustul şi talia erau mai suple. Părul castaniu, mai lung, îi 
atârna moale şi nepieptănat. Cu cinci centimetri mai scund decât 
Smith, care avea un metru optzeci, era un bărbat bine făcut, 
arătând puternic, masiv. 

Dar Smith observase şi faptul că Bill Griffin îşi construise o 
imagine neutră, de om obişnuit, de parcă acum ar fi ieşit de la 
lucru dintr-o fabrică de asamblare a computerelor sau se 
îndrepta spre bistroul unde prepara hamburgeri. Un chip şi un 
corp care se dovediseră utile în serviciul de informaţii al armatei 
şi în FBI pentru supravegherea operaţiunilor sub acoperire, 
fiindcă în spatele înfăţişării blânde se aflau o minte ascuţită şi o 
voinţă de fier. 

Pentru Smith, vechiul lui prieten avusese întotdeauna ceva de 
cameleon, dar nu în noaptea asta. Acum, Smith se uita la el şi 
vedea vedeta de fotbal din lowa şi omul cu principii. Crescuse 
pentru a deveni cinstit, cumsecade şi îndrăzneţ. Adevăratul Bill 
Griffin. 

Griffin întinse mâna. 

— Salut, Smithy. Mă bucur să te văd după atâta vreme. Era şi 
timpul. Când a fost ultima oară? La hotel Drake, în Des Moines? 

— Aşa e. Cu muşchiuleţ şi bere Potosi. 

Dar plăcuta amintire nu-l făcu să zâmbească pe Jon Smith în 
timp ce-i strângea mâna lui Griffin. A fost un drum al naibii de 
lung ca să te întâlnesc. În ce te-ai vârât? E vreo problemă? 

— S-ar putea spune şi-aşa, încuviinţă Griffin, tot cu voce joasă. 
Dar acum nu contează asta. Tu ce dracu' mai faci, Smithy? 

— Bine, rosti sec Smith, nerăbdător. Insă e vorba despre tine. 
De unde-ai ştiut că sunt la Londra? apoi chicoti: Nu, nu contează. 
E o întrebare stupidă, nu? Tu ştii întotdeauna. Acuma, care-i... 

— Am auzit că te însori. S-a găsit până la urmă cineva care să- 
| îmblânzească pe cowboy? Să se mute într-o suburbie, să 
crească copii şi să tundă pajiştea? 

— Asta nu se va întâmpla, zâmbi Smith. Şi Sophia e un 
cowboy. Tot vânător de viruşi. 

— Mda. Aşa e logic. S-ar putea să meargă. 

Griffin dădu din cap şi privi în zare cu ochi febrili şi neliniştiţi 
ca şi ai dobermanului invizibil. De parcă în puterea nopţii ar fi 
putut izbucni flăcări în jurul lor. 

— Cum se descurcă oamenii voştri cu virusul? 

— Care virus? Lucrăm cu mulţi la Detrick. 

Privirea lui Bill Griffin continua să scruteze parcul luminat de 
lună şi umbrele ca un tanchist în căutarea țintei. Ignora 
transpiraţia ce-i curgea pe sub haine. 

— Cel pe care aţi fost puşi să-l studiaţi sâmbătă dimineaţă. 
Smith era nedumerit. 

— Am fost la Londra de marţea trecută. Trebuie să ştii asta. 
Înjură cu voce tare: La naiba! Asta trebuie să fi fost „urgenţa” la 
care a fost chemată Sophia în timp ce vorbeam la telefon. 
Trebuie să mă întorc... Se întrerupse, încruntat. De unde ştii că la 
Detrick a apărut un nou virus? Despre asta-i vorba? Crezi că mi- 
au vorbit despre el cât am fost plecat şi acum vrei să mă storci 
de informaţii? 

Chipul lui Griffin rămase impasibil. Continua să scruteze 

împrejurimile. 

— Calmează-te, Jon. 

— Să mă calmez? Lui Smith nu-i venea să creadă. FBl-ul e atât 
de interesat de virusul ăsta, încât te-a trimis la mine să obţii 
nişte secrete? Asta-i o prostie. Directorul tău îl poate suna pe 
directorul meu. Aşa se procedează în asemenea cazuri. 

Griffin se uită în cele din urmă la Smith. 

— Nu mai lucrez pentru FBI. 

— Nu mai...? 

Smith privi ţintă în ochii neclintiţi, dar nu vedea nimic acolo. 
Ochii lui Bill Griffin, ca şi restul chipului său inexpresiv, erau 
pustii. Vechiul Bill Griffin dispăruse şi, pentru o clipă, Smith simţi 
un junghi în capul pieptului. Apoi furia îi spori, fiecare senzor al 
experienţei sale de militar şi vânător de viruşi manifestându-se 
zgomotos: 

— Ce-i aşa deosebit la virusul ăsta nou? Şi de ce vrei 
informaţii? Pentru vreo fiţuică de scandal? 

— Nu lucrez pentru nici un ziar sau revistă. 

— Atunci pentru vreun comitet al Congresului? Sigur, ce cale 
mai bună poate găsi un comitet care vrea să reducă fondurile 
pentru cercetare decât să folosească un fost agent Hal! 

Smith răsuflă adânc. Nu-l mai recunoştea pe acest om pe care 
îl considerase cândva cel mai bun prieten al lui. Ceva îl 
schimbase pe Bill Griffin, iar Griffin nu dădea semne că ar vrea să 
dezvăluie despre ce era vorba. Acum părea că vrea să folosească 
prietenia lor pentru propriile lui interese. Smith dădu din cap. 

— Nu, Bill, nu-mi spune pentru cine sau pentru ce lucrezi. Nu 
contează. Dacă vrei să ştii ceva despre un virus, mergi pe căile 
legale. Şi nu mă mai suna decât dacă eşti prietenul meu şi nimic 
altceva. 

Dezgustat, se îndepărtă furios. 

— Stai, Smithy. Trebuie să vorbim. 

— Du-te-n mă-ta, Bill. 

Jon Smith îşi continuă drumul spre zona luminată de lună. 
Griffin fluieră încet. Deodată, un doberman masiv sări în faţa lui 
Jon Smith. Mârâind, se întoarse ca să-l înfrunte. Smith îngheţă. 
Câinele se înfipse pe cele patru labe, înălţă botul şi mârâi gros, 
îndelung. Colţii lui, sticlind de albeaţă şi salivă, erau atât de 
ascuţiţi, încât ar fi putut sfâşia beregata unui om dintr-o 
muşcătură. 

Lui Smith îi bubuia inima în piept. Privea câinele nemişcat. 

— Scuze. 

In spatele lui, vocea lui Griffin era aproape tristă. 

— Dar m-ai întrebat dacă e vreo problemă. Ei bine, este... dar 
nu pentru mine. 

În timp ce câinele continua să mârâie încet, ameninţător, 
Smith rămase nemişcat. Dar surâdea dispreţuitor: 

— Vrei să spui că eu am vreun necaz? Scuteşte-mă. 

— Da, încuviinţă Griffin. Exact asta vreau să spun, Smithy. 
Pentru asta am vrut să ne întâlnim. Dar asta-i tot ce-ţi pot spune. 
Eşti în pericol. In mare pericol. Pleacă dracului din oraş şi repede. 
Nu te întoarce la laborator. la un avion şi... 

— Ce tot spui acolo? Ştii al naibii de bine că n-aş face asta. Să 
fug de munca mea? Pe dracu'! Ce s-a întâmplat cu tine, Bill? 

Griffin îl ignoră. 

— Ascultă ce-ţi spun! Sună la Detrick. Spune-i generalului că ai 
nevoie de o vacanţă. Una lungă. Peste hotare. Fă-o acum şi du-te 
cât poţi de departe. In noaptea asta! 

— N-o să se întâmple aşa ceva. Spune-mi ce-i atât de special 
la virusul ăsta. In ce pericol sunt? Dacă vrei să acţionez, trebuie 
să ştiu de ce. 

— Pentru numele Domnului! exclamă Griffin, pierzându-şi 
cumpătul, încerc să te ajut. Pleacă. Pleacă repede! la-o şi pe 
Sophia cu tine. 

Inainte să termine de vorbit, dobermanul ridică brusc labele 
din faţă de pe cărare şi se răsuci, aterizând la nouăzeci de grade 
spre sud. Privea spre zona îndepărtată a parcului. Griffin zise 
încet: 

— Vizitatori, băiete? 

Făcu un semn cu mâna, iar câinele o luă la goană printre 
copaci. Griffin se întoarse către Smith şi izbucni: 

— Pleacă de-aici, Jon! Pleacă. Acum! 

Porni în fugă după doberman, o umbră compactă mişcându-se 
cu o viteză incredibilă. Omul şi câinele dispărură printre arborii 
groşi din parcul întunecat. 

O clipă, Smith fu surprins. Pentru prietenul lui se temea Bill 
sau pentru sine? Ori pentru amândoi? Părea că vechiul lui amic 
îşi asumase un mare risc ca să-l avertizeze şi să-i ceară să facă 
un lucru ce nu i-ar fi trecut altădată prin minte - să-şi 
abandoneze slujba şi responsabilitatea. 

Ca să ajungă până acolo, spatele lui Bill trebuie să fi fost izbit 
de un perete foarte tare. 

În ce Dumnezeu era amestecat Bill Griffin? 

Un fior îi trecu pe şira spinării. O vână de la tâmplă începu să-i 
palpite. Bill avea dreptate. Era în pericol, cel puţin acolo, în 
parcul ăla întunecat. li reveniră vechi deprinderi, ca amintirea 
unei haine de mult uitate. Simţurile i se ascuţiră şi începu să 
supravegheze cu atenţie copacii şi pajiştile. 

Porni în goană pe lângă arborii întunecaţi, în vreme ce mintea 
lui continua să lucreze. Presupusese că Bill îl găsise cu mijloacele 
FBl-ului, dar el nu mai lucra acolo. 

Faptul că trăsese la hotelul Wilbraham era cunoscut doar de 
logodnica lui, de şeful lui şi de funcţionarul de la Fort Detrick 
care se ocupase de pregătirile pentru călătorie. Era imposibil ca 
vreunul dintre ei să fi spus unui străin unde se află el, oricât ar fi 
fost acela de convingător. 

Prin urmare, cum reuşise Bill - un om ce pretindea că nu mai 
lucrează pentru guvern - să afle unde trăsese el la Londra? 

x 

O limuzină neagră, cu farurile stinse, era parcată în umbra 
vechii mori, lângă intrarea de pe Tilden Street în parcul Rock 
Creek. Pe bancheta din spate şedea singur Nadal al-Hassan, un 
bărbat înalt, cu faţa îngustă şi ascuţită ca o secure. Îl asculta pe 
subordonatul lui, Steve Maddux, care se aplecase pe geamul 
portierei şi-i dădea raportul. 

Maddux alergase; se înroşise la faţă şi transpirase. 

— Dacă Bill Griffin e în parcul ăla, domnule al-Hassan, 
înseamnă că-i o afurisită de nălucă. Nu l-am văzut decât pe 
doctorul militar care se plimba. N 

Respira greu, încercând să-şi recapete răsuflarea. In interiorul 
automobilului luxos, oasele şi scobiturile feţei bărbatului înalt 
aveau ciupituri adânci de vărsat - semnele unuia dintre rarii 
supraviețuitori ai cândva temutei variole. Ochii negri erau 
întunecaţi, reci şi inexpresivi. 

— Ţi-am mai spus, Maddux, să nu blestemi cât timp lucrezi 
pentru mine. 

— Ei, scuze, bine? /isu... 

Precum atacul unei cobre, braţul bărbatului înalt ţâşni, iar 
degetele sale lungi îl strânseră de gât pe Maddux. 

Maddux se albi la faţă de frică şi scoase nişte sunete 
înăbuşite, înghiţindu-şi înjurătura. Totuşi, silabele nerostite 
pluteau în aer, într-o tăcere amenințătoare. Intr-un târziu, mâna 
slăbi o clipă strânsoarea. Pe fruntea lui Maddux curgea 

transpiraţia. 

Ochii din maşină erau ca nişte oglinzi - suprafeţe lucioase, în 
spatele cărora nu se putea vedea nimic. Vocea era de un calm 
înşelător: 

— Vrei să mori aşa curând? 

— Hei, zise răguşit bărbatul speriat, dumneata eşti musulman. 
Ce e rău în... 

— Toţi profeţii sunt sfinţi. Abraham, Moise, lisus. Toţi! 

— Bine, bine! Adică lis... Maddux tremura, în timp ce mâna îl 
strângea tot mai tare de gât. De un' să ştiu eu asta? 

Incă o clipă, degetele rămaseră încordate. Apoi bărbatul înalt îi 
dădu drumul. Işi retrase braţul. 

— Poate că ai dreptate. Aştept prea mult de la americanii ăştia 
proşti. Dar acum ştii, da şi nu vei mai uita. 

Răguşit, Maddux bolborosi: j 

— Sigur, sigur, domnule al-Hassan. In regulă. 

Bărbatul cu față ascuţită, ad-Hassan, îl studie pe Maddux cu 
ochii lui reci, ca două oglinzi. 

— Dar Jon Smith era acolo. Se lăsă pe spate în semiîntunericul 
limuzinei, vorbind încet, ca pentru sine: Omul nostru de la Londra 
află că Smith şi-a schimbat biletul de avion şi a lipsit toată ziua 
de la Londra. Oamenii dumitale dau de el la aeroportul Dulles, 
dar el, în loc să se ducă acasă, în Maryland, vine aici. În acelaşi 
timp, stimatul nostru coleg pleacă pe furiş din hotelul nostru şi 
eu îl urmăresc până aici, apoi dispare. Dumneata nu l-ai găsit în 
parc, dar e o coincidenţă ciudată, nu-i aşa? De ce se află aici 
asociatul doctorului Russell dacă nu să se întâlnească cu domnul 
Griffin al nostru? 

Maddux nu zise nimic. Învăţase că majoritatea întrebărilor 
şefului său erau rostite cu voce tare către o parte nevăzută din 
sine. Nervos, lăsă să se aştearnă tăcerea. In jurul limuzinei şi al 
celor doi bărbaţi, parcul părea să-şi trăiască propria-i viaţă. 

In cele din urmă, ad-Hassan dădu din umeri: 

— Poate că mă înşel. Poate că e o simplă coincidenţă, iar 
Griffin n-are nici o legătură cu faptul că Smith e aici. Presupun că 
nici nu prea contează. Ceilalţi vor avea grijă de colonelul Smith, 
da? 

— Aşa e. 

Maddux dădu energic din cap. 

— N-are cum să plece din Washington. 

Ora 1:34 a.m., marți, 14 octombrie 
Fort Detrick, Maryland 


În biroul ei, Sophia Russell aprinse lampa de masă şi se 
prăbuşi în fotoliu, frântă de oboseală şi dezamăgită. Victor 
Tremont o sunase în dimineaţa aceea, ca să-i spună că nu găsise 
în jurnalele lui din Peru nici o menţiune a straniului virus pe care 
i-l descrisese ea sau a tribului indian numit Oamenii Sângelui de 
Maimuţă. Tremont fusese cea mai bună pistă exterioară, iar 
faptul că el nu o putuse ajuta o doborâse. 

Deşi ea şi restul echipei de specialişti în microbiologie de la 
Detrick continuaseră să lucreze fără întrerupere, nu înlăturaseră 
în nici un fel ameninţarea pe care o reprezenta virusul. La 
microscopul electronic, noul agent patogen prezenta aceeaşi 
formă globulară, cu protuberanţele filiforme ale unora dintre 
proteinele sale, foarte asemănătoare cu virusul gripei. Dar 
acesta era mult mai simplu şi mult mai primejdios. 

După ce eşuaseră în încercarea de a descoperi o asemănare 
cu alţi hantaviruşi, verificaseră din nou viruşii Marburg, Lassa şi 
Ebola, deşi aceşti ucigaşi înrudiţi nu aveau similitudini la nivel 
microscopic cu virusul necunoscut. Incercaseră şi cu ceilalţi viruși 
identificaţi ai febrei hemoragice: febra tifoidă, ciuma bubonică, 
ciuma pneumonică, meningita şi tularemia. 

Nimic nu se potrivea, iar în după-amiaza aceea ea îi ceruse 
insistent generalului Kielburger să dezvăluie existenţa virusului şi 
să solicite ajutorul Centrului pentru Controlul Bolilor şi al altor 
laboratoare de Nivel Patru din întreaga lume. El continua să fie 
reticent; era vorba doar despre trei cazuri. In acelaşi timp, însă, 
virusul părea să fie total necunoscut şi ucigător şi, dacă el nu lua 
măsurile adecvate şi se declanşa o epidemie pe scară largă, ar fi 
răspunzător. Aşa că, bombănind, consimţise în cele din urmă şi 
trimisese referate amănunțite şi probe de sânge la CCB, la 
apartamentul de Agenţi Patogeni din cadrul OMS, la Porton Down 
în Anglia, la Universitatea Anvers din Belgia, la Institutul Bernard 
Nocht din Germania, la secţia de agenţi patogeni a Institutului 
Pasteur din Franţa şi la toate celelalte laboratoare de Nivel Patru 

din lume. 

Acum începeau să sosească primele rapoarte de la celelalte 
laboratoare din Zona Fierbinte. Toate admiteau că virusul 
enigmatic semăna cu un hantavirus, dar nu se potrivea cu nici 
unul dintre cele identificate şi stocate în băncile de date. 
Rapoartele de la CCB şi laboratoarele străine nu ajutau la 
elucidarea misterului. Toate cuprindeau ipoteze nebuneşti, deşi 
bine documentate. 

In biroul ei, ruptă de oboseală, Sophia se lăsă pe spătarul 
fotoliului şi îşi masă tâmplele, încercând să-şi alunge durerea de 
cap. Se uită la ceas şi nu-i veni să creadă: Doamne Sfinte, era 
aproape ora două dimineaţa! 

Riduri de îngrijorare îi brăzdară fruntea. Unde era Jon? Dacă ar 
fi ajuns acasă în timpul nopţii, cum fusese stabilit, ar fi venit la 
laborator a doua zi. Pentru că lucrase nebuneşte, nu se gândise 
prea mult la absenţa lui. Acum, în ciuda oboselii, a durerii de cap 
şi a grijilor din pricina lui Jon, nu se putu abţine să nu zâmbească. 
Avea un logodnic de patruzeci şi unu de ani care îşi păstrase 
curiozitatea şi impulsivitatea unuia de douăzeci. Dacă fluturai un 
mister medical prin faţa ochilor lui Jon, el se năpustea asupra lui 
ca un cal de curse. Trebuie să fi descoperit ceva fascinant, care îl 
făcuse să amâne întoarcerea. 

Totuşi, ar fi trebuit să sune până acum. Peste câteva ceasuri, 
va avea o zi de întârziere. Poate că Kielburger îi dăduse vreun 
ordin secret, iar Jon nu putea suna. Asta s-ar potrivi cu stilul 
generalului. Nu conta că ea era logodnica lui Jon. Dacă generalul 
îl trimisese pe Jon în misiune, ea va afla o dată cu restul echipei, 
atunci când directorul va fi dispus să-i înştiinţeze. 

îndreptă spatele, meditând. Echipa de cercetători lucrase 
toată noaptea, chiar şi generalul, care nu pierdea nici o ocazie de 
a apărea într-o lumină favorabilă. Brusc înfuriată şi neliniştită din 
cauza lui Jon, se ridică din fotoliu şi porni cu paşi mari spre biroul 
lui. 

x 

Generalul de brigadă Calvin Kielburger, doctor în medicină, 
era un bărbat înalt, vânjos, cu voce puternică şi fără prea multă 
minte, din genul celor pe care armata preferă să-i avanseze până 
la gradul de colonel şi să-i uite acolo. Oamenii de soiul ăsta erau 
uneori duri şi întotdeauna meschini, dar aveau puţină pricepere, 
iar diplomaţie - şi mai puţină. Li se spunea de obicei Bull sau 
Buck. Uneori, ofiţerii cu astfel de porecle obțineau grade mai 


38 


mari, dar aceia erau bărbaţi scunzi, nervoşi şi cu fălci mari. 

Obţinând o stea, mai presus de orice aşteptare din partea lui, 
generalul de brigadă Kielburger abandonase cercetarea medicală 
propriu-zisă, nutrind speranţa ameţitoare de-a obţine gradul de 
general plin într-un post de comandă a trupelor. Dar pentru a 
conduce oşti, armata avea nevoie de ofiţeri isteţi, care să 
colaboreze bine cu inevitabilii oficiali civili. Kielburger fusese însă 
atât de preocupat de avansarea lui, încât nu înţelesese că 
mişcarea cea mai bună pe care o putea face era să fie inteligent 
şi plin de tact. Drept rezultat, se afla acum în situaţia de-a 
coordona o gaşcă lipsită de respect, formată din oameni de 
ştiinţă militari şi civili, dintre care cei mai mulţi nu prea se 
împăcau cu autoritatea, cu atât mai puţin cu cea a unui tip 
afectat şi cu mintea îngustă precum Kielburger. 

lar dintre toţi cei nesupuşi, locotenent-colonelul Jon Smith se 
dovedise cel mai lipsit de respect, cel mai greu de controlat, cel 
mai iritant. Aşa că, drept răspuns la întrebarea Sophiei, 
Kielburger răcni: 

— Sunt al dracului de sigur că nu l-am trimis pe colonelul 
Smith în nici o misiune! Dacă am fi avut o sarcină delicată, el ar 
fi fost ultimul căruia i-aş fi încredinţat-o, exact din cauza unor 
cacealmale de genul ăsta! 

Sophia era tot atât de glacială pe cât era Kielburger de coleric. 

— Jon nu trage „cacealmale”. 

— A întârziat o zi întreagă şi noi avem nevoie de el aici! 

— Dacă nu l-ai sunat, de unde să ştie că avem nevoie de el? i- 
o întoarse Sophia. Nici măcar eu n-am ştiut cât de gravă e 
situaţia până când n-am început să examinez virusul. Pe urmă 
am stat în laborator. Am lucrat. Sunt sigură că îţi aminteşti ce 
înseamnă asta. 

Adevărul este că ea se îndoia că directorul avea vreo amintire 
legată de tensiunea şi entuziasmul muncii de laborator, fiindcă 
auzise că până şi în trecut el preferase să plimbe hârtii de colo- 
colo şi să critice observaţiile altor cercetători. Insistă: 

— Jon trebuie să fi avut vreun motiv pentru care a întârziat. 
Sau îl reţine ceva ce-i scapă de sub control. 

— Ca de exemplu, doctor Russell? 

— Daca aş fi ştiut, n-aş fi irosit preţiosul dumitale timp. Sau 
pe-al meu. Dar nu obişnuieşte să întârzie fără să mă sune. 

Pe chipul roşu al lui Kielburger apăru un rânjet sarcastic. 

— AŞ zice că obişnuieşte prea mult. E un afurisit de pirat, 

căutând continuu o ladă cu aur şi aşa va fi mereu. Crede-mă pe 
cuvânt, se ocupă de vreo problemă medicală „interesantă”, sau 
de vreun tratament, sau de amândouă şi a pierdut avionul. 
Recunoaşte, Russell, el e un blestemat de pericol social şi, după 
ce-o să te măriţi, va trebui să te confrunţi cu problema asta. Nu 
te invidiez. 

Sophia strânse buzele, luptându-se cu puternica tentaţie de a-i 
spune generalului exact ce gândea despre el. Directorul se uită 
la ea, dezbrăcând-o alene cu privirea. Intotdeauna îi plăcuseră 
blondele. | se părea sexy felul în care îşi strângea ea părul la 
spate în coadă de cal. Se întrebă dacă era blondă peste tot. 

Pentru că ea nu răspundea, generalul continuă pe un ton mai 
conciliant: 

— Nu te teme, doctor Russell. O să se întoarcă în curând. Cel 
puţin aşa sper, fiindcă avem nevoie de toţi oamenii pentru 
virusul ăsta. Presupun că nu ai nimic de raportat. 

Sophia dădu din cap. 

— Ca să fiu sinceră, nu mai am aproape nici o idee şi nici 
restul echipei. Şi celelalte laboratoare au dificultăţi. E devreme 
încă, dat tot ce-am obţinut până acum sunt doar infirmări şi 
presupuneri. 

Kielburger bătu biroul cu palma, dezamăgit. Era general, aşa 
că se simţea obligat să facă ceva. 

— Spui că e un virus absolut unic, de un tip nemaivăzut? 

— Intotdeauna există câte unul care trebuie descoperit. 
Kielburger mormăi. Situaţia asta îi anula orice şansă de a scăpa 
de ghetoul medical, pentru a se îndrepta spre liniile de comandă 
ale armatei. Sophia îl studia. 

— Pot să fac o sugestie, domnule general? 

— De ce nu? încuviinţă Kielburger cu amărăciune. 

— Cele trei victime pe care le avem se află la mari distanţe 
unele de altele. In plus, două sunt cam de aceeaşi vârstă, în 
vreme ce a treia e mult mai tânără. Doi sunt bărbaţi; una e de 
sex feminin. O victimă a fost în serviciul activ, cealaltă - veteran, 
iar a treia - civil. De unde au căpătat virusul? Care a fost sursa? 
Trebuie să fi fost localizată undeva. Există şanse în linie să se 
manifeste trei focare de infectare cu acelaşi virus necunoscut în 
douăzeci şi patru de ore şi la mii de kilometri distanţă unul de 
altul. Ca de obicei, generalul nu înţelese. 

— Ce vrei să spui? 

— Dacă nu apar şi alte victime în vreunul din cele trei locuri, 

va trebui să găsim legătura dintre cele pe care le avem. Trebuie 
să începem să le cercetăm vieţile. De exemplu, poate că toţi trei 
s-au aflat în aceeaşi cameră de hotel din Milwaukee, acum şase 
luni. Poate că acolo au contractat virusul. Făcu o pauză. In 
acelaşi timp, va trebui să examinăm fişele medicale din cele trei 
zone, căutând semne ale unor infecţii anterioare care ar fi putut 
produce anticorpi. 

Măcar era o iniţiativă pozitivă, care l-ar fi făcut pe Kielburger 
să pară că acţiona hotărât. 

— O să instruiesc personalul să se apuce imediat de treabă. 
Vreau ca dumneata şi colonelul Smith să plecaţi în California 
mâine dimineaţă, la prima oră, ca să vorbiţi cu oamenii care l-au 
cunoscut pe maiorul Anderson. E clar? 

— Perfect clar, domnule general. 

— Bine. Anunţă-mă când se hotărăşte Smith să se întoarcă la 
lucru. O să-i frec ridichea! 

Atât de înfuriată era, încât nici măcar nu se putea amuza de 
spectacolul oferit de Kielburger jucând rolul eroului american dur 
şi eficient în viziune hollywoodiană; Sophia ieşi cu paşi apăsaţi 
din biroul directorului. 

Pe coridor, ridică privirea spre ceasul atârnat pe perete: era 
ora 1:56 dimineaţa. O nouă grijă o copleşi. | se întâmplase ceva 
lui Jon? Unde era? 


Ora 2:05 a.m. 
Washington, D.C. 


Conducând micul său Triumph prin oraşul cufundat în noapte, 
Jon Smith medita la cele spuse de Bill Griffin, încercând să 
înţeleagă până şi aluziile nerostite. 

Bill spunea că plecase de la FBI. De bunăvoie sau obligat? 

In oricare din cazuri, Bill avea o anume legătură cu un nou 
virus, trimis de o unitate militară la ICMBIASU pentru a fi studiat. 
Probabil că la un laborator care să-l identifice şi să propună cea 
mai bună metodă de tratament. Lui Smith i se părea ceva 
obişnuit - una dintre sarcinile vitale pe care ICMBIASU era 
desemnat să le rezolve. 

Totuşi, Bill Griffin pretindea că Smith era în pericol. 

Dobermanul lui bine dresat spunea mai multe despre starea 
de spirit a lui Griffin decât cuvintele pe care le rostise el. Evident, 

Griffin credea că exista o primejdie şi nu doar pentru Jon, ci şi 
pentru sine. 

După întâlnirea lor, Jon străbătuse atent aleile întunecate ale 
parcului, oprindu-se deseori ca să se ascundă printre copaci 
pentru a se asigura că nu este urmărit. Când, în sfârşit, ajunsese 
la Triumph-ul său recondiționat, model 1968, privise prudent în 
jur înainte de-a se sui în maşină, apoi ieşi din parc pe partea 
sudică, îndepărtându-se de Maryland şi de casă în direcţia opusă 
celei la care s-ar fi aşteptat un urmăritor. În ciuda orei târzii, 
traficul era moderat. Abia spre sfârşitul nopţii, cam pe la patru 
dimineaţa, va obosi agitata metropolă, iar arterele sale principale 
vor deveni pustii. 

La început crezuse că îl urmăreşte o maşină. Aşa că întorsese 
la colţuri, mărise viteza şi încetinise, ocolise pe la Dupont Circle 
şi Foggy Bottom, apoi o luase din nou spre nord. Se învârtise mai 
mult de o oră, însă acum era sigur că nu-l urmărea nimeni. 

Mereu în alertă, întoarse iarăşi spre sud, de astă dată pe 
Wisconsin Avenue. Acolo, traficul era foarte redus, iar stâlpii de 
iluminat proiectau fascicule galbene în noapte. Oftă obosit. 
Doamne, voia să o vadă pe Sophia. Poate că nu mai era periculos 
să se ducă la ea. Ar traversa Potomacul şi ar lua-o pe George 
Washington Parkway spre autostrada 495, către nord - 
îndreptându-se spre Maryland. Spre Sophia. Numai gândul la ea 
îl făcu să zâmbească. Cu cât era mai mult timp plecat, cu atât îi 
ducea dorul mai tare. De-abia aştepta să o strângă în braţe. Se 
apropia de râu şi conducea obosit printre şirurile lungi de buticuri 
cochete, librării elegante, restaurante rafinate, baruri şi cluburi, 
când un camion uriaş, cu motorul duduind, se apropie de micul 
lui Triumph pe banda stângă. 

Era un camion pentru livrări cu şase roţi, de genul celor care 
împânzeau toate autostrăzile ori şoseaua de centură din jurul 
tuturor oraşelor, de pe ţărmul Atlanticului până pe coasta 
Pacificului. La început, Smith se întrebă ce căuta acolo un 
camion, de vreme ce magazinele şi restaurantele nu vor 
deschide pentru livrări decât peste trei sau patru ore. Interesant 
era că nici cabina, nici remorca albă nu aveau înscrise vreun 
nume de companie, adresă, siglă, slogan, număr de telefon sau 
vreo altă indicație privind ce livra sau pentru cine. 

Gândindu-se cu dor la Sophia, Smith nu stărui asupra 
anonimatului neobişnuit al camionului. Totuşi evenimentele serii 
îi activaseră simţul primejdiei pe care şi-l dezvoltase de-a lungul 

anilor de practică medicală şi comandă în prima linie a frontului, 
acolo unde violenţa putea izbucni dintr-o clipă în alta, unde 
moartea era apropiată şi reală, unde boala aştepta să lovească 
din fiecare adăpost sau tufiş. Sau poate că vreo mişcare, acţiune 
ori zgomot din interiorul camionului îi atrăsese atenţia. 

Orice-ar fi fost, cu o fracțiune de secundă înainte ca imensul 
vehicul să-l depăşească şi să taie calea micului Triumph, Smith 
ştiu ce avea să se întâmple. i 

Adrenalina îi produse un şoc. Muşchii gâtului i se încordară. In 
timp ce camionul se întorcea spre el, smulse volanul spre 
dreapta. Maşina lui derapa şi sări peste bordură, pe trotuarul 
pustiu. Nu avusese viteză mare - doar vreo cincizeci de kilometri 
pe oră - dar să conduci pe un trotuar, fie şi larg, cum era acela, 
cu cincizeci de kilometri la oră, era o nebunie. 

In vreme ce motorul camionului vuia pe drum, el se lupta să-şi 
stăpânească maşina. Cu izbituri răsunătoare, lovi lateral o cutie 
poştală şi o ladă de gunoi şi răsturnă o masă. Gonea aplecat pe 
lângă uşile închise, tăcute ale magazinelor, barurilor şi cluburilor. 
Ferestre întunecate sticleau ca nişte ochi orbi clipind spre el. 
Asudat, aruncă o privire în stânga. Uriaşul camion mergea 
paralel cu el pe stradă, aşteptând o ocazie să se apropie şi să-l 
zdrobească de faţada unei clădiri. Rosti în gând o rugăciune de 
mulţumire fiindcă trotuarul era pustiu. 

Ocolind lăzi de gunoi, văzu deodată coborând geamul portierei 
din stânga a cabinei camionului. Ţeava unei arme era îndreptată 
direct spre el. Preţ de o clipă fu îngrozit. Prins pe trotuar ca într-o 
capcană, masivul camion blocându-i accesul spre şosea, nu 
putea nici să se ascundă, nici să evadeze. Şi nu era înarmat. 
Orice planuri ar fi avut până atunci, indivizii se hotărâseră acum 
să-l omoare. 

Smith apăsă pedala frânei, distanţându-se brusc, astfel că 
tâlharul din cabina camionului trebuia să se lupte cu o ţintă în 
mişcare, încercând să-l nimerească. 

Pe fruntea lui Smith apăruseră broboane de sudoare. Speranţa 
îi reveni pentru scurt timp. In faţă se afla o intersecţie. Mâinile i 
se albiseră pe volan în timp ce accelera într-acolo. 

Exact în momentul acela, arma din camion se descărcă cu 
zgomot asurzitor, însă glonţul întârziase. Ricoşă în aripa 
Triumph-ului şi sparse vitrina unui magazin. In vreme ce geamul 
se făcea ţăndări, Smith răsuflă scurt. Fusese al naibii de aproape. 

Se uită cu grijă la ţeava armei, care sălta pe geamul 

camionului. Din fericire, se apropia de intersecţie. Pe un colţ se 
afla o Bancă, iar celelalte trei erau ocupate de magazine. 

Dar nu mai avea timp. Intersecţia era chiar în faţă şi asta 
putea fi unica lui şansă. Respiră adânc. Măsurând cu grijă 
distanţa, apăsă pe frână. Triumph-ul se zgudui, iar el răsuci brusc 
volanul spre dreapta. Dispunea doar de câteva secunde ca să se 
îndepărteze pe strada laterală până se oprea camionul. Apoi 
văzu ceea ce spera să se întâmple: victimă a propriei viteze, 
camionul se repezi înainte pe şosea şi dispăru din vedere. 

Jubilând, porni cu viteză maximă, apăsă iarăşi frâna şi întoarse 
după alt colţ, intrând de astă dată pe o stradă cu copaci înfrunziţi 
şi case vechi. Merse mai departe, ocolind mai multe colţuri şi 
uitându-se tot timpul în oglinda retrovizoare, deşi era conştient 
că lungul camion nu avea cum să întoarcă pe şosea, în pofida 
traficului redus al nopţii. 

Respirând greu, opri într-un târziu maşina la umbra unei 
magnolii rămuroase, pe o stradă întunecată, unde BMW-urile, 
Mercedesurile şi alte semne distincte ale celor avuţi indicau 
faptul că se afla într-unul dintre cele mai selecte cartiere din 
Georgetown. Desprinse palmele de pe volan şi privi în jos. 
Mâinile îi tremurau, dar nu de frică. De mult nu mai avusese un 
asemenea necaz - unul violent, pe care nu-l anticipase şi nu şi-l 
dorise. Lăsă capul pe spate şi închise ochii. Trase adânc aer în 
piept, surprins ca întotdeauna de schimbarea rapidă a situaţiei. 
Lui nu-i plăceau necazurile. 

... Totuşi, exista în el ceva mai vechi care înţelegea. Care voia 
să se implice. Crezuse că legătura lui cu Sophia pusese definitiv 
capăt acestei tendinţe. Socotise că, alături de ea, nu mai avea 
nevoie de pericolele exterioare care îi confirmaseră cândva că 
trăia din plin. 

Pe de altă parte, în situaţia aceea nu avusese de ales. 

Ucigaşii din camion care îl atacaseră trebuie să fi făcut parte 
din pericolul asupra căruia Bill Griffin încercase să-l avertizeze. li 
reveniră în minte toate întrebările la care meditase după 
întâlnirea lor de la miezul nopţii: 

Ce era aşa deosebit în legătură cu virusul acela? 

Ce ascundea Bill? 

Precaut, întoarse cheia în contact şi porni pe stradă. El nu 
avea răspunsuri, dar poate că Sophia avea. Gândindu-se la asta, 
pieptul i se contractă. | se uscă gura. O frică cumplită îi îngheţă 
sângele în vine. 

Dacă încercau să-l ucidă pe el, poate că încercau s-o omoare 
şi pe ea. Se uită la ceas. Era ora 2:32. Trebuia s-o sune, s-o 
avertizeze, dar telefonul lui mobil era acasă la el. Nu găsise nici 
un motiv serios ca să-l ia cu el la Londra. Trebuia să găsească 
rapid un telefon public. Cea mai bună soluţie ar fi fost pe 
Wisconsin Avenue, dar nu voia să rişte încă un atac din partea 
camionului. 

Trebuia să ajungă la Fort Detrick. Acum. 

Izbi pedala accelerației, gonind spre O Street. Arbori înalţi 
treceau pe lângă el ca prin ceaţă. Clădiri vechi în stil victorian, cu 
ornamentaţie sobră şi  acoperişuri ascuțite, se  înălţau 
ameninţător deasupra trotuarelor, ca nişte case fantomatice, în 
faţă se afla o intersecţie scăldată în lumina gri-argintie a lămpilor 
de pe stâlpi. Deodată apărură două faruri de maşină fascicule 
strălucind în noapte. Vehiculul se apropia de aceeaşi intersecţie 
ca şi Triumph-ul lui Smith, dar din direcţie opusă şi cu o viteză de 
două ori mai mare. 

Smith înjură şi verifică trecerea de pietoni. Grăbindu-se în 
aerul rece al nopţii, un trecător solitar coborâse de pe trotuar. 
Clătinându-se şi cântând fals de beat ce era, omul se îndrepta 
spre celălalt trotuar, rotind braţele ca un soldat de jucărie. Lui 
Smith i se strânse inima. Omul se ducea nepăsător în calea 
maşinii ce se apropia în viteză. 

Beţivul nu ridică privirea. Se auzi un scrâşnet brusc de frâne. 
Neputincios, Smith văzu cum aripa maşinii îl izbeşte pe omul 
neatent, care zbură pe spate, cu braţele desfăcute. j 

Fără să-şi dea seama, Smith îşi ţinu răsuflarea. Inainte ca 
beţivul să aterizeze în rigolă, Smith frână. In acelaşi timp, şoferul 
nechibzuit încetini, de parcă s-ar fi zăpăcit, apoi acceleră din nou 
şi dispăru după colţ. 

Propria maşină se opri şi Smith cobori şi alergă spre omul 
prăbuşit. Toate zgomotele nopţii se stinseseră pe stradă. In jurul 
intersecţiei iluminate artificial se conturau umbre lungi, dense. 
Se lăsă pe vine ca să examineze rănile omului, exact în 
momentul în care se apropia o altă maşină. Auzi în spatele lui 
scrâşnet de frâne şi automobilul opri alături de el. 

Uşurat, înălţă capul şi făcu semn cu mâna, cerând ajutor. Doi 
bărbaţi săriră jos şi alergară spre el. In acelaşi timp, observă că 
bărbatul rănit se mişca. Se uită la el. 

— Cum te simţi? ... 

Şi îngheţă, holbând ochii. Nu numai că „victima” îl studia cu o 

privire atentă, lucidă, dar mai şi ţinea îndreptat spre el un pistol 
semiautomat cu amortizor. 

— Hristoase, eşti greu de doborât. Ce soi de doctor oi mai fi şi 
tu? 

Ora 2:37 a.m. 
Washington, D.C. 


O parte din Jon Smith era deja în trecut, în Bosnia şi în 
misiunea sub acoperire din Germania de Est, înainte de căderea 
Zidului Berlinului. Umbre, amintiri, frânturi de vise, mici victorii 
şi, întotdeauna, lipsa de odihnă. Tot ce crezuse că lăsase în urma 
lui. 

În vreme ce străinii coborâţi din maşină îşi scoteau armele şi 
alergau spre el, Smith înşfacă încheietura şi antebraţul tâlharului 
de la picioarele lui. Inainte ca omul să poată reacţiona, Smith 
împinse şi răsuci în acelaşi timp, simțind că tendoanele şi 
articulaţia braţului individului i se supuneau. 

Cotul bărbatului trosni. Ţipă şi se smuci, alb la faţă şi 
strâmbându-se de durere. Pierzându-şi cunoştinţa, pistolul îi căzu 
pe caldarâm. Totul se întâmplase în câteva secunde. Smith rânji 
sumbru. Măcar nu fusese nevoit să-l ucidă. Cu o singură mişcare, 
luă arma de jos, se rostogoli pe un umăr şi se propti într-un 
genunchi, cu pistolul armat. Trase. Glonţul ieşi din amortizor cu 
un pocnet sec. 

Unul din cei doi bărbaţi ce fugeau spre el, răsucindu-se de 
durere, căzu în faţă, pe pavajul rece. În timp ce omul se ţinea de 
coapsă acolo unde intrase glonţul lui Smith, al doilea individ se 
lăsă lângă el. intins pe burtă, înălţă capul, de parcă s-ar fi aflat 
pe o linie de tragere, iar Smith ar fi fost o ţintă staţionară. Mare 
greşeală. Smith ştia exact ce urma să facă tipul. Se feri, iar 
glonţul silențios îi trecu razant pe lângă tâmplă. 

Acum, Smith nu mai avea de ales. Inainte ca bărbatul să mai 
tragă o dată sau să-şi lase capul în jos, Smith expedie al doilea 
glonţ care pătrunse în ochiul drept al agresorului, lăsând în urmă 
un crater negru. Sângele ţâşni, iar omul căzu cu faţa în jos, 
nemişcat. Smith ştia că trebuie să fie mort. 

Cu tâmplele zvâcnind, Smith sări în picioare şi se îndreptă 
prudent spre cei doi. Nu vrusese să-l ucidă şi era furios că fusese 
nevoit să o facă. In jurul lui, aerul părea să vibreze încă de pe 
urma atacului. Privi rapid în susul şi în josul străzii. Nu se 

aprinseseră luminile din faţa caselor. Ora târzie şi armele cu 
amortizor înăbuşiseră zgomotul ambuscadei. 

Luă un pistol militar Beretta din mâna flască a bărbatului pe 
care îl împuşcase în ochi şi, cu slabă speranţă, îi verifică pulsul. 
Da, era mort. Dădu din cap cu regret şi dezgustat, îndepărtând 
armele de cei doi. Individul cu cotul rupt era tot inconştient, în 
timp ce rănitul cu un glonţ în coapsă înjura întruna, uitându-se cu 
duşmănie la Smith. 

Medicul militar îl ignoră. Se întoarse în grabă la Triumph-ul 
său. Chiar atunci liniştea nopţii fu zguduită de zgomotul unui 
camion greu ce se apropia. Smith se întoarse din drum. Caroseria 
albă a camionului cu şase roţi pentru livrări, fără însemne, venea 
în viteză spre intersecţie. Cine ştie cum, ucigaşii îl găsiseră din 
nou. 

Cum? 

In luptă există momente în care stai şi te baţi şi momente în 
care fugi mâncând pământul. Smith se gândi la Sophia şi o luă la 
goană pe lângă un şir de case victoriene aproape de garduri. 
Dintr-o curte lătră un câine, căruia îi răspunse imediat alt hămăit. 
Curând animalele iscară larmă în tot cartierul. În timp ce 
hărmălaia se domolea, Smith se strecură în umbra întunecată a 
unei clădiri victoriene cu trei etaje, foişoare, cupole şi o verandă 
largă. Ajunsese la cel puţin o sută de metri de intersecţie. 
Ghemuit la pământ, se uită în urmă şi examina scena atacului. 
Memora locurile unde erau parcate maşinile, apoi îşi îndreptă 
atenţia asupra camionului care se oprise. Un bărbat scund şi 
îndesat sărise din cabină şi se apleca deasupra celor trei răniţi. 
Smith nu-l recunoscu, dar cunoştea camionul. 

Bărbatul făcu grăbit semn cu mâna. Alţi doi oameni ieşiră din 
cabină şi alergară să-i ia de-acolo pe cei răniţi, în timp ce primul 
ridica uşa cu burduf din spatele camionului. Şase oameni se 
îngrămădiră la uşa remorcii şi întoarseră capetele în toate 
direcţiile, cercetând împrejurimile. in lumina nesigură a lunii, 
Smith reuşi să vadă faţa lucind de transpiraţie a bărbatului 
îndesat în timp ce omul dădea ordine. 

Cei doi răniţi şi cadavrul fură suiţi în maşina care oprise mai 
devreme lângă Smith, iar unul dintre oameni se sui la volan şi se 
îndepărtă în viteză spre nord. Camionul pentru livrări plecă şi el 
spre sud, înspre râu, în vreme ce şeful îi împărțea pe cei rămaşi 
în echipe de câte doi, pentru a porni, desigur, în căutarea lui Jon 
Smith. Cu noroc, fiecare putea presupune că ar fi făcut faţă fără 

probleme unui om de ştiinţă sedentar, în vârstă de patruzeci de 
ani, în ciuda celor relatate de tovarăşii lor ce supravieţuiseră 
atacului. Un idealist fanatic ce purta nejustificat uniforma 
militară şi care avusese baftă - oamenii mai făcuseră eroarea 
asta de apreciere în legătură cu Smith. 

Ascultă din ascunzătoarea lui până când doi dintre ei se 
apropiară. Trebuia să-i neutralizeze cumva. Se întoarse şi sări în 
întuneric, asigurându-se că fusese auzit. Cei doi muşcară 
momeala şi porniră după el, distanţându-se de ceilalţi. Cu toţi 
nervii încordaţi, alerga în umbră, uitându-se peste tot. La patru 
străzi distanţă de intersecţie, găsi o soluţie care ar fi putut 
funcţiona: o vilă albă, în stil colonial, se înălța în întuneric la 
capătul unei alei scurte, iar alături se afla un pavilion, aproape 
invizibil sub camuflajul nopţii, al arborilor groşi şi al tufelor ce 
delimitau proprietatea. 

Tuşi, începând să târâie picioarele pe alee, ca să fie sigur că 
urmăritorii îl vor auzi şi vor crede că se duce să se ascundă în 
vilă. Apoi se strecură în pavilionul izolat. Avusese dreptate - prin 
grilajul de lemn vedea bine proprietatea. Puse pistolul 
semiautomat şi Beretta pe o bancă; nu avea de gând să le 
folosească decât pentru intimidare. Nu, treaba asta trebuia 
făcută în tăcere şi rapid. 

Trecu un minut interminabil. 

să fi ghicit ei ce făcea el şi să fi chemat restul echipei? 
Încercuiau oare zona ca să apară din spate? Îşi trecu mâna peste 
frunte, ştergându-şi transpiraţia. Inima îi bătea să-i spargă 
pieptul. 

Două minute... trei minute... 

O umbră ieşi dintre copaci şi alergă spre latura din stânga a 
clădirii. Pe urmă a doua fugi spre partea dreaptă. 

Smith răsuflă. Tâlharii, fie ei civili sau militari, erau previzibili. 
Fără multă imaginaţie, ideile lor tactice erau rudimentare - 
atacul direct al taurului sau viclenia elementară a unui şcolar 
mijlocaş într-o echipă de fotbal care privea întotdeauna în 
direcţia opusă celei în care voia să trimită mingea. 

Cei doi ce se apropiau prin învăluire în noapte erau ceva mai 
pricepuţi, însă, asemeni lui Custer la Little Big Horn sau lordului 
Chelmsford la lsandhlwana împotriva zuluşilor, îi făcuseră 
serviciul de a-şi diviza forţele, aşa că el îi putea ataca pe rând. 
Aşa şi sperase că vor proceda. 

Cel mai curajos o luă tiptil pe partea dreaptă, între casă şi 

pavilion. Era o ocazie bună pentru Smith. În timp ce omul 
continua să meargă, Smith se furişă spre el din spate. Păşi pe o 
creangă uscată. Se auzi un trosnet surd, însă destul de tare ca 
să-i atragă atenţia agresorului. Lui Smith îi stătu inima în loc. 
Omul se întoarse cu pistolul ridicat, gata să tragă. 

Smith acţionă rapid. O singură lovitură de pumn în gâtul 
individului îi paraliză coardele vocale, piciorul drept, arcuit rapid, 
îl izbi cu pantoful în tâmplă şi omul căzu fără zgomot. 

Smith se strecură înapoi în pavilion. 

Unu... două minute. 

Următorul, mai prudent, apăru pe un petic de pământ luminat 
de lună, între pavilion şi omul căzut. Avusese intuiţia să-l 
ocolească nevăzut pe partenerul său. Dar acolo se sfârşea 
imaginaţia lui şi se grăbi să îngenuncheze lângă rănit. 

— Jerry! lisuse, ce... 

Smith îl izbi cu pistolul Beretta în ceafa aplecată. Apoi îi târî pe 
cei doi bărbaţi inconştienţi în pavilion. Ghemuit asupra lor, îşi 
trase sufletul, ascultând zgomotele nopţii. Singurele sunete 
distincte erau ale unei maşini ce se îndrepta spre sud. Părăsi 
pavilionul şi porni în salturi, la umbra caselor şi a copacilor, pe 
drumul pe care venise. Apropiindu-se de intersecţia unde fusese 
atacat, încetini pasul şi ascultă din nou. Părea să se audă aceeaşi 
maşină, mergând în direcţie opusă, de astă dată spre nord. 

Pe coate şi genunchi, cu câte un pistol în fiecare mână, se târî 
până lângă o curte aflată aproape de intersecţie. Poziţia 
maşinilor de cealaltă parte a străzii nu se schimbase, iar 
Triumph-ul său aştepta lângă trotuar, acolo unde îl lăsase ca să 
sară în ajutorul falsei victime. Injur nu se vedea nimeni. 

Camionul cu şase roţi nu avea cum să-l găsească mai întâi pe 
Wisconsin Avenue, pe urmă în intersecţia aceea. Nimeni nu avea 
atâta noroc. Totuşi, camionul, maşina şi „beţivul” creaseră o 
diversiune cu intenţia de a-l omori. 

Trebuie să fi ştiut exact unde se afla el. 

Rămase în aşteptare, în vreme ce luna apunea. Noaptea 
deveni mai întunecoasă, o bufniţă mare zbură printre copaci, iar 
maşina din depărtare continua să meargă ba spre sud, ba spre 
nord, apoi iarăşi către sud, apropiindu-se încet de intersecţie. 

Mulţumit că nu văzuse pe nimeni stând la pândă, Smith sări în 
picioare şi alergă spre Triumph-ul său. Luă o mică lanternă din 
torpedo şi îndreptă lumina sub maşină. Şi îl văzu. Nici un strop 
de imaginaţie sau inventivitate. Fasciculul luminos al lanternei 

descoperi un transmiţător, nu mai mare decât unghia policarului, 
ataşat de şasiul maşinii cu un minimagnet puternic. Dispozitivul 
de depistare a semnalului se afla probabil în camion sau la şeful 
scund şi îndesat. 

Stinse lanterna, o vâri în buzunar şi luă transmiţătorul. Admiră 
creativitatea celui care fabricase un instrument atât de delicat. 
leşind de sub Triumph, observă că maşina pe care o auzise era 
aproape de intersecţie. Ingenunche lângă Triumph, privind-o cu 
atenţie. Vehiculul mergea încet, iar şoferul arunca ziare prin 
fereastra deschisă, pe pajiştile şi aleile din cartier. j 

Şoferul întoarse. Smith se ridică în picioare şi fluieră. In timp 
ce maşina încetinea la intersecţie, el alergă spre geamul deschis. 

— Pot să cumpăr un ziar de la dumneata? 

— Da, sigur. Am câteva în plus. 

Smith vâri mâna în buzunar după nişte monede. Scăpă una pe 
jos, se aplecă să o ridice şi, cu un zâmbet amical, fixă 
microtransmiţătorul pe şasiul maşinii. Indreptându-se, luă ziarul 
şi dădu din cap. . 

— Mulţumesc. lţi sunt recunoscător. 

Maşina se depărta, iar Smith sări în Triumph. O luă din loc, 
sperând că trucul lui avea să-i ţină ocupați pe atacatori până 
ajungea el la Sophia. Insă, dacă aceste atacuri făceau parte din 
ceea ce Bill Griffin îl avertizase că urma să se întâmple, ei ştiau 
unde se afla şi unde să-l găsească. Şi unde să o găsească pe 
Sophia. 


Ora 4:07 a.m. 
Fort Detrick, Maryland 


Raportul de la Institutul Prince Leopold de Medicină Tropicală 
din Belgia era al treilea pe care îl citea Sophia după ce se 
apucase din nou de lucru - ultimul cercetător rămas acolo. Era 
prea îngrijorată ca să poată dormi. Dacă afurisitul de general 
avea dreptate că Jon întârziase fiind cuprins de entuziasm pentru 
nu ştiu ce descoperire medicală, ea se va înfuria. Totuşi, spera să 
aibă dreptate Kielburger, pentru că asta însemna că ea nu avea 
motive de îngrijorare. 

Continuase să citească ultimele rapoarte până când ajunse la 
cel de la laboratorul Institutului Prince Leopold, care-i dădea în 
sfârşit un licăr de speranţă: doctorul Rene Giscours îşi amintea 

de un raport de teren pe care îl citise cu ani în urmă, când făcuse 
un stagiu la un spital din junglă, în partea boliviana a Amazoniei. 
La vremea aceea, se luptase cu ceea ce păruse a fi o nouă 
epidemie de febră Machupo, nu departe de oraşul riveran San 
Joaquin, acolo unde Karl Johnson, Kuhs şi Mackenzie 
descoperiseră pentru prima dată virusul mortal, cu mult timp în 
urmă. Nu avusese răgaz nici măcar să se gândească la un zvon 
neconfirmat, venit dintr-o zonă îndepărtată din Peru, aşa că 
făcuse o însemnare şi uitase de ea. 

Dar noul virus îi împrospătase memoria. Căutase prin hârtii şi 
găsise însemnarea iniţială - dar nu raportul propriu-zis. Totuşi, 
nota de atunci sublinia o evidentă combinaţie de hantavirus şi 
simptome de febră hemoragică, ca şi o anume legătură cu 
maimuţele. 

Sophia avu o izbucnire de furie justificată. Da! După ce Victor 
Tremont fusese incapabil să o ajute, se îndoise de ea însăşi. 
Acum, raportul lui Giscours îi confirma amintirile. Ce oameni 
avea ICMBIASU acolo? Dacă ea avea dreptate, de-atunci încoace 
nu mai fuseseră epidemii majore, nici măcar minore, provocate 
de virusul acela. Ceea ce însemna că acesta se manifesta doar în 
adâncul junglei, într-o regiune izolată din Peru. 

In jurnalul ei descrise reacţia pe care o avusese la raportul 
Institutului Prince Leopold şi rezumă ce îşi amintea despre 
straniul virus şi cele două conversații cu Victor Tremont, care 
acum puteau fi relevante. Mai notă şi câteva ipoteze privind 
modul în care un virus peruvian ar fi putut fi transmis în afara 
junglei. 

In timp ce scria, auzi uşa biroului deschizându-se. Cine...? Era 
plină de speranţă. 

Emoţionată, întoarse fotoliul. 

— Jon? lubitule. Unde naiba... 

Inainte ca ţeasta să-i explodeze de o durere violentă, 
multicoloră, zări patru bărbaţi care o înconjuraseră. Nici unul nu 
era Jon. Apoi se lăsă întunericul. 

x 

Nadal al-Hassan, deghizat din cap până în picioare în ţinută de 
laborator, scotoci metodic biroul femeii cercetător. Citi fiecare 
document, raport, carnet şi memoriu. Studie fiecare dosar. 
Sarcina era respingătoare, deşi purta mănuşi chirurgicale. Ştia că 
asemenea blasfemii moderne se întâmplau şi în ţara lui, ca şi în 
multe alte state islamice, chiar arabe, dar el nu făcea un secret 


52 


din disprețul său. 

Permiţând femeilor să studieze şi să lucreze alături de bărbaţi, 
era profanată atât demnitatea bărbaţilor, cât şi castitatea 
femeilor. Atingând ceea ce atinsese femeia, se simţea pângărit. 

Dar percheziţia era necesară, aşa că o făcu meticulos, 
nelăsând nimic  necercetat. Găsi cele două documente 
dăunătoare aproape imediat. Unul era singurul raport deschis de 
pe biroul ei - de la Institutul Prince Leopold, întocmit de un 
anume doctor Rene Giscours. Celălalt era transcrierea de mână a 
convorbirilor ei telefonice cu exteriorul, pe care directorul 
ICMBIASU părea să o ceară angajaţilor săi în fiecare lună. 

Apoi găsi meditaţiile ei din jurnal despre raportul belgian. Din 
fericire, umpleau o singură pagină de sus până jos. Dintr-o teacă 
mică de piele, scoase un cutter ascuţit ca briciul. Cu grijă, tăie 
pagina. Examină caietul, pentru a fi sigur că nu se vedea nimic, 
apoi vâri pagina în buzunarul halatului. Pe urmă nu mai 
descoperi nimic important pe birou. 

Cei trei oameni ai săi, îmbrăcaţi în halate identice, 
terminaseră de căutat în fişete. Unul zise: 

— Am găsit un memoriu despre Peru într-un dosar. 

Altul spuse: 

— In două dosare vechi scrie despre nişte treburi din America 
de Sud. 

Cel de-al treilea se mulţumi să dea din cap. 

— Aţi citit toate documentele? întrebă cu asprime al-Hassan. 
Fiecare dosar? V-aţi uitat în toate sertarele? 

— Aşa cum ne-ai zis. 

— Pe sub mobilă? In spatele dulapurilor? 

— Hei, nu suntem tâmpiţi! f 

Al-Hassan avea mari îndoieli în privința asta. li considera pe 
toţi occidentalii leneşi şi incompetenti. Dar după harababura din 
birou, hotărî că de data asta fuseseră conştiincioşi. 

— Foarte bine. Acum ştergeţi orice urmă. Totul trebuie să 
arate aşa cum a fost. 

In timp ce oamenii se întorceau bombănind la treabă, al- 
Hassan îşi puse a doua pereche, mai groasă, de mănuşi din 
cauciuc. Scoase un mic recipient îngheţat dintr-o cutie de piele, 
ridică dispozitivul de etanşare şi extrase o sticluţă. Luă cu grijă o 
seringă hipodermică din cutie, o umplu cu lichidul din sticluţă şi o 
injectă pe Sophia în vena de la glezna stângă. 

Simţind înţepătura acului, ea se agită şi gemu. 

Cei trei bărbaţi o auziră. Se întoarseră să privească şi se albiră 
la faţă. 

— Terminaţi-vă treaba! îi repezi al-Hassan. 

Oamenii coborâră privirea. În timp ce ei terminau de aranjat 
biroul, al-Hassan vâri seringa folosită într-o cutie de plastic, o 
sigilă şi o puse în cutia din piele. Oamenii lui îi arătară că 
sfârşiseră treaba. Al-Hasan mai inspectă o dată biroul. Mulţumit, 
le ordonă să plece. Aruncă o ultimă privire spre inerta Sophia şi 
văzu transpiraţia lucindu-i pe faţă. Când ea gemu, bărbatul 
zâmbi şi părăsi biroul. 

Ora 4:14 a.m. 
Thurmont, Maryland 


Un vânt slab făcea să foşnească arborii şi tufele, ducând cu el 
mirosul merelor ce putrezeau pe pământ. Casa cu trei etaje a lui 
Jon Smith, de forma unei cutii, era retrasă către versantul vag 
conturat al muntelui Catoctin. Locul era întunecat, nici măcar o 
lumină de pe verandă nu-l întâmpina acasă, ceea ce îl făcu să 
creadă că Sophia era tot la laborator. Dar trebuia să fie sigur. 

Se ghemuise la mică distanţă şi studia casa, curtea şi strada. 
Văzu semne care trădau situaţia: trunchiul bătrânului măr era 
destul de gros pentru ca cineva să se adăpostească în spatele 
lui, aşteptând. Mai departe, aproape ascunsă de doi stejari înalţi, 
capota unui Mercedes negru se contura pe aleea din faţa casei 
unor vecini despre care el ştia că aveau doar un Buick Le Sabie, 
pe care-l parcau totdeauna în garaj. 

Ţinând seama de cât de repede ajunsese acasă de la 
Georgetown pe autostrada şi drumurile aproape pustii, cei care 
aşteptau aici nu aveau cum să fi sosit înaintea lui. Ceea ce 
însemna că exista o a doua echipă de supraveghere, iar 
concluzia asta îl alarmă. 

Individul postat în faţă putea vedea aleea şi uşile garajului. 
Probabil că şi în partea cealaltă era un om care acoperea spatele 
casei şi garajul. Deşi Smith nu vedea rostul plasării unei iscoade 
pe partea garajului, departe de casă. 

Simţi golul de teamă din stomac pe care orice soldat îi 
cunoaşte, dar şi fierbinţeala sângelui alergându-i prin vine. Se 
strecură pe o alee şi alergă prin spatele caselor, trecând de 
strada lui. Apoi o traversă din nou, în afara razei vizuale a celor 
care îl hăituiau. Incepând să transpire din nou, porni spre un pâlc 
de sicomori din apropierea garajului său, după care străbătu 
ultimii cinci metri târându-se în coate şi pe burtă. 

Ascultă. Nu se auzea nimic în spatele casei. Se ridică în 
picioare ca să privească înăuntrul garajului. 

Şi răsuflă uşurat. Era gol. Vechiul Dodge verde al Sophiei nu 
era acolo. Trebuie să fi rămas la Fort Detrick în tot acest timp. 

Dacă aşa era, nu primise mesajul lui şi asta explica absenţa 
luminilor pe verandă. Respiră adânc, simțindu-se dintr-o dată 
mai bine. 

Se întoarse în grabă la Triumph şi conduse până la o cabină 
telefonică aflată la vreo patru sute de metri distanţă. De-abia 
aştepta să-i audă vocea. Formă numărul ei de la birou. După 
patru apeluri, soneria se întrerupse. „Nu sunt la birou, nici în 
laborator. Vă rog să lăsaţi un mesaj. Vă răspund cât de curând 
posibil. Mulţumesc.” 

Sunetul plăcut al vocii ei puternice îl făcu să simtă o 
împunsătură şi o altă senzaţie pe care nu şi-o putea explica. 
Oare de singurătate? 

Formă alt număr. Vocea care răspunse avea un ton oficial, 
ceea ce, date fiind împrejurările, avu un efect liniştitor. 

— Armata Statelor Unite, Fort Detrick, Serviciul de gardă. 

— Sunt locotenent-colonel Jonathan Smith, ICMBIASU. 

— Numărul de identificare, domnule colonel. 

Se conformă. Urmă o pauză. 

— Mulţumesc, domnule colonel. Cu ce vă pot ajuta? 

— Fă-mi legătura cu biroul de gardă de la ICMBIASU. 

Clinchete, bipuri şi o altă voce: 

— ICMBIASU. Serviciul de securitate. Sunt Grasse. 

— Grasse, sunt Jon Smith. Ascultă... 

— Hei, domnule colonel, v-aţi întors. Totul e-n regulă? Doctor 
Russell a-ntrebat... 

— E-n regulă, Grasse. Despre doctorul Russell vreau şi eu să 
te-ntreb. Nu răspunde la telefon. Ştii cumva unde e? 

— Figurează pe lista de noapte pe care-am primit-o când am 
intrat în schimb şi n-am văzut-o ieşind. 

— La ce oră ai intrat în schimb? 

— La miezul nopţii. Poate că e în laborator şi n-a auzit 
telefonul. 

Smith se uită la ceas: 4:42 a.m. 

— Poţi să te duci să verifici? 

— Sigur, domnule colonel. Vă sun eu. 

Smith îi dădu numărul de telefon. Fiecare secundă i se păru un 
minut şi cu fiecare minut respira tot mai greu. Aerul rece al nopţii 
părea să-l înăbuşe. Cabina telefonică îl sufoca. Când aparatul 
sună în cele din urmă, aproape că sări în sus. 

— Nu-i acolo, domnule colonel. Şi biroul şi laboratorul sunt 
închise. 

— E dezordine acolo? 

— Nu. Toate sunt la locul lor şi acoperite. Grasse părea să se 
scuze. Al naibii să fiu dacă pricep cum de n-am văzut-o. 
Presupun că a plecat pe una dintre celelalte ieşiri. Puteţi verifica 
la garda de la poartă. 

— Mulţumesc, Grasse. Vrei să-mi faci legătura acolo? Altă 
voce, foarte somnoroasă, îi răspunse: 

— Fort Detrick. Poarta. Sunt Schroeder. 

— Sunt locotenent-colonel Jonathan Smith de la ICMBIASU. 
Doctor Sophia Russell a părăsit baza în seara asta, Schroeder? 

___— Nu ştiu, domnule colonel. N-o cunosc pe doctor Russell. 
Incercaţi la tipul de la ICMBIASU. 

Smith înjură în şoaptă. Gardienii civili se schimbau mereu şi 
lucrau în ture mai lungi decât poliţia militară. Nu era ceva 
neobişnuit să aţipească în gheretele de la poartă. Bariera oprea 
orice maşină care ar fi încercat să intre, iar dacă nu o făcea, 
zgomotul produs i-ar fi trezit cu siguranţă. Dar nici o barieră nu 
oprise maşini să părăsească baza. Jon Smith agăţă receptorul în 
furcă. Părea că fusese prea obosită ca să mai conducă maşina 
până la Thurmont. Ceea ce însemna că se afla probabil în vechiul 
ei apartament din Frederick pe care tocmai îl vânduse, dar nu îşi 
mutase încă toate lucrurile. Ar fi putut suna acolo, însă n-ar fi 
rezolvat nimic. După o perioadă de lucru neîntrerupt, cercetătorii 
închideau întotdeauna telefoanele ca să poată dormi liniştiţi 
câteva ore. 

Plecând în grabă cu maşina, gândurile o luară la galop. Fusese 
atât de obosită încât părăsise laboratorul pe una dintre uşile 
laterale, nevrând să se întâlnească cu cineva. Era logic. Exact 
aşa ar fi procedat. Paznicul de la poartă nu o văzuse fiindcă 
probabil adormise. Se dusese la apartamentul ei. El se va 
strecura în pat, alături de ea. Ea i-ar simţi prezența fără să se 
trezească. Va zâmbi în somn, va murmura şi se va trage mai 
aproape de el, ca să-l atingă. Şoldul ei cald se va lipi de-al lui. El 
va zâmbi, îi va săruta uşor umărul, o va veghea puțin înainte de 
a adormi şi el. Avea să... 

Puţine ghiduri turistice menţionau Fort Detrick drept una 
dintre atracțiile istoricului oraş Frederick. Cu gardul său din 
lanţuri şi postul de pază de la intrare, Detrick era o bază militară 
de securitate medie, situată în centrul unei zone rezidenţiale. 
Apartamentul Sophiei era la cinci blocuri distanţă. Parcând iarăşi 
maşina în susul străzii, Smith nu văzu pe nimeni supraveghind 

locul. Coborî din Triumph, închise încet portiera şi ascultă. Auzi în 
depărtare tusea celor ce dormeau. Din când în când, râsete sau 
vocea ridicată a unui beţiv. Roţile câte unei maşini scrâşnind la 
cotitură. Murmurul constant al oraşului. 

Dar nici un zgomot neobişnuit sau mişcări pe care le-ar fi 
putut considera amenințătoare. 

Folosi cheia lui de la intrarea în clădirea cu trei etaje şi 
pătrunse în holul pavat cu dale acoperite de mochetă, 
îndreptându-se către lifturi. Locul era pustiu la ora aceea. 

La etajul trei, cu pistolul semiautomat în mână, ieşi prudent 
din cabina liftului. Coridorul răsuna de paşii lui, precum încăperile 
goale ale unui vechi cavou. Când ajunse la uşa ei, ascultă din 
nou. Nu se auzea nimic dinăuntru. Intoarse cheia în broască, 
ţăcănitul surd răsunând în mintea lui ca o explozie. 

Deschise uşa fără zgomot şi se lungi pe carpeta din hol. 

Apartamentul era întunecat. Nu mişca nimic. Simţi cu mâna 
stratul de praf de pe o masă aflată lângă uşă. 

Se ridică în picioare şi se strecură prin camera de zi cufundată 
în umbră, mergând spre coridorul scurt ce ducea la cele două 
dormitoare. Amândouă erau goale, cu paturile făcute, nefolosite. 
In bucătărie nu se vedeau semne că ar fi mâncat cineva acolo ori 
că măcar şi-ar fi pregătit o cafea. Chiuveta era uscată. Frigiderul 
nu făcea zgomot, scos din priză cu multe săptămâni în urmă. 

Ea nu fusese acolo. 

Parcă paralizat, Smith se întoarse ca un robot în camera de zi. 
Aprinse luminile. Căută urme de atac, de agresiune, chiar şi de 
scotocire. 

Nimic. Apartamentul era curat şi ordonat ca un exponat de 
muzeu. 

Dacă o omorâseră sau o răpiseră, aşa ceva nu se întâmplase 
acolo. 

Ea nu era la laborator. Nu era la casa din Thurmont. Nu era în 
apartament. lar el nu avea nici un indiciu că i se întâmplase ceva 
într-unul din acele locuri. 

Avea nevoie de ajutor şi ştia asta. 

Primul pas era să sune la bază şi să-i alerteze pe cei de acolo 
în legătură cu dispariţia ei. Apoi la poliţie. La FBI. Luă telefonul 
mobil ca să sune la Detrick. 

Mâna îi încremeni în aer. Pe coridorul de afară se auzeau paşi 
pe lângă pereţi. 

Stinse luminile şi puse telefonul pe masă. Se lăsă într-un 

genunchi în spatele canapelei, cu pistolul îndreptat spre uşă. 

Cineva înainta şovăielnic spre apartamentul Sophiei lovindu-se 
de pereţi, avansând şi oprindu-se. Să fi fost un beţiv întorcându- 
se acasă pe şapte cărări? 

Paşii se opriră cu o bufnitură surdă lângă uşa Sophiei. Se 
auzea o respiraţie răguşită. O cheie căuta gaura broaştei. 

Smith se încordă. Uşa se deschise, izbindu-se de perete. 

În geana de lumină o văzu pe Sophia clătinându-se. Avea 
hainele rupte şi murdare, de parcă s-ar fi târât printr-o mocirlă. 

Smith sări spre ea. 

— Sophia! 

Femeia intră împleticindu-se şi el o prinse înainte de a cădea. 
Horcăia, luptându-se să respire. Faţa îi ardea de febră, îl privea 
cu ochii ei negri, încercând să zâmbească;" 

— Te-ai... întors, iubitule. Unde... unde-ai fost? 

— Îmi pare atât de rău, Soph. Am stat o zi mai mult, voiam... 
Ea întinse mâna ca să-l întrerupă. Vocea ei suna delirant. 

— ... laborator... la laborator... cineva... lovit... 

Căzu în braţele lui, inconştientă. Pielea i se albise. Două pete 
de febră îi aprinseseră obrajii. Chipul ei frumos era chinuit de 
durere. lubita lui era foarte bolnavă. Ce i se întâmplase? Nu era 
vorba doar despre oboseală. 

— Soph? Soph! O, Doamne, Soph! 

Nu primi răspuns. Ea era moale, inconştientă. 

Zguduit şi terorizat, recurse la pregătirea lui medicală. Era 
doctor. Ştia ce avea de făcut. O întinse pe canapea, înşfăcă 
telefonul mobil şi formă 911 în timp ce-i controla pulsul şi 
respiraţia. Pulsul era slab şi rapid. Respira cu icnete chinuitoare. 
Ardea de febră. Simptomele insuficienţei respiratorii acute, plus 
febră. 

Ţipă la telefon: 

— insuficienţă cardiacă acută. Sunt doctorul Jonathan Smith, 
ce naiba! Veniti aici. Acum! 

x 

Camioneta fără însemne era aproape invizibilă, ascunsă de 
copacul aflat vizavi de locuinţa Sophiei Russell. Deasupra, o 
lampă de stradă scânteia slab în noapte, oferind ocupanților 
vehiculului exact ce îşi doreau: întuneric şi camuflaj. În 
penumbra din interior, Bill Griffin privi ambulanţa cu becuri roşii 
şi albastre, parcată în faţa clădirii cu trei etaje de vizavi. 

Nadal al-Hassan, cel cu faţa ca o secure, vorbi de pe scaunul 

şoferului: 

— N-ar fi trebuit ca doctor Russell să poată părăsi laboratorul 
singură. N-ar fi trebuit să ajungă până aici. 

— Dar a reuşit şi una şi alta. g 

Faţa rotundă a lui Griffin avea o expresie neutră. In întuneric, 
părul său castaniu, de lungime medie, părea negru ca abanosul. 
Umerii lui largi şi corpul musculos erau relaxate. Era un bărbat 
diferit - mai aspru, mai distant - de cel care se întâlnise cu 
prietenul său Jon Smith, cu numai câteva ore în urmă, în parcul 
Rock Creek din Washington. 

Al-Hassan zise: 

— l-am făcut femeii ce mi s-a ordonat. Era singura cale de-a o 
manevra fără a trezi bănuieli. 

Tăcerea lui Griffin ascundea tulburarea ce îl cuprinsese. Nici 
măcar nu-i trecuse prin minte brusca şi neprevăzuta implicare a 
lui Jon. Incercase să-l avertizeze pe Jon, dar al-Hassan îl trimisese 
pe Maddux după el la Washington înainte ca Jon să se gândească 
măcar să fugă. Asta trebuie să-l fi convins pe Jon că 
avertismentul era real, dar, după atacarea femeii, medicul militar 
n-ar mai fi dat înapoi. Cum dracu' îşi va putea salva acum cel 
mai vechi prieten? 

El şi cu al-Hassan aşteptaseră ca ceilalţi să îl localizeze din 
nou pe Smith, dar, între timp, arabul primise un telefon de la 
spionul lor din interiorul ICMBIASU, falsul Specialist Patru Adele 
Schweik. Senzorii de mişcare pe care ea îi plantase în biroul 
Sophiei Russell şi în laborator se declanşaseră, iar atunci când 
femeia activase videocamera ascunsă, o văzuse pe Sophia ieşind 
împleticit din birou. Alergase la Fort Detrick, dar, până când 
ajunsese acolo, Russell dispăruse. 

— Nu putea să conducă în starea în care era, îi spusese 
Schweik lui al-Hassan, aşa că i-am verificat dosarul. Are un 
apartament lângă bază. 

Se duseseră direct la locuinţa ei, însă găsiseră ambulanţa 
acolo şi toţi locatarii treziţi de zarva creată. Nu aveau cum să 
pătrundă în clădire fără să atragă atenţia. 

Bill Griffin zise: 

— Dacă poate vorbi şi-i spune lui Smith prea multe, şeful n-o 
să se bucure. Şi uită-te acolo. 

Patru infirmieri împingeau o targă prin uşile holului. Smith 
mergea pe lângă ea, ţinând mâna femeii, aplecat şi vorbind cu 
ea. Părea să ignore orice altceva. Nu se mai oprea din vorbit. Al- 

Hassan înjură în arabă. 

— Trebuia să fi ştiut de apartamentul ăsta. 

lar Griffin trebuia să profite de ocazie ca să-l facă pe al-Hassan 
să-l urască mai mult decât până atunci, sperând să-l împingă pe 
arab să comită o greşeală. 

— Dar n-am ştiut, iar acum ei stau de vorbă. Ea trăieşte. Ai 
dat-o-n bară, al-Hassan. O să-ţi pună pielea pe băț pentru asta. 
Acum ce facem? 

Nadal al-Hassan vorbi încet: 

— li urmărim până la spital. Apoi o omorâm de-a binelea. Şi pe 
el. 

Se întoarse şi îl privi atent pe Griffin. Acesta ştia că al-Hassan 
îi urmăreşte cea mai mică reacţie de neplăcere la ideea uciderii 
lui Jon. O vagă încordare, un fior, un tremur imperceptibil. 

Insă Griffin făcu semn cu capul spre ambulanţă, cu o expresie 
glacială. 

— La nevoie, s-ar putea să trebuiască să-i ucidem şi pe ei. 
Poate că au auzit-o spunând ceva. Sper că eşti pregătit pentru 
asta. N-ai de gând să te porţi ca un laş, nu-i aşa? S-o laşi mai 
moale? 

Al-Hassan se zbârii: 

— Nu m-am gândit la infirmieri. Sigur, dacă e nevoie, o să-i 
ucidem. Miji ochii. Făcu o pauză. E posibil ca Jon Smith să stea de 
vorbă cu un cadavru. lubirea îi prosteşte până şi pe cei mai 
inteligenţi. Vom vedea dacă moare din cauza bolii. Dacă va fi 
aşa, trebuie să-l eliminăm doar pe Jon Smith. Asta ne uşurează 
sarcina, nu? 

Ora 5:52 a.m. 
Frederick, Maryland 


Sophia zăcea pe un pat ascuns de o draperie în secţia de 
terapie intensivă, chinuindu-se să respire, deşi avea pe faţă 
masca de oxigen. Conectată la toate instalaţiile medicale ale 
unui spital modern, era prizoniera aparaturii nepăsătoare faţă de 
persoana ori suferinţa ei. Ţinând-o de mâna care ardea, Smith ar 
fi vrut să strige către maşinării: Ea e Sophia Russell. Noi doi stăm 
de vorbă. Râdem. Lucrăm împreună. Facem dragoste. Trăim! O 
să ne căsătorim în primăvara asta. Ea o să se facă bine, iar noi o 
să ne căsătorim peste câteva luni. O să trăim împreună până la 
adânci bătrâneti şi-o să ne iubim chiar şi-atunci. 

Se aplecă spre ea şi zise cu voce tare: 

— O să te faci bine, Soph, iubita mea. 

Aşa cum le spusese de nenumărate ori tinerilor soldaţi mutilaţi 
din spitalele de campanie de pe diverse fronturi: „O să te faci 
bine curând. O să te înzdrăveneşti şi-o să te simţi mult mai bine”. 
Işi stăpânea teama şi îngrijorarea din glas. Trebuia să le susţină 
moralul; întotdeauna exista speranţă, însă acum era vorba 
despre Sophia şi el trebuia să se lupte mai mult decât o făcuse 
vreodată ca să-şi ascundă disperarea. 

— Numai să nu te laşi, iubito. Te rog, iubito. Nu te da bătută, 
şopti el. 

Când îşi recăpătă cunoştinţa, ea încercă să-i zâmbească, 
zguduită de efortul de-a respira. li strânse mâna fără vlagă. 
Febra şi chinul de a respira o secaseră de puteri. Se strădui să-i 
surâdă: 

— ... unde... ai... fost... 

Tandru, îi puse un deget pe buze. 

— Nu încerca să vorbeşti. Trebuie să te concentrezi ca să te 
faci bine. Dormi, iubito. Odihneşte-te, frumoasa mea iubită. 

Pleoapele i se lăsară peste ochi ca o cortină la sfârşitul piesei. 
Părea să se concentreze, îndreptându-şi toate forţele spre 
interior, ca să se lupte cu ceea ce o ataca. El îi privea pielea 
translucidă, oasele fine, arcuirea delicată a sprâncenelor. Chipul 
ei avusese întotdeauna o frumuseţe rasată, devenind şi mai 

atrăgător datorită inteligenţei care îl lumina. Dar acum, când 
febra o chinuia, arăta slăbită şi fragilă pe aşternuturile albe de 
spital. Pielea îi devenise aproape transparentă. Faţa înfierbântată 
de febră avea o strălucire care îl înspăimânta. 

O picătură de sânge îi apăru din nara stângă. Surprins, Smith 
i-o şterse cu un tampon şi-i făcu semn infirmierei: 

— Opreşte sângerarea. 

Femeia luă cutia cu tifon. 

— Probabil că s-a spart un vas capilar în nas, biata de ea. 
Smith nu răspunse. leşi cu paşi mari din camera înţesată cu 
aparatură medicală şi lumini ce clipeau, îndreptându-se către 
locul unde dr. Josiah Withers, specialistul în boli de plămâni al 
spitalului, dr. Eric Mukogawa, internistul de la Fort Detrick şi 
căpitanul Donald Gherini, cel mai bun virusolog de la ICMBIASU, 
se consultau în şoaptă. 

— Ei bine? 

— Am încercat toate antibioticele despre care am crezut că ar 
putea ajuta, răspunse dr. Withers. Dar pare să fie un virus, 
doctor Smith. Toate eforturile noastre de a-i alina efectele au fost 
inutile. Nu răspunde la nici un tratament. 

Smith înjură. 

— Găsiţi ceva. Măcar stabilizaţi-i starea! 

— Jon - căpitanul Gherini puse o mână pe umărul lui Smith - 
seamănă cu virusul pe care l-a primit la laborator în weekend-ul 
trecut. Toate laboratoarele de Nivel Patru din lume lucrează la 
asta, dar până acum n-am aflat ce este sau cum se tratează. 
Pare un Hantavirus, dar nu este. Cel puţin nu seamănă cu 
vreunul cunoscut de noi. 

Făcu o grimasă şi dădu din cap întristat. 

— Sophia trebuie să se fi contaminat cumva... 

Smith îl privi ţintă pe Gherini. 

— Vrei să spui că ea a comis o eroare în laborator, Don? În 
Zona Fierbinte? Imposibil! E mult prea grijulie şi îndemânatică! 

Internistul zise calm: 

— Facem tot ce putem, domnule colonel. 

— Atunci faceţi mai mult! Faceţi mai bine! Găsiţi ceva, pentru 
numele Domnului! 

Domnilor doctori! Domnule colonel! 

infirmiera sta aplecată peste patul în care trupul Sophiei era 
scuturat de un spasm de agonie, de parcă ar fi încercat să ia o 
gură mare de aer. Smith îi împinse pe ceilalţi şi porni în fugă. 

— Sophia! 

Când ajunse lângă pat, ea încercă să zâmbească. El îi luă 
mâna. 

— lubito. 

Femeia închise ochii, iar mâna rămase inertă. 

— Nu! răcni el. 

Sophia se lipise de pat, obosită parcă după o lungă călătorie. 
Pieptul nu i se mai mişca. După lungul zbucium cu icnete şi 
gâfâieli, se aşternu dintr-o dată o tăcere irevocabilă. Şi, fără nici 
un semn prevestitor, sângele îi ţâşni pe nas şi pe gură. 

îngrozit, nevenindu-i să creadă, Smith înălţă capul spre 
monitor. O linie verde străbătu drept ecranul. Netedă. O linie 
netedă. Moartea. 

— Paletele! urlă el. 

infirmiera îşi stăpâni un suspin şi-i dădu electrozii pentru 
resuscitare prin şoc. A 

Smith se lupta cu panica. Işi aminti că tratase oameni răniţi în 
ambuscade sângeroase, în zonele fierbinţi ale globului. Era un 
medic experimentat. Sa/vase vieți omeneşti. Asta era meseria 
lui. Asta făcea el cel mai bine. Avea să sa/veze viața Sophiei. 
Putea să o facă. 

Cu ochii pe monitor, începu şocul. Trupul Sophiei se arcui, apoi 
căzu la loc. 

— Din nou! 

Incercă de cinci ori, sporind intensitatea şocului de fiecare 
dată. De vreo două ori crezu că o adusese la viaţă. Era aproape 
sigur că ea reacţionase cel puţin o dată. Nu putea fi moartă. 
Imposibil. 

Căpitanul Gherini îi atinse încheietura. 

— Jon! 

— Nu! 

O scutură din nou. Linia de pe monitoare rămase netedă, 
insensibilă. Trebuia să fie o greşeală. Un coşmar, cu siguranţă. 
Probabil că dormea şi avea un coşmar. Sophia trăia. Era plină de 
viaţă. Frumoasă ca o zi de vară. Şi fără ruşine. li plăcea felul cum 
îl provoca ea... Rosti scurt: 

— Din nou! 

Specialistul ftiziolog, dr. Withers, puse un braţ pe umerii lui 
Smith. 

— Jon, lasă paletele. 

Smith se uită la el. 

— Ce? 

Dar lăsă paletele pe care le luă Withers. Internistul, dr. 
Mukogawa, spuse: 

— Imi pare foarte rău, Jon. Nouă, tuturor. E cumplit. De 
necrezut. Făcu semn spre ceilalţi. O să te lăsăm singur. Ai nevoie 
de timp ca să-ţi revii. 

leşiră. Draperia se lăsă în jurul patului Sophiei şi o durere 
pustiitoare copleşi inima lui Smith. Se cutremură. Se lăsă în 
genunchi şi îşi apăsă fruntea pe braţul moale al Sophiei. Era cald. 
Işi tot repeta că ea trăieşte. Voia ca ea să se mişte, să se ridice 
în capul oaselor şi să râdă, să-i spună că totul fusese doar o 
glumă proastă. f 

O lacrimă îi alunecă pe obraz. O şterse înfuriat. li scoase 
masca de oxigen ca s-o poată privi. Părea încă atât de vie, cu 
tenul roz, umed. Se aşeză lângă ea pe pat. li ridică mâinile şi le 
tinu într-ale lui. li sărută degetele. 

Îmi amintesc când te-am văzut prima dată. O, erai minunată. 
Și-l muştruluiai pe acest biet cercetător ştiinţific fiindcă 
interpretase greşit proba de microscop. Eşti un om de ştiinţă 
grozav, Sophia. Cel mai bun prieten pe care l-am avut vreodată. 
Şi singura femeie pe care am iubit-o... 

Şedea acolo şi vorbea cu ea în gând. Işi revărsa dragostea. 
Uneori îi strângea mâinile, cum făcea când se duceau împreună 
la cinema. La un moment dat privi în jos şi văzu că lacrimile lui 
udaseră aşternutul. Mai trecu multă vreme până când, în cele din 
urmă, spuse: 

— Adio, iubito. 

x 

În sala de aşteptare a hotelului, lunga noapte se încheiase, dar 
agitația dimineţii nu începuse încă. Nefericit şi încremenit, Smith 
zăcea prăbuşit într-un fotoliu. 

În prima zi când Sophia intrase în laboratorul de la ICMBIASU 
începuse să vorbească înainte ca el să ridice privirea din 
microscop. 

— Randi îţi detestă virtutea, îi spusese ea. Nu ştiu de ce. 
Presupun că din cauza felului în care ţi-ai asumat vina pentru ce 
i-ai făcut şi fiindcă ţi-a părut rău. Era clar că vorbeai serios şi că 
sufereai din pricina asta. 

Atunci el se întorsese, îi aruncase o privire şi înţelesese din 
nou de ce îi bătuse la cap pe militari să o aducă la Fort Detrick. O 
văzuse prima dată în laboratorul Institutului Naţional pentru 
Sănătate, unde ea certa un cercetător neglijent şi fusese şocat 

să o întâlnească din nou în locul surorii ei, dar cele două întâlniri 
fuseseră de-ajuns ca să-l convingă că îşi dorea să petreacă mai 
mult timp alături de ea. Rămăsese acolo admirând-o pe Sophia, 
sub privirea înfuriată a lui Randi. Avea părul lung, ca mătasea de 
porumb, prins la spate într-o coadă de cal şi o siluetă zveltă, 
plină de curbe apetisante. _ 

Nu-i scăpase interesul lui pentru ea. In acea primă zi din 
laboratorul de la ICMBIASU, îi spusese: 

— O să stau pe banca goală de-acolo. Dacă n-o să te mai uiţi 
la mine, mă apuc de treabă. Toată lumea mi-a spus că eşti un 
medic de front foarte bun. Respect lucrul ăsta. Dar eu sunt un 
cercetător mai bun decât o să fii dumneata vreodată şi-ar fi bine 
să te obişnuieşti cu gândul ăsta. 

— N-o să uit. 

Ea îl privise drept în ochi. 

— Şi ţine-ţi bărbăţia în pantaloni până când o să-ţi spun eu s-o 
scoţi. 

El dăduse din cap, zâmbise şi replicase: 

— Pot să aştept. N 

Sala de aşteptare a spitalului era o insulă din afara timpului. In 
mintea lui, lumea era în altă parte. Gânduri nebuneşti i se 
învârteau ameţitor în cap. Părea să-şi fi pierdut controlul. Trebuia 
să contramandeze nunta. Să anuleze totul. Furnizorii, limuzina... 

Doamne, ce făcea el acolo? 

Clătină violent din cap. Incercă să se concentreze. Se afla la 
spital. 

Lumina zorilor arunca reflexe trandafirii şi galbene pe clădirile 
de vizavi. Trebuia să-şi pună ţinuta de gală la naftalină. 

Unde fusese ea în ultimele săptămâni? Ar fi trebuit să fie 
alături de ea. Nu ar fi trebuit să-i ofere niciodată postul de la 
ICMBIASU. 

Câţi oameni invitaseră la nuntă? Trebuia să-i scrie fiecăruia. 
Personal. Să le spună că ea nu mai era... nu mai era... 

El o omorâse. Pe Sophia. El îi determinase pe cei de la 
ICMBIASU să-i facă o ofertă tentantă, aşa că ea acceptase slujba 
de la Detrick, iar el o ucisese. Ştiuse că o dorea din clipa când o 
văzuse la Randi. Când el încercase să-i spună lui Randi cât de rău 
îi părea că logodnicul ei murise, ea fusese prea furioasă ca să-l 
asculte. Dar Sophia înţelesese. Văzuse asta în ochii ei - ochii ei 
negri, cu o privire atât de intensă, inteligentă, vioaie... 

Trebuia să comunice familiei. Dar ea nu avea familie. Doar pe 

Randi. Trebuia să-i spună lui Randi. 

Sări în picioare ca să găsească un telefon public şi brusc îşi 
aminti de Somalia. Fusese numit pe o navă-spital ce urma să 
aducă ordinea şi să protejeze cetăţenii americani dintr-o ţară 
sfâşiată de războiul dezlănţuit între doi tirani care îşi împărţiseră 
ţara şi capitala Mogadiscio. Fusese chemat într-o zonă izolată din 
savană ca să trateze de febră pe un maior. Epuizat de serviciul 
de douăsprezece ore, pusese diagnosticul de malarie, însă mai 
târziu se dovedise a fi mult mai puţin cunoscuta şi fatala febră 
Lassa. Maiorul murise înainte ca diagnosticul să fie corectat şi să 
i se aplice un tratament adecvat. 

Armata îl exonerase de răspundere. Era o greşeală pe care o 
făcuseră şi mulţi medici mai experimentați - nefamiliarizaţi cu 
virusologia - şi aveau să o mai facă, iar Lassa ucidea de obicei 
chiar şi cu cele mai bune tratamente. Nu exista vindecare. Dar el 
ştia că fusese arogant, atât de plin de sine, încât nu ceruse 
ajutorul înainte de-a fi prea târziu. El se considera vinovat. În 
asemenea măsură, încât insistase pe lângă militari să-l 
repartizeze la Fort Detrick pentru a se specializa în virusologie şi 
microbiologie. 

Acolo, după ce înţelesese cu adevărat raritatea virusului Lassa 
prin comparaţie cu malaria, admisese până la urmă că eroarea 
sa era un risc al medicinei de teren, aplicată în locuri depărtate şi 
necunoscute. Dar maiorul fusese logodnicul lui Randi Russell, iar 
ea nu îl iertase niciodată pe Smith, nu încetase să-l învinuiască 
pentru moartea lui. Acum trebuia să-i spună că ucisese o altă 
persoană pe care ea o iubea. 

Se prăbuşi pe canapea. 

Sophia. Soph. El o omorâse. Pe iubita lui Sophia. Urmau să se 
căsătorească în primăvară, dar ea era moartă. N-ar fi trebuit s-o 
aducă la Detrick. Niciodată! 

x 

— Colonelul Smith? 

Smith auzi vocea de parcă ar fi fost pe fundul unei lagune 
întunecate, cu tone de apă deasupra lui. Văzu o formă. Apoi un 
chip. Şi ţâşni la suprafaţă, clipind în lumina puternică. 

— Smith. Te simţi bine? 

Generalul de brigadă Kielburger se aplecase deasupra lui. Pe 
urmă îl izbi gândul, îngheţându-l până în măduva oaselor Sophia 
era moartă. Se ridică. 

— Trebuie să particip la autopsie! Dacă... 

— Calmează-te. N-au început încă. 

Smith îl privi cu asprime. 

— De ce dracu' nu mi s-a spus nimic de virusul ăsta? Ştiai prea 
bine unde mă aflu. 

— Nu folosi tonul ăsta cu mine, colonele! N-ai fost contactat 
de la început deoarece chestiunea nu părea urgentă - un singur 
militar mort în California. Şi, oricum, atunci când v-au raportat 
celelalte două cazuri, dumneata trebuia să fii acasă de peste o zi. 
Dacă te-ai fi întors când trebuia, ai fi aflat. Şi poate... 

Stomacul lui Smith se strânse ca un pumn enorm, iar mâinile 
lui făcură la fel. Sugera oare Kielburger că ar fi putut-o salva pe 
Sophia dacă ar fi fost acolo? Apoi se prăbuşi iarăşi pe canapea. 
Nu era nevoie ca generalul să facă un lucru pe care el îl făcuse 
deja. Fără încetare, stând în sala de aşteptare în lumina zorilor, 
nu făcuse decât să se învinuiască. Se ridică brusc. 

— Trebuie să dau un telefon. 

Se duse la aparatul de lângă ascensoare şi formă numărul de 
acasă al lui Randi Russell. După două apeluri se declanşa robotul 
şi el auzi vocea ei exactă, de om practic: „Randi Russell. Nu pot 
vorbi acum. După semnal, lăsaţi un mesaj... mulţumesc”. 

Acel „mulţumesc” veni în silă, de parcă o voce lăuntrică îi 
şoptise să renunţe din când în când la tonul de afaceri. Asta era 
Randi. 

Formă numărul biroului ei de la Institutul de Cercetări pentru 
Politică Externă, o instituţie internaţională cu analişti redutabili. 
Mesajul de pe robot era şi mai sec: „Russell. Lăsaţi un mesaj.” De 
astă dată fără mulţumiri, nici măcar ca un gând târziu. 

Amărăt, se gândi să lase acelaşi gen de mesaj: „Aici e Smith. 
Veşti proaste. Sophia e moartă. Imi pare rău.” 

Dar se mulţumi să închidă. Nu putea lăsa pe robot un mesaj 
funebru. Trebuia să încerce să dea de ea, ori cât de dureros era. 
Dacă nu o găsea până a doua zi, îi va spune şefului ei ce se 
întâmplase, cerându-i s-o pună pe Randi să-l sune. Ce altceva 
putea face? 

Randi fusese întotdeauna greu de găsit, fiind deseori plecată 
în lungi călătorii de afaceri. O vedea rar pe Sophia. După ce el şi 
cu Sophia deveniseră mai apropiaţi, Randi suna din când în când, 
dar nu-i vizita niciodată. 

Se întoarse în sala de aşteptare, unde îl găsi pe Kielburger 
legănându-şi nerăbdător piciorul îmbrăcat în pantalonul călcat 
impecabil al uniformei, de sub manşeta căruia se vedea gheata 

lustruită. Smith se aşeză într-un fotoliu, lângă general. 

— Vorbeşte-mi despre virusul ăsta. Unde-a apărut? Ce soi e? E 
tot un agent patogen hemoragie ca Machupo? 

— Răspunsul e „da” la toate întrebările şi „nu” la toate 
întrebările, îi zise Kielburger. Maiorul Keith Anderson a murit 
vineri seara, la Fort Irwin, de insuficienţă respiratorie acută, dar 
n-am mai văzut asemenea simptome. A avut o hemoragie 
masivă la plămâni şi s-a găsit sânge în cavitatea toracică. 
Pentagonul ne-a alertat şi am primit probe de sânge şi ţesut 
sâmbătă dimineaţa. Insă până atunci s-au mai semnalat două 
decese, în Atlanta şi Boston. Nu erai aici, aşa că am numit-o pe 
doctor Russell în fruntea echipei de cercetare, care a lucrat fără 
întrerupere. Când am întocmit harta restrânsă a ADN-ului, s-a 
dovedit că nu semăna cu nici un virus cunoscut. Am hotărât să 
transmit datele Centrului pentru Controlul Bolilor şi celorlalte 
laboratoare de Nivel Patru din lume, dar până acum nu s-a făcut 
nici un progres. Este un virus nou şi e fatal. 

Pe coridor, dr. Lutfallah, patologul spitalului, trecu împreună 
cu doi infirmieri care împingeau o targă acoperită cu un cearşaf. 
Dădu din cap spre Smith. Generalul continua să vorbească. 

— Ceea ce vreau să faci dumneata e... 

Smith îl ignoră. Ce avea el de făcut era mai important decât ce 
voia Kielburger. Sări în picioare şi urmă procesiunea spre sala de 
autopsie. 

x 

Infirmierul Emiliano Coronado se strecură pe aleea de serviciu 
din spatele spitalului ca să fumeze o ţigară. Mândru de cutezanţa 
şi faima strămoşilor lui îndepărtați, îşi îndreptase umerii laţi, iar 
în imaginaţia lui scruta spaţiile vaste din Colorado de acum patru 
sute de ani, în căutarea Cetăţilor de Aur. 

O durere neaşteptată îi săgeta gâtul. Ţigara îi căzu din gură şi 
visul său de glorie se destramă în gunoiul aruncat pe aleea 
întunecată. Lama unui cuţit îi lăsase o dâră subţire de sânge pe 
gât. Lama apăsă rana. A 

— Fără zgomot, zise vocea din spatele lui. Ingrozit, Emiliano 
reuşi doar să mormăie nedesluşit. 

— Vorbeşte-mi despre doctor Russell, şopti Nadal al-Hassan şi, 
ca să-l „încurajeze” apăsă şi mai tare lama cuţitului. Trăieşte? 

Coronado încercă să înghită. 

— E moartă. 

— Ce-a spus înainte de-a muri? 

— Nimic... n-a zis nimic nimănui. Cuţitul pătrunse mai adânc în 
carne. 

— Eşti sigur? Nici colonelului Smith, logodnicul ei? Nu pare 
posibil. 

Emiliano era disperat. 

— A fost inconştientă, pricepi? Cum să vorbească? 

— Asta-i bine. 

Cuţitul îşi făcu treaba, iar Emiliano Coronado căzu inconştient, 
muribund, sângele său stropind gunoaiele de pe aleea umbrită. 

Al-Hassan privi atent în jur. Părăsi aleea şi înconjură blocul, 
îndreptându-se spre locul unde aştepta camioneta. 

— Ei bine? întrebă Bill Griffin în timp ce al-Hassan urca. 

— Din câte zice infirmierul, ea n-a spus nimic. 

— Atunci poate că Smith nu ştie nimic. Poate că e mai bine că 
Maddux nu l-a nimerit la Washington. Două crime la ICMBIASU ar 
mări riscul ca vreunul dintre ei să intre la idei. 

— AŞ fi preferat ca Maddux să-l ucidă. Pentru că n-am mai fi 
purtat discuţia asta. 

— Dar Maddux nu l-a ucis, aşa că noi trebuie să ne gândim la 
ce-avem de făcut. 

— Nu putem fi siguri că ea n-a vorbit în apartamentul ei. 
Putem, dacă a fost inconştientă tot timpul. 

— Nu era inconştientă când a intrat în clădire, răspunse al- 
Hassan. Şefului nostru nu o să-i placă faptul că ea ar fi putut să-i 
vorbească despre Peru. 

Griffin i-o întoarse: 

— Trebuie să-ți repet, al-Hassan, că prea multe morţi 
inexplicabile pot atrage atenţia. Mai ales dacă Smith a vorbit 
cuiva despre atacurile asupra lui. Şefului s-ar putea să-i placă 
asta şi mai puţin. 

Al-Hassan ezită. Nu avea încredere în Griffin, însă fostul agent 
FBI putea avea dreptate. 

— Atunci trebuie să-l lăsăm pe el să decidă care plan de 
acţiune îi place mai puţin. 

Bill Griffin simţi că i se ridică o greutate de pe umeri. Nu cu 
totul, fiindcă îl cunoştea pe Smithy. Dacă Jon bănuia că moartea 
Sophiei nu fusese un accident, nu va renunţa niciodată să afle 
cauza reală. Totuşi, Bill spera că isteţul lui prieten va crede că ea 
comisese o greşeală în laborator şi că atacurile asupra lui nu 
aveau legătură cu moartea ei. Dacă nu va mai fi atacat, va 
renunţa. Pe urmă, Smithy va fi în afara pericolului, iar Griffin nu 

şi-ar mai face griji. 
x 

În sala de autopsie tapetată cu pereţi de oţel de la subsolul 
spitalului din Frederick, Smith ridică privirea când patologul 
Lutfallah se depărta de masa de disecţie. Aerul era rece şi 
mirosea înţepător a formaldehidă. Amândoi erau îmbrăcaţi în 
halate verzi. Lutfallah oftă. 

— Ei bine, asta e, Jon. Nici o îndoială. A murit din cauza unei 
puternice infecţii virale care i-a distrus plămânii. 

— Ce virus? întrebă Smith cu glas abia şoptit, deşi era aproape 
sigur că ştia răspunsul. 

Lutfallah dădu din cap. 

— Treaba asta o s-o las în seama voastră, geniile de la 
Detrick. Sunt afectaţi plămânii, aproape nimic altceva... dar nu e 
pneumonie, tuberculoză ori altceva cunoscut. A acţionat rapid şi 
distrugător. 

Smith încuviinţă. Cu un imens efort de voinţă, îşi şterse din 
minte identitatea celei care zăcea disecată pe masa de oţel, 
prevăzută cu canale şi jgheaburi pentru a evacua sângele. El şi 
cu Lutfallah începură macabra operaţiune de colectare a 
probelor sanguine şi de ţesut. 

x 

De-abia mai târziu, după încheierea autopsiei şi după ce Smith 
îşi scosese boneta verde, masca, mănuşile, halatul şi se aşezase 
pe o banchetă lungă, de lângă sala de autopsie, se lăsă din nou 
pradă durerii de a o fi pierdut pe Sophia. 

Aşteptase prea mult. Urmărirea entuziastă a noilor descoperiri 
ştiinţifice şi medicale de pe glob îl ţinuse prea multă vreme 
departe. Se minţise singur că, după ce o cunoscuse pe Sophia, 
nu mai era un cow-boy. Nu era adevărat. Chiar şi după ce o 
ceruse în căsătorie, o părăsise ca să-şi vadă de preocupările lui. 
lar acum nu mai putea aduce înapoi timpul. 

Chinul de-a o fi pierdut era mai cumplit decât orice durere 
fizică pe care o încercase vreodată. Cu o acută percepere a 
situaţiei, încerca să se obişnuiască cu gândul că ei doi nu vor mai 
fi niciodată împreună. Se aplecă şi îşi cuprinse faţa în palme. 
Tânjea după ea. Lacrimi amare îi curgeau printre degete. 
Regrete. Vină. Jale. Suspine tăcute îi scuturau trupul. Ea nu mai 
era şi singurul lucru la care se putea gândi era că ardea de 
dorinţa de-a o mai strânge o dată în braţe. 

Ora 9:18 a.m. 
Bethesda, Maryland 


Mulţi oameni consideră giganticul Institut Naţional de Sănătate 
drept o singură entitate, ceea ce este departe de adevăr. Situat 
pe un teren de aproximativ o sută cincizeci de hectare, cu 
vegetaţie bogată, la numai şaisprezece kilometri de domul 
Capitoliului, INS e constituit din douăzeci şi patru de institute, 
centre şi departamente diferite, unde lucrează şaisprezece mii 
de angajaţi. Dintre aceştia, şase mii sunt doctori în medicină. 
Este o colecţie a celor mai avansate grade universitare aflate 
într-un singur loc, densitate cu care nu se pot lăuda cele mai 
multe colegii universitare şi nici unele state. 

Lily Lowenstein, specialist în boli ale aparatului respirator, se 
gândea la toate astea în vreme ce privea pe fereastra biroului ei 
de la ultimul etaj al uneia dintre cele şaptezeci şi cinci de clădiri 
din campus. Privirea ei zbura peste straturile de flori, pajiştile 
vălurite, parcările străjuite de arbori şi clădirile cu birouri unde 
lucrau atâţia oameni instruiți şi inteligenţi. 

Căuta un răspuns acolo unde el nu exista. 

Ca director al Oficiului de Decontare a Resurselor Federale 
pentru Medicină (ODRFM), Lily avea o pregătire superioară şi era 
experimentată, aflându-se la apogeul carierei sale profesionale. 
Singură în birou, se uita la prestigiosul Institut Naţional de 
Sănătate, dar nu vedea nici oamenii, nici clădirile, nici altceva. 
De fapt, se uita şi se gândea numai la problema ei. O problemă 
care se agravase aproape imperceptibil de-a lungul mai multor 
ani, până când ajunsese să o copleşească. 

Lily era o jucătoare împătimită. Nu conta ce fel de joc; era 
dependentă de toate. La început îşi petrecuse vacanţele în Las 
Vegas. Mai târziu, după ce obținuse o slujbă la Washington, se 
dusese la Atlantic City, fiindcă putea ajunge mai repede la masa 
verde. Putea juca la Atlantic City în weekend-uri, într-o zi liberă 
sau chiar nopţile în ultimii ani, când patima ei crescuse direct 
proporţional cu datoriile. 

Dacă s-ar fi mulţumit cu atât - jocurile de la cazinou şi câte o 

călătorie la cursele de la Pimlico şi Arlington - poate că totul ar fi 
rămas un viciu minor. Ar fi fost ceva agasant şi-ar fi risipit 
salariul, provocând discuţii în familia ei atunci când anula vizite şi 
omitea să trimită cadouri de Crăciun, sau la zilele de naştere ale 
nepoatelor şi nepoților săi. Ar fi rămas cu puţini prieteni, dar 
situaţia n-ar fi căpătat niciodată dimensiunile înspăimântătoare 
ale bestiei pe care trebuia să o înfrunte acum. 

Făcea prinsori prin telefon cu agenţi de pariuri, punea 
rămăşaguri în baruri cu alţi agenţi de pariuri şi, până la urmă, 
împrumuta bani de la cei care dădeau unor suflete disperate, 
fără chip, cum era şi ea. Acum datora mai mult de cincizeci de 
mii de dolari, iar un om care nu-şi spusese numele o sunase ca s- 
o anunţe că îi achitase toate datoriile şi că voia să discute 
modalitatea de plată. O trecuseră fiori reci pe şira spinării. Mâna 
îi tremura, ca paralizată. Omul fusese politicos, dar în vorbele lui 
exista o ameninţare ascunsă. Exact la ora nouă treizeci trebuia 
să se întâlnească cu el într-un bar elegant din centrul localităţii, 
bar pe care îl cunoştea prea bine. 

ingrozită, încercase să se gândească cum ar trebui să 
procedeze. Nu îşi făcea iluzii. Sigur, ar fi putut să se ducă la 
poliţie, însă atunci ar fi ieşit totul la iveală. Şi-ar fi pierdut slujba 
şi ar fi ajuns probabil la închisoare, pentru că, inevitabil, 
redusese sumele alocate aprovizionării şi îşi însuşise diferenţa. 
Pusese mâna până şi pe mărunţiş. Aşa procedau jucătorii 
împătimiţi. 

Nu mai avea prieteni sau rude care să o împrumute cu bani, 
chiar dacă le-ar spune că are o problemă. Fusese nevoită să 
returneze vânzătorului una din cele două maşini, un Beemer, iar 
casa ei fusese ipotecată în întregime. Nu avea soţ, nu mai avea. 
Era mult în urmă cu taxa şcolară a fiului ei. Nu avea obligaţiuni, 
acţiuni, nici proprietăţi. Nimeni nu o va ajuta, nici măcar vreun 
cămătar veros. Nimeni. 

Şi nici nu putea fugi. Singura susţinere materială era salariul 
ei. Fără slujbă, nu mai avea nimic. Era un nimic. 

x 

Dintr-un separeu al barului, Bill Griffin o privi pe femeie 
intrând. Arăta cam aşa cum se aşteptase. Intre două vârste, din 
clasa de mijloc, cu un aer afectat, greu de definit. Cu câţiva 
centimetri mai înaltă decât media, cu câteva kilograme mai 
corpolentă. Păr castaniu, ochi căprui, faţă ascuţită şi bărbie mică. 
Hainele ei trădau o anume neglijenţă: costumul ei avea marginile 

uzate şi nu i se potrivea atât de bine pe cât ar fi trebuit pentru 
directorul unei mari instituţii guvernamentale. Părul nu era 
coafat şi i se vedeau rădăcinile încărunţite. Tipul clasic al 
jucătorului. 

Dar avea şi o oarecare trufie, stând în pragul uşii şi aşteptând 
să vină cineva să-i solicite atenţia - semn al funcţionarului de 
rang mediu. N 

Griffin o lăsă să fiarbă puțin. In cele din urmă ieşi din separeu, 
îi prinse privirea şi dădu din cap. Ea porni ţeapănă spre el printre 
mese. 

— Doamna Lowenstein, zise el. 

Lily dădu din cap, încercând să-şi stăpânească neliniştea. 

— Dumneata cine eşti? 

— Nu contează. la loc. 

Femeia se aşeză, nervoasă şi stânjenită, apoi trecu la atac: 

— Cum ai aflat de datoriile mele? 

Bill Griffin zâmbi vag. 

— Nu-ţi pasă cu adevărat de toate astea, doamnă Lowenstein, 
nu-i aşa? Cine sunt, de unde ştiu de datorii, de ce le-am 
răscumpărat. Nimic din toate astea nu contează, corect? 

Se uită la obrajii şi buzele ei care tremurau. Ea îi surprinse 
privirea şi îşi înăspri chipul. In sinea lui, îi înţelese gestul. Era 
terorizată şi asta o făcea vulnerabilă. 

— Am poliţele dumitale. li urmări ochii căprui, care umblau de 
colo-colo neliniştiţi. Mă aflu aici ca să-ţi ofer o soluţie de-a ieşi din 
rahat. 

Ea pufni dispreţuitor: 

— De-a ieşi din rahat? 

Nici unui jucător nu-i păsa prea mult de simpla ştergere a 
datoriilor. Jocul era o patimă, o boală. Datoria era o încurcătură şi 
un pericol, dar avea un impact minor până când agenţii de curse, 
cei de pariuri sau cei care conduceau un joc refuzau să te mai 
lase să joci fără să pui banii pe masă. Griffin ştia că Lily se 
zbătea zilnic să găsească destui bani ca să poată paria la curse 
pe mai mult de cinci dolari. 

Aşa că-i oferi osul care să o facă să dea din coadă. 

— Poţi s-o iei de la zero. Eu îţi şterg datoriile. Nimeni n-o să 
ştie vreodată şi îţi dau destul ca s-o iei de la început. Sună bine? 

— S-o iau de la zero? O pată roşie apăru deasupra gulerului 
bluzei lui Lowenstein. Preţ de o clipă, ochii ei străluciră de 
entuziasm. Dar la fel de repede se încruntă. Avea necazuri, dar 

nu era idioată. Asta depinde de ceea ce trebuie să fac, nu-i aşa? 

Pe când lucra la informaţiile militare, Griffin fusese unul dintre 
cei mai buni oameni ai armatei, ocupându-se cu recrutarea 
informatorilor valoroşi din spatele Cortinei de Fier. li ispitea cu 
avantaje personale, cu principii morale, justeţea cauzei, până 
când îi compromitea. Pe urmă, când refuzau să facă tot ce le 
cerea - şi întotdeauna procedau aşa, mai devreme sau mai târziu 
- le arunca morcovul şi strângea şurubul. Nu asta-i plăcuse cel 
mai mult, dar fusese priceput, iar acum era momentul să o 
strângă cu uşa pe femeia asta. 

— Nu, nu tocmai. Vorbi cu voce joasă: Nu depinde de nimic. 
Poţi să nu-mi plăteşti datoria şi poţi să nu fii demascată. Dacă 
crezi că nu poţi face asta, ridică-te şi pleacă acum. Nu-mi irosi 
timpul. 

Lily roşi şi se răţoi: 

— la ascultă, arogant... 

— Ştiu, o întrerupse Griffin. E greu. Dumneata eşti şeful, nu? 
Eroare. Eu sunt şeful acum. Altfel, mâine n-o să mai ai nici o 
slujbă, nici şansa de-a găsi alta. Nu la stat, nu în Washington, 
probabil că nicăieri. ; 

Lui Lily îi împietri stomacul. Apoi se relaxă. incepu să plângă. 
Nu! Nu trebuie să plângă! Nu o făcuse niciodată. Ea era şeful. 
Ea... 

— E-n regulă, zise Griffin. Plângi. Descarcă-te. E greu şi-o să 
fie şi mai greu. Nu te grăbi. 

Cu cât era el mai înţelegător, cu atât Lily plângea mai tare. 
Printre lacrimi, îl văzu lăsându-se pe spătarul banchetei, relaxat. 
li făcu semn chelneriţei, arătând spre paharul lui. Nu arătă spre 
ea şi nici nu o întrebă ce doreşte. Nu era o întâlnire de curtoazie, 
discutau afaceri. Oricine ar fi fost, înţelese ea deodată, nu era cel 
care o şantaja. El era doar mesagerul. Işi făcea treaba. 
Indiferent. Nimic personal. 

Când chelneriţa îi aduse berea, ea întoarse capul, ruşinându- 
se să fie văzută cu ochii roşii şi plângând. Nu avusese niciodată 
de-a face cu o asemenea situaţie, cu un asemenea om şi se 
simţea teribil de singură. 

Griffin îşi sorbi berea. Era momentul să scoată din nou 
morcovul. 

— In regulă, te simţi mai bine? Poate că asta o să te ajute. 
Gândeşte-te aşa - securea ar fi căzut oricum într-o zi. In felul 
ăsta, isprăveşti mai repede cu toată povestea, ştergi totul cu 

buretele şi-ţi mai dau şi ceva în plus, să zicem cincizeci de mii, ca 
s-o iei de la început. Totul pentru vreo două ceasuri de muncă. 
Poate că mai puţin dacă eşti atât de bună pe cât cred eu. Nue 
prea rău, nu? 

Ștergi totul cu buretele... cincizeci de mii... Cuvintele îi 
explodau în minte ca o revărsare de lumină. S-o ia de la început. 
Sfârşitul coşmarului. Şi bani. Putea într-adevăr s-o ia de la 
început. Să primească ajutor. Tratament. Ah, asta nu se va mai 
întâmpla vreodată. Niciodată! 

Işi şterse ochii. Simţi deodată dorinţa să-l sărute pe omul ăla, 
să-l îmbrăţişeze. 

— Ce... ce vrei să fac? 

— Aşa, direct la subiect, încuviinţă Griffin. Ştiam că eşti 
isteaţă. Îmi place. Am nevoie de o persoană isteaţă pentru 
treaba asta. 

— Nu încerca să mă flatezi. Nu acum. 

Griffin râse. 

— Şi fudulă pe deasupra. Ţi-ai venit în fire, da? Ce naiba, 
nimeni n-o să fie nici măcar rănit. Trebuie doar să elimini câteva 
documente. Apoi eşti liberă. 

Documente? Eliminate? Dosarele ei! Niciodată. Se cutremură, 
apoi reuşi să se stăpânească. La ce se aşteptase? Pentru ce 
altceva ar fi avut nevoie de ea? Ea controla arhiva cu dosare. Era 
şefa Oficiului de Decontare a Resurselor Federale pentru 
Medicină. Sigur, era vorba despre dosare medicale. 

Griffin o urmărea cu privirea. Era momentul critic. Acel prim 
şoc al unui nou recrut care afla ce trebuia de fapt să facă. Să-şi 
trădeze ţara. Să-şi trădeze instituţia. Să-şi trădeze familia. Să 
trădeze o încredere. Orice. Şi în timp ce-o privea, observă că 
momentul trecuse. Luptă lăuntrică. Işi venise în fire. El dădu din 
cap. 

— În regulă, asta a fost partea mai grea. Restul vine de la 
sine. Uite ce vrem noi. Există un raport către Fort Detrick, 
Centrul de Control al Bolilor şi probabil către multe alte 
laboratoare din lume, raport care trebuie eliminat din toate 
dosarele. Indepărtat, şters. Şi toate copiile. N-a existat niciodată. 
Acelaşi lucru trebuie făcut şi cu toate rapoartele OMS privind 
epidemii virale şi/sau tratamente în Irak în ultimii doi ani. Astea, 
plus înregistrările câtorva convorbiri telefonice. Poţi face asta? 

Femeia era încă prea şocată pentru a vorbi. Dar dădu din cap. 

— Mai există o singură condiţie. Toată treaba trebuie făcută 

până la prânz. 
— La prânz? Acum? În timpul serviciului? Dar cum...? 
— Asta-i problema dumitale. 
Nu putu decât să dea iarăşi din cap. 
— Bun. Griffin zâmbi. Acum, ce-ai zice să bem ceva? 


10 


Ora 1:33 p.m. 
Fort Detrick, Maryland 


Smith lucra febril în laboratorul de Nivel Patru, deşi era frânt 
de oboseală. Cum murise Sophia? Având în minte avertismentul 
lui Bill Griffin şi ţinând cont de atacurile asupra lui la Washington, 
nu putea crede că moartea ei fusese accidentală. Totuşi, nu 
exista nici o îndoială în legătură cu cauza morţii - insuficienţă 
respiratorie acută, provocată de un virus mortal. 

La spital, medicii îi spuseseră să se ducă acasă, să se 
odihnească. Generalul îi ordonase să urmeze sfatul lor. El nu 
zisese nimic, dar se dusese direct la poarta principală de la Fort 
Detrick. Când intrase, gardianul îl salutase sobru. Parcase în locul 
lui obişnuit de lângă clădirea monolitică, din cărămidă şi beton, a 
ICMBIASU. Ventilatoarele de pe acoperiş emanau un curent 
continuu de aer bine filtrat din laboratoarele de Nivel Trei şi 
Patru. 

îndurerat şi epuizat, mersese aproape în transă, ducând 
recipientele congelate cu probe de sânge şi ţesut de la autopsie. 
Arătase legitimaţia gardianului de la recepţie, care dăduse din 
cap în semn de compasiune. De parcă ar fi fost cuplat la un pilot 
automat, continuase să meargă. Coridoarele păreau elemente 
dintr-un vis înceţoşat, un labirint plutitor cu ocolişuri şi cotituri, 
cu uşi şi ferestre din sticlă groasă la laboratoarele ermetic 
închise. Se opri la biroul Sophiei şi privi înăuntru. 

| se puse un nod în gât. Inghiţi cu greu şi se grăbi spre zona 
Nivelului Patru, unde îşi puse costumul de protecţie. 

Folosind probele de sânge şi ţesut prelevate de la Sophia, 
lucră singur în laboratorul din Zona Fierbinte, în pofida tuturor 
sfaturilor, ordinelor şi procedurilor de protecţie. Repetă toată 
munca pe care o făcuse ea cu probele de la cele trei victime - 

izolând virusul,  studiindu-l la microscopul electronic şi 
comparându-l cu celelalte specimene din banca ICMBIASU, 
eşantioane colectate de la victimele diverselor virusuri din 
întreaga lume. Agentul patogen care o ucisese pe Sophia nu 
semăna cu nici unul. Efectua încă o reacţie polimerică în lanţ a 
ADN-ului, fragmentând analiza pentru a identifica noul virus şi 
întocmi o hartă preliminară. Apoi transmise datele obţinute 
computerului din biroul său şi, după şapte minute petrecute în 
camera de dezinfectare, îşi scoase costumul de protecţie şi 
halatul. 

Se îmbrăcă şi se grăbi spre birou, unde compară datele lui cu 
cele obţinute de Sophia. Intr-un târziu se lăsă pe spătarul 
fotoliului, privind în gol. Virusul care o omorâse pe Sophia nu se 
potrivea cu nici unul dintre cele pe care le văzuse el vreodată. 
Ici-colo exista câte o asemănare, de acord, dar întotdeauna cu 
alt virus cunoscut. 

Se potrivea însă cu virusul misterios pe care îl studiase ea. 

Obsedat de moartea Sophiei, era totuşi îngrozit de 
ameninţarea potenţială pe care o reprezenta acest nou virus 
letal. Cele patru victime puteau fi doar începutul. 

Cum se molipsise Sophia? 

Dacă ar fi fost vorba despre un accident prin care ea ar fi 
contractat noul virus, l-ar fi raportat imediat. Nu doar fiindcă 
exista un ordin ferm în acest sens, dar ar fi fost o nebunie să nu 
o facă. Agenţii patogeni din Zona Fierbinte erau letali. Nu exista 
vaccin sau vindecare, dar tratamente imediate, pentru a întări 
rezistenţa organismului şi a menţine, pe cât posibil, starea de 
sănătate, plus îngrijirea medicală acordată în cazul oricărui virus 
salvaseră pe mulţi care, netrataţi, ar fi murit. 

La Detrick exista un spital pentru combaterea agenţilor 
patogeni, iar doctorii de-acolo cunoşteau tot ce se putea şti 
despre tratarea victimelor. Dacă ar fi putut-o salva cineva, doar 
medicii aceia ar fi fost în stare şi ea ştiuse asta. 

Mai presus de orice, Sophia era om de ştiinţă. Dacă s-ar fi 
gândit că exista cea mai redusă posibilitate de a fi contractat 
virusul, ar fi vrut ca tot ce i se întâmplase să fie înregistrat şi 
analizat pentru a completa cunoştinţele despre acel virus şi, 
poate, pentru a fi salvate alte vieţi. 

Ea ar fi raportat totul. Absolut totul. 

Adăugând la toate astea violentele atacuri asupra lui din 
Georgetown, Smith putea trage o singură concluzie: moartea ei 

nu fusese un accident. 

In minte îi răsuna glasul ei întretăiat de efort: .../aborator... 
cineva... lovit... 

Cuvintele rostite chinuit nu însemnaseră nimic pentru el în 
momentele acelea de groază, dar acum îi reverberau în amintire. 
Intrase oare cineva în laboratorul ei şi o atacase aşa cum fusese 
şi el atacat? 

Electrizat de acest gând, citi iarăşi notele ei, referatele şi 
rapoartele, căutând o cheie, vreo aluzie la ceea ce se întâmplase 
cu adevărat. 

Şi văzu numărul, notat cu scrisul ei îngrijit, în capătul de sus al 
penultimei pagini din jurnalul ei. Acolo îşi însemna ea rezultatele 
activităţii zilnice privind virusul necunoscut. Numărul paginii era 
IPL-53-99. 

inţelese că notația „IPLU însemna Institutul Prince Leopold din 
Belgia. Nimic deosebit în asta - doar felul ei de a identifica un 
raport al altui cercetător pe care îl folosise în propria cercetare. 
Numărul se referea la un experiment anume, la un raţionament 
sau la o cronologie. Important în legătură cu această referinţă şi 
cu numărul era faptul că ea le nota întotdeauna - întotdeauna - 
la sfârşitul raportului. 

La sfârșit. 

Notaţia asta era în capătul de sus al paginii - la începutul unui 
comentariu cu privire la problema celor trei victime, separate de 
o mare distanţă, de împrejurări, vârstă, sex şi experienţă, moarte 
din cauza aceluiaşi virus şi în acelaşi timp, fără ca altcineva din 
preajmă să fi fost contaminat. 

Comentariul nu menţiona alte rapoarte, prin urmare numărul 
nu era la locul potrivit. 

Examină cu atenţie ultimele două pagini, depărtând foile ca să 
poată studia legătura hârtiei cu cotorul caietului. Deşi se uită cu 
lupa, nu văzu nimic. 

Se gândi o clipă, apoi duse jurnalul deschis la puternicul său 
microscop pentru disecţii. Poziţionă adâncitura dintre pagini sub 
lentilă şi privi prin ocularul microscopului. Apoi strecură cotorul 
caietului sub vizor. 

Scoase un icnet când o văzu - o tăietură aproape la fel de 
dreaptă şi delicată precum a unui bisturiu cu laser. Insă, deşi 
foarte bine executată, nu putea ascunde adevărul la puternicul 
microscop. Se vedea o tăietură de cuţit, uşor vălurită. De-acolo 
fusese tăiată o pagină. 

Generalul de brigadă Calvin Kielburger stătea în pragul uşii 
deschise a biroului lui Jon Smith. Cu mâinile la spate, picioarele 
depărtate şi o expresie severă pe faţa lui cărnoasă, arăta ca 
Patton pe un tanc în Ardeni, încurajând Divizia de Blindate. 

— Ţi-am ordonat să te duci acasă, colonel Smith. Nu eşti util 
nimănui dacă nu te poţi ţine pe picioare. In munca asta avem 
nevoie de o echipă completă, cu mintea limpede. Mai ales după 
ce a dispărut doctor Russell. 

Smith nu ridică privirea. 

— Cineva a tăiat o pagină din jurnalul ei. 

— Du-te acasă, colonele. 

Acum, Smith înălţă capul. 

— Nu m-ai auzit? Lipseşte o pagină din ultimul raport pe care 
l-a făcut. De ce? 

— Probabil că a rupt-o fiindcă n-avea nevoie de ea. 

— Ai uitat tot ce ştiai despre activitatea ştiinţifică de când ai 
primit steaua aia? Nimeni nu distruge o notă de cercetare. Pot 
să-ţi spun că pagina ruptă avea legătură cu un raport de la 
Institutul Prince Leopold din Belgia, pe care ea îl citise. N-am 
găsit nici un exemplar al unui asemenea raport printre hârtiile ei. 

— Se află probabil în banca de date a computerului. 

— Acolo o să caut imediat. 

— O s-o faci mai târziu. Mai întâi vreau să te odihneşti, pe 
urmă trebuie să te duci în California, în locul lui Russell. O să 
vorbeşti cu familia maiorului Anderson, cu prietenii lui, cu toţi cei 
care l-au cunoscut. 

— Nu, ce naiba! Trimite pe altcineva. 

Voia să-i vorbească lui Kielburger despre atacurile asupra lui 
din Washington. Ar fi putut dura mult până să-l convingă pe 
general că el trebuia să încerce să afle cum contractase Sophia 
virusul. Dar Kielburger ar fi vrut să afle mai întâi ce căutase el la 
Washington când ar fi trebuit să se întoarcă la Detrick, iar asta l- 
ar fi silit să dezvăluie întâlnirea clandestină cu Bill Griffin. Nu 
putea demasca un vechi prieten până nu ştia mai multe, ceea ce 
însemna că trebuia să-l determine pe general să-l lase să 
continue treaba începută. 

— Ştiu că ceva nu e-n regulă cu moartea Sophiei. Am de gând 
să aflu despre ce este vorba. 

Generalul se răţoi la el: 

— Nu, n-ai s-o faci pe timpul armatei. Avem o problemă mult 

mai importantă decât moartea unui membru al echipei, 
indiferent cine-a fost el. 

Smith sări în picioare ca un armăsar atacat de un şarpe cu 
clopoței. 

— Atunci plec din armată! 

Pentru o clipă, Kielburger îl privi urât, strângând pumnii lângă 
coapse. Avea faţa roşie ca sfecla şi se pregătea să-i spună lui 
Smith să-şi dea demisia. Se săturase de lipsa lui de respect. 

Apoi se răzgândi. Ar fi fost o notă proastă la dosarul lui - un 
ofiţer incapabil să obţină loialitatea oamenilor săi. Nu era 
momentul să se ocupe acum de aroganţa şi insubordonarea lui 
Smith. Se strădui să se relaxeze. 

— Foarte bine, cred că n-o să te învinuiesc. Continuă să lucrezi 
la cazul Russell. O să trimit pe altcineva în California. 


Ora 2: 02 p.m. 
Bethesda, Maryland 


Deşi se grăbise, Lily Lowenstein lucră toată dimineaţa ca să 
rezolve ce-i ceruse omul fără nume. Acum termina un prânz pe 
cinste la restaurantul ei favorit din centrul oraşului Bethesda. 
Dincolo de fereastră, clădirile înalte ale localităţii, care îi 
aminteau de un Dallas în miniatură, reflectau lumina 
strălucitoare a soarelui de octombrie, în vreme ce ea sorbea din 
al doilea daiquiri. 

Surprinzător, cea mai simplă dintre sarcinile ei se dovedise a fi 
pătrunderea în reţeaua computerizată internaţională a OMS. 
Nimeni nu se gândise să ia măsuri severe de protecţie a 
informaţiilor ştiinţifice şi umanitare. Aşa că fusese o joacă de 
copil să şteargă toate urmele unor rapoarte ale OMS cu privire la 
victimele şi supraviețuitorii celor două epidemii virale minore din 
Bagdad şi Basra. 

Sistemul computerizat irakian era depăşit de cinci ani, aşa că 
penetrarea lui pentru a îndepărta originalele aceloraşi rapoarte 
chiar de la sursă fusese aproape la fel de uşoară. Ciudat, Lily 
descoperise că majoritatea informaţiilor iniţiale din Irak fuseseră 
deja şterse de regimul lui Saddam Hussein. Care nu dorea, 
desigur, să dezvăluie vreo slăbiciune sau nevoie. 

li luase mai mult timp eliminarea singurului raport belgian din 
toate înregistrările electronice ale computerului central de la 

institutul ei, din bazele de date ale ICMBIASU, CCB şi ale tuturor 
celorlalte laboratoare din lume. Dar cea mai dificilă sarcină se 
dovedise ştergerea înregistrării din registrul telefonic de la Fort 
Detrick. Fusese nevoită să ceară ajutorul unor funcţionari 
superiori de la Compania de telefoane care îi erau îndatoraţi. 

Curioasă, încercase să înţeleagă motivul ascuns al solicitărilor 
şantajului, însă înregistrările pe care le ştersese păreau să nu 
aibă nici un element comun, cu excepţia faptului că mai toate 
pomeneau de un virus. Străbătând circuitele electronice dintre 
institutele de Nivel Patru din întreaga lume, dăduse peste sute 
de alte rapoarte de cercetare, însă acestea nu păreau să prezinte 
interes pentru şantajistul ei. 

Orice ar fi vrut el, ea îşi încheiase misiunea cu succes. Nu 
fusese descoperită, nu lăsase urme şi avea să scape curând, 
pentru totdeauna, de problemele ei financiare. Işi promise să nu 
se mai afunde niciodată atât de adânc în datorii. Cu cincizeci de 
mii de dolari în mână, se putea duce la Vegas ori la Atlantic City 
cu destui bani ca să recupereze tot ce pierduse. Cu un zâmbet 
detaşat, hotărî rapid că va începe să câştige chiar din seara 
aceea, cu o investiţie de o mie de dolari. 

Aproape că izbucni în râs părăsind restaurantul şi dând colţul 
către barul unde îl putea găsi pe agentul ei preferat de pariuri. 
Avea copleşitoarea senzaţie că nu mai putea să piardă. Nu acum. 
Niciodată. 

Chiar şi când, auzind tipetele din spatele ei, scrâşnetele şi 
huruiala de cauciuc şi metal, se întoarse şi văzu imensul camion 
negru înclinându-se pe trotuar direct spre ea, zâmbi cu gura 
până la urechi. Zâmbetul nu dispăru nici când camionul o izbi, 
după care viră spre stradă, lăsând-o moartă pe trotuar. 


Ora 3:16 p.m. 
Fort Detrick, Maryland 


Smith se depărta de ecranul computerului. Existau cinci 
rapoarte de la Institutul Prince Leopold, însă nici unul nu sosise 
cu o zi în urmă sau în dimineaţa aceea şi nici unul nu menţiona 
decât alte eşecuri în încercarea de a clasifica virusul necunoscut. 

Trebuia să existe un raport care să includă informaţii noi - cel 
puţin un fapt suficient de important încât să-i sugereze Sophiei o 
nouă cale de investigaţie despre care scrisese o pagină întreagă 

în ultima noapte. Dar el căutase în baza de date de la Detrick, în 
cea a CCB şi se conectase la supercomputerul armatei ca să 
caute la celelalte laboratoare de Nivel Patru din lume, inclusiv la 
Institutul Prince Leopold. 

Nu găsise nimic. 

Dezamăgit, privea ţintă ecranul necooperant. Fie că Sophia 
făcuse o greşeală, numerotase eronat jurnalul ei şi raportul acela 
nu existase niciodată, fie... 

Fie că fusese şters din toate bazele de date din lume, inclusiv 
de la sursă. 

Greu de crezut. Nu imposibil, dar era greu de crezut că şi-ar fi 
dat cineva atâta osteneală în legătură cu un virus, când era spre 
binele tuturor să-l investigheze. Smith dădu din cap, încercând să 
alunge ideea că pe pagina lipsă fusese ceva important, dar nu 
reuşi. Pagina fusese tăiată. 

De către cineva care intrase şi ieşise nevăzut din institut. Sau 
poate că fusese văzut? 

Puse iarăşi mâna pe telefon ca să afle cine mai fusese în 
laborator cu o noapte în urmă, dar, după ce vorbi cu întregul 
personal şi cu sergentul-major Daugherty, nu fumai aproape de 
un răspuns. Toţi oamenii lui Daugherty plecaseră acasă pe la ora 
6 după-amiază, iar cercetătorii rămăseseră până la două 
noaptea, chiar şi Kielburger. După ora aceea, Sophia fusese 
singură acolo. 

La recepţie, Grasse nu văzuse nimic în tura de noapte, nici 
măcar plecarea Sophiei, ceea ce Smith ştia deja. La poartă, 
gardienii jurau că nu văzuseră pe nimeni după ora două noaptea, 
dar era limpede că nu o observaseră nici pe Sophia când ieşise 
clătinându-se, aşa că raportul lor nu însemna mare lucru. Pe 
lângă asta, se îndoia că o persoană atât de pricepută încât să 
taie o pagină fără să lase vreo urmă vizibilă ar fi atras atenţia 
asupra sa la intrare sau la ieşire. 

Smith era într-un punct mort. _ 

Apoi îi răsună în minte icnetul Sophiei. Închise ochii şi-i revăzu 
chipul minunat, schimonosit de durere. Căzându-i în braţe, 
zbătându-se să respire, reuşind totuşi să biguie: ... /aborator... 
cineva... lovit... 


Ora 5:27 p.m. 
Morga, Frederick, Maryland 

Doctorul Lutfallah era iritat. 

— Nu ştiu ce-am mai putea afla, colonel Smith. Autopsia a fost 
clară. Precisă. N-ar trebui să iei o pauză? Mă şi mir că mai poţi 
rezista. Ai nevoie de somn... 

— O să dorm după ce-o să aflu ce i s-a întâmplat, i-o întoarse 
Smith. Şi nu mă întreb cea ucis-o, ci doar cuma ucis-o. 

Patologul acceptase cu greu să se reîntâlnească cu Smith în 
sala de autopsie a spitalului. Nu renunţase cu plăcere la 
degustarea unui excelent martini. 

— Cum? 

Lutfallah înălţă din sprâncene. Asta era prea mult. Nu făcu nici 
un efort să-şi ascundă sarcasmul usturător: 

— AŞ zice că la fel cum ucide orice virus letal, domnule 
colonel. 

Smith îl ignoră. Aplecat peste masa de disecţie, se lupta să-şi 
păstreze cumpătul în timp ce o privea pe Sophia, atât de plină de 
viaţă cândva, iar acum palidă şi inertă. 

— Fiecare centimetru, doctore. Examineaz-o centimetru cu 
centimetru. Caută orice ne-ar fi putut scăpa, ceva neobişnuit. 
Orice. 

Deşi nervos, Lutfallah începu cercetarea. Cei doi medici 
lucrară în tăcere timp de o oră. Lutfallah începuse să bombăne 
iritat când, deodată, scoase o exclamaţie înăbușită prin masca 
de protecţie. 

— Ce-i asta? 

Smith tresări. 

— Ce? Ce-ai găsit? Arată-mi! 

Însă de astă dată, Lutfallah fu cel care nu răspunse. Examina 
glezna stânga a Sophiei. Când vorbi, puse o întrebare: 

— Doctor Russell era diabetică? 

— Nu. Ce-ai găsit? 

— Lua alte medicamente pe cale intravenoasă? Nu. 

Lutfallah dădu din cap. Ridică privirea. Lua droguri, colonele? 

— Adică narcotice? Nu, ce dracu'! 

— Atunci aruncă o privire. 

Smith se apropie de patolog, aflat în partea stânga a Sophiei. 
Se aplecară amândoi asupra gleznei. Semnul era aproape 
invizibil - înroşit şi umflat, atât de mic încât nimeni nu-l 
observase, ori poate că nici nu fusese acolo şi era doar o 
manifestare târzie a virusului. 

În centrul petei roşii era o singură gaură minusculă de ac-o 
injecție administrată cu aceeaşi pricepere folosită la tăierea 
paginii din jurnal. 

Smith se ridică brusc, cuprins de furie. Strânse pumnii până i 
se albiră degetele. Capul îi vuia. Bănuise. Acum ştia. 

Sophia fusese ucisă. 


Ora 8:16 p.m. 
Fort Detrick, Maryland 


Jon Smith năvăli în încăpere şi privi înfuriat spre biroul său. 
Dar nu se aşeză. Nu putea. Măsura camera cu paşi mari, ca un 
animal sălbatic într-un ţarc. In ciuda agitaţiei trupului, avea 
mintea limpede ca diamantul. Se concentra. Acum, pentru el, 
oricare ar fi fost nevoile lumii... Exista un singur obiectiv - să-l 
găsească pe asasinul Sophiei. 

Foarte bine. Gândeşte. Ea trebuie să fi aflat ceva atât de 
primejdios, încât fusese necesar să fie ucisă şi toate dovezile 
materiale ale descoperirii sau bănuielilor ei - eliminate. Prin 
urmare, ce făceau cercetătorii în cazul unei investigaţii la nivel 
mondial? Discutau. 

Inşfacă receptorul telefonului: 

— Dă-mi-l pe comandantul serviciului de securitate. Bătea 
darabana cu degetele în birou, neliniştit. 

— Dingman la telefon. Cu ce te pot ajuta, domnule colonel? 

— Ai o evidenţă a apelurilor telefonice din interiorul şi din 
afara ICMBIASU? 

— Nu tocmai, dar o putem afla pe cea a unui apel primit sau 
trimis din bază. Ce te interesează în mod deosebit? 

— Toate cele trimise de doctor Sophia Russell, începând de 
sâmbăta trecută. Şi cele primite. 

— Ai autorizaţie? 

— Intreabă-l pe Kielburger. 

— Te sun eu, domnule colonel. 

Cincisprezece minute mai târziu, Dingman telefona, 
transmiţându-i o listă cu apelurile primite şi trimise de Sophia. 
Erau puţine, fiindcă ea şi restul echipei se ocupaseră de virus în 
laboratoare şi birouri. Cinci telefoane date, dintre care trei peste 
Ocean şi numai patru primite. Formă numerele respective. Peste 
tot se discutase despre ceea ce nu fusese găsit, despre eşecuri. 

Dezamăgit, se lăsă pe spătarul scaunului - apoi sări brusc în 
picioare. Alergă pe coridor până la biroul Sophiei, unde scotoci 
din nou pretutindeni. Se uită în sertare. Nu se înşela - registrul 
telefonic lunar, cel asupra căruia Kielburger insistase să fie ţinut 
la zi, lipsea. 

Se întoarse în grabă la biroul lui şi mai dădu un telefon. 

— Doamna Curtis? A predat cumva Sophia mai devreme 
registrul ei telefonic pe octombrie? Nu? Eşti sigură? Mulţumesc. 

li luaseră şi registrul telefonic. Ucigaşii. De ce? Fiindcă 
existase o convorbire care dezvăluise ceea ce ei încercau să 
ascundă. Fusese ştearsă o dată cu raportul la IPL. Erau puternici 
şi inteligenţi, iar el se lovise de un zid aparent impenetrabil 
încercând să descopere ce făcuse ori ce ştiuse Sophia pentru a 
face pe cineva să considere că trebuia să o ucidă. 

Trebuia să afle răspunsul pe altă cale - cercetând trecutul 
victimelor. Ceva trebuie să-i fi legat înainte de-a muri, ceva ce le 
fusese fatal. 

Formă alt număr. 

— Sunt Jon Smith, doamnă Curtis. Generalul e în biroul lui? 

— Cu siguranţă, domnule colonel. Rămâneţi la aparat. Melanie 
Curtis era din Mississippi şi îl plăcea. Dar în seara aceea nu era 
dispus să cocheteze cu ea. 

— Mulţumesc. 

— Generalul Kielburger. 

— Mai vrei să mă duc mâine în California? 

— De ce te-ai răzgândit, colonele? 

— Poate că am văzut lumina. Pericolul mai mare trebuie să 
aibă prioritate. 

— Sigur, pufni Kielburger neîncrezător. Bine, soldat. O să iei 
avionul de la Andrews mâine dimineaţă la ora 8. Să fii la biroul 
meu la 7 şi-o să-ţi dau instrucţiunile. 

Ora 5:04 p.m. 
Parcul Adirondack, New York 


Contrar presupunerilor majorității oamenilor, două treimi din 
statul New York nu cuprind numai zgârie-nori, linii de metrou 
aglomerate şi centre financiare în permanentă agitaţie. In vreme 
ce Victor Tremont, preşedinte executiv la Blanchard 
Pharmaceuticals, stătea pe veranda casei sale din Parcul 
Naţional Adirondack, privind către vest, vedea cu ochii minţii 
harta: întinzându-se de la Vermont la est până aproape de Lacul 
Ontario la vest, dinspre Canada la nord până lângă Albany la sud, 
vreo două milioane şi jumătate de hectare de teren, public şi 
privat, se înălța dintre râurile repezi şi miile de lacuri, formând 
patruzeci şi şase de piscuri montane colţuroase ce se ridicau la 
peste o mie două sute de metri deasupra teritoriului neted numit 
Adirondack. 

Tremont ştia toate astea fiindcă era înzestrat cu o minte 
ascuţită, care sesiza imediat, reţinea şi folosea faptele 
importante. Parcul Adirondack era esenţial pentru el nu doar 
fiindcă era un ţinut împădurit de o minunată sălbăticie, ci şi 
pentru că era slab populat. Una dintre poveştile pe care îi plăcea 
să le spună oaspeţilor săi adunaţi în jurul şemineului era despre 
un şef de la fisc ce cumpărase în zonă o cabană de vară. Când 
omul hotărâse că impozitul pe care îl plătea era prea ridicat, se 
apucă să facă cercetări. Cu această ocazie, descoperise - aici, 
Tremont râdea din toată inima - că perceptorii locali erau 
implicaţi în mari afaceri de corupţie. Omul era dispus să-i dea în 
judecată pe escroci, însă nu se putea alcătui nici un juriu. 
Motivul? Existau atât de puţini rezidenţi permanenţi în district, 
încât aceştia fie erau implicaţi în afaceri ilegale, fie aveau 
legături cu cineva care era. 

Tremont zâmbi. Izolarea şi corupţia din regiune făceau ca 
paradisul său împădurit să fie perfect. Cu zece ani în urmă, 
mutase Blanchard Pharmaceuticals într-un complex din cărămidă 
roşie, construit, după directivele lui, în pădurea de lângă satul 
Long Lake. In acelaşi timp, făcuse dintr-un loc retras, aproape de 

Lacul Magua, principala sa reşedinţă. 

In seara aceea, în timp ce soarele cobora ca o minge arămie, 
în spatele pinilor şi al copacilor de esenţă tare, Tremont stătea 
pe veranda acoperită de la primul etaj al casei sale. Privea jocul 
de lumini al apusului strălucitor pe siluetele zimţate ale munţilor 
şi sorbea cu nesaţ din belşugul, puterea şi savoarea pe care 
priveliştea aceea, casa, stilul acela de viaţă le etalau. 

Locuinţa lui făcuse parte dintr-una dintre marile aşezări 
întemeiate acolo de către cei avuţi spre sfârşitul secolului 
nouăsprezece. Construit tot din bârne şi scânduri, ca şi casa de 
la Great Camp Sagamore, de lângă lacul Roquette, vastul său 
refugiu era singura construcţie ce supravieţuise din vechile 
vremuri. Camuflată deasupra de o boltă bogată de ramuri şi 
dinspre lac de o pădure deasă, casa era aproape invizibilă pentru 
intruşi. Tremont plănuise în aşa fel restaurarea ei, încât 
permisese vegetației să crească înaltă şi în voie. Nu exista nici 
cutie poştală pe drum, nici debarcader pe lac prin care să-şi 
trădeze prezenţa. Nu era prevăzut şi nici de dorit accesul public 
sau comun. Doar Victor Tremont, câţiva parteneri de încredere 
din Proiectul Hades, ca şi tehnicienii şi oamenii de ştiinţă loiali 
care lucrau în laboratorul ultrasofisticat de la etajul doi ştiau de 
existenţa clădirii. 

Pe măsură ce soarele de octombrie cobora sub linia 
orizontului, aerul rece al nopţii din Adirondack lovea obrajii lui 
Tremont şi i se strecura pe sub jachetă şi pantaloni. Nu se 
grăbea totuşi să intre în casă. Savura trabucul gros şi aroma de 
whisky Langavulin, vechi de cincizeci de ani, din care sorbea din 
când în când. li încălzea sângele şi îi provoca o dogoare plăcută 
în gât. Langavulin era poate cel mai bun whisky din lume, însă 
aroma lui grea, ca a fumului de turbă şi consistenţa lui, perfect 
echilibrată, erau puţin cunoscute în afara Scoției. Asta deoarece 
Tremont cumpăra în fiecare an toată producţia distileriei din 
Islay. 

Insă mai degrabă sălbăticia locului îi aşternuse un zâmbet pe 
buzele patriciene, nu băutura, în timp ce zăbovea pe verandă, în 
ultimele raze aurii ale apusului. Lacul limpede se afla doar la o 
scurtă distanţă cu barca de suprapopulatul Roquette. Pinii înalţi 
se legănau încet, umplând aerul cu mirosul lor pătrunzător. În 
depărtare, piscul golaş al muntelui Marcy, înalt de 1600 metri, 
strălucea precum un deget îndreptat spre Dumnezeu. 

Tremont se simţise atras de munţi încă de pe vremea când era 

un adolescent impertinent din Syracuza. Tatăl lui, profesor de 
economie la universitatea de pe colină, nu fusese în stare să-l 
stăpânească mai mult decât o putea face acum obezul 
preşedinte de la Blanchard. Amândoi insistaseră dintotdeauna 
asupra faptelor nepermise, susţinând că nimeni nu putea face 
orice îi trece prin cap. El nu înţelesese niciodată această 
îngustime de spirit. Ce te putea limita în afara imaginaţiei tale? A 
talentelor tale? A îndrăznelii tale? Proiectul Hades era un 
exemplu în acest sens. Dacă ar fi ştiut de la început ce avea el în 
minte, amândoi i-ar fi spus că era ceva imposibil. Nici unul dintre 
ei n-ar fi putut realiza aşa ceva. 

_ In sinea lui, pufni dezgustat. Erau nişte oameni slabi, mărunți. 
In câteva săptămâni, proiectul urma să aibă un succes deplin. £/ 
va avea un succes deplin. Vor urma apoi mulţi ani cu profituri 
substanţiale. 

Poate fiindcă acesta era stadiul final al Proiectului Hades, se 
lăsa uneori pradă reveriei, gândindu-se la tatăl său, mort de 
mult. Oarecum, părintele lui fusese singurul bărbat pe care îl 
respectase vreodată. Bătrânul nu-şi înţelesese unicul fiu, dar 
fusese alături de el. In adolescenţă, Tremont fusese fascinat de 
filmul Jeremiah Johnson. || văzuse de nenumărate ori. Apoi, în 
toiul unei ierni geroase, plecase în munţi, hotărât să trăiască 
departe de casă, aşa cum făcuse şi Johnson. Să culeagă fructe de 
pădure şi să smulgă rădăcini. Să se hrănească din ce vâna. Să se 
lupte cu indienii. Să înfrunte din răsputeri stihiile naturii, într-o 
aventură eroică în care puţini aveau curajul sau imaginaţia să se 
lanseze. 

Insă experienţa nu avusese mai nimic nobil în ea. Cu puşca 
Remington a tatălui său, omorâse doi cerbi în perioada de 
interdicţie, împuşcase şi mai că ucisese nişte excursionişti, se 
îmbolnăvise grav mâncând fructe otrăvitoare şi fusese la un pas 
de a muri îngheţat. Din fericire, observând dispariţia puştii, a 
hanoracului şi a rucsacului, dar şi fiindcă îl auzise mereu vorbind 
despre film, tatăl lui bănuise unde-i dispăruse băiatul. Atunci 
când pădurarii încercaseră să renunţe la căutare, tatăl lui îşi 
ieşise din fire şi apelase la toate cunoştinţele de la universitate şi 
din instituţiile statului. Drept urmare, pădurarii bombăniseră, dar 
reluaseră vânătoarea, găsindu-l în cele din urmă, într-o stare 
jalnică şi degerat, adăpostit într-o peşteră de pe pantele 
înzăpezite ale muntelui Marcy. 

Cu toate astea, el o considera drept una dintre cele mai 

importante experienţe ale vieţii sale. Învăţase din eşecul acela 
faptul că natura era aspră, indiferentă şi deloc prietenoasă cu 
oamenii. Descoperise şi că provocarea fizică îl atrăgea prea 
puţin; puteai pierde prea uşor. Dar cea mai importantă lecţie i-o 
dăduse motivul real pentru care Johnson se dusese în munţi. La 
vremea aceea, crezuse că o făcuse ca să înfrunte natura, să se 
lupte cu indienii, să-şi dovedească bărbăţia. Eroare. O făcuse 
pentru bani. Oamenii muntelui erau vânători de blănuri, iar tot ce 
făceau şi sufereau avea un singur ţel - să se îmbogăţească. 

Nu uitase asta niciodată. Indrăzneala şi simplitatea acelui ţel îi 
modelaseră destinul. 

Pe veranda rustică, pe măsură ce amintirile se redeşteptau, 
înţelese că şi-ar fi dorit ca tatăl lui să fie acolo la finalul 
Proiectului Hades. Bătrânul ar fi recunoscut până la urmă că un 
om putea face orice dorea dacă era suficient de inteligent şi 
tenace. Ar fi fost oare mândru tatăl lui? Probabil că nu. Izbucni în 
râs. Cu atât mai rău pentru bătrân. Mama lui ar fi fost mândră, 
dar asta nu avea importanţă. Femeile nu contau. 

Deveni brusc atent. Inclină capul, ascultând. Rotoarele unui 
elicopter se auzeau tot mai tare. Tremont dădu pe gât paharul cu 
whisky, lăsă trabucul să ardă într-o scrumieră mare şi intră cu 
paşi mari în uriaşa cameră de zi, intens luminată. De pe pereţii 
de bârne priveau în jos ochii de sticlă ai trofeelor de vânătoare. 
Mobila din lemn şi piele era aşezată pe covoare lucrate manual, 
în jurul largului şemineu. Tremont trecu pe lângă focul ce trosnea 
şi printr-un sas din fund, unde aroma prafului de copt de la 
bucătărie înmiresma aerul în cele din urmă ieşi în partea opusă a 
casei, în aerul rece al serii. Elicopterul, un Bell S-92C Helibus, 
ateriza într-un luminiş aflat la o sută de metri distanţă. 

Cei patru bărbaţi care coborâră aveau între patruzeci şi cinci şi 
cincizeci de ani, cam ca şi Tremont. Spre deosebire de acesta din 
urmă, care purta haine de comandă din bumbac, o cămaşă 
colonială de culoarea cositorului, o jachetă de vânătoare Gore- 
Tex şi o pălărie cu boruri largi, atârnându-i pe spate şi legată cu 
o cureluşă sub bărbie, bărbaţii erau în ţinută de afaceri, purtând 
costume elegante. 

In timp ce rotoarele elicopterului vuiau, Tremont îl întâmpină 
pe fiecare dintre ei cu un zâmbet larg şi o viguroasă strângere de 
mână, ca între vechi prieteni. Copilotul sări din elicopter ca să 
descarce bagajele. Tremont îi făcu semn spre casă şi se întoarse 
să-şi conducă oaspeţii. 

La câteva clipe după ce Helibusul decolase în lumina 
amurgului, un elicopter mai mic, un 206B Jet Ranger III, ateriza în 
poiană. Coborâră doi bărbaţi foarte diferiţi de ocupanţii primului 
aparat. Purtau costume banale, ponosite, la care nimeni nu s-ar fi 
uitat de două ori. Bărbatul mai înalt, brunet, îmbrăcat într-un 
costum bleumarin, avea o faţă ciupită de vărsat, pleoapele grele 
de oboseală şi un nas curbat şi ascuţit ca un iatagan. Bărbatul cu 
faţă rotundă, cu înfăţişare prietenoasă, umerii largi, păr castaniu, 
lung şi subţire, purta un costum gri închis. Nici unul nu avea 
bagaje. Nu doar hainele şi absenţa valizelor îi făceau diferiţi. Era 
ceva în felul în care se mişcau... o alură de prădători antrenați pe 
care oricine cunoştea astfel de lucruri le-ar fi recunoscut drept 
primejdioase. 

Cei doi se aplecară sub elicele elicopterului şi-i urmară pe 
primii spre casă. 

Deşi Victor Tremont nu întorsese privirea, cei patru bărbaţi îi 
observară pe ultimii doi. Aruncară priviri neliniştite între ei, ca şi 
cum îi mai văzuseră şi înainte. 

Nadal al-Hassan şi Bill Griffin nu reacționară nicicum la 
indiferența lui Tremont sau la nervozitatea celorlalţi. Priviră roată 
înjur, tăcuţi, apoi intrară în casă pe altă uşă. 

x 


La masa lungă, de provenienţă norvegiană, Victor Tremont şi 
cei patru invitaţi ai săi avură parte de un festin care ar fi putut fi 
servit şi în Walhalla - rață sălbatică la cuptor cu ciuperci 
japoneze, păstrăv în pergament şi căprioară vânată chiar de 
Tremont, cu andive belgiene fierte înăbuşit, cartofi dauphin şi sos 
picant Rhone Hermitage. Infierbântaţi şi sătui, bărbaţii se 
aşezară în fotoliile confortabile din vasta cameră de zi. Se 
delectară cu coniac Remy Martin Gordon Bleu şi ţigări de foi - 
Maduros cubaneze, fabricate exclusiv pentru Tremont. După ce 
se instalară în jurul focului aprins, Tremont îşi încheie raportul 
privind stadiul proiectului care le mistuise imaginaţia, speranţele 
şi vieţile în ultimul deceniu. 

— ... am presupus dintotdeauna că mutaţia ar avea loc, la 
subiecţii americani, cu un an mai târziu decât la subiecţii 
neamericani. E o chestiune de sănătate, hrană, condiţie fizică şi 
genetică. Ei bine... 

Tremont făcu o pauză pentru a sublinia ce avea să spună şi ca 
să le studieze feţele. Toţi fuseseră cu el de la început - la un an 
după întoarcerea lui din Peru, de unde adusese ciudatul virus şi 

sângele de maimuţă. Era acolo George Hyem, în colţul depărtat 
din dreapta, ca un mitralior într-un avion de vânătoare. Înalt şi 
roşcovan, pe-atunci era un tânăr contabil care înţelesese imediat 
potenţialul financiar al afacerii. Acum era contabil-şef la 
Blanchard, deşi lucra de fapt pentru Tremont. Lângă el se afla 
Xavier Becker, care avea tendinţa de-a se îngrăşa, un geniu al 
informaticii ce scurtase cu cinci ani perioada de cercetare, 
îmbunătăţind calitatea virusului şi a serului. Vizavi de Tremont 
şedea Adam Cain, doctor în virusologie, care văzuse calculele lui 
George şi hotărâse că viitorul său era mai degrabă la Blanchard, 
alături de Tremont, decât la CCB. Găsise o modalitate de a izola 
virusul letal, modificat genetic şi de a-l menţine stabil timp de o 
săptămână. Alături de Becker era şeful securităţii de la 
Blanchard, Jack McGraw, care le acoperise tuturor spatele încă 
de la început. 

Cei patru avocaţi ai săi erau pregătiţi şi dornici de câştig. 

Tremont întrerupse pauza: 

— Virusul s-a manifestat aici, în Statele Unite. Curând va avea 
loc o epidemie pe tot globul. Presa nu ştie încă nimic, dar va afla. 
N-ai cum să-i opreşti, nici pe ziarişti, nici virusul. Singura soluţie 
a guvernelor va fi să plătească preţul nostru. 

Cei patru bărbaţi zâmbiră. |n ochi le strălucea simbolul 
dolarului. Al multor dolari. Dar mai era ceva - triumf, mândrie, 
speranţe şi o puternică dorinţă. Aveau deja succes profesional. 
Acum urmau să aibă succes financiar, devenind peste măsură de 
bogaţi, atingând apogeul visului american. 

Tremont spuse: 

— George? 

Expresia lui George se schimbă brusc. Părea trist, descurajat. 

— Planul de profit pentru deţinătorii de acţiuni e gata în orice 
moment. Ezită. Mă tem că e mai puţin decât am sperat. Poate 
doar cinci... cel mult şase... miliarde de dolari. Şi râse zgomotos 
de propria glumă. 

Xavier Becker, încruntându-se sever faţă de frivolitatea lui 
George, nu aşteptă să fie întrebat. 

— Ce ştim despre revizia contabilă secretă pe care am 
descoperit-o? 

— Jack spune că doar Haldane a văzut-o, le zise Tremont, iar 
eu o să mă ocup de el când o să ne întâlnim, înainte de dineul 
conducerii de la întrunirea anuală. Altceva, Xavier? 

Mercer Haldane era preşedintele companiei Blanchard 

Pharmaceuticals. 

— Am manipulat fişierele din computere ca să dovedesc că am 
lucrat în toţi aceşti zece ani la amestecul de anticorpi 
recombinaţi ce formează serul nostru, îmbunătăţindu-l de când 
am obţinut patentul, că am încheiat testele finale şi l-am supus 
aprobării Agenţiei pentru Controlul Medicamentelor. Fişierele mai 
arată acum şi costurile astronomice pe care le-am avut. 

In vocea lui Xavier se simţea entuziasmul. 

— Provizia e de milioane de doze şi e în creştere. Adam râse. 

— Nimeni nu bănuieşte nimic. 

— Chiar dacă bănuieşte cineva, n-o să găsească niciodată 
vreo urmă. 

Jack Melorani, şeful securităţii, îşi freca încântat palmele. 

— Spune-ne doar când să trecem la fapte! imploră George. 
Tremont zâmbi şi ridică mâna. 

— Nu vă faceţi griji. Am un program complet, bazat pe 
repeziciunea cu care vor înţelege că au de-a face cu o epidemie. 
O să fac mutarea cu Haldane înainte de întrunirea conducerii. 

Cei cinci bărbaţi băură, văzându-şi viitorul strălucind tot mai 
tare cu fiecare clipă. Apoi Tremont puse jos paharul. Faţa lui 
căpătă o expresie gravă. Ridică din nou mâna ca să-i facă să 
tacă. 

— Din nefericire, suntem într-o situaţie care ar putea fi o 
problemă mai serioasă decât revizia contabilă. Cât de mare sau 
mic e pericolul, sau dacă există vreun pericol după ce am fost 
nevoiţi să facem... ah... nişte paşi, încă hu putem şti sigur. Dar 
vă asigur că problema e atent supravegheată şi ne ocupăm de 
ea în detaliu. 

Jack McGraw se încruntă. 

— Ce fel de problemă, Victor? De ce nu mi s-a spus şi mie? 

Tremont se uită la el. 

— Pentru că nu vreau ca Blanchard să aibă vreo legătură, fie 
şi îndepărtată. 

Se aşteptase ca Jack să fie bănuitor în chestiuni de securitate, 
dar până la urmă Tremont lua toate deciziile. 

— In ce priveşte problema, a fost pur şi simplu unul dintre 
acele evenimente pe care nimeni nu le poate anticipa. Când am 
fost în Peru, în expediţia aceea în timpul căreia am descoperit 
virusul şi serul potenţial, am întâlnit un grup de studenţi aflaţi 
într-o cercetare de teren. In afară de amabilităţi, ne-am acordat 
puţină atenţie unii altora pentru că eram interesaţi de studii 

diferite. 

Dădu din cap, în semn că era surprins. 

— Insă cu trei zile în urmă, unul dintre ei m-a sunat. Când şi-a 
spus numele, mi-am amintit vag de o studentă care manifestase 
mult interes faţă de activitatea mea. A devenit specialist în 
biologie celulară şi moleculară. Problema e că acum lucra la 
ICMBIASU, care studiază primele victime. După cum ne 
aşteptam, cei de-acolo n-au reuşit să descopere proveniența 
virusului. Dar asocierea unică de simptome i-a amintit deodată 
femeii de călătoria în Peru. Şi-a adus aminte de numele meu. M-a 
sunat. 

— lisuse! exclamă George, faţa lui roşie pălind brusc. 

— A făcut legătura dintre virus şi tine? mormăi ameninţător 
Jack McGraw. 

Tremont ridică din umeri. 

— Am negat. Am convins-o că se înşela, că nu exista un 
asemenea virus. Pe urmă l-am trimis pe Nadal al-Hassan cu 
oamenii lui s-o elimine. 

O relaxare generală se instala în imensa cameră de zi. 
Tensiunea scăzând, toţi răsuflară uşuraţi. Munciseră din greu mai 
bine de un deceniu, îşi riscaseră carierele şi existenţele în acel 
joc fantastic şi nici unul dintre ei nu avea de gând să piardă 
bogăţiile care le erau acum la îndemână. 

— Din nefericire, continuă Tremont, n-am avut succes în 
încercarea de a proceda la fel şi cu logodnicul şi colegul ei de 
cercetare. Ne-a scăpat şi este posibil ca ea să fi avut timp să 
vorbească cu el înainte de a muri. 

Jack McGraw înţelese. 

— De-aceea a venit al-Hassan aici. Ştiam eu că s-a întâmplat 
ceva. 

Tremont dădu din cap. 

— Nu exagera situaţia. Am trimis după al-Hassan ca să-mi 
raporteze cum stăm. Deşi eu am cel mai mult de pierdut, suntem 
cu toţii implicaţi în treaba asta. 

Tăcerea din încăpere era mai asurzitoare decât orice zgomot. 
Xavier o întrerupse: 

— In regulă. Să auzim ce are de zis. 

In foc mai erau doar cărbuni încinşi şi câteva flăcărui. Tremont 
se duse lângă şemineul de piatră şi apăsă pe un buton dintr-o 
scobitură. In încăperea ca o peşteră intră mai întâi Nadal al- 
Hassan, urmat de Bill Griffin. Al-Hassan se apropie de Victor 

Tremont, lângă şemineu, în vreme ce Griffin rămase discret în 
spate. Al-Hassan furniză amănunte despre telefonul primit de 
Tremont de la Sophia Russell, despre moartea ei şi despre 
acţiunile lui, menite să elimine orice legătură ce s-ar fi putut face 
între virus şi Proiectul Hades. Descrise reacţiile lui Jonathan 
Smith. Vorbi despre şantajul la care Griffin o supusese pe Lily 
Lowenstein şi despre ştergerea ulterioară a oricăror dovezi din 
computere. 

— N-a rămas nimic care să facă legătura dintre noi şi Russell 
ori virus, încheie al-Hassan, dacă ea nu i-a vorbit colonelului 
Smith. 

Jack McGraw mormăi: 

— E un „dacă” al naibii de important. 

— Asta cred şi eu, admise al-Hassan. Ceva l-a făcut pe Smith 
să presupună că moartea ei n-a fost un accident. A întreprins 
investigaţii serioase, ignorând cercetarea propriu-zisă a virusului. 

— Ne poate descoperi? întrebă neliniştit George, contabilul. 

— Oricine poate găsi pe oricine dacă perseverează şi caută cu 
atenţie. De aceea cred că trebuie să-l eliminăm. 

Victor Tremont făcu un semn spre capătul încăperii. 

— Dar tu nu eşti de acord, Griffin? 

Toţi se întoarseră să-l privească pe fostul agent FBI care se 
sprijinea de un perete din spatele lor. Bill Griffin se gândea la Jon 
Smith. Făcuse tot ce putuse ca să-şi avertizeze prietenul. Se 
folosise de vechile lui legitimaţii de la FBI şi aflase de la biroul lui 
jon că el era plecat din oraş, apoi trecuse pe la mai multe 
agenţii, culegând fragmente de informaţii, până când 
descoperise, în cele din urmă, la ce consfătuire se dusese Jon şi, 
după aceea, unde locuia la Londra. 

Aşa că, în timp ce-i măsura cu o privire şireată pe cei cinci, 
făcu ce trebuia ca să salveze aparențele, încercând să le distragă 
atenţia de la Jon: dădu din umeri, nepăsător. 

— Smith s-a agitat atât de mult ca să afle ce i s-a întâmplat lui 
Russell, încât cred că ea nu i-a spus nimic despre Peru sau 
despre voi. Altfel ar fi fost posibil ca acum să fi fost aici, bătând 
la uşă ca să stea de vorbă cu dumneata, domnule Tremont. Dar 
cârtiţa noastră de la ICMBIASU spune că Smith a încetat să 
ancheteze moartea ei şi s-a concentrat asupra studierii virusului. 
Mâine chiar se duce în California ca să discute cu familia şi 
prietenii maiorului Anderson. 

Tremont dădu din cap, gânditor. 

— Nadal? 

— Omul nostru de la Detrick spune că generalul Kielburger i-a 
ordonat lui Smith să se ducă în California, însă el a refuzat, 
raportă al-Hassan. Mai târziu a fost de acord să plece, dar asta e 
cu totul altă chestiune. Cred că o să caute în California o 
confirmare a bănuielilor lui. 

Griffin zise: 

— E medic, aşa că a participat la autopsie. Nu-i mare lucru. N- 
au găsit nimic. Nu există nici o bănuială. Te-ai ocupat de toate 
aspectele. 

— Nu ştim ce-a găsit Smith la autopsie, spuse al-Hassan. 

Griffin făcu o grimasă. 

— Atunci, ucide.-l. Asta ar rezolva o problemă. Dar fiecare nouă 
crimă sporeşte riscul apariţiei unor întrebări şi al descoperirii. Mai 
ales în cazul logodnicului şi colegului de institut al doctoriţei 
Russell. Şi mai ales dacă i-a vorbit deja generalului Kielburger 
despre atacurile asupra lui din Washington. 

— Dacă mai aşteptăm, ar putea fi prea târziu, insistă al- 
Hassan. 

Tăcerea din cameră părea suficient de grea ca să strivească 
întreaga clădire. Conspiratorii se uitară unul la altul, apoi îşi 
îndreptară privirile neliniştite spre liderul lor aristocratic, Victor 
Tremont. El păşi încet în faţa focului, cu o cută adâncă pe frunte. 
Intr-un târziu, hotărî: 

— S-ar putea ca Griffin să aibă dreptate. E mai bine să nu ne 
asumăm încă un risc omorând aşa curând pe cineva din echipa 
de la Detrick. 

Ceilalţi se priviră din nou. De astă dată încuviinţară. Nadal al- 
Hassan urmări tăcut votul, apoi îşi îndreptă ochii încercănaţi spre 
Bill Griffin pentru a-l studia. 

— Ei bine, zise Tremont zâmbind, aşa rămâne. Putem să 
mergem la culcare. Cu planurile finale pe care le avem de făcut, 
mâine o să fie o zi plină. 

Strânse cu căldură mâna fiecăruia - liderul şi gazda amabilă - 
iar ei părăsiră impunătoarea cameră de zi. 

Al-Hassan şi Griffin rămaseră ultimii. Victor Tremont le făcu 
semn să se apropie. 

— Urmăriţi-l cu atenţie pe Smith. Nu vreau ca el să obţină vreo 
informaţie fără ca voi să ştiţi când, unde şi cât de importantă 
este. 

Cobori privirea spre cărbunii aprinşi, de parcă ar fi fost nişte 

oracole ale viitorului. Apoi, brusc, înălţă capul. Al-Hassan şi 
Griffin se întorseseră să plece. li chemă înapoi. Când ajunseră în 
faţa lui, le spuse cu voce joasă, aspră: 

— Nu mă înţelegeţi greşit, domnilor. Dacă doctorul Smith se 
dovedeşte o pacoste, sigur că trebuie să scăpăm de el. Viaţa e 
un echilibru între risc şi siguranţă, între victorie şi înfrângere. 
Ceea ce am putea pierde prin câteva întrebări punctuale cu 
privire la coincidenţele dintre moartea lui şi cea a logodnicei sale 
ar putea fi mai mult decât compensat împiedicându-l să 
dezvăluie cauzele morţii ei. 

— Dacă el face într-adevăr cercetări. 

Tremont îşi aţinti privirea scrutătoare spre Bill Griffin. 

— Da, dacă. E treaba dumitale să afli asta, domnule Griffin. 
Vocea lui, brusc rece, era un avertisment. Nu mă dezamăgi. 


97 


12 


Ora 10:12 a.m., miercuri, 15 octombrie 
Fort Irwin, Barstow, California 


Avionul C-130 de la Baza Aeriană Andrews ateriza pe 
Aeroportul Militar al Californiei de Sud, lângă Victorville, la ora 
10:12, într-o dimineaţă călduroasă, cu vânt. Un subofițer din 
poliţia militară veni pe pistă în întâmpinarea lui Smith. 

— Bine aţi venit în California, domnule, îl salută şoferul, 
luându-i bagajul şi deschizându-i uşa maşinii. 

— Mulţumesc, sergent. Mergem la Irwin? 

— Mergem în zona de decolare, domnule. Acolo vă aşteaptă 
un elicopter de la Irwin. 

Şoferul puse bagajul lui Smith în spate, se sui la volan şi ieşi 
de pe pistă. Smith se ţinea bine în vreme ce masivul vehicul de 
luptă sărea peste şanţuri şi gropi, până când ajunseră la un 
elicopter sanitar, marcat cu însemnele Regimentului Unsprezece 
Blindate - un armăsar negru cabrat pe un câmp roşu cu alb. 
Motoarele erau deja pornite pentru decolare. 

Un bărbat mai vârstnic, purtând frunza aurie a ofiţerilor 
superiori şi caduceul medicilor, ieşi de sub elicele lungi, întinse 
mâna şi strigă: 

— Doctor Max Behrens, colonel. Spitalul Militar. 

Un recrut luă sacul de voiaj al lui Smith, apoi se suiră în 
elicopterul ce duduia. Aparatul se clătină în aer şi se înclină într- 
un unghi ascuţit, traversând deşertul la joasă altitudine. Smith 
privea autostrăzile cu două benzi de sub el şi clădirile aşezărilor. 
Ajunseră curând deasupra largii autostrăzi interstatale 15. 

Dr. Behrens se aplecă spre el, strigând ca să acopere 
zgomotele: 

— Am supravegheat cu atenţie toate unităţile din bază, dar n- 
a mai apărut nici o contaminare cu virusul acela. 

Smith zise tare: 

— Doamna Anderson şi ceilalţi sunt pregătiţi să stea de vorbă 
cu mine? 

— Da, domnule. Familia, prietenii, cu oricine doriţi. Colonelul 
de la FOROP a spus că poţi afla tot ce vrei şi ar fi bucuros să 

vorbească şi el cu dumneata dacă asta te-ar ajuta cu ceva. 

— FOROP? 

Behrens zâmbi. 

— Scuze, am uitat că eşti la Detrick de ceva vreme. Asta-i 
misiunea noastră - Forţa de Opoziţie. Regimentul Unsprezece are 
aici rolul duşmanului pentru toate regimentele şi brigăzile care 
vin să se antreneze. Le facem zile al naibii de grele. Pe noi ne 
distrează, iar pe ei îi face soldaţi mai buni. 

Elicopterul trecu pe deasupra unei autostrăzi cu patru benzi şi 
pătrunse mai adânc în deşertul presărat cu stânci, până când 
Smith văzu dedesubt un drum, un indicator cu urarea BINE AŢI 
VENIT şi, pe culmea unui deal, o grămadă de pietre stivuite, 
toate vopsite în culorile vii ale siglelor şi semnelor de armă ale 
unităţilor ce staţionaseră acolo sau trecuseră prin Irwin de-a 
lungul anilor. 

Trecură pe deasupra unor şiruri de vehicule rapide care lăsau 
în urmă nori de praf. Era uimitor cât de mult semănau vehiculele 
americane modificate cu infanteria mecanizată rusească - 
formată din transportoare BMP-2s şi BRDM-2s - şi cu diviziile de 
tancuri T-80. Elicopterul se abătu pe deasupra garnizoanei şi 
ateriza pe terenul deşertic într-un nor de nisip. Un comitet de 
primire îi aştepta, iar Smith se întrebă cutremurat de ce se afla 
acolo. 

x 

Phyllis Anderson era o femeie înaltă şi ceva mai plină, de 
parcă prea adesea ar fi mâncat prea în grabă şi în prea multe 
baze militare. Faţa ei rotundă era marcată de suferinţă. Se 
aşezaseră pe cutiile împachetate, în liniştita cameră de zi a 
plăcutei locuinţe. Avea ochii înspăimântați pe care Smith îi 
văzuse la multe văduve, relativ tinere, de militari. Ce va face ea 
de-acum înainte? Işi petrecuse întreaga viaţă de femeie măritată 
mutându-se dintr-o garnizoană în alta, de la un fort la altul, în 
locuinţe din incinta sau din afara bazelor, care nu-i aparținuseră 
niciodată. Nu avea un loc pe care să-l poată numi căminul ei. 

— Copiii? zise ea, răspunzând la întrebarea lui Smith. l-am 
trimis la părinţii mei. Sunt prea mici ca să înţeleagă ceva. Se uită 
la cutiile împachetate. O să mă duc şi eu acolo peste câteva zile. 
Va trebui să găsim o locuinţă. E un oraş mic. Lângă Erie, 
Pennsylvania. Va trebui să-mi iau o slujbă. Nu ştiu ce aş putea 
face... 

Vocea femeii se stinse, iar Smith se simţi penibil aducând 

iarăşi vorba despre ce voia să afle. 

— A mai fost maiorul bolnav înainte de ziua aceea? 

Ea încuviinţă. 

— Uneori făcea brusc febră care dura câteva ceasuri, pe urmă 
dispărea. O dată l-a ţinut douăzeci şi patru de ore. Doctorii erau 
îngrijoraţi, dar n-au putut găsi vreo cauză, iar el se făcea 
întotdeauna bine, fără alte complicaţii. Dar cu câteva săptămâni 
în urmă a căzut la pat, răcit zdravăn. l-am cerut să-şi ia câteva 
zile de concediu medical sau măcar să nu iasă pe teren, însă nu 
te puteai înţelege cu Keith. Spunea că luptele şi ambuscadele 
duşmanului nu încetează pentru o răceală. Colonelul zicea mereu 
despre Keith că este cel mai rezistent pe teren. Îşi lăsă privirea în 
poală, unde mâinile ei răsuceau o cârpă şi adăugă: Era. 

— Mi-ai putea spune ceva care să aibă vreo legătură cu virusul 
care l-a ucis? 

O văzu tresărind la auzul cuvântului, dar nu avea cum să 
formuleze altfel întrebarea. 

— Nu. 

Femeia ridică ochii. Exprimau aceeaşi durere pe care o simţea 
şi el, dar el trebuia să facă eforturi ca să nu-l trădeze privirea. Ea 
continuă: 

— S-a sfârşit aşa de repede... Răceala părea să-i fi trecut. 
Dormise bine după-amiază. Pe urmă s-a trezit la un pas de 
moarte. 

Işi muşcă buza de jos, reţinându-şi un suspin. Smith simţi că i 
se umezesc ochii. Întinse braţul şi îşi lăsă palma peste mâinile ei. 

— Imi pare foarte rău. Ştiu cât de greu îţi este. 

— Chiar ştii? 

I se simţea nefericirea în glas, dar era acolo şi o întrebare. 
Amândoi ştiau că nu-i putea aduce soţul înapoi, dar putea avea 
el vreun remediu magic care să-i spulbere durerea nemărginită 
care o chinuia până în adâncul fiinţei? 

— Ştiu, zise el încet. Virusul ăsta a ucis-o şi pe logodnica mea. 

Ea îl privi ţintă, surprinsă. Două lacrimi i se prelinseră pe 
obraji. 

— E cumplit, nu-i aşa? 

El îşi drese glasul. Pieptul îi ardea şi îşi simţea stomacul parcă 
frământat de un malaxor. 

— Cumplit, admise el. Crezi că poţi continua? Vreau să aflu cât 
mai multe despre virusul ăsta, ca să-l împiedic să facă şi alte 
victime. 

În mintea ei rămăsese o soţie de militar, iar acţiunea era 
întotdeauna cea mai bună alinare. 

— Ce vrei să mai ştii? 

— Maiorul Anderson a fost recent în Atlanta sau la Boston? 

— Nu cred că a fost vreodată la Boston, iar în Atlanta n-am 
mai fost de când am plecat de la Bragg, cu mulţi ani în urmă. 

— In afară de Fort Bragg, unde a mai activat maiorul? 

— Păi... Femeia îi debită o întreagă listă de baze militare de pe 
tot cuprinsul ţării, din Kentucky până în California. Şi în 
Germania, sigur, când Keith era la Regimentul Trei Blindate. 

— Când a fost asta? 

Febra hemoragică Marburg, foarte asemănătoare cu Ebola, 
fusese descoperită prima dată în Germania. 

— Păi, din 1989 până în '91. 

— La Regimentul Trei Blindate? Deci a fost în războiul din 
Golf? 


— Da. 
— Unde-a mai fost peste hotare? 
— In Somalia. 


Acolo avusese Smith fatala întâlnire cu febra Lassa. Nu fusese 
o operaţie de anvergură, dar aflase oare tot ce se întâmplase 
acolo? Exista întotdeauna posibilitatea existenţei unui virus 
necunoscut în adâncul junglei, în deserturile şi munţii acelui 
nefericit continent. Smith insistă: 

— A vorbit vreodată despre Somalia? A fost bolnav acolo? Fie 
şi pentru scurt timp? A avut vreuna din stările febrile care 
treceau de la sine? Dureri de cap? 

Ea dădu din cap. 

— Din câte-mi amintesc eu, nu. 

— In războiul din Golf a fost vreodată bolnav? 

— Nu. 

— A fost expus unor agenţi chimici sau biologici? 

— Nu cred. Dar îmi amintesc când îmi spunea că medicii l-au 
trimis la un spital de campanie pentru o rană minoră de schijă, 
iar unii doctori ziceau că spitalul ar putea fi expus unui atac 
bacteriologic. li vaccinau pe toţi cei care treceau pe-acolo. 

Smith simţi cum i se strânge stomacul, dar se abţinu să-şi 
manifeste entuziasmul. 

— Şi pe maior? 

Ea schiţă un zâmbet vag. 

— Spunea că a fost cel mai cumplit vaccin pe care l-a făcut. L- 

a durut grozav. 

— iți aminteşti cumva numărul spitalului de campanie? 

— Nu, îmi pare rău. 

Curând după aceea, el încheie discuţia. Se opriră lângă uşa din 
faţă, vorbind despre nimicuri. Banalităţile vieţii cotidiene 
aduceau o anume consolare. 

Dar în timp ce el ieşea pe uşă, femeia spuse cu un glas obosit: 

— Dumneata eşti ultimul, domnule colonel? Cred că am spus 
tot ce ştiu. 

Smith se întoarse. 

— Ţi-a mai pus cineva întrebări despre maior? 

— Maiorul Behrens de la Spitalul Militar, colonelul, un patolog 
din Los Angeles şi doctorii ăia teribili care au sunat aici sâmbătă 
şi mi-au pus nişte întrebări cumplite despre simptomele bietului 
Keith, cât a trăit, cum arăta la... 

Femeia se înfioră. 

— Sâmbăta trecută? se miră Smith. Ce medic ar fi putut suna 
sâmbătă? Cei de la Detrick şi CCB de-abia începuseră studierea 
virusului. Au spus unde lucrau? 

— Nu. Doar că erau din partea statului. 

Smith îi mulţumi din nou şi plecă. Porni spre următoarea sa 
destinaţie prin soarele orbitor şi vântul puternic din podişul 
deşertic, gândindu-se la ceea ce aflase. Era oare posibil ca 
maiorul Anderson să fi contractat virusul în lrak - sau să le fi fost 
transmis acolo - apoi să fi zăcut inactiv în următorii zece ani, cu 
excepţia unor stări febrile inexplicabile, pentru a se manifesta 
într-un târziu prin ceea ce păruse doar o răceală gravă... şi apoi 
prin moarte? i 

Nu cunoştea nici un virus care să acţioneze în felul ăsta. Insă 
medicii nu cunoscuseră nici vreun virus care să acţioneze 
precum HIV-SIDA până când nu se răspândise din inima Africii în 
întreaga lume. 

Şi cine erau „doctorii din partea statului” care o sunaseră pe 
Phyllis Anderson înainte ca vreo persoană din afara CCB sau 
ICMBIASU să afle măcar că apăruse un nou virus? 


Ora 8:22 p.m. 
Lake Magua, New York 


A 


Congresmanul Benjamin Sloat îşi trecu mâna peste capul 

pleşuv şi mai luă o înghiţitură din whiskyul lui Victor Tremont. El 
şi cu Tremont şedeau în camera întunecoasă ce dădea spre 
veranda învăluită de noapte şi pajiştea înverzită. Pe când cei doi 
vorbeau, o căprioară cu ochi mari străbătu agale veranda, de 
parcă i-ar fi aparţinut, iar Victor Tremont se mulţumi să 
zâmbească. Congresmanul Sloat hotărâse de multă vreme că nu 
îl va înţelege niciodată pe Tremont, dar nici n-avea de ce. 
Tremont însemna relaţii, contribuţii pentru campanii electorale şi 
o porie consistentă din acţiunile de la Blanchard 
Pharmaceuticals - o combinaţie imbatabilă în această perioadă 
politică extrem de costisitoare. Congresmanul bombăni: 

— Ce naiba, Victor, de ce nu mi-ai spus mai devreme? Puteam 
să-l îndepărtez pe acest Smith. Pe el şi pe femeie i-aş fi trimis 
peste mări şi ţări. N-am fi avut acum o crimă de acoperit şi un 
afurisit de detectiv amator scormonind rahatul. 

Din fotoliul său, Tremont făcu un gest cu trabucul. 

— Am fost atât de şocat de telefonul ei, încât nu m-am gândit 
decât cum să scap de ea. Abia acum am aflat cât de apropiaţi 
erau ea şi Smith. 

Prost dispus, Sloat mai dădu o înghiţitură pe gât. 

— Nu putem să-l ignorăm? Ce dracu', femeia o să fie îngropată 
şi uitată curând şi pare aproape sigur că Smith nu ştie încă mare 
lucru. Poate o să se calmeze situaţia. 

— Vrei să-ţi asumi riscul ăsta? Tremont îl studia pe 
preşedintele asudat al Comitetului pentru Servicii Militare. 
Curând o să se dezlănţuie iadul pe pământ şi noi vom fi cavalerii 
neprihăniţi ai mântuirii. Numai dacă nu dă vreun oarecare peste 
ceva incriminator şi ne arată cu degetul. 

Pe jumătate ascuns în umbra din colţul îndepărtat al încăperii, 
Nadal al-Hassan avertiză: 

— Doctor Smith se află acum la Fort Irwin. S-ar putea să fi 
aflat despre „doctorii din partea statului”. 

Tremont contempla scrumul gros al trabucului său. 

— Smith a ajuns deja departe. Nu îndeajuns ca să ne facă 
necazuri, însă destul ca să ne solicite atenţia. Dacă se apropie 
prea mult, Nadal îl va elimina fără să atragă atenţia asupra 
morţii Sophiei Russell. Va fi ceva cu totul deosebit. Un accident 
tragic. Aşa e, Nadal? 

— Sinucidere, sugeră arabul din umbră. E evident distrus după 
moartea doctoriţei Russell. 

— Ar putea ieşi bine dacă poţi s-o faci discret, admise 

Tremont. Între timp, domnule  congresman, blochează 
investigația lui. Ţine-l în laborator. Dă-i altă însărcinare. Orice. 

— O să-l sun pe generalul Salonen. El cunoaşte omul potrivit, 
hotărî Sloat. Trebuie păstrat secretul existenței virusului. Este 
extrem de sensibil. Smith e doar un medic, un amator, iar asta-i 
treabă pentru profesionişti. 

— Sună destul de corect. 

Sloat îşi termină de băut whiskyul, plescăi din buze, dădu din 
cap în semn de apreciere şi se ridică. 

— O să-l sun imediat pe Salonen. Dar nu de-aici. Mai bine 
folosesc un telefon public din sat. 

După plecarea congresmanului, Tremont continuă să fumeze. 
Vorbi fără să-l privească pe Nadal al-Hassan: 

— Trebuia să-l fi eliminat pe Smith. Ai avut dreptate. Griffin s-a 
înşelat. 

— Poate. Sau poate că, în opinia lui, avea perfectă dreptate. 

— Cum aşa? 

— M-am întrebat cum de-a fost doctorul Smith atât de atent la 
primele noastre atacuri. De ce se afla în parcul ăla atât de târziu, 
atât de departe de casa lui din Thurmont? De ce era atât de 
pregătit să bănuiască o crimă? 

Tremont îl privi cu atenţie pe arab. 

— Crezi că l-a avertizat Griffin. De ce? Griffin ar pierde la fel de 
mult ca şi noi dacă suntem demascaţi. Făcu o pauză, îngândurat. 
Nu cumva lucrează şi acum la FBI? Nu, am verificat asta. Griffin e 
independent, sunt sigur. Dar poate că el şi doctorul Smith au 
avut vreo legătură în trecut. Oamenii mei fac cercetări. 

Victor Tremont fusese încruntat. Deodată, zâmbi şi îi spuse lui 
al-Hassan: 

— Există o soluţie. Una elegantă. Continuă să verifici trecutul 
celor doi, însă totodată spune-i asociatului dumitale, domnul 
Griffin, că m-am răzgândit. Vreau ca el personal să-l găsească pe 
Smith... şi să-l elimine. Da, să-l ucidă rapid. Dădu din cap cu 
răceală şi zâmbi din nou. În felul ăsta o să aflăm spre cine se 
îndreaptă de fapt loialitatea domnului Griffin. 

Ora 9:14 a.m., marți, 16 octombrie 
Fort Detrick, Maryland 


Celelalte discuţii pe care le purtase la Fort Irwin cu o zi în 
urmă nu adăugaseră nimic nou la ceea ce aflase de la Phyllis 
Anderson. După ultima convorbire, Smith plecase cu avionul de 
la Victorville, zburând toată noaptea şi dormind cu intermitențe 
aproape tot drumul. De la Baza Andrews, se dusese cu maşina 
direct la Fort Detrick, neobservând nici un vehicul dubios care să- 
| urmărească ori să-l aştepte la institut. Rapoartele discuţiilor 
purtate cu celelalte familii şi apropiații lor erau acolo. Din ele află 
că vagabondul din Boston şi tatăl fetei moarte în Atlanta 
fuseseră şi ei în armată în timpul războiului din Golf. Smith 
cercetă dosarele celor trei militari. 

Sergentul Harold Pickett făcuse parte din Batalionul-de 
Infanterie 1-502, Brigada a Doua, Divizia 101 de Asalt Aerian, în 
timpul operaţiunii Furtună în Deşert. Fusese rănit şi tratat la 
spitalul de campanie 167. Specialistul de Nivel Patru Mario 
Dublin fusese sanitar la spitalul de campanie 167. Nu exista vreo 
fişă medicală a lui Keith Anderson, pe atunci locotenent, din care 
să reiasă că fusese tratat la acelaşi spital, însă unităţile Diviziei 
Trei Blindate se aflaseră la frontiera irakiano-kuweitiană lângă 
167. 

Cele aflate îl făcuseră pe Smith să pună iarăşi mâna pe 
telefon. Formă un număr din Atlanta. 

— Doamna Pickett? Imi cer scuze că vă sun aşa devreme. Sunt 
locotenent-colonel Jonathan Smith de la Institutul de Cercetări 
Medicale pentru Boli Infecţioase al Armatei Statelor Unite. Pot să 
vă pun câteva întrebări? 

Femeia de la celălalt capăt al firului era în pragul unei crize de 
isterie. 

— Ajunge. Te rog, domnule colonel. Oare n-aţi... 

Smith insistă. 

— Ştiu că e foarte greu pentru dumneata, doamnă Pickett, dar 
încercăm să prevenim moartea altor fete aşa cum s-a întâmplat 
cu fiica dumneavoastră. 

— Te rog... 

— Două întrebări. 

Fiindcă tăcerea se prelungea, el crezu că femeia se 
îndepărtase de telefon. Apoi îi auzi din nou vocea joasă şi 
inexpresivă: 

— Dă-i drumul. 

— A fost vreodată fiica dumitale rănită destul de grav încât să 
fie necesară o transfuzie de sânge pe care l-a donat soţul 
dumitale? 

Tăcerea ce urmă era încărcată de teamă. 

— De... de unde ştii? 

— Trebuia să fie ceva de genul ăsta. O ultimă întrebare: te-au 
sunat sâmbătă nişte doctori de la stat ca să pună întrebări 
despre moartea ei? 

Aproape că-i văzu semnul făcut cu capul. 

— Sigur că da. Am fost şocată. Parcă erau hiene. Le-am închis 
telefonul în nas. 

— In afară de „doctori de la stat”, au mai dat şi alte date? 

— Nu şi sper că o să-i concediezi pe toţi. 

Legătura se întrerupse, dar el obținuse ce dorea. 

Toţi cei trei militari fuseseră aproape sigur vaccinaţi împotriva 
„posibilei contaminări cu arme bacteriologice” la acelaşi spital 
militar de la graniţa irakiano-kuweitiană, cu zece ani în urmă. 

Smith formă numărul generalului de brigadă Kielburger ca să-i 
relateze discuţiile avute. 

— Furtună în Deşert? Alarmat, Kielburger aproape că ţipase. 
Eşti sigur, Smith? Foarte sigur? 

— Tot atât de sigur pe cât pot fi despre orice altceva, acum. 

— La naiba! Asta o să arunce în aer Pentagonul după toate 
nevralgiile consemnate de medici şi procesele privind sindromul 
războiului din Golf. Nu spune nimănui până când nu iau legătura 
cu Pentagonul. Nici o vorbă, ai înţeles? 

Smith închise, dezgustat. Politica! Se duse să ia masa şi să se 
gândească. Hotărî că următorul lucru pe care îl avea de făcut era 
să-i identifice pe „doctorii de la stat”. Cineva le ordonase să dea 
telefoanele acelea. Dar cine? 

x 

După ce pierduse patru ceasuri interminabile, fu rândul lui 
Smith să sară în sus în timp ce repeta în microfonul telefonului: 

— ... Da, doctori care au sunat la Fort Irwin, California, în 
Atlanta şi, probabil, la Boston. Au pus întrebări dezgustătoare 

despre moartea victimelor virusului. Familiile sunt furioase şi 
sunt pe cale să-mi ies şi eu din fire! 

— Nu-mi fac decât meseria, doctor Smith. Femeia de la 
celălalt capăt al firului era îmbufnată. Directorul nostru a murit 
ieri într-un accident cu autor necunoscut, iar noi n-avem destui 
oameni. Acum spune-mi încă o dată numele şi compania. 

El răsuflă adânc. 

— Locotenent-colonel Jonathan Smith. De la Institutul de 
Cercetări Medicale pentru Boli Infecţioase al Armatei Statelor 
Unite, de la Fort Detrick. 

Se făcu linişte. Părea că ea îşi nota numele şi „compania”. 
Reveni. 

— Rămâi la aparat, te rog. 

Smith fierbea de mânie. In ultimele patru zile trecuse prin 
acelaşi întortocheat hăţiş birocratic. Deci cei de la CCB 
confirmaseră că nu sunaseră la familiile victimelor. La biroul 
şefului serviciilor medicale militare i se spusese să-şi formuleze 
cererea în scris. Diversele institute de la Institutul Naţional de 
Sănătate îl îndrumaseră spre serviciul de informaţii generale şi 
omul de-acolo îi spusese că li se ordonase să nu discute nimic 
despre victimele acelea. Oricât explicase că e/ era cercetător 
într-o instituţie a statului şi că studia deja victimele respective, 
nu ajunsese nicăieri. 

După ce fusese trimis la plimbare de către departamentele 
naval şi aerian, ca şi de serviciile de sănătate publică, înţelese că 
era obstrucţionat. Ultima lui şansă era la Oficiul de Decontare al 
Resurselor Federale pentru Medicină. După asta nu mai avea nici 
o soluţie. 

— Sunt directorul interimar Aronson. Cu ce te pot ajuta, 
domnule colonel? 

Incercă să discute calm. 

— Apreciez faptul că stai de vorbă cu mine. Se pare că există 
o echipă oficială de medici interesaţi de virusul de la Fort Irwin, 
Atlanta şi... 

— Dă-mi voie să te scutesc de o pierdere de vreme, domnule 
colonel. Toate informaţiile privind accidentul viral de la Fort Irwin 
sunt secrete. Va trebui să urmezi căile legale. 

Smith explodă: 

— Eu am virusul! Eu îl studiez! ICMBIASU deține informaţiile. 
Tot ce vreau e... 

Tonul îi bâzâi năucitor în ureche. 

Ce dracu' se întâmpla? Era ca şi cum un idiot trântise un 
capac peste tot ce avea legătură cu virusul Nici o informaţie fără 
aprobare. Dar de la cine? Şi de ce? 

leşi în goană pe uşă, străbătu furios coridorul, trecu pe lângă 
Melanie Curtis şi intră fără să bată în biroul lui Kielburger. 

— Ce dracu' se întâmplă, domnule general? incerc să aflu cine 
i-a pus pe „medicii de la stat” să sune la Irwin şi Atlanta şi toată 
lumea ţipă că e „strict secret” şi nu vrea să vorbească. 

Kielburger se lăsă pe spătarul fotoliului de la birou şi îşi 
împreună degetele groase peste pieptul masiv. 

— Nu mai e în mâinile noastre, Smith. Toată investigația. Noi 
suntem strict secreţi. Ne facem cercetarea şi pe urmă raportăm 
şefului serviciilor medicale, informaţiilor militare şi Consiliului 
Naţional de Securitate. Punct. Fără detectivi. 

— In investigația asta, noi suntem detectivii. 

— Spune-i Pentagonului asta. 

Ca într-o străfulgerare, înţelese; ultimele trei ore, frustrante, 
căpătară dintr-o dată sens. Aici nu putea fi vorba numai despre 
hăţişurile birocraţiei. Situaţia era extinsă, prea multe agenţii erau 
implicate. Şi nu exista nici o logică. Nu retrăgeai o investigaţie 
din mâinile celor care ştiau despre ce este vorba. Şi sigur nu o 
investigaţie ştiinţifică. Dacă existau şi alte echipe de „doctori de 
la stat”, nu avea rost să se ferească de el sau de oricare altul de 
la ICMBIASU. 

In afară de cazul în care aceia nu erau nicicum doctori de la 
stat. 

— Ascultă, domnule general, eu cred... 

Kielburger îl întrerupse, dezgustat: 

— Ţi-ai pierdut auzul, colonele? Nu mai înţelegi ordinele? Noi 
ne retragem. Profesioniştii vor ancheta moartea doctorului 
Russell. lţi sugerez să te întorci la laborator şi să te ocupi de 
virus. 

Smith răsuflă adânc. Acum nu mai era doar furios, ci şi 
înspăimântat. 

— Ceva nu e deloc în regulă aici. Fie cineva foarte puternic 
manipulează armata, fie e vorba chiar despre armată. Vor să 
oprească investigația. Obstrucţionează studierea acestui virus şi 
vor sfârşi prin a ucide o grămadă de oameni. 

— Ai înnebunit? Dumneata ești în armată. lar astea sunt 
ordine directe! 

Smith îl privi cu asprime. Luptase toată ziua cu tristeţea. De 

câte ori îi apărea în minte chipul Sophiei, încerca să-l alunge. 
Uneori i se părea că vede ceva ce-i aparținuse - stiloul ei 
preferat, fotografiile de pe peretele biroului ei, sticluţa cu parfum 
pe care o ţinea pe birou - şi se simţea distrus. Ar fi vrut să cadă 
în genunchi şi să urle către forţele nevăzute care i-o furaseră pe 
Sophia, apoi ar fi vrut să le ucidă. 

Smith mormăi: 

— Demisionez. O să ai toate hârtiile în după-amiaza asta. De 
astă dată, Kielburger îşi ieşi din fire. 

— Nu poţi pleca în toiul unei blestemate de crize! Te trimit în 
faţa curţii marţiale! 

— In regulă. Am de luat un concediu de o lună. O să-l iau! 

— Nici un concediu! Mâine vii la laborator sau te declar 
dezertor! 

Cei doi se înfruntau peste biroul generalului. Apoi Smith se 
aşeză. 

— Au ucis-o, Kielburger. Au ucis-o pe Sophia. 

— Au ucis-o? Generalului nu-i venea să creadă. Asta-i ridicol. 
Raportul autopsiei a fost limpede. A murit din cauza virusului. 

— Virusul a ucis-o, da, însă ea nu l-a contractat printr-un 
accident. La început n-am văzut, poate fiindcă roşeaţa nu apare 
decât după câteva ore. Dar când ne-am uitat a doua oară, am 
observat urma de ac din glezna ei. l-au injectat virusul. 

— 0 urmă de ac în glezna ei? Kielburger se încruntase, 
concentrat. Eşti sigur că ea nu... 

Ochii lui Smith sticleau ca nişte agate albastre. 

— N-a existat nici un motiv pentru a-i face vreo injecție decât 
cel de a-i inocula virusul. 

— Pentru numele Domnului, Smith, de ce? Nu are sens. 

— Are, dacă-ţi aminteşti de pagina tăiată din jurnalul ei. Ea 
ştia - sau bănuia - ceva ce ei nu voiau să ştie. Aşa că au 
îndepărtat notele ei, i-au furat registrul de telefoane şi-au ucis-o. 

— Cine sunt ei? 

— Nu ştiu, dar o să aflu. 

— Smith, eşti supărat. Inţeleg. Dar există un nou virus care 
umblă liber prin lume. Ar putea declanşa o epidemie. 

— Nu sunt sigur de asta. Avem trei cazuri, la mare distanţă 
unul de altul, care n-au infectat pe nimeni altcineva în zonele 
respective. Ai auzit vreodată de o epidemie virală care să 
infecteze o singură persoană dintr-o regiune anume? 

Kielburger medita asupra întrebării. 

— Nu, nu pot spune asta, dar... 

— Nici altcineva nu poate, zise Smith sumbru. Mereu 
descoperi noi viruşi şi natura ne zăpăceşte tot timpul. Dar dacă 
virusul e atât de mortal pe cât pare, de ce n-au fost mai multe 
cazuri în fiecare din cele trei zone? In cel mai bun caz, asta 
indică faptul că virusul nu e foarte contagios. Familiile victimelor 
şi vecinii lor nu l-au luat. Nimeni din spitale nu l-a luat. Nici 
măcar patologul care a fost stropit cu sânge nu s-a îmbolnăvit. 
Singura persoană despre care suntem siguri că l-a luat de la 
altcineva e fata familiei Rickett din Atlanta, care a făcut o 
transfuzie de sânge de la tatăl ei, cu mulţi ani în urmă. Asta 
indică două lucruri. Unu - virusul, ca şi HIV, pare să rămână în 
stadiu latent în interiorul victimei timp de mai mulţi ani, după 
care devine brusc activ. Doi - se pare că e necesară o injecție 
direct în fluxul sanguin pentru infectare, fie în stadiul latent, fie 
în cel activ. În ambele cazuri, perspectiva unei epidemii pare 
îndepărtată. 

— Aş vrea să ai dreptate. Kielburger se strâmbă. Dar te înşeli 
de data asta. Există deja alte cazuri. Oameni care se 
îmbolnăvesc şi mor. Virusul ăsta turbat pare să nu fie contagios 
în sensul comun şi totuşi se răspândeşte. 

— Nu cumva în California de Sud? In Atlanta? La Boston? 

— Nu în locurile astea. În alte părţi ale lumii - Europa, America 
de Sud, Asia. 

Smith dădu din cap. 

— Asta înseamnă totuşi că nu e deloc în regulă. Făcu o pauză. 
Au ucis-o pe Sophia. Inţelegi ce înseamnă asta? 

— Păi, eu... 

Smith se ridică de pe scaun şi se aplecă peste birou. 

— Înseamnă că există cineva care are acest virus într-o 
eprubetă. Un virus necunoscut, letal, pe care nimeni nu-l poate 
identifica sau nu-i poate da de urmă. Insă cineva ştie ce virus 
este şi de unde provine, pentru că el l-a adus. 

Faţa masivă a generalului se înroşi. 

— L-a adus? Dar... 

Smith bătu cu pumnul în birou. 

— Avem de-a face cu oameni care au transmis virusul altor 
oameni! Sophiei. Vor să-l folosească în chip de armă! 

— Doamne. Kielburger îl privea cu atenţie. De ce? 

— De ce şi cine, asta trebuie să aflăm! 

Trupul solid al lui Kielburger părea cutremurat de şoc. Apoi se 

ridică brusc în picioare, mai alb la faţă ca niciodată. 

— O să sun la Pentagon. Du-te şi scrie tot ce mi-ai spus mie şi 
ce vrei să faci de-acum înainte. 

— Trebuie să mă duc la Washington. 

— Foarte bine. la tot ce-ţi trebuie. O să transmit eu ordine 
oficiale pentru dumneata. 

— Da, domnule. 

Smith îşi îndreptă spatele, uşurat şi puţin surprins că până la 
urmă reuşise să comunice cu mintea greoaie a lui Kielburger. 
Poate că generalul nu era atât de rigid şi stupid pe cât crezuse. 
Preţ de o clipă, aproape că simţi afecţiune pentru enervantul său 
şef. 

leşind în grabă pe uşă, îl auzi pe Kielburger ridicând 
receptorul. 

— Dă-mi pe şeful serviciilor medicale şi Pentagonul. Da, pe 
amândoi. Nu, nu contează care-i primul! 

x 

Specialistul de Nivel Patru Adele Schweik răsuci comutatorul 
de interceptare al telefonului aflat în nişa ei, ascultând cu atenţie 
zgomotele venite dinspre sergentul-major Daugherty, care 
părăsea biroul. Pe urmă, minţi cu dezinvoltură în receptor: 

— Biroul şefului serviciilor medicale Oxnard. Nu, domnule 
general Kielburger, şeful nu e în birou. O să-l anunţ de îndată ce 
se întoarce. 

Schweik privi în jur. Din fericire, Sandra Quinn era ocupată în 
nişa ei, iar sergentul-major revenise în biroul ei. Biroul lui 
Kielburger transmise un nou apel. Schweik răspunse, 
schimbându-şi vocea: 

— Pentagonul. Rămâneţi la aparat. 

Formă rapid un număr pe care îl citi pe o listă aflată în sertarul 
de sus. 

— Generalul Caspar, vă rog. Da, generalul Kielburger de la 
ICMBIASU are un apel urgent. Intrerupse legătura, reveni la linia 
ei şi formă alt număr. Vorbi încet, dar în grabă, puse receptorul 
în furcă şi se apucă din nou de lucru. 


Ora 5:50 p.m. 
Thurrnont, Maryland 


Smith termină de împachetat în casa pustie de sub creasta 

muntelui Catoctin. Nu prea se simţea bine şi îşi zise că nu era de 
mirare. Sophia era prezentă peste tot, de la sticla cu apă din 
bucătărie până la parfumul ei din pat. | se rupea inima. 
Pustietatea casei reverbera înlăuntrul lui. Locuinţa devenise un 
mormânt, cavoul speranţelor lui, bântuit de visurile şi râsul 
Sophiei. Nu putea rămâne acolo. N-ar mai fi putut trăi acolo. 

Nici acolo, nici în apartamentul ei. Nu-i trecea prin minte nici 
un loc unde ar fi vrut să se afle. Ştia că până la urmă trebuia să 
se hotărască, dar nu acum. Nu încă. Mai întâi trebuia să-i 
găsească pe ucigaşii ei. Să-i nimicească. Să-i zdrobească, 
transformându-i în mase respingătoare de sânge, oase şi 
ţesuturi. 

In biroul lui, după ce plecase de la Kielburger, Smith îşi 
scrisese rapoartele şi notele, le imprimase şi pornise către casă 
pe o rută ocolită, privind mereu în urmă. Nu văzuse pe nimeni 
urmărindu-l spre casa mare, în formă de cutie, pe care o 
împărţise timp de atâtea luni fericite cu Sophia. După ce 
terminase de împachetat lucrurile necesare pentru o săptămână, 
pe orice vreme, îşi încărcase pistolul Beretta, luase paşaportul, 
agenda cu adrese şi telefonul mobil, se îmbrăcase în uniformă şi 
începuse să aştepte telefonul lui Kielburger care să-i spună ce 
vorbise cu Pentagonul. 

Dar Kielburger nu mai suna. 

La ora 18, când se întoarse la Fort Detrick, se lăsase 
întunericul. Doamna Melanie Curtis nu era la biroul ei, iar când se 
uită în biroul generalului, văzu că şi acesta plecase, deşi nici una 
din încăperi nu părea să fi fost asigurată până a doua zi. Foarte 
ciudat. Se uită la ceas: 18 şi 27 de minute. Probabil că erau la o 
cafea. Dar amândoi în acelaşi timp? 

Nici unul din ei nu era la bar. Biroul lui Kielburger rămăsese 
pustiu. 

Singura explicaţie la care se putea gândi Smith era că 
Pentagonul îl chemase chiar pe Kielburger la Washington şi că 
generalul o luase pe Melanie Curtis cu el. 

Insă nu l-ar fi sunat Kielburger ca să-l anunţe? 

Nu, dacă Pentagonul îi ordonase să n-o facă. 

Neliniştit, fără să spună nimănui, se întoarse la uzatul său 
Triumph. Cu sau fără permisiunea Pentagonului, avea să se ducă 
la Washington. Nu mai putea dormi o noapte în casa din 
Thurmont. Intoarse cheia în contact şi ieşi pe poartă. Afară nu 
văzu pe nimeni urmărindu-l, dar, ca să fie sigur, ocoli pe străzile 

din jur timp de o oră, apoi o luă pe autostrada interstatală 270, 
îndreptându-se spre sud, către capitală. Mintea îi rătăcea prin 
trecutul lui cu Sophia. Incepea să afle alinare amintindu-şi de 
vremurile bune. Numai Domnul ştia că asta era tot ce-i 
rămăsese. 

Dormise bine o singură noapte în trei zile şi voia să fie sigur că 
nu era nimeni în urma lui, aşa că opri brusc la Gaithersburg şi 
cercetă ieşirea de pe autostradă ca să vadă dacă îl urmăreşte 
cineva. Nu era nimeni. Mulţumit, porni către Holiday Inn şi 
închirie o cameră sub un nume fals. Bău două beri la barul 
motelului, luă cina în restaurant şi se întoarse în cameră să 
privească programul CNN, apoi îl sună pe Kielburger la birou şi 
acasă. Nu răspundea nimeni. 

Deodată sări în sus, stupefiat. Era al treilea reportaj al 
jurnalului de ştiri: 

„Casa Albă a anunțat moartea tragică a generalului de brigadă 
Calvin Kielburger, medicul-şef al Institutului de Cercetări Medicale 
pentru Boli Infectioase al Armatei Statelor Unite de la Fort Detrick, 
Maryland. Generalul şi secretara sa au fost găsiți morţi la 
locuințele lor, părând să fie victime ale unui virus necunoscut care 
a ucis deja patru oameni în Statele Unite, inclusiv un cercetător 
ştiinţific de la Fort Detrick. Casa Albă subliniază faptul că aceste 
morți tragice sunt cazuri izolate şi că în momentul de față nu 
există vreun pericol public.” 

Uluit, Smith recapitula rapid ceea ce ştia. Nici Kielburger, nici 
Melanie Curtis nu lucraseră în Zona Fierbinte cu virusul. Nu 
aveau cum să-l fi contractat. Nu era vorba de vreun accident sau 
de răspândirea pe cale naturală a virusului. Asta era crimă... încă 
două crime! Generalul fusese împiedicat să se ducă la Pentagon 
şi la şeful serviciilor medicale, iar Melanie Curtis fusese 
împiedicată să relateze cuiva intenţiile generalului. 

Şi ce se întâmplase cu secretul absolut pe care trebuia să-l 
păstreze toţi cei care studiau? Acum ştia toată ţara. Cineva, 
undeva, răsturnase complet situaţia, dar de ce? 

„„„ în legătură cu mortile tragice de la Fort Detrick, armata cere 
tuturor posturilor locale de poliţie să-l urmărească pe locotenent- 
colonelul Jonathan Smith, care a fost declarat absent fără 
permisiune de la Detrick.” 

Smith îngheţă în faţa televizorului. O clipă i se păru că pereţii 
se prăbuşesc peste el. Dădu din cap; trebuia să gândească 
limpede. Duşmanul care îi ucisese pe Sophia, pe general şi pe 
Melanie Curtis avea o putere enormă. Pornise în căutarea lui, iar 
acum şi poliţia îl urmărea. 

Rămăsese singur. 

PARTEA A DOUA 


14 


Ora 9:30 a.m., vineri, 17 octombrie 
Casa Albă, Washington, D.C. 


Preşedintele Samuel Adams Castilia era în funcţie de trei ani şi 
îşi pregătea deja campania pentru al doilea mandat. In capitală 
era o dimineaţă rece, mohorâtă, iar el se aşteptase la un public 
select cu ocazia micului dejun pentru strângerea fondurilor de la 
hotelul Mayflower, pe care îl anulase pentru întrunirea aceea de 
urgenţă. 

Iritat şi îngrijorat, se ridică de la masa grea din lemn de pin din 
Biroul Oval şi porni maiestuos către fotoliul din piele de lângă 
şemineu, unde se adunaseră ceilalţi. Ca şi în cazul altor 
preşedinţi, Biroul Oval reflecta gusturile lui Castilia. Lui nu-i 
trebuise vreun decorator rafinat de pe Coasta de Est. Işi adusese 
mobila rustică de la reşedinţa de guvernator din Santa Fe şi un 
artist din Albuquerque asortase draperiile cu motive Navajo roşii 
şi galbene cu covorul galben, cu stema albastră ţesută, cu 
vasele, coşurile şi eşarfele ce făceau din locul acela cel mai 
autohton Birou Oval din istorie. 

— Prin urmare, zise el, CNN susţine că există acum şase morţi 
din cauza acestui virus. Spuneţi-mi cât de grav e în realitate şi cu 
ce situaţie ne confruntăm. 

Aşezaţi în jurul unei mese pentru cafea, cei prezenţi erau 
posomoriţi, dar manifestau un optimism prudent. Şeful serviciilor 
medicale, Jesse Oxnard, aşezat lângă secretarul de stat pentru 
sănătate, răspunse primul: 

— Până acum există cincisprezece decese cauzate de un virus 
necunoscut care a fost diagnosticat în weekend-ul trecut. Asta 
aici, în America, desigur. Am aflat recent că, iniţial, au fost şase 
cazuri, cu trei supraviețuitori. Avem măcar o mică speranţă. 

Şeful Marelui Stat Major, Charles Ouray, adăugă: 

— Rapoartele de la OMS menţionează zece sau douăsprezece 

mii de oameni care l-au contractat. Câteva mii au murit. 

— AŞ zice că nu e cazul să iniţiem o acţiune specială de 
urgenţă. 

Vorbise şeful Statului Major Interarme, amiralul Stevens Brose. 
Se sprijinea de poliţa şemineului, având deasupra capului un 
tablou mare de Bierstadt, cu un peisaj din Munţii Stâncoşi. 

— Dar un virus se poate răspândi cu iuţeala fulgerului, preciză 
secretarul de stat la Sănătate, Nancy Petrelli. Nu văd cum am 
putea aştepta cu conştiinţa împăcată ca CCB sau Fort Detrick să 
ia nişte contramăsuri. Trebuie să apelăm la sectorul privat şi să 
contactăm toate companiile medicale şi farmaceutice pentru a 
obţine sugestii şi ajutor. Se uită cu atenţie la preşedinte. Situaţia 
o să se înrăutăţească, domnule. Vă garantez. 

Atunci când unii dintre ceilalţi începură să protesteze, 
preşedintele îi întrerupse: 

— Dar ce detalii avem până acum despre acest virus? 

Şeful serviciilor medicale, Oxnard, făcu o grimasă: 

— Din câte afirmă cei de la CCB şi Detrick, e un tip 
nemaiîntâlnit până acum. Nu ştiu încă în ce fel se transmite. Pare 
să fie extrem de letal, de vreme ce trei dintre oamenii care 
lucrau la Detrick au murit, deşi rata mortalităţii în cazul primilor 
şase a fost de numai cincizeci la sută. 

— Trei din şase înseamnă o mortalitate destul de mare, după 
părerea mea, spuse pe un ton sumbru preşedintele. Zici că am 
pierdut recent trei cercetători de la Fort Detrick? Pe cine? 

— Unul a fost medicul-şef, generalul de brigadă Calvin 
Kielburger. 

— Doamne Sfinte! Preşedintele dădu întristat din cap. Mi-l 
amintesc. Am vorbit cu el la scurt timp după ce am preluat 
funcţia. E tragic. 

Amiralul Brose rosti pe un ton grav: 

— Situaţia a fost dată în vileag. Declarasem toată chestiunea 
strict secretă după primele patru decese pentru că şeful meu, 
generalul Caspar, a raportat că prea mulţi amatori îşi vârau nasul 
în ceea ce putea fi o situaţie critică. Mă temeam să nu se creeze 
panică. 

Făcu o pauză pentru ca ceilalţi să aprobe corectitudinea 
deciziei. Toţi încuviinţară, chiar şi preşedintele. Amiralul răsuflă 
uşurat. 

— Dar a fost chemată poliţia la locuinţa generalului Kielburger 
şi la cea a secretarei sale, atunci când au fost găsiţi morţi. La 

spital a fost recunoscut acelaşi virus care l-a ucis şi pe primul 
cercetător de la ICMBIASU. Aşa că acum ziariştii au aflat. A 
trebuit să fac public cazul, însă presa ştie că poate obţine 
informaţii doar de la Pentagon. Punct. 

— Pare o măsură nimerită, admise Nancy Petrelli, secretar de 
stat la Sănătate. Mai este şi un cercetător care pare să fi fost 
declarat dezertor de la Detrick. Şi asta mă îngrijorează. 

— A dispărut? Ştiţi de ce? 

— Nu, domnule, recunoscu Jesse Oxnard. Dar împrejurările 
sunt ciudate. 

— A dispărut la scurtă vreme după ce au murit Kielburger şi 
secretara lui, explică şeful Interarme. Am pus în stare de alertă 
armata, FBl-ul şi poliţiile locale. II vor găsi. Deocamdată susţinem 
că îl căutăm ca să-i punem nişte întrebări. 

Preşedintele dădu din cap. 

— Mi se pare rezonabil. Şi sunt de acord cu Nancy. Să vedem 
ce poate oferi sectorul privat. Intre timp, să mă ţineţi la curent. 
Un virus letal despre care nimeni nu ştie nimic mă îngrozeşte. Ar 
trebui să ne îngrozească pe noi toţi. 


Ora 9:22 a.m. 
Washington, D.C. 


Cartierul multietnic Adams-Morgan este o zonă aglomerată, cu 
restaurante pe acoperişul clădirilor, care oferă o privelişte 
cuprinzătoare asupra oraşului. Arterele sale principale - 
Columbia Road şi Eighteenth Street - prezintă un amestec vesel 
de cafenele pe trotuar, baruri şi cluburi, librării şi anticariate, 
prăvălii de haine de ocazie excentrice, magazine de muzică şi 
case de modă ultraelegante. Imbrăcaţi în veşminte exotice, nou- 
veniţii din Guatemala şi El Salvador, Columbia şi Ecuador, 
Jamaica şi Haiti, Congo şi Zair, Cambodgia, Laos şi Vietnam 
adaugă pete de culoare cartierului oricum pitoresc. 

La o masă din fundul unei cafenele aflate imediat după 
Eighteenth Street, pe care ceştile de cafea lăsaseră urme 
circulare ce păreau atât de vechi încât s-ar fi putut afla acolo de 
pe vremea când indienii vindeau colinele din partea locului, 
agentul special FBI Lon Forbes aştepta ca locotenent-colonelul 
Jonathan Smith să ajungă în miezul chestiunii. Nu cunoştea 
detalii personale despre Smith, cu excepţia faptului că pretindea 

a fi un prieten al lui Bill Griffin. Asta îl făcea pe Forbes să fie 
interesat, dar şi prudent. 

Deoarece nu avusese timp să verifice trecutul lui Smith, aflând 
doar că era cercetător ştiinţific la Fort Detrick, agentul Forbes îi 
sugerase să se întâlnească în cafeneaua aceea murdară. Sosise 
mai devreme şi îi urmărise cu privirea pe trecătorii porniţi în 
căutarea unui mic dejun întârziat. Pe urmă venise Smith. 
îmbrăcat cu uniforma verde-cafenie de ofiţer, locotenent- 
colonelul se oprise pe trotuar să privească în jur, scrutase 
interiorul din pragul uşii şi în cele din urmă intrase. Omul de la 
FBI observase fizicul remarcabil al militarului şi forţa reţinută pe 
care o degaja. Cel puţin la prima vedere, Smith nu arăta, nici nu 
acţiona ca un cercetător erudit din domeniul misterios al 
biologiei celulare şi moleculare. 

Smith îşi sorbea cafeaua, flecărea despre vreme - neobişnuit 
de caldă - întreba dacă Forbes voia o plăcintă - acesta refuză - şi 
bătea din picior sub masa minusculă. Forbes îl privea şi asculta. 
Faţa netedă a locotenent-colonelului avea trăsături viguroase, 
semănând vag cu un indian american, iar părul lui negru era 
pieptănat lins pe spate. Avea ochi de un albastru închis ce 
păreau să ascundă o taină fără legătură cu culoarea lor 
întunecată. Forbes simţea o violenţă ce se chinuia să 
izbucnească. Ofiţerul acela nu era doar nervos, era încordat ca 
un arc de oţel. 

— Trebuie să iau legătura cu Bill, anunţă Smith într-un târziu. 

— De ce? 

Smith cântări cu atenţie răspunsul. Până la urmă hotărî că 
trebuia să-şi asume riscul de a dezvălui câte ceva din ceea ce 
ştia. La urma urmei, venise acolo ca să ceară ajutor. 

— Cu câteva zile în urmă, Bill a luat legătura cu mine, a 
aranjat o întâlnire clandestină în parcul Rock Creck şi m-a 
avertizat că aş putea fi în pericol. Acum sunt în pericol şi vreau 
să aflu mai multe despre felul cum a ştiut el asta şi ce mai ştie în 
clipa de faţă. 

— Destul de simplu. Vrei să-mi spui care e pericolul? 

— Cineva vrea să mă ucidă. 

— Dar nu ştii cine. 

— Într-un cuvânt, nu. Nu ştiu. 

Forbes privi în jur, spre mesele goale. 

— Imprejurările, ceea ce noi numim cadrul pericolului - nu vrei 
să discuţi despre asta? 

— Acum nu. Vreau doar să-l găsesc pe Bill. 

— FBl-ul e mare. De ce m-ai ales tocmai pe mine? 

— Mi-am amintit că Bill spunea că eşti aproape singurul lui 
prieten de-acolo. Oricum, singurul în care avea încredere. Zicea 
că ai fi fost de partea lui în cazul unei confruntări decisive. 

Forbes ştia că aşa era, cel puţin până atunci, iar asta era încă 
o notă bună pentru Smith. Bill n-ar fi spus aşa ceva decât unei 
persoane în care avea încredere. 

— In regulă. Acum vorbeşte-mi despre relaţia dumitale cu Bill. 

Smith îi povesti despre copilăria lor petrecută împreună, 
despre perioada liceului şi a colegiului, în timp ce Forbes asculta, 
comparând cele auzite cu ce-i spusese Griffin şi cu ce ştia din 
dosarul personal pe care îl studiase după dispariţia lui Griffin. 
Totul părea să se potrivească. p 

Forbes luă o înghiţitură de cafea. In cafeneaua liniştită, se 
aplecă în faţă, contemplându-şi mâinile împreunate în jurul 
ceştii. Vorbi cu voce joasă, pe un ton serios: 

— Bill mi-a salvat viaţa. Nu o dată, de două ori. Am fost colegi, 
prieteni şi mult mai mult decât atât. Mult, mult mai mult. Ridică 
privirea spre Smith. De acord? 

Când Forbes ridică ochii şi se uită la el, Smith încercă să vadă 
dincolo de privirea lui. Acele două cuvinte urmate de semnul 
întrebării aveau multe înţelesuri: De acord? Insemna oare că 
erau atât de apropiaţi, încât existau între el şi Bill nişte legături 
despre care Biroul nu ştia? incălcau reguli împreună? şi 
acopereau spatele unul altuia? Răstălmăceau legile? Am făcut 
nişte treburi, de acord? Nu întreba. Nu cere amănunte. Să zicem 
doar, dacă e vorba despre Griffin, că te poti încrede în mine 
pentru ajutor. Şi dumneata eşti de încredere? 

Smith făcu o încercare: 

— Ştii unde se află. 

— Nu. 

— Poţi lua legătura cu el? 

— Poate. 

Forbes bău din cafea, mai mult ca să umple timpul decât 
fiindcă avea chef. 

— Nu mai lucrează pentru FBI. Presupun că nu ştiai asta. 

— Ştiam. Mi-a spus când ne-am întâlnit. Ceea ce nu ştiu este 
dacă trebuie să-l cred. Ar putea lucra sub acoperire. 

— Nu lucrează sub acoperire. Forbes ezita. In cele din urmă 
continuă: Era obişnuit cu libertatea de acţiune din serviciile de 

informaţii militare, dar Biroul are nişte reguli. Pentru orice. Pune 
întrebări despre toate mişcările pe care le faci, indiferent de 
valoarea rezultatului. Trebuie completate formulare pentru orice 
activitate. Bill lucra prea mult după capul lui. Iniţiativa nu e bine 
văzută de şefi. Ca să nu mai vorbesc de cea secretă. Biroului îi 
place ca agenţii să raporteze despre fiecare gură de aer pe care- 
o respiră, în triplu exemplar. Asta nu i s-a potrivit niciodată lui 
Bill. 

Smith zâmbi. 

— Nu, nici n-ar fi avut cum. 

— A dat de necaz. Insubordonare. Nu era om de echipă. Şi eu 
am fost acuzat de toate astea. Insă Bill a mers mai departe. 
Ignora regulile şi făcea treabă de mântuială. Nu dădea 
întotdeauna socoteală pentru acţiunile sau cheltuielile lui. A fost 
acuzat de însuşirea ilegală a unor fonduri. Când negocia 
închiderea cazurilor, Biroul refuza să-şi dea acordul în privinţa 
unora în care erau implicate personaje foarte dubioase. l-au 
făcut zile fripte lui Bill şi până la urmă toate astea l-au dezgustat. 

— A plecat? 

Forbes vâri mâna în buzunarul jachetei, căutând o batistă. 
Smith văzu masivul Browning de calibru 10 mm în tocul de sub 
umăr. Biroul continua să-i considere pe agenţii săi drept oamenii 
cu cele mai puternice arme. Forbes îşi şterse faţa. Era vădit 
îngrijorat. Dar nu pentru sine. Pentru Bill Griffin. Zise: 

— Nu tocmai. A cunoscut pe cineva implicat într-un caz de 
fraudă fiscală. Cineva cu bani şi putere. N-am ştiut niciodată cine 
era. Bill a început să lipsească de la întâlniri şi, între două 
misiuni, să se ţină departe de Blocul Hoover. Când era trimis să 
lucreze la un birou din teritoriu, se întâmpla să nu se prezinte 
acolo timp de mai multe zile. Pe urmă a dat chix într-o misiune 
Şi, pe deasupra, erau semne că trăia bine - prea mulţi bani şi 
restul. Directorul a găsit dovezi că Bill lucra în secret pentru tipul 
cu frauda fiscală şi unele dintre activităţile lui se aflau la limita 
legii - intimidări, folosirea legitimaţiei ca să obţină servicii de la 
oameni, lucruri de genul ăsta. In FBI, dacă lucrezi pentru Birou, 
reprezinţi Biroul. Punct. L-au concediat. S-a dus să lucreze pentru 
cineva. Am impresia că pentru tipul cu frauda fiscală. Dădu din 
cap în semn de regret. Nu l-am văzut de mai bine de un an. 

Smith încerca să privească pe stradă prin vitrina din faţă, însă 
erau prea multe reclame lipite pe geamul murdar. 

— Inţeleg de ce a fost dezamăgit, chiar dezgustat. Dar să 

lucreze pentru cineva în felul ăsta! Să intimideze oamenii? Aşa 
ceva nu-i stă în fire lui Bill. 

— Numeşte-le dezgust, deziluzie, principii trădate. Forbes 
ridică din umeri. In ceea ce-l privea, nimănui de la Birou nu-i 
păsa cu adevărat de dreptate. Era vorba doar despre reguli. 
Despre lege. Şi, da, cred că voia şi el bani şi putere. Nimeni nu 
trece de partea cealaltă ca un om ce-şi pierde credinţa. 

— Şi asta e bine pentru dumneata? 

— Nu e nici bine, nici rău. E ceea ce vrea Bill şi eu nu pun 
întrebări. Orice-ar fi, rămâne omul meu. 

Smith se gândi la tot ce auzise. Situaţia lui era asemănătoare 
cu cea prin care trecuse Bill. Doar că, în loc de FBI, armata îl 
trădase pe Smith. Şi cât de departe era acum de-a deveni un 
infractor? In ochii Pentagonului, probabil că era deja un infractor. 
Dezertor, cu siguranţă. Era el în măsură să-l judece pe Bill? Era 
oare acest agent FBI un prieten mai bun al lui Griffin decât Smith 
însuşi? 

Moralitatea acţiunilor noastre nu e întotdeauna atât de mare 
pe cât ne place să credem. 

— Nu ştii unde e? Nici cine e omul pentru care sau cu care 
lucrează? 

Forbes spuse: 

— Nu ştiu unde e şi nici măcar dacă lucrează pentru acelaşi 
tip. E doar o bănuială, dar n-am ştiut niciodată cine e omul. 

— Dar poţi lua legătura cu Bill? 

Forbes clipi încet din ochi. 

— Să zicem că pot. Ce-ai vrea să-i transmit? 

Smith se gândise deja la asta. 

— Că am înţeles avertismentul. Ca am supravieţuit, dar că au 
omorât-o pe Sophia. Că ştiu că ei au virusul. Insă nu ştiu ce au de 
gând şi vreau să vorbesc cu el. 

Forbes îl studie pe voinicul cercetător militar. FBl-ul fusese 
înştiinţat cu câteva zile în urmă despre situaţia îngrijorătoare 
creată de virusul necunoscut şi despre moartea dr. Sophia 
Russell. Pe urmă, în dimineaţa aceea, sosise un raport al armatei 
în care Smith era declarat dezertor şi un pericol pentru întreaga 
anchetă, ale cărei elemente fuseseră proclamate ultrasecrete de 
către Casa Albă. Biroului i se cerea să-l caute pe Smith şi, dacă 
era găsit, să fie trimis sub pază la Fort Detrick. 

Dar o viaţă întreagă în care învățase să evalueze oamenii, 
uneori în câteva secunde în care viaţa îi atârna de un fir de păr, îl 

făcuse pe Forbes încrezător în sine. Nu Smith era duşmanul. 
Dacă ameninţa ceva întreaga investigaţie, acesta era ordinul 
paranoic ce-i îndepărtase pe cercetători de subiectul anchetei. 
Pentagonul nu mai voia articole pe prima pagină a ziarelor 
despre agenţii patogeni ai războiului bacteriologic şi despre 
posibila expunere a soldaţilor americani în timpul războiului din 
Golf. Işi acopereau, ca de obicei, spatele de indivizi sedentari. 

— Dacă pot lua legătura cu el, o să-i transmit mesajul 
dumitale, domnule colonel. Forbes se ridică de la masă. |ţi vând 
un pont. Fii atent cu cine vorbeşti şi acoperă-ţi spatele, indiferent 
ce ai de gând să faci. Există un ordin de arestare pentru 
dumneata - dezertare şi fugă din unitate. Nu încerca să mai iei 
legătura cu mine. 

La auzul acestei veşti, Smith se încorda. Nu era surprins, însă 
avertismentul îl şoca. Se simţea trădat şi tulburat, însă ăsta era 
şablonul de când se întorsese de la Londra. Mai întâi o pierduse 
pe Sophia, iar acum îşi pierdea profesiunea, cariera. Situaţia i se 
înfipsese în gât ca un ciob de sticlă. 

In vreme ce agentul FBI se îndrepta spre uşă, Smith se uită 
spre mesele la care se adunaseră clienţi aplecaţi deasupra 
cafelelor şi ceaiurilor exotice. Intoarse privirea la timp ca să-l 
vadă pe Forbes împingând uşa şi cercetând strada aglomerată cu 
un ochi îndelung exersat. Apoi plecă, dispărând ca aburul cafelei 
din ceaşca lui. Smith puse banii pe masă şi se strecură pe uşa 
din spate. Afară nu văzu persoane dubioase şi nici vreo limuzină 
neagră staționând, cu oameni înăuntru. Cu inima zvâcnind, se 
îndreptă grăbit spre staţia de metrou Woodley. 

Ora 10:03 a.m. 
Washington, D.C. 


La Dupont Circle, Smith cobori din metrou. Soarele dimineţii 
împrăştia lumină şi căldură peste traficul intens ce ocolea parcul. 
Privi cu un aer nepăsător în jur şi porni la drum, amestecându-se 
în mulţimea de oameni cu treburi şi funcţionari guvernamentali 
ieşiţi într-o pauză matinală pentru cafea. Se uita întruna în toate 
părţile în timp ce îşi croia drum prin labirintul de străzi ce 
adăposteau cafenele, săli de cocteil, librării şi magazine. 
Centrele comerciale erau aici mai pretenţioase decât în Adams- 
Morgan şi, deşi era octombrie, turiştii îşi scoteau portofelele şi 
făceau cumpărături. 

De mai multe ori în vreme ce examina feţele trecătorilor avu 
senzaţia dulce-amăruie de deja-vu şi, preţ de câteva clipe 
emoţionante, i se păru chiar că o zărise pe Sophia... 

Nu era moartă. 

Trăia şi era plină de viaţă. La doar câţiva paşi mai în faţă. 

Văzu o brunetă care avea acelaşi mers sexy, legănat. Trebui 
să lupte cu sine ca să nu alerge şi să o depăşească pentru a se 
putea întoarce să o privească. Altă femeie avea părul lung şi 
blond, legat la spate într-o coadă de cal, la fel cum îl purta şi 
Sophia atunci când lucra. Se ţinu de femeia care trecu pe lângă 
el ca o adiere, lăsând în urmă un parfum atât de asemănător cu 
al Sophiei, încât i se strânse inima de mâhnire. 

Trebuia să depăşească starea asta, îşi porunci cu severitate. 
Avea treabă. O treabă esenţială care va conferi un anume sens 
morţii tragice a Sophiei. 

Trase aer în piept şi continuă să meargă. Se uita în toate 
părţile, căutând vreun urmăritor. Merse spre nord pe 
Massachusetts Avenue şi se îndreptă către Sheridan Circle şi 
Embassy Row. La jumătatea drumului spre Sheridan făcu o 
ultimă manevră ca să se asigure că lăsase în urmă orice 
supraveghere. Păşi grăbit pe intrarea principală a recent 
deschisei Colecţii Phillips, străbătu în viteză sălile pustii pe ai 
căror pereţi atârnau remarcabile tablouri de Renoir şi Cezanne, 

provocatoare lucrări de Rothkos şi O'Keeffe şi se strecură afară 
pe o uşă de evacuare în caz de incendiu. Făcu o pauză, se sprijini 
de zidul clădirii şi studie pietonii şi maşinile. 

In cele din urmă se declară mulţumit. Nimeni nu-l urmărea. 
Dacă avusese vreo „coadă”, o pierduse în aglomeraţie. Aşa că se 
întoarse grabnic pe Massachusetts Avenue, mergând spre 
maşina sa parcată pe o stradă laterală. 

După ce auzise cu o seară în urmă reportajul despre 
Kielburger, Melanie Curtis şi acuzaţia de dezertare ce-i fusese 
adusă, sporise manevrele de eschivare. Se trezise înaintea 
zorilor la Gaithersburg deşteptat de acea sonerie lăuntrică a 
tuturor medicilor militari pe câmpul de luptă. După o noapte în 
care o visase pe Sophia, era scăldat într-o sudoare rece. Işi 
impusese să mănânce un mic dejun consistent şi studiase traficul 
tot mai aglomerat de pe autostradă la ora aceea a dimineţii, ca şi 
elicopterele ce îl supravegheau. Ilmbăiat, bărbierit şi hotărât, 
pornise la drum pe la ora şapte. 

Il sunase pe agentul special Forbes de la un telefon public, 
apoi traversase Potomacul, intrând în Washington. Făcuse o 
vreme mai multe ocoluri pe străzile din jur, parcase maşina lângă 
Embassy Row şi luase metroul ca să-l întâlnească pe Forbes. 

După recuperarea maşinii, conduse liniştit spre o stradă cu 
vile, aflată între Dupont şi Washington Circle, unde un panou 
mare marca intrarea pe un drum de acces îngust, mărginit de un 
gard viu înalt şi încâlcit: PROPRIETATE PRIVATA - NU VA 
APROPIAŢI! Dedesubt atârnau indicatoare mai mici: NU VIOLAŢI 
PROPRIETATEA. FARA NEGUSTORI. FARA SOLICITANŢI. FARA 
ACHIZITORI. PLECAŢI DE AICI! R 

Smith ignoră indicatoarele şi intră pe alee. In spatele gardului 
viu era ascunsă o casă mică, albă, acoperită cu şindrilă, 
căptuşită cu scânduri vopsite în negru. Parcă în faţa unui drum 
pavat cu cărămizi care ducea de la alee spre uşa din faţă. 

De îndată ce cobori din maşină, o voce mecanică anunţă: 
„Stop! Spune numele şi scopul vizitei. In caz contrar, în cinci 
secunde voi lua măsuri de apărare.” 

Vocea profundă părea să coboare din ceruri cu autoritatea 
divinității. 

Smith zâmbi. Proprietarul casei era un geniu al electronicii, iar 
suprafaţa aleii era prevăzută cu o serie de piedici greu de trecut, 
de la un nor de gaz lacrimogen până la un spray cu mercaptan 
ce învăluia victimele într-o duhoare respingătoare. Proprietarul - 

Marty Zellerbach, un vechi prieten al lui Smith - fusese târât de 
câteva ori prin tribunale, cu mulţi ani în urmă, de către negustori 
mânioşi, cititori de contoare, funcţionari poştali şi furnizori de 
mărfuri. 

Dar Marty avea două doctorate şi părea totdeauna blând şi 
demn de încredere, deşi puţin naiv. Nu-i strica faptul că era 
extrem de bogat şi putuse angaja cei mai buni avocaţi pentru a 
se apăra. Argumentele fuseseră pătimaşe şi convingătoare: 
victimele lui nu aveau cum să nu fi văzut indicatoarele. Trebuie 
să fi ştiut că încălcau o proprietate. Un infirm care trăia singur le 
ceruse să îndeplinească un act perfect rezonabil de identificare. 
Şi fuseseră avertizaţi. 

Sistemul lui de securitate, deşi enervant, nu provoca moartea, 
nici răni grave. Câştigase toate procesele şi, după o vreme, 
poliţia renunţase să-l mai acuze şi-i sfătuise pe reclamanţi să se 
mulţumească cu nişte compensaţii băneşti şi să nu mai calce pe- 
acolo. 

— Ei, haide, Marty, zise Smith amuzat, e vechiul tău prieten, 
Jonathan Smith. 

Urmă o ezitare care trăda surpriza. Apoi: 

— Apropie-te de uşa din faţă pe cărarea pavată cu cărămizi. 
Nu ieşi de pe cărare. Altfel vor fi activate măsurile de apărare. 
Deodată, tonul afectat dispăru şi vocea sună îngrijorată: Ai grijă, 
Jon. N-aş vrea să ajungi să duhneşti ca un dihor. 

x 


Smith o luă pe drumul indicat de Marty. Invizibile raze laser 
măturau întreaga proprietate. Un pas în afara cărării sau o 
pătrundere din oricare altă direcţie ar fi activat naiba-ştie-ce. 

Urcă pe veranda acoperită. 

— Cheamă-ţi câinii de pază, Marty. Am sosit. Deschide uşa. 

De undeva, dinăuntru, vocea anunţă pe un ton convingător: 

— Trebuie să respecţi regulile, Jon. Imediat, glasul fără trup 
adăugă: Rămâi în faţa uşii. Deschide cutia din dreapta şi pune 
mâna stângă pe geam. 

— Ah, te rog. Dar Smith zâmbea. 

Două capace metalice cu aspect ameninţător, aflate deasupra 
uşii, se ridicară dezvăluind nişte tuburi întunecate ce puteau 
conţine orice, de la arme cu jet de vopsea până la lansatoare de 
rachetă. Marty manifestase dintotdeauna o încântare puerilă faţă 
de idei şi jocuri la care cei mai mulţi renunţaseră din 
adolescenţă. Dar Smith se prinse în joc, rămase în faţa uşii, 

deschise cutia metalică şi puse palma pe suprafaţa de sticlă. 
Cunoştea procedeul: o videocameră înregistra o imagine digitală 
a feţei lui şi, imediat, supercomputerul lui Marty convertea 
măsurile faciale într-o serie de valori numerice. In acelaşi timp, 
suprafaţa de sticlă recepta amprenta palmară a lui Smith. Apoi 
computerul compara datele colectate cu codul numeric păstrat în 
dosarul fiecărei cunoştinţe a lui Marty. 

Vocea cavernoasă anunţă: 

— Eşti  locotenent-colonelul Jonathan Jackson Smith. Prin 
urmare, poţi intra. 

— Mulţumesc, Marty, zise el sec. Chiar mă întrebam cine 
dracu' sunt. 

— Foarte amuzant, Jon. 

Urmă o serie de  declicuri, zăngănituri şi  bufnituri 
impresionante, după care uşa se deschise, alunecând pe o şină 
cu un scârţâit. Nu întreţinerea dispozitivelor îl preocupa pe 
Marty, ci partea teatrală. Smith intră în ceea ce putea fi un hol 
obişnuit dacă nu ar fi existat un detaliu impunător - înaintarea lui 
fu oprită de o cuşcă metalică încăpătoare. 

In timp ce uşa din faţă se închidea automat în urma lui, Smith 
rămase în aşteptare, înconjurat de nişte gratii ca la închisoare. 

— Bună, Jon. 

Vocea ascuţită, tărăgănată şi limpede a lui Marty îl întâmpină 
de dincolo de hol. In vreme ce poarta cuştii se deschidea cu un 
declic, Marty apăru în pragul unei uşi laterale. Intră, te rog. Ochii 
lui licăreau diabolic. 

Era un bărbat scund, rotofei, care păşea cu stângăcie, de 
parcă n-ar fi învăţat niciodată cum să-şi mişte picioarele. Smith îl 
urmă într-un imens laborator de informatică într-o dezordine şi o 
neglijenţă desăvârşite. Un formidabil computer Cray de mare 
capacitate şi alte dispozitive cibernetice de toate tipurile ocupau 
întreg spaţiul de lângă pereţi şi aproape toată podeaua, iar 
mobilierul care se vedea părea procurat de la Armata Salvării. 
Cuşti de oţel încadrau ferestrele acoperite cu draperii. 

Cu dreapta fluturând fără rost, Marty întinse mâna stângă spre 
Smith şi i-o strânse, în timp ce privea cu ochii lui de un verde 
intens către echipamentele cibernetice de lângă peretele din 
stânga. Smith zise: 

— A trecut ceva vreme, Marty. Mă bucur să te revăd. 

— Mulţumesc. Şi eu. 

Zâmbi timid, ochii îi străluciră când se uită la Smith, apoi 

întoarse din nou privirea. 

— lei medicamente, Marty? 

— O, da. Nu părea deloc fericit din cauza asta. la loc, Jon. Vrei 
o cafea şi o prăjitură? 

Martin Joseph Zellerbach - doctor în literatură - fusese 
pacientul unchiului lui Smith, Ted, psihiatru, încă de pe vremea 
când erau colegi de liceu. Mult mai bine adaptat şi maturizat 
social, Smith îl luase pe Marty sub aripa lui, protejându-l de 
hărţuielile răutăcioase ale celorlalţi copii şi chiar ale unor 
profesori. Marty nu era prost. De fapt, testele de inteligenţă îl 
cotaseră drept un geniu de la vârsta de cinci ani, iar Smith îl 
considerase dintotdeauna amuzant, simpatic şi un stimulent 
intelectual. De-a lungul anilor, Marty devenise şi mai inteligent, 
dar şi mai izolat. In şcoală, frecventase toate cercurile ştiinţifice, 
dar nu se gândea la - ori nu-l interesau ceilalţi oameni sau 
relaţiile interumane, atât de importante pentru copii şi 
adolescenţi. 

Era obsedat de o tainică curiozitate şi citea pe rupte. Ştia 
toate răspunsurile la multe cursuri, astfel că, pentru a-şi alunga 
plictiseala, întrerupea orele cu trăsnitele şi spectaculoasele lui 
fantezii şi manii. Nimeni nu putea crede că un băiat atât de 
inteligent ca Marty nu era intenţionat obraznic şi zurbagiu, aşa 
că profesorii îl trimiteau frecvent în biroul directorului. În ultimii 
ani de şcoală, Smith trebuise să se bată cu mai mulţi băieţi 
furioşi care credeau că Marty îi „desconsideră” pe ei sau pe 
prietenele lor. 

Tot acest comportament bizar se datora sindromului Asperger, 
o boală rară din categoria celor mai puţin severe forme de 
autism. Punându-i-se încă din copilărie tot felul de diagnostice, 
de la „o formă minoră de autism” până la sindrom obsesiv- 
coercitiv şi autism accentuat, Marty fusese până la urmă 
diagnosticat corect de către unchiul lui Smith, Ted. Simptomele 
esenţiale ale lui Marty erau obsesiile mistuitoare, o mare 
inteligenţă, absenţa paralizantă a abilităţilor sociale şi de 
comunicare, ca şi un remarcabil talent într-un domeniu anume - 
electronica. 

Cu nişte termeni mai blânzi, suferinzii de sindromul Asperger 
erau descrişi drept „activi, dar ciudaţi” sau „autişti excentrici”. 
Dar boala lui Marty se manifesta ceva mai sever, în ciuda 
eforturilor specialiştilor de a-l socializa, cu excepţia câtorva 
drumuri la tribunal, cu ani în urmă, numai ieşise din casă - pe 

care şi-o construise cu grijă şi dragoste, ca pe un paradis 
electronic, pe de o parte, dar şi ca pe un adăpost pentru 
bizareriile lui - de cincisprezece ani. 

Boala era incurabilă, iar singurul ajutor pe care îl puteau primi 
oameni ca Marty îl constituiau medicamentele, de obicei 
stimulente ale sistemului nervos central, cum erau Adderall, 
Ritalin, Cylert sau cel nou pe care îl lua Marty - Mideral. Ca şi în 
cazul schizofreniei, pilulele îl ajutau pe Marty să trăiască cu 
picioarele bine înfipte pe pământ. li limitau fantasmele, 
entuziasmele şi obsesiile. Deşi le detesta, le lua atunci când ştia 
că trebuie să îndeplinească activităţi „normale”, cum ar fi plata 
facturilor, sau când boala ameninţa să-l zăpăcească de tot. 

Insă atunci când lua medicamente, Marty spunea că totul era 
neclar, searbăd şi îndepărtat. Mare parte din geniul şi 
creativitatea lui se pierdea. De aceea, adoptase înflăcărat noile 
pilule care acționau rapid pentru a-l calma, ca şi celelalte, dar al 
căror efect dura cel mult şase ore, ceea ce însemna că o doză 
putea fi luată mai des. Trăind izolat de lume în casa lui, putea 
întrerupe tratamentul mai frecvent decât majoritatea celor 
suferinzi de sindromul Asperger. 

Dacă aveai nevoie de un geniu în computere care să realizeze 
ceva creator, poate ilegal, cum ar fi spargerea codurilor de 
acces, ţi-ai fi dorit ca Marty Zellerbach să fi întrerupt 
tratamentul. Depindea atunci doar de tine să-l menţii în formă şi 
să ştii când era momentul să-l aduci din nou cu picioarele pe 
pământ, dacă ameninţa să-şi ia zborul pe o orbită ştiută doar de 
el. Or, lui Smith tocmai un asemenea geniu îi era util. 

— Marty, am nevoie de ajutor. 

— Sigur, Jon. Marty zâmbi, ţinând în mână o ceaşcă pătată de 
cafea. Se apropie momentul pentru o nouă doză de pilule. O să 
renunţ. 

— Speram să spui asta. 

Smith îi vorbi despre raportul de la Institutul Prince Leopold, 
care părea să nu existe. Despre telefoanele pe care Sophia le-ar 
fi putut da sau primi, deşi înregistrările dispăruseră. Despre 
nevoia lui de informaţii cu privire la virusul necunoscut, peste tot 
în lume. 

— Şi încă vreo două lucruri. Vreau să-l găsesc pe Bill Griffin. Ţi- 
| aminteşti din şcoală. 

La sfârşit îi vorbi despre cele trei victime care fuseseră în 
războiul din Golf şi despre spitalul de campanie. 

— Vezi dacă poţi găsi ceva legat de existenţa acestui virus în 
Irak, acum zece ani. 

Marty puse ceaşca jos şi porni de-a dreptul spre computer. 

— O să folosesc noile mele programe. 

Smith se ridică. 

— Revin cam peste o oră. 

— In regulă. Marty îşi frecă mâinile. O să fie distractiv. Smith îl 
lăsă lucrând lent cu degetele lui stângace pe tastatură. Ştia că 
efectul medicamentelor avea să dispară curând, degetele şi 
mintea lui Marty aveau s-o ia razna până când se vor desprinde 
cu totul de pământ, iar prietenul lui va trebui să-şi ia din nou 
pastilele. 

Afară, Smith se îndreptă grăbit spre maşină. Zgomotul 
traficului îl împiedica să observe un elicopter deasupra capului, 
care făcu apoi o buclă lungă spre stânga pentru a ajunge paralel 
cu el, când o luă către Massachusetts Avenue. 

x 

Zgomotul rotoarelor şi vântul ce intra prin fereastra deschisă 
făceau să vibreze elicopterul. Nadal al-Hassan duse un microfon 
la gură. 

— Maddux? Smith a fost într-o casă de lângă Dupont Circle. 
Localiză clădirea pe o hartă a oraşului şi descrise aleea ascunsă 
şi gardul înalt. 

— Află cine locuieşte acolo şi ce voia Smith. 

Inchise microfonul şi se uită în jos, la Triumph-ul vechi de sub 
el care se îndrepta spre Georgetown. Pentru prima dată, al- 
Hassan se simţea neliniştit. Nu era o senzaţie pe care i-ar fi 
destăinuit-o lui Tremont, însă consecinţa era că trebuia să stea 
aproape de acest Smith. Era posibil ca Bill Griffin, chiar dacă era 
demn de încredere, să nu fi fost de-ajuns pentru a îndeplini 
ameninţarea. 

Ora 10:34 a.m. 
Washington, D.C. 


Bill Griffin fusese pentru scurt timp însurat, iar Smith o văzuse 
pe soţia lui de două ori înainte ca perechea să se fi logodit. În 
ambele dăţi se distraseră cutreierând zgomotoasele baruri 
newyorkeze pe care le frecventa Bill pe când era militar. Bill intra 
pe-atunci în multe baruri gălăgioase, poate fiindcă îşi petrecea 
viaţa în locuri îndepărtate de pe glob, unde fiecare pas putea fi 
ultimul şi fiecare sunet era un duşman. Smith nu ştia aproape 
nimic despre femeie sau despre căsnicia lor, în afară de faptul că 
durase mai puţin de doi ani. Auzise că ea trăia în acelaşi 
apartament din Georgetown pe care îl împărţise cu Bill. Dacă era 
în pericol, Bill se putea ascunde acolo, unde puţini oameni s-ar fi 
dus să-l caute. 

Era o idee cu şanse mici de reuşită, însă, în afară de Marty, nu 
prea avea alte opţiuni. Când ajunse la blocul unde locuia femeia, 
o sună de la telefonul său mobil. Ea răspunse prompt: 

— Marjorie Griffin. 

— Doamnă Griffin, nu cred că-ţi aminteşti, de mine, dar eu 
sunt Jonathan Smith... 

— Imi amintesc de dumneata, căpitane Smith. Ori poate maior 
sau colonel? 

— Nu mai ştiu exact ce sunt şi nici nu contează, dar până ieri 
eram locotenent-colonel. Văd că ai păstrat numele lui Bill. 

— L-am iubit pe Bill, domnule colonel Smith. Din nefericire 
pentru mine, el îşi îndrăgea munca mai mult decât pe mine. Dar 
nu cred că m-ai sunat ca să afli ceva despre căsnicia sau divorţul 
meu. Il cauţi pe Bill? 

El deveni prudent. 

— Păi... 

— E-n regulă. Zicea că s-ar putea să suni. 

— L-ai văzut? urmă o pauză. 

— Unde eşti? K 

— In faţa blocului dumitale. Intr-un Triumph. 

— Cobor imediat. 

În vasta încăpere dezordonată, ticsită cu terminale de 
computer, monitoare şi panouri cu circuite electronice, Marty 
Zellerbach şedea aplecat în faţă, concentrat. Imprimate rupte 
zăceau grămadă lângă scaunul lui. Zgomotul grav al unui 
receptor radio era un fundal pentru sunetele ascuţite şi 
semnalele sonore ale transmisiei de date. Draperiile erau trase şi 
aerul era rece şi uscat, ceea ce era bine pentru echipamentul lui 
Marty, dar şi pentru el. Zâmbea. Folosise codurile lui Jon Smith 
pentru a se conecta la sistemul computerizat de la ICMBIASU şi 
ca să intre în server. Acum începea adevărata acţiune. Simţea o 
profundă emoție citind diversele fişiere, până când îl găsi pe cel 
care conţinea parola de intrare în sistemul central. Râse 
batjocoritor. Obţinuse informaţia. 

leşi din sistem şi descoperi fişierul care dezvăluia faptul că 
serverul de la ICMBIASU folosea Popcorn - una dintre cele mai 
recente formule de criptare. Dădu din cap încântat. Era un 
program excelent, ceea ce însemna că laboratorul era pe mâini 
bune. 

Numai că nu ţinuseră seama de existenţa lui Marty Zellerbach. 
Folosind un program inventat de el, configura computerul pentru 
a căuta parola, încercând fiecare cuvânt din dicţionarul 
Webster's Unabridget, din dialogurile tuturor celor patru filme 
Star Wars, din serialul de televiziune Star Trek şi din filmele de 
lung metraj, din F/ying Circus al lui Monty Python şi din celelalte 
romane ale lui J.R.R. Tolkien - toate îndrăgite de specialiştii în 
computere. 

Marty sări în picioare şi începu să umble agale prin cameră. Cu 
mâinile la spate şi cu mersul lui clătinat, măsura încăperea de 
parcă ar fi fost o corabie pe mare, iar el - căpitanul piraţilor. 
Programul lui era extrem de rapid. Totuşi, ca orice alt muritor, 
trebuia să aştepte. In ziua de azi, cei mai buni hackeri şi 
informaticieni puteau fura majoritatea parolelor, puteau penetra 
chiar şi computerele Pentagonului şi călătoreau ca nişte proscrişi 
din Vestul Sălbatic prin reţeaua mondială a Internetului. Până şi 
un novice putea să-şi cumpere un program cu ajutorul căruia să 
invadeze şi să atace un sit din reţea. Din acest motiv, marile 
corporaţii şi agențiile guvernamentale îşi  îmbunătăţeau 
permanent sistemele de securitate. Drept urmare, Marty îşi 
concepea acum propriile programe şi perfecționa propriile 
modalităţi de explorare ca să descopere slăbiciunile sistemelor şi 

să spargă codurile de protecţie care i-ar fi stopat pe alţii. 

Deodată, auzi dinspre computer sunetele de clopoțel din 
vechiul spectacol de televiziune Leave it to Beaver. Bing-bang- 
bing. Chicotind, se întoarse în grabă la scaun, îl îndreptă cu faţa 
spre monitor şi scoase un strigăt de triumf. Avea parola. Nu 
dovedea prea multă imaginaţie - Betazoid, după numele 
locuitorilor extrasenzoriali ai planetei Beta din Star Trek. Nu 
fusese nevoit să utilizeze sistemul mai sofisticat de explorare 
aleatorie, care evita cuvintele reale. Cu ajutorul fişierului de 
parole al sistemului central, obținuse Pl-ul intern - Protocolul 
Internetului - ca şi adresa. Deţinea acum planul sistemului 
computerizat de la ICMBIASU şi, curând, îl „avu”, ceea ce 
însemna că avea acces la fiecare fişier, putând modifica, şterge 
sau depista orice informaţie. Era Dumnezeu. 

Pentru el, ceea ce îi ceruse Jon Smith nu era joacă de copil, 
darnici nu reprezenta o ascensiune pe Everest. Imediat, Marty 
cercetă toate mesajele prin E-mail primite de la Institutul Prince 
Leopold, dar fiecare anunţa că nu se găsise nici o asemănare 
între noul virus şi cele deja cunoscute. Nu acele fişiere le voia 
Jon. In ochii majorităţii observatorilor, dacă mai existaseră 
informaţii de la laborator, fuseseră şterse. Dispăruseră pentru 
totdeauna. In momentul acela, oricine ar fi renunţat. 

Insă Marty recurse la alt program de căutare pentru a verifica 
spaţiile şi întreruperile dintre informaţii. Cu cât intrau mai multe 
date într-un sistem, cele noi se suprapuneau peste cele vechi şi, 
de îndată ce erau înregistrate, era de aşteptat ca informaţiile 
vechi să nu mai poată fi recuperate. După ce programul lui nu 
reuşi să găsească urme ale altor mesaje de la laboratorul din 
Belgia, Marty se gândi că asta se întâmplase probabil în cazul 
acela. 

Dădu capul pe spate şi întinse braţele spre tavan. Efectul 
medicamentelor dispăruse. Il străbătu un fior, iar mintea lui 
părea să fi căpătat o limpezime de diamant. Cobori privirea şi 
degetele începură să-i alerge pe tastatură, încercând să ţină 
pasul cu gândurile lui. li ceru programului său să efectueze o altă 
căutare, concentrându-se de astă dată asupra fragmentelor de 
cuvinte, adrese de E-mail şi alte elemente de identificare. Cu o 
viteză extraordinară, programul începu căutarea... şi găsi - două 
părţi din numele laboratorului - opo/d, Inst. 

Cu un strigăt, porni pe traseul mesajului - urme de informaţii 
şi cifre care erau pentru Marty aproape o dâră mirositoare - şi 

ajunse la Oficiul de Decontare a Resurselor Federale pentru 
Medicină şi la un terminal accesat doar de parola directorului, 
Lily Lowenstein. De acolo, cu efort, continuă depistarea chiar 
până la Institutul Prince Leopold. 

Răcni, aruncând fulgere din ochii lui verzi: 

— Aici erai, bestie frumoasă! x 

Era o aluzie la Lewis Carroll şi limbajul absurd. Intr-un fişier- 
suport ascuns, îngropat adânc în limbajul sistemului de la 
institut, localizase o copie a raportului. 

Fusese trimis de la Institutul Prince Leopold de Medicină 
Tropicală către toate laboratoarele de Nivel Patru din lume. 
Aruncând o privire rapidă, îşi dădu seama că i-ar fi fost de folos 
lui Jon. Hotărând asta, Marty încercă să dea de urma mesajului şi 
în alte locuri. Se încruntă, pe măsură ce se impunea o 
constatare: cineva ştersese raportul nu numai din sit-ul de 
origine din computerul central al Institutului Prince Leopold, dar 
şi de la toate adresele diverşilor destinatari. Sau aşa era de 
presupus că se întâmplase. Şi asta ar fi aflat şi un biet amator 
într-ale computerelor, un hacker obişnuit, ba chiar şi majoritatea 
experţilor în protecţie cibernetică. 

Dar nu şi Marty Zellerbach. Veneau la el - ceilalţi magicieni ai 
ciberspaţiului - căutând soluţii la probleme ce nu mai fuseseră 
puse şi pentru a înţelege ce nu se mai făcuse vreodată. El nu 
avea titluri - în afară de doctoratul în fizică cuantică şi 
matematică, precum şi cel în literatură - şi nu lucra decât pentru 
sine. Asemeni unei balene eşuate pe țărm, în lumea fizică se 
zbătea, îşi pierdea răsuflarea şi inspira milă sau dispreţ. Insă în 
adâncurile apelor electronice ale oceanului cibernetic, aluneca 
elegant şi puternic. Acolo el era regele - Neptun - iar 
neînsemnaţii muritori îi aduceau omagii. 

Râzând fericit, flutură degetul ca sabia unui spadasin şi sări în 
picioare. Apăsă pe tasta de printare. Cât execută el o piruetă 
stângace, imprimanta scoase raportul. Nimic nu-l mulțumea mai 
mult pe Marty decât să realizeze ceva ce nimeni altcineva nu 
reuşea. Era o mică recompensă pentru o viaţă trăită de unul 
singur şi uneori, în momentele de linişte, se gândea la asta. 

Dar până la urmă... adevărul era că-i privea dispreţuitor pe 
indivizii nepricepuţi, pe cretinii care îl judecau pe el, trăind nişte 
vieţi „obişnuite” şi având „relaţii”. Fir-ar să fie, în ciuda 
sindromului Asperger, în ciuda dependenței sale de 
medicamente, se gândea că, în ultimii cincisprezece ani de rare 


133 


ieşiri dincolo de pereţii casei lui, îşi făcuse mai multe relaţii decât 
mulţi alţii într-o viaţă de om. Ce naiba îşi închipuiau idioţii ăia că 
făcea el? Doamne! Pentru ce credeau ei că era făcut E-mail-ul? 
Cretini! 

Înhăţând raportul, îl flutură deasupra capului ca pe ţeasta 
retezată a unui duşman. 

— Virus monstruos, nimeni nu-l poate învinge pe cavaler. lar 
eu sunt cavalerul! A mea e victoria! 

O jumătate de oră mai târziu, urme din acelaşi terminal al 
Oficiului de Decontare îl conduseră direct la învechita reţea 
electronică a guvernului irakian şi la o serie de rapoarte din urmă 
cu un an, cu privire la o epidemie de insuficienţă respiratorie 
acută. Le printă şi pe acelea şi continuă să caute rapoarte despre 
vreun virus existent în timpul Furtunii în Deşert. Dar nu mai găsi 
nimic. 

Inregistrările telefoanelor Sophiei Russell erau o provocare 
mai serioasă. În centrala telefonică de la Frederick nu găsi 
urmele nici unui intrus. Dacă existase vreun apel de pe linia 
Sophiei Russell către un număr din exterior, acela fusese şters 
din interiorul companiei şi înlăturată orice urmă. 

Toate încercările de a-l găsi pe Bill Griffin la colegiul pe care îl 
frecventase - în dosarele medicale, de asistenţă socială sau în 
oricare altă parte a trecutului său public şi particular - avuseseră 
parte de acelaşi răspuns: adresă necunoscută. Aşa că Marty se 
lansă în sistemul cibernetic al FBl-ului, pe care îl penetrase atât 
de des încât computerul său putea să facă treaba aproape 
singur. Avea puţin timp la dispoziţie până să fie depistat, 
deoarece Sistemul lor de Depistare a Intruşilor era unul dintre 
cele mai bune. Rămase în serverul FBI suficient de mult ca să-şi 
dea seama că dosarul oficial al lui Griffin era clasat din motive 
întemeiate. Dacă existau nişte înţelegeri secrete, Marty nu găsi 
nimic - nici rapoarte clandestine, nici documente de plată, nici 
parole sau altceva - care să indice că Griffin lucra sub acoperire. 
Totuşi, dosarul era marcat şi exista o notă: adresa din dosar nu 
mai era valabilă, Biroul nu o avea pe cea actuală şi cine voia s-o 
afle, trebuia să o caute. 

Mamă, Griffin era într-adevăr cineva! Până şi FBl-ul se întreba 
unde se afla. 

Mult mai dificil decât sistemul de protecţie al FBl-ului se 
dovedi cel al serviciului de informaţii militare. După ce îl 
străpunse, Marty trebui să pătrundă rapid în reţea, să citească 

dosarul personal şi să se retragă în grabă. Nu găsi adresa 
actuală. Marty se scărpină în cap şi făcu gura pungă. | se părea 
că Griffin nu dorise doar să dispară, dar avusese şi priceperea să 
o facă. 

Asta impunea un anume respect. Chiar dacă Griffin nu-i 
plăcuse niciodată, Marty trebuia să i-l acorde. Aşa că se lăsă pe 
spătarul scaunului, încrucişă braţele şi zâmbi, fără să se mai 
atingă de computer timp de treizeci de chinuitoare secunde. Era 
maniera lui de a-i oferi individului puţin respect. 

Apoi, cu o mişcare scurtă a mâinii, deschise un fişier nou, 
consacrat lui Bill Griffin. Nu era obişnuit să eşueze în universul 
cibernetic, iar situaţia îl irita şi îl inspira în acelaşi timp. Bill Griffin 
îi dăduse lovitura. Dar acela nu era sfârşitul. Era începutul! Nimic 
mai încântător decât o nouă provocare din partea unui adversar 
valoros, iar Griffin se dovedise exact aşa ceva. Marty zâmbi. Işi 
scărpină bărbia şi porunci minţii să se înalțe în stratosferă. 
Pentru a găsi o soluţie în imaginaţia sa avântată. Asta putea face 
când înceta efectul medicamentelor - să-şi ia zborul. 

Insă chiar în momentul în care începea să se contureze o idee, 
sări în sus, surprins. Computerul său emitea un sunet ascuţit, 
afişând un semnal roşu, orbitor: 


INTRUŞI! INTRUŞI! INTRUŞI! 


Mai mult emoţionat decât nervos, Marty apăsă pe o tastă. 
Putea fi ceva amuzant. Pe ecran apăru: 


ZONELE A ŞI X. 


Apăsă nerăbdător pe un buton şi două monitoare de mare 
rezoluţie prinseră viaţă pe peretele din faţă. In zona A, care era 
în spatele casei, doi bărbaţi căutau un loc prin care să se 
strecoare prin gardul viu. Dar gardul era prea dens ca să poată fi 
penetrat şi prea înalt ca să te caţeri pe deasupra. Marty le urmări 
vanele încercări şi începu să strige. 

Dar în zona X era altceva. Inghiţi în sec şi privi atent: o 
camionetă gri fără număr se oprise pe aleea ascunsă. Doi străini 
voinici  coborâră ţinând în mâini nişte masive pistoale 
semiautomate şi începură să cerceteze cu privirea proprietatea 
lui. Tresărind îngrozit, Marty identifică una din arme ca fiind un 
vechi Colt 45, model 1911, iar pe cealaltă drept un Browning de 
10 mm, de genul celor folosite acum de FBI. Nu îi va speria uşor 

pe intruşii aceia. 

Trupul scurt şi îndesat al lui Marty se înfioră. Detesta străinii şi 
violenţa de orice fel. Chipul său rotund, atât de luminos şi 
entuziast cu câteva clipe în urmă, era acum palid şi tremura. 
Studia ecranul, în vreme ce vocea metalică îi întâmpină în curtea 
din faţă. 

Aşa cum bănuise şi el, indivizii deciseseră să ignore 
avertismentul. Alergară spre treptele din faţă, pregătindu-se de 
asalt. 

Intr-o clipă, starea de spirit a lui Marty se ameliora. Măcar se 
putea distra pentru scurt timp. Pocni din degete şi săltă în scaun, 
pe când sistemul său automat de securitate lansă un nor de gaz 
lacrimogen. Cei doi bărbaţi îşi acoperiră feţele. Săriră înapoi, 
tuşind şi înjurând. Marty râse. 

— Data viitoare să-l ascultați pe cel care vă dă sfaturi bune! 

In spate, a doua pereche de străini stivuise lăzile de gunoi din 
curtea vecinului ca să se caţăre peste gard. Marty îi privea 
concentrat. La momentul oportun... chiar când ajunseră în vârful 
gardului... apăsă pe o tastă. 

Un baraj din gloanţe grele de cauciuc îi trânti la pământ. Cei 
doi căzură pe spate în curtea vecinului. 

Marty reuşi doar să chicotească, fiindcă indivizii din faţă îşi 
reveniseră suficient ca să treacă împleticindu-se prin gaz şi să 
ajungă la uşă. 

Aha, /a piece de resistance! le promise Marty. 

Privi cum un şuvoi de gaz iritant îi trimise iarăşi înapoi pe 
agresori, care se clătinau şi urlau. Bătu din palme. Cel scund şi 
solid, care părea să fie şeful, îşi reveni şi ajunse legănându-se la 
clanţa uşii. 

Marty se aplecă nerăbdător. Clanţa avea un dispozitiv electric, 
prin care se trimise un şoc în mâna tipului. Acela ţipă şi sări 
înapoi. 

Marty râse pe înfundate şi se întoarse cu scaunul ca să-i 
verifice pe ceilalţi doi. Se dovedeau inventivi. Intraseră cu 
maşina prin gard, iar acum înaintau spre casă târându-se pe sub 
razele laser. 

Marty rânji, gândindu-se la ce-i aştepta: dispozitive de şoc la 
celelalte uşi şi ferestre şi cuştile care îi blocau dacă pătrundeau 
înăuntru. 

Dar toate măsurile de apărare, deşi diabolice, nu erau letale. 
Marty nu era un om violent şi nu avusese niciodată motive să se 

aştepte la un pericol real. Sistemul lui era îndreptat împotriva 
celor puşi pe şotii, a celor ce-i încălcau proprietatea şi a 
scandalagiilor - împotriva străinilor ce-i invadau izolarea paşnică. 
Construise, inventase, cumpărase şi instalase un joc pentru copii 
cu ingenioase tehnici de descurajare şi căi secrete de retragere. 

Insă toate astea, la urma urmei, nu i-ar fi oprit pe nişte 
criminali hotărâți din lumea reală. 

De frică, pe piept îi şiroia o sudoare rece. Inima îi bătea cu 
putere. Dar a fi un geniu avea avantaje. Cu vreo doisprezece ani 
în urmă întocmise un plan chiar pentru acest fel de urgente. 
Inşfacă telecomanda şi paginile printate pentru Jon, apoi fugi în 
baie. Apăsă pe un buton al telecomenzii, iar cada se ridică, 
lipindu-se de perete. Incă o apăsare deschise o uşă ascunsă sub 
cadă. Cu pieptul încleştat de teamă, cobori scara prin spaţiul 
secret şi ajunse într-un tunel bine luminat. După încă două 
declicuri ale telecomenzii, uşa se închise deasupra lui şi, fără ca 
el să poată vedea, cada cobori la locul ei. 

Marty răsuflă uşurat. Cu mersul lui legănat porni prin tunel, 
până când ajunse la altă uşă aflată deasupra capului. 

Câteva clipe mai târziu intră într-o casă aproape identică, tot a 
lui, de pe strada alăturată. Aceasta nu suferise modificări şi era 
nemobilată. Era o casă pustie, în curtea căreia un etern afiş 
anunţa: DE VANZARE; în interior exista doar un telefon, în 
spatele lui, dincolo de gardul viu dintre case, auzea înjurăturile şi 
tipetele de durere. Dar auzea şi zgomotul asurzitor al geamurilor 
sparte şi înţelese că agresorii vor intra curând în casă şi vor 
căuta locul pe unde fugise. 

Infricoşat, înşfăcă telefonul şi formă un număr. 

18 


Ora 11:07 a.m. 
Washington, D.C. 


Universitatea Georgetown a fost întemeiată de către iezuiţi în 
1789, fiind prima universitate romano-catolică din Statele Unite. 
Printre arbori şi alei pietruite se înălţau clădiri frumoase din 
secolele optsprezece şi nouăsprezece, ca un memento al unor 
vremuri în care ştiinţa cunoştea puţine lucruri despre viruşi, dar 
educaţia începea să fie considerată o soluţie a problemelor grave 
din societatea modernă. Privind pe fereastra holului facultăţii de 
la Georgetown, Smith se gândea la toate astea, în vreme ce 
admira bătrânul campus de sub copacii înalţi. Spuse: 

— Deci, lucrezi la facultatea de aici. 

— Sunt profesor asociat de istorie. 

Marjorie Griffin dădu din umeri, tristă. 

— Presupun că Bill nu ţi-a vorbit niciodată despre ce fac eu. 
Când ne-am cunoscut, eram la Universitatea din New York. Pe 
urmă am venit aici. 

— El nu vorbea niciodată prea mult despre viaţa lui 
particulară, recunoscu Smith. Mai degrabă despre munca noastră 
şi trecutul comun. Vremurile bune. 

Ea mesteca distrată în ceaşca cu ceai. 

— In puţinele daţi când ne-am văzut recent, nici măcar atât n- 
a fost. S-a întâmplat ceva cu Bill în ultimii ani. A devenit tăcut, 
irascibil. 

— Când v-aţi întâlnit ultima dată, Marjorie? 

— De două ori în ultimele câteva zile. Marţi dimineaţă a apărut 
la uşa mea. Şi încă o dată aseară. Bău din ceai. Era nervos, iritat. 
Părea îngrijorat din cauza ta. Când a intrat în casă, primul lucru 
pe care l-a făcut a fost să se ducă la ferestrele din faţă şi să se 
uite pe stradă. L-am întrebat ce căuta, dar n-a răspuns. Mi-a 
cerut o ceaşcă de ceai. Adusese o pungă de cornuri de la 
brutăria franceză de pe M Street. 

— O vizită neprevăzută, bănui Smith. De ce? 

Marjorie Griffin nu răspunse imediat. Faţa părea să i se fi 
lungit în vreme ce urmărea studenţii care treceau pe aleea 

pietruită. 

— Poate că a fost o chestiune presantă. Detest să mă gândesc 
că venise să-şi ia rămas-bun. Dar e posibil ca asta să fi fost. 
Ridică privirea spre Smith. Speram că ştii tu. 

Smith constată aproape şocat că era o femeie minunată. Nu 
ca Sophia, nu. Avea o frumuseţe calmă. O anume seninătate 
lăuntrică. Mai exact, nu era pasivă, dar nici într-o neobosită 
căutare. Avea ochii de un cenuşiu întunecat, iar părul negru era 
prins la ceafă într-un coc franțuzesc. Un stil degajat. Pomeţi bine 
conturaţi şi o bărbie puternică. Un trup între suplu şi corpolent. 
Smith simţi o nelinişte, o atracţie care apoi se stinse. Dispăru 
înainte de a evolua mai mult decât o fulgerare, neaşteptată şi 
nedorită, urmată imediat de o săgetare de mâhnire. Un fior de 
durere provocat de Sophia. 

— Cu două zile în urmă, aproape trei deja, îi spuse el, m-a 
avertizat că sunt în pericol. li descrise întâlnirea din parcul Rock 
Creek, cum fusese atacat, virusul şi moartea Sophiei. Există nişte 
oameni care au virusul activ, Marjorie şi ei i-au ucis pe Sophia, pe 
Kielburger şi pe secretara lui. 

— Doamne Sfinte! 

Pe chipul ei delicat apăru o expresie de oroare. 

— Nu ştiu cine sau de ce, iar ei încearcă să mă împiedice să 
aflu. Bill lucrează cu ei. 

Ea îşi acoperi gura cu palma. 

— Nu! Asta nu-i posibil! ă 

— Doar aşa putea să ştie şi să mă avertizeze. Incerc să aflu 
dacă lucrează sub acoperire sau e cu ei pe cont propriu. Ezită. 
Cel mai apropiat prieten al lui de la FBI spune că nu lucrează sub 
acoperire. Ș 

— Lonny Forbes. Intotdeauna mi-a plăcut Lonny. Strânse 
buzele şi dădu abătută din cap. Bill a devenit mai aspru. Mai cinic 
în ultimele două daţi când l-am văzut, îl neliniştea într-adevăr 
ceva. Mi s-a părut că era vorba despre ceva de care nu era 
mândru, dar nu ar înceta să continue din cauza felului cum e 
alcătuită lumea. 

Luă ceaşca de ceai, constată că era goală şi o privi cu atenţie. 

— Sigur, fac doar presupuneri. N-o să mă mai mărit vreodată. 
Mă întâlnesc cu un bărbat simpatic din când în când, dar nimic 
mai mult decât atât. Bill a fost marea mea dragoste. Dar marea 
lui iubire a fost munca lui, care, într-un fel, l-a înşelat. Ce ştiu e 
că se simte trădat. S-ar putea spune că şi-a pierdut credinţa. 

Smith înţelegea. 

— Într-o lume fără alte valori în afara banului, el îşi doreşte 
partea lui. Li s-a întâmplat şi altora. Oameni de ştiinţă care s-au 
vândut pe bani grei. Au acordat valoare bănească eradicării 
epidemiilor, vindecării bolilor, salvării de vieţi omeneşti. Fără nici 
un scrupul. 

— Dar el nu te poate trăda pe tine, zise Marjorie. Aşa că e 
sfâşiat lăuntric de acest conflict. 

— M-a trădat deja. Sophia e moartă. 

Ea deschise gura să protesteze, dar în clipa aceea sună 
telefonul mobil al lui Smith. In holul facultăţii, câteva capete 
iritate se întoarseră. Smith scoase aparatul din buzunar. 

— Da. 

Era Marty, care părea emoţionat şi îngrozit: 

— Jon, am spus întotdeauna că lumea nu e un loc sigur. Făcuo 
pauză, cu răsuflarea tăiată. Acum am dovedit-o. Personal. A 
apărut un grup de intruşi. Mă rog, patru, de fapt. Mi-au spart 
casa. Dacă mă găsesc, or să mă ucidă. Asta-i specialitatea ta. 
Trebuie să mă salvezi! 

Smith cobori glasul: 

— Unde eşti? g 

— In cealaltă casă a mea. li dădu adresa. Deodată, vocea i se 
frânse, tremurând de teroare. Repede! 

— Am plecat. 

Smith îşi ceru scuze de la Marjorie Griffin, îi scrise numărul lui 
de telefon şi o rugă să-l sune dacă apărea Bill. leşi în fugă din 
hol. 

x 

Trecând neliniştit cu maşina pe lângă casa lui Marty, Smith 
văzu o camionetă gri parcată pe alee. Nu părea să fie cineva 
înăuntru, iar gardul înalt şi draperiile camuflau interiorul casei. 
Cercetă împrejurimile cu privirea şi nu observă nimic ciudat. Se 
auzeau doar zgomotele obişnuite ale traficului. Smith înconjură 
zona căutând atent semnele vreunei agresiuni şi opri pe aleea 
din faţa unei case aflate exact în spatele locuinţei lui Marty. Pe 
pajiştea din faţă, un panou metalic alb, ruginit pe margini, 
anunţa: DE VANZARE. 

La fereastra din faţă a casei, o jaluzea se ridică puţin şi chipul 
înspăimântat al lui Marty se îţi deasupra pervazului. 

Smith alergă spre uşa din faţă. Marty o deschise, ţinând la 
piept un vraf de hârtii şi o telecomandă. 

— Intră. Repede, repede. Privi temător peste umărul lui Jon. 
Dacă erai Florence Nightingale, aş fi fost mort până acum. De ce- 
a durat aşa de mult? 

— Dacă aş fi fost Florence Nightingale, n-aş fi fost aici. Am fi 
trăit în secole diferite. 

Smith încuie uşa şi se uită prin camera goală, în timp ce Marty 
verifica fereastra din faţă. 

— Pune-mă la curent. Spune-mi tot ce s-a întâmplat. Marty 
lăsă jaluzeaua de la fereastră şi-i descrise pe cei patru străini, 
armele şi încercarea lor de a pătrunde în casă. Intre timp, Smith 
străbătea încăperile, verificând încuietorile de la uşi şi ferestre. 
Marty îl urma cu mersul lui legănat. Draperiile şi perdelele erau 
trase, iar lumina soarelui arunca umbre în odăile prăfuite. Locul 
era pustiu şi la fel de sigur ca orice altă casă. Ceea ce nu era 
mare lucru. 

In cele din urmă, Marty încheie relatarea, făcând o sumedenie 
de speculaţii. 

— Ai dreptate, zise calm Smith, curând or să înceapă să caute 
prin vecini. 

— Grozav. Exact asta voiam să aud. 

Marty se strădui să zâmbească, dar pe chip îi apăru o 
strâmbătură macabră. Oricum, fusese o încercare curajoasă. 

Smith îşi luă prietenul pe după umeri şi-l întrebă, încercând să 
nu pară alarmat: 

— Cum au aflat despre noi, Marty? Ai spus tu cuiva? 

— Nici o secundă. 

— Atunci înseamnă că m-au urmărit pe mine, dar nu pricep 
cum. 

Recapitulă în grabă toate precauţiile pe care le luase ca să 
scape de iscoade după ce plecase de la Frederick. 

— De data asta n-aveau cum să pună un transmiţător în 
Triumph. 

Şi atunci auzi... un zgomot ce se înălța deasupra vacarmului 
oraşului. La început, nu reuşi să-l localizeze. Apoi îşi dădu seama 
ce era şi cum fusese urmărit. | se puse un nod în gât. Se duse la 
fereastra din faţă, ridică jaluzeaua şi privi în sus. 

— Drace! 

Izbi cu pumnul în perete. Marty veni lângă el, uitându-se în 
sus, la elicopterul suspendat la joasă altitudine, spre sud, pe 
direcţia celor două case. In timp ce-l urmăreau, aparatul făcu un 
viraj larg către nord, pe urmă se întoarse şi o luă spre casa unde 

se ascundeau ei. Smith îşi aminti că auzise un zgomot de 
elicopter când plecase de la Marty. | 

Injură şi izbi din nou peretele. Asta era răspunsul - maşina. 
Ştia că scăpase de ei înainte de-a intra pe autostrada 
interstatală, la Gaithersburg - nu avuseseră cum să-i pună vreun 
dispozitiv în maşină atunci. Dar câte automobile Triumph '68 
recondiţionate - deşi al lui fusese avariat cu o seară în urmă - se 
puteau afla în zonă? Nu multe şi probabil că nici unul pe 
porţiunea de şosea dintre Frederick şi Washington în dimineaţa 
aceea. Unul dintre acele elicoptere pe care le văzuse în timp ce 
lua micul dejun la Gaithersburg, despre care crezuse că 
supraveghea traficul, putea foarte bine să fi avut cu totul alte 
scopuri. Duşmanii lui nu trebuia decât să presupună că el se va 
duce la Washington şi să caute pe autostradă un Triumph. 
Verificarea numărului de înmatriculare i-ar fi identificat maşina. 
Mai rămânea să-l ia în primire la Gaithersburg şi să-l urmărească 
până la Washington. 

Maşina lui îl dăduse de gol. La naiba! Marty vorbi pe un ton 
sever: 

— Gata, Jon. N-avem timp pentru izbucnirile tale de furie, în 
plus, nu-mi trebuie găuri în pereţi dacă nu le fac eu. Spune-mi la 
ce te-ai gândit. Poate îţi sunt de ajutor. 

— Nu e timp. Asta-i specialitatea mea, corect? Ştiu că aveai o 
maşină. O mai ai? 

In Triumph-ul lui se aflase într-o falsă siguranţă. Acum, 
inamicii lui vor avea o falsă certitudine bizuindu-se pe automobil 
ca să-i dea de urmă. Toţi oamenii au puncte slabe. 

Marty încuviinţă. 

— O ţin într-un garaj de lângă Massachusetts Avenue. Dar, Jon, 
ştii că eu nu mai ies din casă. 

Intră în cealaltă cameră şi se uită nervos pe fereastră. Ducea 
cu el telecomanda şi teancul de hârtii de parcă ar fi fost nişte 
talismane care îl puteau feri de primejdii. 

— Acum o s-o faci, îi spuse hotărât Smith. O să ieşim de aici 
prin faţă şi... 

— J-J-Jon! Priveşte! 

Marty îndreptă brusc telecomanda spre fereastra din spate. 
Imediat, Smith veni alături de el, cu pistolul Beretta în mână. Doi 
dintre străini trecuseră prin gardul viu şi acum se furişau spre 
casa unde se ascundeau Marty şi Smith. Alergau aplecaţi, cu 
atenţia concentrată a unor agresori. Şi erau înarmaţi. Pulsul lui 

Smith se acceleră. Lângă el, Marty încremenise de frică. Puse o 
mână pe umărul lui şi îl strânse; apoi se ghemui lângă fereastră. 

li lăsă pe cei doi să se apropie la mai puţin de doi metri. Ridică 
încet fereastra, ţinti cu grijă şi trase în picioarele intruşilor. 
instinctele lui îşi pierduseră agresiunea după atâţia ani de 
inactivitate, dar memoria muşchilor săi învinse amorţeala, 
făcându-i să funcţioneze ca o maşină unsă. 

Cei doi căzură cu capul în jos, gemând de durere, surprinşi. Pe 
când se târau să se ascundă după doi castani bătrâni, Smith fugi 
în camera de zi. 

— Hai, Marty! 

Marty veni în spatele lui şi priviră amândoi pe fereastră. Cum 
se temuse Smith, a doua pereche era în faţă. Unul dintre ei era 
acelaşi bărbat solid care coordonase atacul din Georgetown, cu 
două zile în urmă. Auziseră împuşcăturile, iar solidul se aruncase 
în iarbă şi scosese un Glock din jachetă. Ateriză cu o bufnitură pe 
piept, dar nu lăsă din mână pistolul. Reacţia celuilalt fu cu 
treizeci de secunde mai lentă. Rămăsese în picioare pe cărarea 
din cărămizi, ţinând vechiul său Colt 45 ridicat pe jumătate spre 
casă. 

Smith nu-i nimeri piciorul. Dar înainte ca omul să se întoarcă şi 
să fugă către siguranţa străzii, al doilea glonţ al lui Smith îi 
însângeră umărul, trântindu-l la pământ. Marty urmărea scena 
îngrozit. 

— Bună lovitură, Jon. p 

Smith evaluă rapid situaţia. Impuşcăturile sale neaşteptate îi 
scoseseră din joc pe cei doi din spate. Insă, în faţă, şeful era 
neatins, iar celălalt fusese doar zgâriat. Ar fi fost foarte atenţi 
acum, ştiind că aveau de înfruntat pe cineva înarmat, dar n-ar fi 
plecat. Şi elicopterul ar fi trimis întăriri. 

Cu glasul încordat, Smith întrebă iute: 

— Tunelul tău se poate deschide şi din capătul ăsta? Marty 
ridică privirea. Pricepu şi dădu din cap. 

— Da, Jon. Altfel, n-ar avea nici o logică. 

— Să mergem! 

In dormitor, Marty apăsă pe un buton al telecomenzii. Rama 
patului se roti fără zgomot, scoțând la iveală chepengul. O altă 
comandă electronică îl deschise. 

— Urmează-mă. 

Ţinând strâns hârtiile şi telecomanda, Marty alunecă prin 
dreptunghiul luminat pe scara ce cobora printr-un spaţiu îngust 

spre tunelul subteran din beton. De îndată ce ajunse jos, se dădu 
la o parte, clătinându-se. Câteva clipe mai târziu, Smith ateriză 
lângă el. 

— impresionant, Mart. T 

— Şi util. Apăsă pe alt buton al telecomenzii. Asta închide 
chepengul şi pune totul la loc aşa cum a fost. 

Străbătură în grabă tunelul luminat. Ajunseră la celălalt capăt, 
unde Smith insistă să urce primul. Când intră în mica baie a casei 
lui Marty, avu un şoc: un al cincilea individ traversa holul spre 
camera de zi. : 

Inima lui Smith bătea cu putere. Ascultă. Inţelese că omul 
venea către baie. Cobori iarăşi pe gaura tunelului. 

— Inchide chepengul! 

Cu teama întipărită pe chipul lui rotund, Marty închise 
electronic chepengul şi lăsă cada peste el. După câteva 
momente îl auziră pe individ intrând în baie, apoi zgomotul unui 
şuvoi curgând în closet. 

Smith îi explică în şoaptă lui Marty ce voia de la el. 

Cu pistolul pregătit, Smith urcă scara metalică şi rămase în 
aşteptare pe treapta de sus. Răsuflă adânc atunci când se 
descuie chepengul. Insă acesta continua să fie apăsat de 
greutatea căzii. Inălţă pistolul, în timp ce cada se ridica lângă 
perete, trapa se deschise şi-i apăru în faţa ochilor baia, ca şi o 
porţiune din hol şi camera de zi. Situaţia era mai favorabilă decât 
sperase. 

In faţa lui era spinarea bărbatului aflat la closet. Tipul 
rămăsese cu gura căscată. Uitându-se în oglindă, văzuse cada 
înălțându-se ca o fantomă albă în aerul din spatele lui. Nu era 
doar uluit, ci şi expus. Nu reuşi nici măcar să-şi încheie 
fermoarul. 

Dar individul era profesionist. Aşa că, lăsând prohabul 
desfăcut, înhăţă arma de pe rezervorul cu apă al closetului şi se 
întoarse brusc. 

— Bine. Dar nu de-ajuns. 

Cu o mişcare violentă, Smith îl izbi pe bărbat în genunchi cu 
Beretta. Auzi osul rupându-se. Omul căzu la podea, gemând şi 
ţinându-se de genunchi. Arma alunecă spre uşă. 

Smith ieşi prin trapă, luă arma şi înşfăcă staţia radio din 
spatele rezervorului closetului. Acum individul nu mai putea 
striga sau cere ajutor. 

— Hei! urlă tipul. j 

Durerea îi schimonosise faţa îngustă. Incercă să se ridice, însă 
genunchiul zdrobit îl făcea neputincios. Căzu iarăşi pe podea. 

— Mamă, Doamne, zise Marty, căţărându-se pe scara din 
tunel. 

Trecu repede pe lângă intrus şi ieşi în hol. Smith îl urmă, 
încuind uşa băii. Marty se mira: 

— Nu l-ai împuşcat? 

Smith îl împinse în faţă. 

— L-am schilodit. A fost suficient. O să fie nevoie de trei sau 
patru operaţii ca să repare genunchiul ăla. Cum e acum, nu ne 
poate face probleme şi n-o să se ducă nicăieri. Hai, Marty. Chiar 
că trebuie să ne grăbim. 

Traversând biroul înţesat de computere, Marty se opri o clipă 

cu un aer nefericit. Oftă, apoi îl urmă pe Smith spre cuşca de la 
uşa din faţă care fusese deschisă cu focuri de armă. 

Smith întredeschise uşa şi privi afară. Camioneta gri era tot pe 
alee. Era tentat să o pună în funcţiune cu nişte sârme, o tehnică 
pe care o învățase de la Bill Griffin în adolescenţă, însă 
elicopterul continua să se rotească deasupra clădirilor. 

— Mart, mergem pe Massachusetts Avenue, la maşina ta. la-ţi 
medicamentele. 

— Nu-mi place treaba asta. 

Marty se întoarse poticnindu-se la biroul lui, luă o cutiuţă de 
piele neagră şi se întoarse lângă Smith, la uşa din faţă. 

— Nu-mi place deloc. Se înfioră. Lumea e plină de străini! 

Smith ignoră lamentaţiile lui. Poate că Marty se temea de 
oamenii pe care nu-i cunoştea, dar Jon credea că era mult mai 
înfricoşat de moarte. 

— inaintezi aproape de clădiri, mergi în spatele copacilor, 
ascunde-te cât poţi. Nu fugi - asta ar atrage atenţia. Cu puţin 
noroc, elicopterul de deasupra n-o să ne observe. Dacă ne vede, 
va trebui să ne piardă urma când o să ajungem la maşina ta. Ca 
să fim în siguranţă, o să încerc să defectez camioneta de afară. 

Marty ridică brusc un deget. Zâmbi cu gura până la urechi. 

— Pot rezolva eu asta! 

— De aici? Cum? 

— O să-i prăjesc computerul. 

Smith nu se îndoise niciodată de talentul lui Marty în materie 
de electronică. 

— Bine. Să vedem ce faci. 

Marty scotoci prin sertarele biroului şi scoase o cutie de piele 
de dimensiunile unei videocamere mari. Prin uşa întredeschisă, 
orientă vizorul dispozitivului spre partea laterală a camionetei. 
Deschise capacul, formă câteva cifre şi apăsă pe un buton. 

— Asta ar trebui să facă treaba. 

Smith privea neîncrezător. 

— Văd că nu se întâmplă nimic. 

— Sigur. Am folosit DET ca să distrug computerul de la bord 
care controlează funcţionarea motorului. 

— Ce dracu' e DET? 

— Dispozitivul electromagnetic tranzitoriu. Lucrează pe FR - 
frecvenţă radio. Gândeşte-te la electricitatea statică, dar e mai 
puternic. Eu l-am construit şi l-am făcut chiar mai puternic decât 
cele obişnuite. Însă ruşii au unul cu putere industrială. Încape 

într-o servietă şi costă cam o sută de mii de dolari. 

Jon era impresionat. 

— la şi chestia asta cu tine. leşi pe uşă. Să mergem. 

Marty rămase nemişcat în pragul uşii. Privea atent, uluit de 
cerul albastru, iarba verde şi traficul în mişcare. Părea copleşit. 

— A trecut multă vreme, murmură el, cutremurându-se. 

— Poţi s-o faci, îl încurajă Smith. Marty înghiţi în sec şi 
încuviinţă. 

— In regulă. Sunt pregătit. 

Cu Smith în frunte, alergară de pe verandă, de-a lungul 
gardului înalt, până la colţul acestuia. Jon îşi croi drum, iar Marty 
îl urmă. Pe stradă, îl luă pe Marty de braţ şi lungi pasul. Păreau 
doi prieteni ce stăteau de vorbă mergând spre bulevardul aflat la 
două blocuri distanţă. 

In spatele lor, elicopterul stătea suspendat deasupra celor 
două case. Aglomerata Massachusetts Avenue era drept înainte. 
O dată ajunşi acolo, Smith spera că puteau să dispară în 
mulţimea de pietoni ce se îngrămădeau spre magnifica Embassy 
Row şi alte clădiri istorice şi instituţii dinspre Dupont şi Sheridan 
Circles. 

Nu  reuşiră. Când ajunseră la al doilea bloc, huruitul 
elicopterului se auzi mai aproape. Smith se uită peste umăr. 
Elicopterul zbura spre ei. 

— O, Doamne. Şi Marty îl văzuse. 

— Mai repede! ordonă Smith. 

Fugiră pe o stradă laterală, iar elicopterul coborâse atât de jos 
încât era în pericol să reteze vârfurile copacilor. Curentul de aer 
creat de elicele puternice le sufla în spate. Apoi din elicopter 
răsunară exploziile unor Împuşcături. Marty scoase un țipăt scurt. 
Gloanţele loveau pământul şi betonul din jurul lor, pe urmă 
ricoşau ţiuind în aer. Smith înşfăcă braţul prietenului său şi 
strigă: 

— Nu te opri din fugă! 

Alergau cu sufletul la gură, Marty bătând aerul cu mâinile, 
arătând a ceva între un robot şi o păpuşă stricată. Elicopterul 
trecu pe deasupra lor, forţă intrarea într-un viraj şi se întoarse. 

— Mai repede! N 

Smith transpirase. Il trase pe Marty de braţ. Elicopterul 
încheiase virajul şi revenea în spatele lor. Dar Smith jubila: 

— O să fie prea târziu! 

Intrară în goană pe Massachusetts Avenue şi se pierdură în 

mulţime. Era vineri după-amiază şi lumea se întorcea de la 
prânzuri prelungite, îşi făcea planuri pentru weekend sau se 
ducea la întâlniri. 

— Ah, ah. 

Marty se strânse lângă Smith, dar continuă să meargă. Capul 
lui rotund se sucea în toate părţile şi făcuse ochii mari, măsurând 
cu privirea mulţimea. 

— Te descurci grozav, îl asigură Smith. Ştiu că e greu, dar aici 
o să fim în siguranţă pentru o vreme. Unde-i maşina ta? 

Gâfâind agitat, Marty spuse: 

— Pe următoarea stradă laterală. 

Smith ridică privirea spre elicopterul care se întorsese şi plana 
acum deasupra mulţimii, înaintând încet în încercarea de a-i 
localiza. Se uită la Marty care era îmbrăcat cu obişnuitul său 
hanorac cafeniu peste o cămaşă albastră şi nişte pantaloni largi 
din bumbac. 

— Scoate-ţi hanoracul şi leagă-l în jurul taliei. 

— Bine. Dar tot ne pot observa. Pe urmă or să ne împuşte. 

— O să ne facem nevăzuţi. 

Mintea, însă în situaţia aceea părea cea mai înţeleaptă soluţie. 
Ascunzându-şi îngrijorarea, îşi descheie bluza de uniformă şi o 
scoase din mers. O înfăşură pe cap în jurul caschetei militare şi 
legă mânecile sub braţ. Nu era un camuflaj prea grozav, dar 
putea fi suficient pentru cineva care căuta cu privirea doi oameni 
în aglomeraţia de dedesubt. 

Depăşiră încă un cvartal, cu elicopterul pe urmele lor. Smith îl 
privi atent pe Marty a cărui faţă rotundă arăta jalnic şi udă de 
transpiraţie. Dar reuşi să-i zâmbească. Smith îi surâse şi el, cu 
toate că vibra de încordare. Elicopterul se apropia. Deodată, fu 
aproape deasupra lor. Vocea lui Marty tremura de emotie: 

— Aici e! Recunosc strada. Să cotim aici! 

Smith urmărea elicopterul. 

— Nu încă. Prefă-te că-ţi legi şiretul de la pantof. Marty se lăsă 
pe vine şi îşi făcu de lucru cu pantoful de tenis. Smith se aplecă 
şi îşi scutură pantalonii, de parcă s-ar fi murdărit. Pietonii treceau 
în grabă pe lângă ei. Câţiva le aruncară priviri iritate, fiindcă 
împiedicau circulaţia. Elicopterul zbură pe deasupra lor. 

— Acum. 

Smith îşi croi primul drum prin mulţime, făcându-i loc lui 
Marty. După vreo zece paşi ajunseră pe o stradă laterală îngustă, 
asemănătoare cu o alee. Marty îl conduse la o clădire cu trei 

etaje, din cărămidă galbenă, cu o uşă largă de garaj la parter. Se 
vedea ghereta lucrătorului de-acolo, dar nici o maşină nu intra 
sau ieşea. Lui Smith nu-i plăcea acoperişul plat. Elicopterul ar fi 
putut ateriza acolo. 

Marty arătă legitimaţia unui lucrător surprins. Era limpede că 
nu-l văzuse niciodată pe proprietarul vehiculului respectiv. 

— De când n-aţi mai scos maşina de-aici, domnule Zellerbach? 

— Nu ştim sigur, răspunse Smith, scutindu-l pe Marty de o 
discuţie cu străinul. 

Omul verifică încă o dată documentele proprietarului, pe urmă 
le luă cu el la etajul doi, unde erau înşirate mai multe maşini 
acoperite cu huse. 

Când bărbatul smulse prelata penultimului automobil, Smith 
rămase cu privirea ţintă. 

— Un Rolls-Royce? 

— Al tatălui meu, zâmbi Marty ruşinat. 

Era un Silver Cloud vechi de treizeci de ani, la fel de lucitor ca 
şi în ziua când ieşise din mâinile de mult uitaţilor meşteşugari 
care îl construiseră. Atunci când angajatul garajului îl porni, 
scoţându-l cu grijă din locul de parcare, motorul original al Rolls- 
Royce-ului începu să toarcă atât de lin, încât Smith nu era sigur 
că funcţiona. Nu se auzea nici un scârţâit, ţiuit, ciocănit sau 
huruit. 

— Asta este, domnule Zellerbach, zise mândru lucrătorul. E 
frumoasa noastră. Cea mai bună maşină din garaj. Mă bucur că 
se duce până la urmă undeva. 

Smith luă cheile şi-i spuse lui Marty să se aşeze pe bancheta 
din spate. Işi scoase bluza de uniformă din jurul capului, dar 
păstră cascheta, ca să semene mai bine cu un şofer. Suindu-se la 
volan, studie tabloul de bord, cadranele instrumentelor de 
măsură încastrate în lemn şi examină comenzile. Copleşit, 
manevră ambreiajul şi porni elegantul automobil, scoţându-l de 
pe platforma de parcare în stradă. Oriunde în ţară, Rolls-ul ar fi 
fost tot atât de bătător la ochi ca şi Triumph-ul său. Dar nu şi la 
New York, Los Angeles şi Washington. Aici era doar o maşină 
scumpă ce ducea un ambasador, un demnitar străin, un personaj 
oficial important sau pe preşedintele vreunei companii. 

— iți place, Jon? îl întrebă Marty din spate. 

— Parcă m-aş afla pe un covor fermecat, spuse Smith. E 
minunată. 

— De aceea am păstrat-o. 

Marty zâmbi mulţumit şi se lăsă pe spătarul banchetei ca un 
motan supraponderal, simțindu-se în siguranţă în spaţiul închis al 
maşinii. Puse documentele şi cutia neagră cu pilule lângă el, 
râzând pe înfundate. 

— Ştii, Jon, tipul ăla din baie o să le spună şi celorlalţi despre 
locul meu de evadare, dar n-or să ştie niciodată cum să facă să 
funcţioneze. Ridică telecomanda şi-o scutură. La naiba, i-am 
fentat! 

Smith râse şi se uită în oglinda retrovizoare. Elicopterul, se 
rotea neajutorat la distanţă de un cvartal. intoarse magnificul 
automobil pe Massachusetts Avenue. În interiorul său era linişte, 
în ciuda traficului intens. Intrebă: 

— Hărtiile alea sunt frânturi din informaţiile pe care le-ai 
obţinut? 

— Da. Am şi veşti bune şi veşti proaste. 

Marty îi descrise explorarea lui cibernetică, în vreme ce 
treceau pe lângă Dupont Circle şi alunecau spre nord, traversând 
oraşul către autostrada 95 şi Beltway. In timp ce Marty vorbea, 
Smith era încordat şi atent la oricine i-ar urmări. Avea 
permanenta senzaţie că puteau fi atacați din nou, din orice punct 
şi în orice moment. 

II privi surprins pe Marty prin oglinda retrovizoare. 

— Chiar ai reuşit să găseşti raportul de la Prince Leopold? 
Marty încuviinţă. 

— Şi rapoarte despre viruşi din Irak. 

— Uimitor. Mulţumesc. Dar înregistrările telefoanelor lui Bill 
Griffin şi ale Sophiei Russell? 

— Nu. Imi pare rău, Jon. Zău că am încercat. 

— Ştiu că ai încercat. Ar fi bine să citesc ce-ai găsit. 

Se apropiau de ieşirea de pe Connecticut Avenue, în 
prelungirea parcului Rock Creek din Maryland. Smith o luă spre 
ieşire, intră în parc şi opri Rolls-ul pe o pajişte izolată, înconjurată 
de arbori groşi. intinzându-i cele două printuri, Marty zise: 

— Trebuie să fi fost şterse de directorul Oficiului de Decontări 
al Rezervelor Federale pentru Medicină, de la Institutul Naţional 
de Sănătate. 

— Aşadar, guvernul! Smith înjură. La naiba. Fie cineva din 
guvern sau din armată se află în spatele celor întâmplate, fie 
oamenii aceia au mai multă putere decât am crezut eu. 

— Asta mă sperie, Jon, zise Marty. 

— Şi pe mine, aşa că ar fi bine să aflăm cât mai repede despre 

ce-i vorba. 

incepu să citească murmurând, mai întâi raportul de la Prince 
Leopold. 

Doctorul Rene Giscours descria un raport de teren pe care îl 
văzuse pe când efectua un stagiu la un spital din adâncul junglei 
amazoniene a Boliviei, cu ani în urmă. Se luptase cu ceea ce 
păruse a fi o nouă epidemie de febră Machupo şi nu avusese 
timp să se gândească la un zvon neconfirmat, venit tocmai din 
Peru. Dar noul virus îi împrospătase memoria, prin urmare îşi 
verificase hârtiile şi găsise însemnarea iniţială - dar nu şi raportul 
propriu-zis. Notele lui de atunci evidenţiau o combinaţie 
neobişnuită de hantavirus şi simptome ale febrei hemoragice, ca 
şi o anume legătură cu maimuţele. 

Smith se gândi la toate astea. Ce suscitase interesul Sophiei? 
Erau puţine fapte, nimic altceva decât amintiri vagi ale unei 
istorii petrecute pe teren. Oare menţionarea febrei Machupo? 
Dar Giscours nu făcuse vreo asociaţie anume, nu sugerase vreo 
legătură, iar anticorpii febrei Machupo se dovediseră fără efect 
asupra virusului necunoscut. Sugera că noul virus necunoscut 
exista de fapt în natură, însă cercetătorii ar fi admis acest lucru. 
Poate că menţionarea Boliviei îi atrăsese atenţia. Sau Peru. Dar 
de ce? 

— E ceva important? vru Marty să ştie, dornic să fie de ajutor. 

— Nu ştiu încă. Lasă-mă să citesc şi restul. 

Mai erau trei rapoarte - toate de la Ministerul lrakian al 
Sănătăţii. Primele două vorbeau despre trei decese din cauza 
insuficienţei respiratorii acute, survenite cu un an în urmă în 
zona Bagdadului, neexplicate, atribuite în cele din urmă unui 
hantavirus purtat de şoarecii din deşert, aduşi în oraş de lipsa 
hranei din mediul lor natural. Al treilea referat menţiona alte trei 
cazuri de insuficiență respiratorie în Basra, dar bolnavii 
supravieţuiseră. Toţi trei erau din Basra. Smith simţi un fior. 
Exact acelaşi număr de morţi şi de supraviețuitori. Ca într-un 
experiment controlat. Asta erau oare şi cele trei victime 
americane, parte a cine ştie cărui experiment? 

In plus, mai era şi legătura primelor trei victime americane cu 
războiul din Golf. 

Avu o senzaţie de limpezire, de parcă obținuse în sfârşit un 
sens mai clar al direcţiei de urmat. Trebuia să se ducă în Irak. 
Trebuia să afle cine murise şi cine supravieţuise... şi de ce. 

— Marty. O să mergem în California. Acolo e un om care să ne 


151 


ajute. 

— Eu nu călătoresc cu avionul. 

— Acum o s-o faci. 

— Dar, Jon... protestă Marty. 

— Las-o baltă, Marty. Eşti legat de mine. Pe deasupra, ştiu 
prea bine că-ţi place să faci nebunii. Consider-o pe asta una 
dintre cele mai mari. 

— Nu cred că ajunge să gândesc pozitiv. Aş putea face prostii. 
Nu că aş vrea, înţelege-mă. Dar până şi Alexandru cel Mare avea 
crize. 

— El avea epilepsie. Tu ai sindromul Asperger, însă ai şi 
medicamente ca să controlezi boala. 

Marty rămase nemişcat. 

— Aici e o mică problemă. Nu am medicamente. 

— Nu ţi-ai luat cutia? 

— Ba da, sigur că am luat-o. Dar mai am doar o doză. 

— O să luăm mai multe în California. 

Marty se strâmbă, iar Smith porni din nou Rolls-ul şi o luă pe 
autostrada interstatală. 

— O să avem nevoie de bani. Armata, FBI, probabil şi poliţia, 
ca şi cei care au virusul îmi verifică toate conturile bancare, 
cărţile de credit, absolut tot. Nu te vor verifica încă pe tine. 

— Ai dreptate. Daca pun preţ pe viaţa mea, cred că trebuie să 
merg cu tine. Cel puţin o vreme. Bine. Consideră asta o donaţie. 
Crezi că cincizeci de mii de dolari ajung? 

Pe Smith îl ului mărimea sumei. Dar când se gândi mai bine, 
înţelese că banii nu aveau nici o semnificaţie pentru Marty. 

— Cincizeci de mii ar trebui să ne-ajungă. 

x 


Ca să acopere zgomotul motorului şi vuietul curenților de aer, 
Nadal al-Hassan strigă în telefon: 

— l-am pierdut. 

Purta ochelari negri de soare care păreau să absoarbă lumina 
soarelui ca nişte găuri negre. 

In biroul său de lângă lacul Adirondack, Victor Tremont înjură: 

— Drace. Cine-i acest Martin Zellerbach? De ce s-a dus Smith 
la el? 

Al-Hassan îşi acoperi cealaltă ureche ca să audă mai bine. 

— O să aflu. Ce se-aude cu armata şi FBl-ul? 

— Smith e declarat oficial dezertor şi asociat cu moartea lui 
Kielburger şi a femeii pentru că a fost ultimul care i-a văzut în 

viaţă. Îl caută şi poliţia şi armata. 

Zgomotul depărtat al elicopterului ce-i pătrundea în ureche îl 
făcea pe Tremont să vrea să strige ca şi cum ar fi fost lângă al- 
Hassan: 

— Jack McGraw controlează situaţia prin sursa lui de la FBI. 

— Asta e bine. In casa lui Zellerbach sunt multe echipamente 
cibernetice. Foarte sofisticate. Poate că de aceea s-a dus Smith 
acolo. Am putea afla ce căuta analizând ce făcea acest 
Zellerbach când am ajuns noi acolo. 

— O să-l trimit pe Xavier la Washington. Pune-i pe oamenii 
dumitale să supravegheze spitalele în care au fost tratate toate 
victimele şi mai ales cei trei supraviețuitori. Până acum guvernul 
nu le-a dezvăluit existenţa, dar o va face. Când Smith va auzi de 
ei, va încerca probabil să-i contacteze. 

— M-am ocupat deja de asta. 

— Bine, Nadal. Unde-i Bill Griffin? 

— Asta nu ştiu. N-a luat legătura cu mine azi. 

— Găseşte-l! 

Ora 7:14 p.m. 
New York City 


Mercer Haldane, preşedintele companiei Blanchard 
Pharmaceuticals, Inc. Reuşi cu greu să schiţeze un zâmbet atunci 
când doamna Pendragon îi prezentă programul întrunirii 
consiliului de administraţie de a doua zi. Totuşi, la despărţire îi 
ură noapte bună la fel de prietenos ca de obicei. Rămas din nou 
singur, îmbrăcat în ţinută de gală, preşedintele căzu pe gânduri. 
Unul dintre dineurile trimestriale ale consiliului de administraţie 
avea loc în seara aceea, însă până atunci el trebuia să rezolve o 
problemă extrem de importantă. 

Haldane era mândru de compania Blanchard, atât de istoria, 
cât şi de viitorul ei. Era o firmă cu vechime, înfiinţată de Ezra şi 
Elijah Blanchard în 1884, într-un garaj din Buffalo, pentru a 
produce săpun şi cremă de faţă după reţetele originale ale 
mamei lor. Stăpânită şi condusă de unul sau altul dintre membrii 
familiei Blanchard, firma prosperase şi îşi extinsese activitatea 
spre produsele de fermentație. In timpul celui de-al doilea război 
mondial, Blanchard fusese unul dintre puţinii fabricanți selectaţi 
ca să producă penicilină, fapt ce ridicase firma la rangul de 
companie farmaceutică. După război se dezvoltase rapid şi 
devenise, cu mare tam-tam, societate pe acţiuni în anii '60. 
Douăzeci de ani mai târziu, la începutul anilor '80, ultimul 
descendent al familiei Blanchard cedase coordonarea producţiei 
lui Mercer Haldane. In calitate de director executiv, Haldane 
condusese Blanchard până în pragul anilor '90. Acum zece ani 
dobândise şi preşedinţia. Compania era acum a lui. 

Cu numai două zile în urmă, viitorul lui Blanchard părea la fel 
de prosper ca şi trecutul său. Victor Tremont fusese descoperirea 
lui - un biochimist strălucit, cu potenţial managerial şi 
creativitate. Haldane îl cultivase cu răbdare pe Victor, iniţiindu-l 
în toate operaţiunile companiei. Se ocupase de Victor pentru ca 
acesta să preia conducerea la momentul potrivit. De fapt, în 
urmă cu patru ani îl promovase în funcţia de director executiv, 
chiar dacă el păstrase controlul efectiv. Ştia că Victor era 

înnebunit de această constrângere, că era nerăbdător să 
conducă firma, însă Haldane considera această nerăbdare ca o 
calitate în plus. Orice om de valoare dorea să arate ce poate, iar 
un om hămesit îşi păstra spiritul competitiv. 

In seara aceea, era rândul lui Mercer Haldane să fie înnebunit. 

Cu un an în urmă, un nou revizor contabil raportase existenţa 
unor cheltuieli pentru cercetare şi dezvoltare care păreau stranii. 
Omul fusese îngrijorat, chiar nervos. Era imposibil să urmărească 
circulaţia fondurilor pentru un proiect până la faza finală. 
Haldane pusese îngrijorarea omului pe seama nefamiliarizării lui 
cu complicațiile legislative referitoare la cercetare şi dezvoltare 
în industria farmaceutică. Dar Haldane era şi un preşedinte 
prudent, aşa că angajase o firmă de audit din exterior pentru a 
efectua o revizie contabilă în profunzime. 

Rezultatul era alarmant. In urmă cu două zile, Haldane primise 
raportul. Dintr-o structură complexă de mici nereguli, greu de 
observat - costuri excedentare, lipsuri, documente de transfer, 
împrumuturi, costuri mărite pentru aprovizionare şi reparaţii, 
pierderi din furtişaguri, scurgeri şi risipă de fonduri - reieşea că, 
din bugetul total alocat cercetării şi dezvoltării lipsea aproape un 
miliard de dolari, pe o perioadă de zece ani. Un miliard de dolari! 
In plus, aceeaşi sumă părea să fi fost acordată unui program- 
fantomă de care Haldane nu auzise niciodată. Analiza 
documentelor fusese extrem de complexă şi  revizorii 
recunoscusem că nu puteau fi absolut siguri de rezultatele lor. 
Dar adăugaseră că erau destul de siguri încât să solicite 
permisiunea de a-şi continua investigația. 

Haldane le mulţumise, le spusese că vor păstra legătura şi se 
gândise imediat la Victor Tremont. Nu credea nicidecum că un 
miliard de dolari se putea pierde din cauza unor mărunte găinării 
sau că Victor ar fi furat o asemenea sumă. Dar era posibil ca 
hămesitul său adjunct să organizeze un proiect de cercetare 
secret pe care să încerce să-l ascundă de Haldane. Da, asta ar 
putea să o creadă. N 

Pe moment nu acționa în nici un fel. Îl va întâlni pe Victor la 
biroul lui din New York înainte de dineul intim pe care îl organiza 
pentru consiliul de administraţie cu ocazia instruirii trimestriale. Il 
va confrunta pe Victor cu ceea ce aflase şi îi va cere o explicaţie. 
Intr-un fel sau altul, va descoperi dacă exista vreun program 
secret. Dacă era aşa, trebuia să-l concedieze pe Victor. Dar 
poate că proiectul merita să fie continuat. Dacă nu exista un 

asemenea program şi Victor nu putea explica lipsa miliardului, îl 
va concedia pe loc. 

Haldane oftă. Situaţia în legătură cu Victor era tragică, dar, în 
acelaşi timp, simţea o nerăbdare care îi accelera bătăile inimii. 
De ani de zile se descurca de minune, însă tot se mai bucura 
când era vorba despre o luptă adevărată. Mai ales una pe care 
ştia că o va câştiga. 

Auzind cum urca ascensorul lui particular, străbătu biroul 
elegant cu vedere asupra părţii de sud a oraşului, până la 
Battery şi golf. Işi turnă un deget din cel mai bun coniac şi se 
întoarse la birou. Deschise o cutie cu trabucuri, alese unul, îl 
aprinse şi trase un fum lung, cu miros plăcut, în vreme ce liftul se 
opri şi Victor Tremont cobori în ţinută de gală. Haldane întoarse 
capul. 

— Bună seara, Victor. Toarnă-ţi un coniac. 

Tremont se uită la el când se aşeză în spatele biroului 
impunător, fumând o ţigară de foi. 

— Pari solemn în seara asta, Mercer. E vreo problemă? 

— la-ţi coniacul şi-o să discutăm. 

Tremont îşi turnă puţin din coniacul vechi, luă un trabuc, se 
aşeză într-un fotoliu confortabil din piele în faţa lui Haldane şi 
încrucişă picioarele. Surâse. 

— Păi, să nu ne pierdem preţiosul nostru timp. Trebuie să 
conduc o doamnă la dineu. Cu ce am greşit? 

Haldane se zbârli. Fusese provocat. Hotări să renunţe la 
menajamente şi să-l pună pe Victor la locul lui: 

— Se pare că lipseşte în mod inexplicabil suma de un miliard 
de dolari. Ce-ai făcut, Victor - ai furat-o sau ai deturnat-o spre 
vreun plan nebunesc? 

Tremont sorbi din coniac, întoarse trabucul pentru a-i examina 
scrumul şi dădu din cap de parcă s-ar fi aşteptat la o asemenea 
întrebare. Lumina lămpii de birou arunca umbre pe chipul său 
prelung, aristocratic. 

— Revizia contabilă secretă. Mă gândeam eu că despre asta 
trebuie să fie vorba. Ei bine, răspunsul e simplu: nu... şi da. N-am 
furat banii. l-am deturnat spre un proiect propriu. 

Haldane îşi stăpânea cu greu furia. 

— De cât timp durează treaba asta? 

— O, aş zice că de vreo zece ani sau cam aşa. A început la 
vreo doi ani după ce m-ai trimis în expediţia aia de cercetare în 
Peru, pe când lucram în laboratorul central. Iti aminteşti? 

— Un deceniu! Imposibil! Nu puteai să mă prosteşti atâta 
vreme. De fapt, ce... 

— O, ba puteam şi am făcut-o. Nu singur, bineînţeles. Am 
format o echipă în interiorul companiei. Din cei mai buni oameni 
pe care-i avem. Au înţeles câte miliarde se pot câştiga de pe 
urma ideii mele şi s-au înhămat la treaba asta. Puţină 
ingeniozitate contabilă, ajutor de la serviciul de securitate, câţiva 
cercetători valoroşi, propriul meu laborator, mult devotament, 
colaborare cu nişte oameni din guvern şi armată şi voila! 
- Proiectul Hades. Conceput, planificat, dezvoltat şi gata să fie 
pus în aplicare. Victor Tremont zâmbi din nou şi îşi flutură ţigara 
de foi ca pe o baghetă magică. In câteva săptămâni - cel mult 
câteva luni - echipa mea şi Blanchard vor face miliarde. Poate 
sute de miliarde. Toţi se vor îmbogăţi eu, echipa mea, consiliul 
de administraţie, deţinătorii de acţiuni... şi, desigur, tu. 

Haldane rămăsese cu trabucul suspendat în aer. 

— Eşti nebun. 

Tremont râse. 

— Nu prea. Doar un bun om de afaceri care a văzut 
posibilitatea unor profituri uriaşe. 

— Nebun şi bun de trimis la puşcărie! i-o întoarse Haldane. 

Tremont înălţă mâna. 

— Calmează-te, Mercer. Nu vrei să ştii ce înseamnă Proiectul 
Hades? De ce o să ne facă pe toţi putred de bogaţi, inclusiv pe 
tine, în pofida lipsei tale de recunoştinţă? 

Mercer Haldane ezita. Tremont recunoştea că folosise 
fondurile companiei pentru o cercetare secretă. Va trebui 
terminat şi, probabil, trimis în judecată. Dar era şi un bun 
chimist, iar din punct de vedere legal, proiectul aparţinea 
companiei Blanchard. Poate că ar aduce un mare profit. La urma 
urmei, în calitate de preşedinte şi director executiv, era obligaţia 
lui să protejeze şi să diversifice obiectivele companiei. Aşa că 
Haldane înclină capul albit. 

— Nu prea văd cum ar schimba asta situaţia, Victor, iar care e 
geniala ta lovitură? 

— Când m-ai trimis în Peru, acum treisprezece ani, am găsit 
un virus ciudat într-o regiune izolată. Era letal, fatal în 
majoritatea cazurilor. Dar exista un trib care avea un tratament: 
membrii lui beau sângele unei anumite specii de maimuţă, 
purtătoare a bolii. Am fost intrigat, aşa că am adus în ţară probe 
de virus prelevate de la victime, ca şi mostre de sânge de la mai 

multe specii de maimuţă. Ce-am descoperit era uimitor, însă mai 
degrabă de-o relevanţă logică. 

Haldane îl privea cu atenţie. 

— Continuă. 

Victor Tremont bău îndelung din coniac, plescăi din buze de 
plăcere şi-i zâmbi şefului său peste buza paharului. 

— Maimuţele erau infectate de acelaşi virus ca şi oamenii. Dar 
se întâmplă ceva ciudat. Virusul zace amorţit în corpul gazdei 
sale, aşa cum acţionează virusul HIV înainte de-a deveni SIDA. A, 
poate o febră minoră, dureri de cap, alte dureri bruşte şi 
trecătoare, dar nimic letal până când, aparent spontan, se 
produce o mutație care provoacă simptomele unei răceli grave 
sau ale unei gripe de intensitate medie, vreme de două 
săptămâni, apoi devine letal, atât pentru oameni, cât şi pentru 
maimuțe. Totuşi şi-aici e cheia, atacă mai devreme şi mult mai 
puţin violent la maimute. Multe supraviețuiesc, iar sângele lor e 
plin cu anticorpi ce neutralizează virusul mutant. Indienii au aflat 
treaba asta, presupun că din experienţă sau din întâmplare, aşa 
că, atunci când se îmbolnăvesc, beau sângele şi se vindecă. Mă 
rog, în majoritatea cazurilor, dacă beau sângele acelei anumite 
specii de maimuţă. 

Tremont se aplecă în faţă. 

— Frumuseţea acestei simbioze e faptul că, indiferent cum se 
transformă virusul, mutaţia apare întotdeauna mai întâi la 
maimuțe, ceea ce înseamnă că anticorpii sunt oricând disponibili 
pentru orice mutație. Nu-i asta o mică minune a naturii? 

— Nemaipomenit, replică Haldane pe un ton sec. Dar nu văd 
nici o sursă de profit în povestea ta. Virusul ăsta se află şi în 
regiuni unde nu există tratament natural? 

— Absolut nicăieri, pe cât putem fi de siguri. Asta-i esenţa 
Proiectului Hades. 

— Lămureşte-mă. Te rog. De-abia aştept. 

Tremont râse. 

— Eşti sarcastic. Toate la timpul lor, Mercer. 

Se ridică şi se duse către bar. Işi mai turnă o porţie din 
coniacul fin al preşedintelui. Apoi se aşeză din nou, picior peste 
picior. 

— Sigur, nu puteam importa cu uşurinţă milioane de maimuțe 
pe care să le omorâm ca să le luăm sângele. Ca să nu mai spun 
că nu toate speciile produc anticorpi, iar sângele s-ar deteriora 
oricum foarte repede. Aşa că am izolat întâi virusul şi anticorpii 

din sânge. Pe urmă a trebuit să stabilim metode pentru o 
producţie pe scară largă şi să oferim o gamă suficient de mare 
pentru a face faţă diverselor mutații spontane ce apar între timp. 

— Presupun că o să-mi zici că aţi făcut toate astea. 

— Bineînţeles. Am izolat virusul şi am fost pregătiţi pentru 
producţie încă din primul an. Restul a durat diverse perioade de 
timp, iar antiserul recombinat l-am finalizat de-abia anul trecut. 
Acum avem milioane de unităţi gata de livrare. A fost patentat ca 
tratament pentru virusul maimuţei, fără a menţiona, desigur, 
virusul uman. Asta va părea să fie un dram de noroc. Costurile 
noastre au fost umflate şi bine rotunjite ca să putem cere un preţ 
mai mare publicului. Am solicitat şi aprobarea Oficiului pentru 
Controlul Alimentelor şi Medicamentelor. 

Lui Haldane nu-i venea să creadă. 

— Nu aveţi aprobarea OCAM? 

— Când o să se declanşeze epidemia, o să obţinem imediat 
aprobarea. 

— Când o să se declanşeze? fu rândul lui Haldane să râdă. 
Batjocoritor. Ce epidemie? Vrei să spui că nu există epidemie 
pentru care să fie folosit virusul tău? Doamne, Victor... 

Tremont zâmbi. 

— Va exista una. 

Haldane îl privi atent. 

— Va exista? 

— Au fost recent şase cazuri în Statele Unite, dintre care trei 
au fost tratate în secret cu serul nostru. Cele mai multe victime 
de aici au căzut la pat, plus că existau deja peste o mie de morţi 
în străinătate. In câteva zile, întreaga planetă va afla ce are de 
înfruntat. N-o să fie prea plăcut. 

Mercer Haldane încremenise în fotoliu. Uitase de coniac. 
Chiştocul trabucului ardea tăblia biroului, acolo unde căzuse din 
scrumieră. Tremont aştepta, continuând să zâmbească. Părul 
său, de un cenuşiu metalizat şi tenul bronzat luceau în lumina 
lămpii. Când Haldane vorbi în cele din urmă, asprimea vocii lui 
era greu de suportat chiar şi pentru Tremont. Dar glasul 
preşedintelui era stăpânit: 

— Există o parte a acestui plan despre care nu mi-ai vorbit. 

— Probabil, zise Tremont. 

— Despre ce-i vorba? 

— N-ai vrea să afli. 

Haldane medita o vreme asupra acestei replici. 

— Nu, n-o să meargă. O să ajungi la închisoare, Victor. N-o să 
mai lucrezi niciodată. g 

— Acordă-mi puţină încredere. In plus, eşti vârât în treaba asta 
la fel de adânc ca şi mine. 

Haldane înălţă uimit din sprâncenele albe. 

— Nu se poate...! 

Tremont chicoti: 

— Ce dracu’, eşti chiar mai adânc vârât. Spatele meu e 
acoperit. Toate ordinele, toate rechiziţiile şi toate cheltuielile au 
fost aprobate şi semnate de tine. Tot ce-am făcut noi are 
autorizaţia ta scrisă. Cele mai multe sunt autentice, pentru că, 
atunci când eşti iritat, semnezi documente doar ca să le vezi 
dispărând de pe biroul tău. Eu le puneam acolo, tu le semnai şi 
mă dădeai afară ca pe un şcolar. Celelalte sunt nişte falsuri pe 
care nimeni n-o să le depisteze. Unul dintre oamenii mei 
cunoaşte un expert. 

Ca un bătrân leu atent la capcane, Haldane îşi reprimă 
indignarea faţă de caracterul ascuns al lui Tremont. Işi studie în 
schimb protejatul, evaluând valoarea potenţială a celor 
dezvăluite de el. Mai mult în silă, Haldane trebuia să admită că 
profiturile puteau fi astronomice, iar el ar fi avut grijă să-şi 
primească partea. In acelaşi timp, încerca să descopere o fisură, 
o eroare ce ar fi putut duce la prăbuşirea întregului plan. 

Până la urmă o găsi: 

— Guvernul o să vrea să treacă la producţia de masă a 
tratamentului tău. Să-l ofere lumii. Ţi-l vor lua. Interes naţional. 

Tremont dădu din cap: 

— Nu. N-ar putea produce serul fără să le dăm noi detaliile şi 
nimeni altcineva nu are utilajele de producţie necesare. Şi 
oricum n-ar încerca să ne ia tratamentul. Mai întâi, pentru că noi 
o să avem un stoc suficient pentru a rezolva problema, în al 
doilea rând, nici un guvern american n-o să ne refuze un profit 
rezonabil. Asta-i numele jocului pe care-l propovăduim în lume, 
nu? Trăim într-o societate capitalistă, iar noi practicăm pur şi 
simplu un capitalism de calitate. In plus, panica e atât de mare, 
încât lucrăm neîntrerupt ca să salvăm omenirea, aşa că ne 
merităm răsplata. Desigur, cum ziceam, noi am umflat costurile 
de cercetare, dar ei n-or să se uite prea atent la asta. Profitul va 
fi uluitor. 

Haldane se strâmbă. 

— O să fie deci o epidemie. Presupun că singurul lucru bun e 

faptul că ai tratamentul. Poate că nu se vor pierde prea multe 
vieţi. 

Tremont observă cinismul folosit de Haldane pentru a se 
convinge singur să capituleze. Ca de fiecare dată, Tremont 
anticipase corect reacţia şefului său. Acum îşi plimba încet 
privirea prin biroul preşedintelui, de parcă ar fi vrut să reţină 
fiecare amănunt. 

Işi aţinti din nou ochii asupra fostului său mentor, iar chipul lui 
căpătă o expresie rece şi distantă. 

— Insă, pentru ca totul să funcţioneze bine, trebuie să preiau 
eu conducerea. De aceea, la întrunirea de mâine a consiliului de 
administraţie, tu o să-ţi dai demisia. O să-mi încredinţezi mie 
conducerea companiei. Eu o să fiu preşedintele comitetului 
executiv, cu puteri depline. Tu poţi să rămâi, dacă vrei, 
preşedintele consiliului de administraţie. Poţi avea chiar contacte 
mai frecvente cu operaţiunile zilnice decât orice alt membru al 
consiliului. Dar într-un an te vei retrage la pensie, cu o foarte 
generoasă primă de despărţire, iar eu o să preiau şi conducerea 
consiliului de administraţie. 

Haldane făcu ochii mari. Bătrânului leu, gata oricând de luptă 
cândva, i se tociseră colții. Nu anticipase o asemenea situaţie şi 
era şocat. Il subestimase pe Tremont. 

— Şi dacă refuz? 

— Nu poţi. Patentul e pe numele societăţii mele de acţiuni, eu 
fiind principalul acţionar, autorizată de Blanchard pentru un 
onorariu substanţial. Apropo, chiar tu ai aprobat acordul ăsta, cu 
ani în urmă, aşa că e perfect legal. Dar nu-ți face griji. Vor fi 
destui bani pentru Blanchard, iar pentru tine, o primă 
consistentă. Consiliul de administraţie şi acţionarii vor fi în extaz 
văzând profiturile, fără a mai vorbi despre impactul asupra 
publicului. O să fim eroii ce vor reuşi să salveze lumea de la un 
dezastru apocaliptic mai periculos decât ciuma neagră. 

— Imi tot subliniezi câţi bani o să fac eu. Dacă rămân aici sau 
dacă plec. Nu văd nici un motiv pentru care să plec. O să conduc 
eu compania şi o să mă asigur că tu vei fi recompensat financiar. 

Tremont chicoti, amuzat de imaginea sa de salvator, făcând în 
acelaşi timp o avere demnă de regele Midas. Apoi întoarse 
privirea spre Haldane cu un aer sumbru. 

— Proiectul Hades o să fie un succes uluitor, cel mai mare pe 
care l-a avut vreodată Blanchard. Dar, chiar dacă pe hârtie tu ai 
aprobat totul, în realitate nu cunoşti nimic despre el. Dacă ai 

încerca să preiei controlul, în cel mai bun caz, ai face o figură de 
prost. In cel mai rău, ţi-ai dezvălui incompetenţa. Toată lumea o 
să te suspecteze că încerci să-ţi însuşeşti rezultatele muncii 
mele. În momentul acela aş putea cere consiliului şi acţionarilor 
să te dea afară în cinci minute. 

Haldane răsuflă zgomotos. Nici în cele mai cumplite coşmaruri 
ale sale nu se aşteptase la aşa ceva. Evenimentele îl prinseseră 
într-o încleştare de fier, iar el pierduse controlul situaţiei. ÎI 
copleşea un sentiment de neputinţă, senzaţia că era un peşte ce 
se zvârcoleşte într-o plasă impenetrabilă. Nu ştia ce ar putea 
spune. Tremont avea dreptate. Doar un tâmpit ar mai opune 
rezistenţă acum. Era mai bine să intre în joc şi să câştige o pradă 
uşoară. De îndată ce ajunse la concluzia asta, se simţi mai bine. 
Nu bine, ci mai bine. Dădu din umeri. 

— Păi atunci să mergem la dineu. 

Tremont râse. 

— Asta-i Mercer pe care-l ştiu eu. Curaj! O să fii bogat şi 
celebru. 

— Sunt deja bogat. Pe faimă nu dau doi bani. 

— Obişnuieşte-te cu ideea asta. O să-ţi placă. Gândeşte-te la 
toţi foştii preşedinţi cu care o să poţi juca golf. 

Ora 4:21 p.m. 
San Francisco, California 


Folosind cartea de credit a lui Zellerbach, Smith şi Marty sosiră 
într-un avion închiriat la Aeroportul Internaţional San Francisco la 
sfârşitul după-amiezei de vineri. Preocupat de nevoia lui Marty 
de medicamente, Smith închirie imediat o maşină, se duseră 
împreună în centru şi găsiră o farmacie. Vânzătorul îl sună pe 
doctorul lui Marty la casa lui din Washington, pentru autorizaţie, 
însă medicul insistă să vorbească direct cu Marty. În vreme ce 
prietenul lui stătea de vorbă, Smith asculta pe o derivație. 

Doctorul era formal şi încordat, punând întrebări fără 
importanţă. In cele din urmă dori să afle dacă Marty era cu 
colonelul Smith. Tresărind, Smith înşfacă receptorul din mâna lui 
Marty şi închise ambele telefoane. 

Farmacistul se  încruntă nedumerit în spatele tejghelei 
prevăzute cu geam, iar Smith îi explică lui Marty cu voce joasă: 

— Medicul tău încerca să te reţină pe loc. Poate ca să dea timp 
FBl-ului ori serviciului secret al armatei să ajungă aici şi să mă 
aresteze. Ori poate pentru ucigaşii de la casa ta, iar noi ştim ce- 
ar face ăştia. 

Speriat, Marty făcu ochii mari. 

— Farmacistul i-a dat numele drogheriei şi i-a spus unde se 
află. Acum ştie şi doctorul meu! 

— Aşa e. Şi mai ştie şi oricine a ascultat telefonul doctorului. 
Să mergem. 

leşiră în grabă. Efectul pilulelor pe care le luase Marty se 
atenua şi trebuia să păstreze ultima doză pentru a doua zi 
dimineaţa şi pentru lungul drum pe care îl aveau de făcut. Marty 
bombănea, mergând aproape de Smith. Se resemna să-l urmeze 
prin magazine, unde cumpărară haine şi alte lucruri de trebuinţă, 
apoi mâncă în silă într-un restaurant italian din North Beach, pe 
care Smith şi-l amintea dintr-o scurtă detaşare la Presidio, pe 
când acolo se afla o bază militară activă. Insă informaticianul 
genial devenea tot mai agitat şi limbut. 

La căderea nopţii, luară o cameră la Mission Inn, la capătul lui 


163 


Mission Street. Ceaţa cuprinsese locul, învârtejindu-se în jurul 
lămpilor de felinar şi ridicându-se deasupra ferestrelor ce dădeau 
spre golf. 

Marty nu remarcă nimic din farmecul zonei sau din avantajele 
micului motel. 

— Nu mă poţi supune chinului în această cameră medievală 
de tortură, Jon. Cine naiba ar fi atât de idiot încât să vrea să 
doarmă într-o asemenea carceră odioasă? Ceaţa se simţea până 
în cameră. O să mergem la Stanford Court. E cel puţin 
prezentabil şi aproape locuibil. 

Era unul dintre legendarele hoteluri de mare clasă din San 
Francisco. 

Smith era uimit. 

— Ai mai stat acolo? 

— O, de mii de ori! zise Marty cu o exagerare entuziastă ce-l 
avertiză pe Smith că începea să-şi piardă controlul. Acolo am 
închiriat un apartament când m-a luat tatăl meu la San 
Francisco. Am fost subjugat de farmecul locului. Mă jucam de-a 
v-aţi ascunselea în hol cu comisionarii. 

— Şi toată lumea ştie că acolo tragi când mergi la San 
Francisco? 

— Sigur. 

— Du-te şi-acum acolo dacă nu-ţi pasă că te vor găsi violenţii 
noştri amici. 

Marty bătu imediat în retragere: | 

— Of, bietul de mine. Ai dreptate. Aia trebuie să fi ajuns deja 
la San Francisco. Suntem în siguranţă în haznaua asta? 

— Asta-i poanta. E un loc izolat şi la recepţie am declarat nişte 
nume false. Stăm aici doar o noapte. 

— N-am de gând să dorm nici o clipă. Marty refuză să-şi 
scoată hainele ca să se culce. Ne-ar putea ataca în orice clipă. 
Sunt sigur că nu am de gând să fiu văzut alergând pe stradă în 
pijama, cu bestiile alea sau cu FBl-ul pe urmele mele. 

— Trebuie să dormi bine. Mâine avem de făcut un drum lung. 

Dar Marty nici nu voia s-audă. In timp ce Smith se rădea şi se 
spăla pe dinţi, el propti spătarul unui scaun sub clanţa singurei 
uşi. Apoi rupse un ziar şi mototoli bucăţile de hârtie pe care le 
puse în faţa uşii. 

— Aşa. Acum nu se mai pot furişa fără zgomot peste noi. Am 
văzut asta într-un film. Detectivul îşi pusese pistolul pe masa de 
lângă pat ca să poată ajunge repede la el. O să faci şi tu la fel cu 

revolverul tău, Jon, nu-i aşa? 

— Da, dacă asta te linişteşte. Smith ieşi din baie ştergându-se 
pe faţă. Hai la culcare. 

După ce Smith se strecură sub pătură, Marty se întinse 
îmbrăcat pe patul de lângă el. Privea în tavan, cu ochii larg 
deschişi. Deodată se uită la Smith: 

— De ce ne aflăm în California? 

Smith stinse veioza de pe măsuţa de noapte. 

— Ca să ne întâlnim cu un om care ne poate ajuta. Trăieşte în 
Sierra, lângă Yosemite. 

— Corect. Sierra. Ţinutul modocilor. Ştii povestea căpitanului 
Jack şi-a lui Şuvoi de Lavă? Asta era un şef grozav al modocilor, 
iar modocii au fost puşi în aceeaşi rezervaţie cu inamicii lor 
vicleni, klamaţii. In camera întunecată, Marty se lansă într-o 
reverie entuziastă a imaginaţiei lui dezlănţuite. Până la urmă, 
modocii au ucis nişte albi, aşa că a venit armata cu tunul după 
ei! Erau doar vreo zece împotriva unui regiment întreg. Şi... 

Relată fiecare amănunt al nedreptăţii pe care armata i-o 
făcuse nevinovatului şef al modocilor. Descrise în continuare 
epopeea Şefului Joseph şi a lui Nez Perce la Washington şi Idaho, 
ca şi nesăbuitul lor atac în numele libertăţii împotriva unei 
jumătăţi din armata Statelor Unite. Inainte de-a termina de 
recitat ultimul discurs sfâşietor al lui Joseph, îşi întoarse brusc 
capul spre uşă. i: 

— Sunt pe coridor! /i aud! la-ţi arma, Jon! 

Smith sări din pat, înşfacă Beretta şi încercă să treacă fără 
zgomot printre hârtiile mototolite, ceea ce era imposibil. Ascultă 
la uşă. Inima îi bubuia în piept. 

Stătu cu urechea lipită de uşă timp de cinci minute. 

— Nici un sunet. Eşti sigur că ai auzit ceva, Marty? 

— Absolut. Indiscutabil. 

Flutura mâinile prin aer. Şedea în capul oaselor, cu spatele 
ţeapăn, cu chipul înfiorat. 

Smith se ghemui, căutând o poziţie mai comodă. Continuă să 
asculte încă o jumătate de oră. Oameni veneau şi plecau. Se 
auzeau discuţii şi, uneori, râsete. Intr-un târziu dădu din cap: 

— Nu e nimic. Hai să ne culcăm. 

Porni printre hârtiile foşnitoare spre patul lui. 

Marty se calmase şi tăcea, întins pe spate. Zece minute mai 
târziu începu să relateze entuziast istoria cronologică a 
războaielor indienilor încă de pe vremea regelui Philip, în secolul 

şaptesprezece. 

Apoi auzi iarăşi paşi. A _ 

— E cineva la uşă, Jon! Impuşcă-i. Impuşcă-i. Până să spargă 
uşa! Impuşcă-i! 

Jon alergă la uşă. Dar nu se auzi nimic afară. Pentru Smith era 
ultima picătură. Marty va inventa mari pericole şi va relata 
poveşti din istoria de început a Americii toată noaptea. Denatura 
tot mai grav realitatea şi, cu cât rămânea mai mult fără 
tratament, cu atât mai rău era pentru amândoi. 

Smith se ridică iarăşi din pat. A 

— În regulă, Marty, ar fi bine să-ţi iei ultima doză. Îi zâmbi cu 
blândeţe. Trebuie să avem încredere că o să găsim altele mâine, 
când o să ajungem la Peter Howell. Până atunci, amândoi avem 
nevoie de odihnă. 

Mintea lui Marty zumzăia şi scotea scântei. Cuvinte şi imagini 
se derulau cu o viteză ameţitoare. Auzea vocea lui Jon ca de la 
mare distanţă, de parcă i-ar fi separat un continent. Apoi îl văzu 
pe vechiul său prieten şi zâmbetul lui. Jon voia ca el să-şi ia 
medicamentul, însă fiinţa sa lăuntrică blestema acest lucru. 
Detesta să părăsească lumea aceasta palpitantă, unde 
evenimentele se petreceau cu repeziciune şi cu mari emoţii. 

— Marty, uite medicamentul. 

Smith se opri lângă el cu un pahar de apă într-o mână şi 
temuta pilulă în cealaltă. 

— Aş prefera să călăresc o cămilă pe cerul înstelat şi să beau 
limonada albastră. Tu nu? Nu ţi-ar plăcea să asculţi zânele 
cântând la harfele lor de aur? N-ai prefera să stai de vorbă cu 
Newton şi Galilei? 

— Mart! Mă auzi? la-ţi, te rog, pastila. 

Marty privi în jos spre Jon, care se ghemuise în faţa lui cu un 
aer serios şi îngrijorat. li plăcea Jon din mai multe motive, dar nici 
unul nu părea acum important. Smith spuse: 

— Ştiu că ai încredere în mine, Marty. Trebuie să mă crezi 
când îţi spun că te-am lăsat prea mult timp fără medicamente. E 
timpul să-ţi revii. 

Marty vorbi cu o grabă îndurerată: 

— Nu-mi plac pastilele. Când le iau, nu sunt eu. Nu mai sunt 
deloc aici! Nu pot gândi, fiindcă nu există „eu” care să 
gândească! 

— E greu, ştiu, admise Smith cu compasiune. Dar nu vrem ca 
tu să depăşeşti limita. Când nu te tratezi mai mult timp, o iei 

puţin razna. 

Marty dădu înfuriat din cap. 

— Au încercat să mă înveţe cum să mă port „norma!” cu 
oamenii aşa cum ai învăţa pe cineva să cânte la pian! Să rețin 
normalitatea! „Priveşte-l în ochi, dar nu te holba.” „întinde mâna 
când întâlneşti un bărbat, dar pe o femeie las-o să întindă mâna 
prima.” Imbecilităţi! Am citit despre un tip care a pus corect 
problema: „Putem învăţa să ne prefacem că acţionăm precum 
ceilalţi, dar în realitate nu înţelegem sensul acestui demers”. Eu 
nu-i înţeleg rostul, Jon. Eu nu vreau să fiu normal! 

— Nici eu nu vreau să fii „normal”. Imi plac nebunia şi geniul 
tău. Fără astea n-ai fi acel Marty pe care-l cunosc eu. Dar trebuie 
să-ţi menţinem un anume echilibru, aşa că nu urca prea sus în 
stratosferă ca să nu te mai putem aduce înapoi. După ce 
ajungem mâine la Peter, poţi renunţa din nou la pastile. 

Marty rămăsese cu privirea pierdută. Mintea lui făcea tumbe 
printre numere şi algoritmi. Işi dorea cu înfocare libertatea 
gândurilor lui neîncătuşate, dar ştia că Jon avea dreptate. Incă se 
mai controla, deşi foarte puţin. Nu voia să rişte să cadă peste 
marginea abisului. Oftă. 

— Jon, eşti tare. Imi cer scuze. Dă-mi blestemata aia de 
pastilă. 

După douăzeci de minute, amândoi dormeau duşi. 


Ora 12:06 a.m., sâmbătă, 18 octombrie 
Aeroportul Internaţional San Francisco 


Nadal al-Hassan cobori din avionul DE-10 al cursei de noapte 
de la New York şi intră în sala de aşteptare a aeroportului. 
Bărbatul obez care îl întâmpină, îmbrăcat într-un costum uzat, 
nu-l văzuse niciodată, dar nici un alt pasager nu semăna cu 
descrierea ce-i fusese făcută. 

— Eşti al-Hassan? 

Al-Hassan îl privi cu dezgust pe omul cu aspect ponosit. 

— Eşti de la agenţia de detectivi? 

— Te-ai prins. 

— Ce ai de raportat? 

— FBI ne-a îndrumat la tipii de la farmacie, da' ăla nu ştie 
decât că erau doi şi c-au plecat cu un taxi. Verificăm firmele de 
taxiuri, ca şi poliţia locală şi ăia de la FBI. In plus, hoteluri, 

moteluri, camere cu chirie, agenţii de-nchiriat maşini şi alte 
farmacii. Pân-acu', nimic. Nici poliţia, nici FBl-ul n-a făcut mai 
mult. 

— Voi sta la hotelul Monaco, lângă Union Square. Când afli 
ceva, sună-mă. 

— Vrei să-l căutăm toată noaptea? 

— Până când îi găsiţi, voi sau poliţia. 

Bărbatul neîngrijit dădu din umeri. 

— Sunt banii dumitale. 

Al-Hassan luă un taxi până la recent renovatul hotel din 
centrul oraşului, care avea un hol mic, elegant şi un restaurant 
decorat în stilul european al anilor douăzeci. De îndată ce 
rămase singur în cameră, telefonă la New York şi raportă tot ce 
aflase de la şleampătul detectiv. Al-Hassan spuse: 

— Nu poate folosi relaţiile din armată. li supraveghem pe toţi 
prietenii lui Smith şi Zellerbach, ca şi pe toţi cei care au vreo 
legătură cu victimele virusului. 

— Dacă e nevoie, angajează altă agenţie de detectivi, ordonă 
Victor Tremont din camera sa de hotel de la New York. Xavier a 
aflat ce făcea acest Zellerbach pentru el. li spuse ce se 
descoperise în fişierele lui Marty. Se pare că Zellerbach a găsit 
referatul lui Giscours şi a dat peste rapoartele din Irak în legătură 
cu virusul. Smith a înţeles probabil că noi avem virusul şi-acum 
vrea să ştie ce-o să facem cu el. Individul nu mai e doar o 
potenţială ameninţare, a devenit un pericol! 

Vocea lui al-Hassan sună promiţător: 

— Nu pentru multă vreme. 

— Ţine legătura cu Xavier. Acest Zellerbach a încercat să dea 
de urma telefonului pe care mi l-a dat Russell. Ne aşteptăm să 
mai încerce. Xavier supraveghează computerul lui Zellerbach. 
Dacă individul îl foloseşte, Xavier îl va ţine conectat până când 
poliţia din Long Lake va depista postul telefonic. 

— O să sun la Washington şi o să-i dau numărul telefonului 
meu mobil. 

— L-ai localizat pe Bill Griffin? 

Al-Hassan tăcu, încurcat. Apoi zise: 

— N-a luat legătura cu nimeni de când l-am însărcinat să-l 
ucidă pe Smith. 

Glasul lui Tremont plesni ca un bici: 

— Incă nu ştii unde-i Griffin? Incredibil! Cum poţi să-ţi pierzi 
unul din oameni? 

Victor Tremont era unul dintre puţinii păgâni din ţara aceea 
fără Dumnezeu pe care îi respecta, iar Tremont avea dreptate. Ar 
fi trebuit să-l vegheze mai atent pe fostul agent FBI. Respectuos, 
Al-Hassan vorbi pe un ton grav: 

— Ne ocupăm cu căutarea lui Griffin. Pentru mine e o 
chestiune de onoare să-l găsim cât mai repede. 

Tremont tăcea, încercând să se calmeze. Intr-un târziu spuse: 

— Xavier mi-a spus că Martin Zellerbach a căutat şi cea mai 
recentă adresă a lui Griffin, evident pentru Smith. După cum 
sugerai, trebuie să existe vreo legătură pe undeva. Acum avem 
dovada. 

— E interesant că Bill Griffin n-a făcut nici o încercare să-l 
contacteze pe Jon Smith sau să se apropie de el. Pe de altă 
parte, Smith a vizitat-o ieri, la Georgetown, pe fosta soţie a lui 
Griffin. 

Tremont medita la cele aflate. 

— Poate că Griffin face un joc dublu. S-ar putea întâmpla ca el 
să fie cel mai periculos duşman al nostru sau cea mai utilă armă. 
Găseşte-l! 


Ora 7:00 a.m. 
Districtul Mission, San Francisco 


Marty şi Smith se treziră şi părăsiră motelul pe la ora şapte, 
înjur de opt trecuseră de sclipitorul golf San Francisco şi se 
îndreptau spre est pe 1-580. După Lathrop, traversară 
autostrăzile 99 şi 120, o luară către sud, printre pământurile 
fertile ale fermelor până la Merced, unde se opriră să ia micul 
dejun. Apoi cotiră din nou spre est, direct către Yosemite, pe 
autostrada 140. Ziua era rece, dar însorită, Marty era calm şi, pe 
măsură ce urcau, cerul părea să devină de un albastru tot mai 
transparent. 

Urcară drept spre vârful de nouă sute de metri Mid Pines, 
trecură pe lângă învolburatul râu Merced şi intrară în parcul 
naţional pe la El Portal. Marty privea tăcut pe geam. După ce 
străbătură şase sute de metri pe lângă râul ce curgea năvalnic şi 
prin celebra vale, privirea lui continua să absoarbă uimitoarea 
privelişte montană. 

— Cred că am pierdut mult stând în casă, hotărî el. E o 
frumuseţe indescriptibilă. 

— Şi puţini oameni care să tulbure peisajul. 

— Jon, mă cunoşti prea bine. 

Trecură pe lângă şuvoiul înalt al cascadei Bridal Veil, 
înceţoşată de o pâclă de stropi fini şi pe lângă stâncile verticale 
ale muntelui El Capitan. In depărtare se aflau legendarul Half 
Dome şi Cascada Yosemite. lIntoarseră brusc pe bifurcația 
nordică a drumului din vale şi continuară să meargă pe Big Oak 
Fiat Road până la încrucişarea cu Tioga Road, aflat la mare 
altitudine, care era închis pentru trafic din noiembrie până în 
mai, deseori chiar până în iunie. Merseră mai departe spre est, 
prin porţiuni înzăpezite şi peisajul magnific al zonei înalte, 
sălbatice a munţilor Sierra Nevada. In sfârşit, o luară în jos pe 
panta estică, într-un ţinut mai uscat şi mai puţin împădurit. 

În timp ce coborau, Marty începu să cânte şlagăre country. 
Pilula îşi pierdea treptat efectul. Cu câţiva kilometri înainte ca 
Tioga Road să ajungă la autostrada 395 şi oraşul Lee Vining, 
Smith coti pe un drum îngust, asfaltat. Pe marginile acestuia se 
înălţau pante însorite, înverzite, cu garduri de sârmă ghimpată 
ce marcau limitele proprietăţilor particulare. Vite şi cai păşteau 
pe sub copacii ale căror siluete întunecate se profilau pe fundalul 
arămiu al munţilor. 

Marty începu să cânte: „Casă, casă de la munte, unde cerbul 
şi antilopa zburdă! Unde rareori auzi o vorbă proastă, unde cerul 
nu-i nicicând înnegurat!” 

Smith manevră maşina pe curbe ameţitoare, traversă mai 
multe pâraie pe nişte poduri şubrede din lemn şi ajunse la 
marginea unei râpe adânci, pe fundul căreia vuia un râu lat, 
traversat de un pod îngust de oţel, ducând spre o poiană şi o 
cabană ascunse printre pini americani şi cedri înmiresmaţi. 
Vârful înzăpezit de trei mii nouă sute de metri al muntelui Dana 
se înălța ca o santinelă în depărtare. 

In timp ce Smith parca maşina, Marty continua să zboare pe 
aripile fanteziei sale, stimulată de remarcabila varietate a 
peisajului - ocean, munţi şi păşuni. Dar acum înţelegea că se 
apropiaseră de destinaţie şi că era de aşteptat că va rămâne 
acolo. Să doarmă acolo. Poate să trăiască acolo o vreme. 

Smith ocoli maşina şi îi deschise portiera, iar el cobori fără 
tragere de inimă. Se dădu înapoi din faţa podului care se legăna 
încet în bătaia vântului. Viroaga pe care o traversa avea o 
adâncime de nouă metri. Marty anunţă: 

— N-o să pun piciorul pe drăcia asta şubredă. 

— Nu privi în jos. Haide, treci tu primul. Marty se ţinea strâns 
de balustrada podului. 

— De fapt, ce căutăm pe tărâmul ăsta pustiu? Nu se vede 
decât cocioaba aia de-acolo. 

In timp ce urcau pe poteca prăfuită, Jon spuse: 

— Omul nostru locuieşte acolo. 

Marty se opri. 

— Asta e destinaţia noastră? N-o să stau nici cinci secunde 
într-o chestie aşa de primitivă. Mă îndoiesc că are instalaţie 
sanitară. Sigur nu are electricitate, ceea ce înseamnă că n-are 
computer. Trebuie să am un computer! 

— Nu există nici ucigaşi, sublinie Smith şi nu te lua după 
aparenţe. 

Marty pufni. 

— Asta-i un clişeu. 

— Mergi mai departe. 

Când ajunseră la pini pătrunseră în umbra de sub ramurile 
groase ce se înălţau până în vârful copacilor. In aer plutea 
mireasmă de pin. In faţă, printre arborii înalţi, se zărea cabana 
tăcută. De câte ori se uita la ea, Marty scutura din cap, îngrozit. 

Deodată, un mârâit înfricoşător îi ţintui pe loc. 

O pumă adultă sări dintr-un copac din faţă şi se ghemuli la trei 
metri distanţă. Coada lungă plesnea aerul, iar ochii galbeni îi 
sticleau. 

— Jon! strigă Marty şi se întoarse să fugă. 

Smith îl prinse de braţ. 

— Aşteaptă. 

O voce cu accent englezesc se auzi de undeva din faţă: 

— Staţi pe loc, domnilor. Nu ridicaţi vreo armă şi n-o să vă 
rănească. Şi poate că nici eu. 

Ora 1:47 p.m. 
Lângă Lee Vining 
Sierra Nevada, California 


De pe veranda cu acoperişul lăsat ieşi în lumină un bărbat 
zvelt, de constituţie medie, ţinând în mână o puşcă automată de 
vânătoare. | se adresă lui Smith, însă nu îl slăbea din ochi pe 
Marty Zellerbach. 

— Nu mi-ai spus că vii cu cineva, Jon. Nu-mi plac surprizele. 

Marty şopti: 

— Eu aş pleca bucuros, Jon. 

Smith îl ignoră. Peter Howell nu era Marty Zellerbach. 
Mijloacele lui de apărare erau letale şi trebuia să le iei în serios. 
Vorbi calm cu bărbatul înarmat: N 

— Cheamă-ţi puma, Peter şi lasă arma jos. Il cunosc pe Marty 
de mai multă vreme decât te cunosc pe tine, iar acum am nevoie 
de amândoi. 

— Dar eu nu-l cunosc, replică bărbatul vânos la fel de calm. 
Asta e, nu? Vrei să spui că ştii totul despre el şi că-i curat? 

— Ca nimeni altul, Peter. 

Timp de un minut, Howell îl examina pe Marty cu ochii săi de 
un albastru deschis, reci, limpezi şi pătrunzători ca nişte raze X. 
În cele din urmă scoase un sunet aspru, ceva între un fluierat şi o 
tuse: 

— $3şş, Stanley, zise el blând. Bun băiat. Pleacă de-aici. Puma 
se întoarse şi se îndepărtă în spatele cabanei, uitându-se de 
câteva ori peste umăr de parcă spera să fie chemată înapoi ca să 
atace. 

Bărbatul lăsă puşca jos. Ochii lui Marty străluceau în timp ce 
privea marea felină depărtându-se. 

— Nu ştiam că pumele se pot dresa. Cum ai făcut? Are chiar şi 
nume. Ce minunat! Ştiai că regii africani dresau leoparzi pentru 
vânătoare? Şi în India dresau gheparzi... 

Howell îl opri: 

— Trebuie să stăm de vorbă înăuntru, să ştii. Nu se ştie 
niciodată cine ascultă. 

172 


Făcu semn cu arma şi se dădu la o parte ca să le facă loc să 
intre în cabană. Când trecu Smith pe lângă el, englezul ridică o 
sprinceană, arătând cu capul spre Marty. Smith îi răspunse 
făcând un semn afirmativ. 

lnăuntru, casa era mai spațioasă decât părea de afară şi 
dezminţea aspectul său rustic. Se opriră într-o cameră de zi 
dotată cu toate cele necesare, neavând nimic dintr-o locuinţă 
tradiţională, cu excepţia unui enorm şemineu din piatră 
necioplită. Mobilierul confortabil era cel al unei locuinţe 
englezeşti de ţară, cu fotolii din piele şi suveniruri din 
majoritatea războaielor secolului douăzeci. Pe pereţi, care nu 
erau împodobiţi cu arme, drapele militare sau fotografii înrămate 
cu soldați, erau expuse mai multe picturi uriaşe ale 
expresionismului abstract - de Kooning, Newman şi Rothko. 
Tablouri autentice, valorând o avere. 

Incăperea ocupa întreaga lăţime a cabanei, dar în stânga, 
ascunsă vederii din faţă, o aripă se întindea până spre pinii înalţi 
din spate. Casa era de fapt construită în formă de L, cea mai 
mare parte constituind-o latura lungă. In spatele primei uşi din 
holul aflat dincolo de camera de zi era un birou, utilat cu un 
computer de ultimul tip. 

Marty scoase un chiot de bucurie, Peter Howell îl privi 
repezindu-se într-acolo fără să-i mai bage în seamă. Howell 
întrebă încet: 

— Ce are? 

— Sindromul Asperger, răspunse Smith. E un geniu, mai ales 
în materie de electronică, dar printre oameni se simte infernal. 

— Nu mai ia medicamente acum? 

Smith încuviinţă. 

— A trebuit să plecăm în grabă de la Washington. Scuză-mă o 
clipă, vorbim pe urmă. 

Fără o vorbă, Howell se întoarse în camera de zi. Smith se 
duse la computer, unde Marty îi aruncă o privire plină de reproş. 

— De ce nu mi-ai spus că are un generator de curent? 

— La vederea pumei, mi-a ieşit asta din minte. 

Marty dădu din cap, înţelegător. 

— Stan-motanul e o puma. Ştiai că în China dresau tigrii 
siberieni ca să... 

— Vorbim mai târziu despre asta. 

Smith nu era atât de încrezător în siguranţa lor pe cât îi 
spusese lui Marty. 

— Poţi încerca să afli dacă Sophia a dat sau a primit vreun 
telefon deosebit? Şi să-l localizezi pe Bill Griffin? 

— Exact asta aveam de gând să fac. Trebuie doar să mă 
conectez cu unitatea mea centrală şi cu programul. Dacă 
echipamentul prietenului tău nu e la fel de primitiv ca şi locul 
unde trăieşte, mă apuc de treabă în câteva minute. 

— Nimeni nu se pricepe mai bine ca tine. 

Smith îl bătu pe umăr şi se întoarse, privindu-l cum se apleca 
peste consolă şi intra în lumea computerelor care îi aparţinea în 
întregime. Marty murmură pentru sine: 

— Cum e posibil ca o maşinărie aşa de slabă să aibă atâta 
putere? Mă rog, nu contează. Treaba o să meargă bine. 

Smith îl găsi pe Peter Howell aşezat lângă şemineu, curăţind o 
puşcă mitralieră din metal negru. Alături de el trosnea focul, 
prelingându-se cu flăcări aurii peste buşteni. Cu excepţia armei 
din mâinile englezului, era o imagine plăcută. Howell vorbi fără 
să ridice privirea: 

— Stai pe fotoliul ăla vechi, din piele. E confortabil. L-am 
cumpărat de la clubul meu atunci când am înţeles că o să devin 
incomod acasă şi că ar fi înţelept să-mi construiesc cazemata 
acolo unde eram mai puţin cunoscut şi puteam să-mi acopăr mai 
bine spatele. 

Ceva mai scund de un metru optzeci, Howell părea chiar mai 
slab în cămaşa verde închis din flanel şi în pantalonii kaki ai 
uniformei britanice, pe care îi purta vârâţi în ghete negre. Faţa 
lui îngustă avea culoarea şi consistenţa pielii expuse vreme 
îndelungată la vânt şi soare. Era atât de brăzdată, încât ochii 
păreau cufundaţi în nişte gropi adânci. Avea o privire tăioasă, dar 
prudentă. Părul lui, cândva negru şi des, era acum aproape 
complet alb, iar mâinile păreau nişte gheare cafenii. 

— Vorbeşte-mi despre prietenul ăsta al tău, Marty. 

Jon Smith se lăsă în fotoliu şi îi relată momentele importante 
ale adolescenţei sale petrecute împreună cu Marty, dificultăţile 
din tinereţea lui Marty şi descoperirea faptului că suferea de 
sindromul Asperger. 

— Asta i-a schimbat viaţa. Medicamentele i-au dat 
independenţă. Cu ajutorul lor a reuşit să absolve şcoala şi să se 
înhame la munca grea de pregătire a celor două doctorate pe 
care le deţine. Când se află în tratament, poate face treburile 
plictisitoare, practice, necesare supravieţuirii. Schimbă becuri, 
spală rufe şi găteşte. Sigur, are destui bani încât să poată angaja 


174 


nişte oameni pentru toate astea, dar străinii îl neliniştesc. Oricum 
trebuie să-şi ia pilulele, aşa că de ce n-ar avea singur grijă de el? 

— N-aş spune că-l condamn. Zici că efectul pastilelor a trecut? 

— Da. Poţi să-ţi dai seama după felul cum exclamă tot timpul, 
aşa cum l-ai auzit. Ţine discursuri, se entuziasmează, doarme 
rareori şi-i scoate din minţi pe toţi cei din preajmă. Dacă rămâne 
fără pilule prea mult timp, se poate înălța în lumea fantasmelor 
lui şi îşi poate pierde într-o asemenea măsură controlul, încât 
devine un pericol pentru sine, poate şi pentru alţii. 

Howell dădu din cap: 

— Imi pare rău pentru băiat, să nu mă înţelegi greşit. Smith 
chicoti: 

— Ai înţeles pe dos. Lui Marty îi pare rău pentru tine. Şi pentru 
mine. De fapt, îi este milă de noi, fiindcă nu vom şti niciodată ce 
ştie el. Noi nu putem concepe ceea ce înţelege el. E o pierdere 
pentru toată lumea faptul că s-a izolat pentru a se concentra 
doar asupra problemelor cibernetice, deşi, după cum am înţeles 
din ceea ce face, există informaticieni din întreaga lume care-l 
consultă. Insă niciodată personal. Numai prin E-mail. 

Howell continuă să-şi curețe arma - un Heckler & Koch MP5 - 
care era tot atât de periculoasă pe cât arăta. Zise: 

— Dar dacă e maşinal şi lent atunci când ia pastile şi aiurit 
când nu le ia, cum de reuşeşte să facă vreo treabă? 

— Aici e şpilul. A învăţat să-şi depăşească limitele atunci când 
e sub efectul tratamentului, dar nu într-atât încât s-o ia razna. Se 
află câteva ceasuri pe zi în starea asta intermediară care pentru 
el e raiul pe pământ. li trec prin cap idei noi cu viteza luminii. E 
ager, incisiv, rapid şi pe jumătate lipsit de control în fiecare clipă. 
Atunci e imbatabil. 

Howell ridică faţa brăzdată de riduri spre Smith. Ochii lui 
licăreau. 

— Imbatabil în materie de computere, nu? Mă rog. Asta-i cu 
totul altceva. 

Işi îndreptă iarăşi atenţia asupra mitralierei. Fusese arma 
preferată a Serviciului Special Aerian englezesc, cu câţiva ani în 
urmă şi poate că încă mai era. 

— Totdeauna îţi cureţi o armă când ai vizitatori? 

Smith închise ochii, relaxându-se după lungul drum de la San 
Francisco. Howell pufni: 

— Ai citit vreodată Compania Albă a lui Doyle? Să ştii că-i o 
carte bună. Când eram copil mi se părea mult mai interesantă 

decât Sherlock Holmes. Nişte chestii ciudate. Băiatul e tatăl 
bărbatului şi tot restul. Păru să mediteze o clipă la băieţi şi 
bărbaţi, apoi continuă. În fine, în carte există un arcaş bătrân 
Simon cel Negru. Într-o dimineaţă, eroul îl întreabă de ce îşi 
ascute atât de bine sabia, de vreme ce compania lor nu se 
aşteaptă la vreo luptă. Simon cel Negru îi spune că, în nopţile 
dinaintea marilor bătălii de la Crecy şi Poitiers, a visat o vacă 
roşie, iar în noaptea ce a trecut visase din nou o vacă roşie. Aşa 
că el se pregătea. Bineînţeles, în cursul zilei, aşa cum se aştepta 
Simon, spaniolii au atacat. 

Smith chicoti şi deschise ochii: 

— Asta înseamnă că, de câte ori apar eu, te pregăteşti pentru 
necazuri. 

Pe chipul bătut de vânturi al lui Howell apăru un zâmbet. 

— Despre asta-i vorba. 

— Ca de obicei, ai dreptate. Am nevoie de ajutor şi s-ar putea 
să fie ceva periculos. 

— La ce altceva e bun un bătrân spion şi un şobolan al 
deşertului? 

Smith îl întâlnise prima oară în plictiseala operaţiunii Scutul 
Deşertului, când personalul spitalului de campanie îşi petrecea 
timpul pregătindu-se şi aşteptând nişte acţiuni care nu mai 
aveau loc. Dar pentru Peter avuseseră loc. Sau, mai exact, Peter 
şi Serviciul Special Aerian fuseseră în întâmpinarea lor. Peter nu 
spusese niciodată unde anume era acel „loc”, dar apăruse într-o 
noapte la spital precum o fantomă materializată din nisip. Avea 
temperatură mare şi slăbise ca o mâţă. Unii doctori jurau că 
auziseră un elicopter sau un mic vehicul de teren trecând prin 
apropiere în noaptea aceea, dar nimeni nu era sigur. Rămânea 
un mister cum ajunsese acolo sau cine îl adusese. 

Smith îşi dăduse imediat seama că pacientul necunoscut, 
purtând o uniformă britanică de camuflaj fără grade sau semne 
de armă, fusese muşcat de o reptilă veninoasă. Cu un tratament 
aplicat imediat, îi salvase viaţa lui Peter. In zilele următoare, pe 
măsură ce Howell se însănătoşea, ajunseseră să se cunoască şi 
să se respecte reciproc. Atunci aflase Smith că numele lui era 
Peter Howell, maior în Serviciul Special Aerian şi că venea dintr-o 
misiune fără nume în inima teritoriului irakian. Asta era tot ce-i 
spusese Peter. Deoarece era mult prea vârstnic pentru a fi un 
membru obişnuit al SSA, povestea trebuie să fi avut o 
continuare, dar trecuseră mulţi ani până când Smith să o afle şi 

chiar şi atunci istoria rămăsese nedesluşită. 

Pe scurt, Peter era unul dintre acei britanici temerari şi fără 
astâmpăr care îşi făcuseră apariţia în toate conflictele ultimelor 
două secole, mai mari sau mai mici, de o parte sau de alta a 
baricadelor. Educat la Cambridge şi Sandhurst, lingvist şi 
aventurier, se înrolase în SSA în timpul războiului din Vietnam. 
După încheierea acestuia, intrase voluntar în MI6 şi serviciul de 
informaţii externe. De atunci, lucrase pentru unul sau altul din 
ele, în funcţie de natura războiului - cald sau rece - şi uneori 
pentru amândouă serviciile în acelaşi timp. Până când devenise 
prea bătrân pentru unul şi nu mai fusese util pentru celălalt. 

Acum îşi găsise o binemeritată odihnă pe versantul estic al 
munţilor Sierra Nevada, într-o regiune izolată şi slab populată. 
Sau aşa se părea. Smith bănuia că „pensionarea” lui era la fel de 
enigmatică precum restul vieţii sale. 

După ce fusese declarat dezertor, Smith avea nevoie de 
ajutorul pe care i-l puteau oferi SSA şi MI6. 

— Trebuie să ajung în Irak, Peter. În secret, dar cu legături 
acolo. 

Howell începu să-şi reasambleze arma. 

— Asta nu-i ceva periculos, băiete. E sinucidere curată. 
Imposibil. Pentru un american sau un britanic. In felul în care 
merg treburile acolo în ziua de azi. Nu se poate. 

— Ei au ucis-o pe Sophia. Trebuie să se poată. 

Howell scoase un sunet asemănător celui adresat pumei Stan: 

— Pur şi simplu, nu? Vrei să-mi explici tâmpenia aia cu 
dezertarea? 

— Ştii că sunt declarat dezertor? 

— Păi, încerc să mă ţin la curent. Am fost şi eu dezertor de 
câteva ori. De obicei aveam argumente serioase. 

Smith îl informă despre tot ce se întâmplase după moartea 
maiorului Anderson la Fort Irwin. 

— Sunt puternici, Peter. Oricine-ar fi ei. Pot manipula armata, 
FBl-ul, poliţia, poate chiar întregul guvern. Oricare le-ar fi planul, 
consideră că merită să ucidă oameni pentru a-l îndeplini. Trebuie 
să aflu despre ce e vorba şi de ce au omorât-o pe Sophia. 

Cu mitraliera curățată, unsă şi reasamblată, Howell întinse o 
gheară cafenie după cutia cu tutun. Işi umplu pipa. Din cealaltă 
parte a casei îl auzeau pe Marty boscorodind computerul şi 
scoțând strigăte de entuziasm. 

Cu pipa aprinsă, pufăind încet, Howell murmură: 

— Având virusul ăla şi nici un tratament sau vaccin cunoscut, 
pot lua ostatică toată populaţia planetei. Trebuie să fie cineva ca 
Saddam sau Gaddafi. Ori chinezii. 

— Sau Pakistan, India, orice ţară mai puţin dezvoltată ca 
Occidentul. Smith făcu o pauză. Ori nici o ţară. Poate că-i vorba 
doar despre bani, Peter. 

In vreme ce tutunul de pipă umplea încăperea cu aroma lui, 
Peter se gândea. 

— Să te duc în Irak m-ar putea costa mai mult decât viaţa, Jon. 
Preţul ar putea fi o întreagă reţea clandestină. Opoziția faţă de 
Saddam Hussein e slabă, dar există. In timp ce aşteaptă să-i vină 
momentul, ţara mea şi a ta se află acolo, ca s-o ajute să se 
întărească. Dacă le cer eu, or să se ocupe de tine, dar n-ar 
compromite întreaga reţea. Dacă dai de necazuri, te descurci 
singur. Embargoul american le distruge vieţile, cu excepţia lui 
Saddam şi-a găştii lui. Omoară copii. Te poţi aştepta la prea puţin 
ajutor din partea reţelei şi la nimic de la poporul irakian. 

Lui Smith i se strânse inima. Dar dădu din umeri: 

— E un risc pe care trebuie să mi-l asum. 

Howell fuma. 

— Atunci ar fi bine să mă apuc de treabă. O să-ţi asigur toată 
protecţia de care sunt în stare. Aş fi vrut să merg şi eu, dar 
răspunderea ar fi prea mare. Să ştii că sunt foarte cunoscut în 
Irak. 

— Mai bine mă duc singur. Oricum, pentru tine am o treabă 
aici. 

Howell se lumină la față. 

— Nu mai spune! Păi începusem să mă cam plictisesc. 
Îngrijirea lui Stanley nu-mi dă prea mari emoţii. 

— Incă ceva, adăugă Smith. Marty trebuie să-şi ia pastilele, 
altfel o să fie curând inutil. Pot să-ţi dau flacoanele goale, dar nu 
putem lua legătura cu medicul din Washington. 

Howell luă flacoanele şi dispăru în hol, apoi trecu pe lângă 
încăperea unde bătea câmpii Marty. Smith rămase singur, 
ascultându-şi prietenul bolnav. Afară, vântul sufla printre pinii 
impunători. Era un zgomot liniştitor, ca un fel de respiraţie a 
pământului. Obosit, se întinse în fotoliu. Alungă din minte 
mâhnirea provocată de pierderea Sophiei, îngrijorarea şi gândul 
că nu ştia dacă va găsi în Irak ce căuta şi dacă va supravieţui 
acelei misiuni. Dacă putea cineva să-l facă să pătrundă în ţara 
aceea abrutizată, acela era Peter. Era sigur că acolo existau nişte 

răspunsuri - dacă nu printre cei ce muriseră infectați de virus cu 
un an în urmă, atunci printre supraviețuitori. 


Ora 5:05 p.m. 
Washington, D.C. 


În vasta cameră din casa răvăşită a lui Marty Zellerbach, 
situată dincolo de Dupont Circle, informaticianul Xavier Mecker 
privea fascinat cum Zellerbach, accesând imensa lui unitate 
centrală de la un computer aflat la mare distanţă, cerceta 
calculatoarele companiei telefonice cu îndemânarea delicată a 
unui chirurg. 

Xavier nu văzuse niciodată ceva asemănător cu programul de 
căutare şi spargere de coduri pe care îl crease Zellerbach. 
Frumuseţea impecabilă şi eleganța lui aproape că îl făcuseră să 
uite pentru ce se afla acolo. 

Era tot ce putea face pentru a fi cu un pas înaintea lui 
Zellerbach, în vreme ce îl conducea pe spărgătorul de coduri 
printr-un labirint de false rezultate pozitive pentru a-l menţine 
conectat în timp ce poliţia din Long Lake încerca să-l depisteze 
pe Zellerbach în reţeaua complexă a legăturilor telefonice din 
întreaga lume. Xavier transpira, temându-se că Zellerbach va 
schimba frecvenţa liniilor de legătură, ceea ce însemna să-l 
piardă. Insă Zellerbach nu făcu acest lucru. Xavier nu putea 
înţelege o asemenea neglijenţă din partea unui geniu. De parcă 
Zellerbach îşi organizase sistemul de conexiuni ca să ascundă 
locul unde se afla pentru că ştia că aşa trebuia să procedeze, nu 
fiindcă i-ar fi păsat de motivaţia acelei decizii, aşa încât nu se 
gândise să modifice frecvenţa. 

O voce încordată îl anunţă în căşti: 

— Incă vreo câteva minute. Ţine-l pe fir, Xavier. Glasul lui Jack 
McGraw din Long Lake suna de parcă şi el transpira la fel de mult 
ca şi Xavier. Până atunci fuseseră de două ori pe punctul de a-l 
descoperi pe Zellerbach: o dată când Xavier îi furnizase date 
false în timp ce el încerca să-l localizeze pe Bill Griffin şi încă o 
dată când accesase serverul de la ICMBIASU ca să verifice 
progresele făcute în legătură cu virusul necunoscut. De fiecare 
dată, Zellerbach fusese mai rapid decât Xavier. Dar nu şi acum. 
Poate că datele false ale lui Xavier i se păreau mai bune acum 
sau poate că Zellerbach obosise şi îşi pierduse concentrarea. 

Orice-ar fi fost, încă două sau trei minute şi... 

— L-am prins! Jack McGraw jubila. E pe o linie dintr-un orăşel 
din California, numit Lee Vining. Al-Hassan e lângă Yosemite. O 
să-l anunţăm acum. 

Xavier întrerupse legătura. Nu împărtăşea deloc entuziasmul 
şefului securităţii, în timp ce privea cum Zellerbach continua să 
urmărească pista falsă despre care bănuia că îl va conduce la 
telefonul pe care Sophia Russell i-l dăduse lui Tremont. 
Creativitatea lui Zellerbach era prea grozavă ca să fie sabotată 
de propria lui neglijenţă. Asta îl făcea pe Xavier să se simtă trist 
şi stingher. Părea că Zellerbach se lăsase purtat de entuziasm, 
de un fel de naivă ignoranță a existenţei acelor Xavier Becker şi 
Victor Tremont ai acestei lumi. 


Ora 2:42 p.m. 
Lângă Lee Vining 
Sierra Nevada, California 


Smith intră în camera unde se afla computerul, iar disperarea 
lui Marty îl întâmpină ca o explozie atomică: 

— La naiba, la naiba, la naiba! Unde eşti, himeră? Nimeni nu-l 
învinge pe Marty Zellerbach, n-ai auzit? Ah, ştiu că eşti acolo! Pe 
mă-ta şi pe dracu' şi... 

— Mart! Smith nu-l auzise niciodată înjurând. Era încă un semn 
că îşi pierduse controlul. Mart! Incetează. Ce se întâmplă? 

Marty continuă să înjure. Izbea consola fără să-şi dea seama 
că Smith vorbea cu el şi nici măcar că era în cameră. 

— Mart! Smith îl înşfacă de umăr. 

Marty se întoarse ca un animal sălbatic, rânjind. Şi-l văzu pe 
Smith. Se prăbuşi dintr-o dată în sine, lăsându-se moale pe 
scaun. Ridică îndurerat privirea. 

— Nimic! Nimic. N-am găsit nimic. Nimic! 

— E-n regulă, Marty, îl linişti Smith. Ce n-ai găsit? Adresa lui 
Bill Griffin? 

— Nici o urmă. Eram aşa de aproape, Jon. Pe urmă, nimic. Sunt 
în computerul meu, folosesc programul meu. Doar încă un pas. E 
acolo, ştiu asta! Aşa de aproape... 

— Ştim că a fost o încercare dificilă. Dar cu virusul? E ceva 
nou la Fort Detrick? 

—A, acolo am intrat imediat. Oficial, există acum 

cincisprezece decese şi trei supraviețuitori aici, în America. 

Smith sări în sus. 

— Alţi morţi? Unde? Şi supraviețuitori? Cum? Cu ce tratament? 

— Nu sunt detalii. A trebuit să sparg un cod nou de securitate 
ca să aflu toate astea. Pentagonul a încuiat toate datele, însă nu 
şi pentru mine. Chicoti. Nici o informaţie pentru public, în afara 
celor oferite de armată. 

— De aceea n-am auzit de supraviețuitori. Poţi să-i localizezi? 

— N-am văzut nimic privind identitatea lor sau locul unde se 
află. Imi pare rău, Jon! 

— Nici la Detrick, nici la Pentagon? 

— Nu, nu. Nicăieri. E teribil. Cred că bandiții ăia de la 
Pentagon păstrează informaţiile în afara reţelei de computere. 

Smith se gândi cu repeziciune. Prima lui reacţie fusese aceea 
de a-i găsi pe supraviețuitori şi de a încerca să se apropie şi să 
discute cu ei. Părea cea mai uşoară, cea mai directă cale. 

Motivul pentru care guvernul ţinea ascunse informaţiile era, 
probabil, evitarea panicii - procedură tipică - iar situaţia părea 
mult mai gravă decât cincisprezece decese. Cercetătorii îi vor 
examina pe cei trei supraviețuitori până când vor găsi nişte 
răspunsuri înainte de a le face publice. Ceea ce însemna că toţi 
americanii şi toate tehnicile de securitate vor fi fost puse la 
treabă. 

Oftă în sinea lui, dezamăgit. Nici el, nici măcar Peter Howell n- 
ar putea trece peste toate astea. 

Mai mult decât atât, locul unde erau supraviețuitorii ar fi 
primul în care serviciul secret al armatei, FBl-ul şi criminalii s-ar 
aştepta ca el să se ducă. L-ar pândi. Răsuflă şi dădu din cap. Nu 
avea de ales. Singurii supraviețuitori la care avea şansa să 
ajungă erau cei din Irak. Ţara aceea închisă nu îl aştepta şi nu 
deţinea tehnologia magică a guvernului american. Cea mai bună 
şi cea mai rapidă şansă de-a afla ce se ascunde în spatele 
întregii afaceri era să se ducă acolo. 

Marty spunea excitat: s 

— Aşa! Aproape te-am prins! Incă un minut. 

Smith se trezi din reverie şi-l văzu ţipând la consolă, aplecat 
spre ecran precum un vânător care îşi vede prada la câţiva paşi 
în faţă. 

Inima lui Smith se strânse de teamă. Deodată, ceea ce făcea 
Marty căpătă un sens teribil. Zise repede: 

— De cât timp eşti conectat la computerul tău din 

Washington? 

Howell apăru în pragul uşii. Trupul lui vânjos înţepeni: 

— A fost legat la computerul lui? 

— De cât timp, Marty? repetă încordat Smith. 

Marty ieşi din transa entuziastă. Clipi şi se uită la ceasul de pe 
ecran. 

— De o oră, poate două. Dar e în regulă. Folosesc o serie de 
legături din întreaga lume, aşa cum şi trebuie. In afară de asta, e 
computerul meu. Eu... 

Smith înjură. 

— Ei ştiu unde e computerul tău! S-ar putea să fie chiar acum 
în casa asta, la computerul tău, hărţuindu-te! Ai pătruns mai întâi 
pe pista companiei telefonice? 

— Pe dracu', nu! Am localizat o pistă nouă. Am găsit una nouă 
şi pentru Bill Griffin, dar nu m-a dus nicăieri. Asta de la compania 
telefonică deschide mereu căi noi. Ştiu că pot... 

Peter Howell vorbi cu glas spart: 

— Au oameni în California? 

— Pot să jur că da, zise Smith. 

— Medicamentele lui sunt pe drum. Howell se întoarse pe 
călcâie: Ucigaşii pot depista linia telefonică de la Lee Vining care 
duce la mine. Sigur, nu pe numele meu real. Va trebui să 
localizeze cabana, să vină încoace, să găsească drumul şi să dea 
de noi. In cel mai rău caz, într-o oră. Cu noroc, în două. Am face 
bine să dispărem în mai puţin de un ceas. 

Ora 6:51 p.m. 
New York City 


Victor Tremont îşi potrivi smochingul şi îşi strânse cravata 
neagră în oglinda din apartamentul său de la Waldorf Astoria. În 
spatele lui, întinsă goală pe patul răvăşit, stătea Mercedes 
O'Hara. Era superbă - toată numai curbe, cu o piele fină, aurie. 
Aţinti ochii negri spre imaginea lui din oglindă. 

— Nu-mi place să fiu atârnată în dulapul din dormitor, lângă 
costume, până când hotărăşti tu să fiu din nou folosită, Victor. 

Tremont se încruntă în oglindă. Nici răbdătoare, nici rezervată, 
femeia înaltă, cu o cascadă de păr roşu căzându-i peste sâni, 
fusese o greşeală. Tremont făcea rareori asemenea aprecieri 
eronate. De fapt, îşi amintea doar de încă una. Femeia aceea îşi 
luase viaţa atunci când el îi spusese că nu o să se căsătorească 
niciodată cu ea. 

— Am o întâlnire, Mercedes. O să mergem să cinăm când mă 
întorc. Masa e rezervată la Le Cheval, restaurantul tău preferat. 
Dacă nu-ţi convine, pleacă. 

Mercedes nu şi-ar fi luat viaţa. Femeia din Chile avea podgorii 
întinse şi o distilerie celebră în întreaga lume pe Valea Maipo, 
făcea parte din consiliile de administraţie a două companii 
miniere, fusese ministru şi avea să mai fie. Dar, ca orice femeie, 
pretindea prea mult din timpul lui şi, mai devreme sau mai 
târziu, va insista asupra căsătoriei. Nici una dintre ele nu 
înţelegea că el nu avea nevoie, nici nu voia o tovarăşă de viaţă. 

— Aşadar? Continua să-l observe, întinsă pe pat. Nici o 
promisiune? O femeie e la fel cu oricare alta. Suntem toate o 
pacoste. Victor nu-l poate iubi decât pe Victor. 

Tremont constată că se plictisise. 

— N-aş spune... 

— Nu, îl întrerupse ea, asta ti-ar cere să înţelegi. 

Se ridică în capul oaselor, îşi aruncă picioarele lungi peste 
marginea patului şi se ridică. 

— Cred că m-am săturat de tine, doctor Tremont. 

El încetă să-şi potrivească cravata şi o privi surprins cum se 
duce cu paşi mari spre hainele ei şi se îmbracă fără să-l mai 

privească. O izbucnire de furie neaşteptată puse stăpânire pe el. 
Cine se credea femeia asta? Atâta aroganță dezgustătoare! 

Cu un efort serios, îşi reprimă mânia. Se întoarse să-şi 
aranjeze cravata şi-i zâmbi în oglindă. 

— Nu fi ridicolă, draga mea. Du-te şi bea un cocteil. Punecţi 
rochia verde de seară, care te face să arăţi atât de minunat. Ne 
întâlnim la Le Cheval peste o oră. Cel mult două. 

îmbrăcată în costumul negru Armani, care făcea ca părul roşu 
să pară în flăcări, femeia râse. 

— Eşti un bărbat atât de jalnic, Victor. Şi-atât de prost. Până 
să-i răspundă, ea ieşise din dormitor, continuând să râdă. Auzi 
trântindu-se uşa apartamentului. 

Turbarea îl cuprinse ca o avalanşă de zăpadă şi se simţea 
tremurând. Făcu iute doi paşi către uşa deschisă a dormitorului. 
Nimeni nu râdea de Victor Tremont. Nimeni! Cu atât mai puţin o 
femeie. Ar fi... ar fi... 

Faţa îi ardea ca de febră. Strânse pumnii lângă coapse, 
asemeni unui şcolar. Apoi râse scurt. Ce naiba făcea? Era doar o 
femeie stupidă. 

II scutise de plictiseala de a-şi corecta greşeala. Crezuse că 
asta era inteligentă, însă, la urma urmei, nici una nu era. Uşurat, 
înţelese că nu va avea parte de scene dramatice şi lacrimogene 
de despărţire. Nu trebuia să-i ofere vreun cadou scump de adio. 
Va pleca fără nimic Şi-atunci, cine era prostul? 

Cu un zâmbet larg, reveni în faţa oglinzii, termină de aranjat 
cravata, îşi netezi smochingul, aruncă o ultimă privire estimativă 
spre sine şi se întoarse să iasă din încăpere. Inainte de-a ajunge 
la uşă, sună telefonul său mobil. Spera să fie al-Hassan, cu veşti 
despre Jon Smith şi Marty Zellerbach. 

— Ei bine? 

Vocea arabului era liniştitoare. 

— Zellerbach s-a conectat la computerul lui ca să continue 
căutarea telefonului pe care ţi l-a dat Russell. Xavier l-a reţinut 
suficient de mult pentru ca McGraw să-i dea de urmă la Lee 
Vining, California. Urmă o pauză de om satisfăcut. Acum sunt 
acolo. 

— Unde Dumnezeu e Lee Vining? 

— Pe partea estică a munţilor Sierra Nevada, lângă Parcul 
Naţional Yosemite. 

— Cum ai ştiut să ajungi acolo? 

— FBl-ul a găsit motelul unde au dormit cei doi azi-noapte şi 

pe urmă a aflat de unde au închiriat o maşină. Smith a cerut o 
hartă a Californiei de Nord şi a întrebat dacă este deschis un 
anume drum spre Yosemite. Noi am mers către parc, iar atunci 
când McGraw ne-a contactat, ne-am continuat drumul spre Lee 
Vining. Se află la numărul de telefon al unui bărbat pe care-l 
cheamă Nicholas Romanov - evident, un nume fals. Mergem într- 
acolo. 

Tremont răsuflă adânc, încântat. 

— Bine. Altceva? 

In sfârşit. Arabul cobori glasul, adoptând un ton confidenţial. 
Vorbele lui erau pline de mândrie: 

— Da, am şi alte veşti. Foarte bune, care or să-ţi placă şi n-or 
să-ţi placă. Investigația mea privindu-l pe Smith arată că acest 
Marty Zellerbach e un vechi prieten de-al lui din timpul şcolii - ca 
şi Bill Griffin. 

Tremont mormăi: 

— Deci Griffin l-a avertizat pe Smith în parcul Rock Creek! 

— ŞI, fără îndoială, n-are de gând să-l ucidă pe Smith. Dar s-ar 
putea să nu ne fi trădat pe faţă. 

— Crezi că mai vrea bani? 

— N-am remarcat semne care să-mi spună altceva. Tremont 
dădu din cap, gândindu-se. A 

— Atunci am putea să-l folosim în avantajul nostru. În regulă, 
rezolvă cu Jon Smith şi cu cei lângă care se află. In minte începea 
să i se alcătuiască un plan. Da, ştia exact ce are de făcut. Mă 
ocup eu de Griffin. 


Ora 7:52 p.m. 
Thurmont, Maryland 


Bill Griffin schiţă un zâmbet. Camionul alb pentru livrări de 
pizza trecuse de trei ori în ultimele două ceasuri pe lângă casa cu 
trei etaje în formă de solniţă a lui Jon Smith. Se afla în casa 
întunecată de la ora şase după-amiază, după ce abandonase 
supravegherea de la Fort Detrick, ce durase toată ziua. li 
atrăsese atenţia de când văzuse prima dată camionul încetinind 
în timp ce trecea pe lângă clădire. Să fi fost Jon, vrând să se 
asigure că locuinţa lui era sigură şi nesupravegheată? A doua 
oară îşi pregătise binoclul cu infraroşii şi văzuse că şoferul nu era 
Jon. A treia oară înţelese: unul dintre oamenii lui al-Hassan îl 

căuta pe Jon - şi, poate şi pe el. 

Griffin ştia că arabul devenise bănuitor încă de la episodul din 
parcul Rock Creek, dar lui al-Hassan nu i-ar fi trecut prin minte că 
Bill ar aştepta în casă. Griffin avusese grijă să nu lase nici un 
semn că se afla acolo. Maşina lui era ascunsă în garajul unei 
clădiri pustii, la trei străzi distanţă şi intrase în locuinţa lui Jon 
spărgând broasca uşii din spate. Deoarece Jon nu se întorsese 
nici la Detrick, nici la Thurmont, Griffin începea să creadă că nici 
nu avea să o facă. Il ucisese deja al-Hassan? Nu, altfel n-ar fi 
trimis oameni să-l caute, pe Jon sau pe el însuşi. 

Prin întuneric, porni în grabă spre camera de lucru. După ce 
deschise computerul, formă parola şi codul de criptare al paginii 
lui secrete de pe Internet. Văzu imediat mesajul fostului său 
partener de la FBI, Lon Forbes: 

Colonelul Jonathan Smith încearcă să te găsească. A luat 
legătura şi cu Marjorie în acelaşi scop. FBI, poliția şi armata îl 
caută pe Smith: e dezertor şi trebuie să răspundă la nişte întrebări 
legate de două decese. Anunţă-mă dacă vrei să vorbeşti cu el. 

Griffin se gândi, apoi verifică dacă mai exista vreun mesaj. De 
astă dată observă urmele cuiva care intrase clandestin în pagina 
lui, ceea ce putea însemna că o a treia persoană îl căuta. Nu 
exista nici o indicație pe pagina de Internet care să-i comunice 
unui intrus unde era el. Totuşi, un al treilea urmăritor îl 
neliniştea. 

leşi din pagină, închise computerul şi se întoarse la uşa din 
fund. Când fu sigur că nimeni nu supraveghea spatele casei, se 
strecură afară, în noapte. 


Ora 8:06 p.m. 
New York City 


Cei patru oameni care se adunaseră într-o încăpere izolată de 
la Clubul Harvard, situat pe Forty-Fourth Street, erau nervoşi. Se 
cunoşteau de mulţi ani, fiind uneori pe poziţii opuse şi având 
interese conflictuale, însă, acum, o atracţie împărtăşită pentru 
bani, putere şi o viziune asupra viitorului pe care le plăcea să o 
numească „realistă” îi adusese împreună în camera aceea. 

Cel mai tânăr dintre cei patru, generalul maior Nelson Caspar, 
adjunctul şefului Marelui Stat Major, purta o conversaţie în 
şoaptă cu congresmanul Ben Sloat, un oaspete periodic al 
proprietăţii lui Victor Tremont, ascunsă în Adirondack. La 

intervale de câteva secunde, generalul Caspar îşi arunca privirea 
spre uşa încăperii. Nancy Petrelli, secretar de stat la Sănătate şi 
Asistenţă Socială, se plimba singură pe lângă ferestrele acoperite 
cu draperii, îmbrăcată într-un costum St. John. Generalul- 
locotenent (în rezervă) Einar Salonen, susţinător important al 
complexului militaro-industrial american, şedea într-un fotoliu cu 
o carte în mână, însă fără să citească. Nici generalul Caspar, nici 
generalul Salonen nu purtau uniformă, preferând nişte costume 
simple, dar scumpe, pentru întâlnirea clandestină. 

Când se deschise uşa, toate capetele se întoarseră aproape la 
unison. Victor Tremont intră grăbit. 

— Imi cer scuze, domnilor şi doamnă - se înclină uşor spre 
Nancy Petrelli - dar am fost reţinut de nişte treburi în legătură cu 
problema noastră de colonelul Smith, care, mă bucur s-o spun, e 
pe cale să fie rezolvată. 

Un murmur de uşurare străbătu încăperea. 

— Cum a decurs întâlnirea cu consiliul directorial de la 
Blanchard? mormăi generalul Caspar. g 

Era întrebarea ce stăruia în minţile tuturor. In elegantul său 
smoching, Tremont se aşeză pe braţul unei canapele din piele. 
Emana siguranţă şi părea să-i atragă ca un magnet pe cei patru 
distinşi oaspeţi. Ridică bărbia patriciană şi râse: 

— Acum deţin controlul ferm asupra întregii companii. 

Vocea generalului Salonen fu cea mai puternică: 

— Felicitări! 

— O veste grozavă, Victor, recunoscu congresmanul Sloat. 
Asta ne situează într-o poziţie de forţă. 

Secretarul de stat Petrelli admise: 

— Nu eram sigură că o să reuşeşti. 

— Eu n-am avut nici o îndoială. 

Generalul Caspar zâmbi. 

— Victor învinge mereu. 

Tremont râse din nou. 

— Mulţumesc. Vă mulţumesc mult pentru votul vostru de 
încredere. Dar trebuie să spun că sunt de acord cu generalul 
Caspar. 

De astă dată râseră cu toţii, chiar şi Nancy Petrelli. Dar râsul ei 
nu prea avea haz. Abordă direct punctul critic: 

— l-ai comunicat consiliului? Detaliile? 

— Punct cu punct. j 

Tremont încrucişă braţele, zâmbi şi aşteptă. li tachina. 

Tensiunea din cameră spori. Toate privirile erau îndreptate spre 
el. 

— Şi? întrebă într-un târziu Nancy Petrelli. 

— Ce-a zis afurisitul ăla de consiliu? Dori să ştie generalul 
Salonen. 

Victor Tremont afişă un zâmbet larg: 

— S-au repezit la Proiectul Hades ca un câine la os. Privi în jur 
feţele relaxate. Se putea vedea semnul dolarului strălucind în 
ochii lor. Credeam că mă aflu în Las Vegas, iar ei sunt nişte jocuri 
mecanice. 

— Fără remuşcări? întrebă congresmanul Sloat. Nu este de 
temut că se vor răzgândi? Că vor avea mustrări de conştiinţă? 

Tremont dădu din cap. 

— Aminteşte-ţi că i-am selectat pe toţi cu atenţie. Ne-am 
coordonat sursele ca să-i putem alege după pregătire, interese şi 
toleranţă la risc. 

Cea mai mare problemă fusese să obţină aprobarea lui 
Haldane pentru ca toţi cei aleşi să poată fi propuşi şi votaţi în 
consiliu pe măsură ce membrii vechi se pensionau sau ajungeau 
la finalul mandatului. 

— Sigur, acum se pune întrebarea dacă i-am apreciat corect. 

— Evident, întări satisfăcut congresmanul Sloat. 

— Exact, spuse Tremont. Mă rog, s-au albit puţin la faţă când 
le-am vorbit despre posibile decese în absenţa serului nostru şi 
despre  morţile inevitabile care vor surveni până când 
tratamentul va fi aprobat pentru uz uman. Dar le-am explicat că, 
pe de altă parte, virusul nu e sută la sută fatal fără tratament, iar 
ei au înţeles că decesele n-ar ajunge la mai mult de un milion în 
toată lumea dacă guvernul aprobă rapid serul nostru. 

Nancy Petrelli, tot pesimistă, întrebă: 

— Şi dacă guvernul nu va plăti preţul nostru? O tăcere grea se 
lăsă ca un giulgiu întunecat peste mica încăpere. Cei prezenţi 
întoarseră neliniştiţi privirea de la secretarul de stat pentru 
Sănătate. Era o întrebare pe care şi-o puseseră cu toţii. 

— A, mă rog, spuse Tremont, noi cunoşteam acest risc încă de 
la început. Ni l-am asumat ca să obţinem miliardele pe care-o să 
le facem. Dar mă îndoiesc că guvernul nostru sau oricare altul va 
avea de ales. Dacă nu cumpără serul, foarte mulţi oameni vor 
muri în întreaga lume. Asta e răspunsul. 

Generalul Caspar dădu din cap aprobator. 

— Cine îndrăzneşte învinge. 

— A, da. Deviza SSA. Tremont se înclină spre general în semn 
de recunoaştere şi adăugă pe un ton sec: Dar îmi place să cred 
că ne asumăm riscuri pentru o răsplată mult mai mare şi mai 
concretă decât nişte medalii şi laude din partea reginei, nu? 

Tremont îi privi pe cei patru luptându-se să cuprindă cu 
mintea enormitatea situaţiei. Conştiinţa ne face pe toți nişte laşi. 
Cuvintele lui Shakespeare, sau pe-aproape, îi răsunară în minte. 
Dar foloseşte-ți curajul pân-la capăt şi nu o să dai greş. Dar nu 
curajul ori Shakespeare îi făcuse să accepte riscul unui masacru 
potenţial. Nu la începutul secolului douăzeci şi unu. Era vorba 
despre putere şi bogăţie. 

Generalul Salonen zise fără menajamente: 

— Dar nici unul dintre noi sau din familiile noastre nu va muri. 
Noi avem serul. 

Toţi se gândiseră la asta, dar numai Salonen avusese curajul 
de-a o spune. Tremont continua să aştepte. 

— Când o să înceapă? întrebă Nancy Petrelli. 

Tremont se gândi. 

— AŞ zice că, în trei sau patru zile, realitatea unei epidemii va 
lovi conştiinţa planetei cu iuţeala fulgerului. 

Se auzi un murmur. Greu de spus daca era expresia milei sau 
a lăcomiei. 

— Când se va întâmpla, continuă Tremont, vreau ca fiecare 
dintre voi să evidenţieze pericolul pentru umanitate. Să apese pe 
butonul de alarmă. Pe urmă o să anunţăm că avem serul. 

— Şi-o să sărim în ajutor. Generalul Caspar râse răguşit. Toate 
îndoielile se risipiră, cei patru conspiratori simțindu-se legaţi de 
imaginea ţelului comun la care visau de atâta vreme. Era 
aproape. Foarte aproape. Chiar de cealaltă parte a orizontului. 
Vreme de o clipă, teama de vreo opoziţie, de trădarea potenţială 
a lui Bill Griffin sau de investigația hotărâtă a lui Jonathan Smith 
le zbură din minte. 

— Minunat, şopti cineva. 

Ora 3:15 p.m. 
Sierra Nevada, California 


— O priveşte! strigă Marty. E atât de minunat! Se opri brusc în 
hol, se întoarse, iar trupul lui neîndemânatic se răsuci şi intră cu 
zgomot într-o încăpere ca o peşteră, slab luminată, aflată în 
partea din spate a refugiului montan al lui Peter Howell. 
Încremenit, privea cu ochi strălucitori peretele opus. 

Pe zid, la vreo trei metri deasupra podelei, licăreau nişte hărţi 
electronice transparente. Fiecare ţară era luminată cu o culoare 
diferită. Becuri mici clipeau continuu pe hărţi. Şiruri de lumini 
multicolore se aprindeau în ordinea numelor înscrise într-un 
registru ce atârna lângă proiecţiile cartografice. 

În spatele lor, dispozitive cibernetice de ultimă oră acopereau 
peretele. In centrul camerei era un fotoliu de comandă din piele 
şi oţel. De fiecare parte a acestuia se afla câte un glob 
pământesc şi câte un fişet. 

Smith examina hărţile - Irak, Iran, Turcia şi zone din cele trei 
ţări care formau teritoriul istoric al kurzilor. Apoi era Timorai de 
Est. Columbia. Afghanistan. Sudul Mexicului şi Guatemala. EIl 
Salvador. Israel. Rwanda. Punctele fierbinţi ale conflictelor 
tribale, luptele interetnice, răscoalele ţărăneşti, războaiele 
religioase, revoltele populare. 

— E centrul tău de control? îl întrebă Jon pe Peter. 

— Exact. 

Peter încuviinţă dând din cap: 

— E bine să ai o ocupaţie. 

Era mai mult decât trebuia - sau putea - să deţină un cetăţean 
particular. Era evident că Peter Howell lucra şi acum pentru 
cineva. 

Marty alergă spre instalaţia cibernetică. 

— Mi-am dat seama că PC-ul dumitale avea prea mare putere 
ca să fie unul obişnuit. Trebuie să fie conectat la acest Goliat. E 
splendid! Vreau şi eu hărţi ca astea la mine acasă. Supraveghezi 
activităţile din ţările astea, nu-i aşa? Eşti legat direct la centrele 
din fiecare regiune? Trebuie să-mi arăţi ce faci. Cum sunt 


190 


conectate hărţile. Cum... 

— Nu acum, Mart. Jon încerca să-şi păstreze calmul. Acum 
plecăm. Evacuăm locul, ai uitat? 

Marty se schimbă la faţă. 

— De ce-i aşa de important să plecăm? Eu vreau să trăiesc în 
camera asta. 

Expresia lui abătută dispăru. Faţa sa rotundă era la fel de 
aprinsă ca şi hărţile de deasupra. 

— Asta o să fac! E perfect. Intreaga lume va veni la mine aici. 
N-o să trebuiască să plec ori... 

— Plecăm chiar acum, zise Jon hotărât, împingându-l spre uşă. 
Ne poţi ajuta să încărcăm bagajele, bine? 

— Dacă tot suntem aici, o să-mi iau dosarele. 

_ Peter luă un vraf de dosare cafenii de deasupra fişetului. 
Indreptându-se către uşă, apăsă cu degetul pe ramă. Jon auzi un 
declic slab. 

— Voi doi luaţi mâncare din bucătărie pentru o zi. O să avem 
nevoie de arme şi muniţie. Şi de whisky, desigur. 

Jon dădu din cap. 

— Şi noi avem câte ceva în maşină. Cum dracu' o să le cărăm 
pe toate? 

— A, las’ pe mine. 

Un zgomot grav, melodios se auzi dinspre centrul de control. 
Marty se furişase de lângă Jon şi şedea acum în fotoliul lui Peter, 
în faţa consolei de mărimea peretelui. Se legăna dintr-o parte în 
alta, cu ochii aţintiţi la mulţimea de lumini schimbătoare de pe 
hărţile transparente. Incepea să înţeleagă ce însemnau şi cum 
erau legate între ele. Uimitor! Aproape că simţea luminile 
pulsând în ritmul gândurilor lui... 

Jon îl atinse pe umăr. 

— Mart. 

— Nu! Se întoarse de parcă ar fi fost muşcat. N-o să plec de- 
aici! Niciodată! Niciodată! Nici... 

Jon încercă să-l oprească, în vreme ce el lovea şi se zbătea. 

— Are nevoie urgent de pastile, îi zise el lui Peter. Cuprins de 
turbare, Marty izbea cu pumnii, înjurând incoerent. Jon îşi pierdu 
răbdarea şi îl cuprinse strâns în braţe, ridicându-l de la pământ 
şi-l îndepărtă de consolă, în timp ce el continua să lovească şi să 
strige. Peter se încruntă: 

— N-avem timp de aşa ceva. 

Înaintă un pas şi îl pocni pe Marty în bărbie. Acesta făcu ochii 

mari, apoi se prăbuşi în braţele lui Jon, inconştient. 

Silueta zveltă a lui Peter ieşi în grabă pe culoar. 

— Adu-l încoace. N 

Jon oftă. Bănuia că Marty şi Peter nu se vor înţelege. Il ridică 
pe Marty, a cărui față rotundă avea o expresie paşnică, îl săltă pe 
umăr şi îl urmă pe fostul membru al SSA şi agent MI6, pe uşa din 
spate a bucătăriei, pătrunzând în ceea ce se dovedi a fi un garaj. 
Acolo era parcată o rulotă de mărime medie. 

— Asta-i cu totul altceva, înţelese Jon. Trebuia, desigur, să 
existe şi altă soluţie. Nu trăieşti într-un loc de unde ştii că n-ai 
scăpare. g 

— Corect. Intotdeauna am avut şi altă cale de ieşire. E un 
drum de ţară. Nu figurează pe hartă, nu e bine întreţinut, dar o 
să ne descurcăm. Ascunde-l pe Marty în rulotă. 

Jon îl puse pe Marty într-unul din cele trei paturi suprapuse 
instalate în spate. Interiorul rulotei era cel obişnuit - bucătărie, 
un colţ pentru masă, baie, toate miniaturale, cu excepţia 
spaţiului central. Acela era atracţia vehiculului. Era o versiune 
restrânsă a camerei cu hărţi şi computere din casă, prevăzută cu 
hărţi de perete, consolă şi mici becuri colorate ce se aprinseră în 
timp ce Jon le privea. 

— Termin de încărcat bateriile, spuse Peter când Jon se 
întoarse în garaj. E 

Englezul conectase rulota la reţeaua de curent a casei. In ora 
următoare, duseră din casă mâncare, whisky, arme şi muniţie. In 
timp ce Jon le stivuia, Peter dispăru ca să facă pregătiri. Intr-un 
târziu, Marty gemu pe pat şi dădu din mână. In acelaşi moment, 
Jon auzi motorul unui avion ce se apropia la joasă înălţime. 
Scoase pistolul şi alergă în casă. 

— Calmează-te, îl linişti Peter. 

leşiră împreună în faţa casei şi ridicară privirea spre cer. Un 
Cessna cu un singur motor huruia coborând în picaj deasupra 
cabanei. Un tub mic de oţel căzu în luminiş. Câteva clipe mai 
târziu, Peter se întoarse cu el. 

— Medicamentele omuleţului. 

In rulotă, Jon îl ridică în capul oaselor pe Marty care gemea, îi 
dădu o pastilă, un pahar cu apă şi îl privi cum o lua, bombănind 
fără încetare. Apoi se întinse pe spate fără o vorbă şi fixă cu 
privirea tavanul rulotei. Marty vorbea rareori despre boala lui, 
însă uneori Jon îl surprindea într-un moment de neatenţie, ca 
acesta, când rămânea cu privirea pierdută, parcă întrebându-se 

ce simțeau şi gândeau ceilalţi oameni, ce însemna de fapt o 
„Viaţă normală”. 

Peter vâri capul pe uşă cu o expresie sumbră. 

— Avem vizitatori. 

— Stai culcat, Mart. 

Jon îşi bătu prietenul pe spate şi ieşi în grabă din rulotă. 

La gâtul lui Peter atârna un binoclu. Luă mitraliera într-o 
mână, iar cu cealaltă îi aruncă lui Jon puşca de vânătoare. Chipul 
lui ridat, veşnic bronzat, avea un fel de strălucire lăuntrică 
stranie, ca şi cum personalitatea lui reală - ceea ce-i plăcea cu 
adevărat, ce-i punea sângele în mişcare - s-ar fi trezit dintr-o 
dată la viaţă. 

Jon trase aer în piept şi simţi emoția şi teama pe care şi le 
dorise cândva. Poate că sosiseră ucigaşii. lar el era pregătit să-i 
întâmpine. De fapt, nerăbdător. 

Cu Peter în frunte, străbătură casa în salturi şi ieşiră pe 
veranda din faţă. Rămaseră ascunşi în spatele tufelor din faţa 
cabanei, apoi cercetară cu privirea podul de oţel ce traversa 
viroaga adâncă şi cele cinci siluete de pe malul opus care 
examinau maşina închiriată a lui Jon. Peter se uită prin binoclu. 

— Trei sunt ajutoarele şerifului din zonă. Doi poartă costume 
închise şi pălării la culoare şi par să conducă operaţiunea. 

— Nu par să fie criminalii. 

Jon luase binoclul şi regla imaginea. Era limpede că trei dintre 
ei erau poliţişti în uniformă, iar ceilalţi doi dădeau ordine. Aceştia 
din urma stăteau deoparte şi vorbeau între ei, ignorându-i pe 
poliţişti. Unul dintre ei arătă spre cabană. 

— Sunt cei de la FBI, presupuse Jon. N-or să se apuce să tragă. 
Sunt numai dezertor. 

— Dacă nu sunt mână-n mână cu ucigaşii şi dacă nu cumva 
situaţia s-a schimbat. Mai bine să nu riscăm. Hai să le dăm ceva 
de gândit. 

Peter se depărtă de Jon, dispărând în spatele casei. Jon 
continua să-i urmărească pe oamenii FBl-ului care le ordonau 
ajutoarelor de şerif să rămână în spate, în vreme ce ei înaintau. 
Toţi cei cinci îşi scoaseră armele şi, cu cei doi civili în frunte, se 
apropiară de pod. Primul agent ducea un portavoce electrică. 

Erau doar la câţiva paşi de pod când toţi se opriră brusc, uluiţi. 
Jon se frecă la ochi, nevenindu-i să creadă. Cu o clipă în urmă, 
podul fusese acolo. Acum dispăruse. 

Se auzi un zgomot înfricoşător, pe urmă praful se înălţă din 

prăpastie într-un nor gros, alb-cafeniu. 

Intruşii rămăseseră cu gura căscată. Priviră în jos, apoi în sus 
şi pe malul celălalt. Cei doi agenţi se apropiară încet de 
marginea râpei. Prin binoclu, Jon îi văzu rânjind şi uitându-se din 
nou estimativ în fundul viroagei abrupte. Era o glumă de-a FBI- 
ului. Ceilalţi râseră. 

Peter se întoarse şi se ghemui lângă Jon. 

— l-am surprins puţin? 

— Aşa s-ar zice. Ce s-a întâmplat? 

— O scamatorie electrică. Podul are nişte balamale al naibii de 
mari pe malul ăsta. Când desfac dispozitivele care îl ataşează pe 
partea opusă, podul cade în viroagă, ricoşează în malul dinspre 
noi şi rămâne atârnat. Durează până să-l pui la loc, dar mă vor 
ajuta nişte oameni din Lee Vining când o să am nevoie de ei. Se 
ridică în picioare. Oricum, asta o să-i ţină pe loc încă o jumătate 
de oră. E greu să cobori şi să urci în groapa aia. Hai. 

Jon chicoti în timp ce străbăteau casa întorcându-se în garaj, 
unde Marty şedea pe treptele rulotei, cu un aer obosit şi trist. 

— Bună, Jon. Ţi-am făcut necazuri? rostise vorbele încet. 

— Ai fost strălucit, ca de obicei, dar va trebui să renunţăm din 
nou la haine. FBl-ul ne-a găsit. Au pus mâna pe maşina noastră, 
iar noi trebuie să plecăm repede. 

— Eu ce pot să fac? 

— Intră în rulotă şi aşteaptă. 

Jon ieşi din nou. Îl găsi pe englez şezând turceşte pe stratul 
din ace de pin de sub copaci. Soarele strălucea printre ramuri, 
desenând modele complicate pe silueta lui şi pe cea a pumei 
aurii, culcată în faţa lui. Peter vorbi încet: 

— Îmi pare rău, Stanley, dar trebuie să plec din nou. Ştiu că e 
neplăcut. Aşa că întoarce-te la nevastă şi descurcă-te singur o 
vreme. Ai grijă de fort până mă întorc, iar eu o să revin înainte 
de-a apuca să spui că Bob e unchiul tău. 

Marea felină, cu coada nemişcată, îl fixa pe Peter cu ochii ei 
galbeni. Jon avea impresia că puma înţelege cuvintele. Orice-ar fi 
fost - cuvintele, tonul vocii sau limbajul trupului - animalul se 
apropie, întinse gâtul şi atinse uşor nasul lui Peter. 

— La revedere, băiete. 

Peter îl atinse şi el. Apoi se ridică în picioare. Schimbară o 
privire, pe urmă felina se întoarse şi se depărtă în salturi agile 
printre copaci. Peter porni spre Jon. 

— O să fie în regulă? întrebă Jon. Poate supravieţui singur? 

— Stan e doar parţial dresat, Jon. Nu e domesticit. Nu sunt 
sigur că vreo felină poate fi îmblânzită, dar asta-i altă poveste. 
Stanley mă tolerează şi mă apără pe mine şi cabana, însă duce 
de fapt un fel de viaţă dublă. Are teritoriul lui, vânează, se 
împerechează şi are pui, dar, cine ştie de ce, m-a acceptat pe 
mine şi spaţiul unde stau ca pe o parte a răspunderii lui. 
Mănâncă hrana pe care i-o dau ca o compensație a faptului că nu 
vânează, bănuiesc, nu fiindcă are nevoie de ea. O să fie în 
regulă. 

— N-o să încerce să-i atace pe poliţiştii ăia? 

— Doar dacă-i spun eu s-o facă. Altfel evită oamenii, ca orice 
felină, dacă nu e ameninţat. Dar o să aibă grijă de casă, apărând- 
o de alte animale - urşi, de exemplu - care ar distruge-o. 
Deodată înălţă capul şi aplecă urechea. Aşa e! Sunt în viroagă şi 
urcă malul. E timpul s-o ştergem. 

x 


Câteva clipe mai târziu, cu portbagajul plin şi cu bateriile 
încărcate, rulota sălta la vale pe panta muntelui, printre pini 
înalţi, cedri, trecând uneori pe lângă un stejar negru. În spatele 
lor, o serie de explozii înăbuşite se auziră din interiorul cabanei. 

— Joon! Ce-i asta? 

Marty întoarse capul. 

— Sunt în casă! Jon înjură. La naiba. 

— Nu cred, zise Peter. Doar un mic dispozitiv de 
autodistrugere. Nu puteam lăsa centrul de control pe mâna lor, 
nu? Acum s-a produs o implozie. Tot ce-i acolo va fi distrus, dar 
restul casei rămâne intact. Neatins. Isteaţă treabă, nu? Opera 
unui fost genist pe care-l cunosc şi care se ocupă de electronică. 

După iarna instalată recent în munţi, pete albe rămase de la 
ultimele ninsori scânteiau printre arbori. Pietrele de pe drum şi 
şanţurile săpate de ploile trecute făceau să trepideze rulota. Se 
depărtau destul de repede, legănându-se, înclinându-se şi 
zdruncinându-se pe drumul ce şerpuia în jos. 

Jon insistă: 

— Mi-ai aranjat plecarea în Irak? 

Peter vâri mâna în buzunarul saharienei pe care o îmbrăcase 
peste cămaşa de flanel, scoase un plic şi i-l înmână lui Jon. 

— Înăuntru e o hârtie tipărită. Urmează instrucţiunile punct cu 
punct, altfel călătoria ta se va încheia cu mult înainte de a-ţi da 
seama. Punct cu punct. 

— Inţeleg. 

Peter îl privi dintr-o parte. 

— Era vorba despre o sarcină pentru mine. 

— Şi eu, Jon? întrebă Marty din spate. 

— Ştiţi ce avem de făcut, le zise Jon. Aflaţi de unde provine 
virusul, cum se tratează, cine îl deţine, ce au de gând să facă cu 
el şi cine a ucis-o pe Sophia. 

— Şi cum să-i oprim, spuse Peter sumbru. 

— Mai ales cum să-i oprim. 

După ce o groapă adâncă de pe drum îi azvârli şi îi aruncă 
înapoi pe scaune, zgâlţâindu-i zdravăn, Jon continuă: 

— Toate laboratoarele biologice de Nivel Trei şi Patru din lume 
lucrează la tratament, aşa că putem obţine ajutor de la ele. Dar 
mai rămân celelalte întrebări. De fapt, e una singură şi mare: 
Cine deţine virusul? Insă informaţiile despre oricare dintre 
celelalte aspecte pot conduce la răspunsul final. Mă bizui pe 
faptul că în lrak au cea mai bună ocazie de-a descoperi de unde 
provine virusul şi ce-au de gând să facă cu el. 

— Dar şi răspunsul la întrebarea „cine a ucis-o pe Sophia?” ne 
poate duce la o concluzie, stabili Peter. Asta-i treaba mea, 
corect? 

— Da. A ta şi-a lui Marty. Privi în spate. Tu încearcă să afli 
dacă există vreun apel telefonic neconsemnat, Mart şi să-l 
găseşti pe Griffin. Dar va trebui să lucrezi rapid. Nu rămâne prea 
mult timp pe aceeaşi linie. Modifică traseele. Astea sunt două 
sarcini importante. 

Chipul lui Marty avea o expresie vinovată. 

— Imi pare rău, Jon. 

— Ştiu. Jon făcu o pauză. Trebuie să găsim o cale de-a păstra 
legătura. 

— Internetul, zise prompt Marty. Dar nu prin E-mail. 

— Ai dreptate, admise Peter. Dar poate că există vreun loc 
unde putem lăsa mesaje. 

Jon zâmbi. 

— Ştiu unde - chiar sub nasul lor, unde n-ar căuta niciodată. 
Putem folosi pagina de Internet a sindromului Asperger. 

Marty aprobă entuziasmat: 

— E grozav, Jon. Perfect. 

Continuară să discute despre aspectul paginii de Internet şi ce 
fel de mesaje codificate să lase acolo, până când Peter strigă 
deodată: 

— Ţineţi-vă bine! Inamicul e în spate! 

Rulota făcu un viraj brusc, înclinându-se pe o parte şi rulând 
câteva secunde pe două roţi. O salvă de împuşcături răsună 
dinspre pădure. Un geam se sparse şi metalul caroseriei fu 
perforat în spatele rulotei. Marty ţipă. 

— Mart! Jon se uită în spate. 

Marty şedea ghemuit pe podeaua maşinii înclinate, ţinându-şi 
strâns piciorul stâng şi încercând să nu fie azvârlit dintr-o parte 
în alta ca un sac de făină. Un sac de făină însângerat. Jon văzu o 
pată roşie ce se întindea pe pantalonul lui Marty, dar prietenul lui 
zâmbi vag şi zise cu voce tremurândă: 

— N-am nimic, Jon. 

— la un prosop, îi porunci Jon, împătureşte-l şi leagă-l strâns 
peste rană. Dacă sângerarea n-o să înceteze, strigă-mă. 

El trebuia să stea în cabină, unde ar fi putut folosi arma de 
vânătoare a lui Peter dacă vreunul dintre agresori le-ar fi tăiat 
calea. 

Privind calm în faţă, Peter era prea ocupat cu manevrarea 
volanului ca să mai poată mânui o armă. Masivul vehicul părăsi 
drumul hurducându-se şi intră printre arbori şi tufe, reuşind ca 
prin minune să nu lovească nimic; Peter îl conducea cu precizia 
unui astronaut ce acosta la o staţie spaţială. Rulota trecu de 
două ori prin albiile unor pâraie, împroşcând apa şi clătinându-se 
primejdios pe pietrele ascunse la fund. 

Pe drum, doi bărbaţi alergau cu arma în mână, încercând să 
ţintească rulota, dar înclinările şi salturile imprevizibile ale 
vehiculului îi păcăleau. Dădeau la o parte crengile şi săreau 
peste pietre. In spatele lor, o camionetă gri se chinuia să întoarcă 
pe drumul îngust ca să poată continua urmărirea. 

După ce ucigaşii rămaseră mult în urmă, Jon zări o prăpastie 
adâncă apărând ameninţător drept în faţa lor. 

— Peter! Atenţie! 

— Am văzut! 

Peter apăsă frâna, răsucind pe jumătate volanul. Derapând 
într-o parte, masivul vehicul risca să se răstoarne, dar se lovi 
lateral de doi bolovani imenşi şi se opri zgâlţâindu-se la câţiva 
paşi de abis. 

Pe drum, urmăritorii erau încă departe, dar se apropiau din 
nou. În depărtare, camioneta aproape că reuşise să întoarcă. 

In rulotă, atmosfera era încordată. Jon privi în fundul prăpastiei 
şi îşi şterse faţa de transpiraţie. 

— Să mergem. 

Peter porni motorul şi masivul vehicul o luă din loc paralel cu 
râpa şi drept spre drumul mare. 

Jon îi urmărea cu privirea pe cei doi atacatori care încercau să 
scurteze drumul alergând prin pădure. 

— Se apropie! j 

Peter le aruncă o privire rapidă celor doi. In față, viroaga cotea 
brusc, iar el scoase rulota dintre copaci, îndreptând-o iar spre 
drum. Cu un zâmbet de uşurare, întoarse vehiculul greoi şi porni 
huruind pe drumul de ţară, lăsând în urmă nori de praf. 

Răsună o ultimă rafală, iar gloanţele şuierară printre arbori şi 
în jurul rulotei ce gonea. Jon se strădui să răsufle adânc şi să 
slăbească strânsoarea mâinilor pe armă. Se uită în oglinda 
retrovizoare. Celor doi li se alăturase al treilea bărbat. Se 
opriseră cu toţii în mijlocul drumului plin de praf, înfuriaţi şi 
dezamăgiţi, cu armele atârnându-le în mâini. 

Jon îl recunoscu pe bărbatul scund şi îndesat care venise lângă 
ceilalţi doi. 

— Ei sunt, zise el mânios. Oamenii care-au încercat să mă 
omoare. Se uită la Peter. Trebuie să mai fie şi alţii pe undeva. 

— Sigur. 

Peter studia drumul desfundat în vreme ce rulota continua să 
se zgâlţâie şi să salte. 

— O strategie de eschivare, aş zice. Cunoaşterea terenului. 
Lasă-l pe inamic să supraevalueze elementul surpriză. A 

Jon se întoarse la Marty, ţinându-se de ce-i ieşea în cale. Insă 
de astă dată Marty avusese dreptate - rana din piciorul stâng era 
superficială. Jon aplică pe ea antibiotic şi un pansament. Unul 
dintre geamurile rulotei fusese spart şi caroseria era străpunsă în 
trei locuri, dar gloanţele nu pătrunseseră în alte locuri şi nu se 
stricase nimic important. Rămăsese intact şi computerul, care 
făcea parte din echipamentul de bază al lui Peter. 

Jon reveni în cabină, lângă Peter şi după cinci minute auzi 
zgomotul traficului. 

— Ce crezi? Scrută drumul de ţară ce şerpuia printre copaci. 
Or să ne aştepte la intersecţia cu autostrada? 

— Sau mai aproape. Hai să-i dezamăgim. 

Peter schiţă zâmbetul lui vag. 

In faţă se vedea o cărare ce se despărţea de drum, luând-o la 
stânga. Şi mai îngustă decât drumul pe care mergeau şi mai 
accidentată, era doar cu câţiva centimetri mai lată decât rulota. 
Dar era un drum, nu o potecă. Peter explică: 

— E un drum pentru pompieri. Pădurea e plină de ele. Nu sunt 
marcate decât pe hărţile pădurarilor şi-ale pompierilor. 

— Mergem pe el? întrebă Jon. 

— Un drum pitoresc. Cu un zâmbet scurt, Peter întoarse rulota 
într-acolo. 

Ramurile pinilor loveau şi zgâriau caroseria rulotei. Era un 
zgomot neîncetat şi descurajant, ca al degetelor pe o tablă 
şcolară. Peste cincisprezece minute, exact când Jon începea să 
creadă că îşi va pierde minţile, văzu capătul drumului. 

— Asta e? îl întrebă pe Peter cu speranţă în glas. 

— Ce? Sfârşitul acestei plăcute călătorii? Peter întoarse rulota 
pe alt drum pentru pompieri. Acum mergem la vale, observi? Nu 
mai durează mult, zise el vesel. Vino-ţi în fire, amice. 

Drumul pe care o luaseră era la fel de îngust şi ramurile pinilor 
continuau să zgârie caroseria. Jon închise ochii şi oftă, încercând 
să nu simtă furnicăturile de pe piele. Bine că Marty, aflat în 
spate, nu se plângea. Dar Marty era sub influenţa tratamentului. 
Mulţumea Cerului fie şi pentru atât. 

Când ajunseră într-un târziu la autostradă, Jon îşi îndreptă 
spatele, atent. Peter opri rulota printre copaci, la marginea 
asfaltului şoselei. Zgârieturile şi plesniturile încetaseră şi doar 
zgomotul motorului şi al traficului tulbura frumuseţea calmă a 
pădurii. 

Jon se uită în jur. 

— li vezi? 

Traficul de pe şoseaua cu două benzi din faţa lor era mai 
intens decât se aşteptaseră. 

— Asta nu-i autostrada 120. 

— Nu, e 395. Cea mai mare de pe partea asta. Aşa ar trebui. 
Vezi pe cineva la pândă? 

Jon privi în ambele direcţii. 

— Pe nimeni. 

— Bine. Nici eu. Incotro? 

— Cum ajungem mai repede la San Francisco? 

— La dreapta şi înapoi pe 120, prin parcul Yosemite. 

— Atunci dreapta şi pe 120. 

Peter clipi şiret din ochi. 

— Ai tupeu, nu glumă! 

— Ultimul lucru la care s-ar aştepta e că o să ne întoarcem pe 
drumul pe care-am venit, iar rulota seamănă cu oricare alta. 

— Dacă nu cumva au văzut numărul de înmatriculare. 

— Atunci schimbă plăcile. 

— Fir-ar să fie, băiete. Trebuia să mă fi gândit la asta. Peter 
scoase din torpedo o şurubelniţă şi o pereche de plăci de 
înmatriculare din Montana, apoi sări din cabină. 

Jon îşi luă pistolul şi îl urmă. Stătu de pază în vreme ce Peter 
scotea numerele vechi şi le înşuruba pe cele din Montana, în 
pădurea liniştită, păsările cântau şi insectele zumzăiau. Câteva 
minute mai târziu, amândoi se întoarseră în cabină. Marty se 
instalase în faţa computerului. Ridică privirea. 

— Totul e-n regulă? 

— Bineînţeles, îl asigură Jon. 

Peter porni motorul şi declară cu entuziasm: 

— Hai să înfruntăm riscul. 

întoarse vehiculul greoi pe autostrada ce ducea spre sud. 
Când apăru intersecţia cu şoseaua 120, coti pe ea şi începură să 
urce panta. După patru sute de metri, depăşiseră două 
camionete parcate în pădurea deasă, de o parte şi de alta a 
drumului de ţară ce ducea în spatele casei lui Peter. 

Intr-una din ele, un bărbat înalt, cu faţa ciupită de vărsat, ochi 
încercănaţi şi purtând un costum negru, vorbea la o staţie de 
emisie-recepţie. Părea agitat şi privea dezamăgit în susul 
muntelui. De-abia se uită la rulota rablagită cu numere de 
Montana care urca pe autostrada spre Yosemite. 

— E arab, zise Peter. Porc periculos. 

— Aşa cred şi eu. Jon urmărea traficul de pe autostradă. Vorbi 
cu glas grav: Să sperăm că o să găsesc nişte răspunsuri în Irak şi 
că voi o să daţi de urma lui Bill Griffin şi-o să aflaţi mai multe 
despre moartea Sophiei. Apelurile alea telefonice dispărute ar 
putea fi esenţiale. 

Continuară drumul. Peter deschise aparatul de radio. 
Transmitea veşti dintr-o lume neştiutoare, în vreme ce lăsarea 
serii arunca umbre lungi, amenințătoare peste culmile înzăpezite 
ale Sierrei. 

PARTEA A TREIA 

Ora 8:00 p.m., marți, 21 octombrie 
Casa Albă, Washington, D.C. 


Ca o acuzaţie mută, prima pagină a ziarului The Washington 
Post se vedea pe marea masă ovală din Camera de Consiliu, 
acolo unde o lăsase preşedintele. Deşi nici unul dintre solemnii 
şefi de cabinet aşezaţi în jurul mesei lustruite şi nici unul dintre 
asistenții înşiraţi pe lângă pereţi nu se uita la titlul de pe 
banderola ziarului, toţi erau dureros de conştienţi de prezenţa sa. 
Se treziseră în dimineaţa aceea şi găsiseră propriile lor 
exemplare pe pragul locuinţelor, aşa cum sute de milioane de 
americani  descoperiseră aceleaşi titluri  înspăimântătoare, 
aşteptând să fie citite. La radio se comentase ştirea pe tot 
parcursul zilei cu surle şi trâmbiţe. La televiziune se vorbea 
despre puţine alte lucruri. 

De mai multe zile, oamenii de ştiinţă şi armata îi ţinuseră la 
curent pe preşedinte şi pe înalții oficiali, însă de-abia acum, când 
aşa-zisa lume civilizată părea să fi explodat la auzul veştii, 
extinderea epidemiei care lovise ţara avea un impact real. 


EPIDEMIE MORTALĂ PROVOCATĂ DE UN VIRUS NECUNOSCUT 
SE EXTINDE PE GLOB. 


În camera aglomerată a consiliului, secretarul de stat Norman 
Knight îşi puse ochelarii cu ramă metalică pe nasul lung. Vocea 
lui era sobră: 

— Douăzeci şi şapte de naţiuni au raportat decese cauzate de 
virus, totalizând până acum mai mult de o jumătate de milion. 
Totul începe cu simptomele unei răceli puternice sau ale unei 
gripe uşoare, transformându-se brusc în sindromul insuficienţei 
respiratorii acute, iar moartea survine după câteva ore, uneori 

mai repede. Oftă abătut. Patruzeci şi două de naţiuni au raportat 
cazuri neaşteptate de gripă uşoară. Nu ştim încă dacă tot despre 
acest virus e vorba. De-abia am început să numărăm victimele, 
dar totalul e de mai multe milioane. 

Un murmur de surprindere marcă reacţia la cifrele furnizate de 
secretarul de stat. Atmosfera din camera aglomerată părea să 
devină tot mai încordată. 

Preşedintele Samuel Adams Castilia îşi trecu încet privirea 
pătrunzătoare peste chipurile lor. Căuta repere în expresiile 
şefilor săi de cabinet. Trebuia să ştie pe cine putea conta că va 
rămâne ferm, dând dovadă de înţelepciune, cunoştinţe 
corespunzătoare şi voinţa de-a acţiona. Cine s-ar alarma? Cine-ar 
fi paralizat de şoc? Fără voinţa de-a acţiona, cunoaşterea ar fi 
fost neputincioasă. Fără cunoaştere, voinţa de-a acţiona era 
oarbă şi nechibzuită. lar cine nu avea nimic de oferit trebuia 
îndepărtat. 

In cele din urmă vorbi cu glas stăpânit: 

— Bine, Norm. Câte victime sunt în Statele Unite? 

Deasupra chipului prelung, secretarul de stat avea o claie 
ciufulită de păr alb şi des. 

— In afară de cele nouă cazuri de la începutul săptămânii 
trecute, Institutul de Cercetare a Bolilor a raportat încă vreo 
cincizeci de decese şi cel puţin o mie de cazuri cu simptome 
asemănătoare gripei pe care le testează pentru a descoperi noul 
virus. 

— Se pare că ieşim la lumină, zise amiralul Stevens Brose, 
şeful Marelui Stat Major. 

Vorbise cu o speranţă prudentă în glas. Prea prudent şi prea 
optimist, medita preşedintele Castilia. Ciudat, însă el observase 
că militarii erau deseori prea puţin dispuşi să acţioneze imediat. 
Totuşi, ei văzuseră consecinţele fatale ale unor acţiuni 
necugetate mai mult decât oricare alţii. 

— Asta până acum, preciza ameninţător Nancy Petrelli, 
secretar de stat la Sănătate. Ceea ce nu înseamnă că mâine n-o 
să fim nimiciţi. 

— Da, nu înseamnă asta, admise preşedintele, puţin surprins 
de tonul negativ al femeii. 

O considerase întotdeauna foarte optimistă. Probabil că ăsta 
era un semn al terorii pe care le-o inspira virusul acela oamenilor 
şi guvernantilor. Fie şi acest aspect sublinia necesitatea acţiunii - 
bine gândită şi semnificativă, sigur, dar o acțiune, pentru a 

domoli panica ineficientă ce i-ar fi putut paraliza pe toţi. Se 
întoarse către şeful serviciilor medicale din armată: 

— Vreo noutate despre felul cum au contractat virusul primele 
şase victime, Jesse? Există vreo legătură între ele? 

— In afară de faptul că toţi au fost în războiul din Golf sau au 
avut legătură cu cineva care a fost, nici ICB, nici ICMBIASU n-au 
reuşit să găsească ceva. 

— Şi în străinătate? 

— La fel, recunoscu Jesse Oxnard, şeful serviciilor medicale. 
Toţi oamenii de ştiinţă admit că sunt derutaţi. Pot vedea virusul 
la microscopul electronic, dar până acum secvenţa ADN n-a 
oferit soluţii utile. Nu se potriveşte exact cu nici un virus 
cunoscut, aşa că pot doar să bănuiască modul în care să-l 
abordeze. N-au idee de unde provine şi nu ştiu cum să-l trateze 
sau să-i oprească acţiunea. Cercetătorii nu pot sugera decât 
metodele obişnuite de tratare a oricărei febre virale, sperând că 
rata mortalităţii n-o să fie mai mare decât cele cincizeci de 
procente pe care le-am avut în primele şase cazuri. 

— Cel puţin asta e ceva, hotărî preşedintele. Putem mobiliza 
toate resursele medicale din ţările industrializate şi să le 
trimitem în întreaga lume. Şi medicamente. Orice este necesar 
sau ce se crede a fi. 

Preşedintele îi făcu semn lui Anson Mecoy, secretar de stat la 
Apărare: 

— Anse, vei pune toate forţele armate la dispoziţia lui Jesse. 
Tot - mijloace de transport, trupe, nave, orice e nevoie. 

— Da, domnule, răspunse Anson Mecoy. 

— La nivel rezonabil, domnule, avertiză amiralul Brose. Există 
unele naţiuni care ar putea încerca să obţină avantaje dacă 
alocăm prea multe resurse pentru această situaţie. Am putea 
rămâne descoperiţi în faţa unor eventuale atacuri. 

— Aşa cum stau lucrurile, Stevens, zise preşedintele pe un ton 
sec, s-ar putea să nu mai rămână cine ştie ce de atacat sau de 
apărat. E timpul să gândim altfel, oameni buni. Vechile 
răspunsuri nu mai sunt valabile. Lincoln spunea ceva de genul 
ăsta cu multă vreme în urmă, în timpul unei crize şi s-ar prea 
putea ca noi să ne aflăm acum în faţa unei situaţii 
asemănătoare. Kenny şi Norman încearcă de mult să ne spună 
treaba asta. Aşa e, Kenny? 

Secretarul de la Interne, Kenneth Dahiberg, dădu din cap: 

— Incălzirea planetei. Degradarea mediului. Distrugerea 

pădurilor tropicale. Migraţia din zonele rurale în lumea a treia. 
Suprapopularea. Toate astea conduc peste tot la apariţia a unor 
noi boli. lar asta înseamnă o grămadă de morţi. Epidemia de- 
acum ar putea fi doar vârful aisbergului. 

— Ceea ce înseamnă că trebuie să punem totul la bătaie 
pentru a o stopa, conchise preşedintele. Şi la fel ar trebui să 
procedeze toate ţările industrializate. 

Cu coada ochiului o văzu pe Nancy Petrelli deschizând gura de 
parcă ar fi vrut să obiecteze. N 

— Şi să nu-mi spui cât o să coste, Nancy. In momentul ăsta nu 
mai contează. 

— Sunt de acord, domnule. Mă pregăteam să vă expun o idee. 

— In regulă. 

Preşedintele încerca să-şi stăpânească nerăbdarea. În mintea 
lui se pregătea deja să acţioneze. 

— Nu sunt de acord că nici un cercetător nu are nimic de 
sugerat. La biroul meu s-a primit un telefon, cu mai puţin de o 
oră în urmă, de la un anume doctor Victor Tremont, preşedinte şi 
director executiv la Blanchard Pharmaceuticals. El spunea că nu 
era absolut sigur, fiindcă n-a făcut niciodată toate testele cu noul 
virus, dar descrierea pe care a aflat-o şi simptomele par să 
semene mult cu un virus de maimuţă cu care compania lui 
lucrează de câţiva ani. Făcu o pauză retorică. Au obţinut un ser 
care vindecă majoritatea cazurilor. 

Urmă un moment de uimire. Entuziasmul explodă într-o 
cacofonie de opinii contradictorii. O bombardară pe Nancy 
Petrelli cu întrebări. Contestau existenţa serului acela. Erau 
emoţionaţi de ideea unui tratament. 

Intr-un târziu, preşedintele bătu cu pumnul în masă: 

— Incetaţi, ce naiba! Toată lumea, /inişte! 

Tăcerea bruscă făcu aproape să vibreze aerul din cameră. 
Preşedintele se uită încruntat la fiecare dintre ei, acordându-le 
răgazul să se calmeze. Incordarea era palpabilă, iar ticăitul 
ceasului de pe polita şemineului părea un bubuit de tunet în cele 
din urmă, preşedintele Castilia întoarse privirea grea spre 
secretarul de la Sănătate. 

— Hai să mai auzim o dată, Nancy, direct şi cu mai puţine 
cuvinte. Crede cineva că deţine un tratament pentru chestia 
asta? Unde? Cum? 

Nancy Petrelli privi cu vizibilă animozitate spre colegii ei de 
cabinet şi către ceilalţi consilieri care erau gata să sară din nou la 

ea. 

— După cum spuneam, domnule, numele lui este Victor 
Tremont. E director executiv şi preşedinte la Blanchard 
Pharmaceuticals, o mare companie medicală internaţională. El 
susţine că o echipă de la Blanchard a obţinut un tratament 
pentru un virus descoperit la nişte maimuțe din America de Sud. 
Testele pe animale au fost foarte încurajatoare, s-a obţinut o 
licenţă de uz veterinar, iar serul se află în atenţia Agenţiei pentru 
Alimente şi Medicamente. 

Oxnard, şeful serviciilor medicale, se încruntă. 

— N-a fost aprobat de AAN nici măcar pentru animale? 

— Nici n-a fost testat pe oameni? întrebă Mecoy, secretarul de 
la Apărare. 

— Nu, răspunse Petrelli, n-au de gând să-l folosească pentru 
oameni. Doctorul Tremont crede că acest virus necunoscut poate 
fi acelaşi virus al maimuţei, dar contractat de fiinţe umane. Eu aş 
zice - având în vedere împrejurările - că am fi nişte idioţi dacă n- 
am continua investigaţiile. 

— De ce-ar obţine cineva un tratament pentru un virus de 
maimuţă? Dori să ştie secretarul de la Comerţ. 

— Pentru a afla cum să combată viruşii în general. Ca să 
perfecţioneze tehnici pentru producţia de masă în viitor, spuse 
Nancy Petrelli. Tocmai i-aţi auzit pe Ken şi Norman spunând că 
noii viruşi constituie un pericol tot mai mare pentru întreaga 
lume, având acces până şi în zone cândva izolate. Virusul de 
maimuţă actual poate declanşa mâine o epidemie printre 
oameni. Aş zice că în situaţia de faţă ne dăm cu toţii seama de 
asta, nu? Poate că ar trebui să luăm în considerare posibilitatea 
ca un tratament aplicat unui virus de maimuţă să vindece şi 
oameni. 

Izbucni iarăşi vacarmul. 

— Prea al naibii de primejdios. 

— Cred că Nancy are dreptate. N-avem de ales. 

— AAN n-o să aprobe niciodată aşa ceva. 

— Ce-avem de pierdut? 

— Multe. Ar putea fi chiar mai rău decât boala. 

Şi: 

— Nu i se pare nimănui puţin ciudat? Un tratament pentru o 
boală necunoscută apărând din neant? 

— Haide, Sam, e limpede că lucrează la el de mai mulţi ani. 

— O bună parte din cercetarea teoretică nu are la început 

aplicaţii practice, pe urmă, dintr-o dată, acestea apar. 

Până când preşedintele lovi din nou în masă: 

— In regulă! In regulă! O să discutăm. O să ascult toate 
obiecțiile. Dar acum vreau ca Nancy şi Jesse să se ducă la 
această Blanchard Pharmaceuticals şi să verifice despre ce este 
vorba. Ne confruntăm cu un dezastru şi e sigur că nu dorim să 
înrăutăţim situaţia. In acelaşi timp, un miracol ne-ar fi de mare 
folos acum. Să sperăm cu toţii că acest Tremont ştie ce vorbeşte. 
Să mai facem ceva. Să ne rugăm ca omul să aibă dreptate, 
înainte ca jumătate din omenire să dispară. Se ridică în picioare. 
În regulă, asta e. Ştim cu toţii ce-avem de făcut. La treabă. 

leşi din cameră cu un pas şi un aer mult mai hotărât decât era 
el însuşi. Avea şi el copii şi era înspăimântat. 

x 


De pe bancheta din spatele limuzinei sale negre izolată fonic, 
Nancy Petrelli vorbea la telefonul mobil. 

— Am aşteptat până când situaţia părea să fie cât mai 
amenințătoare posibil, aşa cum ai sugerat, Victor. Când am văzut 
că toţi erau gata să admită că tot ce puteam face era să 
împărţim pansamente şi să oferim o atenţie plină de dragoste 
victimelor, am lăsat să cadă bomba noastră. S-au auzit multe 
scrâşnete din dinţi, dar până la urmă aş zice că, în linii mari, 
preşedintele e pregătit să primească orice ajutor poate obţine. 

— Bine. Inteligent lucrat. 

Departe, în regiunea Adirondacks, Tremont zâmbi în biroul 
său, de deasupra lacului liniştit. 

— Cum are de gând să procedeze Castilia? 

— M-a trimis pe mine şi pe şeful serviciilor medicale să vorbim 
cu tine, apoi să-i raportăm. 

— Şi mai bine. O să punem în scenă un spectacol de ştiinţă şi 
smerenie pentru Jesse Oxnard. 

— Fii atent în privinţa asta, Victor. Oxnard şi încă vreo câţiva 
sunt bănuitori. Pentru că preşedintele caută nişte soluţii pozitive, 
ei n-or să facă decât să bodogănească, dar dacă le sugerezi că 
există ceva care nu e în regulă, or să se agate imediat de asta. 

— N-or să găsească nimic, Nancy. Crede-mă. 

— Ce e cu colonelul Smith? A ieşit din joc? 

— Poţi conta pe asta. 

— Aşa sper, Victor. Zău că aşa sper. 

Femeia închise şi se lăsă pe spate, bătând rapid cu degetele ei 
îngrijite în braţul banchetei. Era emoţionată şi speriată. 

Emoţionată fiindcă totul părea să meargă exact aşa cum fusese 
plănuit şi speriată că ceva anume... vreun mic detaliu pe care îl 
uitaseră, îl ignoraseră sau nu îl rezolvaseră... ar putea răsturna 
situaţia. 

În biroul său, Victor Tremont privea afară, spre umbrele 
întunecate ale munţilor Adirondacks. O liniştise pe Nancy Petrelli, 
dar îi era mult mai greu să se liniştească pe sine. După ce al- 
Hassan îi pierduse pe Smith şi pe cei doi prieteni ai lui, toţi trei 
dispăruseră. Nu putea spera decât că se ascunseseră şi nu mai 
constituiau o ameninţare - că se dăduseră la fund, temându-se 
pentru vieţile lor. j 

Dar Tremont nu-şi putea asuma riscuri. In plus, din toate 
fragmentele de informații pe care reuşise să le obțină despre 
Smith, era evident că omul nu era genul care să renunţe. 
Tremont îi va pune pe toţi să-l supravegheze în continuare. Smith 
nu avea şanse mari să provoace pagube şi nici să 
supravieţuiască. Dar lipsa şanselor mari, pentru un om ca Smith, 
nu era acelaşi lucru cu lipsa totală a şanselor. 

26 


Ora 8:02 a.m., miercuri, 22 noiembrie 
Bagdad, Irak 


Considerat cândva leagănul civilizaţiei, oraşul Bagdad se 
întindea pe o câmpie aridă, între râurile Tigru şi Eufrat. Metropolă 
a contrastelor, părea să vibreze în lumina dimineţii. Din domurile 
şi minaretele decorate cu ceramică turcoaz, muezinii se tânguiau 
peste acoperişurile exoticului oraş, chemându-i pe credincioşi la 
rugăciune. Femei îmbrăcate în lungi abayas lunecau precum 
nişte piramide negre pe ulițele înguste ale vechiului sug şi către 
clădirile înalte din oţel şi sticlă ale oraşului nou. 

Această cetate străveche a miturilor şi legendelor fusese 
adesea invadată de-a lungul secolelor - de hitiţi şi arabi, mongoli 
şi englezi - şi de fiecare dată supravieţuise şi triumfase. Dar, 
după un deceniu de sancţiuni economice impuse de Statele 
Unite, lunga istorie părea nesemnificativă. Viaţa în sărăcăciosul 
Bagdad al lui Saddam Hussein era o luptă zilnică pentru cele 
necesare traiului - hrană, apă curată şi medicamente. Vehiculele 
se târau greoi pe bulevardele străjuite de palmieri. Smogul lăsa 
un miros urât în aerul dulce al deşertului. 

Jon Smith se gândise la toate astea în timp ce taxiul îl purtase 
pe străzile cenuşii ale oraşului. Acum, în vreme ce-i plătea 
şoferului, examina cu atenţie cartierul cândva elegant. Nimeni nu 
părea prea curios. Dar el era îmbrăcat în uniforma lucrătorilor 
Naţiunilor Unite, cu o banderolă a ONU pe braţ şi o legitimaţie 
plastifiată agăţată de sacou. In plus, taxiuri se găseau peste tot 
în acest sumbru oraş fortificat. Taximetria era una dintre puţinele 
ocupaţii pe care majoritatea irakienilor din clasa mijlocie era 
pregătită să o exercite: deţineau cu toţii cel puţin o maşină în 
familie, iar Saddam Hussein menținea benzina la un preţ coborât 
- mai puţin de zece cenți pe litru. 

După ce şoferul se îndepărtă, Smith cercetă din nou strada şi 
porni prudent spre clădirea ce fusese cândva Ambasada 
americană. Ferestrele erau acoperite cu jaluzele, iar casa şi 
curtea rămăseseră în paragină. Locul avea un aer părăsit, dar Jon 
îşi continuă drumul. Apăsă pe butonul soneriei. 

Statele Unite mai aveau un om la Bagdad, însă era polonez. În 
1991, la încheierea războiului din Golf, Polonia preluase controlul 
impunătoarei Ambasade americane de pe strada P Nord-vest. De 
atunci, chiar şi când bombele şi rachetele americane cădeau 
peste oraş, diplomaţii polonezi ţineau conferinţe de presă la 
Ambasadă, reprezentând nu numai interesele ţării lor în Irak, dar 
şi pe cele ale Americii. In impunătoarea clădire cu jaluzele la 
ferestre, funcționarii  rezolvau chestiuni în legătură cu 
paşapoartele, alcătuiau buletine informative pentru ziarele locale 
şi uneori transmiteau mesaje confidenţiale între Washington şi 
Bagdad. Ca în toate războaiele, existau momente când până şi 
inamicii doreau să comunice, fapt ce constituia singurul motiv 
pentru care Saddam Hussein îi tolera pe polonezi. Deşi 
nestatornicul Hussein se putea răzgândi oricând, arestându-i pe 
toţi. 

Uşa din faţă a ambasadei se deschise lăsând să apară un 
bărbat masiv, cu nasul cârn, păr cărunt, des şi nişte sprâncene 
stufoase ce se lăsau peste ochii căprui cu privire inteligentă. 
Omul semăna cu descrierea pe care i-o făcuse Peter lui Jon. 

— Jerzy Domalewski? 

— Chiar el. Dumneata trebuie să fii prietenul lui Peter. Uşa se 
deschise mai mult, iar ochii diplomatului îl măsurară pe 
americanul înalt dintr-o singură privire atentă, în vârstă de vreo 
patruzeci şi cinci de ani, purta un costum cafeniu care atârna pe 
el de parcă ar fi fost curăţat prea rar. Vorbea o engleză cu accent 
polonez: 

— Intră. N-are rost să devenim nişte ţinte mai mari decât 
suntem deja. Inchise uşa în urma lui Jon şi îl conduse printr-un 
hol de marmură într-un birou vast. Eşti sigur că nu te-a urmărit 
nimeni? 

li plăcea privirea sinceră din ochii albaştri ai străinului şi 
senzaţia de forţă fizică pe care o emana. Va avea nevoie de 
ambele calităţi în primejdiosul Bagdad. 

Brusc, Smith simţi o răbufnire de teamă. 

— MI6 ştie ce face. N-o să te plictisesc cu descrierea traseului 
încâlcit pe care l-au folosit ca să mă introducă în ţară. 

— Bine. Nu-mi spune. Domalewski dădu din cap şi închise uşa 
biroului. Astea sunt secrete pe care nu trebuie să le ştie nimeni. 
Nici măcar eu. Schiţă un zâmbet crispat. la loc pe un fotoliu. 
Trebuie să fii obosit. Cel cu braţe e confortabil. Mai are arcuri. 

Jon se aşeză, iar diplomatul porni spre fereastră, unde dădu la 

o parte jaluzeaua şi privi afară. 

— Trebuie să fim foarte atenţi. 

Jon încrucişa picioarele. Domalewski avea dreptate: era obosit. 
Dar simţea şi o nevoie presantă de a continua investigația. 
Chipul minunat al Sophiei şi chinurile morţii ei îi bântuiau 
gândurile. 

Cu trei zile în urmă sosise la aeroportul Heathrow din Londra 
la primele ore ale dimineţii, îmbrăcat în haine civile pe care le 
cumpărase de la San Francisco. Fusese începutul unei lungi şi 
groaznice călătorii. La Heathrow, un agent MI6 îl dusese în taină 
la o ambulanţă militară care îl transportase în grabă la o bază 
aeriană din estul Angliei. De-acolo zburase până la o pistă de 
aterizare din deşertul Arabiei Saudite şi fusese luat în primire de 
un caporal britanic din SSA, anonim şi taciturn, îmbrăcat în 
veşminte lungi de beduin şi care vorbea perfect araba. 

— Pune-ţi astea pe tine. li aruncase nişte haine identice cu ale 
lui. O să profităm de un acord puţin cunoscut, de dinainte de 
război. 

Omul vorbea despre Zona Neutră dintre Irak şi Arabia Saudită 
pe care cele două ţări o menţinuseră pentru ca beduinii lor 
nomazi să poată folosi străvechile rute comerciale. 

In veşmintele lor înăbuşitoare, Jon şi caporalul fură conduşi de 
la o tabără de beduini la alta de către reţeaua clandestină din 
Irak, până când, la periferia Bagdadului, caporalul îl surprinsese 
înmânându-i documente false de identitate, dinari irakieni, haine 
occidentale, legitimaţia plastifiată şi banderola unui lucrător ONU 
din Belize. Numele de acoperire al lui Jon era Mark Bonnet. 

Dăduse din cap, uimit de meticulozitatea celor de la MI6. 

— Te-ai ascuns de mine. 

— Nu, ce dracu', protestase indignat caporalul. Nu ştiam dacă 
o să rezişti. N-avea rost să irosesc asemenea documente pentru 
un afurisit de cadavru. La despărţire, îi strânsese mâna lui Jon: 
Dacă-l mai vezi pe ţicnitul ăla de Peter Howell, să-i spui că ne-a 
rămas tuturor foarte dator. 

Acum, Jon şedea în fosta Ambasadă americană, îmbrăcat ca 
orice lucrător al Naţiunilor Unite, cu pantaloni cafenii din 
bumbac, cămaşă cu mânecă scurtă, jachetă cu fermoar şi, mai 
important, deţinând banderolă şi legitimaţie ONU. in buzunar 
avea bani şi acte suplimentare de identitate. 

— Să nu te deranjeze îngrijorarea noastră, zicea Domalewski, 
în timp ce continua să cerceteze strada. Nu ne poţi învinui că te 

ajutăm fără prea mare entuziasm. 

— Bineînţeles. Dar te asigur - ăsta ar putea fi cel mai 
important risc pe care vi l-aţi asumat vreodată. 

Domalewski clătină capul hirsut. 

— Aşa scrie şi în mesajul de la Peter. Mi-a mai dat şi o listă cu 
doctorii şi spitalele pe care ai vrea să le vizitezi. 

Polonezul se întoarse de la fereastră înălţând sprâncenele 
groase. Il cercetă din nou pe american. Vechiul său prieten Peter 
Howell îi spusese că omul ăsta este medic. Dar s-ar descurca el 
dacă izbucnea violenţa? Era adevărat că, de la faţa netedă şi 
până la umerii largi şi talia îngustă, părea mai degrabă un 
lunetist decât un vindecător. Domalewski se considera un bun 
observator al oamenilor şi, din ceea ce vedea la acest american 
aflat sub acoperire, aprecia că Peter avusese poate dreptate. 

Jon întrebă: 

— Ai aranjat nişte întâlniri? 

— Sigur. O să merg şi eu la câteva. La altele va trebui să te 
descurci singur. Vocea diplomatului căpătă un ton de avertizare: 
Dar nu uita că documentele dumitale de la ONU sunt inutile dacă 
ai picat în mâinile autorităţilor. Asta e un stat polițienesc. Mulţi 
cetăţeni sunt înarmaţi şi oricine poate lua un spion. Poliţia 
personală a lui Hussein - Garda Republicană - e la fel de brutală 
şi puternică pe cât erau SS şi Gestapo-ul laolaltă. li adulmecă 
mereu pe duşmanii statului, pe disidenţi sau pur şi simplu pe cei 
care nu le plac. 

— Am înţeles că pot acţiona necugetat. 

— A, deci ştii câte ceva despre Irak. 

Smith încuviinţă cu un aer sumbru. 

— Prea puţin. 

Domalewski înclină capul, continuând să-l studieze pe 
american. Se duse în spatele biroului şi trase un sertar. 

— Uneori, cel mai mare pericol îl constituie însuşi caracterul 
arbitrar al întregii situaţii. Violenţa izbucneşte aici cât ai clipi, 
adesea fără nici o logică. Peter spunea că ar trebui să ai aşa 
ceva. 

Se aşeză într-un fotoliu lângă Jon şi-i întinse un pistol militar 
Beretta. 

Smith îl luă imediat. 

— Se gândeşte la toate. 

— Aşa credeam şi eu şi tatăl meu, pe vremuri. 

— Inseamnă că ai mai lucrat cu el. 

— De mai multe ori. De aceea, îi fac serviciul de-a te ajuta. 
Smith se întrebase de ce acceptase Domalewski o asemenea 
sarcină. 

— Vă mulţumesc amândurora. 

— Sper să ne mulţumeşti şi mâine sau poimâine. Peter spunea 
că te descurci cu Beretta. Nu ezita să-l foloseşti dacă trebuie. 
Totuşi, nu uita că orice străin prins cu o armă e arestat. 

— Mulţumesc pentru avertisment. Am de gând să evit asta. 

— Bine. Ai auzit de Centrul de Detenţie al Justiţiei? 

— Imi pare rău, nu. 

Domalewski cobori glasul, iar vorbele lui îţi dădeau fiori: 

— Existenţa Centrului de Detenţie a fost confirmată recent. 
Are şase niveluri sub pământ. Imaginează-ţi - fără ferestre prin 
care să poată privi cineva înăuntru, fără pereţi exteriori prin care 
să se audă ţipetele celor torturați şi fără speranţă de scăpare. 
Serviciul irakian de informaţii militare l-a construit sub spitalul de 
lângă garnizoana al-Rashid, la sud de-aici. Se spune că însuşi 
Qusai, fiul nebun al lui Saddam, a supravegheat proiectul şi 
construcţia. Un etaj întreg cu camere de tortură şi execuţie este 
rezervat militarilor şi funcţionarilor care nu îi sunt pe plac lui 
Saddam. Alţi prizonieri pot fi trimişi la un nivel unde ei nici nu 
există oficial. Nu se pot pune întrebări despre ei. Numele lor nu 
pot fi nici măcar menţionate. Acele biete creaturi au dispărut şi 
sunt pierdute pe veci. Dar pentru mine, cea mai teribilă zonă a 
clădirii subterane... cea mai cumplită şi cumva sălbatică... e la 
ultimul nivel. Acolo, Saddam nu are doar carcere, ci şi cincizeci şi 
două de înfricoşătoare spânzurători. 

Jon îşi reprimă un fior. 

— Doamne Sfinte! Cincizeci şi două de spânzurători? Execuţii 
în masă. Spânzura cincizeci şi doi de oameni deodată? Locul ăla 
pare iadul pe pământ. Individul e un animal! 

— Exact. Nu uita, e preferabil să foloseşti arma decât să fii 
prins cu ea. In cel mai bun caz, confuzia iscată ţi-ar putea da o 
şansă. Ezită. Bătu din palme şi ridică privirea spre Jon, cu ochii 
plini de îngrijorare: Te afli aici sub acoperire, neoficial şi 
neprotejat. O, da, te-ar aresta şi, dacă eşti foarte norocos, te-ar 
ucide repede. 

— Inţeleg. 

— Dacă tot mai vrei să continui, azi ai de acoperit un teritoriu 
mare. Trebuie să plecăm imediat. 

Într-un moment halucinant, Smith văzu cu ochii minţii chipul 

torturat al Sophiei, luptându-se cu moartea. Transpiraţia lucind 
pe obrajii ei îmbujoraţi... părul ei mătăsos răvăşit pe pernă... 
degetele ei tremurânde duse cu disperare la gât ca să respire. 
Trecuse prin chinuri cumplite. 

Uitându-se la faţa gravă a lui Domalewski, se gândea de fapt 
la singura femeie pe care o iubise vreodată şi la teribila, 
inexplicabila, inutila, nedreapta ei moarte. Pentru Sophia putea 
face faţă oricui. Chiar şi Irakului şi lui Saddam Hussein. 

Se ridică. 

— Să mergem. 

27 


Ora 10:05 a.m. 
Bagdad 


Singur pe bancheta din spate a unicei limuzine în funcţiune a 
Ambasadei americane, Jon privea afară la oraşul agitat, 
observând cu dezgust un detaliu des întâlnit - fotografiile lui 
Saddam Hussein. De la panouri înalte până la postere acoperind 
zidurile şi poze înrămate expuse în vitrinele unor prăvălii 
sărăcăcioase, Hussein, cu mustaţa lui groasă şi neagră, zâmbind 
cu gura până la urechi, era prezent peste tot. Ţinând în braţe un 
copil. Infruntându-l eroic pe noul preşedinte al Americii. 
Conducând o întrunire de familie sau un grup de oameni de 
afaceri. Salutând mândru trupele ce defilau în pas de gâscă. 

In această ţară vestită cândva pentru ştiinţa şi cultura ei, 
regimul de mână forte al lui Hussein era mai puternic decât 
oricând. El transformase starea de război a ţării în baza 
autorităţii lui şi mizeria poporului în mândrie patriotică. În vreme 
ce blama embargoul Naţiunilor Unite - a/-hissar - pentru că 
făcuse un milion de victime din cauza malnutriţiei, el şi apropiații 
lui se îmbuibau şi se îmbogăţeau fără ruşine. 

Dezgustul lui Jonathan spori când ajunseră în eleganta 
suburbie Jadiriya, unde mulţi dintre curtenii lui Hussein, lingăii şi 
profitorii de pe urma războiului trăiau în lux. Jerzy Domalewski 
conducea limuzina pe lângă vile arătoase, cafenele elegante şi 
magazine de un fast ţipător. Lângă trotuare erau parcate 
Mercedes-uri lucitoare, BMW-uri şi Ferrari. Servitori în livrele 
stăteau de pază în faţa restaurantelor scumpe. Sărăcia fusese 
izgonită, dar lăcomia era vizibilă peste tot. 

Smith dădu din cap. 

— Asta-i o nedreptate strigătoare la cer. 

Domalewski purta şapcă şi sacou de şofer. 

— Având în vedere cum arată restul Bagdadului, să intri în 
Jadiriya e ca şi cum ai ateriza pe altă planetă. Una foarte bogată. 
Cum or putea oamenii ăştia să fie atât de egoişti? 

— E de necrezut. 

— De acord. 

Diplomatul polonez opri în faţa unei clădiri frumoase cu 
acoperişul din ţiglă albastră. 

— Aici e. Lăsă motorul să meargă şi privi peste umăr. Avea un 
aer grav şi neliniştit. O să aştept aici. Sigur, dacă nu cumva o să 
ieşi în fugă de-acolo, cu Garda Republicană pe urmele tale. Să 
ştii că-mi fac prea puţine griji în privinţa asta. Totuşi, dacă 
survine un asemenea eveniment nefericit, te rog să nu te simţi 
ofensat dacă nu vei vedea decât fumul ieşind din ţeava de 
eşapament a acestui vehicul. Smith zâmbi scurt. 

— Inţeleg. 

Aspectuoasa clădire adăpostea birourile doctorului Hussein 
Kamil, un remarcabil internist. Smith ieşi în aerul fierbinte, se 
uită prudent în jur şi porni pe lângă un şir de curmali către uşa 
din lemn sculptat. lnăuntru, sala de aşteptare era răcoroasă şi 
pustie. Smith măsură cu privirea covoarele scumpe, draperiile şi 
mobilierul. Examina uşile închise, întrebându-se dacă era în 
siguranţă şi dacă avea să găsească răspunsuri acolo. In ciuda 
evidentei bogății a doctorului, omul nu trăia atât de bine pe cât 
ar fi putut. Izolarea economică a lrakului se vădea şi în micile 
detalii. Draperiile erau ponosite, iar mobila învechită. Revistele 
de pe mese datau de cinci şi chiar şase ani. 

Una dintre uşi se deschise şi apăru doctorul. Era un bărbat de 
înălţime medie, de vreo cincizeci de ani, cu ochi neliniştiţi, 
pătrunzători. Purta o bluză albă de medic şi pantaloni gri, călcaţi 
impecabil. Şi era singur. Fără asistentă. Fără soră de cabinet. Era 
limpede că programase întâlnirea cu Smith astfel încât să se 
asigure că nu va mai fi nimeni de faţă. 

— Sunt doctorul Kamil. 

Jon se prezentă cu numele fals de pe documentele de la ONU - 
Mark Bonnet. 

Doctorul înclină politicos capul, dar tonul vocii lui era grav şi 
neliniştit: 

— Aveţi documente? 

Vorbea engleza cu accentul marii burghezii britanice. Jon îi 
întinse legitimaţia ONU măsluită. Doctorului Kamil i se spusese 
că Jon făcea parte dintr-o echipă internaţională care cerceta un 
nou virus. Medicul îl conduse într-un cabinet, unde examina 
documentele cu atenţia acordată unei tumori canceroase. 

In timp ce aştepta, Jon privi în jur - pereţi albi, echipament 
cromat, două taburete din lemn şi o masă vopsită în alb pe care 
se afla un vas de lut cu câteva capete de creioane. Echipamentul 

medical trăda că anii trecuseră fără să fi fost înlocuit. Totul era 
curat şi strălucitor, dar stativele unde ar fi trebuit să fie eprubete 
erau goale. Pânza albă de pe masa de examen medical era 
subţiată şi găurită. O parte din echipament era foarte vechi. Şi 
nu era singura problemă cu care acest medic - toţi medicii din 
lrak - se confrunta. Domalewski îi spusese că mulţi erau 
absolvenţi ai celor mai bune facultăţi de medicină din lume şi 
continuau să pună diagnostice corecte, dar pacienţii lor erau 
nevoiţi să-şi procure singuri reţetele. Medicamentele se găseau 
mai ales pe piaţa neagră şi nu se vindeau pe dinari irakieni. Doar 
pe dolari americani. Chiar şi cei avuţi aveau probleme, deşi erau 
dispuşi să plătească sume astronomice. 

Intr-un târziu, doctorul îi returnă documentele. Nu-l invită pe 
Jon să ia loc, nici el nu se aşeză. Rămaseră în picioare în mijlocul 
încăperii spartane, modest utilată şi stătură de vorbă ca doi 
străini bănuitori. Medicul zise: 

— Ce doriţi exact să ştiţi? 

— Aţi fost de acord să vorbiţi cu mine, domnule doctor. 
Presupun că ştiţi ce vreţi să-mi spuneţi. 

Medicul alungă ideea cu un gest. 

— Nu pot fi atât de prudent pe cât ar trebui. Lucrez în preajma 
marelui nostru conducător. Mulți membri ai Consiliului 
Revoluționar sunt pacienții mei. 

Jon îl privi atent. Arăta ca un om ce deține un secret, 
întrebarea era dacă Smith putea găsi o cale de a-l convinge să-l 
dezvăluie. 

— Totuşi, ceva nu vă dă pace, domnule doctor Kamil. Aş zice 
că e o chestiune medicală. Sunt sigur că n-are nici o legătură cu 
Saddam sau cu războiul, aşa că n-ar fi nici un pericol pentru 
vreunul din noi s-o discutăm puțin. Poate, zise el cu grijă, e vorba 
de victimele unui virus necunoscut. N 

Doctorul Kamil îşi muşcă buza de jos. În ochii lui negri se citea 
neliniştea. Privi înjur aproape rugător, de parcă s-ar fi temut că 
până şi pereții l-ar putea trăda. Insă era un om civilizat. Aşa că 
oftă şi recunoscu: 

— Acum un an am tratat un pacient care a murit brusc din 
cauza unei insuficiențe respiratorii acute, cu hemoragie 
pulmonară. Contractase ceea ce părea să fie o răceală puternică, 
dar cu două săptămâni înainte de insuficienţa respiratorie. 

Jon îşi stăpâni emoția. Erau aceleaşi simptome ca cele ale 
victimelor din Statele Unite. 

— Era un veteran al Furtunii în Deşert? 

Ochii medicului exprimau teamă. 

— Să nu spuneţi asta! şopti el. Omul a avut onoarea să lupte 
în Garda Republicană în timpul G/oriosului Război de Unificare! 

— Există posibilitatea ca moartea lui să fie rezultatul armelor 
biologice? Ştim că Saddam le deţine. 

— Asta-i o minciună! Marele nostru conducător n-ar permite 
niciodată folosirea unor astfel de arme. Dacă au existat, au fost 
aduse de inamic. 

— Atunci moartea lui putea să fi fost provocată de armele 
biologice ale inamicului? 

— Nu. In nici un caz. 

— Dar pacientul dumneavoastră a fost infectat în timpul 
războiului? 

Doctorul încuviinţă. Pe faţa oacheşă i se aşternu o expresie de 
nelinişte. 

— Vedeţi dumneavoastră, era un vechi prieten de familie, în 
fiecare an din viaţa lui i-am făcut un examen medical complet. 
Intr-o ţară înapoiată, niciodată nu-ţi îngrijeşti prea bine 
sănătatea. Ochii temători cercetară încăperea; îşi ofensase 
patria. La scurt timp după ce a revenit la viaţa normală, a 
început să aibă simptom ele unor infecţii minore care nu 
reacţionau la tratamentul obişnuit, dar dispăreau oricum. De-a 
lungul anilor a avut tot mai des febră şi scurte episoade gripale. 
Apoi a contractat răceala aceea puternică şi a murit brusc. 

— Pe urmă au mai fost şi alte victime ale virusului în Irak? 

— Da. Incă două aici, în Bagdad. 

— Tot veterani de război? 

— Aşa mi s-a spus. 

— A fost vreunul vindecat? 

Doctorul Kamil încrucişă braţele şi încuviinţă cu tristeţe: 

— Am auzit nişte zvonuri. Nu se uita la Jon. Dar, după părerea 
mea, pacienţii aceia au supravieţuit pur şi simplu bolii. In afară 
de virusul rabiei netratat, nici un alt virus nu ucide toţi bolnavii. 
Nici măcar Ebola. 

— Câţi au supravieţuit? 

— Trei. 

Trei şi iarăşi trei. Dovezile se adunau, iar Jon îşi reprimă 
emoția şi oroarea. Descoperea informaţii care indicau tot mai 
clar existenţa unui experiment folosind cobai umani. 

— Unde sunt supraviețuitorii? 

Auzindu-l, înspăimântatul doctor se dădu înapoi: 

— Gata! Nu vreau să te duci în altă parte şi să obţii date 
despre supraviețuitori care pot conduce la mine! Deschise brusc 
uşa cabinetului şi arătă spre altă uşă, dincolo de hol. Du-te. 
Pleacă! 

Jon nu se mişcă. 

— Ceva te-a făcut să vrei să-mi vorbeşti, domnule doctor. Şi 
nu despre cei trei morţi. 

Preţ de o clipă, doctorul arătă de parcă i-ar fi sărit inima din 
loc. 

— Nici o vorbă în plus! Nimic! Pleacă de-aici! Nu cred că eşti 
din Belize sau de la ONU! Ridică vocea: Un singur telefon la 
autorităţi şi... j 

Incordarea lui Jon creştea. Ingrozitul doctor părea gata să 
explodeze, iar Jon nu-şi putea asuma riscul de a suporta 
consecințele. Se strecură pe uşa laterală şi de-a lungul unei alei. 
Uşurat, văzu că limuzina Ambasadei îl aştepta. 

x 


În biroul său, doctorul Hussein Kamil tremura de frică şi mânie. 
Era furios fiindcă se pusese singur în postura aceea şi se temea 
că va fi prins. In acelaşi timp, nefericita situaţie îi oferea o ocazie 
dacă ar fi îndrăznit să o folosească. 

Inclină capul, încrucişă braţele şi încercă să-şi liniştească 
tremurul. Avea de susţinut o familie numeroasă, iar ţara lui se 
dezintegra văzând cu ochii. Trebuia să se gândească la viitor. Se 
săturase să fie sărac într-o ţară unde trăiau destui care se lăsau 
prostiţi. 

In cele din urmă ridică receptorul telefonului. Dar nu sună la 
autorităţi. Răsuflă adânc. 

— Da, sunt doctorul Kamil. M-aţi contactat în legătură cu o 
persoană anume. Făcu un efort ca să-şi controleze glasul. 
Adineauri a părăsit biroul meu. Are documente de funcţionar 
ONU din Belize. Numele e Mark Bonnet. Totuşi, sunt sigur că e 
cel pe care mi-aţi cerut să-l supraveghez. Da, virusul din 
Gloriosul Război de Unificare... despre asta a întrebat. Nu, n-a 
spus unde se duce. Dar era foarte interesat de supraviețuitori. 
Sigur. Sunt foarte recunoscător. Voi aştepta mâine banii şi 
antibioticele. 

Lăsă receptorul în furcă şi se prăbuşi în fotoliu. Oftă, simţindu- 
se mai bine. Atât de bine, încât îşi îngădui să zâmbească vag. 
Riscul era mare, dar, cu puţin noroc, plata era şi mai mare. In 

urma acestui telefon era pe cale să devină o raritate în Bagdad: 
va avea propria provizie de antibiotice. 

Işi frecă mâinile. Se simţea plin de optimism. Bogaţii se vor 
linguşi pe lângă el atunci când ei sau copiii lor s-ar îmbolnăvi. Vor 
arunca cu banii în punga lui. Nu cu dinari, care erau fără nici o 
valoare în ţara aceea înapoiată unde rămânea întemnițat de 
când proştii ăia de americani începuseră războiul şi impuseseră 
embargoul. Nu, bolnavii bogaţi îl vor scălda în dolari americani. 
Curând va strânge mai mult decât suficient ca să plătească 
pentru fuga familiei lui şi să înceapă o viaţă nouă altundeva. In 
orice altă parte. 


Ora 7:01 p.m. 
Bagdad 


Noaptea cădea încet peste exoticul Bagdad. O femeie 
înfăşurată din cap până în picioare în omniprezenta abaya 
mergea grăbită ca un păianjen negru pe sub caturile luminate de 
feştile şi balcoanele de pe strada îngustă, pavată cu pietre, în 
verile caniculare ale Bagdadului, aceste ieşinduri ale caselor 
făceau umbră în cartierele mai vechi ale oraşului, însă acum era 
o noapte rece de octombrie, iar în spaţiul strâmt dintre 
acoperişuri se zăreau stelele. 

Femeia ridică privirea doar o dată - atât de concentrată era 
asupra celor două misiuni pe care le avea de îndeplinit. Părea 
bătrână. Foarte încovoiată, poate nu doar din cauza vârstei, ci şi 
a malnutriţiei, ducea în mână o sacoşă uzată de pânză. In afară 
de abaya neagră înfăşurată pe corp, purta şi tradiționalul pushi 
alb, care îi acoperea aproape toată faţa, dezvăluindu-i doar ochii 
negri, care nu erau nici plecaţi după cuviinţă, nici lipsiţi de 
vioiciune. 

Trecu în grabă pe lângă nişele cu ferestre arcuite - 
mashrabiyah - prevăzute cu obloane de lemn prin care se putea 
privi din casă pe stradă, însă nu şi invers. In cele din urmă, coti 
pe o stradă principală şerpuită, luminată de felinare vechi, cu 
flacără tremurătoare, plină de vacarmul glasurilor negustori care 
se luptau cu disperare să-şi vândă puţinele mărfuri, aşa-zişi 
consumatori, deţinând doar dinarii necesari subzistenţei şi copii 
desculți ce alergau şi strigau. Nimeni nu o învrednici cu mai mult 
de-o privire fugară. Locul fremăta de ultima zvâcnire de energie 

a zilei, deoarece se apropia tradiționala oră de închidere - opt 
seara. 

Apoi apărură trei membri ai temutei Gărzi Republicane a lui 
Saddam Hussein, în uniformele lor verde închis şi cu armele în 
tocurile centurilor. N 

La apropierea patrulei, femeia deveni neliniştită. In stânga ei, 
printre tarabele ce scoteau aburi în aerul rece al serii, un fermier 
vindea fructe proaspete aduse de la țară. O grămadă de oameni 
se adunase acolo, disputându-şi produsele şi tocmindu-se. Brusc, 
femeia scoase câţiva dinari din bogatul ei veşmânt, se strecură 
în mulţime şi îşi alătură glasul celor care solicitau produsele 
negustorului. 

Inima îi bătea cu putere în vreme ce-i observa cu coada 
ochiului pe vânjoşii gardieni. 

Cei trei bărbaţi se opriră să privească. Unul dintre ei făcu un 
comentariu şi altul îi răspunse - erau siguri de armele şi de 
existenţa lor îndestulată. Incepură apoi să râdă şi să-şi bată joc 
de oameni. 

Femeia transpira, continuând să-l roage pe fermier să-i vândă 
fructe. În jurul ei, alţi irakieni priveau neliniştiţi peste umăr. În 
timp ce mulţi reluară vociferările, câţiva se retraseră pe tăcute. 

Atunci îşi aleseră gardienii victima: un brutar cu braţul plin de 
franzele, cu faţa ascunsă în spatele lor, mergea cu spatele, 
ocolind mulţimea. Femeia nu-l recunoscu. 

Privindu-l urât, cei trei îl înconjurară pe brutar cu pistoalele 
scoase. Unul lovi grămada de franzele. Altul izbi cu pistolul faţa 
speriată a brutarului. 

In sacoşa de pânză a femeii era ascunsă o armă. Toată fiinţa 
ei o îndemna să o scoată şi să-i ucidă pe brutalii gardieni. 
Acoperită de pushi, faţa ei era roşie de furie. Işi muşcă buza. 
Dorea cu disperare să acţioneze. 

Dar avea o misiune. Nu trebuia să se facă remarcată. 

Pe strada aglomerată se făcu brusc linişte. Când brutarul căzu, 
oamenii îşi feriră privirea şi se îndepărtară. Cei care atrăgeau 
atenţia aprigilor gardieni aveau necazuri. Din faţa celui căzut 
ţâşni sângele şi omul ţipă. Dezgustată, femeia îi privi pe doi 
dintre gardieni cum îl înşfacă de braţe şi îl târăsc după ei. Fusese 
arestat în mod public sau poate că era doar hărțuit. Nu se putea 
şti. Familia lui va folosi toate relaţiile ca să încerce să-l elibereze. 

Trecu un minut. Asemeni acalmiei de dinaintea unei furtuni 
neaşteptate în deşert, aerul nopţii părea încărcat şi ameninţător. 

Slabă era consolarea că nestatornicii gardieni aleseseră pe 
altcineva. Data viitoare puteai fi chiar tu. 

Dar viaţa mergea înainte. Se auziră iarăşi zgomote pe strada 
şerpuită. Oamenii reapărură. Fermierul luă banii din palma femeii 
şi-i dădu o portocală. Infiorată, ea o puse în sacoşă, lângă armă 
şi se îndepărtă în grabă, privind neliniştită în jur, deşi în mintea 
ei vedea tot timpul chipul îngrozit al bietului brutar. 

In cele din urmă coti pe strada Sadoun, o arteră comercială cu 
blocuri mai înalte decât toate minaretele de pe ţărmul îndepărtat 
al Tigrului. Dar pe largul bulevard se găseau acum puţine mărfuri 
de lux şi încă şi mai puţini cumpărători care să şi le permită. 
Desigur, turişti nu mai veneau la Bagdad. De aceea, când intră în 
cele din urmă în modestul hotel King Sargon, locul era pustiu. 
Holul cândva somptuos, decorat cu obsidiană şi crom, fusese 
proiectat de arhitecţi occidentali cu gândul de a îmbina cultura 
vechilor regate cu cele mai recente facilităţi ale Vestului. Acum, 
în penumbra iluminatului slab, arăta nu doar neîngrijit, ci şi 
pustiu. 

Portarul înalt, cu ochi mari şi negri şi o mustață a la Saddam 
Hussein, îi şoptea înfuriat recepţionerului plictisit: 

— Ce-a făcut pentru noi marele conducător, Rashid? Spune-mi 
cum i-a distrus geniul din Tikrit pe diavolii de străini şi ne-a făcut 
pe toţi bogaţi. De fapt, atât de bogaţi, încât doctoratul meu 
înnobilează uniforma asta ponosită de portar - se bătu peste 
piept indignat - într-un hotel unde nu vine nimeni, iar copiii mei 
or să fie norocoşi dacă or să trăiască atât cât să nu aibă nici un 
viitor! 

Recepţionerul răspunse posomorât: 

— O să supravieţuim, Balshazar. Totdeauna am reuşit, iar 
Saddam n-o să trăiască o veșnicie. 

Apoi o observară pe bătrâna încovoiată stând tăcută lângă ei. 
Venise încet, ca o pală de fum şi preţ de o clipă recepţionerul 
rămase dezorientat. Cum putuse să-i ignore prezenţa? O privi fix, 
surprinzând o scurtă licărire în ochii negri, pătrunzători de 
deasupra pânzei albe. Ea îşi lăsă repede privirea în pământ, cum 
se făcea în prezenţa unui bărbat care nu era soţul ei. 
Recepţionerul se încruntă. 

Femeia vorbi într-o arabă perfectă, cu voce umilă şi speriată: 

— Mii de scuze. Am fost trimisă să mi se dea ceva de cusut 
pentru Sundus. 

Auzind tonul înfricoşat al glasului ei, recepţionerul îşi recapătă 

aerul dispreţuitor şi întoarse capul spre o uşă de serviciu din 
spatele lui: 

— N-ar trebui să te afli în hol, bătrânico. Data viitoare, să 
ocoleşti pe la administraţie. In spate e locul tău! 

Murmurând câteva scuze, femeia lăsă capul în jos şi trecu pe 
lângă portarul cu rang universitar pe nume Balshazar. In acelaşi 
moment, mâna ei nevăzută strecură o hârtie împăturită în 
buzunarul uniformei lui ponosite. i 

Bărbatul nu avu nici o reacţie. Il întrebă în schimb pe 
arogantul recepţioner: 

— Şi curentul electric? La ce oră o să se întrerupă mâine? Pipăi 
instinctiv buzunarul. 

Dispărând pe uşa de serviciu, femeia auzi vocile celor doi 
bărbaţi care îşi reluaseră conversaţia. Răsuflă uşurată în sinea ei: 
îndeplinise cu succes prima misiune. Dar primejdia nu fusese nici 
pe departe înlăturată. Mai avea de făcut un comision important. 

Ora 7:44 p.m. 
Bagdad 


Un vânt tăios, venit din deşert, sufla prin Bagdad la căderea 
serii, trimiţându-i acasă pe clienţii de pe strada Sheik Omar. 
Arome picante de tămâie şi nucşoară pluteau în aerul curat. 
Cerul era întunecat, iar temperatura scăzuse. Bătrâna încovoiată, 
în abaya sa neagră şi cu faţa ascunsă de pushi, care dusese 
mesajul la hotelul King Sargon, îşi croia drum printre pietoni şi pe 
lângă dughene din placaj, unde comerţul cu piese uzate şi 
ateliere de reparaţii prosperau, în ultima vreme, mulţi dintre 
membrii cândva onorabilei clase de mijloc îşi construiseră astfel 
de prăvălii modeste, unde se vindea orice - de la plante 
medicinale şi gustări calde, până la instalaţii sanitare uzate. 

Apropiindu-se de destinaţie, femeia încremeni, privind fix, 
îngrozită. Inima îi bătea să-i spargă pieptul. Nu-i venea să-şi 
creadă ochilor. 

Deoarece mulţimea se rărise, bărbatul era mai vizibil decât în 
împrejurări obişnuite. Inalt, zvelt şi musculos, era singurul 
occidental de pe stradă. Avea aceiaşi ochi de un albastru închis, 
păr negru ca pana corbului şi faţa calmă şi severă de care îşi 
amintea cu atâta suferinţă şi furie. Era îmbrăcat neglijent într-un 
hanorac şi pantaloni cafenii. Şi, în ciuda banderolei cu însemnele 
ONU de pe braţ, ea ştia că nu lucrează la Naţiunile Unite. 

L-ar fi privit şi l-ar fi studiat pe furiş dacă ar fi fost un european 
oarecare - o apariţie neobişnuită în Irakul acelei perioade. Dar 
bărbatul nu era oricine şi, o fracțiune de secundă, femeia 
încremeni în faţa atelierului de reparaţii. Apoi intră repede 
înăuntru. Nici măcar un observator experimentat nu ar fi 
remarcat ceva deosebit în atitudinea ei, cu excepţia unei vagi 
ezitări. Totuşi, şocul fusese profund. 

Ce căuta el în Bagdad? Era ultima persoană pe care se aştepta 
sau voia să o vadă: locotenent-colonelul Jonathan Smith, medic 
militar. 


Nervos, Jon supraveghea strada înţesată de dughene din 

placaj şi mici ateliere de reparaţii. Toată ziua trecuse în grabă pe 
la cabinete medicale şi magazii ale clinicilor şi spitalelor, stând 
de vorbă cu doctori neliniştiţi, asistente şi infirmieri care 
participaseră la război. Mulţi confirmaseră faptul că, în urmă cu 
un an, existaseră şase decese provocate de insuficienţă 
respiratorie acută, prezentând simptomele virusului mortal pe 
care îl cerceta Jon. Dar nimeni nu-i putuse da informaţii despre 
cei trei supraviețuitori. 

Continuându-şi drumul, alungă din minte gândul că era 
urmărit. Examina cu atenţie strada luminată de felinare, 
prăvăliile modeste şi pe bărbaţii în cămăşi lungi şi largi - 
gallabyyias - care şedeau la mese pline de julituri şi crestături, 
bând ceai fierbinte şi fumând cu narghileaua. Chipul lui Jon avea 
o expresie neutră. Dar această parte a vechiului Bagdad părea 
un loc ciudat pentru o întâlnire cu doctorul Radah Mahuk, 
pediatrul şi chirurgul de reputaţie internaţională. 

Totuşi, instrucţiunile lui Domalewski fuseseră precise. 

Jon era în pragul disperării. Faimosul pediatru era ultima lui 
speranţă din ziua aceea. A mai rămâne încă douăzeci şi patru de 
ore în Bagdad ar însemna să sporească enorm riscul la care se 
expunea. Oricare dintre sursele lui l-ar fi putut denunța Gărzii 
Republicane. Pe de altă parte, următoarea sursă ar putea să-i 
spună de unde provine virusul şi ce ticălos îi infectase pe irakieni 
şi pe Sophia. 

Peste măsură de încordat, se opri lângă un atelier în faţa 
căruia de ambele părţi ale unei uşi joase, vopsită în negru, 
atârnau nişte roţi de maşină legate cu lanţuri. Sumbrul atelier de 
vulcanizare era locul unde îl trimisese Domalewski. După spusele 
diplomatului, aparţinea unui fost om de afaceri bogat din 
Bagdad, duşman al regimului pentru că firma lui înfloritoare 
fusese ruinată de războaiele inutile ale lui Saddam Hussein. 

Aspectul jalnic al prăvăliei nu-i atenua nicicum suspiciunea. Se 
uită la ceas. Ajunsese la timp. Aruncând o ultimă privire în jur, 
pătrunse înăuntru. 

Un bărbat scund şi chel, cu tenul aspru şi bine cunoscuta 
mustață groasă, stătea în spatele unei tejghele uzate şi citea o 
foaie de hârtie. Degetele lui groase erau pătate de catran. În 
apropiere, o femeie purtând obişnuitele veşminte negre ale 
fundamentaliştilor îşi alegea roţi de maşină. 

— Ghassan? îl întrebă Jon pe bărbat. 

— Nu-i aici. 

lrakianul răspunsese nepăsător, într-o engleză stâlcită, dar îl 
măsură pe Jon cu o privire ageră. 

Jon cobori vocea şi privi înapoi spre femeia care se apropiase, 
aparent ca să examineze altă stivă de roţi. 

— Trebuie să vorbesc cu el. Faruk-al-Dubqg mi-a spus că are 
roţi Pirelli noi. 

Era parola pe care i-o dăduse Jerzy Domalewski. Nu trebuia să 
mire pe nimeni, deoarece firma prosperă a lui Ghassan de pe 
strada Rashid se specializase în vânzarea celor mai bune pneuri 
din lume şi toată lumea ştia că patronul era un expert. 

Ghassan înălţă sprâncenele în semn de recunoaştere. Zâmbi 
scurt, mototoli hârtia în mâinile lui murdare şi răspunse cu 
entuziasm, într-o engleză mult mai corectă: 

— A, Pirelli. O alegere excelentă. În spate. Vino. 

Dar, întorcându-se să-l conducă pe Jon, şopti ceva în arabă. 
Deodată, lui Jon i se făcu părul măciucă. Se întoarse la timp ca s- 
o vadă pe femeia înfăşurată în lungul abaya negru strecurându- 
se ca o umbră pe uşa din faţă. Se încruntă. Instinctul îi spunea că 
ceva nu este în regulă. 

— Cine? ... începu el. 

Dar Ghassan îi vorbi precipitat: 

— Repede, te rog. Pe-aici. 

Fugiră din încăperea pustie dând la o parte o perdea groasă şi 
intrară într-o magazie încăpătoare, unde erau atât de multe roţi 
uzate, încât aproape că blocau ieşirea din spate. Una dintre stive 
ajungea până la tavan. Pe o grămadă mai joasă, cam în mijlocul 
încăperii, şedea o irakiană de vârstă medie, ţinând în braţe un 
sugar. Cute subţiri îi brăzdau obrajii şi fruntea. Ochii ei de 
cărbune îl priveau pe Jon cu curiozitate. Purta o rochie lungă, 
imprimată, o vestă tricotată neagră şi o glugă albă ce-i acoperea 
capul şi gâtul. Dar Jon se uita la faţa umedă, roşie de febră a 
copilului. Când acesta scânci, el se apropie în grabă. Copilul era 
evident bolnav, iar experienţa de medic a lui Jon îi cerea să-l 
ajute, fie că era, fie că nu o capcană. 

Ghassan vorbi iute cu femeia în arabă şi Jon îşi auzi menţionat 
numele fals. Femeia, încruntată, părea să pună întrebări. Inainte 
ca Jon să ajungă la copil, o izbitură violentă se auzi în faţa 
prăvăliei. Cineva deschisese uşa lovind-o cu piciorul. Jon îngheţă, 
încordat. Ghete bubuiră pe podea şi o voce urlă ceva în arabă. 

Jon se cutremură. Fuseseră trădaţi! Işi scoase pistolul şi se 
întoarse brusc. 

În acelaşi timp, Ghassan smulse un vechi pistol automat AK-47 
din mijlocul unei grămezi de pneuri Goodyear roase şi strigă: 

— Garda Republicană! 

Manevră pistolul automat cu o îndemânare ce-i dovedi lui Jon 
că nu era prima dată când folosea puternica armă ca să se apere 
pe sine sau dugheana. 

Tocmai când Jon pornea spre locul de unde veneau zgomotele, 
Ghassan alergă în faţa lui să-l oprească. Infuriat la culme, făcu 
semn cu capul spre femeia cu copilul bolnav: 

— Scoate-i de-aici. Lasă restul în seama mea. E treaba mea. 

Hotărâtul irakian nu aşteptă să vadă ce va face Jon. Sări decis 
spre despărţitura dintre încăperi, vâri ţeava automatului prin 
perdea şi deschise focul cu o serie de rafale scurte. A 

Zgomotul fu asurzitor. Pereţii din placaj se zguduiră. In spatele 
lui Smith, femeia ţipă şi copilul începu să plângă. 

Cu pistolul în mână, Jon alergă spre ei printre stivele de roţi. 
Femeia era deja în picioare, cu copilul în braţe, grăbindu-se către 
uşa din spate. 

Deodată, o rafală de armă automată, venind din faţa 
atelierului, explodă în magazie. Ghassan căzu pe spate şi sări 
după un teanc de roţi. Dintr-o rană de la antebraţ îi curgea 
sânge. Jon lăsă femeia şi copilul după altă stivă de roţi. Gloanţele 
vuiau în magazie şi se înfigeau în cauciucurile groase. Anvelopele 
explodau. 

In spatele teancului de roţi, Ghassan murmura rugăciuni cu 
fervoare: 

— Allah e mare. Allah e drept. Allah e milos. Allah e... 

Altă salvă de armă automată sfâşie aerul magaziei. Femeia se 
aplecă peste copil ca să-l ocrotească, iar Jon se arcui peste 
amândoi, în timp ce gloanţele spărgeau sticlele şi recipientele de 
pe rafturi. Cioburi lucioase se împrăştiară prin încăpere. Piuliţe, 
bolţuri şi şuruburi ce se aflaseră în cutii ţâşneau în toate direcţiile 
ca nişte schije. Undeva, rezervorul unei toalete începu să curgă 
din senin. 

Jon mai văzuse aşa ceva - credinţa stupidă a soldaţilor prost 
instruiți că simpla putere de foc înlătura orice ripostă. Adevărul 
este că provoca puţine pagube unei ţinte fortificate sau aflate 
sub acoperire. In tot acest timp, Ghassan continua să se roage 
frenetic. Când împuşcăturile izbucniră din nou, Jon se întoarse şi 
se uită îngrijorat la femeia a cărei faţă se albise de frică. Smith o 
bătu uşor pe braţ, neputând să o liniştească în limba ei. Copilul 

ţipă, zăpăcind-o. Femeia îi şopti ceva să-l liniştească. 

Tăcerea se aşternu brusc. Cine ştie de ce, Garda Republicană 
încetase să tragă. Apoi Jon înţelese. Paşii lor bubuiau spre cadrul 
uşii acoperit de perdea. Porniseră spre magazie. 

— Lăudat fie Allah! 

Ghassan se ridică înfierbântat din spatele grămezii de roţi. 
Rânjea ca un apucat, cu ochi arzători. Inainte ca Jon să-l poată 
opri, porni la atac prin perdeaua din uşă, cu automatul scuipând 
foc. 

Ţipetele şi horcăiturile din spatele perdelei răsunară în 
prăvălie. Apoi zgomote nedesluşite, sărituri... Urmă o tăcere 
bruscă. 

Jon ezita. Ar fi trebuit să o scoată pe femeie de-acolo, dar 
poate că... 

Ghemuindu-se, alergă spre despărţitură. 

O altă rafală violentă răsună dincolo de perdea. 

Jon se aruncă la podea şi începu să se târască înainte. Când 
ajunse la cadrul uşii, barajul de foc încetă. Işi ţinu respiraţia şi 
privi pe sub marginea de jos a perdelei din mărgele. In acelaşi 
moment, o singură armă, ca o voce slabă în deşert, trimise altă 
serie de rafale provocatoare. Ghassan stătea în spatele unui colţ 
al tejghelei. Impiedicase Garda Republicană să înainteze. Smith 
simţi admiraţie pentru el. 

Apoi îi văzu pe gardieni târându-se prin dugheană, încercând 
să ajungă în spatele lui Ghassan. Erau prea mulţi. Curajosul 
irakian n-ar mai fi supravieţuit mult. Jon dorea din tot sufletul să-l 
ajute. Poate că împreună ar fi reuşit să câştige măcar timpul 
necesar ca să scape. 

Pe urmă auzi vehiculele frânând pe strada îngustă. Aduceau 
întăriri. Ar fi fost curată sinucidere. 

Privi în spate, spre locul din care femeia se uita la el. Ţinea 
copilul în braţe şi părea să aştepte decizia lui. Ghassan îi spusese 
să o salveze. Işi sacrificase viaţa nu doar pentru a-şi apăra 
prăvălia, ci şi ca să fie sigur că ea şi copilul vor scăpa, în plus, Jon 
avea de îndeplinit o misiune care putea salva milioane de 
oameni de la o moarte oribilă. Oftă în sinea lui, resemnându-se la 
gândul că nu îl putea salva pe Ghassan. i 

O dată hotărârea luată, nu mai stătu pe gânduri. In timp ce 
zgomotele asurzitoare ale împuşcăturilor continuau, Jon deschise 
brusc uşa crăpată din spate. Ţipetele răniților din faţă răsunau în 
dugheana ciuruită. li zâmbi liniştitor femeii, o luă de mână şi privi 


227 


afară, spre o alee întunecoasă, atât de îngustă şi lungă încât nici 
măcar vântul nu avea pe unde trece. Trase femeia după el şi se 
strecură în pasaj. 

Ţinând strâns copilul cu un braţ, ea îl urmă în fugă şi trecură 
pe lângă două uşi din stânga lor. Apoi încremeniră. 

Vehicule militare frânară scrâşnind la ambele capete ale aleii. 
Soldaţii săriră pe caldarâm şi înaintară tropăind spre ei. Puseseră 
mâna pe ei. Erau prinşi în cursa Gărzii Republicane. 

Ora 1:04 a.m., miercuri, 22 octombrie 
Frederick, Maryland 


Specialistul de Rangul Patru Adele Schweik se trezi cu o 
bruscă tresărire. Lângă urechea ei ţiuia îngrijorătoarea alarmă 
declanşată de senzorul pe care îl instalase în biroul Sophiei 
Russell de la ICMBIASU, la opt sute de metri depărtare. Dintr-o 
dată atentă, opri zgomotul iritant, sări din pat şi activă camera 
video pe care tot ea o montase în biroul respectiv. 

In dormitorul ei întunecat, se aşeză la birou şi rămase cu ochii 
ţintă la monitor până când în biroul lui Russell apăru o siluetă 
îmbrăcată în negru. El - sau ea - arăta ca un invadator 
extraterestru, dar se deplasa cu mobilitatea unei feline şi cu o 
siguranţă care-i spuneau lui Schweik că persoana respectivă mai 
pătrunsese şi altă dată prin efracţie în clădiri păzite. Silueta purta 
cagulă, mască de gaze şi o vestă neagră antiglonţ. Vesta era 
ultimul strigăt în materie - putea opri gloanţele celor mai multe 
tipuri de pistoale şi de mitraliere. 

La fel de concentrată în cămaşă de noapte ca şi în uniforma 
din timpul zilei, femeia rămase în faţa ecranului luminat până 
când fu sigură de intenţia intrusului: individul efectua o 
percheziţie minuțioasă a biroului Sophiei Russell. 

Cu inima bătându-i puternic, smulse de pe ea cămaşa de 
noapte, se îmbrăcă în uniformă şi cobori în fugă la maşină. 

x 

În rulota întunecată, parcată pe o stradă din vecinătatea 
intrării la Fort Detrick, Marty Zellerbach privea încruntat şi 
nefericit ecranul computerului. Chipul lui era marcat de 
îngrijorare, iar trupul flasc se încovoiase de disperare. Luase 
pastila de Mideral cu şapte ore în urmă şi, în vreme ce efectul 
medicamentului se atenua, pusese la punct un program strălucit 
de modificare automată şi aleatorie a căilor de acces, 
asigurându-se astfel că nimeni nu avea cum să-l mai depisteze în 
reţeaua cibernetică. 

Insă această realizare nu-l ajutase să îndeplinească nici unul 
din cele două obiective principale: alte apeluri telefonice ale 

Sophiei Russell, dacă existaseră, refuzau cu încăpățânare să 
apară, iar Bill Griffin îşi acoperise prea bine urmele. 

Trebuia să găsească o soluţie creatoare, ceea ce era o 
provocare pe care ar fi acceptat-o bucuros în alte împrejurări. 
Dar acum era neliniştit. Avea atât de puţin timp şi adevărul era 
că... lucrase la ambele probleme neîntrerupt şi încă nu făcuse 
nici un progres. La asta se adăuga faptul că era foarte îngrijorat 
de soarta lui Jon, care dispăruse din proprie iniţiativă în Irak. Şi - 
oricât de puţină încredere avea el în oameni în general - nu 
dorea să-i vadă pe foarte mulţi dintre ei şterşi de pe faţa 
pământului, fiind sigur că asta le-ar fi soarta dacă virusul ar 
continua să facă ravagii. 

Acestea erau momentele pe care le evitase toată viaţa: cele în 
care teribilul lui egoism se lovea de cel mai adânc şi misterios 
secret al său. 

Nimeni nu ştia că în sufletul lui păstra o anume doză de 
altruism. Nu făcea niciodată aluzie la ea şi, cu siguranţă, nu ar fi 
recunoscut vreodată, dar în realitate se gândea cu afecţiune la 
copiii mici, la bătrânii arţăgoşi şi la adulţii care desfăşurau discret 
acţiuni caritabile fără să fie răsplătiți. De asemenea, dona 
întregul lui venit anual obţinut din dobânzi pentru diverse cauze 
nobile din întreaga lume. Lucra fără încetare pentru propriile 
nevoi, rezolvând probleme cibernetice pentru persoane 
particulare, companii şi instituţii de stat şi avusese întotdeauna 
un cont gras de unde scosese cei cincizeci de mii de dolari 
pentru Jon. 

Oftă. Simţea nervozitatea aceea care îi spunea că este pe cale 
să aibă nevoie de o altă pilulă. Dar mintea lui ardea de 
nerăbdare să scape în tărâmul necunoscut unde îşi putea 
manifesta şinele eliberat, fascinant. Gândindu-se la asta, culori 
strălucitoare scânteiară undeva în faţa lui, la orizont şi lumea 
păru să-şi extindă posibilităţile la nesfârşit. 

Era perioada fertilă când se apropia de pierderea controlului şi 
avea toate motivele să se lase în voia ei. Trebuia să afle cum 
putea verifica exactitatea înregistrării apelurilor Sophiei Russell 
şi era imperios necesar să-l găsească pe Bill Griffin. 

Acum era momentul! 

Uşurat, se lăsă pe spate, închise ochii şi se lansă în lumea 
înstelată a vastei lui imaginaţii. 

Apoi, o voce rece şi aspră care părea să vină din neant îl 
sperie: 

— Dacă eram duşmanul tău, ai fi fost mort. 

Marty sări în sus. Ţipă: 

— Peter! Se întoarse. Idiotule! Puteai să-mi provoci un stop 
cardiac furişându-te în felul ăsta! 

— O pradă uşoară, mormăi Peter Howell şi dădu morocănos 
din cap. Asta eşti, Marty Zellerbach. Ar trebui să fii mai atent. 

Se tolăni într-un şezlong, îmbrăcat tot cu uniforma neagră de 
comando antiterorist SSA. Cagula cenuşie zăcea în poala lui. Se 
întorsese din misiunea lipsită de interes de la ICMBIASU şi intrase 
în rulotă fără zgomot. 

Marty era prea furios ca să-l mai amuze jocul de-a spionii, îşi 
dorea să se termine cu toate necazurile ca să se poată întoarce 
în casa lui liniştită, unde cel mai iritant eveniment al zilei era 
sosirea poştei. 

Strâmbă gura într-un rânjet batjocoritor: 

— Uşa era încuiată, cretinule! Nu eşti decât un spărgător 
ordinar! 

— Un spărgător extraordinar,  încuviinţă Peter înțelept, 
ignorând privirea compătimitoare a lui Marty. Dacă aş fi fost 
vreun infractor oarecare cu ifose, n-am mai fi purtat discuţia 
asta. 

După ce îl lăsaseră pe Jon Smith la Aeroportul Internaţional 
San Francisco, conduseseră pe rând rulota prin toată ţara, 
dormind şi mâncând înăuntru, ca să câştige timp. Peter făcuse 
cea mai mare parte a drumului şi a cumpărăturilor ca să nu-l mai 
audă pe Marty lamentându-se. In plus, fusese nevoit să îl 
şcolească din nou pe Marty ca să poată conduce, ceea ce îi 
pusese răbdarea la grea încercare. Chiar şi acum se uita la geniul 
ciberneticii şi nu prea înţelegea cum de putea omuleţul ăla să se 
considere un tip superior când părea atât de neajutorat în viaţa 
de zi cu zi. Pe deasupra, mai era şi al naibii de enervant. 

Marty mormăi: 

— Sper din tot sufletul că ai obţinut rezultate mai bune decât 
mine. 

— Vai, nu. Chipul tăbăcit al lui Peter se schimonosi: N-am găsit 
nimic important. 

După ce ajunseseră în Maryland, Peter hotărâse că cel mai 
înţelept lucru era să înceapă mai întâi cu laboratorul şi biroul 
Sophiei pentru a fi siguri că nu-i scăpase nimic lui Jon. Aşa că 
parcase rulota unde se afla acum, îmbrăcase echipamentul de 
comando şi se strecurase în Fort Detrick. Oftă. 

— Marty, băiete, mă tem că o să avem nevoie de talentul tău 
supranatural de informatician ca să cercetăm trecutul bietei 
femei. Poţi să pătrunzi la dosarul ei personal de la Fort Detrick? 

Faţa lui Marty se lumină, ridică mâinile deasupra capului şi 
pocni din degete. 

— Trebuie doar să mi-o ceri! 

Mişcându-se iute, apăsă pe taste, urmări monitorul şi, după 
câteva minute, se lăsă pe spate, încrucişă braţele şi-i adresă lui 
Peter un zâmbet: 

— la te uită! Dosarul personal al Sophiei Lilian Russell, doctor 
în virusologie. L-am găsit! 

Peter îl urmărise din umbră, cuprins de îngrijorare când Marty 
începu să exclame. Traversă centrul rulotei şi se aplecă asupra 
monitorului. Zise calm: 

— Jon crede că în raportul şters pe care l-ai recuperat de la 
Institutul Prince Leopold era ceva ce Sophia considera important. 
De aceea a fost şters raportul şi pagina cu comentariile ei a fost 
tăiată din jurnal. Se uită în ochii scânteietori ai lui Marty. Avem 
nevoie de ceva care ar putea avea legătură cu acel raport. 

Marty se zgâlţâia pe scaun. 

— Nici o problemă! O să printez tot dosarul. Părea să emane 
electricitate prin toţi porii şi faţa îi era luminată de un zâmbet 
satisfăcut. L-am găsit! L-am găsit! 

Peter îl bătu cu palma pe umăr. 

— Ar fi bine să-ţi iei şi pilula. Scuze. Ştiu că nu-ţi place. Totuşi, 
vino-ţi în fire. Avem de făcut o treabă plictisitoare pentru minţile 
noastre. Cel puţin tu o poți trata pe ata. 

x 


Cu dosarul Sophiei în faţă, Peter citea cu voce tare raportul de 
la Prince Leopold, iar Marty verifica dosarul personal. Marty îl 
urmărea rând cu rând, lucrând metodic, în timp ce Peter citea şi 
recitea raportul. Mideralul era un medicament ce făcea minuni, 
efectul său rapid atenuând tonul frazelor lui Marty şi permiţându- 
i să-şi îndeplinească cu calm împovărătoarea sarcină. Se purta ca 
un gentleman politicos, dar ursuz. 

La apropierea zorilor, încă nu găsiseră vreo legătură între 
activităţile trecute ale Sophiei şi contactele din ultima vreme de 
la ICMBIASU. 

— În regulă, admise Peter. Să ne întoarcem în trecut. Unde a 
făcut ea practica postdoctorală? 

Marty se uită în dosar. 


232 


— La Universitatea California. 

— La care? 

Dacă n-ar fi fost sub influenţa tratamentului, Marty şi-ar fi 
aruncat mâinile în sus, disperat de ignoranţa lui Peter. Dar se 
mulţumi să dea din cap. 

— La Berkeley, desigur. 

— A, da. Şi se mai spune că noi, englezii, suntem snobi. Poţi să 
spargi codurile acelei impozante instituţii sau trebuie să batem 
tot drumul până pe Coasta de Vest? 

Auzind întrebarea neserioasă a lui Peter, Marty înălţă 
sprâncenele. Zise cu voce măsurată, iritant de încet: 

— Spune-mi, Peter, oare ne detestăm noi doi atât de mult 
atunci când nu iau medicamente? 

— Da, băiete. Cu siguranţă. 

Demn, Marty înclină capul. 

— Mă gândeam eu. 

Se aşeză în faţa computerului şi, zece minute mai târziu, o 
copie a dosarului Sophiei de la Berkeley era în mâinile lui. Peter 
citi din nou cu voce tare raportul de la Prince Leopold. Marty 
urmărea dosarul. 

— Nici un nume nu se potriveşte. Nici o activitate de teren. Tot 
programul ei viza genetica umană, nu virusologia. Se lăsă pe 
spate şi copia îi alunecă de pe genunchi. Nici o speranţă. 

— E absurd. Cum spunem noi, englezii: încă n-am început 
lupta. 

Marty se încruntă. 

— Asta a spus-o John Paul Jones contra englezilor. 

— Mă rog, dar în realitate era tot englez când a spus-o. 

Marty afişă un zâmbet ironic. 

— Tot nu vreţi să renunţaţi la colonii? 

— Niciodată nu ne-a plăcut să renunţăm la o investiţie bună. 
Bine, unde şi-a făcut studiile pentru doctorat? 

— La Princeton. 

— Sparge-i codul. 

Dar copia după studiile de doctorat arăta că activitatea ei era 
mult prea extinsă şi lipseau detaliile utile. Disertaţia ei nu avea 
legătură cu _ viruşii. Sophia cercetase grupul de gene care 
condusese la mutaţia genetică răspunzătoare de dispariţia cozii 
la pisica domestică de pe insula Man. 

Marty remarcă: 

— A făcut multe călătorii pe teren. Asta ne-ar putea fi de folos. 

— De acord. E menţionat vreun îndrumător de lucrare? 

— Doctorul Benjamin Liu. Profesor emerit. Mai ţine uneori câte 
un curs şi trăieşte la Princeton. 

— Bine, zise Peter. O să pun rabla asta la treabă. O luăm din 
loc. 


Ora 8:14 a.m. 
Princeton, New Jersey 


Răsăritul soarelui înviora culorile tomnatice ale arborilor şi 
tufelor, în vreme ce Peter şi Marty se îndreptau spre nord. 
Conduceau cu schimbul, ca să se poată odihni. Traversară podul 
Delaware Memorial la sud de Wilmington şi urcară pe autostrada 
Jersey, trecând pe lângă aglomeratele metropole Philadelphia şi 
Trenton. Când intrară în Princeton, soarele strălucea cu putere, 
iar frunzele copacilor aveau nuanţe vibrante de roşu, auriu şi 
oranj. 

Princeton era un oraş vechi. Fusese scena bătăliilor în timpul 
Războiului de Independență, când englezii îşi instalaseră aici 
cartierul general. Se vedeau şi acum străzile străjuite de arbori şi 
pajiştile acoperite de iarbă, casele vechi în stil clasic ale 
universităţii, iar atmosfera era paşnică şi rafinată, îmbinând în 
modul cel mai plăcut studiile înalte cu stilul de viaţă echilibrat al 
locuitorilor. Faimoasa universitate şi oraşul istoric se aflau într-o 
relaţie simbiotică, nici una dintre părţi nereuşind să se manifeste 
deplin fără cealaltă. 

Doctorul Benjamin Liu locuia pe o stradă lăturalnică, plantată 
cu numeroşi arţari, ale căror frunze roşii păreau să fi luat foc. 
Clădirea liniştită cu trei etaje era învelită cu şindrilă de culoarea 
lemnului îmbibat în apa mării - nici cafeniu închis, nici gri închis, 
ci o nuanţă între ele, căpătată după mulţi ani de înfruntare 
curajoasă a intemperiilor. 

Chiar şi faţa doctorului Liu era brăzdată de vreme. Departe de 
imaginea unui curtean chinez impenetrabil, era un bărbat înalt şi 
voinic, cu ochii şi mustaţa albă, lăsată a unui ascetic mandarin, 
dar cu bărbia proeminentă, obrajii plini şi tenul bronzat al unui 
căpitan de balenieră din New England. Era o combinaţie rafinată 
între două rase - chineză şi caucaziană - iar pereţii camerei sale 
de lucru contribuiau la lămurirea acestui aspect. In încăpere se 
aflau două portrete care păreau să fie ale părinţilor săi. Unul 

reprezenta o femeie blondă, înaltă, de constituţie atletică, 
purtând pe cap o şapcă de iahting şi ţinând în mână o undiţă. Al 
doilea - un distins gentleman, îmbrăcat în veşmintele tradiţionale 
ale unui mandarin chinez mai vârstnic, stând la prova unei 
ambarcaţiuni. De o parte a celor două fotografii atârnau trofee 
de la concursuri de pescuit, iar de cealaltă erau expuse vechi 
însemne nobiliare chinezeşti. 

Doctorul Liu tocmai îşi terminase micul dejun. Le făcu semn să 
ia loc în camera de lucru. 

— Aşadar, cu ce vă pot ajuta? Vorbeaţi la telefon despre 
Sophia Russell. Mi-o amintesc foarte bine. O studentă eminentă, 
ca să nu mai spun cât de grozav arăta. Este singura cu care am 
fost tentat să-mi încerc norocul într-o idilă profesor student. Se 
cufundă într-un fotoliu cu spătar înalt. Apropo, ce mai face? 

Aflat sub efectul medicamentelor, Marty începu unul dintre 
răspunsurile lui lente, metodice. 

— Ei bine, Sophia Russell e... 

Peter îşi pierdu răbdarea: 

— Lasă, Marty. Asta-i treaba mea. Se întoarse către profesorul 
pensionar: E moartă, domnule doctor Liu. Imi cer scuze că sunt 
aşa de direct, dar sperăm să ne poţi ajuta. A murit infectată cu 
noul virus. 

— A murit? Doctorul Liu era şocat. Când? Cum e posibil? Se 
uită la Peter, apoi la Marty şi din nou la Peter. Dădu din cap, mai 
întâi încet, încet, apoi cu putere. Dar era atât de... tânără. Ezită, 
de parcă ar fi văzut-o în faţa ochilor pe Sophia. Apoi înţelese 
restul spuselor lui Peter. Noul virus? E un dezastru planetar! Eu 
am nepoți şi sunt speriat de moarte. Ar putea nimici jumătate din 
speciile de pe glob. Şi noi ce facem ca să-l neutralizăm? Imi 
poate spune cineva? 

Vocea lui Peter sună liniştitor: 

— Toţi oamenii de ştiinţă lucrează fără întrerupere, domnule 
profesor. Asta cerceta şi doctoriţa Russell. 

— Cerceta? Deci aşa s-a infectat? 

— Poate. Este unul dintre aspectele pe care încercăm să le 
elucidăm. 

Chipul profesorului căpătă o expresie sumbră. 

— Nu-mi dau seama cum aş putea fi de ajutor, dar o să încerc. 
Spuneţi-mi ce doriţi să ştiţi. 

Peter îi întinse profesorului pagina cu raportul. 

— E de la Institutul pentru Boli Tropicale Prince Leopold. Vă 

rog să-l citiţi şi să ne spuneţi dacă există vreo legătură cu studiile 
Sophiei Russell de la Princeton. Cursuri, călătorii de 
documentare, cercetări, prieteni, orice vă trece prin minte. 

Profesorul Liu încuviinţă. Citi fără grabă. Se oprea adesea, 
meditând şi amintindu-şi. Un ceas vechi de pe poliţa şemineului 
ticăia zgomotos. Citi iarăşi raportul. Şi încă o dată. Intr-un târziu 
dădu din cap: 

— Nu văd nimic aici care să aibă legătură cu activitatea 
Sophiei sau cu studiile ei. Se concentrase asupra geneticii şi, din 
câte ştiu, n-a făcut niciodată vreo călătorie de documentare în 
America de Sud. Giscours n-a studiat la Princeton, iar Sophia n-a 
studiat în Europa. Nu văd cum s-ar fi putut întâlni. Ţuguie buzele 
şi se uită din nou la raport. Inălţă capul. Dar, ştiţi, îmi amintesc... 
da, de o călătorie. In studenţia ei. Totuşi, fără legătură cu viruşii. 
Ezită. La naiba, a fost doar ceva menţionat de ea în treacăt la un 
seminar de informare. Oftă. N-o să reuşesc să vă spun mai mult 
decât atât. 

Marty ascultase cu atenţie. Chiar şi atunci când era sub efectul 
tratamentului şi mintea lui strălucită era ţinută în frâu, tot se 
dovedea mai inteligent decât nouăzeci şi opt la sută din 
populaţia planetei. Ceea ce sporea tensiunea dintre el şi Peter 
Howell. Doar pentru a dovedi că putea judeca, se strădui să 
întrebe cât mai repede: 

— Unde-a fost studentă? 

Profesorul se uită la el. 

— La Syracuza. Dar pe-atunci nu studia biologia. Aşa că nu 
văd ce legătură ar avea călătoria aceea cu Giscours şi cu raportul 
lui. 

Peter deschise gura să vorbească, dar Marty i-o luă înainte: 

— Decât nimic, e mai bine ceva. 

Se simţi brusc înfiorat şi se uită la Peter. Acesta făcu o 
grimasă în sens că este de acord. 

— E ultima noastră şansă. 

x 

Specialistul de Rangul Patru Adele Schweik şedea în mica 
Honda, supraveghind casa. Maddux, bărbatul masiv, şedea pe 
scaunul de lângă ea. Ea îl zărise pe intrusul îmbrăcat în negru 
ieşind de la Fort Detrick şi intrând în rulota parcată pe stradă, 
apoi îi urmărise pe cei doi până la Princeton. Acum trebuia să se 
întoarcă la postul ei de la ICMBIASU. li spuse lui Maddux: 

— Rulota de-acolo e a lui. Omul arată şi acţionează periculos. 

Fii atent. Mai e cu un bărbat care n-ar trebui să-ţi dea bătaie de 
cap. li poţi prelua după ce ies din casă. 

— l-ai raportat domnului al-Hassan? 

— N-am avut timp. 

Maddux dădu din cap. 

— Bine, pleacă. Preluăm noi controlul. 

Cobori din maşină şi se grăbi spre camioneta lui. Schweik se 
îndepărtă fără să se mai uite la el sau la rulotă. 

Ora 9:14 a.m. 
Long Lake Village, New York 


Aerul muntelui Adirondacks era înmiresmat şi proaspăt, iar 
soarele dimineţii arunca umbre lungi, înceţoşate dinspre pinii 
înalţi peste vastul complex al companiei Blanchard 
Pharmaceuticals. In sediul central - o clădire din cărămidă - şeful 
serviciilor medicale ale armatei, Jesse Oxnard, era impresionat. 
El şi secretarul de stat de la Sănătate, Nancy Petrelli, 
terminaseră de vizitat laboratoarele şi instalaţiile de producție de 
la Blanchard, fiind însoţiţi de însuşi Victor Tremont. Şeful 
serviciilor medicale ştia, desigur, de existența companiei, dar nu- 
i atrăsese niciodată atenţia în mod deosebit şi nu avusese idee 
de dimensiunile sau reputaţia ei pe plan internaţional. 

Cei doi oficiali guvernamentali se întâlniră cu membrii 
conducerii la o cafea, apoi se duseră la Tremont, în spaţiosul lui 
birou lambrisat. Un perete cu ferestre mari oferea o panoramă a 
lacului din pădure care dădea aşezării numele său. Se instalarăm 
fotoliu lângă şemineul lui Tremont, unde bugştenii ardeau licărind 
odihnitor şi îl ascultau atent pe Tremont care descria 
entuziasmat originea promiţătorului ser experimental. 

— ... specialiştii noştri în microbiologie au venit cu propunerea 
la mine în urmă cu mai bine de zece ani, deoarece la vremea 
aceea eram şeful departamentului de cercetare şi dezvoltare. Ei 
preziceau că vor apărea tot mai multe boli pe măsură ce ţările 
lumii a treia deveneau tot mai accesibile şi popoarele lor 
progresau. Cu alte cuvinte, prea puţine erau locurile suficient de 
izolate pentru a limita extinderea epidemiilor mortale. Ţările 
industrializate nu vor avea mijloace de apărare împotriva acestor 
maladii, care puteau fi mai devastatoare decât SIDA. Oamenii 
sperau ca, lucrând cu unii dintre viruşii mai puţin cunoscuţi, să 
obţinem nu doar informaţii preţioase, dar şi să realizăm seruri 
pentru bolile incurabile actuale. Unul dintre viruşii asupra cărora 
şi-au îndreptat atenţia era fatal pentru o anume specie de 
maimuțe, foarte apropiată genetic de om. Am realizat un 
amestec recombinat de antiseruri împotriva acelui virus şi am 

dezvoltat biotehnologia necesară producerii de anticorpi în 
cantităţi mari, ca un studiu de fezabilitate pentru tehnicile 
producţiei de masă din viitor. li privi serios pe cei doi. E chiar 
studiul despre care ţi-am vorbit la telefon, doamnă secretar de 
stat Petrelli. Poate că efortul nostru ar putea ajuta lumea. Cel 
puţin eu aşa sper din tot sufletul. 

Jesse Oxnard, un bărbat înalt, robust, cu falei puternice şi o 
mustață groasă, nu era convins. Se încruntă. 

— Dar această realizare... acest ser... e totuşi doar în stadiu de 
cercetare, nu-i aşa? 

Un zâmbet plin de înţelegere lumină chipul bronzat, 
aristocratic al lui Tremont. Lumina focului se reflecta în părul său 
cenuşiu ca oţelul. Dădu din cap. 

— Am depăşit stadiile testelor pe animale şi pe primate. De 
fapt, am demonstrat că serul tratează acest virus la maimuţele 
infectate. Şi, după cum spuneam, doar ca un studiu ştiinţific, am 
realizat instalaţiile şi tehnicile pentru a-l produce în mari 
cantităţi. De fapt, avem deja la dispoziţie milioane de doze. Asta 
ne-a determinat să urgentăm obţinerea patentului şi să solicităm 
aprobarea AAM pentru uz veterinar. 

Nancy Petrelli urmărea efectul celor auzite asupra şefului 
serviciilor medicale, minunându-se în acelaşi timp de calmul cu 
care Victor Tremont relata povestea inventată. Aproape că o 
credea şi ea. Ceea ce-i aminti să-şi acopere spatele când va avea 
de-a face cu Victor. Niciodată nu-şi îngăduise să creadă că îi era 
prieten. La început, el avusese nevoie de investiţia ei iniţială, pe 
urmă îi fusese necesară influenţa ei ca membru al Congresului şi 
apoi ca secretar de stat la Sănătate. Atitudine lui era tot atât de 
prietenoasă şi confuză pe cât i se potrivea lui Victor. 

Nancy era o femeie realistă. Purta părul argintiu tuns scurt, se 
îmbrăca în costume feminine şi totuşi severe, de om de afaceri. 
Şi niciodată nu intra în joc dacă nu-şi dădea seama că sorții erau 
în bună măsură de partea ei. Il sprijinea pe Victor Tremont şi 
escrocheria lui de mare clasă şi cu bătaie lungă fiindcă credea că 
el va reuşi. Insă era şi foarte conştientă de faptul că infracțiunile 
lui ar fi asociate uciderii în masă dacă ar fi prins, aşa că hotărâse 
să se distanţeze de orice suspiciune că ea ar fi ştiut ce făcea el în 
realitate. In acelaşi timp, avea mari speranţe ca el să triumfe şi 
să o îmbogăţească. Atât în folosul ei, cât şi într-al lui Oxnard, 
zise: 

— Maimuţele nu sunt oameni, domnule doctor Tremont. 

Victor o privi ironic şi admise: 

— Adevărat. Dar în acest caz, specia respectivă e foarte 
apropiată genetic şi fiziologic de om. 

— Dă-mi voie să mă asigur că înţeleg treaba asta. Oxnard îşi 
mângâia mustaţa. Nu poţi fi sigur că serul o să-i vindece pe 
oameni. 

Tremont răspunse grav: 

— Sigur că nu. N-o să ştim asta până când va fi testat pe 
oameni. Dar, având în vedere situaţia, cred că ar trebui să 
încercăm. 

Şeful serviciilor medicale se încruntă. 

— Asta-i un imens obstacol. De fapt, e de-a dreptul posibil să 
descoperim că serul poate fi dăunător. 

Tremont îşi împreună degetele şi se uită la mâinile lui. Când 
ridică privirea, spuse cu toată convingerea: 

— Ei bine, un lucru pare aproape sigur - milioane de oameni 
vor muri dacă nu găsim un tratament pentru acest oribil virus. 
Dădu din cap, chipurile chinuit de nesiguranţă. Crezi că nu m-am 
luptat exact cu această problemă? De aceea am ezitat timp de 
două zile până să-mi ofer serviciile. Trebuia să mă împac cu 
ideea că procedez corect. Aşa că răspunsul e „da”. Sunt convins 
că există mari şanse ca serul nostru să trateze această epidemie 
teribilă. Dar cum să garantez că nu va crea suferinţe mai mari 
cât timp nu e testat? 

Toţi trei meditară în tăcere la această dilemă. Jesse Oxnard 
ştia că nu avea cum să recomande folosirea serului lui Tremont 
fără efectuarea unor teste minuţioase, dar în acelaşi timp îşi 
dădea seama că ar apărea curajos şi ferm dacă tratamentul ar 
salva milioane de oameni de la o moarte sigură. 

Nancy Petrelli continua să fie preocupată de sine. Ştia că serul 
va da rezultate, dar ea cunoştea modalitatea dificilă de a nu se 
retrage niciodată într-o atitudine politică extremă. Avea să se 
situeze ferm de partea prudenţei, alăturându-se minorităţii care, 
până la urmă - era sigură de asta - va fi ignorată în favoarea lui 
Victor. 

Între timp, Victor Tremont era îngrijorat de Jon Smith şi cei doi 
prieteni ai lui. Nu mai avea veşti despre ei de la al-Hassan de la 
eşecul din munţii Sierra Nevada. Alungă îngrijorarea şi reveni în 
prezent. Se gândea la o acţiune curajoasă, despre care spera că 
îl va convinge pe şeful serviciilor medicale şi, prin el, pe 
preşedintele Castilia. Dar trebuia să găsească momentul potrivit. 

Ridicând privirea spre Petrelli şi Oxnard şi văzându-i adânciţi 
în gânduri, înţelese că sosise momentul. 

Trebuia să depăşească impasul. Dacă nu reuşea să-l convingă 
pe Oxnard, era posibil ca toată strădania lui de mai bine de 
doisprezece ani să devină inutilă. 

In sinea lui, încuviinţă sumbru. Nu va pierde. Nu putea să 
piardă. 

— Singura cale de a fi siguri este să testăm serul pe o fiinţă 
umană. Se aplecă spre ei şi continuă cu glas impresionant, grav: 
Am izolat mici cantităţi din virusul letal al maimuţei. E instabil, 
dar poate fi păstrat cam o săptămână. Ezită, de parcă s-ar fi 
luptat cu o mare problemă morală. Există o singură cale de a 
acţiona. Şi, vă rog, nu încercaţi să mă întrerupeţi - miza e prea 
mare. Trebuie să ne gândim la binele general, nu doar la ceea ce 
noi, indivizii, riscăm. Făcu o nouă pauză şi răsuflă adânc. O să 
mă injectez eu însumi cu virusul maimuţei... 

Şeful serviciilor medicale tresări. 

— Ştii că asta-i imposibil. 

Tremont ridică o mână. 

— Nu, nu. Vă rog, lăsaţi-mă să termin. O să mă injectez cu 
virusul, apoi o să iau serul. S-ar putea ca virusul maimuţei să nu 
fie exact acelaşi cu cel care a început să se răspândească, dar 
cred că e suficient de asemănător ca să putem observa efectele 
adverse colaterale când o să-mi administreze serul. Atunci o să 
ştim. 

— Asta-i absurd! exclamă Nancy Petrelli, făcând pe avocatul 
diavolului. Ştii bine că nu putem permite aşa ceva. 

Jesse Oxnard ezita. 

— Chiar ai face asta? 

— Absolut. Tremont dădu hotărât din cap: Dacă asta-i singura 
modalitate de a-i convinge pe toţi că serul nostru poate stopa 
ceea ce devine tot mai rapid o teribilă epidemie. 

— Dar... începu Nancy Petrelli, jucându-şi opoziţia. 

Şeful serviciilor medicale dădu din cap: 

— Nu noi trebuie să decidem, Nancy. Tremont face o minunată 
ofertă umanitară. Noi nu putem decât să o respectăm şi să 
transmitem sugestia lui preşedintelui. 

Petrelli se încruntă. 

— Dar ce naiba, Jesse, nu avem certitudinea că viruşii 
respectivi vor interacţiona cu serul în acelaşi fel în corpul uman. 
Îl văzu pe Tremont încruntându-se din nou curios la ea, ca şi cum 

s-ar fi îndoit că o auzise bine. Dacă doctorul Tremont vrea să se 
ofere în chip de cobai, ar trebui infectat cu virusul adevărat. Sau 
cel puţin ar trebui să testăm cei doi viruşi pentru a vedea dacă 
nu cumva sunt identici. 

În sinea lui, Tremont fierbea de mânie. Ce dracu' făcea femeia 
aia? Ştia al naibii de bine că serul nu era sută la sută eficient - 
nici un ser ori vaccin nu era. Da, el avea acoperire şi pentru 
această împrejurare neprevăzută, însă ea nu ştia asta. Continuă 
să dea din cap: 

— Are dreptate, desigur. Asta ar fi cel mai bine. Dar timpul 
necesar comparării viruşilor ar fi o amânare inutilă. Vă asigur că 
sunt pe deplin dispus să fiu infectat cu virusul adevărat. Serul 
nostru îl va trata. Sunt convins. 

— Nu. Şeful serviciilor îşi bătu genunchii cu palmele în semn 
de dezacord. Nu te putem lăsa să faci aşa ceva. Dar familiile 
victimelor solicită deja să fie ajutate, aşa că ar fi mai logic să le 
întrebăm dacă ar fi dispuse să-şi lase rudele bolnave să-l încerce. 
In felul ăsta vom afla ce trebuie să ştim şi poate că salvăm şi un 
om osândit la moarte. Intre timp, o să-i pun pe cei de la Detrick 
şi ICB să compare viruşii. Petrelli obiectă: 

— Administraţia pentru Alimente şi Medicamente n-o să 
aprobe niciodată. 

Oxnard o contrazise: 

— O să aprobe dacă le spune preşedintele. 

— Probabil că directorul ar demisiona primul. 

— E posibil. Dar dacă preşedintele vrea ca serul să fie testat, 
aşa va fi. 

Nancy Petrelli părea să se gândească la acest aspect. 

— Sunt totuşi împotriva folosirii serului fără obişnuita serie de 
teste minuţioase. Dar dacă e să mergem mai departe, e mai 
logic să încercăm să salvăm pe cineva care e deja bolnav. 

Şeful serviciilor medicale se ridică. 

— O să-l sunăm pe preşedinte şi o să-i prezentăm ambele 
sugestii. Cu cât mai repede începem, cu atât mai multe vieţi am 
putea salva. Se întoarse către Victor Tremont: Unde putem purta 
o convorbire privată? 

— Am un telefon în sala de şedinţe. Pe-acolo. Tremont arătă 
spre o uşă aflată în peretele din dreapta al biroului său. 

— Nancy? întrebă Jesse Oxnard. 

— Sună dumneata. Nu e nevoie de amândoi. Spune-i că sunt 
de acord cu orice variantă. 

În timp ce şeful serviciilor medicale ieşea în grabă şi închidea 
uşa după el, Victor Tremont se întoarse în fotoliu pentru a-i 
acorda un zâmbet rece secretarului de stat de la Sănătate. 

— Îți acoperi spatele pe cheltuiala mea, Nancy? 

— li ofer lui Jesse aspectele negative ca să reacționeze la ele, 
i-o întoarse Nancy Petrelli. Am fost de acord să joc rolul negativ 
pentru ca el să-l adopte pe cel pozitiv - avantajele. 

Tonul vocii lui Tremont nu-i trăda furia. 

— Şi a fost o treabă grozavă. Şi mai cred că a fost ceva mai 
mult decât puţină autoapărare. 

Petrelli se înclină în faţa lui: 

— Am învăţat de la un maestru. 

— Mulţumesc. Dar asta dovedeşte o surprinzătoare lipsă de 
încredere în mine. 

Ea îşi permise un zâmbet scurt. 

— Nu, doar în nestatornicia norocului, Victor. Nimeni n-a găsit 
vreo cale să păcălească norocul. 

Tremont aprobă ideea: 

— Adevărat. Noi ne dăm toată silinţa, nu-i aşa? Avem în 
vedere toate accidentele posibile. De exemplu, eu aş insista ca 
noi să supraveghem testele şi te asigur că virusul ar deveni 
inofensiv înainte de a-mi fi injectat. Insă există întotdeauna acea 
urmă de şansă, desigur. Un risc pentru mine. 

— In proiectul ăsta suntem cu toţii supuşi riscului, Victor. 
Nancy Petrelli nu va afla niciodată unde ar fi dus discuţia aceea. 
În momentul acela, uşa sălii de şedinţe se deschise şi şeful 
serviciilor medicale intră din nou în încăpere - un munte de 
bărbat zâmbind uşurat. Spuse: 

— Preşedintele zice că o să vorbească personal cu AAM, dar, 
între timp, noi trebuie să căutăm voluntari printre victime. 
Preşedintele e optimist. Intr-un fel sau altul, o să testăm serul şi- 
o să obligăm afurisitul ăsta de virus să cedeze. 

x 

Victor Tremont râse îndelung şi zgomotos. Da! O făcuse. Vor fi 
cu toţii bogaţi, iar ăsta era doar începutul. Instalat la biroul său, 
îşi fuma trabucul cubanez, îşi bea scotch-ul şi se cutremura de 
râs, sărbătorindu-şi victoria în intimitate. Până când sună 
telefonul mobil din sertarul de jos. 

Trase de mâner şi smulse aparatul. 

— Nadal? 

Urmă o scurtă pauză, datorată distanţei mari. Apoi se auzi 

vocea satisfăcută: 

— L-am găsit pe Jon Smith. 

Era ziua lui norocoasă. 

— Unde? 

— In Irak. 

Preţ de o clipă, pe Tremont îl cuprinse îndoiala. 

— Cum de-a reuşit să intre în Irak? 

— Poate că l-a ajutat englezul din Sierra. Mi-a fost imposibil să 
aflu ceva despre el. Nu e sigur că Howell e numele lui corect şi 
nici Romanov. Asta mă face să cred că sunt multe lucruri pe care 
le-ar dori neştiute. 

Tremont dădu furios din cap: 

— Probabil că face parte din MI6. Cum l-ai găsit pe Smith? 

— Printr-unul dintre oamenii mei - doctorul Kamil. Am 
presupus că Smith avea să încerce să-i găsească pe bolnavii 
noştri, aşa că i-am alertat pe toţi medicii pe care-i cunosc. Nu 
sunt mulţi cei care mai practică acum în Bagdad. Kamil mi-a 
raportat că Smith vrea să afle şi despre supraviețuitori. 

— La naiba! Nu trebuie lăsat să facă asta. 

— Chiar dacă o face, nu contează. Nu va pleca niciodată din 
Irak. 

— A reuşit să intre. 

— N-a făcut decât să pună poliția lui Saddam şi Garda 
Republicană pe urmele lui. O dată ce-au aflat că intrusul 
american e acolo, vor închide graniţele şi-l vor urmări până în 
pânzele albe. Dacă nu-l omoară ei, o s-o facem noi. 

— La naiba, Nadal, asigură-te că o s-o facă de data asta! 
mormăi Tremont, amintindu-şi de cealaltă problemă a lor. Dar 
Bill Griffin? Unde e? 

Deja umilit de mânia lui Tremont, expresia lui al-Hassan 
deveni şi mai aspră: 

— Verificăm toate locurile pe unde a fost Jon Smith, dar Griffin 
pare să fi dispărut de pe fața pământului. 

— Asta-i grozav! 

Turbat de furie, închise telefonul mobil şi aruncă o privire 
cruntă prin birou. 

Apoi succesele zilei îl făcură să zâmbească din nou. Nu conta 
ce afla Jon Smith în Irak şi, în pofida lui Griffin, Proiectul Hades 
mergea mai departe conform planului. Sorbi din whisky şi 
zâmbetul lui se lărgi. Până şi preşedintele era angrenat acum. 

Ora 10:02 a. M Fort Irwin 
Barstow, California 


Bărbatul urmărise camioneta Toyota închiriată de Bill Griffin 
încă de la Fort Irwin. Rămăsese la o distanţă sigură în spate, nici 
prea aproape, nici foarte departe, pe şoseaua cu două benzi, 
apoi pe autostrada interstatală 15. Aştepta să vadă unde va 
trage Bill pentru mai multă vreme. Un loc unde Griffin s-ar 
întoarce şi unde ar dormi. Griffin ştia că individul l-ar fi urmărit şi 
până la Los Angeles dacă ar fi fost nevoie, până când ar fi fost 
sigur că va rămâne suficient de mult locului ca să cheme întăriri. 

Acum, în camera de motel de la Barstow, Griffin îl văzu din 
spatele perdelei pe bărbatul care cobora din Land Rover şi se 
îndrepta către recepţia motelului. Un bărbat oarecare, îmbrăcat 
într-un banal costum cafeniu, cu o cămaşă descheiată la gât. 
Griffin nu-l mai văzuse niciodată. Ar fi fost surprins să-l cunoască. 
Observă totuşi umflătura aproape imperceptibilă a unui pistol 
ascuns sub haina individului. Omul voia să verifice dacă Griffin - 
sau orice alt nume ar fi folosit clientul de la camera 107 - 
închiriase camera pentru noapte. Apoi urma să dea un telefon. 

Griffin înşfăcă un prosop din baie, deschise fereastra din spate 
şi ieşi, după care ocoli prin spatele clădirii până la locul din care 
putea vedea în interiorul recepţiei. Urmăritorul său îi arăta 
recepţionerului o insignă falsă ori o  legitimaţie oficială. 
Funcţionarul studie registrul, dădu din cap, apoi întoarse 
catastiful ca să-l poată vedea şi individul curios. 

Griffin se furişă spre Land Rover, se strecură pe bancheta din 
spate, se ghemui şi aşteptă. Auzi paşi grăbiţi apropiindu-se de 
maşină şi portiera din faţă deschizându-se. 

O dată închisă, Griffin se ridică ţinând în mâna dreaptă un 
Walther PPK de 6,35 mm cu amortizor, iar în stânga, prosopul de 
baie. 

Omul formă un număr la telefonul maşinii. 

Dintr-o singură mişcare, Griffin lăsă prosopul pe capul 
bărbatului şi trase o dată. Ţeasta omului căzu pe spate. Griffin 
reţinu cu prosopul sângele şi resturile de ţesut. Transpirat, cobori 
din maşină, împinse cadavrul pe scaunul pasagerului şi se sui la 
volan. 

Departe, în deşert, îl îngropă pe urmăritorul său. Apoi se 
întoarse la Barstow şi lăsă maşina încuiată pe o stradă 

lăturalnică. Obosit şi furios, se duse la motel, îşi luă bagajul şi 
plecă spre autostrada interstatală 15. La Fort Irwin aflase că Jon 
Smith se interesase de „cercetătorii guvernamentali” şi de 
stagiul efectuat de maiorul Anderson în Irak, în timpul războiului 
din Golf Când ajunse la autostrada 15, întoarse camioneta spre 
Los Angeles şi aeroportul internaţional. Avea de luat nişte decizii 
şi cel mai nimerit loc pentru asta era Coasta de Est. 

Ora 8:02 p.m. 
Bagdad 


Femeia încovoiată în veşminte negre ajunsese la câteva case 
distanţă de atelierul de vulcanizare când auzi prima rafală. Se 
opri lângă un bătrân care şedea turceşte pe caldarâm, cu mâinile 
întinse de parcă cerşea. Il privi cu ochi goi, gândindu-se în 
acelaşi timp că nu era de datoria ei să se întoarcă la prăvălie ca 
să afle de ce se trăsese. 

Dar apoi auzi din nou răsunătoarele focuri de armă. 

Când părăsise atelierul, misiunea ei era încheiată. Se 
asigurase că medicul american sosit clandestin stabilise 
legătura. In momentul acela plecase, aşa cum trebuia să facă. Un 
atac armat nu făcuse parte din plan. Nici identitatea bărbatului 
care se dovedise a fi medicul sub acoperire. Femeia era 
încordată. O fi avut ea multe păcate, dar nu şi pe acela de a-şi 
îndeplini superficial ordinele. Era foarte mândră de munca ei. Era 
meticuloasă, competentă şi demnă de toată încrederea. 

II privi din nou pe cerşetorul irakian şi îi lăsă în palmă câţiva 
dinari. Cu lungul abaya fluturându-i în jurul picioarelor, se 
întoarse la atelierul de vulcanizare pe cât de repede îi permitea 
trapul ei încovoiat. 

x 

Pe aleea din Bagdad, umbrele întunecate erau singura 
protecţie pentru Smith, femeie şi copil. Jon îi trase pe cei doi 
lângă baracă, evitând să fie uşor descoperiţi. Impuşcăturile 
dinăuntru acopereau zgomotele oraşului, dar Jon asculta şi 
privea cu atenţie. În semiîntuneric, studia ambele capete ale 
aleii. Putea doar să distingă vreo doisprezece soldaţi din Garda 
Republicană. Se apropiau încet, cu armele în poziţie de atac. Se 
mişcau cu siguranţă, pe hoţeşte - preţioşii ucigaşi ai lui Saddam 
Hussein. 

Cu toate astea, el îi zâmbi liniştitor femeii care îl privea 
neliniştită în lumina lunii. 

— Mă întorc imediat, şopti el. 

Ştia că femeia nu-l înţelege, dar poate că tonul vocii lui o 
putea ajuta să-şi păstreze calmul în timp ce îşi strângea 

247 


protector copilul la piept. 

Cu tâmplele zvâcnind, Jon se întoarse spre stânga şi trase de 
clanţa primei uşi. Incuiată. Apoi de a doua. Tot încuiată. Soldaţii 
din Garda Republicană se apropiau. Schimbă direcţia de mers şi 
se strecură pe lângă femeie. Incercă a treia uşă. Tot încuiată. 

Dezamăgit şi îngrijorat, o luă pe femeie de lângă atelier, o 
duse lângă clădirea alăturată şi o trase de braţ până când ea se 
ghemui lângă el, la baza zidului. Trebuia să fie cât mai puţin 
vizibili. Nu vedea ce altceva ar putea face - era nevoit să scape 
de-acolo prin luptă. 

Cu inima strânsă, încleştă mâna pe pistol şi continuă să 
urmărească umbrele furişate care se apropiau. Curgea sudoarea 
pe el în pofida aerului rece al nopţii. In atelier nu se mai auzeau 
împuşcături. Preţ de o clipă se gândi la Ghassan, sperând că 
omul  supravieţuise; apoi alungă din minte alte gânduri, 
concentrându-se asupra pericolului de pe alee. 

Era cu toate simţurile în alertă. Nu se auzea decât zgomotul 
ritmic al paşilor soldaţilor ce se apropiau. Răsuflă adânc, 
impunându-şi să fie calm. Işi aminti avertismentul lui Jerzy 
Domalewski - era mai bine să tragă şi să înfrunte moartea decât 
să fie prins în viaţă, cu arma asupra lui. Nu trebuia să irosească 
nici un glonţ, fiindcă nu doar viaţa lui era în pericol, ci şi a femeii 
şi-a copilului. Va deschide focul de îndată ce ucigaşii se vor 
apropia suficient ca să nu-i poată rata. Trebuia să lovească pe 
cât mai mulţi şi cât mai repede posibil. 

In timp ce soldaţii se apropiau, îşi dorea cu disperare să fi avut 
şi alte arme. Ridică pistolul. Exact în momentul acela, copilul 
scoase un geamăt, urmat imediat de o serie de ţipete 
pătrunzătoare. Zgomotul răsună de-a lungul aleii, iar femeia 
încerca zadarnic să potolească copilul. 

Acum, gardienii ştiau unde se aflau. Smith simţi un nod în 
piept. Imediat, gloanţele loviră peretele. Aşchii de lemn săriră în 
toate părţile, ascuţite ca nişte ace. Femeia înălţă capul, cu ochii 
albiţi de spaimă. Copilul continua să ţipe, iar Smith se strecură în 
faţa lor, trăgând în stânga şi în dreapta spre soldaţii de pe aleea 
întunecoasă. 

Deodată, o voce mormăi: 

— Fii pregătit. Nu te mişti până nu-ți spun eu! 

Era o voce de femeie, vorbind engleza americană şi venea 
dinspre intrarea din spate a atelierului, unde uşa ciuruită de 
gloanţe atârna într-o balama pe jumătate deschisă. 

Înainte ca Jon să poată reacţiona, o abaya lungă şi neagră 
flutură în cadrul uşii, apoi în semiîntuneric, urmată imediat de 
două mâini palide, cu unghii scurte, ţinând cu îndemânare o 
mitralieră Uzi. Femeia fără chip balansa arma pe lângă trupul 
încovoiat cu o uşurinţă impresionantă. Apăsă pe trăgaci, 
împrăştiind gloanţe în ambele direcţii, spre soldaţi. 

Când femeia se întoarse spre stânga, concentrând tirul, Jon se 
lăsă pe călcâie în aşa fel încât să se afle sub linia ei de foc şi să 
protejeze femeia şi copilul. In timp ce ea trăgea în stânga, el se 
răsuci spre dreapta şi dobori cu pistolul doi soldaţi care alergau 
pe alee. Când ea se întoarse la dreapta, el ţinti în stânga. Rotind 
tirul de la un capăt la altul al aleii, după cinci minute toţi 
agresorii erau la pământ - morţi, răniţi sau doar punându-se la 
adăpost. Gemete de surpriză şi strigăte răsunau de-a lungul 
pasajului întunecat. Dar nu se mai auzea zgomot de paşi sau alte 
mişcări. 

Femeia îmbrăcată cu abaya răcni: 

— Inăuntru! Amândoi. 

Jon avu un şoc. Vocea femeii i se părea ciudat de familiară. 

Dar trebuia să mai aştepte până să lămurească lucrurile. li 
trase pe mamă şi copil în magazia atelierului şi alergară 
împreună după femeia încovoiată, care dădu la o parte perdeaua 
zdrenţuită şi intră şchiopătând în prăvălie, unde sângele 
împroşcase pereţii şi se adunase în băltoace pe podea. Ghassan 
şi patru gardieni zăceau morţi lângă pereţii opuşi. O duhoare 
grea, de sânge şi moarte, plutea în aer. Jon simţi un nod în gât. 
Ghassan trebuie să-i fi ucis pe cei patru soldaţi înainte de a muri 
el însuşi din cauza rănii fatale din piept. 

— Ghassan! icni femeia irakiană. 

Bătrâna în veşminte negre vorbi iute în arabă cu femeia ce 
ţinea copilul, scoţându-şi în grabă pushi şi abaya. Punând 
întrebări, dădu jos hamurile ce-o ţinuseră încovoiată. Uşurată, 
îndreptă spatele, arătându-şi adevărata înălţime de un metru 
şaptezeci şi doi de centimetri. Stupefiat, Jon o privea potrivindu- 
şi banderola cu însemnele Naţiunilor Unite pe mâneca jachetei 
de tweed, netezindu-şi fusta gri şi îndesând pushi şi abaya într-o 
despărţitură de sub fundul dublu al sacoşei. Se transformase în 
mai puţin de un minut, discutând în acelaşi timp cu femeia. 

Dar nu asta îl făcuse pe Jon să încremenească, ci înfăţişarea 
femeii deghizate. 

Avea acelaşi extraordinar păr auriu ca al Sophiei, deşi era tuns 

scurt şi buclat în jurul urechilor. Avea aceleaşi buze sexy, frumos 
conturate, nasul drept, bărbia avântată, tenul de porțelan şi o 
melancolie atrăgătoare în ochii negri, deşi în momentul acela 
privirea ei era aspră, scânteietoare, în timp ce părea că-i pune 
femeii irakiene o ultimă întrebare. Era sora Sophiei, Randi. 

Smith trase aer în piept. 

— lisuse, ce faci aici? 

— Te scot din rahat! i-o întoarse Randi Russell fără măcar să-l 
privească. N 

Jon de-abia o auzi. Işi simţea din nou inima sfâşiată. Uitase cât 
de mult semănau cele două surori. Observând-o acum pe Randi, i 
se făcuse pielea ca de găină, dar tot nu-şi putea lua privirea de la 
ea. Se sprijini de tejgheaua prăvăliei şi îşi simţi inima bătând 
nebuneşte. Miji ochii. Trebuia să treacă peste momentul acela. 

După ce femeia cu copilul îi răspunse la ultima întrebare, 
Randi Russell se întoarse către Smith. Chipul îi era ca de piatră. 
Nu semăna deloc cu expresia Sophiei. 

— Trupele de sprijin ale Gărzii vor veni dintr-o clipă în alta. O 
să ieşim prin faţă. E cea mai periculoasă zonă, dar mai sigură 
decât aleea. Femeia cunoaşte străzile lăturalnice mai bine decât 
mine, aşa că o să ne conducă ea. Ascunde pistolul, dar ţine-l la 
îndemână. Eu o să vin în urmă. Gardienii vor căuta un european 
şi două irakiene, una din ele purtând abaya. 

Jon se străduia să revină în prezent. Inţelese. 

— Supraviețuitorii de pe alee or să descrie înfăţişarea noastră. 

— Exact. Or să descrie ce-au văzut. Să sperăm că schimbarea 
aspectului meu o să deruteze suficient noua echipă încât să 
ezite. li detestă pe europeni, dar nici nu vor să declanşeze 
incidente internaţionale. 

Jon dădu din cap. Simţea că îi revine calmul. 

Se strecurară afară din prăvălie în noaptea întunecată. Era 
doar o misiune, îşi spunea el, iar Randi era doar un profesionist. 
Măsură strada cu o privire exersată şi deodată văzu două dintre 
ele. Un vehicul militar, parcat la capătul îndepărtat. Arăta ca un 
BRDM-2 rusesc, un vehicul blindat cu un tun de 25 mm, 
mitraliere şi rachete antitanc. A doua maşină blindată huruia pe 
stradă venind spre ei - un monstru ucigaş alungând pietonii 
speriaţi din calea lui. 

— Ne caută, mormăi Jon. 

— Să mergem! zise Randi. 

Femeia ce ducea copilul porni în grabă şi, după vreo şase 

metri, se strecură într-un spaţiu dintre clădiri atât de strâmt încât 
de-abia încăpea un om. Pânze de păianjen se lipeau de faţa lui 
Jon în timp ce alerga prin pasajul îngust în urma ei. Atent şi cu 
nervii încordaţi, cu pistolul pregătit, se uita deseori în urmă ca să 
se asigure că Randi nu păţise nimic. 

In cele din urmă ajunseră la capăt şi ieşiră pe altă stradă 
principală. Randi îşi ascunse mitraliera în sacoşă, iar Smith îşi 
strecură pistolul sub sacou, la centură. Femeia cu copilul 
rămăsese în faţă, în timp ce Jon şi Randi mergeau alături cu paşi 
mari, urmând-o la o distanţă convenabilă. Era ceva firesc - doi 
lucrători europeni ai Naţiunilor Unite ieşiţi să-şi petreacă seara 
împreună. Dar Jon nu îşi revenea, de parcă trecutul năvălise 
brusc în prezent şi-l lăsase chinuit de dor şi fără speranţă. 
Continua să-şi reprime durerea pricinuită de moartea Sophiei. 

Randi bombăni: 

— Ce dracu’ faci la Bagdad, Jon? 

El se strâmbă. Era aceeaşi Randi, subtilă şi inteligentă ca o 
cobră. 

— Acelaşi lucru ca şi tine, evident. Lucrez. 

— Lucrezi? Sprâncenele ei blonde se înălţară. La ce? N-am 
auzit să fie pe-aici vreun soldat american bolnav pe care să-l 
omori tu. 

— Totuşi, se pare că sunt agenţi CIA pe-aici. Acum înţeleg de 
ce nu eşti niciodată acasă ori la „instituţia” ta internaţională, 
replică el. 

Randi îl privi cu asprime. 

— Tot nu mi-ai spus de ce te afli în Bagdad. Armata ştie sau ai 
plecat în altă cruciadă personală? 

Jon mărturisi jumătate de adevăr: 

— La ICMBIASU lucrăm cu un nou virus letal. Am primit 
rapoarte despre cazuri asemănătoare apărute în Irak. 

— Şi armata te-a trimis pe tine să afli despre ce e vorba? 

— N-au găsit pe altul mai bun, răspunse el vesel. 

Era limpede că ea nu auzise că fusese declarat dezertor şi că 
era căutat pentru a fi interogat în legătură cu moartea 
generalului Kielburger. Oftă în sinea lui. Nu trebuia să afle nici 
despre uciderea Sophiei. Nu acum era momentul să-i spună. 

Străzile începeau să se îngusteze din nou, iar la ferestrele 
ieşite în afară strălucea lumina galbenă a lumânărilor. In această 
zonă întunecată, prăvăliile erau abia ceva mai mari decât nişte 
firide scobite în zidurile groase, vechi - nu destul de înalte ca să 

poţi sta drept şi largi doar cât să-şi întindă un adult braţele. Un 
singur negustor stătea pe vine în faţa fiecărei intrări, vânzând 
nişte mărfuri jalnice. 

Femeia cu copilul pătrunse în cele din urmă pe intrarea din 
spate a unei clădiri dărăpănate, dar modernă - un mic spital. 
Copiii dormeau sau gemeau în pătuţuri aşezate de o parte şi de 
alta a intrării şi pe lângă pereţii saloanelor. Femeia ce ducea 
copilul bolnav îi conduse pe Jon şi pe Randi prin camere de 
tratament aglomerate; toţi pacienţii erau copii. Era un spital de 
pediatrie şi, din câte îşi putea da seama Smith, fusese cândva 
foarte modem şi bine utilat. Dar acum era în paragină, cu 
echipamentul în diverse stadii de uzură. 

Poate că acolo trebuia să se întâlnească Smith cu faimosul 
pediatru. Lucrând în domenii atât de diferite ale medicinei, el 
personal nu auzise de acel medic. Se întoarse către Randi. 

— Unde-i doctorul Mahuk? Ghassan trebuia să mă ducă la el. E 
specialist pediatru. 

— Ştiu, îi zise calm Randi. De-aceea mă aflam în atelierul de 
vulcanizare - ca să mă asigur că Ghassan a luat legătura în 
siguranţă cu un agent sub acoperire - evident, cu tine. Ne 
aşteptam ca întâlnirea să aibă loc în prăvălia lui Ghassan. Am 
crezut că e mai sigur. 

Femeia între două vârste intră cu copilul în braţe într-o 
încăpere unde se aflau un birou şi un pat pentru consultaţii. Lăsă 
uşor copilul pe masă. Când sugarul începu să scâncească, ea luă 
de pe birou un stetoscop. Jon o urmă pe femeie în cameră, iar 
Randi se opri să privească atent în ambele direcţii ale coridorului 
murdar. Apoi intră în birou şi închise uşa. Mai exista o uşă şi ea 
se îndreptă în grabă într-acolo, păşind pe linoleumul ros. O 
deschise cu prudenţă. Dădea într-un salon unde vocile şi ţipetele 
copiilor creşteau şi scădeau în intensitate. Cu un aer trist, închise 
şi uşa aceea. 

Scoase mitraliera şi cu ea în braţe se sprijini cu spatele de uşă. 

Pe când Jon o privea cu atenţie, expresia ei se înăspri dându-i 
un aer şi mai profesionist. li avea în grijă nu doar pe femeia 
irakiană şi pe copil, ci şi pe el. Era un aspect al personalităţii lui 
Randi pe care nu îl cunoscuse niciodată. După cum o ştia, era 
foarte independentă şi avea o fascinantă încredere în sine. Când 
o întâlnise prima dată, cu şapte ani în urmă, i se păruse 
frumoasă şi ciudată. incercase să vorbească cu ea despre 
moartea logodnicului, despre sentimentele lui de vinovăţie, dar 

fără nici un folos. 

Mai târziu, când fusese în apartamentul ei din Washington, 
încercând să se scuze din nou pentru moartea lui Mike, Smith o 
găsise acolo pe Sophia. Nu reuşise niciodată să domolească furia 
şi durerea lui Randi, însă dragostea lui pentru Sophia făcuse mai 
puţin necesar acest demers. Acum ar fi trebuit să-i vorbească lui 
Randi despre uciderea Sophiei şi nu era deloc nerăbdător s-o 
facă. 

Oftă în sinea lui. O voia înapoi pe Sophia. De câte ori se uita la 
Randi, o voia tot mai mult pe Sophia. 

Femeia irakiană îi zâmbi lui Jon, când el o ajută să scoată 
scutecele copilului. 

— O să te rog să-mi scuzi înşelăciunea, zise ea într-o engleză 
perfectă. Dar atunci când am fost atacați, mă temeam să nu fii 
capturat. Era mai bine să nu ştii că sunt persoana pe care o 
căutai. Sunt doctor Radah Mahuk. Mulţumesc că m-ai ajutat să-l 
salvez pe micuţ. Se uită la copil cu chipul luminat, apoi se aplecă 
să-l examineze. 

32 


Ora 9:02 p.m. 
Bagdad 


Doctoriţa Radah Mahuk oftă. 

— Putem face atât de puţine lucruri pentru copii. Sau, de fapt, 
pentru orice bolnav sau rănit din Irak. 

Pe patul de consultaţii, reparat cu cuie şi bandă metalică, 
pediatrul asculta pieptul copilului - o fetiţă. li controlă ochii, 
urechile şi gâtul, pe urmă îi luă temperatura. Jon bănuia că avea 
vreo şase luni, deşi nu arăta să aibă mai mult de patru, îi cerceta 
cu privirea trupul plăpând şi transparenţa pielii arzând de febră. 
Mai observase că ochii aveau o nuanţă alburie şi fără vinişoare - 
efecte ale lipsei de vitamine. Copilaşul ăsta nu primise destulă 
hrană. 

Într-un târziu, doctorita Mahuk dădu din cap, deschise uşa şi 
chemă o infirmieră. Incredinţându-i copilul, mângâie fetiţa pe 
obraz şi dădu instrucţiuni în arabă: 

— Imbăiaz-o. Trebuie să fie curată. Dar cu apă rece, ca să-i 
scadă temperatura. O să ies şi eu curând. 

Chipul ei ridat trăda îngrijorare. Oboseala se adunase în 
cearcăne vineţii sub ochii mari, negri. 

Randi, care înţelesese instrucţiunile doctoriţei, întrebă în 
engleză: 

— Ce are fata? 

— Diaree, printre altele, răspunse pediatrul. 

Jon încuviinţă. 

— Ceva obişnuit în asemenea condiţii de trai. Când murdăria 
se infiltrează în apa de băut, provoacă diaree şi boli şi mai grele. 

— Ai dreptate, sigur. Te rog să iei loc. Diareea e ceva obişnuit, 
mai ales în cartierele vechi ale oraşului. Mama fetiţei mai are trei 
copii acasă, doi dintre ei cu distrofie musculară. Ridică din umeri, 
obosită. Aşa că i-am spus că o să iau fetiţa, să văd ce pot face. 
Mâine dimineaţă mama o să vină şi-o să mi-o ceară, dar nu 
mănâncă destul ca să aibă lapte şi s-o hrănească. Poate că până 
atunci o să găsesc nişte iaurt bun pentru copil. 

Doctorita Mahuk se îndreptă spre pat şi se aşeză. Picioarele îi 

atârnau de sub rochia simplă. Purta pantofi de tenis şi şosete 
albe. În Irak, pentru cei mai mulţi oameni, viaţa se reducea la 
aspectele esenţiale, iar acest medic ale cărui lucrări fuseseră 
publicate în lumea întreagă, care călătorise cândva pe tot globul 
pentru a susţine conferinţe pe teme de pediatrie, era nevoit 
acum să se rezume la leacuri empirice şi la iaurt. 

— iți mulţumesc că ţi-ai asumat riscul să stai de vorbă cu 
mine. Jon şedea la birou pe un scaun şubred. Aruncă o privire 
biroului auster şi camerei de consultaţii. O senzaţie de nelinişte 
provocată de presiunea evenimentelor îi dădea o stare de 
nervozitate. Expresia lui se îmblânzise totuşi şi vorbea pe un ton 
neutru. li era recunoscător doctoriţei că voia să-l ajute şi era 
dezamăgit de rezultatele zilei care trecuse. 

Doctoriţa ridică din umeri. : 

— Asta trebuie să fac. Aşa e corect. Işi dădu jos boneta albă şi 
îşi scutură părul lung şi negru. Cu pletele pe umeri arăta mai 
tânără şi mai frumoasă. Cine-ar fi crezut că o să ajungem aici? 
Ochii ei negri scânteiau. Am crescut pe vremea primelor 
promisiuni ale partidului Baas. A fost o perioadă a entuziasmului, 
iar irakienii erau plini de speranţă. Baas m-a trimis la Londra ca 
să-mi susţin licenţa, apoi la New York pentru specializare la 
Columbia Presbyterian Hospital. Când m-am întors la Bagdad, am 
înfiinţat spitalul ăsta şi-am devenit primul director. Nu vreau să 
fiu şi ultimul. Dar atunci când Baas l-a făcut preşedinte pe 
Saddam, totul s-a schimbat. 

Smith încuviinţă. 

— Aproape imediat a aruncat Irakul în război cu Iranul. 

— Da, a fost cumplit. Mulţi dintre tinerii noştri au murit. Dar 
după opt ani de sânge vărsat şi lozinci găunoase, am semnat un 
tratat prin care am câştigat dreptul de-a ne muta frontiera cu 
câteva sute de metri, de la mijlocul râului Shatt al-Arab spre 
ţărmul său estic. Atâtea vieţi pierdute pentru o dispută minoră 
de frontieră! Apoi, pentru a adăuga la pierderi şi ofensa, a trebuit 
să retrocedăm tot teritoriul acela Iranului în 1990, în chip de mită 
ca să nu se amestece în războiul din Golf. O nebunie. Făcu o 
grimasă. Desigur, după Kuweit şi războiul ăla teribil, a urmat 
embargoul. Noi îi spunem ad-hissar, ceea ce înseamnă nu doar 
izolare, ci şi faptul de a fi încercuiți de o lume ostilă. Lui Saddam 
îi convine embargoul, fiindcă poate pune toate problemele 
noastre pe seama lui. E cel mai puternic sprijin pentru a rămâne 
la putere. 

— Acum nu aveţi suficiente medicamente, spuse Jon. Doctoriţa 
închise ochii, decepţionată şi mânioasă. 

— Malnutriţie, cancer, diaree, paraziți, tulburări 
neuromusculare... boli de tot felul. Trebuie să ne hrănim copiii, 
să le dăm apă curată, să-i vaccinăm. Aici, în țara mea, fiecare 
boală e acum o amenințare cu moartea. Trebuie făcut ceva, 
altfel o să pierdem generația viitoare. Deschise ochii. Erau umezi 
de emoție. De-aceea am intrat în ilegalitate. Se uită la Randi. Vă 
sunt recunoscătoare pentru ajutorul vostru. Şopti apăsat: Trebuie 
să-l răsturnăm pe Saddam înainte să ne ucidă pe toti. 

Prin uşa de care se sprijinea Randi Russell putea auzi vocile 
şoptite ale medicilor şi infirmierelor, ale căror vorbe blânde erau 
deseori tot ce puteau oferi copiilor bolnavi şi muribunzi. Işi 
simţea inima alături de ei şi de țara aceea nefericită. 

Dar în acelaşi timp o frământata o agitaţie lăuntrică. Stând de 
pază ca să evite alte necazuri cu forţele de elită ale lui Saddam, 
se uita la cei doi medici care se adânciseră în discuţie. Chipul 
oacheş al lui Radah Mahuk era marcat de suferinţă. Doctoriţa era 
un personaj de seamă al şubredei opoziții finanţate de CIA, care 
îi trimisese pe Randi şi pe alţii pentru a o ajuta să se consolideze. 
lar Jonathan Smith şedea încovoiat pe un scaun, aparent relaxat. 
Insă ea îl cunoştea destul de bine ca să-şi dea seama că purtarea 
lui degajată ascundea o încordare vigilentă. Se gândi la ceea ce-i 
spusese el - se afla acolo pentru a da de urma unui anumit virus. 

Expresia ei deveni aspră. Tendinţa lui Smith de-a o lua razna o 
putea pune în pericol pe doctoriţa Mahuk şi, prin ea, întreaga 
rezistenţă. Brusc neliniştită, îşi potrivi mitraliera. 

— De-aceea ai fost de acord să stai de vorbă cu mine? o 
întrebă Smith pe doctoriţă. 

— Da. Dar suntem cu toţii supravegheați de aici subterfugiul la 
care am recurs. 

Jon zâmbi răutăcios. 

— Cu cât mai multe subterfugii, cu-atât mai bine pentru CIA. 

Neliniştea lui Randi răbufni: 

— Cu cât staţi mai mult împreună, cu atât mai mult vă 
expuneţi primejdiei. Intreabă ce ai de-ntrebat. 

Jon o ignoră. Se uită spre doctoriţă. 

— Am aflat deja multe despre cei trei irakieni care-au murit 
anul trecut, infectați cu un virus necunoscut. In perioade diferite, 
spre sfârşitul războiului din Golf, s-au aflat în sudul Irakului, la 
graniţa cu Kuweitul. 

— Aşa am auzit şi eu. Un virus necunoscut în Irak, ceea ce e 
ciudat. 

— Toată povestea e ciudată, admise Smith. Una dintre sursele 
mele susţine că au existat şi trei supraviețuitori anul trecut. Ştii 
ceva despre asta? 

De astă dată, doctoriţa se zori. 

— Doctore? zise Randi. 

Radah Mahuk se ridică de pe pat şi se duse tiptil spre uşa ce 
dădea spre culoarul principal. O deschise repede. Afară nu era 
nimeni. Se uită în stânga şi-n dreapta. In sfârşit, o închise şi se 
întoarse, ţinând capul plecat, parcă ascultând paşii vreunui 
intrus. 

— E interzis până şi să vorbeşti despre morţi şi supraviețuitori, 
zise ea cu glasul încordat. Da, au existat trei supraviețuitori. Toţi 
din Basra, adică tot din sud, cum probabil că ştii. Aproape de 
Kuweit. Mi se pare că ţi-ai format aceeaşi opinie ca şi mine. 

Jon zise pe un ton sumbru: 

— Un fel de experiment? 

Doctoriţa încuviinţă. 

El întrebă: 

— Toţi cei trei supraviețuitori au participat la războiul din Golf, 
cantonaţi lângă frontiera kuweitiană? 

— Da. 

— E ciudat că toţi cei din Bagdad au murit, iar cei din Basra au 
supravieţuit. 

— Foarte ciudat. A fost unul dintre aspectele care mi-au atras 
atenţia. 

Randi îi studia pe cei doi. Vorbeau prudent despre un subiect 
pe care nu prea îl înţelegea, dar simţea că era important. Se 
uitau atent unul la altul - americanul înalt şi scunda irakiană - şi 
tensiunea intelectuală era palpabilă. In momentul acela, pe 
măsură ce examinau rezultatele investigaţiilor făcute, lumea 
exterioară trecea pe un plan secundar, ceea ce îi făcea şi mai 
vulnerabili, iar pe Randi mai prudentă. 

Jon întrebă: 

— Doctor Mahuk, poţi explica de ce au supravieţuit cei din 
Basra? 

— Din întâmplare, da. Eram la spitalul din Basra, ajutând la 
tratarea victimelor, când a sosit o echipă de medici de la 
Naţiunile Unite care i-au făcut fiecăruia o injecție. Nu numai că 
starea lor s-a ameliorat, dar, după patru zile, nu mai prezentau 

nici un simptom cauzat de virus. Erau vindecaţi. Făcu o pauză, 
apoi zise, cu faţa imobilă: A fost ceva remarcabil. 

— Asta-i o afirmaţie modestă. 

— Aşa e. Işi strânse braţele la piept, parcă străbătută de fiori. 
N-aş fi crezut dacă nu vedeam cu ochii mei. 

Smith sări de pe scaun şi începu să măsoare încăperea cu paşi 
mari. Chipul lui era profund îngândurat; ochii albaştri aveau o 
privire rece, scânteietoare şi ultragiată. 

— iți dai seama ce mi-ai spus, doctor Mahuk? Că există un 
tratament pentru un virus fatal şi necunoscut! Nu un vaccin, ci 
un tratament! 

— Asta-i singura explicaţie rezonabilă. 

— Un antidot curativ? 

— Ar fi cea mai plauzibilă ipoteză. 

— Şi-ar mai însemna că aşa-zişii medici de la Naţiunile Unite 
aveau cantităţi mari din serul acela. 

— Da. 

Cuvintele lui Jon se revărsau ca un torent: 

— Un ser în cantităţi mari pentru un virus care a apărut mai 
întâi la cele şase cazuri de anul trecut din Irak, apoi a reapărut în 
chip misterios cu mai puţin de o săptămână în urmă la alte şase 
cazuri din America, în capătul opus al pământului. Şi toate cele 
douăsprezece victime au luptat la graniţa dintre Irak şi Kuweit în 
timpul războiului sau au făcut o transfuzie de sânge de la cineva 
care a luptat acolo. g 

— Exact, aprobă energic doctoriţa. In două ţări unde virusul n- 
a existat niciodată. 

O tăcere apăsătoare se instalase între cei doi medici. Amândoi 
ezitau să rostească fraza următoare. Însă Randi le-o luă înainte: 

— Nu e ceva remarcabil. Nu e nici măcar un miracol. Se 
întoarseră amândoi să o privească, iar ea spuse ceva teribil: 
Cineva i-a infectat pe toți cu virusul acela. 

Jon era dezgustat. 

— Da şi doar jumătate dintre ei au primit serul. A fost un 
experiment controlat, letal, făcut pe nişte oameni neinformaţi şi 
care nu şi-au dat consimţământul. 

Doctoriţa păli. 

— Asta îmi aminteşte de perverşii medici nazişti care-i 
foloseau pe prizonierii din lagărele de concentrare în chip de 
cobai. Respingător. Monstruos! 

Randi o privi cu atenţie. 

— Cine erau doctorii de la ONU? 

— Doctore Mahuk, ţi-a spus vreunul dintre ei cum îl cheamă? 
întrebă Jon. 

— Nu şi-au dat numele. Spuneau că ajutorul acordat le-ar 
putea aduce necazuri din partea regimului nostru sau a 
administratorilor de la Geneva. Dar sunt sigură că minţeau. N- 
aveau cum să intre în Irak şi să lucreze la un spital militar fără 
ştiinţa guvernului. 

— Atunci cum au procedat? Mită? 

— O mită substanţială, într-o formă sau alta, chiar pentru 
Saddam, aş zice. 

Randi întrebă: 

— Nu crezi deloc că erau de la ONU, nu-i aşa? 

Doctoriţa dădu nervoasă din cap: 

— Ar fi trebuit să înţeleg dinainte concluzia firească. Asta e 
problema actuală. Simplul fapt de a trăi e o luptă, de aceea ne 
lipseşte imaginea de ansamblu. Răspunsul la întrebarea ta e 
„da”, nu cred că erau de la ONU, nici că erau medici. In schimb, 
se purtau ca nişte oameni de ştiinţă. In afară de asta, au sosit în 
grabă, de parcă ar fi ştiut cine urma să se îmbolnăvească şi 
când. 

Asta se potrivea cu ideea lui Jon, cum că cele douăsprezece 
victime făceau parte dintr-un test început la spitalul de campanie 
167, la sfârşitul războiului din Golf. 

— Au pomenit cumva despre locul de unde veneau? 

— Spuneau că din Germania, dar germana lor era învățată din 
cărţi, iar hainele lor nu erau europene. Cred că erau americani, 
ceea ce, cu un an în urmă, ar fi făcut mult mai periculoasă 
intrarea lor în Irak fără aprobarea personală a lui Saddam. 

Randi se încruntă şi îşi potrivi din nou mitraliera. 

— N-ai idee cine i-ar fi putut trimite? 

— Tot ce-mi amintesc e că au vorbit o dată între ei despre 
nişte partide excelente de schi. Dar se puteau referi la foarte 
multe locuri. 

Jon se plimba prin cameră, gândindu-se la oamenii de ştiinţă 
americani care aveau o mare cantitate de ser pentru a trata noul 
virus. Şi brusc, înţelese: 

— Mi-am petrecut toată ziua întrebând despre cei şase care au 
contractat virusul cu un an în urmă. Dar de-atunci încoace? Au 
mai existat cazuri în Irak? 

Doctorita Mahuk îşi strânse buzele, mâhnită, dar şi revoltată. 

Îşi consacrase viaţa vindecării oamenilor, iar acum lumea părea 
să fie devastată de o boală ce scăpa oricărui control. Furia, 
durerea şi ofensa se împleteau în glasul ei când spuse: 

— În ultima săptămână am avut multe noi victime ale 
insuficienţei respiratorii acute. Au murit cel puţin cincizeci. Nu 
suntem siguri de numărul exact, care se schimbă de la o oră la 
alta. Am început doar să investigăm dacă e vorba despre virusul 
necunoscut, însă eu am puţine dubii. Sunt aceleaşi simptome - 
uşoară febră, o răceală serioasă ori o gripă uşoară timp de 
câteva săptămâni, apoi, brusc, insuficienţă respiratorie, 
hemoragie şi moarte în câteva ceasuri. N-au existat 
supraviețuitori. Adăugă cu voce spartă: Nici unul. 

Smith se întoarse din plimbarea lui agitată, surprins de 
numărul mare de morţi. Era plin de compasiune. Apoi pricepu... 
ăsta putea fi răspunsul: 

— Şi victimele astea au fost în războiul din Golf? Sau la 
frontiera kuweitiană? 

Doctoriţa Mahuk oftă: 

— Din păcate, răspunsul nu-i aşa de simplu. Doar câţiva au 
fost în război şi nici unul nu era de lângă Kuweit. 

— Vreo legătură cu primii şase de-acum un an? 

Vocea ei trăda descurajarea. 

— Absolut nici una. 

Jon se gândi la draga lui Sophia, pe urmă la generalul 
Kielburger, la Melanie Curtis şi la spitalul de campanie 167 din 
urmă cu zece ani. 

— Dar cum a fost posibil ca un număr de cincizeci de oameni 
să fie injectaţi simultan cu virusul fără ca ei să ştie - mai ales 
într-o ţară izolată ca a voastră? Erau dintr-o singură zonă? 
Fuseseră peste hotare? Au luat legătura cu străini? 

Doctorita Mahuk nu răspunse imediat. Se depărtă de postul ei 
de ascultare de la uşă. Pescui dintr-un buzunar al rochiei ceva ce 
semăna cu o ţigară rusească. Traversând încăperea, o aprinse 
încordată, nervoasă. Mirosul înţepător de iarbă, caracteristic 
tutunului rusesc, umplu biroul auster, în cele din urmă spuse: 

— Pentru că anul trecut m-am ocupat de victimele virusului, 
mi s-a cerut să studiez noile cazuri. Am cercetat toate posibilele 
surse de infectare pe care le-ai menţionat. Dar n-am găsit nimic. 
Nici vreo legătură între victime. Părea să fie vorba despre un lot 
ales la întâmplare, de ambele sexe, de toate vârstele, ocupațiile, 
grupurile etnice şi regiunile geografice. Răsuflă lin, lăsând fumul 

să iasă încet, de parcă atunci şi-ar fi formulat ideile în gând. Nu 
păreau să se fi infectat unul pe altul, nici de la familiile lor. Nu 
ştiu dacă e important, însă e ceva curios. 

— Se potriveşte. Tot ce-am aflat până acum indică faptul că 
virusul nu e aproape deloc contagios. 

— Atunci cum s-au infectat? 

Randi urmărise atent discuţia. Deşi nu făcuse studii de chimie 
sau biologie, urmase destule cursuri de ştiinţă ca să cunoască 
unele principii de bază. Cei doi medici vorbeau despre... erau 
profund îngrijoraţi de... o epidemie. 

— Şi de ce doar în Irak şi America? întrebă ea. Ar putea fi 
efectul vreunei arme biologice din timpul războiului ascunsă aici, 
în lrak? 

Dând din cap, doctoriţa Mahuk se duse către biroul din şipci 
metalice, aflat într-un colţ. Fumul ţigării o urma ca o fantomă 
cafenie. Luă o foaie de hârtie dintr-un sertar şi i-o întinse lui Jon. 
Randi se apropie imediat, ţinând mitraliera într-o parte ca să se 
poată apleca. Citiră îngroziţi o copie pe computer a primei pagini 
din ziarul Washington Post: 


EPIDEMIE MORTALĂ PROVOCATĂ DE UN VIRUS NECUNOSCUT 
SE EXTINDE PE GLOB. 


Articolul relata că douăzeci şi şapte de ţări înregistraseră 
peste o jumătate de milion de victime. Boala începea cu răceală 
sau gripă, care dura vreo două săptămâni, apoi ajungea brusc la 
insuficienţă respiratorie acută, hemoragie şi în final decesul. În 
plus, patruzeci şi două de ţări raportaseră mai multe milioane de 
cazuri ale unor aparent obişnuite răceli puternice. Nu se ştia încă 
dacă toate sau numai unele dintre cazuri erau provocate de 
virus. A 

Vestea îi tăie răsuflarea lui Jon. Il cuprinseră fiori reci de 
teamă. O jumătate de milion de morți! Milioane de bolnavi! 

— De unde-ai obţinut asta? întrebă el. 

Doctoriţa Mahuk stinse ţigara. 

— La spital avem un computer despre care nu se ştie. Pagina 
asta am copiat-o azi-dimineaţă de pe Internet. E limpede că 
virusul nu se mai limitează doar la Irak şi America ori la războiul 
din Golf. Nu văd cum o armă biologică din ţara mea ar putea fi 
cauza. Numărul de morţi e înspăimântător. Vocea femeii se 
stinse. De-aceea am ştiut că trebuie să vorbesc cu tine. 

Implicaţiile articolului şi dezvăluirile doctoriţei îl cutremurară 

din nou pe Jon. Reciti rapid pagina, gândindu-se la ce aflase. 
Doctorita Mahuk eliminase aproape orice contact posibil cu 
exteriorul; totuşi, virusul explodase într-o epidemie la scară 
planetară. Cu două săptămâni în urmă, toate victimele fuseseră 
în viaţă, cu excepţia primilor trei din Irak, cu un an în urmă. 
Viteza expansiunii actuale a virusului era de neconceput. Ridică 
privirea de pe pagină. 

— A scăpat de sub control. Trebuie să mă duc acasă. Dacă 
există într-adevăr în America nişte oameni care au serul, trebuie 
să-i găsesc. Până acum, nişte prieteni de-ai mei trebuie să fi 
obţinut ceva informaţii. N-avem timp de pierdut... 

Deodată, Randi încremeni. 

— Stai. 

Ridicând mitraliera, traversă în grabă camera spre uşa ce 
dădea pe coridor. Smith veni imediat lângă ea, cu pistolul scos. 
Era încordată, agitată. 

Deodată, pe coridor se auzi clar o voce aspră, strigând ceva în 
arabă. li răspunseră glasuri mai joase, speriate. Bocanci grei 
bubuiră autoritar pe culoar, în direcţia micului cabinet medical. 
Jon se uită la doctoriţa Mahuk şi întrebă iute: 

— Garda Republicană? 

Ea îşi apăsă buzele cu degete tremurătoare şi ascultă ce se 
spunea. Într-un târziu, dădu din cap şi şopti: 

— Poliţia. 

Ochii ei negri, expresivi erau abisuri de spaimă. 

Randi o luă la fugă spre cealaltă uşă. Cu părul ei blond, 
ondulat şi silueta înaltă, zveltă, cu fustă mulată pe corp şi 
jachetă, părea mai degrabă un manechin decât un experimentat 
agent CIA. Dar Jon o văzuse riscându-şi viaţa şi reuşind o 
excelentă apărare în faţa Gărzii Republicane, iar acum dovedea 
aceleaşi însuşiri fizice ieşite din comun. 

— Poliţie sau gardieni, nu contează. Vor încerca să ne ucidă, 
întoarse capul şi-i îndemnă: Va trebui să ieşim prin salon. 
Repede! 

Trase de uşă cu putere, privi în urmă şi le făcu semn să 
pornească primii. 

Fusese o greşeală. Poliţiştii îi aşteptau în partea cealaltă. Era o 
capcană, iar ei căzuseră în ea. 

Un poliţist irakian în uniformă sări şi smulse mitraliera din 
mâinile lui Randi înainte ca ea să poată reacţiona. Ceilalţi 
pătrunseră în cameră cu pistoalele automate AK-47 îndreptate 

spre ei. Când Jon încercă să ridice pistolul, alţi doi poliţişti 
năvăliră prin uşa de pe coridor şi se aruncară asupra lui, 
culcându-l la podea. Erau prinşi. 

Ora 9:41 p.m. 
Bagdad 


Doctorita Rahad Mahuk rămase neclintită, cu spatele la 
perete, incapabilă să facă vreo mişcare. Era curajoasă, dar nu 
nesăbuită. Treaba ei era să vindece bolnavii şi nu putea s-o facă 
dacă murea. Nici nu putea încerca să-şi salveze ţara dacă ar fi 
trimisă la Faimosul Centru de Detenţie al Justiţiei. Ca şi decedatul 
Ghassan, era un soldat al unei cauze sacre, însă nu avea armă şi 
nu ştia să se apere. Singurele ei arme erau mintea ei şi speranţa 
pe care o sădise în sufletele compatrioţilor săi. Liberă, ar fi reuşit 
să continue să-şi ajute poporul şi poate chiar şi pe americani. Aşa 
că se retrase în spatele biroului, dorindu-şi să devină invizibilă. 
Broboane de sudoare îi străluceau pe frunte. 

Incă doi poliţişti intrară dinspre coridor, mai prudenţi, 
aruncând priviri în stânga şi în dreapta, cu armele pregătite 
pentru orice împrejurare. În urma lor, un bărbat suplu, îmbrăcat 
într-o uniformă ajustată pe corp, păşi în încăpere în mână cu un 
pistol Beretta tariq fabricat în Irak. 

In momentul acela, nimeni nu se uita la doctorita Mahuk. Nu 
era importantă, cel puţin nu încă. Ingrozită şi disperată, se 
strecură pe culoar şi porni, pe cât de lent şi discret posibil, în 
căutarea unui telefon. 

In cameră, ofiţerul îi zâmbi lui Jon şi vorbi într-o engleză cu un 
vag accent: N 

— Colonelul Smith, da? In sfârşit. A fost foarte greu să te 
găsesc. Inclină capul spre Randi cu o politețe exagerată: Şi 
această doamnă? Nu o cunosc. Poate e de la CIA? Se dovedeşte 
că ţara voastră ne consideră atât de fascinanţi încât trimite 
permanent spioni sub acoperire pentru a măsura temperatura 
iubirii ce i-o purtăm conducătorului nostru. 

Jon clocotea de furie. Fuseseră neglijenţi. La naiba! 

— Nu o cunosc, minţi el. Face parte din personalul spitalului. 

Nici pentru urechile lui nu sunase convingător, dar merita să 
facă o încercare. Ofiţerul râse neîncrezător. 

— O doamnă europeană e angajată a acestui spital? Nu, nu 
cred aşa ceva. 

Mâniată pe sine, îngrijorată de soarta organizaţiei clandestine 
şi gândindu-se înnebunită la ce puteau face, Randi îi aruncă lui 
Jon o privire surprinsă, recunoscătoare pentru încercarea lui. 

Apoi ofiţerul nu mai zâmbi. Agită pistolul. Era timpul să-i ducă 
pe prizonieri unde vor fi luaţi în primire. Dădu un ordin în arabă, 
iar poliţiştii îi împinseră pe Jon şi pe Randi afară, pe coridor. Uşile 
se închideau încet pe culoar, personalul îngrozit al spitalului 
încercând să se ferească - ei şi bolnavii - din calea răului. Cei doi 
americani erau conduşi spre ieşire pe un coridor tăcut şi pustiu. 

Randi o căuta neliniştită cu privirea pe Radah Mahuk şi, 
nereuşind să o vadă nicăieri, răsuflă adânc, uşurată. Deodată, 
unul dintre poliţişti înfipse ţeava pistolului în spinarea ei, 
îmboldind-o să se grăbească - o aluzie dureroasă la pericolul 
situaţiei în care se aflau. O trecură năduşelile de spaimă. 

Poliţiştii defilară cu americanii până afară, în noaptea spuzită 
de stele, unde un vechi camion rusesc cu o remorcă acoperită cu 
prelată aştepta lângă trotuar, cu motorul pornit. Fumul gros ieşit 
prin ţeava de eşapament a motorului uzat se încolăcea în sus, 
alb-argintiu în lumina rece a lunii. In jurul lor, zgomotele 
nocturne ale oraşului erau apropiate şi amenințătoare. Poliţiştii 
coborâră oblonul camionului, ridicară prelata şi-i împinseră pe cei 
doi americani în fundul remorcii. 

Interiorul era umed şi întunecat, iar în aer plutea o duhoare 
greţoasă de motorină. Randi se cutremură şi îl privi neliniştită pe 
Jon. 

EI îi întoarse privirea, încercând să îşi ascundă teama. Glasul 
lui sună crispat: 

— Şi te mai plângeai de cruciadele me/e. 

Ea zâmbi slab. 

— Scuze pentru asta. Data viitoare o să plănuiesc totul mai 
bine. 

— Mulţumesc. Mă simt deja mai bine. Studie precaut interiorul 
remorcii. Cum crezi că ne-au găsit? 

— Nu văd cum ne-ar fi putut lua urma de la prăvălia de 
anvelope. Presupun că ne-a denunţat cineva de la spital. Nu toţi 
irakienii sunt de acord cu ideile revoluţionare ale doctoriţei 

Mahuk. În plus, aşa cum stau lucrurile în ţara asta, oamenii te pot 
denunta în speranţa de a obţine mici favoruri de la poliţie. 

Doi dintre poliţiştii din Bagdad se căţărară în remorcă, 
îndreptară pistoalele Kalaşnikov spre americani şi le indicară prin 
gesturi cu mâinile şi cu vorbe guturale să se ducă mai în spate, 
departe de oblon. Prefăcându-se biruiţi, Jon şi Randi înaintară în 
remorcă şi se aşezară pe o banchetă de scândură, în spatele 
cabinei camionului. Cei doi bărbaţi înarmaţi se instalară lângă 
oblon, de o parte şi de alta a remorcii, păzind singura ieşire. 
Stăteau la vreo trei metri de prizonierii aflaţi în bătaia pistoalelor 
automate. 

Ofiţerul veni în spatele camionului, ţinând pistolul în mână. 

— Deocamdată, au revoir, noii mei prieteni americani. 
Crezând că avusese haz, schiţă un zâmbet. Dar îndreptă 
ameninţător arma spre ei şi ordonă să se închidă oblonul. Jon 
întrebă: 

— Unde ne duceţi? A 

— La un teren de joacă. Intr-o excursie de weekend. La o 
staţiune, dacă vrei. lrakianul rânji pe sub mustață. Apoi glasul lui 
deveni aspru şi miji ochii. Sincer? La Centrul de Detenţie al 
Justiţiei. Dacă o să faceţi ce vi se spune, poate că o să trăiţi. 

Jon încercă să-şi ascundă o tresărire de spaimă când îşi aminti 
cum îi descrisese Jerzy Domalewski complexul de tortură şi 
execuţie cu şase niveluri sub pământ. Schimbă o privire cu 
Randi, care şedea aproape de el, în stânga. Chipul ei era 
inexpresiv, dar văzu că i tremură mâna. Aflase şi ea de existenţa 
centrului de detenţie. In gaura aia infernală nu se putea 
supravieţui. 

Prelata remorcii fu lăsată, iar ei rămaseră izolaţi de exterior. 
Cei doi paznici se aşezară lângă oblon, cu armele îndreptate spre 
prizonieri. Din faţă se auzea zarvă, în timp ce ofiţerul şi ceilalţi 
poliţişti se suiau în cabină. 

Camionul porni hurducându-se. Jon rămase tăcut. Randi fusese 
prinsă din cauza lui. Nu îşi făcea iluzii în legătură cu ce ar păţi un 
spion al CIA, mai ales o femeie. Şi cum avea să ia legătura cu 
ICMBIASU şi Pentagonul ca să le transmită ce aflase despre virus 
şi tratament? zise încet: 

— Trebuie să ieşim de-aici. 

Randi încuviinţă. 

— Nici pe mine nu mă încântă centrul de detenţie. Dar paznicii 
sunt înarmaţi. Slabă speranţă. 

În semiîntuneric, el aruncă o privire celor doi irakieni pe ale 
căror feţe era întipărită o expresie de atentă supraveghere. Pe 
lângă armele automate, în tocurile de la şold aveau pistoale. 

Camionul intră în viteză pe o stradă atât de îngustă încât 
prelata remorcii se freca de zidurile clădirilor. Trebuia să 
acţioneze înainte de-a fi prea târziu. Se întoarse către Randi. 

— Ce e? întrebă ea. 

— Te simţi rău? sugeră el. 

Ea îşi ţuguie buzele. Apoi înţelese. 

— De fapt, am nişte crampe teribile. 

— Geme cât mai tare. 

— Aşa? 

Ea gemu şi se ţinu cu mâinile de burtă. 

— Hei! strigă Smith la gardieni. | s-a făcut rău. Veniţi s-o 
ajutaţi! 

Ea repetă figura şi ţipă în arabă: 

— Mor! Trebuie să mă ajutaţi! 

Cei doi paznici se priviră. Unul dintre ei înălţă sprâncenele. 
Celălalt râse. Răcniră nişte vorbe pe care Jon nu le înţelese. 
Randi se vaită din nou. 

Jon se ridică în picioare, aplecându-se sub prelată şi făcu un 
pas către gardieni. 

— Trebuie să... 

Unul din poliţişti strigă la el, iar celălalt trase. Glonţul trecu 
atât de aproape de urechea lui Smith, încât şuieratul ascuţit 
părea să-i fi străpuns creierul. Cartuşul ieşi prin prelată, iar 
paznicii îi făcură semn să se retragă. Randi se ridică în capul 
oaselor. 

— Nu ne cred. 

— Numai spune. Jon se lăsă pe banchetă, cu mâna la ureche, 
cu capul vuindu-i. Ce spuneau? Inchise ochii, vrând să alunge 
durerea ce-i zvâcnea în tâmple. 

— Că ti-au făcut favoarea să nu te nimerească. Data viitoare, 
suntem morţi amândoi. 

El dădu din cap. Normal. 

— Scuze, Jon. Merita făcută o încercare. 

Camionul trecea de pe o stradă îngustă pe alta, urmând un 
traseu ocolit. Prelata remorcii se mai freca din când în când de 
clădiri. Ea auzea strigătele negustorilor din prăvăliile deschise 
mult după ora închiderii, în speranţa unei vânzări, poate chiar 
singura din ziua aceea. Uneori se auzeau zgomotele imateriale, 

disonante ale unor aparate de radio de dinaintea războiului. Totul 
o făcea să priceapă că mergeau prin cartierele vechi ale 
Bagdadului. Şopti: 

— Conduc prea încet şi merg pe străzi lăturalnice. Nu e logic. 
Poliţia din Bagdad merge pe unde vrea. Face parte din meseria 
lor să fie în văzul lumii, dar oamenii ăştia evită arterele 
principale. 

— Crezi că nu sunt poliţişti? 

Lăsă jos mâna de la ureche. Durerea cedase. 

— Au uniforme şi arme ruseşti de mare putere. Dacă nu sunt 
poliţişti şi sunt prinşi, îşi riscă viaţa. Nu ştiu ce altceva ar putea 
fi. 


— Eu ştiu. 

Zicând asta, îşi reaminti evenimentele din ultima săptămână şi 
se întâmpla ceva cu care se mai confruntase: Randi dispăru, iar 
Sophia îi luă locul. Îl duru fiecare fibră a fiinţei lui când o revăzu. 
Minunaţii ochi negri ai Sophiei străluceau privindu-l, ca şi tenul 
neted, palid şi părul lung, auriu. Avea acea frumuseţe imposibil 
de definit care însemna mult mai mult decât ţesuturi şi oase. 
Emana dintr-un amestec lăuntric de bunăcwviinţă, vitalitate şi 
inteligenţă care îi spiritualiza înfăţişarea. Era grozav de frumoasă 
în toate privinţele. 

Intr-un moment de nebunie, crezu sincer că ea era în viaţă. 
Doar să fi întins mâinile şi ar fi putut să o strângă în braţe, să-i 
miroasă parfumul părului şi să-i simtă inima bătând lângă a lui. 
Vie. 

Se cufundă în sine, căutând putere. Apoi clipi iute de câteva 
ori. 

Dădu din cap ca să-şi limpezească mintea. Trebuia să înceteze 
să se mai amăgească. O privea pe Randi. Nu pe Sophia. 

Erau într-un mare pericol. Trebuia să facă faţă adevărului, îşi 
simţea stomacul golit, ca într-un ascensor ce cobora prea 
repede. Era posibil să nu supravieţuiască nici unul din ei. Nu mai 
putea amâna. 

Trebuia să-i spună despre Sophia. Trebuia să-i rostească acele 
cuvinte, pentru că, dacă nu o făcea, ar aluneca într-un soi de altă 
lume, unde ar putea pretinde pentru totdeauna că Randi era 
Sophia. Nu-şi putea lăsa sentimentele să continue asemenea 
jocuri chinuitoare. 

Fiindcă nu-şi risca doar propriul viitor, ci şi pe cel al lui Randi şi 
al zecilor de milioane de oameni care ar fi putut muri din cauza 

virusului. În minte îi răsuna vocea Sophiei: Mergi mai departe, 
Smith. Pentru că ai decis să trăieşti, nu Înseamnă că nu mă 
iubeşti. Ai o treabă de făcut. lubeşte-mă atât de mult încât du-o 
până la capăt. 

Randi îl privea atent: 

— Voiai să spui cine crezi că sunt poliţiştii. 

El răsuflă adânc, oxigenându-şi trupul. 

— Atunci n-am observat. Dar când ne-au atacat prima dată, 
şeful lor mi-a pronunţat numele real. Nu cel de acoperire, pe care 
l-am folosit în Bagdad. Nu văd cum altfel ar fi ştiut că sunt 
colonelul Jon Smith daca n-ar fi fost angajaţi şi el şi ceilalţi, de 
oamenii care deţin virusul. Au încercat să-mi stopeze investigația 
încă de când... i 

Se străduia să o vadă pe ea, nu pe sora ei. In acelaşi timp, 
chipul ei se înăsprea, de parcă ar fi înțeles că el urma să-i spună 
ceva teribil, ceva ce ar afecta-o profund. Incă un lucru pentru 
care s-ar putea să nu-l ierte niciodată. El vorbi cu blândeţe: 

— Randi, am să-ți dau o veste cumplită. Sophia e moartă. Au 
ucis-o. Oamenii din spatele întregii afaceri. 

Randi sări în sus. Preţ de o clipă, Jon avu senzaţia că ea auzise 
altceva... nu vocea sau vorbele lui. Chipul îi împietrise. Dar nu 
dădu alt semn că ar fi primit vestea copleşitoare că sora ei 
fusese ucisă. 

In tăcerea apăsătoare, Jon simţea fiecare izbitură şi 
hurducătură a camionului. Vieţile lor erau în joc, aşa că se 
strădui să fie atent. Viteza vehiculului sporise. Casele păreau 
departe, în urmă, iar zgomotul vocilor şi al posturilor de radio 
încetase. Mergeau cu siguranţă pe o stradă mai largă. Remarcă 
larma traficului şi frânturi de conversaţie în cabina camionului, 
dar asta era tot. 

Tâmplele îi zvâcneau, simțindu-se vinovat. 

— Randi. 

Deodată, faţa tinerei femei se alungi. Pe obraji îi curgeau 
lacrimi, dar rămase dreaptă şi nemişcată. Auzise cuvintele, dar 
nu le pricepea semnificaţia. Durerea o pârjolea. Sophia? Moartă? 
Ucisă? Respingea ideea. Imposibil. Cum putea Sophia să fie 
moartă? 

Printre lacrimi, vocea ei era inexpresivă: 

— Nu te cred. . 

— E adevărat. Imi pare rău. Ştiu cât de mult ai iubit-o şi cât te- 
a iubit ea pe tine. 

Vinovâăţia o copleşi. Vorbele lui erau ca nişte lovituri de ciocan. 
Știu cât de mult te-a iubit. 

Nu o văzuse pe Sophia de luni de zile. Fusese prea ocupată. 
Prea absorbită de munca ei. Alţi oameni aveau mai mare nevoie 
de ea. Se gândise că vor avea mult, mult timp mai târziu să fie 
împreună, să se bucure din nou una de alta. După ce-ar fi 
terminat amândouă ce aveau de făcut. 

După ce Jon Smith n-ar mai fi răpit atât de mult din timpul 
Sophiei. i 

Işi simţea inima zdrobită. In acelaşi timp furioasă, îşi şterse 
lacrimile cu degetele de la ambele mâini. 

— Randi. 

Îi auzi vocea. Auzi camionul... trecând dintr-o dată peste un 
abis. Gândurile îi reveniră grabnic în prezent şi, ca de la mare 

distanţă, înţelese că traversau un pod. Un pod lung, iar zgomotul 
camionului reverbera între malurile apei de sub ei. Auzi şuieratul 
vântului în jurul lor. Strigătele îndepărtate ale oamenilor care 
ieşiseră să pescuiască noaptea. Răgetul unui măgar. j 

Apoi, cu o iuțeală chinuitoare, îşi aminti. Sophia. Incrucişă 
braţele, încercând să se stăpânească şi se uită la Jon. Chipul lui 
era pustiit. Tristeţea lui părea atât de profundă încât ai fi zis că 
nu va putea fi vreodată înlăturată. 

Chipul lui nu minţea: Sophia era moartă. 

Sophia era moartă. 

Răsuflă adânc, încercând să se controleze. Faţa surorii ei îi 
stăruia în minte. In acelaşi timp se uita la Jon Smith. Abia 
începuse să-şi spună că putea avea încredere în el. Voia să 
creadă că el nu avea nici o legătură cu povestea asta, dar nu îşi 
putea reprima bănuielile. 

Aroganţa lui obtuză atunci când îl tratase pe Mike dusese la 
moartea acestuia. O omorâse oare pe sora ei aşa cum îl omorâse 
şi pe Mike? 

— Cum? întrebă ea. Ce i-ai făcut? 

— N-am fost acolo când s-a întâmplat. Eram la Londra. 

li povesti totul, de la episodul întâlnirii cu Bill Griffin până când 
descoperise pagina lipsă şi înţepătura din glezna Sophiei. 

— E vorba despre virusul pe care Sophia încerca să-l 
identifice, să-l clasifice şi să-i descopere proveniența. Acelaşi 
virus pe care l-am căutat eu aici, în Irak. Dar moartea ei n-a fost 
accidentală. Virusul ăsta nu e atât de contagios. Ar fi trebuit ca 
ea să comită o foarte mare eroare. Nu, au infectat-o ei pentru că 
descoperise ceva. Au ucis-o, Randi, iar eu o să aflu cine sunt ei şi 
o să pun capăt activităţii lor criminale. N-or să scape 
nepedepsiţi... 

In timp ce el vorbea, ea închise ochii, gândindu-se la cât de 
mult trebuie să fi suferit Sophia înainte de a muri. şi înăbuşi un 
suspin. Jon continuă, cu vocea joasă, gravă: 

— ... l-au omorât şi pe directorul nostru şi pe secretara lui, 
fiindcă eu le spusesem că exista cineva care deţinea virusul activ 
şi-l experimenta pe oameni. Acum a izbucnit o epidemie la nivel 
planetar. Nu ştiu cum au contractat virusul noile victime şi nici 
cum a reuşit cineva să le trateze pe câteva dintre ele. Dar 
trebuie să aflu... 

Vocea lui acoperea huruitul camionului care mergea acum mai 
repede. Zgomotele oraşului rămăseseră în urmă şi se părea că 

înaintau în teren deschis. Se auzea doar vuietul câte unui vehicul 
trecând pe banda alăturată. 

O înăbuşi o nouă criză de plâns. Jon îşi puse braţul pe după 
umerii ei, dar ea îl respinse. Îşi şterse faţa cu mâneca. Nu va mai 
plânge. Nu aici. Nu acum. 

— ... Sunt puternici, zise el. E limpede că au fost aici, în Irak. 
Poate că mai sunt. Asta-i încă un motiv să credem că ei i-au 
trimis pe aceşti „poliţişti”. Oamenii care manipulează virusul par 
să ajungă oriunde. Până şi la guvernul nostru şi chiar în armată. 
Până la Pentagon. 

— În armată? La Pentagon? 

Randi îl privea neîncrezătoare. 

— Nu există altă explicaţie pentru faptul că ICMBIASU, 
cercetările asupra virusului au încetat şi s-a trântit capacul peste 
întreaga afacere. Nici pentru ştergerea înregistrărilor din 
terminalul Institutului Naţional de Sănătate. Eu mă apropiasem 
prea mult, iar ei erau nevoiţi să mă oprească. Este singura 
explicaţie a morţii lui Kielburger. Atunci când a dispărut, el urma 
să ia legătura cu cei de la Pentagon şi să le spună ce 
descoperisem. Au dispărut - el şi secretara lui - şi-au fost găsiţi 
morţi, după câteva ore. Acum mă caută şi pe mine. Oficial, sunt 
declarat dezertor, pe lângă faptul că vor să-mi pună întrebări 
despre decesul generalului Kielburger şi al secretarei lui. 

Randi îşi reprimă un comentariu amar. Jon Smith, bărbatul 
care îl omorâse pe omul ce fusese marea ei dragoste, îi spunea 
că armata americană era cumva implicată în moartea surorii ei şi 
că fugise îmboldit de nobila cauză de a-şi continua investigația. 
Cum putea să-l creadă? Să aibă încredere în el? Intreaga lui 
poveste suna ca o enormă cacealma. 

Totuşi, orice american ce venea în Irak îşi risca viaţa. Văzuse 
cu ce curaj încercase să o apere pe doctorita Mahuk de Garda 
Republicană, fără ca măcar să ştie că ea era doctoriţa Mahuk. Pe 
urmă mai era şi problema virusului. Dacă numai el i-ar fi vorbit 
despre asta, ar fi avut îndoieli. Dar o făcuse şi doctoriţa irakiană, 
iar Randi avea încredere în Radah Mahuk. 

Gândindu-se la toate acestea, auzi huruitul camionului 
traversând alt pod lung. Urmă acelaşi zgomot cunoscut, 
reverberând între malurile apei. Ce apă? Deveni brusc atentă. 

— Câte poduri am traversat? 

— Două, din câte-mi amintesc. La o distanţă de vreo douăzeci 
şi cinci sau treizeci de kilometri unul de altul. Asta-i al doilea. 

— Două, încuviinţă Randi. Atâtea am numărat şi eu. În curând 
o să vină al treilea. 

Infiorându-se, răsuflă adânc. Şi încă o dată. Se duseseră cu 
toţii - tatăl ei, mama, iar acum şi sora ei. Mai întâi părinţii ei, cu 
zece ani în urmă, într-un accident nautic petrecut dincolo de 
Santa Barbara. lar acum Sophia. Işi şterse din nou ochii, în vreme 
ce stăteau tăcuţi, împărtăşind aceeaşi durere. 

Camionul trecu peste al treilea pod şi ea reveni deodată în 
prezent. La momentul acela. La acţiune. Acum rămânea singura 
ei consolare. 

Şopti emoţionată: 

— Trebuie să fi traversat Tigrul în centrul Bagdadului. Al doilea 
pod trebuie să fi fost peste Eufrat. Al treilea, tot peste Eufrat. Nu 
ne îndreptăm spre sud. Mergem către vest. Dacă terenul o să 
urce într-o pantă uşoară, o să ştim că ne îndreptăm spre deşertul 
sirian şi la urmă către lordania. 

Impresionat, Jon se uită, dincolo de Randi, la cei doi poliţişti 
care vorbeau încet. Ţineau armele pe braţe, cu ţevile îndreptate 
neglijent spre prizonieri. De mult nu mai încercase să evadeze. 
Zise: 

— Spune-le că am înţepenit. Că mă ridic doar să mă întind. Ea 
se încruntă, nedumerită. 

— De ce? 

— Am o idee. 

Ea îl privi din nou atent. Pe urmă încuviinţă: 

— În regulă. Le vorbi cu umilinţă celor doi bărbaţi înarmaţi 
până-n dinţi. 

Unul dintre ei răspunse răstit, iar ea rosti alte cuvinte. La urmă 
îi zise lui Jon: 

— Spune că e-n regulă, dar numai tu te poţi ridica. Nu şi eu. 
Zâmbi sumbru. 

— Normal. 

Jon se ridică în picioare şi îşi arcui spinarea, de parcă i-ar fi 
amorţit mădularele. Simţea privirile intense ale poliţiştilor aşezaţi 
lângă oblon. Când poliţiştii plictisiţi şi pe jumătate adormiţi se 
întoarseră, el îşi apropie ochiul drept de o tăietură lungă din 
prelata remorcii. Se uită afară şi în sus. Deodată, vocea aspră a 
unui poliţist mormăi ceva. Randi traduse: 

— Stai jos. Te-a observat. 

Smith căzu înapoi pe banchetă, dar văzuse ce voia: 

— Steaua Polară. Mergem spre vest. 

— Centrul de Detenţie al Justiţiei e la sud. 

— Aşa am zis şi eu. In plus, trebuie să fie cu mulţi kilometri în 
urmă. Nu ne duc la închisoare, nici la centru. Ai la tine vreo armă 
pe care n-au găsit-o? 

Ea înălţă sprâncenele. 

— Un cuţit mic, la coapsă. 

El se uita la fusta ei mulată şi dădu din cap. Putea să-l scoată 
repede. 

Inclinându-se brusc, camionul rusesc încetini şi-i aruncă în 
faţă. Incă o hurducătură îi trimise în spatele cabinei. Randi se lovi 
de Jon, dar se retrase imediat. Vehiculul se opri. Se auzeau nişte 
glasuri vorbind aspru. Apoi, brusc, percepură zgomotul făcut de 
oamenii ce coborau din cabină şi se îndepărtau discutând. 

In spatele camionului, cei doi poliţişti se ghemuiseră, cu 
armele pregătite. Randi înclină capul, ascultând ce se vorbea în 
arabă. 

— Cred că ofiţerul şi unul dintre oamenii lui au ieşit din cabină. 

Jon îşi scutură umerii, să se relaxeze. 

— E un punct de control? 

— Da. 

Tăcere. Apoi râsete. Alte râsete, bătăi pe spate, zgomot de 
ghete şi cei doi poliţişti se suiră din nou în cabină. Motorul fu 
ambalat şi camionul porni brusc, prinzând viteză. 

Randi vorbi grav, cu voce joasă: 

— Din ce-am auzit, i-a oprit Garda Republicană şi n-au avut 
probleme să-i convingă că sunt poliţişti. Gardienii păreau chiar 
să-l cunoască după nume pe ofiţer. 

— Deci sunt poliţişti? 

— Aşa aş zice, iar asta înseamnă că lucrează probabil pentru 
prietenii tăi americani. Dacă avem amândoi dreptate, cei aflaţi în 
spatele acestei afaceri nu au doar putere, ci şi bani mulţi. 
Singurul lucru bun în situaţia noastră e că nu mergem la centrul 
de detenţie. Totuşi, ei sunt şase, toţi înarmaţi până-n dinţi. 

Colţurile gurii lui Jon se ridicară într-un zâmbet slab, dar 
privirea lui era rece. 

— N-o să aibă nici o şansă. 

Randi se încruntă. 

— Ce ai de gând? 

El şopti: 

— Cei doi care ne păzesc erau pe cale să adoarmă înainte de- 
a ne opri Garda Republicană. Cu puţin noroc, legănatul 

camionului şi monotonia or să-i aţipească din nou, lăsându-i într- 
un fel de transă. Să ne prefacem că dormim. Asta i-ar putea 
determina şi pe ei să se lase în voia somnului. 

— Nu putem aştepta mult. Nu ne-au adus aici ca să ne 
bucurăm de aerul deşertului. 

Rămaseră tăcuţi, cu ochii închişi, cu capetele plecate, 
prefăcându-se că dorm. Işi schimbau din când în când poziţia, 
aşa cum fac oamenii în somn. Legănând capul şi lăsând să-i 
scape câte un sforăit, Jon îi urmărea pe paznici printre gene. 

Străbătură mai mulţi kilometri. Replicile sporadice ale 
paznicilor erau tot mai rare, până când încetară. Vehiculul înainta 
clătinându-se în noapte. Smith şi Randi deveniră tot mai 
„somnoroşi”. Apoi auziră un sforăit uşor care nu era al lui Jon. 

— Randi. 

Glasul lui suna răguşit de emoție. Unul dintre poliţişti 
alunecase pe spate, sprijinit de prelată. Capul celuilalt căzuse în 
faţă şi se legăna, luptându-se cu somnul. Curând se va ivi şansa 
pe care o speraseră - pentru care se rugaseră, mai exact. 

Jon îşi duse arătătorul la buze, făcându-i semn lui Randi să se 
târască pe partea stângă a podelei remorcii, în timp ce el se va 
furişa pe dreapta. Randi dădu din cap. Se întoarseră pe burtă şi 
se ridicară în genunchi. Camionul continua să se legene, iar ei 
înaintară pe furiş în lumina slabă. 

Deodată, vehiculul făcu o cotitură bruscă. Toţi fură aruncaţi 
spre dreapta, iar camionul părăsi şoseaua, intrând pe un drum 
brăzdat de făgaşe. Maşina grea se zdruncina şi se hurduca, 
vibrând din toate încheieturile. Dezamăgit, Smith îşi reluă poziţia 
aplecată lângă prelată şi Randi se întoarse repede la locul ei; cei 
doi irakieni, treziţi brusc, începură să se plângă unul altuia. 

— La naiba, murmură ea. 

Camionul încetini, dar ocazia fusese ratată. N-aveau cum să 
treacă de paznicii ăia atenţi şi să supravieţuiască. 

Jon înjură. Pierduseră cel mai bun prilej de până atunci - poate 
ultimul. 

Cu o altă hurducătură, camionul încetini din nou, aruncându-i 
în faţă. Când se opri, cineva din cabină strigă înfuriat. Un răcnet 
le răspunse din noapte. Deodată se auzi huruitul altui motor. 
Faruri aprinse măturară întunericul, aţintite către prelata 
remorcii, luminând straniu interiorul unde Jon şi Randi ascultau. 
Se vorbea în arabă. 

— Ce spun? întrebă Jon. 

— Avem alţi vizitatori. Randi era atentă la voci. Şi prietenoşii 
noştri poliţişti nu se bucură deloc. 

— Acum cine mai e? 

— Nu sunt sigură. S-ar putea să fie tot Garda Republicană. 
Probabil că i-a speriat ceva la punctul de control şi au o nouă 
serie de întrebări. 

— Grozav. Înseamnă că avem necazuri şi mai mari. 

Jon îşi şterse transpiraţia de pe faţă. 

Apoi, deodată, Randi şopti grăbită: 

— Ultima voce! Vorbeau în arabă, dar nu cu accent irakian. 

In interiorul remorcii, cei doi poliţişti se ghemuiră prudenţi, cu 
armele ridicate. Aveau un aer vigilent. Ceea ce se întâmpla afară 
îi speria. Schimbară câteva vorbe în şoaptă şi întinseră mâinile 
spre prelata ce acoperea oblonul. Stăteau cu spatele la Jon şi 
Randi. Fără ezitare, Jon murmură: 

— Hai s-o facem. 

Se aruncă în faţă, încredinţat că Randi va proceda la fel. Sări 
asupra poliţistului din stânga, îl trase pe spate şi îl izbi cu pumnul 
în tâmpla dreaptă. Omul căzu inconştient la podea, iar Jon îi 
smulse pistolul automat. 

In acelaşi timp, Randi scoase cuțitul de la coapsă şi sări la al 
doilea paznic. Chiar când omul se întoarse să-şi ajute prietenul, 
Randi îi înfipse cuțitul în braţ. Paznicul ţipă, lăsă arma şi duse 
mâna la rană. 

Randi îi repezi genunchiul în bărbie. Capul îi căzu pe spate şi 
se răsturnă nemişcat peste celălalt. 

Randi îi luă pistolul, dar între timp afară explodară 
împuşcături. Se auziră puternic şi surprinzător ca un tunet. Urlete 
şi ţipete răsunară în aerul nopţii. Urmară zgomote de paşi 
alergând şi alte împuşcături. Era o luptă. Larma se apropia. 
infruntarea avea să ajungă curând la ei. 

Ora 6:32 p.m. 
Long Lake Village, New York 


La biroul său dintr-un colţ al camerei, Victor Tremont dădu la o 
parte raportul la care lucra, se frecă la ochi şi se uită din nou la 
ceasul Rolex de la mână. |ncepu să bată cu degetele pe 
marginea biroului masiv. Era încordat, nervos. Nu primise veşti 
de la Nancy Petrelli sau de la şeful serviciilor medicale şi 
trecuseră mai mult de nouă ore de când vorbise ultima dată cu 
al-Hassan. După mai bine de doisprezece ani de muncă riscantă, 
se îndrepta spre un final triumfător şi era prea aproape de 
momentul în care să devină unul dintre cei mai bogaţi oameni 
din lume pentru ca lucrurile să nu meargă bine tocmai acum. 

Fără astâmpăr, îngrijorat, se ridică din fotoliu, duse mâinile la 
spate şi porni pe covorul pluşat către peretele din sticlă. In 
depărtare, lacul se întindea precum un crater de argint sub 
ultimele raze ale soarelui. Aproape că simţea mirosul pinilor groşi 
de pe ambele maluri, care trecuseră de la albastru la mov şi 
acum la negru. Luminile casei licăreau ca nişte stele risipite în 
noapte. Se uită la dreapta şi la stânga pentru a cuprinde cu 
privirea întinsul complex industrial, înconjurat de o vegetaţie 
abundentă, care era Blanchard Pharmaceuticals, vrând parcă să 
se asigure că era tot acolo. Că era real. Că era al lui. 

Interfonul bâzâi. 

— A sosit domnul al-Hassan, doctor Tremont. 

— Bine. Se întoarse la birou şi se linişti. Trimite-l aici. 

Faţa ciupită de vărsat a lui Nadal al-Hassan avea un aer 
triumfător. 

— L-am prins pe Smith. 

Tremont fu cuprins de entuziasm. 

— Unde? 

Oprindu-se în faţa biroului, silueta cadaverică a lui al-Hassan 
se aplecă în faţă, asemeni unui ogar pe cale să se repeadă la un 
iepure. Zâmbi. 

— La Bagdad. Poliţiştii pe care i-am mituit i-au „arestat”. 

— l-au? 

Era chiar mai bine decât sperase. 

— Zellerbach şi englezul sunt cu el? 

Zâmbetul lui al-Hassan dispăru. 

— Din nefericire, nu. Era însoţit de un agent CIA. O femeie 
despre care credem că lucrează clandestin acolo. 

In sinea lui, Tremont înjură. O complicaţie în plus. 

— Orice-ar fi aflat Smith, acum ştie şi ea. Eliminaţi-o. Şi ceilalţi 
doi? 

— O să-i prindem curând. Zellerbach şi englezul au fost 
descoperiţi azi-dimineaţă de către omul nostru de la ICMBIASU... 

— Azi-dimineaţă? Tremont se încruntă furios. De ce nu mi s-a 
spus nimic? 

Al-Hassan lăsă privirile în pământ. 

— Agentul nostru de la Detrick a fost mai întâi singur, apoi 
prea ocupat cu urmărirea lor. Când Maddux şi oamenii lui au 
preluat controlul, au avut grijă să menţină contactul vizual cu 
acest Howell şi n-au mai avut timp să sune. L-am criticat aspru şi 
l-am făcut să priceapă că trebuie să mă informeze permanent. 

Al-Hassan îi descrise pătrunderea prin efracţie a lui Peter 
Howell, căutarea dosarului Sophiei de către Marty Zellerbach şi 
călătoria ulterioară a celor doi la Princeton. 

— Maddux raportează că au luat-o spre nord şi se află acum 
lângă Syracuza. 

Tremont se plimba cu paşi mari spre birou, meditând. Apoi 
înţelese: 

— Zellerbach şi Howell trebuie să reconstituie trecutul Sophiei 
Russell. Se opri mâniat. Ar putea afla despre călătoria ei în Peru 
de pe vremea studenţiei şi, pornind de aici, despre relaţia ei cu 
mine. 

Se încruntă, stăpânindu-şi furia. Se mândrea cu faptul că 
înţelegea firea omenească şi, în vreme ce se uita la arab, îşi 
aminti că acest bărbat venit din altă ţară era tot ce stătea între 
el şi descoperirea sa de către Jonathan Smith şi clienţii lui. In 
sinea lui, încuviinţă: da, trebuia să se asigure că al-Hassan va 
reuşi să-l distrugă pe Smith. Deodată îi veni o idee: 

— Trebuia să-l fi oprit cu mult timp în urmă, Nadal. Mi-ai 
înşelat aşteptările. 

Exact cum se aşteptase Tremont, arabul cu faţa ascuţită 
tresări. Rămase nemişcat şi tăcut, incapabil să vorbească, iar 
Tremont simţi ruşinea, aproape umilinţa individului fiindcă 
eşuase. Era chiar reacţia pe care mizase Tremont. 

Glasul lui al-Hassan era aspru: 

— Nu se va repeta, doctore Tremont. Se îndreptă cu un aer 
respectuos. Am un plan. 

Părăsi biroul pe nesimţite, ca însăşi moartea. 


Ora 8:21, p.m. 
Lângă Syracuza, New York 


îmbrăcat din nou cu uniforma neagră a SSA, dar fără cagulă şi 
centură, Peter medita la întreaga poveste, în vreme ce conducea 
rulota masivă pe autostrada întunecată către îndepărtatele 
lumini ce clipeau la Syracuza. In spatele lui, Marty lucra de zor la 
computer. Brusca răspândire în întreaga lume a virusului îi 
înspăimânta pe amândoi. Trebuia să găsească la Syracuza ceva 
care să aibă legătură cu raportul de la Prince Leopold, sau Marty 
trebuia să dea de urma apelurilor telefonice dispărute ale Sophiei 
ori de ascunzătoarea lui Bill Griffin. 

Nu aveau veşti de la Jon. Asta nu-l surprindea pe Peter, dar îl 
îngrijora. Putea însemna că Jon avea necazuri şi nu reuşise să se 
întoarcă la ambasada din Bagdad sau putea să nu însemne 
nimic. 

Curând după ce părăsiseră Princeton, Peter avu impresia 
tulbure că sunt urmăriţi. Ca să fie sigur, condusese pe un traseu 
întortocheat, pe drumuri secundare, de la New Jersey până la 
New York. După ce intraseră mult în interiorul statului, 
pătrunsese pe artera principală. Dacă ar fi avut o coadă, se gândi 
că ar fi observat-o sau ar fi pierdut-o până atunci. Totuşi, 
neliniştea nu-l părăsea. Oamenii ăia erau experimentați şi 
îndemânatici. 

Opri de două ori pe refugiile de la marginea şoselei, căutând 
vreun transmiţător pe dinafara rulotei. Nu găsi nimic. Dar 
îngrijorarea persista, iar el învățase de mult să aibă încredere în 
simţurile sale. De aceea ieşi de pe artera principală, luând-o pe 
drumurile lăturalnice mai ocolite, dar mai puţin circulate, spre 
Syracuza. 

În primii opt kilometri, văzu rareori faruri în spate, iar 
vehiculele respective îi depăşiseră când trăsese pe dreapta. 
Schimbase direcţia de mai multe ori, mergând o vreme spre 
vest, apoi spre sud, pe urmă către est, înapoi spre nord şi până 
la urmă iarăşi către vest, spre oraş. Acum se aflau la periferia 

localităţii. Cum nu văzuse vreun semn de supraveghere, începu 
să se relaxeze. 

Cerul era înstelat şi negru, cu nori ca de cărbune ce pluteau 
jos, ameninţător, deasupra lunii. In dreapta lor, un parc forestier 
al statului se întindea de-a lungul drumului, înconjurat de un 
gard din grinzi tăiate care păreau în noapte nişte fantomatice 
oase rupte. Parcul părea plin de arbori, cu mese de picnic şi 
locuri pentru foc, în luminişuri. La ora aceea, traficul era lejer. 

Apoi, venită parcă din neant, o camionetă cenuşie trecu pe 
lângă rulotă cu mare viteză. Trecu în faţă, iar luminile sale de 
frână aruncară brusc o lumină de un roşu sângeriu, pe urmă 
încetini, obligându-l pe Peter să apese pedala frânei. Englezul se 
uită imediat în oglinda retrovizoare. Nişte faruri puternice se 
apropiau în viteză. Trebuia să fie altă camionetă sau un camion. 
Chiar în spatele rulotei. Peter strigă: 

— Ţine-te bine, Marty! 

— Acum ce mai e? se plânse Marty. 

— O camionetă în faţă. Camion sau camionetă în spate. 
Ticăloşii cred că or să ne facă sandviş. 

Faţa rotundă a lui Marty deveni rozalie. 

— Oh! 

Inchise imediat computerul, îşi strânse centura de siguranţă şi 
se prinse vitejeşte de masa fixată în caroseria rulotei. Se încordă 
şi oftă: 

— Presupun că mă obişnuiesc pe zi ce trece cu situaţiile astea 
neprevăzute. 

Peter apăsă pe frână şi trase de volan spre dreapta. Roţile din 
stânga se balansară ca un iaht pe vânt puternic. Surprins, Marty 
scoase un țipăt. Rulota derapă pe celelalte două roţi, se redresă 
cu greu şi se năpusti pe terenul de picnic luminat. In spatele lor, 
frânele scrâşniră şi pneurile se auziră sfârâind. Maşina cu faruri 
puternice sări pe iarbă, trecu vuind peste un arbust şi se aruncă 
printre tufe pentru a ieşi din nou pe drumul din parc. Camioneta 
cenuşie venea imediat în urma ei. 

Marty privea pe geam, cu inima zbătându-i-se în piept de frică. 
Cu toate astea, îl fascina spectacolul. Deşi englezul îi era inferior 
din punct de vedere intelectual, avea nişte aptitudini ieşite din 
comun atunci când era vorba despre chestiuni concrete, mai ales 
violente. 

In faţă, drumul se bifurca. Peter întoarse rulota spre dreapta. 
Alerga prin întuneric după camioneta ce sărea şi se legăna. 

Brusc, drumul coti înapoi spre zona luminată. 

— La dracu'! înjură el. Drumul ăsta-i o buclă. 

Farurile puternice erau în spatele lor, iar camioneta cenuşie 
venea spre ei din faţă. 

— lar ne-au prins! 

Vâri mâna după scaun şi scoase puşca de vânătoare. 

— Treci la uşa din spate şi foloseşte asta! 

— Eu? 

Dar Marty prinse arma pe care i-o aruncă Peter. 

— Când îţi spun eu, ocheşte şi apasă pe trăgaci, băiete. 
Imaginează-ţi că-i un joc pe computer. 

ingrijorarea de pe faţa tăbăcită a lui Peter săpase riduri adânci 
ca nişte canioane, dar ochii îi străluceau. Apăsă iarăşi pe frână, 
întoarse volanul şi scoase rulota de pe drum, îndreptând-o spre 
un pâlc de copaci groşi care se pierdeau în întuneric. De îndată 
ce opri masivul vehicul, sări de pe scaun, scoase mitraliera, 
înşfacă două cutii cu cartuşe, i le dădu lui Marty pe cele SA80 şi 
alergă cu mitraliera şi gloanţele lui la un geam lateral. 

Botul rulotei intrase adânc printre copaci şi uşa laterală dădea 
tot spre pădure. Asta însemna că vehiculul era cu partea 
compactă spre agresori, în vreme ce Peter şi Marty puteau să 
tragă atât pe uşa din spate, cât şi de la geamurile laterale. 

Marty îşi examina arma, mormăind în barbă ca să-şi facă 
curaj. Peter întrebă: 

— Te-ai prins cum merge? 

Singurul lucru bun la băiatul ăla enervant era că se întâmpla 
să fie într-adevăr deştept, aşa cum îi spusese Jonathan Smith. 

— Sunt unele lucruri pe care n-am vrut să le învăţ niciodată. 
Marty ridică privirea şi oftă: Sigur, înţeleg cum merge maşinăria 
asta primitivă. E joacă de copil. 

Vehiculul cu faruri puternice era un camion mare, negru. Se 
oprise pe drum. Camioneta cenuşie venea încet prin iarbă către 
rulotă. Peter trase în roţile din faţă. Camioneta se mai târî câţiva 
metri, apoi se opri. O vreme, totul rămase nemişcat. 

Pe urmă, doi oameni săriră din camionetă şi se ascunseră 
dedesubt. In acelaşi timp, dinspre camion porni o rafală de armă 
automată care lovi caroseria rulotei cu scrâşnete stridente de 
metal străpuns. 

— Jos! strigă Peter, în timp ce rulota se clătina sub impactul 
gloanţelor. 

Marty lăsă mai întâi capul, iar Peter se ghemui lângă peretele 

lateral. Când focul încetă, Marty privi înjur. 

— Unde-s găurile de gloanţe? Caroseria ar trebui să fie 
ciuruită. 

Peter rânji. 

— Am pus o tablă zdravănă pe rabla asta. Credeam că ţi-ai dat 
seama după încăierarea din Sierra. Treabă bună, nu? 

O nouă rafală lovi caroseria blindată. Insă de astă dată sparse 
geamurile şi sfâşie perdelele. Cioburi de sticlă zburau prin aer şi 
se înfigeau în instalaţiile din interior. Bucăţi de pânză pluteau ca 
nişte fulgi de zăpadă. Marty îşi acoperise capul cu braţele. 

— Trebuia să te gândeşti să blindezi şi geamurile. 

— Uşurel, zise Peter calm. Or să se plictisească imediat şi-or 
să se oprească să vadă dacă mai trăim. Atunci o să le stricăm 
cheful, ce zici? 

Marty oftă şi încercă să-şi domolească groaza ce-l cuprinsese. 
După încă un minut de foc de baraj violent, împuşcăturile 
încetară. Absența zgomotelor părea să fi creat un gol în parcul 
luminat. Păsările amuţiseră. Micile animale nu se mai agitau prin 
tufişuri. Faţa lui Marty devenise cadaverică de frică. 

— Aşa, zise Peter vesel. Hai să aruncăm o privire. 

Se ridică să se uite afară printr-un colţ al geamului spart de 
deasupra lui. Cei doi bărbaţi din camioneta cenuşie stăteau la 
adăpostul maşinii lor, ţinând în mâini ceea ce păreau a fi 
mitraliere Ingram M11. Priveau spre rulota aflată dincolo de o 
porţiune de teren înierbată. In vreme ce Peter evalua situaţia, din 
camionul masiv cobori un bărbat scund şi îndesat, într-un costum 
gri, ieftin, cu faţa lucind de sudoare. Ţinea în mână un pistol 
Glock. Făcu un semn cu braţul şi încă doi bărbaţi înarmaţi 
coborâră din camion. Cu încă un semn, ordonă grupului să se 
împrăştie şi să se apropie de rulotă. 

— Aşa, spuse iarăşi Peter, ceva mai încet. Marty, ocupă-te de 
ăia doi din dreapta. Eu îl iau în primire pe ăla din stânga. Mă 
îndoiesc că o să tragă vreunul din ei, aşa că nu-ţi face probleme 
cu ochitul. indreaptă arma în direcţia lor, apasă pe trăgaci şi dă-i 
bătaie. Eşti gata? 

— Sunt tot mai corupt. 

— Bravo. li dăm drumul. 

În interiorul bine utilatei rulote, încordarea era maximă. La 
numai vreo douăzeci de metri distanţă, cei cinci bărbaţi înarmaţi 
şi şeful lor scund, lat în umeri, se apropiau rapid de Peter şi 
Marty. Agresorii înaintau prudent, uitându-se permanent în toate 
părţile. Işi purtau armele cu siguranţă de profesionişti. Chiar şi de 
la depărtare, mersul lor era ameninţător. 

— Acum! 

Peter îl ochi atent pe şef şi trase o rafală, în vreme ce Marty 
descărca arma la întâmplare. 

Pe când barajul de foc al lui Marty rupea frunze şi ace de pin, 
sfâşia scoarţa copacilor şi tăia crengi, ţinta lui Peter mormăi 
ceva, se apucă de braţul drept şi căzu în genunchi. Marty 
continua să împroaşte cu gloanţe. Zgomotul era asurzitor. 

— Gata, Marty! Ajunge. 

Ecourile salvelor dezlănţuite răsunau în tot parcul. Cei patru 
bărbaţi şi şeful lor rănit se furişară înnebuniţi la adăpostul 
gropilor pentru foc, al băncilor, al tufelor şi copacilor. Când se 
aflară la adăpost, deschiseră din nou focul asupra rulotei. 
Gloanţele ţiuiau prin geamul spart de deasupra capului lui Peter 
şi se loveau cu pocnete surde în peretele opus. De astă dată, 
urmăritorii îşi căutau cu grijă ţintele. 

Peter se ghemui. 

— N-or să ne mai atace din cauza puterii noastre de foc, dar 
nici n-or să plece. Probabil că au lăsat un şofer în camion. E doar 
o chestiune de minute până când unul din noi o să fie rănit, o să 
rămânem fără muniţie şi ei or să ne înhaţe sau o să vină poliţia 
şi-o să ne aresteze pe toţi. 

Marty se înfioră. 

— Păcat că poliţia nu intră în discuţie. Multe aspecte ale 
acestei idei sunt atrăgătoare. 

Peter dădu din cap şi se strâmbă: 

— Poliţiştii or să vrea să ştie ce facem cu atâtea arme deţinute 
ilegal şi cu un post de comandă în rulotă. Dacă le vorbim despre 
Jon, or să verifice, or să afle că e căutat şi-or să ne azvârle în 
închisoare în aşteptarea armatei şi-a FBl-ului. Dacă nu le 
spunem, n-avem nici o explicaţie şi-or să ne închidă împreună cu 

infamii noştri prieteni de-afară. 

— Logic. Ai vreo soluţie? 

— Trebuie să ne despărţim. 

Marty zise hotărât: 

— Doar n-o să mă abandonezi barbarilor şi ucigaşilor ălora! 

Ochii lui Peter scânteiară în umbră. In hainele negre de 
comando era greu de văzut. 

— Ştiu că nu mă consideri prea isteţ, băiete, dar nu uita că aşa 
mi-am câştigat existenţa încă dinainte ca tu să fii un scrântit 
enervant în ochii tatălui tău. Asta-i planul: eu o să mă strecor pe 
uşa din faţă, de unde n-or să mă vadă. Atunci tu o să începi să 
tragi ca să mă acoperi. O dată ieşit, o să ocolesc pe la stânga şi-o 
să fac atâta zgomot încât or să creadă că le-a scăpat un întreg 
regiment. Când or să se convingă că am părăsit amândoi rulota, 
or să pornească după mine cu toate forţele lor. In momentul ăla 
tu o să poţi pune la treabă herghelia de cai putere şi s-o iei la 
sănătoasa. E clar? 

Marty făcu gura pungă. Se gândea, umflându-şi obrajii 
dolofani. 

— Dacă rămân în rulotă, pot aştepta vreun mesaj de la Jon în 
vreme ce caut apelurile telefonice ale Sophiei şi pe Bill Griffin. 
Sigur, va trebui să găsesc un loc unde să ascund rulota. După aia 
o să transmit unde mă aflu la pagina de Internet a sindromului 
Asperger, aşa cum am discutat. 

— Pricepi repede, băiete. Când am de-a face cu un geniu, 
există anumite aspecte care-mi plac. Lasă-mă un minut să mă 
instalez pe poziţie, pe urmă începe să tragi până goleşti 
încărcătorul. Nu uita, un minut. 

Marty studie chipul bronzat, cu riduri adânci. Începea să se 
obişnuiască să-l aibă în faţa ochilor. Astăzi era miercuri, iar ei se 
aflau împreună de sâmbătă. In ultimele cinci zile fusese implicat 
în mai multe experienţe care îi făcuseră părul măciucă decât în 
întreaga lui viaţă şi cu o miză mult mai mare. Presupunea că era 
firesc să se obişnuiască cu prezenţa lui Peter. Preţ de o clipă, îl 
încercă o emoție ciudată: regretul. 

In ciuda neplăcerilor pe care i le provoca englezul, lui Marty 
avea să-i lipsească. Ar fi vrut să-i spună să fie atent. Dar nu reuşi 
să rostească decât: 

— A fost ciudat, Peter. Mulţumesc. 

Se priviră în ochi, apoi întoarseră iute capetele. 

— Ştiu, băiete. Şi eu. 

Făcându-i cu ochiul, Peter se târî spre partea din faţă a rulotei 
şi îşi încheie centura. Marty zâmbi scurt şi se instală din nou la 
uşa din spate. Rămase neliniştit în aşteptare, mustrându-se 
aspru pentru că se preta la aşa ceva. 

Impuşcăturile încetaseră, poate fiindcă agresorii se gândeau la 
un nou plan. De îndată ce Peter se furişă afară din rulotă şi se 
pierdu printre umbrele întunecate ale copacilor luminaţi de lună, 
Marty numără în minte şaizeci de secunde. Se strădui să respire 
lent şi regulat. După ce minutul se scurse, scrâşni din dinţi, se 
aplecă în faţă şi începu să tragă cu arma de vânătoare. Puşca îi 
vibra în mâini şi îi zgâlţâia tot corpul, înspăimântat, dar hotărât, 
continua să împroaşte cu gloanţe în noapte, printre copacii 
întunecaţi. 

Din ascunzătorile lor, agresorii răspunseră cu mai multe salve. 
Rulota se clătina sub grindina de cartuşe. 

Faţa lui Marty se acoperi de sudoare. Ţinea degetul apăsat pe 
trăgaci şi se lupta să-şi alunge frica. Când încărcătorul se goli, 
strânse arma la piept şi privi cu atenţie pe după colţul uşii. Nu 
văzu nici o mişcare. lşi trecu palma peste frunte, ştergându-şi 
transpiraţia şi scoase un lung oftat de uşurare. 

După încă un minut, schimbă stângaci încărcătorul. Se lăsă pe 
spate. Trecură două minute. Incepu să-l furnice pielea de 
încordare. 

Apoi auzi ceva asemănător cu încercarea cuiva de a păşi pe 
furiş printre arbori, departe, spre stânga lui. Peter! Inclină capul, 
ascultând. 

Vocea unuia dintre agresori se auzi dinspre terenul de picnic, 
dând alarma: 

— Au luat-o la fugă! 

Aproape imediat, două sau trei puşti începură să tragă prin 
pădure, spre stânga - direcţia în care spusese Peter că se va 
îndrepta. 

Pe terenul de picnic, bărbaţii din camionetă şi din camion 
găsiră disperaţi alte ascunzători, în vreme ce împuşcăturile 
continuau din noua direcţie. 

Apoi focul încetă. Zgomotele păreau să vină de la mai mulţi 
oameni care se îndepărtau în fugă spre stânga, prin pădure. 

— După ei! strigă altă voce de pe terenul de picnic. f 

Pe Marty îl străbătu un val de energie. Asta aşteptase. li văzu 
pe bărbaţii din camion fugind către stânga. |n acelaşi timp, 
cineva porni motorul masivului vehicul, făcu o întoarcere largă şi 

se îndreptă tot spre stânga. Toţi îl vânau pe Peter, aşa cum 
prevăzuse el. 

Cu un aer vinovat, Marty se întoarse şi îşi croi drum cu greu 
până la cabina rulotei. El se afla în siguranţă, în timp ce Peter era 
afară - un iepure urmărit de ogari. Totuşi, înţelegea că Peter 
avusese dreptate - era soluţia raţională pentru a ieşi din situaţia 
aceea gravă. 

Cheile erau în contact. Răsuflă adânc, să-şi potolească nervii 
greu încercaţi şi porni motorul. Nu era îngrijorat doar fiindcă nu 
ştia dacă va reuşi să descopere informaţiile importante de care 
avea nevoie Jon; mai actuală era întrebarea dacă putea să 
scoată rulota lui Peter din parc în siguranţă. Dar, atunci când 
puterea motorului supradimensionat îi zgâlţâi mâinile şi corpul, 
avu o idee: închise ochii, suspendând realitatea. Deodată se afla 
într-o navă spaţială intergalactică, pe care o pilota cu o singură 
mână prin primejdiosul Cuadrant Patru. Era o călătorie forţată, 
pentru că se afla încă sub influenţa Mideralului. Totuşi, stele, 
planete şi asteroizi treceau în viteză pe lângă geamurile de la 
botul navei, iscând curcubeie de lumină. Era deplin stăpân pe 
situaţie, iar necunoscutul îi făcea semne amicale. 

Deschise brusc ochii. Wu fi prost, îşi zise dezgustat, sigur că 
poți conduce rulota asta dependentă de gravitație. Virtual, e un 
anacronism! 

Dintr-o dată încrezător în sine, trase schimbătorul de viteze în 
marşarier, apăsă pedala accelerației, porni înapoi în viteză şi 
zgârie un copac. Fără să se descurajeze, se uită în stânga şi în 
dreapta peste umăr, verifică în oglinda retrovizoare din cabină şi 
în cele laterale, dar nu văzu pe nimeni. Smulse volanul, întoarse 
rulota şi o scoase în viteză din pădure ca pasta de dinţi dintr-un 
tub. In acelaşi timp se uita după eventuale surse de necazuri, 
aşa cum îl învățase Peter. Ochii lui scânteietori examinau 
umbrele şi obstacolele, cercetând locurile unde s-ar fi putut 
ascunde agresorii. 

insă zona aceea a parcului era liniştită. Răsuflând uşurat, 
lansă rulota în viteză pe terenul de picnic, apoi pe autostrada ce 
ducea către nord, spre Syracuza. 

x 


Ghemuit într-un canal de scurgere din beton de la marginea 
parcului, cu mitraliera pregătită să tragă, Peter Howell îşi văzu 
rulota gonind spre nord pe autostradă. Zâmbi admirativ. Micul, 
exasperantul Marty profitase încă o dată de ocazie. 

Îşi trecu mâna peste barba încărunţită şi se concentră din nou. 
Răsuflă adânc, inhalând din canalul umed aromele pământului, 
dar şi mireasma copacilor de pe mal şi a nenumăratelor creaturi 
ce-i populau. În acelaşi timp, asculta şi scruta împrejurimile cu 
toată fiinţa lui. Simţurile lui erau în alertă. li auzea şi-i distingea 
pe cei care veneau spre el, pe jos şi în camionul de pe drumul ce 
traversa canalul de scurgere. Era momentul să plece de-acolo. 

Desfăcu de la centură două cutii cilindrice negre, de tablă, le 
puse una lângă alta pe parapetul podului şi scoase din toc 
pistolul Browning de 9 mm cu 14 gloanţe. Cu pistolul în mâna 
dreaptă şi mitraliera în stânga, înălţă capul ca să privească pe 
drum. 

Indivizii avansau răsfiraţi pe o suprafaţă întinsă. Camionul era 
în spate, luminând cu farurile siluetele afurisiţilor ălora. 

Peter îi voia mai aproape şi împreună. Aşa că, atunci când se 
aflară la vreo cincisprezece metri, deschise focul cu ambele 
arme, mişcându-se repede dintr-o parte în alta pentru a simula 
că trag mai multe persoane. 

Urmăritorii îşi concentrară atenţia asupra lui şi începură să 
tragă la rândul lor. El se lăsă pe spate, ca şi cum s-ar fi retras. 
Incurajaţi, bărbaţii fugiră spre el într-un semicerc mai strâns, în 
timp ce Peter înhaţă cutiile şi se întoarse către ei, pe burtă. De 
îndată ce ajunseră la doar nouă metri, el ridică braţul şi aruncă 
prima cutie. Orbitoarea grenadă cu magneziu explodă cu o 
flacără mare, căzând exact în centrul semicercului, la câţiva zeci 
de centimetri de cei mai mulţi dintre ei. 

Toţi se aruncară la pământ. Unii ţipară şi se prinseră de cap. 
Alţii fură pur şi simplu uluiţi, scoşi pentru moment din luptă. Asta 
îi trebuia lui Peter. 

__ Se ridică brusc în picioare, alergând spre flancul lor stâng. 
Indemânarea de-a nimeri în plin în timp ce fugea mâncând 
pământul, dobândită după mii de gloanţe trase cu detaşamentul 
SSA, nu-l părăsise. Apăsă pe trăgaci de două ori, fiecare cartuş 
distrugând farurile camionului, apoi aruncă a doua grenadă, care 
ateriză în mijlocul lor. Fiindcă nu-şi reveniseră încă după prima 
explozie, efectul fu nu numai fizic, ci şi psihologic. După câteva 
minute, în timp ce agresorii încercau să-şi revină, Peter era la o 
sută de metri distanţă, mergând fără zgomot, dar repede, către 
autostradă şi Syracuza. 

x 


Apropiindu-se de oraş, Marty reduse viteza, căutând un loc 

unde să se ascundă cu rulota. Începea să creadă că, de data 
asta, îşi supraestimase inteligenţa. Unde puteai să ascunzi ceva 
aşa de mare şi de vizibil ca o rulotă, mai ales una care avea 
multe geamuri sparte şi caroseria străpunsă de gloanţe? In 
spatele lui, pe autostradă, se făcuse un şir lung de maşini. 
Claxoanele vuiau, enervându-l, în timp ce privea neliniştit înjur, 
căutând un loc sigur. 

In cele din urmă trase pe dreapta, într-un refugiu, pentru ca 
şoferii maşinilor şi camioanelor din spate să-l poată depăşi în 
viteză, răcnind furioși. ingrijorat, intră din nou pe autostradă şi îşi 
reluă căutarea. La un moment dat zări o ciudăţenie: de ambele 
părţi ale şoselei se aflau firme care vindeau maşini, cu camere 
de prezentare puternic luminate şi parcări pline de vehicule. Erau 
de toate tipurile, de la automobile mici şi ieftine până la berline 
luxoase şi maşini sport. Pe kilometri întregi. li veni o idee. Intinse 
gâtul şi se uită în faţă. Avea să găsească oare...? 

Da! Ca un miracol, în dreapta se întindea o zonă vastă, 
luminată. Era un teren cu rulote noi şi uzate şi cu ateliere de 
reparaţii. 

Işi aminti de o veche ghicitoare pentru copii: Unde ascunzi un 
elefant? 

Răspunsul era, desigur: într-o turmă de elefanţi. 

Chicotind încântat, Marty întoarse către poarta principală şi 
conduse spre partea din spate până găsi un spaţiu liber. Parcă şi 
opri motorul. Era târziu, aşa că patronul avea să închidă curând. 
Cu puţin noroc, nimeni nu îl va găsi acolo în timpul nopţii. 


Ora 10:27 p.m. 
Syracuza, New York 


Profesorul emerit Richard Johns trăia într-o veche casă 
victoriană restaurată de pe South Crouse Avenue, la poalele 
colinei universităţii. In camera sa de zi, plăcut aranjată de soţia 
lui cu mobilier din aceeaşi perioadă ca şi casa, îl studia pe 
bărbatul care bătuse la uşa lui atât de târziu, dorind să afle ceva 
despre Sophia Russell. Străinul avea un aer care îl înspăimânta 
pe Johns. O anume încordare. O violenţă reprimată. Îşi dori să nu- 
| fi chemat în casă. 

— Nu ştiu ce ţi-aş mai putea spune, domnule... 

— Louden. Gregory Louden. 

Peter Howell zâmbi amintindu-i profesorului numele fals cu 
care se recomandase în pragul uşii. Apoi zise: 

— Doctorita Russell avea o părere excelentă despre 
dumneavoastră. 

Era îmbrăcat în salopetă şi cu un trenci pe care le cumpărase 
de la un şofer curios ce îl adusese până la Syracuza. De-acolo 
luase un taxi până la casa profesorului de lângă universitate, 
ceea ce până atunci se dovedise o pierdere de vreme. Omul era 
nervos şi nu fusese în stare să-şi amintească decât că Sophia 
fusese o studentă foarte bună şi că avusese puţini prieteni 
apropiaţi, dar nu ştia numele nici unuia dintre ei. 

Johns repetă: 

— Am fost doar profesor la specialitatea ei şi am avut-o 
studentă la puţine cursuri. Asta-i tot. Am auzit că şi-a schimbat 
domeniul de studiu în timpul doctoratului. 

— A studiat antropologia cu dumneavoastră, nu-i aşa? 

— Da. O studentă foarte entuziastă. Am fost surprinşi că şi-a 
părăsit specialitatea. 

— De ce-a făcut-o? 

— N-am idee. Johns se încruntă. Deşi îmi amintesc că în 
ultimul an a îndeplinit cerinţele minime pentru antropologie, însă 
a studiat multă biologie. Sigur, atunci era prea târziu să declare 
că se pregăteşte pentru altă specializare, dacă nu cumva 
plănuise să mai rămână un an sau doi. 

Peter întrebă: 

— Ce s-a întâmplat când era în anul Ill ca să ajungă să o 
intereseze biologia? 

— Nici asta nu ştiu. 

Îşi aminti că raportul de la Prince Leopold menţiona Bolivia şi 
Peru. 

— Dar călătorii pe teren? 

Profesorul se încruntă. 

— O călătorie pe teren? Se uită atent la Peter, ca şi cum şi-ar fi 
amintit brusc ceva. Sigur. Avem călătorii de documentare pentru 
fiecare specialitate în vacanţa de vară dintre anul III şi IV. 

— Sophia unde-a fost? 

Profesorul se încruntă şi mai tare. Se lăsă pe spate, 
concentrat. Într-un târziu se hotărî: 

— In Peru. 

Emoţia lumină ochii albaştri ai lui Peter. 

— A vorbit despre asta când s-a întors? 

Johns dădu din cap. 

— Nu, din câte îmi amintesc. Dar toţi cei care merg în astfel de 
călătorii trebuie să scrie un raport. Se ridică. Ar trebui să-l am 
aici. 

Şi ieşi imediat din încăpere. 

De emoție, lui Peter îi bubuia inima în piept. Părea că avusese 
noroc până la urmă. Se trase spre marginea fotoliului, auzindu-l 
pe profesor vorbind de unul singur în camera alăturată. Se auzea 
cum deschide sertare, apoi le trânteşte la loc. Intr-un târziu 
răsună un triumfător: 

— A-ha! 

Peter sări în picioare. Johns se întoarse, urmărind cu degetul 
textul unui document capsat. 

— Când eram şef de catedră, le păstram pe toate. Sunt un 
punct de plecare util pentru a-i motiva pe studenţii din anii mai 
mici. 

— Mulţumesc. 

Cuvintele nu-şi aveau rostul. De-abia  stăpânindu-şi 
nerăbdarea, Peter luă hârtia şi se aşeză în cel mai apropiat 
fotoliu. O citi şi... acolo era. Clipi des, nevenindu-i să-şi creadă 
ochilor. Apoi citi din nou, memorând fiecare cuvânt: „Am întâlnit 
un grup fascinant de băştinaşi care îşi zic Oamenii Sângelui de 
Maimuţă. Nişte biologi din State îi studiau când am trecut noi pe- 
acolo. Pare un domeniu de cercetare captivant. Există atâtea boli 
la tropice încât ţi-ar trebui o viaţă de studiu ca să contribui la 
vindecarea lor.” 

Fără nume. Nimic concret despre virus. Dar îşi amintise ea 
oare de Peru atunci când începuse să lucreze cu virusul 
necunoscut? 

Peter se ridică. 

— Mulţumesc, domnule profesor Johns. 

— Asta îţi trebuia? 

— S-ar putea, zise Peter. Pot să-l păstrez? 

— Imi pare rău. Ştii, face parte din arhiva mea. 

Peter încuviinţă. Nu conta; memorase textul. Işi luă în grabă 
rămas-bun şi ieşi în aerul rece al nopţii care, pentru prima dată, 
părea prietenoasă. Urcă dealul spre universitate, unde ştia că va 
găsi un telefon public. 

Ora 12:06 a.m., joi, 23 octombrie 
Wadi al-Fayi, Irak 


Deşertul sirian era rece şi tăcut, dar în remorca acoperită cu 
prelată duhoarea de motorină era sufocantă. Lângă oblon, Jon şi 
Randi ascultau alte împuşcături. În spatele lor zăceau 
inconştienţi cei doi poliţişti care îi păziseră, în timp ce de afară îi 
asediau forţe noi, necunoscute. 

Incordat şi atent, Smith se ghemui, ţinând la piept pistolul 
automat confiscat. O trase pe Randi jos, lângă el. Ea întoarse 
Kalaşnikovul, ca să fie pregătită la rândul ei să tragă. Priviră 
afară prin crăpăturile dintre prelată şi obloanele laterale ale 
remorcii. 

— Nu văd decât fulgere de împuşcături şi siluete în mişcare, 
zise el scârbit. Avea faţa scăldată de sudoare. Timpul părea să se 
scurgă cu o încetineală chinuitoare. 

— Asta văd şi eu. Lumina de la celălalt camion e orbitoare. 

— La naiba! A 

Lăsară prelata. Brusc, zgomotul luptei încetă. In noaptea rece 
se lăsă o tăcere amenințătoare. Nu se mai auzea decât respiraţia 
răguşită a celor doi paznici irakieni care zăceau în nesimţire pe 
podea, în lumina stranie a farurilor celuilalt vehicul. 

Jon se uită la Randi, care se întoarse chiar în clipa aceea. 
Bărbatul se încruntă. Ea dădu din cap. Frigul îi pişcă obrajii. Jon îi 
văzu frica din ochi, apoi ea întoarse capul. 

El se încordă. Doar prelata camionului şi pistoalele confiscate 
se aflau între ei şi pericolul care îi aştepta afară. li spuse: 

— O să deschidem focul. N-avem de ales. 

— De îndată ce se apropie suficient. Din deşert, o voce răcni în 
arabă spre ei: 

— Toţi s-au predat! Aruncaţi armele şi ieşiţi cu mâinile sus! 

Randi îi traduse imediat lui Jon. Adăugă cu un aer sumbru: 

— Pare să fie Garda Republicană. 

Smith dădu din cap. In tăcerea amenințătoare, miji ochii. Nu 
va sta cu mâinile-n sân, aşteptând să fie executat. Ridică puţin 
prelata. Zări prin deschizătură trei siluete negre, cu armele 

îndreptate spre camionul în care el şi cu Randi stăteau aplecaţi. 

— Pot să nimeresc trei, hotărî Jon. Sunt ţinte perfecte, 
întrebarea e: cine sunt? Şi unde-s ceilalţi? 

Ea se ridică şi privi prin fanta îngustă de deasupra capului. 
Căldura trupului tinerei femei atenua frigul din jurul lui. 

— S-ar putea să fim nevoiţi să-i ucidem oricum, spuse ea pe 
un ton sumbru. Trebuie să ieşim din Irak cu informaţiile despre 
virus. Ocheşte la picioarele lor. Ce mai contează câteva oase 
rupte faţă de ce e în joc? 

El încuviinţă grav şi strecură afară ţeava pistolului. Puse 
degetul pe trăgaci, pregătit să deschidă focul, când... Deodată, 
un glas bubui: 

— Russell! 

Jon şi Randi încremeniră. Se uitară stupefiaţi unul la altul. 

— Eşti acolo, Russell? ţipă vocea în engleză. O engleză foarte 
americană. Dacă tu şi tipul de la ONU aţi scăpat de paznici, dă-mi 
un semn. Altfel nu văd cum o să plecaţi de acolo fără o grămadă 
de alice în hoituri! i 

Randi trase aer în piept, emoţionată. Il strânse de umăr pe Jon. 

— Ştiu cine e, slavă Domnului. Ridică glasul: Donoso? Tu eşti, 
porc şovin? 

— Nimeni altul, fata moşului. 

— Era să te ucidem, tâmpitule! 

Jon vorbi repede, cu voce joasă: 

— Nu le spune cine sunt eu în realitate. Foloseşte numele de 
acoperire. El crede deja asta, altfel n-ar fi vorbit aşa despre 
mine. Dacă armata americană pune mâna pe mine fiindcă sunt 
dezertor... 

Lăsă fraza în suspensie. Ştia că Randi înţelegea consecinţa 
inevitabilă: nu i-ar mai putea urmări pe cei care o uciseseră pe 
Sophia. 

— Randi? Ai face tu aşa ceva? 

Ea îşi întoarse către Jon ochii scânteietori, furioasă. 

— Sigur. 

Trebuia să se încreadă în ea, ceea ce îl făcu dintr-o dată foarte 
nervos. Ridicară împreună prelata ce acoperea oblonul. Jon îi 
aruncă o privire îngrijorată, în vreme ce un bărbat scund şi 
brunet, într-o uniformă de camuflaj pentru deşert se apropia 
dintr-o parte. Avea faţa severă şi muşchii proeminenţi ai unui 
călugăr în bună condiţie fizică. Ţinând în mână un pistol Beretta 
de 9 mm cu piedica trasă, se uită dincolo de ei şi Kalaşnikovurile 

lor, la poliţiştii răniţi întinşi pe podeaua remorcii. Rânji aprobator. 

— Bună treabă. Doi mai puţin de rezolvat. 

Smith şi Randi săriră din camion, iar ea îi strânse mâna lui 
Donoso. 

— Ca totdeauna, la ţanc, Donoso. El e Mark Bonnet. 

Jon răsuflă uşurat auzind că ea îl prezentase cu numele fals. 
Randi îi zâmbi politicos, apoi se întoarse către Donoso. 

— Mark e aici într-o misiune medicală. Mark, ţi-l prezint pe 
agentul Gabriel Donoso. Cum dracu' ne-ai găsit, Gabby? 

— Doctoriţa Mahuk a sunat imediat după ce v-au arestat. Pe 
urmă, unul dintre oamenii noştri a observat camionul traversând 
Tigrul. Privirea lui scrută întunericul. Mi-ar plăcea să aflu ultimele 
noutăţi, ca pe vremuri, dar s-ar putea să fi auzit cineva 
împuşcăturile. Ar fi bine să dispărem rapid. Se uită cercetător la 
Jon: Şi zi, eşti în misiune medicală la ONU? 

— De acord, de la CIA, zise Jon, care îi strânse mâna şi zâmbi. 
Părerea mea despre CIA a devenit dintr-o dată mai bună. 

Donoso dădu din cap în semn de simpatie. 

— Se pare că voi doi aţi avut necazuri. 

Pe când Donoso îi conducea după camion, Jon văzu un vechi 
transportor blindat sovietic BMP-1, pe ale cărui laturi fuseseră 
vopsite însemnele Gărzii Republicane. Nişte urme de roţi arătau 
locul unde vehiculul fusese întors prima dată ca să blocheze 
drumul. Acum, farurile lui luminau direct camionul acoperit cu 
prelată al poliţiei. Pe solul moale al deşertului, cu spatele la el, 
erau aşezaţi poliţiştii supraviețuitori din Bagdad şi ofiţerul lor, 
care sângera dintr-o rană de la umăr şi nu mai ameninţa cu 
pistolul. li păzeau doi agenţi CIA, care puteau trece foarte uşor 
drept irakieni. 

— Ştii ce plănuiau să facă cu noi? îl întrebă Smith pe Donoso. 

— Sigur. Să vă ducă departe, în ţara nimănui, să vă ucidă şi să 
vă ascundă cadavrele acolo unde nici măcar beduinii n-ar fi visat 
să le găsească. 

Jon înălţă sprâncenele. Schimbă o privire cu Randi. Nu era o 
surpriză. Donoso zise: 

— Am nevoie de armele alea, domnule Bonnet. De amândouă, 
fata moşului. 

In timp ce Randi şi Jon îi înmânau armele, Randi îi explică lui 
Jon: 

— Donoso e un porc şovin nepocăit. Ştie să se poarte şi 
frumos, numai că nu-i pasă. Aşa că-mi zice „fata moşului”, 

„fetiţă”, „dulceaţă” sau foloseşte orice alt apelativ înjositor pe 
care şi-l poate aminti din trecutul lui, mai degrabă obişnuit, de 
ţărănoi. 

Donoso rânji cu gura până la urechi: 

— Ea o ţine una şi bună cu „porc şovin”. Are picioare grozave, 
dar o imaginaţie limitată. Să mergem. La transportor. 

— Imaginaţie limitată? Hei, eu te-am scos din rahat la Riyadh. 
Unde ţi-e respectul? 

El rânji prosteşte. 

— Hopa. Asta mi-a ieşit din minte. Puse pistoalele luate de la 
ei într-o grămadă de alte arme luate de la poliţiştii irakieni. 
Vedeţi armele voastre acolo? 

Jon îşi găsi imediat Beretta, iar Randi căută până când 
descoperi mitraliera Uzi. Donoso încuviinţă şi se caţără în 
transportor. Smith şi Randi îl urmară. 

După ce găsiră unde să stea, Jon făcu semn în direcţia 
prizonierilor. 

— Ce-o să faci cu irakienii? 

— Nimic, îi răspunse Donoso. Dacă există vreo indicație că au 
venit până aici pe barba lor într-un camion al poliţiei, or să facă o 
excursie urgentă până la spânzurătorile lui Saddam Hussein. În 
nici un caz n-or să sufle o vorbă despre ce s-a întâmplat. 

Smith înţelese. 

— Asta înseamnă că e mai bine să aibă armele la ei când se 
vor întoarce la sediu. 

Donoso încuviinţă: 

— Te-ai prins. 

Prizonierii aruncau priviri duşmănoase, dar vechiul transportor 
întoarse pe solul pârjolit şi porni la drum. Şoferul mări viteza şi 
îndreptă maşinăria greoaie spre mijlocul drumului îngust ce 
ducea în inima terenului arid, pietros. Luna cobora spre vest, iar 
stelele licăreau deasupra lor. Mult în faţă, la linia orizontului, se 
vedeau dealuri golaşe, povârnite - siluete negre pe un cer şi mai 
negru. 

Insă Jon se uita în spate. Până la urmă, irakienii o luară la fugă 
pe nisip spre mormanul de arme şi camionul lor. Acum, după ce 
transportul nu mai prezenta un pericol, puteau pleca. Câteva 
clipe mai târziu, vehiculul acoperit cu prelată dispăru, ridicând 
nori de praf în timp ce gonea spre Bagdad şi, poate, către 
supravieţuire. 

— Unde mergem? dori să ştie Randi. 

— La un vechi avanpost pe care l-au construit englezii în 
timpul primului război mondial, răspunse Donoso prompt. Acum 
e în ruină. Câteva ziduri prăbuşite şi nălucile deşertului. Un avion 
Harrier o să vă ia de-acolo şi-o să vă ducă în Turcia. 

— Şefii nu vor să mai rămân, porc şovin? întrebă Randi. 

Donoso dădu din cap, dezgustat. 

— Nici vorbă, puştoaico. Escapada asta v-a compromis pe tine 
şi aproape întreaga operaţiune. Ridică glasul, privindu-l încruntat 
pe Jon: Sper să fi meritat. 

— A meritat, îl asigură Jon. Ai familie? 

— De fapt, am. De ce? 

— De-aceea e important. Cu puţin noroc, tocmai le-ai salvat 
vieţile. 

Agentul CIA se uită la Randi. Când ea încuviinţă, zise: 

— In ce mă priveşte, e-n regulă. Dar va trebui să dai nişte 
explicaţii urgente la Langley, mucoaso. 

Randi întrebă: 

— Eşti sigur că un Harrier ne poate duce pe amândoi? 

Donoso îşi ştia lecţia: 

— Fără arme, fără rachete, un singur pilot. Nu e confortabil, 
dar treaba se poate face. 

Masivul transportor îşi continua drumul prin deşertul măturat 
de vânturi. Luna strălucea la joasă înălţime, aruncând o stranie 
mantie de argint peste stâncosul wadi. In vehicul, toţi erau 
atenţi. Fără să se fi înţeles dinainte, privirile lor supravegheau 
împrejurimile, încercând să descopere alte posibile necazuri. 

x 


Ruinele se aflau pe partea dinspre nord a drumului. Din 
transportor, Smith le cercetă cu privirea. Rămăşiţele zidurilor de 
piatră ieşeau din solul deşertului ca nişte dinţi cariaţi, cenușii. Pe 
lângă unele dintre ele înfloriseră tufe scheletice, iar în apropiere 
creştea un pâlc de tamarisc ţepos, indicând faptul că undeva, 
sub terenul salin al acelui ţinut neprimitor, se afla o pânză 
freatică. 

Donoso ordonă unui om să rămână de pază în vehiculul 
rusesc, iar ceilalţi se aşezară lângă ziduri, înveliţi cu pături 
subţiri, aşteptând sfârşitul nopţii înstelate. Aerul uscat avea un 
miros alcalin. Toată lumea era obosită. Câţiva adormiră imediat, 
sforăiturile lor slabe fiind acoperite de vântul ce făcea să 
foşnească tamariscul şi învolbura nisipul fin al deşertului. Randi 
şi Jon nu se numărau printre somnoroşi. 

El se uita la Randi, care stătea întinsă în umbra zidului vechi. 
Cu capul sprijinit de o piatră, urmărea emoţiile ce se succedau 
pe chipul ei ca acordurile unui instrument muzical. Ceea ce îi 
aminti din nou de Sophia. | se citea pe faţă tot ce simţea. Fără să 
fie un om deosebit de exuberant, se bucurase totuşi de acel dar 
al ei. Randi era mai prudentă decât Sophia, însă Randi era un 
agent profesionist. Fusese antrenată să nu-şi manifeste emoţiile, 
pentru a-şi păstra echilibrul. Dar nu şi în noaptea aceea. In 
noaptea aceea, Jon îşi dădea seama că era distrusă de pierderea 
surorii ei şi el simţea o profundă compasiune pentru ea. 

Îndurerată, Randi închise ochii, copleșită de tristeţe. Cu ochii 
minţii, o vedea limpede pe sora ei mai mare - faţa slabă, bărbia 
uşor ascuţită şi părul lung, mătăsos, legat la spate într-o coadă 
de cal. Când imaginea Sophiei zâmbi, Randi îşi stăpâni lacrimile 
şi se cuprinse cu braţele. /mi pare atât de rău, Sophia. Atât de 
rău îmi pare că n-am fost acolo. 

Apoi, deodată, un tezaur de amintiri răsări din trecut şi Randi 
porni nerăbdătoare spre ele, sperând să găsească alinare. Cele 
mai dragi erau în legătură cu mesele de dimineaţă. Simţea din 
nou aroma cafelei Maxwell şi auzea sporovăială veselă a 
părinţilor în vreme ce ea şi Sophia coborau în goană scările spre 
ei. Serile aduceau picnicuri şi priveliştea panoramică a apusului 
de soare la Oceanul Pacific, de o măreție neasemuită. Işi aminti 
de jocurile cu păpuşi Barbie şi de şotron, de glumele nevinovate 
ale tatălui lor şi de mâinile blânde ale mamei. 

Dar ceea ce le marcase copilăria fusese neobişnuita 
asemănare dintre ele. incă din frageda lor pruncie, oamenii 
remarcau asemănarea, în vreme ce ea şi Sophia o considerau 
ceva firesc. Fuseseră dăruite cu o ciudată combinaţie, în sensul 
că erau blonde, dar nu cu ochi albaştri, ci căprui. De un cafeniu 
foarte închis, aproape negri. Mamei lor i-se păruse un lucru 
fascinant. Şi pentru ca fiicele ei să poată vedea şi în natură ceva 
asemănător, plantase în faţa casei lor din Santa Barbara, 
California, margarete cu petale gălbui şi cu mijlocul cafeniu 
închis. În fiecare vară, margaretele înfloreau într-o beţie de culori 
şi miresme. 

Toate astea alimentaseră la început interesul Sophiei pentru 
ştiinţă, în vreme ce priveliştea minunată a insulelor şi a 
imensului Pacific trezise în Randi setea de a cunoaşte ce se afla 
dincolo de linia orizontului. Familia lor avea două case - una la 
Santa Barbara şi alta la Chesapeake Bay, în Maryland. Specialist 

în biologie marină, tatăl lor călătorea regulat de la o locuinţă la 
alta, iar ea, sora ei şi mama lor îl însoțeau din când în când. 

Cine ştie în ce moment devin importante vieţile celorlalţi? 
Pentru Randi, totul începuse cu senzaţia constantă că se află în 
pragul unei iniţieri, nu doar în timpul călătoriilor de pe o coastă 
pe alta a Americii, dar şi la Marea Mediterană şi în alte locuri 
depărtate care stârneau entuziasmul tatălui lor. Curând se 
obişnuise să exploreze necunoscutul şi să întâlnească oameni 
diferiţi. Pe urmă începuse să-i placă. In cele din urmă îşi dorise 
cu înfocare acest lucru. 

Talentul pentru limbi străine o îndemnase să se înscrie la 
Harvard pentru a obţine licenţa în spaniolă şi administraţie, apoi 
la Universitatea Columbia pentru un masterat în relaţii 
internaţionale. Oriunde fusese, urmase cursuri opţionale de limbi 
străine, până când ajunsese să stăpânească şapte idiomuri. La 
Columbia fusese recrutată de CIA. Era exact persoana de care 
aveau nevoie - stofa şi relaţiile conferite de instruirea la marile 
universităţi, plus dorul de ducă al unui ţigan. Dar ea se dovedise 
un agent apatic, rezolvând numai sarcinile care îi conveneau şi 
evitând misiunile dificile... până când Mike murise în Somalia. 

Neatins de glonţ sau de cuţit, iubitul ei fusese doborât de un 
virus invizibil, rezervându-i un sfârşit cumplit. Până şi acum, 
gândindu-se la viaţa pe care ar fi putut-o avea alături de el, i se 
punea un nod în gât şi o încerca un regret mistuitor. 

Acela fusese momentul în care nedreptăţile lumii începuseră 
să o înăbuşe. Ori încotro se uita, vedea oameni înfometați, în 
pericol, debusolaţi sau reprimaţi. Era revoltată. Se închisese în 
sine, iar munca devenise unicul ei rost. De vreme ce nu-l mai 
avea pe Mike, singurul lucru care conta era să facă din această 
lume un loc mai bun. Mai sigur. 

Dar nu făcuse lumea mai sigură şi pentru Sophia. 

Trase aer în piept, încercând să-şi domolească emoţiile. Se 
strădui să se concentreze. Avea un ţel. Ştia că nu va reuşi 
vreodată să-l agreeze pe Smith şi poate că nici să aibă încredere 
în el, dar asta nu mai conta acum. 

Avea nevoie de el. 

Se ridică încet, cu pătura înfăşurată în jurul ei. Se uită la 
oamenii adormiţi. Cu mitraliera în braţe, se furişă spre locul unde 
stătea Jon. Se întinse alături de el. El întoarse capul să o 
privească. 

— Nu te simţi bine? o întrebă încet. 

Randi ignoră blândeţea din glasul lui. Şopti: 

— Hai să lămurim un lucru. Cu mintea, pricep că n-ai vrut să-l 
ucizi pe Mike. Mai întâi fiindcă virusul Lassa e greu de deosebit 
de malarie şi-apoi fiindcă l-ar fi putut omori oricum. Dar poate că 
nu l-ar fi ucis dacă puneai diagnosticul la timp şi l-ai fi ajutat. 

— Randi! 

— Şşt. Nu ştiu dacă o să fiu în stare să te iert vreodată. Ai fost 
prea nesăbuit. Îngâmfat. Ai crezut că ştii totul. 

— Am fost arogant, da. Insă am fost mai mult ignorant. Aşa 
sunt cei mai mulţi medici militari când au de-a face cu boli 
tropicale rare. Oftă obosit. Am greşit. O greşeală fatală. Dar nu 
din nepăsare sau neglijenţă. Pur şi simplu n-am ştiut. Nu-i o 
scuză, e o explicaţie. Virusul Lassa e confundat şi acum cu 
malaria. Am încercat să-ţi spun că moartea lui Mike m-a 
determinat să mă transfer la ICMBIASU, ca să mă specializez în 
boli infecțioase. Era singura modalitate prin care puteam 
compensa ce se întâmplase - să mă asigur că aşa ceva nui se va 
întâmpla şi altui medic militar. Imi pare foarte rău că Mike a 
murit şi regret profund rolul pe care l-am avut eu în treaba asta. 
Se uita la ea. Moartea e ceva irevocabil, nu? 

Ea sesiză durerea din glasul lui şi înţelese că se gândea din 
nou la Sophia. O parte din ea ar fi vrut să-l ierte şi să dea totul 
uitării, dar nu putea. In ciuda remuşcărilor şi a eforturilor lui de a- 
şi repara greşeala, e posibil să fi rămas om nechibzuit, galopând 
nepăsător prin viaţă în urmărirea propriilor interese. Dar asta era 
nesemnificativ acum. 

— Vreau să-ţi fac o propunere. 

Jon încrucişă braţele peste pătură şi se încruntă. 

— Bine. S-o auzim. 

— Vrei să afli cine-a ucis-o pe Sophia, ca şi mine. Am nevoie 
de pregătirea ta ştiinţifică, să mă ajuţi să-i depistez pe cei aflaţi 
în spatele acestei afaceri. Tu ai nevoie de relaţiile mele şi de alte 
înlesniri. Impreună putem face o echipă bună. 

Privi atent chipul atât de asemănător cu al Sophiei. Vocea ei 
era vocea Sophiei, nu şi asprimea. Ar fi fost interesant... şi 
periculos să lucreze cu ea. Nu se putea uita la ea fără să şi-o 
amintească pe Sophia şi fără să simtă imediat o durere intensă. 
Ştia că trebuia să-şi urmeze destinul, dar, cu Randi alături, ar mai 
fi fost în stare? Semăna atât de mult cu sora ei, încât ar fi putut fi 
gemene. O iubise pe Sophia. Pe Randi nu o iubea. Şi a lucra cu 
ea ar putea echivala cu o neîncetată sursă de mâhnire. Aşa că 

spuse: 

— Nu poţi face nimic pentru mine. Nu-i o idee bună. 
Mulţumesc, dar nu vreau. 

Ea replică aspru: 

— Nu-i vorba de tine sau de mine. E vorba despre Sophia şi 
despre milioane de oameni care sunt pe cale să moară. 

— Este vorba despre tine şi despre mine, o corectă el. Dacă nu 
putem lucra împreună, nici unul din noi n-o să facă nimic. Toate 
şansele mele de a da de capătul acestei istorii s-ar evapora în 
dispute şi resentimente. Coborî glasul şi mormăi: Inţelege un 
lucru. Nu dau doi bani pe ceea ce crezi tu despre mine. Mă 
interesează doar Sophia şi cum să-i opresc pe ucigaşii ei. Tu poţi 
continua toată viaţa să tragi după tine preţioasa ta încărcătură 
de furie, dacă asta vrei. Eu n-am timp. Am ceva mult mai 
important de făcut. Am de gând să pun capăt acestui dezastru şi 
n-am nevoie de ajutorul tău ca s-o fac. 

Jon îi tăiase răsuflarea. Tăcea, surprinsă de faptul că mânia ei 
se manifestase atât de evident. In plus, se simţea vinovată, ceea 
ce nu era pregătită să recunoască. 

— AŞ putea să te denunţ. Chiar acum m-aş putea duce la 
Donoso să-i şoptesc ceva la ureche, iar el ar anunţa poliţia 
militară să te aştepte când vom ateriza în Turcia. Nu te uita aşa 
la mine, Jon. Nu fac decât să-ţi prezint nişte opţiuni. Spui că n-ai 
nevoie de mine, dar eu zic că ai. lar adevărul e că eu nu trişez cu 
oamenii pe care-i respect şi eu te respect pentru tot ce-am văzut 
în lrak. Asta înseamnă că şi dacă nu putem face nimic împreună, 
tot n-o să-i spun lui Donoso. Avu o ezitare. Sophia te-a iubit, ceea 
ce este important. S-ar putea să nu trec niciodată peste moartea 
lui Mike, dar asta nu m-ar opri să colaborez cu tine. De exemplu, 
ai idee ce-o să faci după ce eu o să mă ocup de intrarea noastră 
în Statele Unite? 

Smith îşi scarpină bărbia. Deodată, datele problemei se 
schimbaseră. 

— Poţi să mă duci în Statele Unite? 

— Sigur. Nici o problemă. O să mi se pună la dispoziţie un 
mijloc de transport sau un avion militar până acasă. Te iau cu 
mine. Documentele alea de la ONU sunt perfecte. 

El dădu din cap. 

— Crezi că poţi pune mâna pe un computer cu modem până 
ajungem în State? 

— Depinde. Pentru cât timp? 

— Cu noroc, o jumătate de oră. E o pagină pe Internet pe care 
trebuie s-o verific ca să aflu unde mă voi întâlni cu prietenii mei. 
Ei au cercetat anumite aspecte ale situaţiei în absenţa mea. 
Presupunând că mai trăiesc, desigur. 

— Desigur. 

II privi atent, uşurată şi surprinsă de pragmatismul lui. Era un 
om mult mai complex decât crezuse ea. Şi mult mai hotărât Era 
aproape gata să-şi ceară scuze, când el zise: 

— Eşti obosită. Se vede pe faţa ta. Culcă-te. Mâine o să avem 
o zi plină. 

Vorbise pe un ton rece. Dar ea obținuse ce voia. Fără ca 
măcar să vorbească explicit, fusese de acord să lucreze cu ea. Se 
întoarse şi închise ochii, rostind în gând o rugăciune pentru 
succesul lor. 

PARIEA A PAIRA 


38 


Ora 5:32 p.m., miercuri, 22 octombrie 
Washington, D.C. 


Ultimele statistici arătau că aproape un milion de persoane 
muriseră în întreaga lume. De-a dreptul tragic era faptul că sute 
de milioane de oameni prezentau simptomele unei răceli 
puternice care putea fi primul atac al virusului mortal pentru care 
nimeni nu găsise încă o denumire ştiinţifică. isteria bântuia 
emisferele planetei precum cei patru cavaleri ai Apocalipsei. In 
Statele Unite, spitalele erau supraaglomerate cu bolnavi şi 
oameni înspăimântați, iar pierderea încrederii, manifestată în 
ultimele câteva zile, coborâse indicii pieţelor bursiere cu şocantul 
procent de cincizeci la sută. 

In biroul privat de la Casa Albă al preşedintelui Castilia, erau 
înşirate pe polita şemineului mai multe păpuşi colorate, 
reprezentând spiritele indienilor hopi, cu nişte coroane din pene 
pe cap şi eşarfe de piele în jurul şoldurilor. Privindu-le, 
preşedintele avea senzaţia că aude tropăitul ritmic al indienilor şi 
incantaţiile vrăjitorilor ce îndemnau la salvarea lumii. 

Părăsise forfota din aripa de vest a clădirii ca să aibă liniştea 
necesară pentru a stiliza un important discurs pe care urma să-l 
susţină peste o săptămână, la Chicago, la un dineu al liderilor 
partidului din Midwest. Dar nu putea scrie. Cuvintele i se păreau 
banale. 

Va mai trăi vreunul dintre ei până săptămâna viitoare? 

Işi dădu singur răspunsul: Nu, dacă vreun miracol nu oprea 
demenţiala epidemie ce se dezlănţuise în lume şi pentru care ar 
fi fost nevoie de mai mult decât dansurile şi invocarea spiritelor 
indienilor hopi, fie ele reale sau imaginare. 

Dădu la o parte blocnotesul pe care erau însemnate 
nepotrivitele cuvinte. Era pe cale să se ridice şi să plece din 

încăpere când se auziră bătăi puternice în uşa închisă. 

Samuel Adams Castilia o fixă cu privirea. Preţ de o clipă, îşi 
tinu respiraţia. 

— Intră. 

În cameră pătrunse şeful serviciilor medicale ale armatei, 
Jesse Oxnard, nu chiar alergând, dar mergând foarte repede, îl 
urma cu paşi iuți Nancy Petrelli, secretar de stat la Sănătate. 
Charles Ouray, şeful personalului de la Casa Albă, intră după ea. 
Cortegiul se încheia cu secretarul de stat Norman Knight, care îşi 
ţinea în mână ochelarii cu rama metalică de parcă atunci îi 
scosese de pe nas. Avea un aer grav, neliniştit. 

Fălcile puternice ale lui Oxnard tremurau de emoție. 

— Oamenii sunt în afara pericolului, domnule! Mustaţa lui 
groasă se ridica şi cobora în ritmul cuvintelor pe care le rosti în 
continuare: Victimele voluntare ale virusului... Serul lui Blanchard 
le-a vindecat. Pe toate! 

In costumul ei albastru deschis, Nancy Petrelli era 
triumfătoare. 

— Işi revin rapid, domnule. Cu toţii. E ca un miracol! 

— Slavă Domnului! Preşedintele se prăbuşi la loc în fotoliu, ca 
şi cum îşi pierduse brusc puterile. Eşti absolut sigur, Jesse? 
Nancy? 

— Da, domnule, îl asigură Nancy Petrelli. 

— Absolut, zise entuziast şeful serviciilor medicale. 

— Care-i situaţia la Blanchard? 

— Victor Tremont aşteaptă să i se ceară expedierea serului. 

Charles Ouray explică: 

— Aşteaptă aprobarea Agenției pentru Alimente şi 
Medicamente. 

_ Vocea şefului personalului de la Casa Albă suna ameninţător. 
Incrucişă braţele groase peste burta rotundă. 

— Cormano, directorul agenţiei, spune că o să dureze cel puţin 
trei luni. 

— Trei luni? Doamne Sfinte! Preşedintele întinse mâna după 
telefon. Zora, dă-mi-l pe Henry Cormano de la AAM. Acum! Puse 
receptorul în furcă, privindu-l ultragiat. O să pierim cu toţii din 
cauza propriei noastre stupidităţi? 

Secretarul de stat îşi drese glasul: 

— Rostul AAM e să ne protejeze de greşelile provocate de 
excesul de zel şi de frică, domnule preşedinte. De-aceea avem 
Agenţia asta. 

Preşedintele strâmbă din gură, iritat. 

— Trebuie să ştim când frica este atât de mare şi de reală 
încât protecţia devine irelevantă, Norm. Când precauţia e mai 
primejdioasă decât o posibilă eroare. 

Telefonul sună, iar preşedintele înhaţă receptorul. 

— Cormano... începu el, apoi tăcu, bătând nerăbdător din 
picior, în vreme ce directorul AAM îi prezenta datele problemei. 
In cele din urmă, preşedintele răbufni: Bine, Cormano, opreşte- 
te. Ce se poate întâmpla mai rău decât se întâmplă deja? A-ha. 
Ce naiba, asta-i cumplit! Mai ascultă furios încă un minut. Henry, 
ascultă. Urmăreşte-mă cu atenţie. Restul lumii va aproba acest 
ser acum, după ce a vindecat şapte victime ale unui virus despre 
care voi, oamenii de ştiinţă, nu-mi puteţi spune nici măcar de 
unde vine. Vrei ca americanii să fie singurii care să moară în 
continuare, în vreme ce tu îi „protejezi”? Da, ştim că nu-i corect, 
dar asta or să spună ei şi ăsta-i adevărul. Aprobă serul, Henry. Pe 
urmă poţi să scrii un lung memoriu în care să mă blestemi fiindcă 
tu n-ai fost de acord, însă eu sunt un afurisit de căpcăun. Făcu o 
pauză să asculte, apoi renunţă şi strigă: Nu! Fă-o acum! 

Castilia trânti receptorul în furcă şi se uită încruntat la toţi cei 
prezenţi, până când privirea i se opri la şeful serviciilor medicale. 
Răcni: 

— Când pot începe livrarea? 

Jesse Oxnard strigă: 

— Mâine după-amiază. 

— Vor fi nevoiţi să-şi achite costurile, remarcă Nancy Petrelli. 
Plus o recuperare rezonabilă a investiţiilor făcute. Aşa am 
convenit şi e corect. 

— Banii vor fi viraţi mâine, hotărî preşedintele, imediat după 
livrarea primului lot. 

— Şi dacă o ţară nu poate plăti? întrebă Nancy Petrelli. 

— Va trebui ca ţările dezvoltate să acopere cheltuielile celor 
sărace, spuse preşedintele. S-a aranjat treaba asta. 

Secretarul de stat Knight era stupefiat. 

— Compania farmaceutică vrea banii în avans? 

Ouray, şeful personalului, se încruntă. 

— Credeam că e vorba despre o donaţie. 

Şeful serviciilor medicale dădu din cap dojenitor: 

— Nimeni nu furnizează vaccinuri ori seruri pe degeaba, 
Charlie. Crezi că vaccinul antigripal pe care insistăm să-l facă 
toată lumea în fiecare iarnă e gratis? 

Nancy Petrelli explică: 

— Blanchard a făcut cheltuieli enorme pentru dezvoltarea 
biotehnologiei şi a utilajelor necesare producerii antiserului în 
cantitate mare, pentru a vedea dacă se poate realiza, astfel încât 
noi vom avea în viitor întregul proces de producţie. Ei se 
aşteptau să-şi recupereze aceste cheltuieli într-o lungă perioadă 
de timp. Insă nouă ne trebuie acum toată producţia şi cât mai 
repede. Ei se află într-o situaţie financiară delicată. 

— Nu ştiu nimic despre asta, domnule preşedinte, zise 
îngrijorat Norman Knight. Cred că am nişte rezerve în privinţa 
„miracolelor”. 

— Mai ales când nu sunt deloc ieftine, adăugă Ouray, uşor 
sarcastic. 

Preşedintele bătu cu pumnul în birou, sări din fotoliu şi se duse 
în mijlocul camerei. 

— La naiba, Charlie, ce se-ntâmplă cu tine? N-ai ascultat ştirile 
din ultimele zile? Se întoarse în spatele biroului şi se aplecă 
deasupra lui, înfruntându-i. Aproape un milion de morți! 
Nenumărate alte milioane care ar putea să moară în orice clipă. 
Şi tu vrei să te cerţi pe tema dolarilor? Despre o recuperare 
rezonabilă pentru deţinătorii de acţiuni? In ţara asta? Noi 
predicăm această viziune economică drept singura cale dreaptă 
şi corectă, ce naiba! Putem pune capăt chiar acum dezastrului 
provocat de sinistrul virus. In clipa asta. Şi-o să fie o treabă 
rapidă şi ieftină comparativ cu ce cheltuim în fiecare an luptând 
împotriva gripei, cancerului, malariei şi virusului HIV. Se întoarse 
şi privi pe fereastră de parcă ar fi putut cuprinde de-acolo 
întreaga planetă. S-ar putea chiar să fie un miracol, oameni buni! 

Ceilalţi aşteptară în tăcere, copleșiți de mânia îndreptăţită a 
taciturnului lor lider. 

Dar atunci când se întoarse cu faţa spre ei, se calmase. Glasul 
lui suna liniştit, convingător: 

— Numiţi-o voinţa Domnului, dacă vreţi. Voi, cinicii şi ateii, vă 
îndoiţi întotdeauna de necunoscut, de factorul spiritual. Ei bine, 
există mai multe lucruri în cer şi pe pământ, domnilor şi doamnă, 
la care nici măcar nu visează modul vostru de gândire. Şi dacă 
asta vă sună prea idealist, ce spuneţi de zicala „Calul de dar nu 
se caută la dinţi”? 

— Nu pare să fie vorba chiar despre un dar, replică Ouray. 

— Ah, ce Dumnezeu, Charlie. Las-o baltă. E un miracol. 

Să ne bucurăm de el. Să sărbătorim. O să organizăm o mare 

ceremonie la cartierul general al lui Blanchard din Adirondacks la 
acceptarea primei livrări. E un peisaj minunat acolo. O să vin şi 
eu. Zâmbi pe măsură ce semnificaţiile evenimentului i se 
conturau în minte. În sfârşit, o veste bună, iar el ştia exact cum 
să o folosească. Ridică iarăşi glasul, însă de astă dată prevăzând 
emoţionat ce va urma. De fapt, hai să intrăm în legătură cu toţi 
şefii de stat din lume printr-un circuit TV închis. O să-i confer lui 
Tremont Medalia Libertăţii. O să oprim înaintarea acestei 
epidemii şi-o să-i onorăm pe cei care ne-au ajutat. Zâmbi 
maliţios. Sigur, nu-i prea rău nici pentru aspiraţiile noastre 
politice. La urma urmei, trebuie să ne gândim la viitoarele 
alegeri. 


Ora 5:37 p.m. 
Lima, Peru 


Într-un decor din marmură şi aurărie, ministrul adjunct zâmbi. 
Afectatul englez spuse: 

— Oricine merge în Amazonia are nevoie de un permis eliberat 
de ministrul dumitale, corect? 

— Foarte adevărat, admise ministrul adjunct. 

— Inclusiv expedițiile ştiinţifice? 

— Mai ales acelea. 

— Publicul are acces la aceste documente? 

— Sigur. Suntem o ţară democrată, nu? 

— O democraţie grozavă, fu de acord englezul. Atunci aş vrea 
să examinez toate permisele eliberate acum doisprezece şi 
treisprezece ani. Dacă nu e prea mare deranjul. 

— Nu e nici un deranj, zise amabil ministrul adjunct şi zâmbi 
din nou. Insă, din nefericire, documentele din anii aceia au fost 
distruse în timpul altei guvernări. 

— Distruse? Cum? 

— Nu ştiu sigur. Ministrul adjunct desfăcu braţele în chip de 
scuză: S-a întâmplat cu mult timp în urmă. Au existat multe 
tulburări provocate de grupări politice lipsite de importanţă care 
doreau o lovitură de stat. Sendero Luminoso şi altele. Inţelegeţi 
la ce mă refer. 

— Nu sunt sigur că înţeleg. Afectatul englez surâse şi el. 

— Nu? 

— Nu-mi amintesc despre vreun atac asupra acestui minister. 

— Poate că atunci când respectivele documente au fost 
fotocopiate. 

— Ar trebui să aveţi o evidenţă a lor. Ministrul adjunct era 
imperturbabil. 

— Cum spuneam, a fost o altă guvernare. 

— O să vorbesc chiar cu ministrul dacă se poate. 

— Sigur, dar, vai, e plecat din oraş. 

— Serios? Ciudat, aseară l-am văzut la un concert. 

— V-aţi înşelat. E în concediu. În Japonia, mi se pare. 

— Inseamnă că am văzut pe altcineva. 

— Ministrul nu are o înfăţişare uşor de remarcat. 

— Asta trebuie să fie motivul. 

Ridicându-se din fotoliu, englezul zâmbi şi se înclină uşor în 
faţa ministrului adjunct, care îi răspunse cu acelaşi gest. Apoi 
englezul plecă. 

Ajuns afară, pe bulevardul larg ce străbătea elegantul oraş 
vechi, faimos pentru arhitectura sa colonială, englezul al cărui 
nume era Carter Letissier făcu semn unui taxi şi-i dădu adresa 
locuinţei sale din Miraflores. In maşină, zâmbetul îi dispăru de pe 
chip. Se lăsă pe spătarul banchetei şi înjură. 

Ticălosul ăla fusese cumpărat. Şi încă de curând. Altfel, 
ministrul i-ar fi permis să-şi piardă vremea cercetând dosarele 
doar ca să descopere că documentele /ipseau într-adevăr. Ceea 
ce însemna că acele acte nu fuseseră încă distruse. Dar Letissier 
înţelegea că vor dispărea până când va reuşi să obţină o întâlnire 
cu ministrul. Se uită la ceas. Ministerul urma să-şi închidă porţile. 
Dată fiind clasica încetineală a miniştrilor adjuncţi peruani, 
documentele nu aveau să dispară până a doua zi de dimineaţă, 
cel mai devreme. 

x 

Trei ore mai tărziu, birourile spaţioase ale Ministerului de 
Interne erau cufundate în întuneric. inarmat cu pistolul său 
semiautomat Browning de calibru 10 mm, Carter Letissier 
pătrunse prin efracţie în clădire, îmbrăcat în negru de sus până 
jos, cu ghetele negre şi cagula cu mască de gaze a 
comandourilor antiteroriste ale SSA britanice. Fusese cândva 
căpitanul Regimentului 22 SSA, o epocă glorioasă, de neuitat din 
viaţa lui. 

Se duse direct la fişierul unde înţelesese că se aflau 
documentele despre Amazonia, găsi secţiunea cu permise şi 
scoase dosarele celor doi ani care îl interesau. La lumina unei 

minuscule lanterne, deschise dosarele şi fotografie toate paginile 
cu o minicameră. După ce termină, puse totul la loc, stinse 
lanterna şi se strecură afară în noapte. 

In camera obscură din locuinţa de la Miraflores, Letissier, un 
bine cunoscut importator de aparatură şi echipament fotografic, 
developă filmul. Când negativele se uscară, făcu nişte fotografii 
mărite. 

Cu un zâmbet larg, formă la telefon o lungă serie de numere şi 
aşteptă. 

— Sunt Letissier. Am numele celor care au condus expediţii 
ştiinţifice în locul şi anii care te interesează. Ai la îndemână 
hârtie şi creion, Peter? 

39 


Ora 10:01 a.m., joi, 2 octombrie 
Syracuza, New York 


Vechiul oraş industrial Syracuza este aşezat între dealurile 
smălţuite acum în culorile toamnei din centrul statului New York 
- un ţinut cu pământ arabil colinar, nuri mari şi oameni cu spirit 
independent, care se bucurau de minunatele privelişti din jur la 
adăpostul metropolei ce se întindea pe malul lacului. Jonathan 
Smith ştia toate astea pentru ca bunicii lui locuiseră acolo, iar el 
îi vizitase în fiecare an. Cu un deceniu în urmă se mutaseră în 
Florida, unde pescuiseră, făcuseră surfing şi trăiseră fericiţi până 
când un atac de cord o răpuse pe bunica şi, trei luni mai târziu, 
bunicul o urmase neputând să îndure singurătatea. 

Jon privea pe geamul Oldsmobilului închiriat pe care îl 
conducea Randi. Pe drum, ea trecu de pe o bandă pe alta, 
pregătindu-se să iasă de pe autostrada interstatală 81, ce 
mergea către sud şi să intre pe şoseaua 5, spre est, către locul 
unde sperau să-l găsească pe Marty. De aici se puteau vedea 
punctele de reper din centrul oraşului - vechea clădire din 
cărămidă a Muzeului Militar, clădirea Weighlock şi recent 
înălţatul Carrier Dome al Universităţii Syracuza. Era bucuros că 
vechile construcţii mai stăteau încă în picioare, confirmând faptul 
că exista o anume continuitate în această lume nesigură. 

Era obosit şi încordat. Din deşertul irakian până la Syracuza, 
New York, fusese o călătorie lungă. Aşa cum promisese Gabriel 
Donoso, un Harrier îi luase şi îi dusese la Baza Aeriană Incirlik din 
Turcia. Acolo, Randi aranjase să urce amândoi la bordul unui 
avion de marfă C-17. După îmbarcare, ea îl convinsese pe copilot 
să-i împrumute laptopul, iar Jon intrase pe Internet ca să caute 
OASIS, pagina sindromului Asperger. In cele din urma găsise 
mesajul lui Marty la ABC-ul Părinților, o extensie a paginii 
respective: 


Lupului Răguşit, 

O ghicitoare: Cine e atacat, despărțit, stă acasă cu comedia 
eronată a lui Hart, la cinci străzi spre est, e colorat în verde ca 
lacul sau pe-aproape şi-a cărui scrisoare e furată? 


Edgar A. 


— Ăsta-i mesajul? 

Randi îl citise peste umărul lui, neîncrezătoare. 

— Nici măcar nu apare numele tău. Şi-i al naibii de sigur că nu 
e menţionat nici un „Zellerbach”. 

— Eu sunt Răguşitul, explicase el. Gândeşte-te: dropsurile 
pentru tuse Smith Brothers. Unchiul meu, care l-a tratat pe 
Marty, jura că sunt excelente. Marty şi cu mine ne distram mereu 
pe tema asta. Nişte chestii negre cu gust oribil. Şi ce face un lup? 

— Urlă!. Ea dădu ochii peste cap. Howell. Incredibil. Asta-i 
peste tot. 

El zâmbise. 

— Aşa ne-am înţeles să ne adresăm mesajele. Ne-am închipuit 
că inamicul se aşteaptă să folosim E-mailul pentru a comunica, 
dar pagina sindromului Asperger ne oferea o ascunzătoare câtă 
vreme reuşeam să găsim un fel de cod personal. Pentru mine şi 
Marty, fiindcă am crescut împreună, nu-i o problemă. Avem un 
trecut comun la care ne putem referi. 

— Deci el şi-a conceput mesajul cu aluzii pe care voi trei le 
puteţi înţelege, dar nu şi intruşii, dacă nu au mult noroc. Se 
ghemulise lângă el. În regulă, sunt numai ochi şi urechi. Tradu-mi. 

— Primele două lucruri sunt evidente: Marty şi Peter au fost 
„atacaţi” şi au fost nevoiţi să se „despartă”. Dar Marty a rămas 
„acasă”. Asta înseamnă că e undeva cu rulota şi s-ar putea să nu 
ştie încă unde e Peter. 

— Limpede, spusese ea cu destul sarcasm. Deci, unde se află 
domnul Zellerbach cu rulota? 

— In Syracuza, New York, desigur. 

Ea se încruntă. 

— Lămureşte-mă. 

— „Comedia eronată a lui Hart.” 

— Asta-ţi spune că e în Syracuza? 

— Absolut. Musicalul de pe Broadway al lui Rogers şi Hart, 
Băieţii din Syracuza, e inspirat din Comedia erorilor de 


1 În Ib. Engleză, howls (urlă) se pronunţă asemănător cu Howell (n. 
t). 

Shakespeare. Aşadar, Marty e în rulotă undeva /a sau /ângă 
Syracuza. 

— Şi „la cinci străzi spre est”? 

— A! Aici a fost foarte isteţ. Pun pariu că o să-l găsim pe 
autostrada „cinci” pe partea de „est”, care duce la Syracuza. 

Randi se îndoia: 

— Nu cred până nu văd cu ochii mei. 

Aterizaseră la Baza Aeriană Andrews, lângă Washington şi 
prinseseră o cursă până la Dulles, unde luaseră micul dejun şi îşi 
cumpăraseră haine noi - pantaloni negri, pulovere cu guler 
colant şi jachete. Renunţaseră la tot ce purtaseră în Bagdad şi se 
îmbarcaseră într-un avion comercial până la Syracuza. Fuseseră 
cu ochii în patru toată dimineaţa, căutând permanent cu privirea 
vreo persoană prea curioasă. In tot timpul călătoriei, Jon se 
luptase să alunge tensiunea dintre ei. Trecuse de etapa şocantă 
când se uita la Randi şi, preţ de o clipă, credea că e Sophia. 
Totuşi, realitatea nu putea fi schimbată: faţa, vocea şi trupul ei 
semănau atât de mult cu ale iubitei lui, încât durerea continua să 
mocnească în sufletul lui. Era surprins că puteau lucra aşa de 
bine împreună şi îi era recunoscător pentru că îl ajutase să plece 
din Irak şi să se întoarcă în Statele Unite. 

Cu o jumătate de oră în urmă aterizaseră la Aeroportul 
Internaţional Hancock, la nord-est de Syracuza, unde Randi 
închinase un Oldsmobile Cutlass. Acum se aflau pe şoseaua 5 - 
nu exista autostradă interstatală cu numărul 5 - privind atent 
ambele laturi ale drumului în timp ce ocoleau oraşul. 

— Culoarea verde ca lacul, citi Jon. Ceva de pe şoseaua asta 
are legătură cu culoarea verde şi cu un lac. Un punct de reper. 
Poate un motel. 

— Dacă ai interpretat corect păsăreasca aia, remarcă Randi, s- 
ar putea să fi trecut de o sută de ori pe lângă aşa ceva, fără să fi 
observat. 

El dădu din cap: 

— O să-mi dau seama. Marty nu ne-ar fi dat un indiciu greu de 
descifrat după ce-am fi ajuns până aici. Mergi mai departe. 

Traversară suburbia Fayetteville, continuând să caute ultimele 
referinţe din mesaj. Erau tot mai descurajaţi. Trecură pe lângă 
cluburi, alei, magazine cu maşini, parcări cu vehicule uzate şi 
toate centrele comerciale dintr-o suburbie urbanizată ce fusese 
cândva un orăşel de provincie. Nimic nu le oferea vreo sugestie. 

Deodată, Jon încremeni. Apoi întinse braţul şi arătă. 

— Acolo! 

La stânga lor, la intrarea într-un vast parc, era un stâlp 
indicator, PARCUL DE STAT LACURILE VERZI. 

— Şi „lac” şi „verde”, zise el cu emoție în glas. Mesajul spune 
„sau pe-aproape”, deci ar trebui să fie ascuns undeva prin 
preajmă. 

Randi urmărea cu atenţie traficul, trecând între timp de pe o 
bandă pe alta ca să poată încetini fără să-i stânjenească pe 
ceilalţi şoferi. 

— Se pare că până acum ai avut dreptate. Să văd dacă te pot 
ajuta. Ei bine, e vorba şi despre o scrisoare care a fost furată, iar 
mesajul e semnat „Edgar A.” Bătu cu degetele în volan. Mie îmi 
aminteşte de „Scrisoarea furată” a lui Edgar Allan Poe. Te-ajută 
cu ceva? 

Jon rămăsese cu privirea pierdută, încercând să gândească 
precum Marty. În materie de electronică, era un magician, dar îl 
amuzau şi enigmistica şi alte fleacuri. 

— Asta e! Şi unde poate fi ascunsă mai bine o scrisoare 
furată? Pe un raft, desigur, lângă alte scrisori, unde nimeni n-o va 
observa. Cel mai bun loc pentru ascuns ceva e la vedere. 

— Asta înseamnă că prietenul tău e ascuns într-un loc unde îl 
putem vedea. Care dracu-i ăsta? g 

— Vorbeşte despre rulotă, nu despre el. Intoarce maşina şi s-o 
luăm pe unde-am venit. 

lritată de tonul lui autoritar, Randi trase pe o stradă laterală, 
întoarse şi intră din nou pe şoseaua către Syracuza. 

— Ai văzut ceva mai devreme? 

Ochii albaştri ai lui Smith străluceau. 

— Îți aminteşti maşinile alea de vânzare aliniate de-a lungul 
drumului, dincolo de Fayetteville? Cred că printre ele era şi o 
parcare de rulote. 

Randi începu să râdă. 

— Asta-i o idee aşa de stupidă încât s-ar putea să fie chiar 
acolo. 

Privind cu atenţie, trecură din nou prin Fayetteville. Oraşul 
părea mai întins, mai haotic. Jon devenise nerăbdător. Apoi văzu. 

— Aici e. Pe dreapta. De-abia îşi stăpânea emoția. 

Randi replică sec: 

— Văd şi eu. 

In faţă se întindea o imensă parcare, înţesată cu mai multe 
tipuri de rulote şi noi şi uzate. Caroseriile metalice sticleau în 

lumina soarelui. Nu exista cameră de prezentare, ci doar un 
birou de vânzări din lemn în faţa căruia, într-un şezlong, şedea 
un bărbat cu ochelari de soare şi îmbrăcat în costum, citind 
ziarul. 

— Nu pare prea ocupat, ceea ce ar putea fi în folosul nostru. 
Randi trecu mai departe, întoarse după colţ şi parcă în umbra 
unui arțar înalt, cu frunzele învăpăiate. 

Jon hotărî: 

— Ca să fim siguri, mai bine o luăm pe jos. 

Se întoarseră, verificând dacă erau supravegheați. Automobile 
şi camioane se înşiraseră de-a lungul şoselei aglomerate. Nimeni 
nu se afla în interiorul vehiculelor parcate. Câţiva pietoni trecură 
pe lângă ei fără să le acorde mare atenţie. Nimeni nu stătea 
sprijinit de vreo clădire de vizavi, prefăcându-se că aşteaptă pe 
cineva, dar în realitate stând la pândă. Din zona pe care o 
străbăteau, îl vedeau pe bărbatul aşezat în faţa biroului de 
vânzări. La vreo doisprezece metri distanţă, omul întoarse o 
pagină a ziarului, absorbit de lectură. 

Totul părea normal. 

Jon şi Randi schimbară o privire şi păşiră în linişte peste un 
lanţ ce împrejmuia parcarea. Se strecurară printre două rulote, 
căutând partea mai aglomerată a terenului. Trecură iute pe 
lângă şiruri de vehicule pentru camping, trailere şi rulote. Smith 
începea să creadă că se înşelase, că nu acolo se adăpostise 
Marty. Până la urmă ajunseră la ultimul rând de vehicule, cu un 
pâlc de sicomori, arţari şi stejari în spate. Printre copaci bătea un 
vânt slab, spulberând grămezile de frunze colorate de pe 
pământ. 

— lisuse. Jon răsuflă prelung, stupefiat. E acolo. 

Rulota lui Peter se afla chiar la capătul unui şir lung de maşini 
izolate, prăfuite, ce păreau scoase la vânzare de mult timp. 
Caroseria metalică fusese sfârtecată, aparent de împuşcături şi 
mai multe ferestre sparte. 

— Oho! Randi răsuflă adânc. Ce s-a-ntâmplat cu ea? 

Jon dădu din cap, îngrijorat. 

— Nu arată bine. 

Nu se vedea nimeni. Se despărţiră şi, cu armele în mâini, 
plecară în recunoaştere. Neobservând nimic dubios, nici măcar 
printre copaci, se apropiară de vehiculul avariat. 

— Dinăuntru nu se aude nimic, şopti Randi. 

— Poate că Marty doarme. 

Încercă uşa care se deschise de parcă fusese încuiată atât de 
grabnic încât zăvorul nu se fixase. Săriră amândoi înapoi, cu 
armele pregătite. Uşa se legăna dintr-o parte în alta, într-o tăcere 
nefirească. Nu apăru nimeni. După încă un minut Smith urcă 
înăuntru. În spatele lui, Randi aţinti într-acolo mica ei mitralieră, 
măturând cu privirea interiorul. Jon spuse încet: 

— Mart? Peter? 

Nu primi nici un răspuns. Jon avansa în spaţiul strâmt. Randi, 
cu spatele la el, înainta în direcţie opusă, spre cabina şoferului. O 
cutie de Cheerios, cerealele favorite ale lui Marty, era pusă lângă 
un castron, pe masa din bucătărie. Lingura era tot în castron, ca 
şi un rest de lapte închegat. intr-un pat se dormise. Dovada era 
un talmeş-balmeş de cearşafuri şi pături. Computerul era 
deschis, dar numai de la consolă, iar baia goală. Randi se 
întoarse. 

— Nu-i nimeni în faţă. 

— Nici în altă parte, zise Jon. Dar Marty a fost aici nu de mult. 
Dădu din cap. Nu-mi place asta. El detestă să iasă în lume ori să 
rişte vreun contact cu străinii. Unde s-ar fi putut duce? Şi de ce? 

— Dar celălalt prieten al tău? Omul de la MI6? 

— Peter Howell? Nici urmă de el. 

Cercetară rulota pustie. Totul avea aerul unui loc părăsit. Jon 
era derutat şi foarte îngrijorat de soarta lui Marty şi a lui Peter. 

Randi privea interiorul, găurile de gloanţe care distruseseră 
porţiuni întregi din caroserie şi câteva dintre hărţile atârnate pe 
pereţi. 

— După cum arată, a fost o luptă, nu glumă. 

El încuviinţă: 

— Presupun că Peter a blindat caroseria rulotei. Uită-te unde- 
au aterizat gloanţele. Nu au pătruns decât prin geamuri. 

— Şi e limpede că schimbul de focuri n-a avut loc aici. Am fi 
văzut urme afară. 

— De acord. Marty, Peter sau amândoi au fugit cu rulota şi s- 
au ascuns aici. 

— Ar fi bine să căutăm mai atent. 

Jon se aşeză la computer, încercând să afle la ce lucrase 
Marty, însă prietenul lui folosise un fel de parolă care îl bloca. 
Timp de jumătate de oră se strădui să o descopere. Scrise 
numele străzii lui Marty în Washington, data lui de naştere, 
numele părinţilor lui, numele străzii unde copilărise şi pe cel al 
şcolii elementare unde învăţaseră împreună. Toate erau surse 

clasice de inspiraţie pentru parole, iar Marty le folosise probabil 
cândva. Insă nu şi acum. 

Smith dădea din cap descurajat, când se auzi strigat de Randi. 
Se întoarse rapid. 

— Uite! Acum ştiu cine are serul! 

Ea şedea pe o canapeluţă, toată numai picioare lungi şi păr 
blond, despletit. Când se aplecă în faţă, buclele blonde îi căzură 
peste ochi, iar buzele ei trandafirii erau strânse de concentrare. Îi 
vedea genele lungi şi negre chiar şi din cealaltă parte a camerei. 
Pantalonii i se ridicaseră puţin, scoțând la iveală gleznele zvelte 
deasupra pantofilor de tenis. Sânii se profilau ridicaţi şi rotunzi 
sub puloverul alb, mulat pe corp. Era minunată. Expresia 
încordată de pe chip o făcea să semene şi mai mult cu Sophia şi, 
preţ de o clipă, Jon regretă că acceptase să lucreze cu ea. 

Pe urmă alungă totul din minte. Ştia că luase decizia corectă şi 
că erau amândoi nevoiţi să se împace cu situaţia. 

— Ce-ai găsit? 

Randi examinase teancurile de hârtii de pe măsuţa pentru 
cafea. Ţinea în mână un exemplar din The New York Times astfel 
încât el să poată citi titlul de pe prima pagină: 


BLANCHARD PHARMACEUTICALS ARE TRATAMENTUL. 


Jon traversă încăperea din trei paşi mari. 
— Recunosc numele companiei. Ce scrie în articol? Ea citi cu 
voce tare: 


Aseară, la o conferință de presă extraordinară, preşedintele 
Castilia a anunţat că testele preliminare au dovedit că un nou ser 
a vindecat douăsprezece victime ale virusului necunoscut care 
face ravagii în lumea întreagă. 

Conceput inițial pentru a vindeca un virus de maimuță 
descoperit într-o zonă izolată din Peru, serul este rezultatul unui 
program demarat acum zece ani pentru cercetarea viruşilor puţin 
cunoscuți, la Blanchard Pharmaceuticals, al cărui inițiator este 
directorul executiv şi preşedintele companiei, Victor Tremont. 

„Suntem recunoscători pentru previziunea de care doctorul 
Tremont şi Blanchard au dat dovadă investigând viruşii 
necunoscuți”, a spus preşedintele aseară. „Cu serul creat de ei, 
avem toată încrederea că vom putea salva multe vieţi şi vom 
stopa această cumplită epidemie.” 

Douăsprezece țări au solicitat deja serul şi se aşteaptă ca şi 
altele să formuleze cereri cât de curând. 

Preşedintele Castilia a mai spus că urmează să participe astăzi, 
la ora 5:00 p.m., la o ceremonie în onoarea lui Tremont şi a 
companiei Blanchard, la sediul central al acesteia din Long Lake. 
Ceremonia va fi transmisă în întreaga lume... 


Jon şi Randi se priviră. 

— Articolul spune că e un proiect iniţiat acum zece ani, zise el. 

— Te gândeşti la războiul din Golf. 

— Poţi fi sigură de asta, replică el furios. O mie nouă sute 
nouăzeci şi unu. Poate că ei n-au nici o legătură cu infectarea 
celor douăsprezece victime. Asta-i un virus de maimuţă şi nu 
putem fi siguri că-i acelaşi cu cella care am lucrat noi, deşi serul 
pare să vindece boala. Dar nu pot decât să mă minunez. Acum 
au apărut cu un ser? Foarte avantajos. 

— Prea avantajos, admise ea. Mai ales că noi ştim că trei 
victime au fost vindecate anul trecut în Irak şi trei aici, chiar 
săptămâna trecută. Insă din câte am aflat până acum, e vorba 
despre alt virus. 

— Extrem de dubios. 

Ea zise: 

— Tu nu crezi că-i alt virus. 

— Ca om de ştiinţă, admit că e o posibilitate atât de vagă, 
încât singura ipoteză care-mi vine în minte e că vreun nebun din 
sânul companiei l-a furat şi a hotărât să se joace de-a Dumnezeu. 
Sau de-a Satana, dacă vrei. 

— Dar cum s-a declanşat epidemia? Se potriveşte al naibii de 
bine cu faptul că Blanchard se întâmpla să aibă un ser care 
vindecă maimuţele şi, evident şi oamenii. Cum putea şti 
Blanchard, sau oricine altcineva, că epidemia va izbucni acum ori 
chiar vreodată? 

Jon se strâmbă. 

— Şi eu mi-am pus aceeaşi întrebare. 

Se uitară unul la altul în tăcere. Atunci auziră un sunet slab în 
spatele rulotei. O rămurică ruptă. 

Randi îşi ridică mitraliera, iar Jon scoase pistolul Beretta de la 
centură. În rulota avariată, ascultară încordaţi. Nu se mai 
desluşea vreun zgomot de crengi rupte, dar se auzea un foşnet 
uşor, provocat de ceva ce se mişca printre frunzele căzute. 

Putea să fi fost vântul sau vreun animal, dar Randi nu credea 
într-o asemenea posibilitate. | se strânse inima. 

— Unul, aprecie ea. Nu mai mulţi. Jon fu de acord, însă zise: 

— Ar putea fi o iscoadă trimisă înainte, în timp ce restul 

aşteaptă. Poate după copacii din spate. 

— Sau e o diversiune şi ceilalţi sunt în faţă. 

Se făcu linişte. Nu se mai auzea decât zgomotul depărtat al 
traficului. 

— Tu acoperă spatele, spuse el. Eu mă duc în faţă. 

Jon se lipi de perete, lângă un geam din faţă, se apropie încet 
de margine, privi afară, spre uşă, apoi cercetă cu privirea şirul de 
rulote uzate. Nu văzu nici o mişcare. 

— Aici e linişte, şopti Randi, care scruta copacii din spatele 
terenului. 

— Sunt prea multe unghiuri moarte, hotărî el. Trebuie să 
ieşim. Randi încuviinţă. 

— la-o la stânga. Eu merg în dreapta. Eu ies prima. 

— Eu ies primul. 

Ridică Beretta şi întinse mâna să deschidă uşa. Deodată, în 
spatele lor se auzi un declic sonor şi un scârţâit de lemn frecat 
pe lemn. 

Ca doi concurenţi olimpici la proba de înot sincronic, se 
întoarseră amândoi cu armele pregătite. 

Surprinşi, văzură patru pătrate din linoleumul podelei 
ridicându-se, urmate imediat de o mitralieră Heckler & Kock MP5. 

Jon recunoscu imediat arma. 

— Peter! Se chinui să-şi desprindă degetul de pe trăgaci. E-n 
regulă, Randi. 

Femeia se încruntă, privind bănuitoare chipul ridat şi bronzat 
al lui Peter Howell, care apăru o dată cu umerii. Peste costumul 
negru de comando purta un trenci. Imediat îndreptă mitraliera 
spre Randi. 

— Cine-i? 

Jon spuse: 

— Randi Russell. Sora Sophiei. De la CIA. E o poveste lungă. 

— Imi spui mai târziu, zise Peter. L-au prins pe Marty. 

Ora 10:32 a.m. 
Lake Magua, New York 


Marty rotea capul, examinând cu privirea camera fără 
ferestre, cu un singur pat din fier şi în care plutea un miros de 
igrasie. Se străduia din răsputeri să vadă ceva. Cum stătea legat 
de un scaun cu o sfoară subţire din nailon, mintea îi plutea într- 
un nor luminos pe deasupra capetelor tuturor, strălucind orbitor, 
aeriană şi atotştiutoare. Adora senzaţia de plutire, simţindu-şi 
trupul greoi atât de uşor încât părea imaterial. O parte din el ştia 
că nu îşi mai luase de mult doza de Mideral, însă celeilalte părți 
nu-i păsa. Era iritat. 

— Trebuie să înţelegi că toate astea sunt absolut ridicole la 
vârsta voastră. Hoţii şi vardiştii! Zău aşa! Vă asigur că am treburi 
mult mai importante decât să stau aici şi să răspund la 
întrebările voastre stupide. Vă cer să mă duceţi imediat înapoi la 
farmacie! 

Vorbea ferm, chiar arogant şi, pe scaunul din subsolul 
importantei reşedinţe a lui Victor Tremont, îşi îndreptă spatele 
sfidător. Oamenii ăştia nu îl vor intimida! Cu cine cred că au de-a 
face? Fir-ar să fie, nemernicii şi poltronii ăştia vor afla curând că 
nu este deloc înţelept, ba chiar e de-a dreptul primejdios să 
încerce să se bată cu el! 

— Noi nu ne jucăm, domnule Zellerbach, zise rece Nadal al- 
Hassan. Vom afla unde e Smith şi vom afla în acest moment. 

— Nimeni nu poate şti unde e Jon Smith! Lumea nu-l poate 
cuprinde pe el sau pe mine. Noi zburăm într-un timp diferit, în alt 
univers. Lumea voastră firavă nu are suficientă gravitație ca să 
ne reţină. Noi suntem infiniţi! /nfiniți! Marty ridică privirea clipind 
spre arabul ciupit de vărsat. Doamne, ce faţă ai! Cumplit. 
Variolă, bănuiesc. Ai noroc că ai supravieţuit. Ştii cât de mulţi au 
murit de-a lungul secolelor din cauza acestei nenorociri 
înspăimântătoare? Cât de mult a durat şi cu ce costuri pentru ca 
lumea să stârpească boala? Mai există două sau trei eprubete cu 
microbul ăsta, îngropate adânc în nişte congelatoare. De ce... 

Marty divaga de parcă ar fi stat la largul lui într-un fotoliu, 

ţinând o prelegere despre istoria bolilor virale în faţa unor 
studenţi. 

— Un nou virus face ravagii chiar acum. Jon mi-a spus cae 
fatal. El crede că, de fapt, cineva deţine virusul şi omoară 
oamenii cu el. Vă puteţi imagina? 

— Ce mai spune Jon despre virusul ăsta? întrebă Victor 
Tremont pe un ton prietenos şi zâmbitor. 

— A, multe lucruri. El e om de ştiinţă, să ştiţi. 

— Poate ştie cine are virusul? Ce vrea să facă cu el? 

— Ei bine, vă asigur, noi... Marty se opri şi miji ochii. Aha, 
încercaţi să mă păcăliţi! Pe mine! Tâmpiţilor, nu sunteţi mai 
deştepţi decât Paladin! Nu mai scot o vorbă. 

Şi strânse gura. Exasperat, al-Hassan mormăi o înjurătură în 
arabă şi ridică pumnul. Victor Tremont întinse mâna: 

— Nu. Nu încă. Medicamentul pe care l-a luat de la farmacia în 
care l-a găsit Maddux e Mideral, dintr-o categorie nouă de 
stimulente ale sistemului nervos central. Din ce-ai aflat de la 
doctorul lui, ştim că are un soi de autism. După purtarea lui, aş 
zice că a ieşit de sub efectul tratamentului şi e irațional. 

— Atunci nu putem afla unde e Jonathan Smith? întrebă al- 
Hassan. _ 

— Dimpotrivă. Administrează-i  Mideralul. In douăzeci de 
minute se va calma şi va reveni complet la realitate. Dacă suferă 
de sindromul Asperger, poate fi extraordinar de inteligent. Dar 
Mideralul îi va încetini, reacţiile şi îl va face mai insensibil. În 
acelaşi timp va reuşi să-şi dea seama că e în pericol. Atunci va 
trebui să scoatem ceva de la el. 

Marty cânta în gura mare. Abia observă când al-Hassan îi 
dezlegă o mâna, îi dădu o pilulă şi un pahar cu apă. Se opri să 
înghită pastila, apoi se apucă iar de cântat în vreme ce al-Hassan 
îl lega la loc. 

Victor Tremont şi arabul observară cum vocalizele lui se sting 
treptat, aerul lui arogant dispare în spatele frânghiilor şi ochii 
strălucind de febră îşi revin. 

— Cred că poţi să-l interoghezi acum, zise Tremont. 

Al-Hassan arboră rânjetul lui de lup şi trecu în faţa lui Marty. 

— Deci, s-o luăm de la capăt, domnule Zellerbach, da? Marty 
ridică ochii spre arabul zvelt, aspru. Se făcu mic în scaun. 
Bărbatul era prea aproape şi părea rău. Celălalt - cel înalt - 
stătea de cealaltă parte a lui Marty. Şi el era prea aproape, prea 
ameninţător. Marty le simţea mirosul. Străini. De-abia mai 

respira. Ar fi vrut să-i facă să plece. Să-l lase în pace. 

— Unde e prietenul tău Jon Smith? 

Marty tremura pe scaun. 

— In Ir-rak. 

— Bine. A fost în Irak. Dar acum s-a întors în America. Unde se 
va duce acum? 

Marty clipi spre ei, văzându-i că se apropie mai mult, 
nerăbdători. Işi aminti că trimisese mesajul pentru Jon pe pagina 
de Internet. Poate că Jon îl găsise deja şi se îndrepta spre rulotă. 
Spera din tot sufletul să fie aşa. Se auzi scrâşnind din dinţi. Nu! 
Nu, nu le va spune. 

— Nu... nu ştiu. 

Arabul îndrugă altă înjurătură şi îi răsuci pumnul. Marty ţipă de 
frică. Durerea îi explodă în cap şi un uriaş val negru se rostogoli 
peste el. 

— La naiba. 

Victor Tremont strânse pumnii. 

— E inconştient. 

— Dar nu l-am lovit prea tare, protestă al-Hassan. Tremont se 
încruntă, dezgustat. 

— Va trebui să aşteptăm până îşi revine şi să încercăm ceva 
mai puţin dur. 

— Mai există soluţii. 

— Dar pe el va fi greu să nu-l ucizi. Ai văzut ce delicat e. 

Se uitară dezamăgiţi la tăcutul Marty, care şedea cu capul 
atârnat pe piept şi cu trupul legat de scaun. 

— Sau... Pe faţa lui Victor Tremont apăru un început de 
zâmbet. Făcu o pauză, timp în care mintea lui vicleană punea la 
cale un plan. Am o idee mult mai bună ca să aflăm ce vrem să 
ştim. Dădu din cap. Da, o idee mult mai bună. 


Ora 10:35 a.m. 
Syracuza, New York 


Peter Howell îşi scoase trenciul şi rămase în costumul negru 
de comando. Trecu cu privirea prin interiorul devastat de gloanţe 
al rulotei sale bine utilate. O undă de tristeţe apăru pe chipul lui 
ridat, apoi dispăru, înlocuită de o totală concentrare în vreme ce 
străbătea rapid vehiculul, verificându-l. 

— Ce s-a întâmplat cu Marty? 

Jon privi spinarea englezului care se întorcea de pe scaunul 
şoferului. Ştii unde l-au dus? 

— L-au zărit într-o drogherie, la câteva blocuri distanţă de aici. 
Farmacie pentru voi, yankeii. Erau trei. Corpul suplu al lui Peter 
vibra de energie când se îndreptă cu paşi mari spre ei. Şeful lor 
era tipul ăla scund şi îndesat pe care l-am văzut în ambuscada 
de pe drumul de ţară din munţi. 

Randi spuse: 

— Asta înseamnă că l-au reţinut oamenii cu virusul? 

Jon se strâmbă, scârbit. 

— Asta înseamnă. Bietul Marty. 

— O să vorbească? întrebă Randi. 

— Dacă o făcea, cred că ar fi fost aici până acum, zise Peter. 

— Dar o s-o facă? _ 

— Nu e tare de înger, recunoscu Smith. li descrise sindromul 
Asperger. 

— Băiatul ăla e mult mai rezistent şi mai viclean decât ţi-ai 
putea imagina, Jon, interveni hotărât Peter. O să găsească el o 
cale să nu cedeze. 

— Nu la nesfârşit. Nu mulţi reuşesc asta. Trebuie să-l scoatem 
de-acolo. 

— Ştim unde e? îl întreabă Randi pe Peter. P 

eter dădu din cap. 

— Din nefericire, eu mergeam pe jos şi n-am putut să 
urmăresc maşina cu care l-au luat. 

— Cum ai ştiut unde să-l găseşti? întrebă Jon. 

— Cam acum o oră, am localizat rulota după mesajul lui. Peter 
le relată cum găsise rulota goală, ca şi ei. Dar mai găsise şi 
ciornele unei reţete medicale false făcută la computer. Marty 
trebuie să-şi fi plăsmuit o reţetă pentru Mideral. Aseară, când ne- 
am despărţit, aproape că terminase pastilele. Le descrise apoi 
lupta din parc. 

Jon dădu din cap. 

— Cum crezi că v-au găsit? 

— Bănuiesc că ne-au urmărit pe traseul de la Detrick încoace, 
aşteptând doar momentul prielnic ca să atace. Credeam că am 
scăpat de urmăritori, dar se pare că sunt foarte pricepuţi. 
Rămase cu ochii la urmele gloanţelor ce găuriseră o hartă cu 
ţările lumii a treia şi clătină din cap. M-am dus să caut cele mai 
apropiate farmacii. Am ajuns la a treia exact când Marty ieşea şi 
cei trei puneau mâna pe el. 

— După maşină, nici un semn despre identitatea lor? 

— Mi-e teamă că nici unul. 

— Atunci, singura cale de a-l găsi e să-i găsim pe e; 

— Corect. O problemă serioasă. S-ar putea să am o soluţie, 
dar mai întâi pune-mă la curent cu ce-ai făcut în Irak. 

Smith atinse punctele esenţiale ale investigaţiei sale din 
Bagdad, până la atacul Gărzii Republicane de la prăvălia de 
cauciucuri. Ridurile englezului se destinseră într-un zâmbet larg, 
adresat lui Randi. O măsură cu privirea, admirativ. 

— CIA îmbunătăţeşte calitatea agenţilor ei, domnişoară. 
Dumneata reprezinţi o schimbare bine venită faţă de obişnuiţii 
pedanţi în costume cu vestă. E doar părerea unui bătrân guraliv, 
nu te supăra. Randi îi întoarse zâmbetul. 

— Mulţumesc. Nici dumneata nu te descurci prea rău. Fii sigur 
că o să-i transmit directorului nostru recomandarea dumitale. 

— Chiar s-o faci. Peter se întoarse către Jon: Pe urmă ce s-a 
întâmplat? 

Faţa lui redeveni serioasă, ascultând ce aflaseră ei de la 
doctoriţa Mahuk şi cum fuseseră prinşi de poliţia din Bagdad care 
părea plătită de manipulatorii virusului. 

— Deci şi în Irak au fost vindecate trei victime? Englezul 
înjură. Un experiment diabolic. Nici nu vreau să mă gândesc la 
banii şi puterea care pot face orice în ţara aia izolată. Sigur, 
călătoria ta confirmă faptul că virusul îşi are originea în războiul 
din Golf. Făcu o pauză. E rândul meu. Am obţinut o mică 
informaţie care ridică puţin vălul de pe afacerea asta 
dezgustătoare. Cred că ştiu ce-a descoperit Sophia aşa de 
important în raportul lui Giscours de la Institutul Prince Leopold. 

Jon trase aer în piept, emoţionat. 

— Ce? 

— Peru. Tot timpul a fost vorba despre Peru. Descrise călătoria 
de documentare a Sophiei tăcută cu doisprezece ani în urmă în 
Peru. Cu acest fragment de informaţie, luase legătura cu un fost 
coleg din Lima, care îi procurase o listă cu oamenii de ştiinţă 
aflaţi în Amazonia peruană în acelaşi an. 

Smith întrebă imediat: 

— Ai lista? 

Un rânjet de satisfacţie se lăţi pe faţa bronzată, plină de riduri, 
a lui Peter. 

— Invaţă oul pe găină? Veniţi, copii. 

Păşind mândru spre masa de bucătărie, scoase de undeva din 

costumul negru de comando două foi de hârtie împăturite. Le 
desfăcu, aprinse lampa din tavan şi toţi se aplecară, citind în 
grabă numele. 

Peter explică: 

— În anul acela au fost mult mai mulţi în Amazonia, dar nu în 
acelaşi timp cu Sophia. 

Al paisprezecelea nume le sări în ochi lui Jon şi Randi. 

— Ăsta e! zise Randi. Victor Tremont. 

Smith încuviinţă sumbru. 

— Director executiv şi preşedinte al companiei Blanchard 
Pharmaceuticals. Preşedintele îi va înmâna astăzi o medalie 
pentru că a salvat lumea cu seral lui. Marele binefăcător care îşi 
pune compania să lucreze fără întrerupere ca să-l producă, în 
timp ce el îl livrează doar la preţul de fabricaţie. 

— Pe dracu'! 

Peter dădu din cap. 

— Crede tu asta şi-o să crezi şi că noi, englezii, ne-am 
dobândit imperiul aducând băştinaşilor civilizaţia. 

— Noi ştiam deja că Blanchard are seral, zise Randi, gândindu- 
se la articolul din ziar. Acum se pare că însuşi Tremont a adus 
virusul din Peru. 

Jon încuviinţă. 

— Şi, fiind om de ştiinţă, putea recunoaşte potenţialul 
financiar al unui ser pentru un virus atât de periculos şi a reuşit 
cumva să infecteze câţiva oameni în timpul războiului din Golf. 
Trebuie să fi ştiut că nu era foarte contagios şi că acţiona lent, 
rămânând ani de zile în organism, ca şi HIV. 

— Doamne Sfinte, şopti Peter. A început aşadar testările 
secrete pe oamenii din Irak, acum zece ani, când nu era sigur că 
va produce vreodată un ser care să-i vindece atunci când 
acţiunea virusului intra în faza finală? E un monstru! 

— Poate că-i mai rău decât atât. E foarte avantajos că virusul 
s-a manifestat acum. Ochii lui Jon erau ca de gheaţă. A reuşit 
cumva să declanşeze epidemia pentru ca el să o poată vindeca, 
făcând o avere în felul ăsta. 

In rulotă se lăsă o tăcere de gheaţă. Smith rostise cuvintele pe 
care ei nu doriseră să le audă. Dar ăsta era adevărul, iar 
implicaţiile sale pluteau în aer ca un topor ascuţit, gata să cadă. 

In cele din urmă, Randi zise: 

— Cum? 

— Nu ştiu, recunoscu Jon. Trebuie să verificăm dosarele lui 

Blanchard. Fir-ar să fie, aş vrea să fie Marty aici. 

— Poate că reuşesc eu să-i ţin locul, zise Peter. Mă descurc 
destul de bine cu un computer şi l-am urmărit zile în şir 
folosindu-şi programele speciale. 

— Am încercat şi eu, dar el folosea o parolă. Peter zâmbi 
maliţios. 

— Şi pe asta o ştiu. E tipică pentru umorul straniu al lui Marty. 
Parola e „Stanley Motanul”. 


Ora 10:58 a.m. 
Long Lake Village, New York 


În ungherele tainice ale onestităţii şi integrităţii ce-i mai 
rămăseseră, Mercer Haldane bănuia ceva ce Victor Tremont nu 
recunoscuse niciodată: într-un fel anume, Victor provocase 
epidemia ce făcea ravagii în întreaga lume. Acum, privind în jos 
pe fereastra biroului său la platforma şi uriaşul ecran TV ce 
fuseseră instalate pentru ceremonia din după-amiaza aceea, nu 
mai putea să tacă. Doamne Dumnezeule, însuşi preşedintele 
venea ca să expedieze primul transport oficial de ser, de parcă 
Blanchard şi Victor ar fi fost Maica Tereza, Ghandi şi Einstein 
reîncarnaţi într-o singură persoană. 

De mai multe zile, o teribilă luptă morală se dezlănţuise în 
sinea lui. 

Fusese cândva un om onorabil, foarte mândru de integritatea 
lui. Dar acum înţelegea că undeva, pe parcursul transformării 
companiei într-un gigant farmaceutic de renume internaţional, 
rătăcise drumul cel drept. Ca urmare, Victor Tremont avea să 
primească onoranta Medalie a Libertăţii pentru ceea ce ar fi 
putut fi cel mai condamnabil act înregistrat de istorie. 

Mercer Haldane nu putea tolera aşa ceva. Nu conta ce i se va 
întâmpla după aceea... chiar dacă ar trebui probabil să-şi 
recunoască partea de vină... Fie şi-aşa, trebuia să stopeze 
această farsă tragică. Existau lucruri mai importante decât banii 
ori succesul. 

intinse mâna după telefon. 

— Doamna Pendragon? Te rog să-mi dai biroul şefului 
serviciilor medicale de la Washington. Cred că ai numărul. 

— Sigur, domnule. Vă fac legătura imediat. 

Mercer Haldane se lăsă pe spătarul fotoliului său de membru 
al consiliului director, în aşteptare. Işi sprijini ceafa pe pielea 
răcoroasă şi puse palmele la ochi. Dar un nou val de îndoială îl 
asalta. Infiorat, îşi aminti că putea fi închis. 

Putea să-şi piardă familia, poziţia, averea. Se strâmbă. Pe de 
altă parte, dacă nu spunea nimic, Victor ar face o grămadă de 
bani pentru ei toţi. Ştia asta. 

Clătină din capul albit. Era un prost. Mai rău, un bătrân prost şi 
sentimental. Contau într-adevăr toate milioanele alea de oameni 
fără chip? Intr-un fel sau altul, ar fi murit oricum şi, aşa cum 
stăteau lucrurile, cei mai mulţi n-ar fi decedat din cauze naturale, 
ci din pricina bolilor, foametei, războaielor, revoluțiilor, 
cutremurelor, taifunelor, accidentelor sau a vreunui amant furios. 
Oricum existau prea mulţi oameni, mai ales în lumea a treia, iar 
populaţia excedentară creştea în progresie geometrică în fiecare 
an. 

Rezultatul era că natura va lovi, aşa cum făcuse întotdeauna, 
cu foamete, boli, războaie şi dezastre planetare. 

Ce mai conta că el, Victor şi compania se îmbogăţeau de pe 
urma morţii câtorva milioane? 

Oftă, adevărul fiind că... pentru el conta. N 

Un om trebuia să-şi ia soarta în propriile mâini. Işi aminti ce 
spuneau prusacii: „Valoarea unui om se manifestă abia atunci 
când el e dispus să moară pentru principiile sale”. 

Mercer Haldane fusese educat cu principii. Intr-o vreme le 
preţuia. Dacă mai avea un suflet de salvat, singurul fel în care o 
putea face era să-l oprească pe Victor Tremont. 

Işi continuă războiul lăuntric, cu ochii închişi şi cu ceafa pe 
perna fotoliului. Pe măsură ce conflictul se înteţea, se simţea tot 
mai slab şi demn de milă. Dar până la urmă înţelese că îi va 
spune totul şefului serviciilor medicale. Trebuia să o facă. Ar fi 
dat orice ca să ştie că luase decizia corectă. 

Când auzi uşa deschizându-se, lăsă mâinile jos şi se întoarse 
cu fotoliul. 

— S-a întâmplat ceva cu legătura, doamnă Pendragon? 

— Ţi-ai pierdut cumpătul, Mercer? 

Victor Tremont intrase în birou. Avea o siluetă impunătoare în 
costumul scump şi cu pantofii din şevro lustruiţi. Părul său des, 
încărunţit strălucea în lumina lămpilor din tavan, iar chipul 
distins, cu trăsături acviline şi o expresie uşor arogantă, se 
aplecase cu o privire aspră asupra lui Haldane. Radia acea 

siguranţă de sine cu care conducea consiliile de administraţie, 
naturaleţea unui mare maestru în faţa unei orchestre de mare 
clasă. 

Haldane înălţă ochii îmbătrâniţi ca să-şi privească fostul 
protejat. Zise pe un ton neutru: 

— Mi-am regăsit conştiinţa, Victor. Nu-i prea târziu s-o 
redescoperi şi tu pe a ta. Lasă-mă să-i dau telefon şefului 
serviciilor medicale. 

Tremont râse. 

— Cred că Shakespeare a scris că „o conştiinţă e un lux care 
ne face pe toţi laşi”. Dar se înşela. Ne face victime, Mercer. Nişte 
rataţi. Şi eu n-am de gând să fiu nici una, nici alta. Făcu o pauză 
şi se încruntă. Un om e fie lup, fie cerb, iar eu mă pregătesc de 
ospăț. 

Haldane ridică mâinile cu palmele în sus. 

— Pentru numele Domnului, Victor, noi ajutăm oamenii. Ţelul 
nostru e să uşurăm suferinţa. Primum non nocere?. Noi ne 
ocupăm de vindecare. 

— Pe dracu’, îl repezi Tremont. Ne ocupăm de bani. De 
profituri. Asta contează. 

Haldane nu se mai putu stăpâni. 

— Eşti un egoist fanatic, Victor! Un posedat! explodă el. O să-i 
spun totul şefului serviciilor medicale... O să... 

— N-o să faci nimic, i-o tăie Tremont. Telefonul ăsta nu va fi 
dat niciodată. Doamna Pendragon recunoaşte un învingător 
atunci când îl vede. Işi strecură mâna sub haină şi scoase un 
pistol negru Glock de 9 mm. Nadal! j 

Inima bătrână a lui Mercer Haldane bubuia. Îl năpădi sudoarea 
când în cameră pătrunse un arab înalt, cu fața ciupită de vărsat. 
Şi el ţinea în mână un pistol mare. 

Paralizat de frică, Mercer se uita de la unul la altul, fără grai. 


2 „În primul rând, să nu faci rău” (Ib. lat.). 

41 


Ora 11:02 a.m. 
Lake Magua, New York 


Mireasma acelor de pin pătrundea, ca în preajma sărbătorilor 
de iarnă, în spaţioasa cameră de zi a reşedinţei lui Victor 
Tremont. In ferestre se reflecta albastrul cristalin al lacului 
înconjurat de pădurea deasă. Lângă uriaşul şemineu, unde focul 
ardea cu flăcări înalte, Bill Griffin şedea într-un fotoliu de piele. 
Trupul său robust părea complet relaxat. Ca de obicei, părul 
castaniu îi atârna moale, în dezordine peste gulerul sacoului. 
Incrucişa picioarele şi aprinse o ţigară. Schiţă un zâmbet spre 
Victor Tremont şi Nadal al-Hassan, explicând calm: 

— Necazul a fost că ne-am încurcat unii pe alţii. De când mi-ai 
dat ordinul să-l elimin pe Jon Smith, am supravegheat trei locuri 
în acelaşi timp - casa lui din Thurmont, apartamentul Sophiei 
Russell din Detrick şi Fort Detrick. Nu-i de mirare că am fost greu 
de găsit. 

Era o minciună sfruntată. Stătuse ascuns într-un bloc fără lift 
din Greenwich Village, în apartamentul unei prietene din 
vremurile bune de la New York. Dar când aflase despre vizita 
preşedintelui la Blanchard Pharmaceuticals şi despre comenzile 
pentru ser ce începuseră să curgă, înţelesese ca trebuia să se 
întoarcă pentru a fi sigur că îşi va primi partea cuvenită. Şi mai 
era şi problema lui Smith. 

— Mă aşteptam să-l prind pe Smith când ieşea de la Detrick, 
explică el, însă n-am găsit o ocazie potrivită, iar după noaptea 
aia n-a mai apărut nici în celelalte locuri. Parcă s-ar fi evaporat. 
Poate că s-a predat ori şi-a luat adio de la afacerea asta. Sau 
poate că s-a dus undeva, să o plângă pe femeie. 

Spera să fie adevărat, deşi, cunoscându-l pe Jon, se îndoia de 
acest lucru. 

Victor Tremont stătea în picioare lângă fereastră, uitându-se la 
copaci, în vreme ce soarele se răsfrângea într-o cascadă de 
lumină risipită pe suprafaţa lacului. 

— Nu. N-a plecat s-o jelească pe femeie, zise Tremont. Nadal 
al-Hassan îşi sprijinea trupul uscat într-un şold, pe braţul 

canapelei înalte din faţa şemineului. 

— În orice caz, asta n-are importanţă acum. Ştim unde se află 
şi în curând nu va mai fi o problemă. 

Pe faţa lui Griffin apăru alt zâmbet larg. 

— La naiba, asta-i o uşurare. Apoi adăugă, părând să fi 
priceput mai târziu: Se ocupă Maddux de el? 

Tremont se îndepărtă de fereastră şi se aplecă spre cutia cu 
ţigări de foi ca să-şi ia un trabuc. li oferi cutia lui Griffin, care 
ridică ţigara şi dădu din cap. Nadal al-Hassan, ca orice musulman 
convins, nu fuma. 

Aprinzându-şi trabucul, Tremont vorbi din spatele mâinilor ce 
protejau flacăra: 

— De fapt, Maddux l-a capturat pe unul dintre prietenii lui 
Smith. Un scrântit pasionat de computere numit Martin 
Zellerbach. O să-l facem curând să divulge unde se ascunde 
Smith în Syracuza. | 

— Smith e în Syracuza? Griffin părea alarmat. Îl privi acuzator 
pe al-Hassan. Aşa aproape de noi? Cum dracu' a ajuns acolo? 

Glasul lui al-Hassan era liniştit: 

— Cercetând viaţa şi studiile Sophiei Russell. Ea şi-a petrecut 
studenţia la Syracuza. 

— Acolo studia când a fost în Peru? 

— Mă tem că da. 

— Inseamnă că ştie despre noi! 

— Nu cred. Cel puţin nu încă. 

Griffin ridică glasul: 

— Dar o s-o facă, la naiba. O să-l opresc. O să... 

Tremont îl întrerupse: 

— Nu trebuie să-ţi faci griji în privinţa lui Smith. Am altă treabă 
pentru tine. Jack McGraw e ocupat până peste cap cu pregătirea 
protecţiei preşedintelui. Ceremonia din după-amiaza asta este, 
desigur, o mare onoare, dar a fost o decizie de ultim moment. 
Toată lumea o să se adune acolo. In plus, vor fi şi mulţi ziarişti. 
Nu vrem ca intruşii să ne strice petrecerea. Tu ai experienţă de 
la FBI, aşa că ar trebui să colaborezi cu Serviciul Secret. 

Griffin era derutat. 

— Sigur. Dumneata eşti şeful. Dar dacă îţi mai faci probleme 
în legătură cu Smith, cred că... 

— N-o să fie nevoie. Vocea lui al-Hassan era categorică: Avem 
noi grijă. 

— Cum? Cine? Griffin îl privi neîncrezător pe arab, dar în sinea 

lui era îngrijorat. 

— Generalul Caspar a reuşit să planteze un agent CIA în 
preajma lui Smith. E sora Sophiei Russell şi, în urmă unui afront 
mai vechi, are toate motivele să-l urască. | s-a spus că Smith 
constituie un pericol serios pentru ţară. O să-l elimine fără 
remuşcări. Al-Hassan îl privi atent pe Griffin. Cred că ar trebui să 
considerăm misiunea îndeplinită. Pentru noi, Smith e un om 
mort. 

Chipul lui Bill Griffin rămase imobil. Trase adânc din ţigară. 
Apoi dădu din cap, simulând o satisfacţie atenuată de îndoială, 
pentru a rămâne consecvent atitudinii pe care o manifestase de 
când descoperise că Smith era o ţintă. Ei îl suspectau încă din 
noaptea în care îl avertizase pe Jon. Faptul că nu-l omorâse 
accentuase neîncrederea lor în el. Acum îl prinseseră pe 
Zellerbach, de care îşi amintea că era un geniu încă din liceu, dar 
şi un tip slab şi uşor de speriat. Mai devreme sau mai târziu, 
Marty avea să cedeze şi să-l trădeze pe Jon. In plus, o plantaseră 
pe sora Sophiei Russell, Randi. Asta era un lucru grav. Jon îi 
spusese cât de mult îl ura femeia aceea. Era în stare să-l ucidă. 
Orice agent de teren al CIA trebuia să fie aşa. 

Prinzându-l pe Marty şi infiltrând-o pe Randi Russell în preajma 
lui Smith, Tremont şi al-Hassan ţineau situaţia sub control. Sau 
aşa credeau. 

Griffin se ridică - un bărbat solid cu un chip prietenos. 

— Pare o sarcină perfectă pentru mine. Mă apuc imediat de 
treabă. 

— Bine. Tremont îl concedie cu un semn din cap. Foloseşte 
jeepul Cherokee. Nadal şi cu mine o sa luăm Land Rover-ul după 
ce terminăm treaba aici. Mulţumesc că ai venit, Bill. Ne făceam 
griji din cauza ta. A fost o plăcere să te revăd. 

Dar în timp ce Griffin ieşea, expresia feţei lui Tremont se 
schimbă. Cu o privire rece, îl urmări pe trădător dispărând pe 
uşă. 

x 

Bill Griffin scoase jeepul Cherokee de pe drum şi îl parcă într- 
un pâlc des de stejari şi mesteceni. Puse crengi în jurul maşinii, 
ca s-o ascundă vederii dinspre drum, dar gândurile lui călătoreau 
razna. Trebuia să ajungă cumva la Jon şi să-l avertizeze în 
legătură cu Randi şi Marty. In acelaşi timp, însă, nu voia să 
piardă răsplata muncii depuse de când îl întâlnise pe Victor 
Tremont şi se alăturase Proiectului Hades, în urmă cu doi ani. 

Avea dreptul la felia lui de trai bun, alături de toţi ceilalţi ticăloşi 
ce conduceau această lume. Era mai mult decât îndreptăţit să o 
primească după atâţia ani petrecuţi în serviciul 
nerecunoscătorilor escroci şi mincinoşi care cârmuiau FBl-ul şi 
ţara. 

Dar nu îi va lăsa să-l ucidă pe Jon. Nu va merge până într- 
acolo. 

Aşteptă printre copaci, privind construcţia rustică şi anexele 
din jur. Insectele bâzâiau. Aroma intensă a pădurii încălzite de 
soare înmiresma aerul. Inima începu să-i bată mai tare. 

După cincisprezece minute, auzi motorul Land Rover-ului. 
Uşurat, îl privi trecând din locul unde se ascunsese, apoi 
dispărând spre sud-est, printre copaci. Tremont şi al-Hassan 
aveau să ajungă la drumul principal după încă vreo câţiva 
kilometri, îndreptându-se pe urmă spre Long Lake, pentru a 
pregăti festivitatea. Nu avea prea mult timp la dispoziţie. 

Mânat de grabă, se întoarse cu maşina la reşedinţă, o parcă în 
spatele aripii personalului şi alergă spre un loc împrejmuit cu 
plasă de la marginea pădurii, invizibil dinspre casă. Deschise 
poarta şi fluieră încet. Puternicul doberman ieşi fără zgomot 
dintr-un coteţ. Blana lui cafenie strălucea în lumina soarelui. 
Urechile sale ascuţite se înălţară, iar ochii inteligenţi nu se 
dezlipiră de Griffin. 

Bill mângâie câinele în spatele urechilor şi vorbi încet: 

— Eşti pregătit, băiete? E timpul să mergem la treabă. leşi din 
ţarc cu câinele păşind uşor în urma lui. Incuie poarta şi porni iute 
spre casă, uitându-se în toate părţile. Cei trei oameni ce asigurau 
paza în exterior nu erau o problemă, fiindcă îl cunoşteau. Totuşi, 
prefera să nu-şi asume riscuri. Ajuns la o uşă laterală, răsuflă 
adânc şi privi încă o dată în jur. Apoi deschise uşa şi intră 
împreună cu dobermanul. În casă era o linişte ciudată, ca într-un 
uriaş sicriu de lemn. Aproape toţi plecaseră la ceremonia de la 
sediul central al companiei Blanchard, în Long Lake, cu excepţia 
câtorva tehnicieni din marele laborator de la etajul doi. Tremont 
n-ar fi ascuns un prizonier la acelaşi etaj. 

Restul casei trebuia să fie pustiu, cu excepţia lui Marty şi, 
poate, a unui paznic înarmat care să-l supravegheze. Se aplecă 
spre doberman: 

— Verifică zona, băiete. 

Dobermanul dispăru pe coridoare, tăcut ca un nor de ceaţă 
trecând peste o baltă. Griffin aştepta, ascultând sporovăială 

dintre cei doi paznici care se opriseră afară, în faţa unei ferestre. 

Trecură două minute, pe urmă dobermanul se întoarse şi 
începu să se învârtă în loc, dornic să-l ducă pe Griffin spre ceea 
ce găsise. Bill îl urmă pe animal pe un culoar, spre care dădeau 
uşile camerelor de oaspeţi ce fuseseră cândva refugiile celor 
bogaţi din secolul nouăsprezece care se jucaseră aici de-a 
întoarcerea în sânul naturii. Dar câinele nu se opri. Continuă 
drumul pe lângă bucătăria sticlind de curăţenie, neobişnuit de 
tăcută şi pustie, toţi bucătarii şi oamenii de serviciu fiind plecaţi 
la festivitățile de la Long Lake. 

In cele din urmă, câinele se opri în faţa unei uşi închise. Griffin 
apăsă pe clanţă. Era încuiată. 

Simţea furnicături pe piele de încordare. Pustietatea enormei 
case era de-ajuns ca să neliniştească pe cineva, însă acum Griffin 
era pe cale să deschidă o uşă pe care nu o mai văzuse până 
atunci. Privind în stânga şi în dreapta, scoase o cutiuţă din 
buzunarul sacoului şi luă din ea un set de şperacluri înguste. 
Potrivi cu îndemânare trei dintre ele. Până la urmă, al patrulea 
deschise încuietoarea cu un declic slab. 

Griffin scoase pistolul şi apăsă pe clanţă. Uşa cu balamalele 
bine unse se deschise fără zgomot. lnăuntru se simţea un miros 
slab de mucegai. Pipăi zidul până când găsi un întrerupător. 
Apăsă şi o lampă lumină o scară ce dispărea într-o pivniţă. Griffin 
făcu un semn cu mâna şi închise uşa. Dobermanul cobori să-şi 
continue misiunea, lovind uşor cu ghearele treptele de lemn. 

In aşteptare, Griffin privea neliniştit întunericul de jos. Câinele 
se întoarse în câteva secunde, dându-i de înţeles că descoperise 
ceva. 

Coborând, Griffin găsi alt întrerupător la mijlocul drumului. 
Acesta aprinse o serie de lămpi în tavan, luminând o pivniţă 
largă, cu încăperi deschise în care erau depozitate cutii de 
carton. Fiecare cutie avea o etichetă cu numele dosarelor, surse, 
date - istoria unui cercetător şi om de afaceri. Dar pe câine îl 
interesa singura uşă închisă. Se învârtea prudent în faţa ei. 

Cu arma pregătită, Griffin lipi urechea de uşă. Neauzind nimic, 
se uită la câine. 

— Un mister, nu, băiete? 

Câinele ridică botul de parcă ar fi încuviinţat. Acum era doar 
atent, însă, dacă Griffin ar fi avut nevoie de el, s-ar fi transformat 
imediat într-un ucigaş. 

Folosindu-şi din nou uneltele, Griffin descuie uşa, dar nu o 


329 


deschise. Pivniţa părea un cavou, ceea ce îi sporea tulburarea. 
Pulsul îi crescuse, îndemnându-l să acţioneze, dar prudenta îl 
învățase de mult să nu se aştepte niciodată la ceva previzibil. Nu 
ştia ce era de cealaltă parte a uşii - o echipă de oameni înarmaţi, 
un nebun sau pur şi simplu nimic. Orice-ar fi fost, el trebuia să fie 
al naibii de bine pregătit. 

Ascultă din nou. Într-un târziu, scoase şperaclul, strânse arma 
în mâna şi împinse uşa. 

Camera era întunecată - o celulă sumbră, fără ferestre. Pe 
podea, lampa de petrol de pe culoar formase un dreptunghi de 
lumină. In faţă, o siluetă ghemuită zăcea pe singura piesă de 
mobilier - un pat îngust de campanie lângă peretele opus. Pe 
duşumea se afla o oală de noapte neacoperită, din care ieşea un 
miros neplăcut de urină. Locul degaja un aer de primejdie şi 
tristeţe. Griffin îi făcu semn dobermanului să păzească uşa, apoi 
se apropie tiptil de pat. Un bărbat scund, rotofei dormea sub o 
pătură de lână. Bill şopti: 

— Zellerbach? 

Marty deschise ochii. 

— Ce? Cine-i? 

Vorbea încet. 

— Te simţi bine? Eşti rănit? 

ÎI luă de umeri şi îl ridică pe Marty în capul oaselor. Preţ de o 
clipă, crezu că Marty era rănit, apoi că îl dezorientase trezirea 
bruscă din somn. Dar când bărbatul dădu din cap şi se frecă la 
ochi, Griffin şi-l aminti pe acel Marty Zellerbach pe care îl 
cunoscuse în liceu. Era celălalt prieten apropiat al lui Jon - 
nebunul, încrezutul individ care îl determina tot timpul pe Smith 
să se bată şi să se certe cu ceilalţi. Nu era nici nebun, nici 
îngâmfat - aflaseră ei mai târziu - ci bolnav. 

___Înjură în gând. Putea omul ăsta să-i spună ce voia el să afle? 
Incercă: A 

— Sunt Bill Griffin, Marty. lţi aminteşti de mine? 

Marty se întinse. Patul scârţâi. 

— Griffin? Unde-ai fost? Te-am căutat peste tot. Jon vrea să 
vorbească cu tine. 

— Şi eu vreau să vorbesc cu el. De când eşti aici? 

— Nu ştiu, cred că de mult timp. 

— Ce le-ai spus? 

— Spus? 

Marty îşi aminti toate întrebările. Explozia din capul lui, apoi 

întunericul. 

— A fost îngrozitor. Oamenii ăia sunt anormali. Se bucură de 
durerea altuia. Am fost... inconştient. 

Inima începu să-i bată mai tare amintindu-şi de nefericita 
experienţă. O avea atât de proaspătă în minte, ca o rană 
deschisă, încât părea să se fi petrecut cu doar câteva minute în 
urmă. Dar şi evenimentele erau neclare. Confuze. Clătină din 
cap, încercând să se limpezească. Ştia că o mare parte a 
problemei © constituia faptul că era sub influenţa 
medicamentului. 

— Nu cred că le-am spus ceva. 

Griffin dădu din cap: 

— Nici eu nu cred. 

Dacă ar fi făcut-o, Jon ar fi fost prins sau ucis până în 
momentul acela. Dar era posibil ca sora Sophiei să-l fi ucis deja. 

— O să te scot de-aici, Marty. Pe urmă poţi să mă duci la Jon. 

Pe chipul rotund al lui Marty se aşternu o expresie de suferinţă 
atunci când recunoscu: 

— Nu ştiu sigur unde este. 

Griffin înjură. 

— Stai. Bine, gândeşte-te. Unde-ar putea fi? Trebuie să fi 
stabilit vreun loc de întâlnire. Tu eşti un fel de geniu. Geniile se 
gândesc întotdeauna la asemenea lucruri. 

Marty deveni brusc bănuitor: 

— Cum m-ai găsit? 

Nu-i plăcuse niciodată Bill Griffin. Avea gura mare şi făcea pe 
atotştiutorul pe când erau colegi de şcoală, deşi - cel puţin după 
părerea lui Marty - Bill avea o inteligenţă puţin peste medie. In 
plus, Bill rivalizase cu Marty în încercarea de a-i reţine atenţia lui 
Jon. Marty se ghemui lângă perete. 

— Ai putea fi unul dintre ei! 

— Sunt unul dintre ei. Până acum şi Jon trebuie să fi aflat. Dar 
el este într-un pericol mai mare decât îşi închipuie, iar eu nu 
vreau să fie ucis. Trebuie să-l ajut. 

Şi Marty dorea să-l ajute pe Jon, ceea ce îl făcu să vrea să aibă 
încredere în Griffin. Dar putea? Cum putea fi sigur? 

Griffin îl studia pe Marty. 

— Uite, o să te scot de-aici în siguranţă. Atunci o să mă crezi şi 
o să-mi spui unde trebuia să te întâlneşti cu Jon? O să mergem 
acolo împreună. i 

Marty înclină capul. Il privi pe Griffin scrutător, cercetător. 

— În regulă. 

Era o treabă simplă, îşi zise el. Dacă hotăra să nu se încreadă 
în Griffin, pur şi simplu îl va minţi. 

— Bine. Hai. 

— Nu pot. M-au legat cu lanţuri de perete. 

Cu un aer nefericit, Marty ridică mâinile şi scutură piciorul 
drept. Lanţuri subţiri, solide erau fixate cu scoabe în zid. Fiecare 
era asigurat cu câte un lacăt masiv. 

— Trebuia să bănuiesc asta dacă n-au lăsat pe nimeni să te 
păzească. 

— E o situaţie neplăcută, recunoscu Marty. 

— Te cred. j 

Scoase din nou şperaclurile şi desfăcu rapid lacătele. In vreme 
ce Marty îşi freca încheieturile şi gleznele, Griffin fluieră încet 
spre doberman. Câinele veni către ei cu botul ridicat, pufăind. 

— Prieten, îi spuse Griffin câinelui şi-l atinse pe Marty. Bun. 
Apără-l. 

Cu o uimitoare răbdare, nervosul Marty îşi dădu jos picioarele 
din pat şi rămase liniştit, în timp ce puternicul doberman îi 
mirosea hainele, mâinile şi picioarele. Când animalul se retrase, 
Marty întrebă: 

— Are un nume? 

— Samson. 

— I se potriveşte, hotărî Marty. E o namilă de câine. 

— Aşa e. Griffin ordonă: Caută. 

Samson ieşi pe coridor, se uită în ambele părţi şi-o luă spre 
scări. 

— Hai, zise Griffin. 

Îl ajută pe Marty până când ieşiră din cameră, apoi Marty se 
descotorosi de mâinile lui. Cu Griffin în frunte şi Marty aproape 
alergând cu obişnuitul lui mers clătinat urcară în grabă scările şi 
traversară coridoarele pustii spre uşa din spate, unde parcase 
Griffin maşina. Mintea lui Marty funcţiona acum la capacitate 
maximă, iar simţurile i se ascuţiseră. Avea sentimente confuze 
faţă de Griffin, dar măcar îl scosese din carcera aia 
dezgustătoare. 

Când Griffin se opri la uşă, Marty îl strânse de braţ şi şopti: 

— Uite. O umbră în mişcare. Arătă spre mica fereastră 
laterală. 

Dobermanul înălţă capul, atent, rotindu-şi urechile în timp ce 
asculta. Griffin făcu un semn din mână şi câinele se lăsă la 

pământ. În acelaşi timp îl trase jos pe Marty. Se ghemuiră 
împreună pe podea. Griffin şopti răguşit: 

— E unul dintre paznici. S-a dus să ponteze în camera de 
supraveghere. O să plece după trei minute. In regulă? 

— Nu trebuie să-mi ceri permisiunea, dacă asta vrei să spui, 
zise caustic Marty. 

Era limpede că se simţea mai bine. Griffin ridică din 
sprâncene. Se ridică şi privi pe fereastră, apoi dădu din cap spre 
Marty. 

— Să mergem. 

După ce Marty se ridică, Griffin îl împinse afară. Dobermanul 
alerga în faţă, către jeepul roşu. Bill deschise portiera, iar 
Samson sări înăuntru. Marty se caţără în maşină şi Griffin se 
strecură la volan. 

Pornind motorul, Griffin ordonă: 

— Lasă-te la podea. 

Marty trecuse prin destule situaţii critice în ultima săptămână 
ca să nu mai obiecteze atunci când cineva care înţelegea 
impenetrabila lume a violenţei îi spunea ce să facă. Se ghemui 
pe podeaua din spate. Samson stătea deasupra lui, pe banchetă. 
Marty întinse şovăitor mâna. Când musculosul câine înclină capul 
şi îşi strecură botul sub ea, Marty zâmbi şi îl bătu uşor pe nasul 
cald. 

— Căţel frumos, îl alintă el. 

Griffin porni în viteză, răsuflând adânc, uşurat. Alt gardian îi 
făcu semn cu mâna când ieşi din zonă, iar el îi răspunse. 
Trecuseră mai puţin de douăzeci de minute de când se întorsese 
şi se simţea încrezător că nimeni nu îşi va aminti de prima lui 
plecare. Acum trebuia să se concentreze asupra unui singur ţel: 
să-l găsească pe Jon înainte ca Randi Russell să-l ucidă. 

— In regulă, am ieşit de-acolo. Acum unde mergem? 

— La Syracuza. O să-ţi spun restul când ajungem acolo. 

Griffin încuviinţă. A 

— Va trebui să luăm un avion. Inchiriem o maşină de-acolo. 

Însă în graba şi uşurarea că scăpase de-acolo, uitase de al 
treilea gardian important, care se ascunsese într-un pâlc de 
plopi. Uitându-se la jeepul care dispărea pe drum, vorbi încet la 
un telefon mobil. 

— Domnul Tremont? a muşcat momeala. L-a ajutat pe 
Zellerbach să evadeze şi-acum au plecat de-aici. Da, domnule. 
Am plasat transmiţătorul, oamenii noştri sunt la aeroport, iar 

Chet aşteaptă pe drumul de ţară. 

Ora 1:02 p.m. 
Syracuza, New York 


— La dracu'! 

Silueta suplă a lui Peter Howell era aplecată asupra 
computerului şi el se uita dezamăgit la ecranul aprins. 

— Există al naibii de puţine lucruri în dosarele Companiei 
Blanchard despre serul veterinar sau despre virusul maimuţei. 
Ce-i acolo arată perfect legal. 

Vântul bătea prin geamurile sparte ale rulotei, iar el îşi trecu 
dezgustat mâna butucănoasă prin părul încărunţit. 

— Nimic despre testările pe oameni? 

Smith şedea pe canapeaua alăturată, cu braţele încrucişate la 
piept şi cu picioarele întinse. Moţăise în timp ce Peter căutase 
informaţii. Pistolul Beretta era îndesat la centură, uşor de scos la 
nevoie. 

— Sau despre Irak? 

Lângă el, Randi se întinse. Dormise şi ea până când o trezise 
înjurătura lui Peter. Deodată îl văzu pe Jon şi îşi dădu seama că 
stătea foarte aproape de el. Se trase puţin, mărind spaţiul dintre 
ei. Mitraliera ei era sub canapea, chiar la călcâiele ei. Când îşi 
trase picioarele, simţi duritatea liniştitoare. 

— Nici o silabă, mormăi Peter, continuând să privească atent 
ecranul. S-ar putea să fim pe o pistă falsă - Blanchard să fie 
curată ca fluierul unui şef de echipaj şi să nu deţină virusul. lar 
serul lor să fie pur şi simplu ceea ce pare - o coincidenţă 
întâmplătoare. 

— Ah, te rog. 

Randi dădu din cap, neîncrezătoare. 

— Asta nu explică testele iniţiale făcute pe cei doisprezece 
oameni, zise Jon. Oricine a demarat experimentul acela acum 
zece ani avea virusul şi a obţinut serul anul trecut, vindecându-i 
pe irakieni; pe urmă, săptămâna trecută, i-a vindecat pe cei trei 
americani. 

Se gândiră la alte posibile explicaţii. 

— Trebuie să existe alt set de documente. Peter se întoarse pe 

scaun. Le aruncă o privire încruntată şi îşi scarpină obrazul 
bătucit. 

— Poate că pur şi simplu n-au păstrat documente în computer, 
sugeră Randi. 

— Imposibil, o  contrazise Smith. Cercetătorii trebuie să 
păstreze notele, rezultatele parţiale, speculaţiile, orice bucată de 
hârtie, schiţa oricărei idei. Altfel nu pot avansa în activitatea lor. 
In plus, cei care îi supraveghează trebuie să le monitorizeze 
progresele, să stabilească obiectivele şi să caute fonduri, iar 
contabilii lor trebuie să aibă o evidenţă exactă a cheltuielilor. 

— Dar oamenii de ştiinţă nu trebuie să încredinţeze totul 
memoriei computerului, obiectă Randi. Pot face şi însemnări 
scrise. 

Jon dădu din cap. 

— Nu în ziua de azi. Computerele au devenit un instrument 
indispensabil de cercetare. Pentru proiectare, reacţii simulate, 
pentru analize statistice... tot ceea ce ar solicita, altfel, ani de 
muncă. Nu, trebuie să existe în vreun computer documentele 
adevărate. 

— Sunt convins, admise Peter, dar unde? 

— Avem nevoie de Marty. 

Fu rândul lui Smith să înjure. Dezamăgirea se reflecta în ochii 
lui albaştri. Randi observă judicios: 

— Putem încerca să aflăm pe alte căi. Să mergem la 
Blanchard, să intrăm prin efracţie şi să căutăm dosarele la faţa 
locului. Dacă se află cineva prin preajmă, putem să-l 
„convingem” să vorbească frumos cu noi. 

— Grozav, începu Jon, sunt sigur că n-am încălcat încă toate 
legile. Trebuie să mai fie câteva care ne-au scăpat. 

Deodată se auziră bătăi înnebunite în uşa rulotei, zguduind 
vehiculul. 

— Cred că am îmbătrânit. Peter ridică mitraliera. N-am auzit 
pe nimeni apropiindu-se. 

Brusc, Jon şi Randi deveniră o umbră în mişcare, în timp ce îşi 
scoteau armele. 

— Jon! Glasul de-afară era subţire, cunoscut şi poruncitor. Jon! 
Deschide afurisita asta de uşă. Eu sunt. 

— Marty! 

Smith sări spre intrare şi întredeschise uşa. Preţ de o clipă, 
trupul rotund, dolofan al lui Marty păru atletic. Impinse uşa, sări 
înăuntru şi-l strânse pe Jon în braţe. 


336 


— Jon! În sfârşit. Îl îmbrăţişă şi se retrase, stânjenit. 
Începusem să cred că n-o să te mai văd niciodată. Unde naiba ai 
fost? Eşti rănit? Bill m-a salvat, aşa că mi-am zis că e mai sigur 
să-l aduc la tine. E-n regulă? 

— Capcană! răcni Peter. 

Întoarse mitraliera şi o îndreptă spre Griffin, care intrase calm 
în rulotă. Fostul agent FBI rămase cu spatele la uşa închisă, în 
hanorac şi pantaloni, cu braţele pe lângă corp. Avea mâinile 
goale, dar trupul lui masiv era ţeapăn, în alertă. Părul castaniu, 
lung era unsuros de parcă nu l-ar fi spălat de mult, iar ochii 
căprui aruncau o privire pierdută, care îl înfiora pe Jon. Imediat, 
Randi îl susţinu pe Peter cu mitraliera ei. i 

— Nu! ţipă Smith, păşind în faţa lui Griffin. Incetaţi, amândoi. 
Marty are dreptate. El e Bill Griffin. Puneţi armele jos. Se întoarse 
cu faţa spre Griffin: Eşti singur? 

— Suntem doar noi doi, îi asigură Marty. Bill spune că trebuie 
să te avertizeze, Jon. Eşti într-o mare primejdie. 

— Ce primejdie? 

Randi şi Peter, continuând să fie atenţi, lăsară încet armele, în 
clipa când puştile lor fură coborâte, Bill Griffin vâri mâna în 
buzunarul sacoului şi scoase un pistol Glock de 9 mm. 

— Ea. Griffin îndreptă instrumentul mortal spre inima lui 
Randi, fixând-o cu ochii lui cenuşii. E de la CIA. Trimisă de 
generalul Nelson Caspar să te asasineze, Jon. 

— Ce? Sprâncenele blonde ale lui Randi se arcuiră de 
indignare. Întoarse capul şi se uită la Smith. E o minciună! Apoi 
se încruntă către Griffin: Cum îndrăzneşti? Lucrezi pentru ei, dar 
vii aici şi mă acuzi pe mine? 

Jon ridică mâna. 

— De ce-ar vrea adjunctul şefului Marelui Stat Major să fiu 
ucis? 

— Fiindcă lucrează pentru aceiaşi oameni ca şi mine. 

— Tremont şi Blanchard Pharmaceuticals? 

Bill încuviinţă. 

— Despre asta te-am avertizat în parcul Rock Creek. Jon îl privi 
ţintă. 

— Dar n-ai avertizat mai pe nimeni altcineva. Chipul său 
exprima furie. Aşa că au ucis-o pe Sophia. 

— Asta-i lumea în care trăim, zise Griffin cu amărăciune... Nu 
există băieţi buni. Nimeni nu mai crede în bine şi rău. lei ce poţi 
doar pentru tine. lar acum, eu o să iau ce-i al meu. Merit măcar 

atâta lucru. 

Jon întoarse capul, străduindu-se să rămână calm. Sophia era 
moartă. Nu o mai putea aduce înapoi. Va purta mereu durerea în 
suflet, dar poate că va reuşi să înveţe să se împace cu ea. Vorbi 
liniştit: 

— Nimeni nu merită nimic, Bill. Şi te înşeli în privinţa lui Randi. 
Nu putea fi trimisă să mă ucidă. E imposibil, având în vedere 
împrejurările în care ne-am întâlnit. De fapt, mi-a salvat viaţa. li 
aruncă un zâmbet şi fu surprins să-i vadă faţa de crăiasă a 
zăpezii îmblânzindu-se. Şi ea vrea să-l oprească pe Tremont la fel 
de mult ca şi mine. Cine ţi-a spus că a trimis-o Caspar să mă 
ucidă? 

Ascultându-l pe Jon, Bill Griffin avu o stranie senzaţie. De 
parcă ar fi pierdut o piesă importantă din jocul de puzzle al vieţii. 
Nu ştia exact despre ce era vorba. Recunoscu doar, în câteva 
clipe de luciditate, pierderea şi faptul că nu fusese niciodată în 
stare să găsească direcţia care l-ar fi dus înapoi spre ceea ce 
dispăruse. lar acum îl studia pe Jon, îl văzu înfiorându-se ca să se 
stăpânească amintindu-şi de moartea Sophiei şi se simţea singur 
şi plin de regrete. Poate că fusese prea nechibzuit având grijă 
doar de sine. Poate că ar fi trebuit să o avertizeze pe Sophia. l-ar 
fi putut avertiza şi pe alţii... 

Apoi se opri. Până unde putea să meargă? Cu siguranţă că nu 
era pregătit să salveze lumea. Dar poate că, de această ultimă 
dată, putea să facă ceva pentru Jon, spre a compensa pierderea 
logodnicei lui. Aşa că îi spuse: 

— Victor Tremont e în spatele întregii afaceri. Cel mai 
important ucigaş al lui e Nadal al-Hassan. El... 

Dar când rostea numele, în mintea lui răsună un puternic 
semnal de avertisment. Se gândi la casa lui Tremont şi la cât de 
pustie - şi sigură - fusese atunci când el pătrunsese acolo ca să-l 
găsească pe Marty. Cât de uşor trecuseră de paznici. Se uită 
imediat la Marty. 

— Ţi-a dat Tremont sau altcineva ceva să porţi? mormăi el. 
Gândeşte-te! Butoni, monede, pixuri, poate un pieptene? 

Jon se întoarse către Griffin: 

— Crezi că...? 

Bill îi ordonă lui Marty: 

— Verifică-ţi buzunarele. Poate că ţi-au strecurat ceva fără ca 
măcar să ştii. Putea fi oricare din ei. Poate Maddux? 

La început, Marty nu înţelese ce i se cerea, apoi se lămuri. 

— Vă temeţi că mi-au pus vreun transmiţător! Imediat 
răsturnă conţinutul buzunarelor pe măsuţa pentru cafea. Nu-mi 
amintesc nimic, dar am fost inconştient după ce m-a lovit 
bărbatul ciupit de vărsat. 

Mâinile lui durdulii - atât de agile pe o tastatură, dar altfel 
neîndemânatice - se mişcau cu iuţeală. Fostul agent FBI îl privea 
cu o nerăbdare iritată care îl îndemna să sfâşie hainele de pe 
Marty ca să se asigure că e curat. In schimb, îi ordonă: 

— Dă-ţi jos cureaua, Marty. Repede. 

Jon adăugă: 

— Şi pantofii. 

Pe când Marty îşi scotea cureaua şi i-o arunca lui Jon să o 
examineze, furia se înălța din gâtul lui Bill Griffin, acoperindu-i 
chipul cu un val de roşeaţă inexpresiv. 

— Mi-au spus o minciună, ştiind că o să încerc să te avertizez, 
Jon. Apoi m-au lăsat să-l eliberez pe Marty pentru ca el să mă 
ducă la tine fiindcă nu aflaseră nimic de la el. Doi iepuri dintr-un 
foc. Trebuie să mă fi bănuit încă de la episodul din parcul Rock 
Creek. Ar fi trebuit... 

Lătratul ascuţit al unui câine se auzi lângă rulotă. Un singur 
lătrat, nu mai mult. Bill îngheţă. 

— Sunt afară. Al-Hassan şi oamenii lui. 

— De unde ştii? Randi se strecură pe lângă perete până la 
colţul unui geam din faţă ce rămăsese intact. Se uită atent în jur. 
— Câinele, înţelese Jon. Dobermanul pe care îl aveai în parc. 

Bill încuviinţă. 

— Samson. E antrenat pentru atac, căutare, pază, tot ce vrei. 

— li văd, şopti Randi. Par să fie patru. Se ascund printre 
rulotele din faţa noastră. Unul e un arab înalt. 

— Al-Hassan, zise Bill. Vorbise foarte calm. 

Peter îşi plesni limba de cerul gurii. Murmură: 

— Aşa au ajuns la noi. Ridică un transmiţător minuscul, pe 
care îl scosese din tocul scobit al pantofului lui Marty. Drăguţ 
dispozitiv, nu? Dădu din cap dezgustat, aruncă instrumentul pe 
geamul din spate şi înşfacă mitraliera. Randi era tot la geam: 

— Nu văd poliţişti sau militari. 

— Ce mai contează? zise aspru. Eu i-am condus aici şi ei v-au 
găsit. Prost. Am fost un prost! 

— Nu tocmai, spuse calm englezul. Or să aibă al naibii de mult 
de furcă până să pună mâna pe noi. 

Intinse mâna spre lampa de pe perete, deasupra mesei de 

bucătărie, apăsă pe un buton şi se auzi un pocnet, în timp ce 
patru carouri de linoleum, asemănătoare cu celelalte care 
acopereau podeaua, se ridicară în mijlocul încăperii. Silueta lui 
zveltă traversă fulgerător prin deschizătură. 

— Să ai întotdeauna mai multe căi de ieşire, prieteni. Jon, faci 
tu onorurile? 

Jon ridică trapa şi se strecură prin gaură. 

— Tu urmezi, băiete, îi zise englezul lui Marty. 

Marty dădu din cap ursuz, privi asfaltul de sub rulotă şi îşi lăsă 
picioarele să cadă. Uriaşul doberman stătea liniştit sub vehicul, 
scrutând cu ochi întunecaţi porţiunea deschisă şi arborii din 
spatele parcării. In umbra deasă de sub maşină, Marty se 
depărta târându-se de lângă trapă, iar Randi Russell, Bill Griffin şi 
Peter Howell coborâră unul după altul. Vigilentul doberman ridică 
botul spre Marty şi acesta se strecură mai aproape. Samson îşi 
reluă paza şi Marty se ghemui lângă el, trecându-şi mâna peste 
spatele lucios al frumosului animal. Ciudat, nu simţea teamă. 
Apoi înălţă privirea şi se uită în jur, la roţile celorlalte rulote şi la 
trunchiurile groase ale copacilor din pădure. Nu văzu alte 
picioare şi, într-un moment de nebunie, speră că poate al-Hassan 
şi ucigaşii lui renunţaseră şi plecaseră acasă. 

Bill Griffin chemă câinele şi vorbi încet: 

— Prieteni, Samson. Prieteni. 

Il puse pe câine să-i miroasă pe toţi. 

Apoi, cu Jon în frunte, se tărâră spre capătul mai apropiat de 
copaci al rulotei. Intre ei şi adăpostul pădurii erau doar cinci 
metri. 

— Asta e. Peter făcu semn cu capul către arbori. Ne putem 
ascunde acolo, ca să ne gândim ce facem în continuare. Când o 
să zic „plecaţi”, săriţi în picioare şi fugiţi ca şi cum fiarele iadului 
ar fi pe urmele voastre. Eu vă acopăr. 

Bătu mitraliera cu palma. Dar nişte umbre se mişcară la 
marginea pădurii. 

— La pământ! mormăi Smith şi lăsă capul jos. 

În vreme ce ceilalţi patru se întindeau pe asfalt, o rafală 
mătură zona deschisă, gloanţele şuierând şi ricoşând în caroseria 
rulotei. Ei se traseră înapoi, ascunzându-se în spatele roţilor. Bill 
Griffin ridică glasul. 

— Câţi sânt? 

— Doi. 

Ochii englezului erau nişte fante înguste care scrutau pădurea. 

— Sau trei, repetă Randi, ceea ce înseamnă că unul sau doi 
sunt încă în faţă. 

— Mda. Bill Griffin se uită la ei şi văzu încordarea, teama şi 
curajul ce li se citea în ochi. Chiar şi într-ai lui Marty, cel cu o 
boală ciudată şi o minte şi mai ciudată. Marty nu mai era 
pacostea afectată şi miorlăită de care îşi amintea el. Marty se 
maturizase. Gândindu-se la asta, simţi o teribilă mâhnire sfâşiind 
ceva vechi şi dureros din sinea lui. In acelaşi timp simţea că se 
schimbase ceva. Poate că era acreala atâtor ani în care lucrase 
pentru oameni cu minţi înguste. Sau poate că era pur şi simplu 
faptul că nu-şi găsise niciodată locul în această lume ce avea 
atâta sens pentru alţii. Insă probabil că adevărul era că nu-i mai 
păsa nicicum de ceva sau cineva, nici măcar de sine. 

Dorea cu disperare să-i pese din nou. Acum înţelese de ce 
riscase atât de mult ca să-l salveze pe Jon. Nutrise speranţa că 
va salva astfel ceva de valoare din sine însuşi. La asemenea 
gânduri, sângele părea să-i alerge mai repede prin vine. Mintea 
lui se limpezi brusc. O anumită hotărâre îl străbătu, la fel de 
puternică precum era pe vremea când el şi Jon erau tineri şi 
aveau viitorul în faţă. 

Ştia ce trebuia să facă. Ştia cu toată fiinţa lui. Cu toată 
dezamăgirea lui. Exact ce trebuia să facă pentru a se reabilita. 

Fără să anunţe, se strecură grabnic de sub rulotă, ţâşni în 
picioare şi, scoțând un strigăt gutural, porni în grabă drept spre 
locul unde se ghemuiseră agresorii, la marginea pădurii. 
Dobermanul îl urmă. 

— Bill! strigă Jon. Nu... 

Dar era prea târziu. Picioarele solidului bărbat alergau şi părul 
lung îi flutura pe spate în timp ce înainta spre copaci, trăgând cu 
pistolul. Era surescitat şi se simţea grozav de uşurat. Nu mai 
dădea un ban pe nimic în afară de răscumpărarea greşelilor sale. 
Cu colții dezveliţi, dobermanul fugea spre unul dintre agresori, în 
stânga lui Bill. 

Jon, Randi şi Peter săriră în picioare, urmându-l cu armele în 
mâini. Totul se termină în câteva secunde. 

Când Jon ajunse la el, Bill Griffin zăcea pe spate, pe ierburile 
uscate de la marginea pădurii. Sângele îi şiroia din piept. 

— lisuse, şopti Peter, iar privirea-i ageră cercetă copacii şi 
rulota în căutarea altor duşmani. 

La trei metri de el, bărbatul scund şi solid care condusese 
atacul din Georgetown în acea primă zi zăcea ghemuit, fără 

viaţă. Al doilea murise împuşcat în cap. Al treilea căzuse pe 
spate, cu beregata sfâşiată, în vreme ce dobermanul intrase în 
pădure în căutarea altora. 

— Nici urmă de omul pe care Bill l-a numit al-Hassan, observă 
imediat Peter. Ar putea fi tot în faţă. 

— Dacă e singur, probabil că n-o să încerce nimic, spuse Randi 
cu mitraliera pregătită. Privi în jos şi zise cu blândeţe: Cum se 
simte, Jon? 

— Ajută-mă. 

Peter rămase de pază, vânturând arma în toate părţile, iar 
Randi îl ajută pe Jon să-l ducă pe Griffin la adăpostul copacilor, 
unde îl aşezară pe un strat de frunze uscate. 

— Aşteaptă, Bill. Gâtuit de emoție, Jon se ghemui lângă el. 
încercă să-i zâmbească vechiului său prieten. 

Peter se retrase în pădure, lângă ei, atent la orice mişcare. 
Glasul lui Peter era blajin: 

— Bill, nebun afurisit! Ce-ai crezut? Noi puteam să ne 
descurcăm. N 

— Nu... poţi fi sigur. Il trase pe Jon de guler. De data asta... 
puteai să fii ucis. Al-Hassan e acolo... pe undeva. Aşteaptă 
întăriri. Plecaţi... plecaţi de-aici! 

II ţinea strâns, însă deodată îi apăru pe buze o spumă roz. 

— la-o uşor, Bill. O să arunc o privire la rănile tale. O să fie 
bine... 

— Rahat. Griffin zâmbi stins. Du-te la reşedinţa lui... la Lake 
Magua. Oribil... oribil... închise ochii, respirând tot mai rar. 

— Nu vorbi, spuse Jon neliniştit şi-i rupse cămaşa. Bill deschise 
ochii. 

— Nu e timp... Scuze pentru Sophia... Scuze pentru tot. Făcu 
ochii mari, de parcă ar fi privit într-un întuneric deplin. 

— Bill! Bill! Să nu faci asta! 

Ceafa cedă şi capul îi căzu pe spate. Atins de aripa morţii, 
chipul prietenos păru dintr-o dată mai tânăr, oarecum mai 
inocent. Trăsăturile ce se acomodaseră aşa de uşor cu atâtea 
roluri diferite dispăruseră, scoțând la iveală o osatură solidă, cu 
bărbia şi pomeţii proeminenţi. Jon îl privea paralizat. Undeva, o 
pasăre începu să cânte. Insectele bâzâiau. Lumina soarelui 
răspândea căldură printre copaci. 

Smith trecu la treabă. li pipăi artera carotidă. Nimic, înnebunit, 
puse mâna pe pieptul însângerat. Dar acolo nu se simţea nici 
măcar o bătaie slabă. Se retrase, ghemuindu-se lângă prietenul 

lui, copleşit de durere. Mai întâi Sophia, iar acum Bill. 

Dobermanul apăru brusc. Se opri deasupra lui Bill, păzindu-l. 
Atinse cu laba capul lui Bill şi scoase un geamăt stins. Marty 
murmură ceva şi mângâie spatele câinelui. Smith îi închise ochii 
lui Bill şi ridică privirea. 

— A murit. 

— Trebuie să plecăm, Jon. Vocea lui Peter era blândă, însă 
hotărâtă. li întinse o batistă colorată, scoasă dintr-o despărţitură 
a centurii de la uniforma de comando. 

In vreme ce Jon îşi ştergea sângele de pe mână, Randi zise: 

— Imi pare rău, Jon. Ştiu că a fost prietenul tău. Dar în curând 
vor veni mai mulţi aici. 

Văzând că Smith nu se ridică imediat, Marty spuse: 

— Jon! Glasul lui era ascuţit. Să mergem. Mă sperii! 

Smith se ridică şi se uită în jur la rulota avariată şi la cadavre. 
Răsuflă adânc, stăpânindu-şi mâhnirea şi furia. II mai privi o dată 
pe Bill Griffin. Victor Tremont avea de dat socoteală pentru 
multe. Se îndreptă spre pădure. 

— Să ne întoarcem la maşină pe-aici. 

— Bună idee. Randi porni prima. 

— Hai, Samson, îl chemă Marty. 

Câinele înălţă capul, apoi atinse umărul stăpânului său mort. 
Mârâi gros şi îl îmboldi ultima oară pe Bill. Neprimind nici un 
răspuns, mai aruncă o privire de rămas-bun. Porni spre pădure, 
urmându-i pe ceilalţi. 

Randi coti spre stânga. Cu paşi siguri, făcea cărare printre 
buruieni şi în jurul copacilor. Jon şi Marty mergeau în urma ei, iar 
Peter se legăna dintr-o parte în alta. Jon se uită la Marty. 

— Ştii ceva despre rezidența de care vorbea Bill? De la Lake 
Magua? 

— Acolo m-au legat cu lanţuri într-o încăpere. 

— Ştii unde e? 

— Sigur. 

Deodată vocea lui Peter le acoperi vorbele. 

— Inamic în spate. Vin după noi. Le dau eu de lucru. Fugiţi! 

— Nu fără tine! refuză Smith. 

— Nu fi prost. Tu trebuie să-l termini pe Tremont. Îmi port 
singur de grijă. 

Auzind zgomotul paşilor apropiindu-se printre copaci, marele 
doberman îşi opri înaintarea în salturi şi se întoarse lângă Peter. 
Englezul îi vorbi încet câinelui, apoi se uită înapoi la Smith. 

— Plecaţi. Acum! Samson şi cu mine vă acoperim, ajutându-vă 
să câştigaţi timp. Grăbiţi-vă! Privi câinele. Inţelegi comenzile cu 
mâna, băiete? Cobori mâna şi făcu o mişcare rapidă. Imediat, 
câinele porni în goană printre copaci, în recunoaştere. Peter dădu 
din cap, mulţumit. Vezi, n-o să fiu singur. 

— Are dreptate, admise Randi. Asta ar fi dorit şi Bill. Preţ de o 
clipă, Jon încremeni. Chipul său palid şi ochii de un albastru 
întunecat arătau ameninţător în umbra din pădure. Trupul înalt, 
musculos, era încordat, gata să sară. Bill abia murise, iar acum 
Peter se oferea să rămână în urmă, unde riscul de a fi ucis şi el 
era enorm. Jon se consacrase salvării de vieţi omeneşti, nu răpirii 
lor. lar acum, din cauza împrejurărilor, era prins în ceea ce părea 
să fie o capcană a morţii fără speranţă. 

Se uită la faţa ridată, bătută de vânturi a lui Peter şi la ochii 
pătrunzători care transmiteau un singur mesaj: Pleacă. Lasă-mă 
singur. Asta o rezolv eu. 

Smith încuviinţă. 

— In regulă. Marty, tu vii cu mine. Mult noroc, Peter. 

— Corect. 

Englezul se întorsese deja, cercetând cu privirea pădurea din 
spate, de parcă întreaga lui viaţă se concentrase în acel 
moment. Jon îl mai privi o clipă. Apoi el, Marty şi Randi se 
depărtară în grabă printre copaci. În urma lor se auzi o salvă 
prelungă de armă, urmată de un țipăt de durere. 

— Peter? îngrijorat, Marty ridică glasul. Crezi că e rănit? N-ar 
trebui să ne întoarcem? 

— Era mitraliera lui, îl asigură Jon, deşi nici el nu era sigur. 
Marty dădu şovăitor din cap, amintindu-şi nesfârşitele zile de 
contact prea apropiat cu englezul, de umorul caustic al lui Peter 
şi de obiceiurile lui iritante. 

— Sper să ai dreptate. A... a început să-mi placă Peter. 
Continuară drumul încrâncenaţi. Pădurea era liniştită acum, 
tulburată doar de câte un foc sporadic de armă. Fiecare 
împuşcătură părea să-l străpungă pe Smith până în măduva 
oaselor. Apoi se aşternu tăcerea. Acum era chiar mai rău. Era 
posibil ca Peter să zacă într-o baltă de sânge pe undeva, în 
pragul morţii. 

In cele din urmă, ieşiră pe o stradă liniştită, paralelă cu 
şoseaua 5. Serioşi şi prudenţi, îşi ascunseră armele sub haine, o 
luară la dreapta, apoi se întoarseră pe strada pe care Jon şi Randi 
parcaseră sub un arțar maşina închiriată. 

Se despărţiră, apropiindu-se atenţi de vehicul. Însă prin 
preajmă era pustiu şi nimeni nu încercă să-i oprească. Marty 
scoase un oftat şi se sui pe bancheta din spate. Jon se instală la 
volan, Randi sări pe scaunul de lângă el, cu mitraliera în poală şi 
porniră spre artera principală. După o oră sosiră la aeroportul 
Oriskany-Utica, unde închiriară un avion uşor şi zburară către 
vasta sălbăticie a Parcului Naţional Adirondack. 


345 


43 


Ora 3:02 p.m. 
Lake Magua, New York 


Uriaşa reşedinţă din bârne a lui Victor Tremont se profila 
ameninţător printre copacii de jos. In spatele ei, o alee îngustă, 
pavată cu cărămizi, pătrundea adânc în pădure, venind dinspre 
un garaj supradimensionat din cherestea. Trei bărbaţi înarmaţi 
până în dinţi patrulau în zonă. In partea opusă a casei, un lac 
cristalin îşi întindea malurile până la pinii şi arborii de esenţă tare 
ai pădurii. Deasupra pluteau nori mari, albi, iar razele lungi ale 
soarelui de după-amiază aruncau umbre întunecate pe pantele 
împădurite. 

De pe o ridicătură de teren din pădure, chiar în spatele casei, 
Jon, Randi şi Marty cuprindeau totul cu privirea. Stăteau întinşi 
pe covorul gros de vegetaţie, sub pinii stufoşi, examinând atent 
amplasamentul casei şi mişcările plictisite ale celor trei paznici. 

— Sper că Peter n-a păţit nimic, zise îngrijorat Marty privind în 
faţă fără să ştie exact la ce trebuia să se uite. 

— Ştie el ce face, Mart, îi răspunse Smith, care studia traseele 
santinelelor. 

Apoi Jon se uită la Randi şi-i văzu chipul concentrat asupra 
priveliştii de jos. Stătea întinsă alături de el şi asculta. Ea îi 
adresă un zâmbet de simpatie. 

După acest episod stânjenitor, îşi concentrară toţi trei atenţia 
asupra planului de a pătrunde în castelul montan al lui Tremont. 
Unul dintre paznicii plictisiţi şi obosiţi înconjura clădirea din lemn 
la fiecare jumătate de oră, verificând uşile şi uitându-se 
superficial prin preajmă, cu o privire ce n-ar fi observat nimic 
dacă nu i-ar fi sărit în ochi. Al doilea bărbat şedea relaxat pe un 
scaun, fumând şi bucurându-se de soarele sfârşitului de 
octombrie, cu o veche puşcă M-16A1 aşezată în poală. Cel de-al 
treilea era instalat confortabil într-o camionetă parcată lângă 
luminişul ce servea de heliport, la vreo cincizeci de metri în 
dreapta lor, ţinând puşca rezemată cu ţeava în sus, alături de el. 

— N-au avut de-a face cu intruşi de mulţi ani, presupuse Jon. 
Dacă or fi avut vreodată de-a face. 

— Poate că nu e nimic de păzit, zise Randi. S-ar putea ca 
Griffin să ne fi minţit. Sau s-a înşelat. 

— Nu. Ne-a salvat şi ştia că era pe moarte, stărui Smith. N-ar fi 
minţit. 

— S-a mai întâmplat, Jon. Tu însuţi ai spus că a dat chix. 

— Nu în asemenea măsură. Se întoarse către Marty: Când te- 
au încuiat aici, Mart, ce îţi mai aminteşti de împărţirea casei? 

— Există o cameră de zi spațioasă şi multe încăperi mai mici. 
O verandă însorită şi o bucătărie. Locuri de genul ăsta. M-au 
interogat într-o cameră de la subsol. In afară de un scaun şi un 
pat de companie, era goală şi, când m-am trezit, eram într-o 
încăpere dintr-un depozit de la subsol, legat cu lanţuri de un zid. 

— Asta-i tot ce ne poţi spune? întrebă Randi. 

— Nu mi-au dat un pliant turistic cu descrierea locului, zise el 
cu ţâfnă. Apoi făcu o grimasă. In regulă. Scuze. Ştiu că n-ai spus- 
o cu răutate. Păi, am văzut nişte oameni în halate albe, cum 
poartă doctorii. Cei mai mulţi aveau şi pantaloni albi. Suiau 
scările spre etajul doi, dar nu ştiu exact unde. 

— Un laborator? se miră Randi. 

— Un laborator secret. Jon vorbise cu voce joasă, dar 
emoţionată. Asta e - unul dintre lucrurile despre care Bill ne-ar fi 
putut vorbi. Un laborator secret pentru cercetare şi dezvoltare. 
Documentele privind experimentul făcut pe cele douăsprezece 
victime care au fost în războiul din Golf şi tot ce-au mai făcut ei 
trebuie să fie acolo. Probabil că din cauza asta nu apare nimic în 
computerul companiei Blanchard. N-au stocat nimic acolo. 

— O fi vorba despre numele altei companii şi vreo parolă, 
opină Randi. 

Jon spuse: 

— Mai bine intrăm acolo şi aflăm exact. Marty, rămâi aici. E 
mai sigur. Dacă vezi sau auzi pe cineva, trage un singur foc ca să 
ne avertizezi. 

— Poţi fi sigur de asta. Marty ezită, făcând ochii mari, surprins. 
Nu pot crede c-am spus aşa ceva. Mai ales că am spus-o cu 
entuziasm. Ţinea strâns puşca de vânătoare în mâinile lui 
dolofane, dezgustat şi nervos. Luase altă pastilă şi încă mai era 
stăpân pe sine, însă efectul acesteia avea să dispară curând. 

Jon şi Randi hotărâră să aştepte până când paznicul îşi va 
încheia următorul rond şi să se ducă la cel din faţă să fumeze o 
ţigară. Apoi îl vor neutraliza pe cel din camioneta de lângă 
luminişul din dreapta, unde soarele după-amiezei lăsa umbre 

lungi, răcoroase printre copacii înalţi. 

Nu avură mult de aşteptat. După câteva minute, unul dintre 
paznicii din faţă se ridică şi dispăru în spatele casei. Reapăru 
după zece minute, de astă dată ocolind latura îndepărtată a 
clădirii. Aruncă o privire superficială spre pădure şi prin preajmă. 
Trecu pe la camera monitoarelor de lângă intrarea centrală din 
spate şi în cele din urmă se întoarse în faţă, la colegul lui. 

Doar paznicul din camionetă rămase pe latura dinspre ei a 
masivei construcţii. 

— Acum, zise Jon. 

Se strecurară către luminiş mergând printre pini. Nevăzut de 

colegii lui, paznicul din camionetă moţăia în căldura soarelui, 
prăbuşit pe scaunul şoferului. 
___— Vrei să te duci prin spatele camionetei, Randi? sugeră Jon. 
Işi simţea pulsul bătând în spatele urechilor. Eu o să te urmăresc 
de-aici şi te acopăr. Când ajungi acolo, îmi faci semn, iar eu o să-i 
distrag atenţia din partea asta. Dacă se scoală prea devreme şi 
te aude, îl dobor. 

— O să flutur o batistă. Zâmbi scurt. Mă rog, de hârtie. Se 
bucura că intra din nou în acţiune. 

Cu inima zbătându-i-se în piept, se pierdu printre arbori până 
când ieşi din raza vizuală a lui Smith. El se ghemui în umbră, 
retrăgându-se în pădure. Cu pistolul pregătit, îl privea pe 
gardianul aţipit, aşteptând. Trecură cinci minute. Apoi văzu o 
pată albă chiar în spatele camionetei. Paznicul se agită, se mişcă 
pe scaun, dar nu deschise ochii. Când omul se mai foi o dată, Jon 
porni în salturi direct spre vehiculul deschis, parcat printre 
copaci. 

Insă chiar când Jon ajunse la jumătatea drumului spre luminiş, 
paznicul deschise brusc ochi. Inşfacă puşca. Randi apăru în 
spatele lui. Părul ei deschis părea o coroană solară în jurul 
capului, iar chipul ei frumos era împietrit de concentrare. Trupul 
ei avea mobilitatea unei pisici sălbatice când goni fără zgomot 
spre camioneta decapotabilă, sări în fugă peste oblon, puse un 
picior pe bancheta din spate şi celălalt pe traversa mobilă, apoi 
îndesă ţeava mitralierei în ceafa paznicului. Jon rămase cu 
răsuflarea tăiată. Nu mai văzuse vreo femeie mişcându-se aşa. 

Vocea ei era rece şi limpede: 

— Lasă arma jos. 

Gardianul ezită o secundă, de parcă îşi cântărea şansele, apoi 
lăsă încet puşca pe scaunul de lângă el întinse palmele pe 

coapse, la vedere, ca unul care ştia ce să facă atunci când era 
arestat. 

— Decizie corectă. i 

Jon ajunse la camionetă şi luă arma paznicului. Il duseră 
amândoi la locul unde îi aştepta Marty. Cei trei lucrară rapid. 
Marty făcu fâşii din cămaşa gardianului. Jon şi Randi folosiră 
cureaua lui şi bucăţile de pânză ca să-i pună căluş în gură şi să-i 
lege mâinile şi picioarele. Imobilizat, incapabil să vorbească, 
omul zăcea pe un strat din ace de pin, aruncându-le priviri 
furioase. 

Smith luă lanţul cu chei al gardianului. 

— Cei doi din faţă nu se aşteaptă să fim în interior. 

— Imi place ideea. Randi dădu din cap, aprobând planul. El o 
privi puţin mai mult decât era nevoie, dar ea nu păru să-şi dea 
seama. Marty oftă. 

— Ştiu ce-o să-mi spuneţi: „Dacă vezi ceva, trage” Doamne şi 
când te gândeşti că până acum două săptămâni nu pusesem 
vreodată mâna pe o armă. Mă degradez. 

II lăsară pe Marty clătinând din cap în vreme ce păzea 
santinela redusă la tăcere şi coborâră povârnişul spre o intrare 
laterală din spatele casei. Aroma pinilor era intensă, dar oarecum 
greţoasă. 

Randi stătea de pază, iar Jon găsi cheia potrivită şi descuie 
uşa. Pătrunseră cu prudenţă într-un hol mic, luminat de razele 
soarelui ce pătrundeau printr-o lucarnă, mai strălucitoare la 
capătul îndepărtat al unui culoar. Uşi închise se înşirau de o 
parte şi de alta şi se simţea slab mirosul trabucurilor bune. Se 
îndreptară spre a doua sursă de lumină. 

— Ce-i asta? Randi rămase nemişcată, cu pantofii de sport 
lipiţi de podeaua din lemn. 

Smith dădu din cap. 

— N-aud nimic. 

Ea încremenise acolo, cu chipul încordat. 

— A dispărut. Orice zgomot o fi fost, nu-l mai aud acum. 

— Mai bine verifică toate uşile. g 

Ea o luă pe o latură, iar el pe cealaltă. Incercară toate clanțele. 

— Incuiate. 

Jon dădu din cap. 

— Par să fie camere de oaspeți sau birouri. 

— Mai bine le lăsăm pe mai târziu, hotărî Randi. Trecură pe 
lângă o scară ce urca la un nivel mai sus şi se întoarseră. Nu 


349 


vedeau nimic deasupra palierului. Continuară drumul, ascultând. 
Aroma de trabuc deveni mai intensă. Cu nervii încordaţi, Jon se 
uita în toate părţile. Se opriră într-un târziu în faţa intrării 
lambrisate într-o vastă cameră de zi, cu mobilă rustică din lemn 
şi piele, lustre din bronz şi lemn şi mese joase de lemn. Trebuia 
să fie încăperea mare pe care o descrisese Marty. Vizavi se afla 
un perete de sticlă prin care lumina soarelui se revărsa înăuntru. 
Mai era acolo şi un enorm şemineu în care scânteiau cărbunii ce 
domoleau frigul de octombrie. Peretele de sticlă avea vedere 
spre lac, printre arborii stufoşi, iar în mijloc se vedea o uşă dublă 
ce se deschidea spre o verandă acoperită. 

Fără o vorbă, perechea traversă încăperea, se opri lângă uşa 
dublă şi se uită pe verandă. Dincolo de ea, pe pajiştea din 
stânga, se aflau ceilalţi doi paznici, şezând relaxaţi pe scaune, 
filmând şi sporovăind, cu armele pe genunchi. Priveau spre valea 
unde culorile toamnei presăraseră peste arborii de esenţă 
nuanţe de auriu şi roşu printre pinii verzi. Randi se uita la 
santinele. 

— Sunt ţinte perfecte, murmură ea. 

— ldioţi leneşi. Îşi închipuie că, dacă Tremont e plecat, pot 
face tot ce vor. 

— Dacă trebuie să tragem, şopti Randi, eu îl ochesc pe cel din 
dreapta, iar tu pe cel din stânga. Cu puţin noroc, or să se predea. 

— Asta şi vrem. Smith era de acord. Incepea să se obişnuiască 
să lucreze cu ea. De fapt, chiar îi plăcea. Numai de-ar reuşi să 
supravieţuiască... Să mergem. 

Deschiseră uşa şi ieşiră pe verandă, în vreme ce paznicii 
vorbeau şi fumau liniştiţi. Soarele ardea fără milă. Jon îşi aţintise 
privirea asupra paznicilor care stăteau exact sub ei, fără să 
bănuiască nimic. 

Gardianul mai înalt aruncă ţigara în iarba de pe pajişte şi se 
ridică. 

— E timpul să mai fac un tur. 

Inainte ca Jon sau Randi să se poată mişca, omul îi văzu. 

— Bob! strigă el alarmat. 

— Lăsaţi armele jos! comandă Jon. 

Vocea lui Randi era încordată: 

— Incet. Să nu faceţi vreo greşeală. 

Cei doi încremeniră. Unul era în picioare, dar întors doar pe 
jumătate spre ei, iar celălalt de-abia se ridica de pe scaun. Nici 
unul nu avea arma îndreptată spre Jon şi Randi, pe când ei îi 

aveau în cătarea armelor. Era o ambuscadă-surpriză ce reuşise şi 
nu exista nici o îndoială că, dacă nu ţineau să se sinucidă, 
gardienii erau nevoiţi să facă exact ce li se spusese. 

— Rahat, mormăi unul din ei. 

x 

Era o linişte desăvârşită atunci când Jon îi încuie pe cei trei 
gardieni legaţi într-o anexă din spatele garajului. In apropiere, 
Marty rămăsese în umbră, în vreme ce Randi nu se vedea, dusă 
să supravegheze mişcările din casă. Pe faţa rotundă a lui Marty 
se citea îngrijorarea, iar ochii lui verzi aveau o privire întunecată, 
de parcă s-ar fi aflat într-o lume despre care nu dorise niciodată 
să afle ceva. Corpul lui rotofei părea abandonat în pantalonii largi 
şi sacou. Ridică ochii spre Jon. 

— Vrei să rămân aici? întrebă el de parcă ar fi cunoscut 
răspunsul. 

— E mai sigur, Mart şi avem nevoie de cineva care să stea de 
pază. Nu ştiu ce-o să găsim în laborator. Dacă se întâmplă ceva 
cu noi, tu ai şansa să scapi fugind în pădure. 

Marty încuviinţă cu un aer grav. Degetele i se încleştară pe 
armă, tânjind parcă după tastatura unui computer. 

— E-n regulă, Jon. Ştiu că o să te-ntorci după mine. Mult noroc. 
Şi dacă văd ceva - zâmbi curajos - al naibii să fiu dacă nu trag o 
dată. 

Smith îl bătu pe umăr în chip de încurajare. Marty atinse mâna 
lui Jon. 

— O să fie în regulă. Nu-ţi face griji pentru mine. Mai bine du- 
te. 

Cu armele în mâini, Jon şi Randi se întâlniră lângă uşa laterală 
pe care intraseră mai devreme. Se priviră lung şi un fel de 
recunoaştere trecu printre ei. Apoi Jon întoarse capul, iar Randi 
se trezi întrebându-se neliniştită ce se întâmplase cu ea. 

Ajunşi înăuntru, se opriră la picioarele scării din holul cel lung. 
De afară nu se auziseră Împuşcături şi ei sperau că, oricine-ar fi 
lucrat sus, nu ştia că gardienii fuseseră neutralizaţi şi casa fusese 
ocupată. Rostul acestui atac secret era să obţină ceea ce doreau 
- cât mai repede şi eficient - şi să plece vii şi nevătămaţi. 

Urcară precaut treptele, ocoliră palierul şi merseră mai 
departe. In apropierea etajului doi era tot linişte. 

Apoi văzură de ce. O uşă groasă de sticlă, cu panouri grele din 
geam pe fiecare parte, era situată într-un intrând dintr-un 
holişor. Dincolo de uşă se afla un laborator vast, puternic 

luminat, cu birouri şi nişe de-a lungul pereţilor. Pe o latură se 
vedea ceea ce părea a fi o „cameră sterilă”, destinată 
experimentelor ce necesitau o atmosferă purificată de agenţi de 
contaminare. In alt spaţiu se afla un microscop electronic. Toate 
laboratoarele lăsau aceeaşi impresie - ordine atenuată de un aer 
de haos controlat ce venea de la hârtii, eprubete, lămpi Bunsen, 
pahare de laborator, retorte, microscoape, fişete, computere, 
frigidere şi toate celelalte accesorii atât de necesare oamenilor 
de ştiinţă în munca lor de descifrare a necunoscutului. 
Laboratorul din faţa lor avea în plus şi ceea ce părea să fie un 
spectrometru pentru secolul viitor. 

Dar ceea ce-i atrase privirea lui Jon, ceea ce îi dădu o senzaţie 
de leşin şi un fior de triumf era o uşă masivă din mijlocul unuia 
din pereţi, marcată cu orbitorul triunghi roşu - simbolul riscului 
biologic. Era uşa ce ducea spre o instalaţie a unui laborator de 
Nivel Patru. Un secret laborator de Nivel Patru. 

— Eu văd patru oameni, şopti Randi. Jon vorbi calm: 

— E timpul să ne prezentăm. 

Impinseră uşa cu armele îndreptate înainte. 

Doi dintre tehnicieni ridicară privirea. Când văzură armele, 
frica li se întipări pe chipuri. Unul din ei gemu. Ceilalţi doi ridicară 
ochii şi se albiră la faţă. Fără să scoată o vorbă, Jon şi Randi 
atraseră atenţia tuturor. 

— Nu trageţi! imploră bărbatul mai vârstnic. 

— Vă rog, am copii! zise cea mai tânără dintre femei. 

— Nimeni n-o să păţească nimic dacă răspundeţi la întrebări, îi 
asigură Smith. 

— Aşa este, întări Randi şi îndreptă ţeava armei spre ceea ce 
părea o mică sală de aşteptare, dincolo de laborator. Să mergem 
acolo şi să purtăm o discuţie deschisă şi prietenească. 

Cei patru tehnicieni în uniforme albe intrară în şir indian în 
cameră şi, când li se spuse, se aşezară pe scaune în jurul mesei. 
Aveau vârste cuprinse cam între douăzeci şi cinci şi patruzeci şi 
cinci de ani, cu aerul unor oameni care lucrau după un program 
regulat. Nu erau cercetători cu feţe palide şi priviri rătăcite care 
îşi petreceau săptămâni la rând în laboratoare atunci când lucrau 
la un proiect. Erau oameni obişnuiţi, cu verighete pe mâini şi 
fotografii de familie pe mesele de lucru. Tehnicieni, nu oameni 
de ştiinţă. 

Cu excepţia celei mai vârstnice dintre cele două femei. Ea 
avea părul cărunt, tuns scurt şi purta un halat alb, lung peste 
hainele de stradă. Tăcuse până atunci, atentă din clipa în care 
intraseră ei. Un fel de cercetător sau supraveghetor. 

Fruntea înaltă a bărbatului mai vârstnic şi chel era acoperită 
de transpiraţie. Nu-şi luase privirea de la arme, dar acum ridică 
ochii spre Randi. 

— Ce doriţi? 

Glasul îi tremura. 

— Mă bucur că ai întrebat, răspunse ea. Vorbiţi-ne despre 
virusul de maimuţă. 

— Şi despre serul care se întâmpla să vindece un virus la 
oameni, adăugă Jon. 

— Ştim că a fost adus din Peru, acum doisprezece ani, de 
Victor Tremont. 

— Mai ştim şi despre experimentele făcute pe doisprezece 

soldaţi care au fost în războiul din Golf. 

Randi întrebă: 

— De cât timp aveţi serul? 

— Şi cum s-a declanşat epidemia? 

Auzind tirul rapid al întrebărilor, femeia mai vârstnică făcu o 
grimasă. Privirea ei deveni sfidătoare. 

— Nu ştim despre ce este vorba. N-avem nici o legătură cu 
vreun virus de maimuţă ori ser. 

— Atunci ce lucraţi aici? întrebă Randi. 


— Mai mult antibiotice Şi vitamine, răspunse 
supraveghetoarea sau ce o fi fost ea. 
Smith zise: 


— Atunci ce rost are secretul? Izolarea? Laboratorul ăsta nu 
apare în nici unul dintre documentele de la Blanchard. 

— Noi nu aparţinem de Blanchard. 

— Atunci pentru cine faceţi antibiotice şi vitamine? 
Supraveghetoarea roşi, iar ceilalţi păreau din nou înghesuiți. 
Femeia vorbise mai mult decât ar fi vrut. 

— Nu vă pot spune asta! replică ea. 

Randi interveni: 

— Bine. Atunci o să ne uităm în dosarele voastre. 

— Sunt în computer. Doar directorul şi doctorul Tremont au 
acces la ele, noi nu. Când se vor întoarce, vă vor termina şi vor 
pune capăt acestei... 

Furia lui Jon creştea. Fie că ştiau sau nu, oamenii aceia 
contribuiseră la uciderea Sophiei. 

— Nimeni n-o să se întoarcă prea curând. Sunt prea ocupați cu 
obţinerea de medalii, iar cei trei paznici ai voştri sunt morţi afară, 
minţi el. Vreţi să vă duceţi lângă paznici? 

Supraveghetoarea se încruntă la el, tăcând cu obstinaţie. 
Randi încerca să-şi stăpânească mânia. 

— Poate vă imaginaţi că, fiindcă am fost politicoşi până acum, 
n-o să vă ucidem. Aveţi dreptate, probabil că n-o s-o facem. Noi 
suntem oameni buni. Dar, adăugă ea înveselită, pentru mine nu-i 
o problemă să vă provoc dureri însemnate. Greşeli se mai fac. 
Am vorbit clar? 

Asta le atrase atenţia. Cel puţin celorlalţi trei. Se grăbiră să 
dea din cap. 

— Bine. Acum, care dintre voi o să ne spună numele 
companiei pentru care lucraţi şi parolele din computer? 

— Şi, adăugă Smith privind-o pe supraveghetoare, de ce vă 

trebuie un laborator de Nivel Patru pentru antibiotice şi 
vitamine? 

Supraveghetoarea păli şi mâinile începură să-i tremure, dar se 
uită şi mai urât la ceilalţi trei, pentru a-i intimida. Insă bărbatul 
mai scund şi mai vârstnic o ignoră. 

— Nu face asta, Emma. Vocea lui suna stins, dar omul era 
hotărât. Nu mai conduci tu aici. Ei o fac. Se uită la Jon. De unde 
ştim noi că n-o să ne ucideţi oricum? 

— N-aveţi de unde. Dar puteţi fi siguri că sunt mari şanse că, 
dacă va fi cineva rănit, asta se va întâmpla acum. Mai târziu o să 
fim prea ocupați cu Victor Tremont. 

Bărbatul în vârstă îl privi atent. Apoi dădu solemn din cap: 

— O să vă spun eu. 

Jon se uită la Randi. 

— Acum, situaţia fiind sub control, o să-l aduc pe Marty. Ea 
încuviinţă cu un gest scurt. Cu mitraliera îndreptată spre cei 
patru tehnicieni, Randi se gândi la Sophia. Era foarte aproape de 
asasinii surorii ei. li va pune să plătească, indiferent ce va trebui 
să facă. 

— Vorbeşte, îi zise ea tehnicianului vârstnic. Vorbeşte repede. 

x 

Marty şedea cu spatele sprijinit de un copac din apropierea 
anexei în care erau închişi cei trei paznici, cu arma de vânătoare 
în poală. Fredona. Părea să studieze razele de soare ce dansau 
cu scânteieri de lumină aurie printre arbori. Aşa cum şedea, cu 
picioarele lui scurte întinse peste acele de pin, cu gleznele una 
peste alta, părea un drăcuşor dintr-un basm de demult, fără nici 
un fel de probleme. Dacă nu-i observai ochii. Spre ei îşi 
îndreptase atenţia Smith, apropiindu-se în tăcere, prudent. Ochii 
verzi aveau aproape culoarea smaraldului şi privirea lui era 
neliniştită. 

— Ceva probleme? 

Marty sări în sus. 

— Ce naiba, Jon! Data viitoare să faci mai mult zgomot, îşi 
frecă ochii de parcă îl dureau. Sunt bucuros să raportez că n-am 
văzut, nici auzit pe nimeni. Şi în baracă a fost linişte. Dar ăia trei 
nici nu pot face mare lucru acum, fiindcă i-am legat fedeleş. 
Totuşi, nu cred că sunt potrivit pentru pază. Prea plictisitor şi 
prea mare răspundere, în sensul rău. 

— Inţeleg problema. Ai prefera să faci pe detectivul la un 
computer? 

Marty se înveseli brusc. 

— In sfârşit. Sigur că da! 

— Hai să mergem în casă. Vreau să-mi cauţi nişte dosare ale 
lui Tremont. 

— Aha, Victor Tremont. Cel din spatele întregii afaceri. 

Marty îşi frecă mâinile. 

Ajunşi înăuntru, treceau pe lângă şirul de uşi încuiate când 
Smith auzi un zgomot. Erau cam în acelaşi loc de pe coridor unde 
i se păruse lui Randi că aude ceva. Jon se opri şi-l prinse pe Marty 
de braţ. 

— Nu te mişca. Ascultă. Ai desluşit ceva? 

Rămaseră pe loc, întorcând încet capetele încolo şi încoace, ca 
şi cum simpla mişcare le-ar fi îmbunătăţit auzul. Jon se întoarse. 

— Ce-a fost asta? 

Marty se încruntă. 

— Cred că strigă cineva. 

Zgomotul se auzi din nou. Era o voce, dar înăbuşită şi 
depărtată. Un glas de bărbat. 

— Aici e. 

Jon îşi lipi urechea de o uşă. Părea să fie mai groasă, mai 
masivă decât celelalte şi era încuiată cu cheia. Cineva striga în 
capătul opus al încăperii, dar se auzea slab. 

— Deschide uşa! zise Marty. 

— Dă-mi puşca. 

Trase un glonţ şi broasca sări din lăcaş. Din laboratorul de 
deasupra lor se auziră ţipete de groază, dar uşa se deschise. Cei 
doi intrară cu băgare de seamă. Dădură aproape imediat de a 
doua uşă. Smith mai trase o dată şi o deschise, apoi pătrunseră 
într-o cameră de zi vastă, frumos mobilată. Pe sub o arcadă se 
intra într-o bucătărie, urma o sufragerie elegantă, un bar cu 
chiuvetă şi un coridor care ducea probabil spre dormitoare. 
Zgomotul, auzindu-se acum ca un strigăt clar, venea dinspre 
coridor. 

— Rămâi aici şi acoperă-mă, Mart. 

Marty nu se obosi să protesteze. 

— Bine. O să fac ce pot. 

Când Jon intră prudent pe coridor, cel care strigase trebuia să 
fi auzit destul de bine ca să-şi dea seama că venea cineva spre 
el. În spatele celei de-a treia uşi începură să se audă bubuituri. 

Jon apăsă pe clanţă. Era încuiată. 

— Cine-i acolo? strigă el. 

— Mercer Haldane! răcni vocea înfuriată. Eşti de la poliţie? L- 
aţi prins pe Victor? 

— Dă-te înapoi, strigă iarăşi Jon. 

Pentru încuietoarea simplă folosi pistolul. Uşa se deschise 
brusc, iar în cadrul ei apăru un bărbat vârstnic, scund, cu o 
coamă de păr alb nepieptănat, cu sprâncene groase şi albe, 
bărbierit, dar cu o expresie de iritare, care şedea într-un fotoliu 
în ceea ce părea să fie dormitorul stăpânului casei. Avea cătuşe 
şi gleznele legate de perete, însă fără căluş în gură. 

— Cine dracu' eşti? întrebă bătrânul. 

— Locotenent-colonel Jonathan Smith, medic militar. Cineva 
pe care oamenii voştri au încercat să-l ucidă. 

— Să-l ucidă? De ce, pentru numele... Bătrânul se opri. A, da, 
Victor. Ştiam că era îngrijorat din cauza unui... medic militar, 
cum zici. Nu-mi spune: eşti de la ICB? Sau AAM? 

— De la ICMBIASU. 

— Fort Detrick, sigur. Deci l-ai prins pe ticălos? 

— Asta încercăm să facem. 

— Ar fi bine s-o faci mai repede. Primeşte afurisita aia de 
medalie la ora cinci. Probabil că banii îi va lua după câteva 
minute şi nu-ţi mai spun unde-o să fie pe la ora şase. Foarte 
departe de-aici, după cum îl cunosc eu. 

— Atunci ai face bine să ne-ajuţi. 

— Cere-mi orice. 

— Crezi că el a declanşat epidemia? 

— Sigur că el. Eşti idiot? De aia m-a încuiat aici. Ce nu ştiu e 
cum a făcut-o. 

Jon dădu din cap. 

— Normal. Ai grijă. O să trag în lanţul de la picior. 

Mercer Haldane gemu de frică. Apoi ridică din umeri. 

— Sper că ţinteşti bine. Am de gând să trăiesc până când o să- 
| îngenunchez pe Victor. 

Smith trase în lacătul de pe lanţ şi-l ajută pe bătrân să se 
ridice. 

— Celălalt asociat al meu e în laborator. Încercăm să găsim 
documentele cercetării lui Tremont. 

— Dosarele ilegale trebuie să fie ascunse. Am încercat şi eu să 
dau de ele. 

Jon îl bătu pe Marty pe spate. 


— N-ai avut arma mea secretă. 
x 

Când Jon şi Marty intrară în laborator împreună cu bătrânul 
scund, cu faţa roşie de furie sub claia de păr alb, Randi îi aştepta. 
li încuiase pe cei patru tehnicieni în sala de şedinţe. 

— Ce-au fost împuşcăturile alea? Am fost în pragul infarctului. 

Jon îl prezentă pe Mercer Haldane şi întrebă: 

— Ce ţi-au spus tehnicienii? 

— Lucrează pentru Tremont şi Asociaţii. Parola din computer e 
„Hades”. 

Marty porni direct spre cel mai apropiat computer, cu Haldane 
în urma lui. Chipul lui Marty era aproape relaxat, era atât de 
fericit că se întorsese într-o lume pe care o înţelegea. Fără să se 
uite la Haldane, îi întinse puşca de vânătoare, îşi dezmorţi 
degetele şi se apucă de treabă. Haldane trase un scaun şi se 
aşeză lângă el. Jon îl urmă şi luă arma de la fostul preşedinte al 
companiei. Nu avea de gând să-i acorde încredere. 

Smith îi explică în şoaptă lui Randi: 

— Mercer Haldane e fostul preşedinte şi director executiv de la 
Blanchard. Săptămâna trecută, Tremont l-a obligat să 
demisioneze şi a preluat controlul. 

— Cum a putut face asta? 

— El zice că e vorba despre clasicul şantaj. Dar eu cred şi că a 
fost cumpărat. Un procentaj din Proiectul Hades. Aşa a numit 
Tremont proiectul referitor la virus şi ser. L-a ţinut ascuns de 
Haldane şi Blanchard mai bine de zece ani. 

— Un nume perfect pentru teroarea pe care o provoacă. Ce ți- 
a mai spus? 

— Cam tot ce ne-am închipuit noi. Tremont a găsit virusul în 
Amazonia peruviană şi l-a adus la Blanchard, împreună cu un 
tratament primitiv al băştinaşilor: sângele maimuţelor care 
supravieţuiseră bolii, plin cu anticorpi de neutralizare. Unii indieni 
de-acolo beau sângele şi scapă mulţi în fiecare an. Tremont şi-a 
format o echipă secretă, cu banii şi personalul companiei, iar cea 
mai mare parte a lucrărilor au făcut-o aici, izolând virusul şi 
producând antiserul prin clonarea genelor care creau anticorpii. 
Apoi ticălosul a folosit enzimele ADN-ului ca să introducă mutații 
subtile în viruşi pentru a-i face toxici după perioade tot mai 
scurte. 

— Asta-i tot ce-a putut să-ţi spună? Era dezamăgită. 

— Da. Şi că e sigur că Tremont a declanşat cumva epidemia 
asta. 

Un strigăt furios răsună în laborator: 

— Inutil! Nu e nimic aici! 

Marty se încruntă către Haldane şi spre sala de şedinţe unde 
fuseseră încuiaţi cei patru tehnicieni. 

— Nu e nimic în dosarele firmei Tremont şi Asociaţii. Sunt doar 
informaţii fără valoare despre antibiotice, vitamine şi fixativ 
pentru păr! Tehnicianul ăla ne-a minţit. 

— Nu, interveni Haldane. Aşa e Victor. Asta-i o companie 
fictivă. Oamenii ăia sunt tehnicieni. l-a folosit, dar nu le-a spus 
nimic Ei cred că lucrează pentru Tremont şi Asociaţii. Parola 
„Hades” e o idee a lui, ca să-şi bată joc de oricine i-ar accesa 
computerul. 

Jon dădu din cap. 

— Se potriveşte cu personajul care a fost în stare să facă un 
experiment pe oameni în războiul din Golf. Dar documentele 
reale trebuie să fie pe-acolo, pe undeva, Mart. Continuă 
căutarea. Trebuie să aflăm. 

Marty părea descurajat. Efectul medicamentului nu dispăruse 
încă. 

— O să încerc, Jon. Numai că am mare nevoie de... 

Auziră deodată un zgomot venit de-afară. Ca o echipă 
experimentată, Jon şi Randi se repeziră la fereastră. Pe drumul 
de munte se apropia o maşină, iscând un nor de praf. Smith intră 
în alertă. 

— Mart! Haldane! Aveţi grijă de tehnicienii ăia! 

Jon şi Randi traversară în fugă laboratorul, ieşiră pe uşă şi 
coborâră până pe palier. Unul lângă altul, se întinseră pe burtă 
într-un loc de unde puteau vedea cine trece pe coridor venind 
dinspre camera de zi sau dinspre uşa laterală. Randi se uită la 
Jon, la ochii lui de un albastru atât de intens, la faţa lui lată cu 
bărbie proeminentă, la părul negru pieptănat pe spate. Chipul lui 
avea o expresie dură. 

— Acum ce facem? 

— O să aflăm curând. N 

Nu se uită la ea. Nu trebuia. li simțea prezența ca pe a unui 
prieten de nădejde. 

Două portiere de maşină se închiseră. Paşi repezi se apropiară 
de cabană. O voce vorbi iute, şoptit. 

Paşi repezi, uşori traversară fără zgomot coridorul dinspre uşa 
din spate. 

— Ce... începu Randi. 

Inainte ca Jon să răspundă, dobermanul uriaş, Samson, apăru 
în capătul scării. Ridică privirea spre palier, îşi dezveli colții şi 
încordă muşchii, pornind la atac. 

Smith se ridică în picioare, ascunzând pistolul la spate. 

— Samson, jos! 

Derutat, câinele lăsă capul jos. Jon repetă comanda şi, 
deodată, animalul păru să-l identifice drept unul dintre „prietenii” 
pe care Bill Griffin îl pusese să-i miroasă sub rulotă. Se lăsă încet 
pe podea, cu privirea aţintită spre el. 

Jon ridică glasul. Ardea de nerăbdare. 

— Peter? 

Zveltul ex-ofiţer SSA ieşi la iveală, purtând acelaşi trenci închis 
cu nasturi peste uniforma neagră de comando. 

— Cine altul? Doar nu credeţi că Samson ar fi trecut la inamic, 
nu? El şi dobermanul urcară treptele. 

Randi sări în picioare. 

— Nici să nu te gândeşti la asta. Mă bucur că te văd, Peter. 
Smith zâmbi cu gura până la urechi. Preţ de o clipă arătă cu zece 
ani mai tânăr. 

— Am fost îngrijoraţi. 

— Nu sunt paznici afară. E opera voastră? 

Jon încuviinţă: 

— Da. Cred că toţi ceilalţi sunt la ceremonie. 

Randi completă: 

— În afară de patru laboranţi pe care i-am închis într-o 
încăpere. Şi de fostul preşedinte de la Blanchard, care îl ajută pe 
Marty la computer. 

Randi se opri, uitându-se, ca şi Jon, la braţul stâng a lui Peter, 
care atârna inert. Sângele se uscase pe încheietură şi pe palmă, 
sub mâneca lungă a trenciului. 

— Eşti rănit! Cât de rău? Lasă-mă să mă uit, îi ordonă Jon. 

— O nimica toată. 

— Pe naiba! Vino sus şi scoate-ţi haina. 

Ţinu uşa laboratorului deschisă, iar Peter oftă şi urcă scările cu 
Samson alături. 

— Marty! strigă Randi când intrară. Peter e aici. 

Marty se ridică de pe scaun. Un zâmbet de bun-venit îi lumină 
chipul dolofan. Englezul îi surâse şi el. Se uitară unul la altul 
câteva clipe. In cele din urmă, Peter spuse: 

— Nu trebuie să-ţi faci griji în privinţa mea, băiete. Aminteşte- 
ţi că bătrânul a trecut prin necazuri mai mari decât ăsta, pe mai 
multe continente decât vrea să numească. Acum întoarce-te la 
treabă. 

Glasul lui avea un ton afectuos. Ochii verzi ai lui Marty 
scânteiară. Dădu scurt din cap şi se aşeză. În timp ce-i vorbea lui 
Mercer Haldane despre Peter, dobermanul apăru lângă el. Marty 
îl bătu uşor pe spate, iar câinele gemu încet şi se aşeză obosit la 
picioarele lui. 

Englezul îi spuse calm lui Jon: 

— Nu face atâta caz. Nu mai sângerez. Mă vindec până să 
ajung la doctor. 

— Eu sunt doctor, englez smintit! Poate că în rest funcţionezi, 
dar memoria ţi-a pierit. 

Peter făcu o strâmbătură şi rezemă mitraliera de o bancă din 
laborator. Jon îl ajută să-şi scoată trenciul. Pe dedesubt avea 
doar pantalonii de uniformă şi centura cu diagonală. Pieptul era 
gol. Gloanţele îl loviseră în tors şi braţ. Infăşurase câteva fâşii de 
pânză în jurul rănilor. 

Pe când Peter le desfăcea, Randi îl scoase pe tehnicianul mai 
vârstnic din sala de şedinţe. Acesta aduse o trusă completă de 
prim-ajutor. Glonţul din partea superioară a pieptului, sub axilă, 
intrase în carne pe lângă o coastă. Părea să fi rupt osul, dar nu 
atinsese nimic vital. Rana de la braţ era ca un tunel ce străbătea 
muşchiul. Sângerarea nu încetase. Jon spălă rănile, aplică 
antibiotice, le bandajă din nou şi insistă ca Peter să ia măcar o 
aspirină. Smith îi spuse: 

— Trebuie să mergi la spital, însă deocamdată o să stai aşa. 

— Sunt ca şi nou, declară Peter. Spuneţi-mi ce-aţi aflat. 

— Suntem aproape siguri că aici şi-au făcut treaba Tremont şi 
asociaţii lui. Marty şi Haldane încearcă acum să spargă codurile 
de acces. Tremont l-a înlăturat pe Haldane săptămâna trecută. 


361 


Şantaj, zice el, dar eu bănuiesc că a acceptat un procentaj din 
miliardele pe care-or să le facă ei toţi. Apoi a început să-l mustre 
conştiinţa. 

— Ar fi bine dacă mai mulţi oameni ar fi mustraţi de conştiinţă, 
remarcă Peter. Putem vedea ce progrese au făcut? 

— Absolut nimic. Randi clătină din cap, descurajată. Marty e 
încă sub efectul pastilei şi are dificultăţi cu găsirea parolei de 
acces. Sistemul ăsta nu e conectat la serverul de la Blanchard, 
aşa că Haldane a încurcat-o. 

Randi se aplecase peste Marty şi Mercer Haldane, în timp ce 
Marty manipula tastatura, iar Haldane şedea alături, interpretând 
ceea ce apărea pe ecran. 

— Spune-i băiatului, zise Peter gemând, de parcă simplul efort 
de a vorbi îi zgândărea rănile, că ar face bine să se grăbească. 
Samson şi cu mine am rănit duşmanul, dar nu l-am scos în nici 
un caz din luptă. Arabul pe care l-am văzut în munţi pare să fie 
şeful, cum zicea Griffin. A scăpat neatins, el şi cel puţin doi 
oameni. Ceilalţi n-or să fie activi prea curând, dacă vor mai fi 
vreodată. 

— E posibil să te fi urmărit? dori să ştie Randi. 

— Nu cred. Dar s-ar putea să decidă până la urmă că Griffin 
sau Marty ne-au informat despre locul ăsta şi că suntem aici. Ar 
putea sosi cu întăriri în orice clipă. 

Jon spuse: 

— Ai auzit, Mart? 

— Am încercat tot ce ştiu, zise Marty ţâfnos. Acum vreau să 
stabilesc o legătură nedetectabilă a computerului meu, ca să-mi 
pot folosi programele. Mai lasă-mă câteva secunde. 

Atât îmbufnarea, cât şi repeziciunea vorbelor lui arătau că 
efectul pastilei era pe terminate, iar ei aşteptară cât mai 
răbdători posibil. 

— Ar fi bine să coboare cineva să stea de pază, îşi dădu seama 
Smith. Nu tu, Peter. 

— Se poate duce Samson. E un observator mai atent decât 
oricare dintre noi. 

In vreme ce Peter trimitea câinele afară, Marty strigă: 

— Sunt conectat! 

— Slavă Domnului! exclamă Randi entuziasmată. 

— In regulă, hai să începem căutarea companiei care 
operează cu acest computer. Marty folosi tastatura, iar pe ecran 
începură să apară permutări, prea repede pentru a fi văzute. In 

cele din urmă apărură sigla şi numele lui Blanchard 
Pharmaceuticals, Inc. 

— Asta înseamnă că Victor a înregistrat aparatul pe numele 
nostru, iar noi plătim pentru el, zise Haldane. Un sistem 
suplimentar de computere, nejustificat, e unul dintre elementele 
pe care le-au găsit revizorii contabili şi n-au putut da de urma 
nici unui program de cercetare autorizat. 

Marty îşi mişca degetele pe tastatură. Pe ecran continuau să 
licărească diverse combinaţii. Până la urmă apăru un nume: 
VAXHAM Corporation. 

— Ce dracu' e VAXHAM? se miră Haldane. 

Marty se aplecase, concentrat. Bătu pe tastatură VAXHAM şi 
pe ecran apăru o serie lungă de fişiere. Unul era botezat 
„Rapoarte de laborator”. Intră în el şi dădu rapid înapoi intrările 
datate până la prima: 15 ianuarie 1983. 

Jon se uită peste umărul lui. 

— Oho, şopti el. Un raport despre prima cartografiere 
restrânsă a enzimelor virusului de maimuţă din Peru! Acum am 
găsit ceva. Smith îşi trase un scaun. Studie harta restrânsă şi o 
compară în minte cu cea a virusului care o omorâse pe Sophia şi 
pe care o examinase la ICMBIASU. Fluieră prelung şi ridică 
privirea. Nici o surpriză, dar avem în sfârşit o confirmare. Sunt 
aproape identici - de fapt, ar putea fi identici. Virusul de 
maimuţă şi cel care omoară oameni sunt unul şi acelaşi. 

Randi răbufni mânioasă: 

— Victor Tremont a ştiut asta tot timpul. 

In dreptul fiecărui an apărea un rezumat al descoperirilor 
tehnice în legătură cu virusul şi serul. Ele arătau o constantă 
reducere a timpului de incubație la nivelul victimelor înainte de 
ultima criză fatală şi o creştere continuă a eficienţei serului în 
stadiul virulent - cel puţin în culturile de microorganisme şi mai 
târziu la maimuțe. O nouă confirmare a bănuielilor pe care le 
aveau ei. Dar Marty nu putea găsi date despre experimentele din 
Irak, nici despre modul cum se răspândise virusul în lume ca o 
epidemie din îndepărtatul Peru - sau de la Victor Tremont şi a sa 
VAXHAM Corporation. 

— Ultimul fişier e blocat de o parolă, anunţă Marty. Apoi zâmbi 
dispreţuitor. Idioți îngâmfaţi, cred că-l pot împiedica pe 
Zellerbach Magicianul! 

Ridică mâinile, ca un pianist la concert şi atacă tastatura. 
Folosindu-şi programul, produse pe ecran o desfăşurare frenetică 

de cuvinte caleidoscopice, întrebări, comenzi şi imagini. Totul 
dură câteva secunde. 

— Asta-i! chicoti Marty. Ce absurdă banalitate. 

O singură propoziţie scurtă apăru pe ecran: Acasă /a Lucifer. 
— Hades, oftă Jon. 

— Oamenii, zise Marty cu infatuare, sunt lipsiţi de imaginaţie 
previzibili. 

Bătu parola. Primele documente erau nişte tabele financiare 
minuţioase şi rapoarte rezumate, acoperind fiecare an, din 1989 
până în prezent. Exista şi o listă a acţionarilor companiei: Victor 
Tremont, cu 35 de procente şi George Hyem, Xavier Becker, 
Adam Cain şi Jack McGraw, cu câte 10 procente fiecare. 

Cu o acuitate sporită, Marty văzu imediat legătura: 

— VAXHAM. Ilmpreună cu Tremont, e un acronim al primelor 
prenume şi ultimelor nume: Victor, Adam, Xavier, Hyem şi 
McGraw, cu un A în plus, ca să pară un cuvânt. 

— Aştia sunt câţiva dintre cei mai buni oameni ai companiei. 
Haldane era înspăimântat. 

— Toţi sunt şefi de departamente, iar McGraw se ocupă de 
securitate. Nu-i de mirare că au scăpat atâta vreme. 

Apăreau şi deţinătorii importanţi de acţiuni: generalul maior 
Nelson Caspar şi generalul-locotenent (r) Einar Salonen. 

— Asta-i legătura cu armata, i se adresă Randi lui Jon. Dădu 
din cap dezgustată. 

— Şi guvernul e prezent, adăugă Haldane furios. Nancy 
Petrelli. E secretar de stat la Sănătate şi Asistenţă Socială. Şi mai 
e şi congresmanul Ben Sloat. 

Marty continua să caute. 

— Astea par să fie statistici anuale cu privire la mersul 
proiectului. Rapoarte ale operaţiunilor, bănuiesc. Făcu o pauză. 
Aici sunt date despre livrări de antibiotice. 

Jon şi Haldane se apropiară. Haldane era surprins. 

— Astea sunt antibiotice Blanchard. Toate. Şi cifrele par să fie 
livrările noastre totale din fiecare an. 

Nedumeriţi, continuam să citească până când Smith răsuflă 
deodată zgomotos. Se ridică în picioare, furios. 

— Asta e! 

Chipul lui era crispat, iar pomeţii înalţi se reliefau în lumina 
puternică a lămpilor fluorescente. Ochii albaştri se întunecaseră 
ca nişte gropi fără fund. Părea că se lupta cu neîncrederea, 
violenţa şi mâhnirea. 

Mercer Haldane ridică ochii, iar Randi se întoarse să-l 
privească. 

— Ce e, băiete? 

Peter stătuse retras, obosit şi chinuit de durere, dar expresia 
de pe chipul lui Jon îl dezmeticise. Glasul lui Jon era ca de gheaţă: 

— Marty, printează totul. Incepe cu rapoartele companiei 
despre mersul lucrărilor. Fă-o repede! 

— Jon? Randi se uita la faţa lui schimonosită şi la ochii goi. O 
îngrijora. Ce înseamnă astea? 

Toţi îl priveau. In laborator se aşternu tăcerea, în vreme ce el 
cuprindea încet cu privirea eprubetele, microscoapele şi mesele 
pe care se desfăşurase o activitate atât de reprobabilă în ultimul 
deceniu. Pieptul îi ardea şi îşi simţea stomacul de parcă primise 
un şut în abdomen. Incepu să vorbească. 

Glasul lui Jon era răguşit şi vorbea lent, vrând parcă să se 
asigure că fiecare cuvânt era cel exact. 

— Livrările astea de antibiotice de la Blanchard spun totul. Vă 
amintiţi când vă spuneam că virusul nu e foarte contagios? Asta 
m-a făcut să mă întreb cum a fost posibil ca atâtea milioane de 
oameni să se îmbolnăvească şi să moară aproape în acelaşi timp. 
Răspunsul e cel pe care l-am bănuit noi - Victor Tremont. Ezită. 
Strânse pumnii lângă coapse. Zise apăsat: Ticălosul a trimis 
virusul în lume prin intermediul tuturor antibioticelor de la 
Blanchard. Antibioticele menite să-i vindece pe oameni îi şi 
îmbolnăveau de o maladie incurabilă, fatală. Avea o privire 
chinuită. Tremont şi gaşca lui au pus totul în mişcare acum zece 
ani. Proiectul Hades. Timp de un deceniu a contaminat 
antibioticele de la Blanchard ca să infecteze milioane de oameni, 
deşi ştia că s-ar fi putut să nu obţină niciodată un tratament 
pentru faza finală a bolii! 

— A dracului treabă, zise Peter, nevenindu-i să creadă. 

Jon continuă ca şi cum nu l-ar fi auzit: 

— Au răspândit virusul în lume ca să declanşeze o epidemie 
care urma să se manifeste după zece ani, lucrând la modificarea 
virusului, în aşa fel încât în fiecare an stadiul letal să survină tot 
mai devreme. In felul ăsta urma să devină mortal anul ăsta 
pentru milioane de oameni, iar ei puteau să-i vindece şi să obţină 
profituri de miliarde de dolari. Asta se întâmpla înainte ca ei să 
ştie dacă vor avea vreodată un ser, dacă el va fi destul de 
eficient sau dacă va fi stabil şi transportabil. Au condamnat 
milioane de oameni la moarte sigură printr-o acţiune riscantă 
prin care îi puteau face să plătească pentru a-şi salva vieţile. 

Randi clătina din cap, şocată. 

— In felul ăsta, Blanchard şi Tremont puteau face miliarde de 
dolari. Să devină bogaţi. Să trăiască bine. Vocea bărbatului se 
sparse. De aceea a murit Sophia. A fost în Peru şi trebuie să-l fi 
întâlnit acolo pe Tremont. Asta-i apelul telefonic neînregistrat. 
Când a început să studieze virusul necunoscut şi-a amintit ceva 
şi l-a sunat pe Tremont. Nu-i de mirare că el trebuia să-i stopeze 
investigația. 

Jon se uită la Randi, pe obrajii căreia curgeau lacrimi. Ochii lui 
se umeziră şi i se puse un nod în gât. Ea se întinse şi-i luă mâna, 
iar el i-o strânse, dând din cap. 

Haldane se ridica, tremurând de oroare. 

— Doamne sfinte! Nu mi-am imaginat niciodată ceva atât de 
sadic. Toţi oamenii ăia bolnavi care aveau nevoie de antibioticele 
noastre! Increzători în ştiinţa şi medicamentele care le alinau 
suferinţele! Încrezători în Blanchard! 

Jon se întoarse înfuriat spre fostul preşedinte: 

— Cât urma să câştigi dumneata, Haldane, dacă nu-ți 
schimbai gândurile? 

— Ce? Haldane se uită la el clipind des. Pe faţa zbârcită i se 
citea o furie la fel de mare ca a lui Jon. Victor s-a folosit de 
numele meu. M-a păcălit! A lăsat impresia că eu aş fi aprobat 
totul. Ce era să fac? M-a încolţit, lăsându-mă fără putere. Urma 
să-mi preia compania. Meritam şi eu ceva! Eu... Se opri, auzindu- 
şi propriile cuvinte şi căzu înapoi pe scaun. Vocea i se stinse de 
ruşine. Atunci nu ştiam ce făcea el, ce oribile vor fi consecinţele. 
Când am înţeles despre ce este vorba, n-am putut să mai tac. 
Râse cu amărăciune. Prea puţin, prea târziu. Asta or să spună. La 
fel de lacom ca şi ceilalţi, a regăsit prea puţină conştiinţă, prea 
târziu. i 

— Sună aproape corect, confirmă Jon scârbit. li întoarse 
spatele lui Haldane ca să-i privească pe Peter şi Randi. Trebuie 
să... 

— Jon! strigătul fu atât de puternic şi îngrozit, încât toţi se 
întoarseră brusc spre sursă. Uitat cu desăvârşire după oroarea 
dezvăluirii, Marty continuase să lucreze, uitându-se pe ecran. Nu 
s-au oprit. O, nu, nu, nu. Nu numai că au introdus virusul în 
antibiotice în fiecare an de-atunci încoace, dar o fac şi acum! Aici 
scrie că un transport de medicamente contaminate va fi livrat o 
dată cu primul lot de ser antiviral! 

O tăcere apăsătoare se aşternu în încăpere. Se uitau unul la 
altul - Jon, Randi, Marty, Peter şi Mercer Haldane - de parcă n-ar 
fi auzit bine. Vocea lui Jon exprima stupoare. 

— Provoacă o epidemie care nu va înceta. Randi adăugă: 

— Făcând să pară o jucărie o bombă nucleară. . 

Ochii albaştri ai lui Peter scrutau laboratorul. Işi apăsă braţul 
rănit ca şi cum durerea s-ar fi întețit brusc. 

— Atunci trebuie să stricăm planurile jigodiei. 

— Ar fi bine să ne grăbim. Marty continua să citească pe 

ecranul computerului: Blanchard va avea ceva mai mult de două 
miliarde de dolari transferați electronic din mai multe ţări, ca şi 
din America, în clipa în care primul transport părăseşte fabrica. 
Se întoarse spre ei. Ochii îi scânteiau de indignare: lar Victor 
Tremont al vostru pare să fi deschis recent un cont bancar în 
Bahamas. Probabil pentru cazul în care apare vreo situaţie 
neprevăzută, nu credeţi? 

— Deci, dacă nu-l oprim azi, spuse Randi, o să plece alt 
transport de medicamente infestate şi Tremont o s-o şteargă 
probabil cu un miliard de dolari. 

— Dar cum? gemu Mercer Haldane, văzând cum dispare orice 
şansă de izbăvire din paginile acestei istorii. Victor obţine o 
medalie şi transportul pleacă peste o oră! lar preşedintele va fi la 
Blanchard cu Serviciul Secret, FBl-ul şi toţi poliţiştii statului şi ai 
localităţii. 

Jon dădu din cap. 

— Preşedintele! În minte i se înfiripă un plan. Aşa o să-l oprim 
pe Tremont. li arătăm preşedintelui ce a făcut. 

— Dacă ajungem la el, zise Randi. 

— Cu dovada pe hârtie, adăugă Peter. 

— Şi cineva căruia să-i acorde credit, sfârşi Jon. Nu un 
cercetător discreditat ca mine, dezertat din armată şi căutat 
pentru a fi interogat. 

— Şi nici un agent CIA, care probabil că a fost deja catalogat 
drept tâlhar, admise posacă Randi. 

Marty, care printa documentele Proiectului Hades, zise peste 
umăr: 

— Pot să-l propun pe domnul Mercer Haldane, fost preşedinte 
al companiei Blanchard Pharmaceuticals, care, cel puţin pe 
hârtie, pare să fie unul dintre odioşii conspiratori? 

Toţi se uitară la omul cu părul alb. El dădu entuziasmat din 
cap, văzând în sugestia aceea o ocazie de a-şi recăpăta respectul 
de sine. . 

— Da. Imi place ideea. Vreau să-i spun preşedintelui tot. Apoi 
înflăcărarea lui se stinse. Dar Victor n-o să mă lase să mă apropii. 

— Nu sunt sigură că în ziua de azi poate să ajungă cineva la 
preşedinte, admise Randi. 

Jon făcu gura pungă, îngândurat. 

— Asta ne-aduce de unde-am plecat. Dar trebuie să-l oprim 
cumva pe Tremont. 

— Şi foarte repede, avertiză Peter. Blestematul de al-Hassan şi 

oamenii lui pot apărea aici din clipă-n clipă. Şi-atunci ce-am 
făcut? 

— Cine-o să mai fie prezent la ceremonie? întrebă Randi. Şeful 
serviciilor medicale? Secretarul de stat? Şeful de personal al 
preşedintelui? i 

— Şi ei or să fie la fel de bine păziţi, spuse Smith. In plus, 
oamenii lui Tremont or să aibă grijă să nu ne apropiem. Oamenii 
din garda lui Tremont folosesc de predilecție violenţa. Într-un fel, 
sunt un obstacol mai mare decât Serviciul Secret. 

Randi cugeta. 

— Sper ca unii dintre şefii de stat străini să vină personal 
acolo. Am putea avea şansa de-a... 

— Stai puţin. Lui Jon îi veni o altă idee. Se aşeză pe scaunul de 
lângă Marty. Mart, poţi să intervii într-o transmisie televizată prin 
circuit închis? 

— Sigur. O dată am intrat într-o transmisie a CNN-ului. Râse, 
amintindu-şi de festă. Mă rog, era doar o staţie locală prin cablu, 
iar eu mă aflam în alt studio din clădire. Nu ştiu cum e cu o 
companie naţională de televiziune prin cablu. Care e compania? 
Care sunt codurile din computer? Sigur, aş avea nevoie aici şi de 
o cameră TV. 

Mercer Haldane îi informă: 

— Există un studio local în Long Lake. 

— Ei vor face transmisia de-acolo, obiectă Randi. O să fie o 
mulţime de tehnicieni. 

— O să intrăm cu forţa dacă e nevoie. Te-ai putea conecta la 
cablu de-acolo, Mart? 

— Aşa cred. 

— Bine, atunci aşa o să facem. 

Peter era în cumpănă. 

— Toată localitatea o să geamă de poliţişti călcându-se pe 
picioare. 

O mişcare la capătul încăperii le atrase atenţia. Tehnicianul în 
vârstă care îi adusese lui Jon trusa medicală venea încet spre ei. 
Uitaseră să-l ducă înapoi în sala de şedinţe. li dispăruse culoarea 
din obraji. 

— Nu ştiam nimic din ce-aţi aflat acum. Eu nu fac decât 
analize de rutină. Ridică o mână ca şi cum ar fi cerut iertare. Am 
luat şi eu antibiotice de la Blanchard. Am o familie care... Inghiţi 
în sec. Şi ei au luat din când în când de-a lungul anilor. Eu... 
poate că ar fi bine să ştiţi că domnul Tremont are un mic studio 


369 


TV în casă. L-a instalat ca să facă legătura cu fabrica şi cu 
studioul local pentru clipuri publicitare şi transmisii în direct. E 
dotat cu ultimele noutăţi în materie. Vă pot arăta unde se află. 

— Marty? întrebă Jon. 

— Probabil că o să am nevoie de mai mult timp de-acolo. 
Şovăia. 

După ce primul şoc de după descoperirea planului monstruos 
al lui Tremont începuse să se atenueze, mintea lui Smith 
funcţiona limpede şi meticulos. Acum i se părea că aptitudinile 
lui erau mai în formă ca oricând. Se uită la ceas şi strigă câteva 
ordine. 

— Avem patruzeci de minute. Randi, noi o să mergem la 
ceremonie ca să încercăm să-i dăm preşedintelui toate copiile 
documentelor. Dacă nu ne putem apropia, măcar provocăm o 
diversiune ca să-i dăm mai mult timp lui Marty. Se întoarse către 
Peter. Tu şi cu Samson rămâneţi aici să-i protejaţi pe Marty şi pe 
Haldane. Haldane, după ce intri în transmisie, o să ţii discursul 
vieţii tale. 

— Aşa o să fac, încuviinţă fostul preşedinte. Poţi fi sigur de 
asta. 

Slăbit ca urmare a rănilor, Peter murmură: 

— Floare la ureche. 

— Luaţi-l pe laborant ca să vă arate unde e studioul TV, iar pe 
ceilalţi trei îi lăsăm încuiaţi. Noi o să luăm armele paznicilor, 
pentru cazul în care o să fim nevoiţi să facem mult zgomot. S-a 
înţeles? 

Toţi dădură din cap. Preţ de o clipă se uitară unul la altul ca 
pentru a se încuraja. Apoi trecură la acţiune, ieşind în fugă din 
laborator. Peter, Marty şi Haldane îl urmară pe tehnician pe 
coridorul din spate. Jon şi Randi alergară spre maşina închiriată. 

x 


Randi conducea cu viteză pe drumul de munte, în lumina 
după-amiezei târzii. Era şocant să vezi cât de normală şi 
frumoasă părea lumea. La mai puţin de opt sute de metri de 
casă, văzură nori de praf în faţa lor. 

— Trage pe dreapta! strigă Jon. 

Cu roţile scrâşnind, Randi scoase maşina de pe drum, 
îndreptând-o spre pini. O creangă sparse oglinda retrovizoare. Cu 
mitraliera ei şi o puşcă, iar Jon cu celelalte două, săriră din 
maşină şi alergară înapoi vreo cincisprezece metri. Când se 
întoarseră să privească printre copaci, zăriră trei camioane 

gonind pe drum. 

— El e. Jon îl recunoscu pe deşiratul Nadal al-Hassan, arabul 
din munţii Sierra, pe scaunul din faţă al primului camion. Nici o 
surpriză. 

— Al-Hassan, spuse şi Randi, amintindu-şi-l de lângă rulota 
avariată a lui Peter. 

— Tragem în ei cu toate armele ca să creadă că suntem mulţi, 
dar nu lovi roţile. 

— De ce naiba să nu le lovesc? întrebă Randi. 

— Trebuie să-i facem să ne urmeze şi să lase reşedinţa în 
pace. Folosindu-şi ambele mâini, trecură dintr-un loc în altul şi 
descărcară armele. Trăgeau mai mult în aer, dar făcură destule 
stricăciuni ca să scoată cele trei vehicule de pe drum. De îndată 
ce roţile celui de-al treilea camion alunecară într-o parte, Jon şi 
Randi se întoarseră în salturi la maşina lor. Randi intră din nou pe 
drum şi, trecând în viteză pe lângă al-Hassan şi oamenii lui, 
văzură că unul dintre camioane avea roţile sparte. Era scos din 
funcţiune, abandonat printre copaci. 

— La naiba! înjură Jon. 

— Peter şi Samson le fac faţă dacă o să fie nevoie. Celelalte 
două camioane aveau geamurile sparte, dar fără alte stricăciuni. 
Intrară hurducându-se pe drum. Privind prin oglinda retrovizoare 
văzură doi bărbaţi ieşind în goană din vehiculul avariat şi 
căţărându-se lângă ceilalţi. Porniră în urmărirea lui Jon şi Randi 
spre autostrada districtuală, aflată la vreo doi kilometri în faţă. 

— Rămâi în faţă până ajungem la Long Lake, zise Smith. Lasă-i 
să ne urmărească. 

— Floare la ureche, răspunse Randi, imitând vocea lui Peter şi 
zâmbind lugubru. 

Ora 4:52 p.m. 
Long Lake Village, New York 


Soarele coborâse pe cerul de deasupra munţilor. Era una 
dintre acele minunate după-amieze din Adirondacks ce înfiorau 
de plăcere sufletele îndrăgostiţilor de natură. Culorile calde ale 
toamnei apăruseră în frunzişul arborilor înalţi. Pinii păreau să se 
ridice direct spre cerul de azur. Aerul era rece şi curat. 
Margaretele erau încă în floare. Pe pajiştea din mijlocul întinsului 
complex care era sediul companiei Blanchard Pharmaceuticals, 
un public alcătuit din demnitari şedea pe scaune pliante albe în 
spatele platformei înălțate, aşteptând cu nerăbdare să înceapă 
ceremonia consacrată remarcabilei ocazii. In faţa platformei se 
adunase o mulţime însufleţită. 

Aşteptând în cortul ridicat pentru a-l proteja, preşedintele 
Samuel Adams Castilia privea cu satisfacţie pregătirile pentru 
festivitate. Format din cetăţeni ai regiunii rurale, reprezentanţi ai 
majorităţii ţărilor de pe glob, directori de gazete, editorialişti şi 
reporteri de la toate agenţiile de presă importante din lume, 
publicul constituia tot ce şi-ar fi putut dori un preşedinte care 
avea de câştigat nişte alegeri. Fiind transmisă în toate colţurile 
lumii şi, mai important, în întreaga Americă, festivitatea aceea 
de importanţă istorică îi putea asigura realegerea cu o majoritate 
zdrobitoare. 

Lângă el stătea Victor Tremont, a cărui privire trecea încet 
peste mulţimea agitată. Gândurile lui erau mult mai puţin 
optimiste. Era mistuit de o presimţire sumbră, de parcă tatăl lui i- 
ar fi stat în spate, zicându-i din nou: „Nimeni nu poate avea totul, 
Vic”. Ştia că nu existau motive reale pentru un asemenea 
defetism, dar părea să nu-şi poată alunga îngrijorarea. Infernalul 
Smith şi imbecila soră de la CIA a Sophiei Russell scăpaseră 
iarăşi, în ciuda eforturilor lui al-Hassan şi ale oamenilor lui. 
Dispăruseră, iar Tremont nu mai avusese de-atunci veşti de la al- 
Hassan. 

In pofida convingerii că era pregătit pentru orice situaţie 
neprevăzută, era îngrijorat şi studia mulţimea, căutând un semn 

al prezenţei celor doi. Îşi dorea cu ardoare să nu fi primit 
niciodată telefonul acela de la Sophia Russell. Cum de-şi amintise 
de scurta întâlnire ce avusese loc cu mai bine de doisprezece ani 
în urmă? Din întâmplare. Elementul imprevizibil din orice situaţie. 

Dar asta nu îl va opri. Tocmai îşi reanaliza toate acţiunile când 
răsunară primele acorduri ale alămurilor din imnul naţional. 

— Incepem, zise preşedintele încântat. E o clipă măreaţă, 
doctor Tremont. Hai s-o punem în valoare. 

— De acord, domnule preşedinte. Şi vă mulţumesc încă o dată 
pentru onoarea acordată. 

Conduşi de agenţii Serviciului Secret, Tremont şi preşedintele 
ieşiră din cort. Aplauzele începură timid, devenind rapid 
furtunoase. Cei doi bărbaţi zâmbeau şi salutau fluturând cu 
mâna. Urmând instrucţiunile primite anterior, Tremont rămase 
puţin în urmă pentru ca preşedintele să pornească primul spre 
platformă. Veni apoi după el, încercând să memoreze 
amănuntele acestei emoţionante ocazii. Platforma era decorată 
cu zeci de metri de steaguri roşu-alb-albastru. In faţa podiumului 
se vedea sigiliul prezidenţial, albastru cu auriu. In spatele 
platformei se înălța un gigantic ecran TV pentru ca toată lumea 
să-i poată vedea pe demnitarii din întreaga lume care urmau să 
ţină discursuri. 

Cu preşedintele înainte, urcară scările în aplauzele mulţimii. 
Demnitarii aşezaţi pe şase rânduri de scaune se ridicară să-l 
salute pe preşedinte. Erau acolo toţi membrii cabinetului, inclusiv 
o radioasă doamnă Nancy Petrelli; şeful Marelui Stat Major 
împreună cu adjunctul său, generalul maior Nelson Caspar; 
delegaţia de congresmeni ai statului New York şi ambasadori din 
cincizeci de ţări. 

Lângă podium, Jesse Oxnard, şeful serviciilor medicale, 
dominându-i pe ceilalţi cu capul său masiv şi mustaţa groasă, 
bătea din palme alături de ceilalţi. Apoi păşi pe podium ca să 
facă prezentările. 


Ora 5:30 p.m. 


Jon şi Randi stăteau în mulţime, la câţiva metri distanţă unul 
de altul, mai în spate. Reuşiseră să scape de urmăritorii lui 
parţial scoşi din luptă şi ajunseseră la Long Lake cu o jumătate 
de oră în urmă, când, de-a lungul trotuarelor aglomerate, 

începuseră să caute soluţii pentru a-şi schimba înfăţişarea. În 
cele din urmă găsiră o tarabă cu haine, apoi un magazin de 
jucării şi o drogherie pe artera principală, una dintre puţinele 
autostrăzi ce traversau pustietatea Adirondackului. Cumpărară 
provizii de la cele trei magazine şi folosiră toaletele publice 
pentru a se schimba. Când ieşiră în sfârşit în stradă, el avea 
tenul mai închis şi părea un localnic. Purta pantaloni largi de 
vânătoare, o haină de vânătoare ecosez şi o mustață neagră, 
neîngrijită, desprinsă de pe o mască pentru copii. Ea purta o 
rochie gri, pantofi fam toc, părul înnegrit cu cremă de ghete şi o 
pălărie de pai. 

Erau destui observatori străini şi jurnalişti care atrăgeau 
atenţia tuturor, aşa că oamenii le aruncară doar câteva priviri 
curioase. Totuşi, de la periferie şi de pe platformă, Serviciul 
Secret, FBl-ul şi serviciul de securitate de la Blanchard scrutau 
permanent publicul, atenţi la orice tulburare. 

Jon şi Randi îşi schimbau frecvent locurile. Stăteau tăcuţi, cu 
capul în pământ şi cu zâmbete prietenoase pe chipuri. Se 
străduiau să pară relaxaţi. 

De îndată ce fanfara atacă imnul şi privirile tuturor se 
îndreptară către preşedintele Castilia şi Victor Tremont, Randi se 
apropie de Jon şi-i şopti: 

— Femeia cu păr scurt, argintiu, în costum de om de afaceri 
din jerseu e Nancy Petrelli, iar generalul din rândul doi, în spatele 
amiralului Brose, e Nelson Caspar. 

— Presupun că Ben Sloat şi generalul Salonen sunt şi ei pe- 
aici, pe undeva. 

Planul lor era simplu: să-şi croiască drum cât mai în faţă ca să 
atragă atenţia preşedintelui, pe urmă să încerce să spună în gura 
mare toată povestea. Să fluture documentele. Să-i acuze în faţă 
pe Tremont şi asociaţii lui, avându-i pe toţi martori şi poate că i- 
ar face pe unul sau mai mulţi dintre ei să intre în panică şi să se 
demaşte. Măcar să-l convingă pe preşedinte să-i asculte. La 
urma urmei, era o adunare publică. 

Asta în cel mai bun caz. 

In cel mai rău, voiau să-i dea lui Marty răgazul să se conecteze 
la transmisia televizată pentru ca Mercer Haldane să poată 
confirma tot ceea ce susțineau ei. 

Dar mai întâi trebuia să se strecoare prin mulţime fără să 
atragă privirile vigilente ale sutelor de agenţi publici şi privaţi 
care căutau intruși, scandalagii, terorişti... şi pe ei. 

Ora 5:09 p.m. 
Lake Magua 


Mormăind nebuneşte în micul studio TV, Marty lucra febril la 
computerul din ultramoderna cabină de control. 

— Unde eşti, bestie? Ştiu că eşti pe undeva. Dă-mi numele de 
cod şi parola, fir-ai tu să fii! Incă o dată, compania telefonică e... 

Mercer Haldane aştepta afară, în studio, împreună cu cei patru 
tehnicieni şi câteva copii după documentele din computer, în 
spatele lor se vedea regiunea împădurită din Adirondacks, 
piscurile Whiteface şi Marcy în depărtare. Obrajii lui Haldane erau 
transpiraţi. Se ştergea întruna, privindu-l pe Marty prin geamul 
cabinei de control. Se uita mereu la ceas, nervos. 

— ... Foarte bine, da! Am intrat în compania telefonică. Acum 
linia spre staţia TV prin cablu locală. Haide... haide... ştiu că vrei 
să te găsesc... da, asta e... /a dracu! 

Lângă uşa studioului, Peter continua să supravegheze 
coridorul, atent la vreun sunet de avertisment din partea lui 
Samson. Se uita din când în când la ceas, asistând la eforturile 
disperate ale lui Marty. 

„„„ Aha! Te-am prins. Acum, centrul de control. Aşa... a... A 
naibii porcărie! N-o să mă opreşti... nu poți... 

Transpiraţia picura de pe faţa lui Marty, iar degetele loveau 
frenetic clapele tastaturii în căutarea febrilă a parolei de intrare 
în sistem. 


Ora 5:12 p.m. 
Long Lake Village 


În timp ce şeful serviciilor medicale continua să vorbească, 
proslăvind virtuțile lui Victor Tremont şi înțelepciunea 
preşedintelui, Jon şi Randi înaintau pe direcții paralele, 
apropiindu-se încet unul de altul pe măsură ce avansau. Jon îl 
văzu pe ucigaşul ciupit de vărsat al lui Tremont adâncit într-o 
discuție cu un bărbat ce părea să fie şeful agenților FBI de-acolo. 
Al-Hassan roti braţul deasupra mulţimii, ţinând nişte fotografii în 
mâna uscăţivă. Jon nu trebuia să ghicească pe cine reprezentau 
ele. Işi înăbuşi un geamăt de îngrijorare. 

Introducerea şefului serviciilor medicale se încheie şi 
preşedintele păşi pe podium. Avea un aer solemn când trecu cu 
privirea peste feţele din public şi se întoarse să facă acelaşi lucru 
spre demnitarii din spatele lui. Continuă cu vigilenţii agenţi ai 
Serviciului Secret şi cu serviciul de securitate al lui Tremont, apoi 
se întoarse iar cu faţa spre mulţimea fermecată. 

— Trecem printr-o perioadă teribilă, începu el. Lumea e în 
suferinţă. Mor milioane de oameni. Şi totuşi noi suntem aici 
pentru a sărbători ceva. Şi e foarte potrivit să procedăm astfel. 
Omul pe care am venit să-l omagiem va intra în istorie nu doar 
ca un vizionar, ci şi ca un mare filantrop. El... 

In timp ce preşedintele vorbea pe un ton cadenţat, însufleţitor, 
Jon şi Randi se apropiau implacabil, făcând uneori doar câţiva 
paşi, alteori mai mulţi. Aveau grijă să nu deranjeze pe nimeni. Să 
nu atragă o nedorită atenţie. Şi să pară captivaţi de discursul 
preşedintelui, care ajunsese la partea finală: 

— ... Am plăcerea veşnic recunoscătoare de a oferi cea mai 
înaltă distincţie civilă a ţării doctorului Victor Tremont, un soare 
gigantic ce va revărsa curând lumină în teribilul întuneric în care 
am fost cu toţii cufundaţi. 

Incercând să pară solemn, dar onorat, modest, însă puternic, 
înăbuşindu-şi adevărata reacţie - un hohot de râs triumfal şi 
sonor - Victor Tremont se îndreptă spre podium cu o expresie 
grotescă. Medalia îi fu oferită şi acceptată cu modestie şi 
stânjeneală, iar uriaşul ecran TV prinse viaţă, transmițând 
imaginea  primului-ministru britanic înălțându-se deasupra 
tuturor. 


Ora 5:16 p.m. 


Privirea întunecată a lui Nadal al-Hassan trecea încet peste 
mulţimea însufleţită. Faţa lui lipsită de expresie şi capul oacheş, 
îngust aveau mişcările unei călugăriţe în rugăciune, în vreme ce 
privirea sa rece se oprea la un chip ce părea să aparţină 
vreunuia dintre oamenii urmăriţi de el, pe un umăr ce-i părea 
familiar, pe o ţinută militară din masa compactă. 

Trebuia ca ei să fie acolo, era sigur. Smith se dovedise mult 
mai capabil şi mai primejdios decât se aşteptase. Avea prea 
puţină încredere în poliţia statului sau în cea locală, în forţa de 
securitate a lui McGraw, formată din foşti militari şi poliţişti 

pensionari, sau în FBI şi era conştient de faptul că vigilenţa 
agenţilor din Serviciul Secret se limita la siguranţa imediată a 
preşedintelui. Protecţia lui Victor Tremont şi a Proiectului Hades 
rămânea în sarcina lui. 

Arabul mijea ochii continuând să examineze publicul. in 
amurgul răcoros, ciupiturile de pe pielea bărbatului înalt păreau 
mai adânci. Trase în piept aroma înţepătoare a aburilor pădurii, 
adusă de vântul rece al serii. Mireasma îi amintea de tinereţea lui 
de nomad în jurul focurilor de tabără din nordul Irakului. Dar 
acelea nu erau amintiri asupra cărora să stăruiască. Ajunsese 
departe de jalnicul început, iar Proiectul Hades avea să fie 
apogeul lungii sale evadări. Nimeni nu-i va umbri succesul. 

Gândindu-se astfel, îi văzu. 

Cei doi se deghizaseră, schimbându-şi îmbrăcămintea şi 
machiindu-se. Dar nu se puteau ascunde de el. 

li şopti ceva lui McGraw şi porni înainte, înghesuindu-se prin 
mulţime. Era cuprins de emoție. 


Ora 5:16 p.m. 
Lake Magua 


Cu ochii duşi în fundul capului, cu spatele încovoiat, cu faţa 
atât de aproape de tastatură încât transpiraţia îi curgea pe clape, 
Marty se zbătea să depăşească ultima barieră şi să preia 
controlul transmisiei prin cablu. Incetase de mult să mormăie şi 
să strige. Căzuse într-o muţenie adâncă, încăpăţânată în timp ce 
făcea eforturi disperate. 

Mercer Haldane stătea împreună cu tehnicienii în faţa singurei 
camere de luat vederi. Aceasta era conectată, îndreptată spre el, 
în aşteptare. El continua să-şi şteargă sudoarea ce-i curgea pe 
faţă sub căldura reflectoarelor. Nimeni nu vorbea. Atmosfera din 
cameră era încordată. 

Lângă uşa studioului, Peter nu mai supraveghea coridorul şi 
nu mai asculta decât tăcerea ce părea să se prelungească la 
nesfârşit. Nu ştia ce se petrece la Long Lake dar ştia că 
discursurile trebuie să fi început de cel puţin zece minute şi 
spera ea până în momentul acela Jon şi Randi se apropiaseră de 
platformă ca să-şi strige acuzaţiile în faţa preşedintelui, a 
mulţimii, a Serviciului Secret, a lui Tremont şi a publicului din 
întreaga lume. 

Acuzaţii pe care nu aveau cum să le dovedească... dacă Marty 
nu întrerupea transmisia în următoarele secunde. 


Ora 5:17 p.m. 
Long Lake Village 


Jon şi Randi ajunseseră în înghesuiala din cel de-al doilea rând 
de spectatori. Chiar în faţa lor se înălța scena decorată cu 
steaguri viu colorate. Intreaga adunare - toţi demnitarii, Victor 
Tremont şi preşedintele - priveau în sus, la imaginea gigantică a 
primului-ministru care nu mai contenea să-i aducă laude şi 
mulţumiri lui Victor Tremont. 

Jon răsuflă adânc, dădu din cap spre Randi şi amândoi se 
înghesuiră printre ultimii oameni din faţă, strigând către 
preşedintele întors cu spatele. Smith răcni: 

— Tremont e un escroc şi un ucigaş în masă! Flutură copiile 
documentelor secrete. Chiar el a provocat epidemia asta. Pentru 
bani. Ca să stoarcă miliarde de dolari de la oameni! 

Preşedintele se întoarse şocat la primul strigăt al lui Jon. Victor 
Tremont făcu aceeaşi mişcare ca să-i înfrunte şi ţipă: 

— Au arme! Omul ăla a dezertat din armată, e un cercetător 
potlogar şi un ucigaş. Impuşcaţi-l! 

Agenţii Serviciului Secret săriră de pe platformă şi alergară 
spre Jon. incepu şi Randi să strige: j 

— Tremont infectează şi-acum milioane de oameni! Imprăştie 
virusul cu antibioticele lui. Livrează în fiecare zi antibiotice 
infectate. Chiar şi azi! 

Nadal al-Hassan şi oamenii lui îşi croiau drum prin mulţime 
spre ei. Jack McGraw zbiera ordine către gardienii lui. 

Jon se zbătea în strânsoarea agenţilor Serviciului Secret. Reuşi 
să fluture hârtiile. 

— Am dovada! Am dosarele lor. Am... 

Agenţii îl culcară la pământ. Alţi agenţi şi oameni ai FBI-ului se 
năpustiră asupra lui Randi. Durerea o săgeta în umeri. li găsiră 
mitraliera. 

— E înarmată! 

Nadal al-Hassan era aproape de ei, cu arma ascunsă sub 
haină. 


378 


Ora 5:18 p.m. 
Lake Magua 


Marty strigă în microfon: 

— Suntem în emisie! 

— Dă-i drumul! urlă Peter. 

Mercer Haldane privi ţintă obiectivul camerei, răsuflă adânc şi 
începu să vorbească. 


Ora 5:18 p.m. 
Long Lake Village 


Pe platformă, alţi agenţi îl înşfăcară pe preşedinte ca să-l 
scoată de-acolo. 

Ecranul uriaş de deasupra mulţimii agitate se întunecă pentru 
o clipă, apoi apăru Mercer Haldane, cu părul alb, pieptănat şi cu 
o expresie demnă. Stătea în picioare în laboratorul secret. În 
spatele lui, cei patru laboranţi ţineau la vedere fotocopii uriaşe 
ale celor mai compromiţătoare documente. Privind de jos, 
mulţimea amuţi încremenită. 

— Numele meu e Mercer Haldane. Cuvintele lui se auzeau ca 
nişte bubuituri. Marty reuşise cumva să amplifice volumul. Până 
săptămâna trecută am fost preşedinte şi director executiv la 
Blanchard Pharmaceuticals. Am veşti despre virus pe care 
trebuie să le ascultați cu atenţie. De acest lucru depind vieţile 
voastre. Victor Tremont ne-a făcut tuturor un rău imens. 

Şocaţi de cuvintele lui, toţi priveau atent spre ecran, inclusiv 
agenţii Serviciului Secret. 

— Cu zece ani în urmă, Victor a inaugurat un monstruos plan 
secret. L-a numit Proiectul Hades şi a infectat doisprezece soldaţi 
participanţi la războiul din Golf, câte şase din fiecare tabără, cu 
un virus necunoscut şi mortal pe care l-a găsit în jungla peruană. 
Apoi a contaminat antibioticele de la Blanchard cu acelaşi virus şi 
le-a trimis în toată lumea. Acest virus ar fi rămas inactiv vreme 
de... Ş 

Pe platformă, preşedintele nu mai asculta. Inconjurat 
îndeaproape de vigilenţii agenţi, avea privirea aţintită spre 
ecranul imens, clipind rar pe măsură ce percepea relatarea lui 
Mercer Haldane. Şi ceilalţi demnitarii urmăreau cu atenţie. Marea 
masă de oameni rămăsese într-o stranie tăcere, în vreme ce 

Mercer Haldane enumera intrările documentelor, date şi cifre. 

Publicul începu să murmure, timid mai întâi, ca o furtună 
venind din depărtare, apoi din ce în ce mai tare. 

Agenţii Serviciului Secret renunţară să-i mai ţină strâns pe Jon 
şi Randi. 

Pe ecranul uriaş, Haldane arăta lista conducerii şi a 
deţinătorilor de acţiuni la secreta firmă VAXHAM Corporation. 

In timp ce un freamăt de înţelegere şi încredere părea să se 
răspândească în mulţime, preşedintele răcni un ordin. Agenţii 
Serviciului Secret şi cei ai FBl-ului se duseră lângă Nancy Petrelli, 
generalul Caspar, Ben Sloat, furiosul general Salonen şi cei patru 
directori de la VAXHAM. 

Preşedintele cercetă mulţimea cu privirea. 

— Aduceţi-i pe cei doi care strigau. Vreau să văd documentele 
pe care încercau să mi le arate. 

Randi îi dădu la o parte pe agenţii FBI şi pe cei ai Serviciului 
Secret, sări pe platformă şi-i întinse documentele preşedintelui 
Castilia. 

— Domnule, trebuie să-l arestaţi imediat pe Victor Tremont, 
altfel o să fugă şi o să transfere miliarde de dolari în conturile lui 
din străinătate. 

Preşedintele se uită la hârtii şi strigă un ordin. Agenţii FBI şi 
cei secreţi se împrăştiară, căutându-l pe Tremont. Şeful 
protocolului urcă în grabă pe platformă. 

— Nu-i aici, domnule preşedinte. Victor Tremont a dispărut! 

Şi Randi se uită înjur. 

— A dispărut şi Jon! 

— Găsiţi-i! strigă preşedintele. 


Ora 5:36 p.m. 


Culoarele de la subsolul clădirii principale a Companiei 
Blanchard Pharmaceuticals, Inc. Erau puternic luminate şi pline 
cu cutii, fişiere, mobilier de birou vechi şi echipamente. Sub 
acest nivel mai exista unul, unde lumina era mai slabă. Aici se 
aflau toate instalațiile pentru încălzit, aer condiţionat, 
aprovizionare care funcționau în clădirea cu două etaje. Utilajele 
bâzâiau în surdină. 

Sub acest nivel exista un al treilea, nemenţionat nicăieri. 
Rareori vizitat. Era întunecat, umed şi traversat de coridoare 

înguste. Aici nu era linişte. Zgomotul unor paşi grăbiţi răsuna 
între ziduri, în timp ce Victor Tremont şi Nadal al-Hassan alergau 
cu viteza şi siguranţa unora care ştiau unde merg. Fiecare avea 
câte o armă. Trecură de o uşă de oţel din dreapta. Nu se opriră, 
ci continuară drumul până la capăt. Aici zidul era la fel de neted 
şi de nepătruns ca şi celelalte de la acest nivel plin de umezeală. 
Aparent, capătul unui coridor. 

Victor Tremont scoase o cutie mică şi neagră din buzunarul 
hainei. 

Nadal al-Hassan, cu arma pregătită, privea atent coridorul 
lateral. 

Tremont apăsă pe un buton al cutiei. Zidul lunecă încet spre 
stânga, dând la iveală uşa ascunsă a unui seif, făcută din cel mai 
tare oţel disponibil când fusese construită la ordinul lui Tremont, 
în perioada în care acesta mutase sediul central al lui Blanchard 
în Adirondack. Tremont tremura. Formă combinaţia cifrului şi uşa 
masivă se înălţă pneumatic vreo câţiva milimetri, apoi se 
deschise încet. 

— Isteaţă treabă, zise Jon şi ieşi de pe coridorul principal cu 
pistolul ţinut strâns cu ambele mâini. Il îndreptă spre cei doi 
fugari care ridicară capul. Cât timp Mercer Haldane vorbise 
mulţimii înmărmurite, Jon îl observase pe Victor Tremont 
strecurându-se de pe platformă. Prins în înghesuială, Jon nu 
reuşise să-şi croiască drum atât de repede pe cât ar fi dorit. Dar, 
în fond, nu mai conta. Il găsise pe Tremont. 

Nadal al-Hassan nu ezită. Pe faţa îngustă îi apăru un zâmbet 
subţire. Intoarse pistolul Glock şi trase înainte ca ecoul vocii lui 
Jon să se stingă. 

Glonţul trecu pe lângă beregata lui Smith. 

Jon nu stătu pe gânduri şi nu rată. Intr-o clipă de neuitat, toate 
ororile ultimelor două săptămâni îi reveniră în minte. Apăsă pe 
trăgaci, iar al-Hassan căzu în faţă fără să scoată un sunet. Zăcea 
cu braţele întinse, sângele curgându-i pe cimentul cenuşiu şi 
formând o baltă lângă cap. 

Nici glonţul lui Victor Tremont nu rată ţinta. Pătrunse ca un ac 
de gheaţă în coapsa piciorului stâng al lui Jon. Il aruncă lângă 
perete, astfel că al doilea şi al treilea glonţ al lui Tremont trecură 
pe lângă el şi ricoşară, şuierând de-a lungul coridorului principal. 

Sprijinit de perete, Jon se luptă să rămână conştient. Trase din 
nou. Cartuşul lui lovi braţul drept al lui Tremont, izbindu-l de uşa 
pe jumătate deschisă şi aruncându-i din mână pistolul care căzu 

cu zgomot pe podea. Arma sări şi alunecă, iar vuietul reverberă 
pe coridoarele secrete precum strigătul unui muribund. 

Trăgându-şi piciorul însângerat, Jon înaintă spre ucigaşul în 
masă. 

Tremont nu se sperie. Ridică bărbia, cu ochii strălucind de 
certitudinea că orice om avea preţul său. 

— Îţi dau un milion de dolari! Cinci milioane! 

— Nu ai un milion de dolari. Nu mai; ai. Eşti un om mort. Te vor 
electrocuta. 

— N-or să mă găsească. Arătă cu capul în spatele lui, spre uşa 
pe jumătate deschisă. Am distrus planurile clădirii. Nimeni nu ştie 
că aici există o ieşire. Am construit-o cu străini. Banii sunt deja 
transferați acolo unde nu-i poate găsi nimeni. 

— Mi-am închipuit că ţi-ai făcut un plan. 

— Nu sunt prost, Smith. N-or să mă găsească niciodată. 

— Nu un prost, admise Jon. Doar un vampir. Ucigaşul a 
milioane de oameni. Dar astea sunt statistici. Va trebui să te 
judece lumea pentru asta. Insă ai ucis-o pe Sophia şi asta e ceva 
personal. Trebuie să hotărăsc ce să fac. Ai pus capăt vieţii ei cu 
un semn din mână: Eliminaţi-o. Acum e rândul meu. 

— Jumătate! |ţi dau jumătate! Un miliard de dolari. Mai mult! 

Tremont se retrase lângă uşa masivă de oţel, ghemuindu-şi 
trupul lung. Jon şchiopătă spre el, strângând pistolul cu ambele 
mâini. 

— Am iubit-o, Tremont. Ea mă iubea. Acum... 

În spatele lui auzi vocea lui Randi: 

— Nu, Jon. Nu face asta. Nu merită o moarte aşa de blândă. 

— Ce ştii tu? Am iubit-o, fir-ar să fie! 

Degetul i se încleştă pe trăgaci. 

— El e terminat, Jon. FBl-ul e aici. Şi Serviciul Secret. l-au prins 
pe toţi. Serul e în drum spre muribunzi şi s-au confiscat toate 
antibioticele. Lasă-l în seama lor. Lasă-l în seama lumii. 

Smith arăta înfricoşător. Ochii îi sticleau ca doi cărbuni aprinşi. 
Mai făcu un pas, cu pistolul neclintit, la câţiva centimetri de faţa 
tremurândă a lui Tremont. Arogantul director încercă să 
vorbească din nou, dar gura, buzele şi limba îi erau prea uscate. 
Nu se auzi decât un scâncet. 

— Jon? 

Vocea lui Randi, dintr-o dată blândă, era aproape. El privi 
înapoi peste umăr şi o văzu pe Sophia. Era chipul ei frumos, ochii 
ei mari, inteligenţi şi zâmbetul dulce. Clipi. Nu, era Randi. Sophia. 

Randi. Clătină din cap să-şi limpezească gândurile. Ştia ce voia 
Randi şi ştia ce ar fi vrut Sophia. 

Răsuflă încă o dată adânc. Se încruntă iarăşi către Tremont, 
care dârdâia. Apoi lăsă arma jos şi se îndepărtă împleticindu-se, 
trăgând piciorul rănit. Trecu pe lângă Randi şi îşi croi drum 
printre agenţii FBI şi ai Serviciului Secret. Unii dintre ei întinseră 
mâna să-l oprească. 

— Lăsaţi-l să plece, zise Randi blând. O să se facă bine. Acum 
lăsaţi-l să plece. 

Jon o auzi în spatele lui, însă lacrimile îl împiedicau să vadă. 
Nu le putea opri. Nu voia să le oprească. li curgeau nestingherite 
pe obraji. Coti pe coridorul principal şi porni şchiopătând spre 
stelele din zare. 

EPILOG 


Şase săptămâni mai târziu 
Inceputul lui decembrie 
Santa Barbara, California 


Santa Barbara... Tărâm al palmierilor şi al amurgurilor 
purpurii. Al pescăruşilor plonjând în apele oceanului şi al 
iahturilor sclipitoare cu pânzele albe umflate de vânt pe fundalul 
de peruzea al canalului. Al minunatelor femei tinere şi al tinerilor 
frumoşi, purtând cele mai sumare costume de baie. Jon Smith, 
medic militar, fost cadru activ în armata americană, încerca să 
se gândească la frumuseţea indolentă a acestui blând paradis, 
unde efortul părea trivial, importante fiind numai bucuria de a 
trăi, natura şi visurile. 

Dăduse o adevărată luptă ca să i se aprobe demisia. Superiorii 
lui nu voiau să-l lase să plece, dar el ştia că nu exista altă cale 
pentru a-şi găsi rostul în viaţă. Işi luase rămas-bun de la prietenii 
lui din institut, zăbovind îndelung în fostul birou al Sophiei. Un 
tânăr nerăbdător, cu un vraf de recomandări, îşi adusese deja 
lucrurile personale, punându-le acolo unde altădată se aflaseră 
creioanele, însemnările şi mireasma ei. Jon se oprise şi în biroul 
lui, pustiu acum, aşteptându-şi viitorul ocupant, mai puţin trist. 
Apoi se dusese să-l salute pe noul director. Pătrunzând pe uşa 
biroului, aproape că auzea exprimarea bombastică a generalului 
Kielburger, care dovedise o decenţă pe care nimeni nu i-o 
bănuise. 

Apoi angajase o firmă să-i împacheteze lucrurile şi să scoată 
casa la vânzare. Ştia că n-ar mai fi în stare să trăiască acolo, nu 
fără Sophia. 

Sordida afacere „Proiectul Hades” fusese în centrul atenţiei 
mass-mediei vreme de mai multe săptămâni, pe măsură ce noi 
detalii în legătură cu planurile lui Victor Tremont erau făcute 
publice şi se raportau arestarea altor şi altor persoane publice şi 
particulare cândva respectate. Se renunţă discret la acuzaţiile 
împotriva lui Jon Smith, Randi Russell, Martin Zellerbach şi a unui 

misterios englez. Toţi refuzaseră interviurile sau vreo răsplată 
din partea autorităţilor pentru rolurile pe care le jucaseră în 
povestea aceea. Amănuntele rămăseseră secrete, fiind invocată 
siguranţa naţională. Jon nu fusese deloc încântat atunci când o 
jurnalistă cu iniţiativă scosese la iveală unele episoade din 
munca lui la ICMBIASU, în Somalia, Berlinul Occidental şi în 
războiul din Golf, încercând să facă o legătură între ele şi 
capacitatea lui de a stopa activităţile criminale ale lui Victor 
Tremont şi ale acoliţilor săi. Se consolă la gândul că timpul va 
trece, alte ştiri vor ţine capul de afiş, iar dacă el va pleca 
suficient de departe, rupând legăturile cu trecutul aşa cum 
reuşise... interesul faţă de persoana lui se va estompa. Nu va fi 
pomenit nici măcar într-o notă de subsol din paginile acelei 
istorii. 

Se oprise pentru o zi în Council Bluffs, ca să revadă oraşul în 
care se născuse. Se plimbase prin parcul din centru, cu fântâna 
sa arteziană şi arbori înalţi, apoi ieşise pe Bennett Avenue şi se 
oprise în parcare, uitându-se la clădirea liceului Abraham Lincoln, 
amintindu-şi de Bill şi Marty şi de vremea adolescenţei lor. Totul 
fusese mult mai simplu pe-atunci. A doua zi luase avionul spre 
California şi localitatea aceea liniştită, cu acoperişuri din ţiglă 
roşie şi ambianţă plăcută, închiriase o vilă lângă plajă, aproape 
de casa Remaks din Montecito şi juca acolo pocher de două ori 
pe săptămână cu un grup de profesori universitari şi scriitori. 
Mânca la restaurantele locale, se plimba pe plajă şi nu lega 
conversații cu străinii. Nu avea nimic de spus. 

In ziua aceea şedea pe terasa casei sale, desculţ şi în şort, 
privind în zare insulele umbrite de nori. Aerul era sărat şi, deşi 
ziua era răcoroasă, simţea că soarele îl încălzeşte până în 
adâncul sufletului. Când sună telefonul, ridică receptorul. 

— Bună, soldatule. 

Vocea lui Randi era limpede şi voioasă. La început, îl sunase 
aproape în fiecare zi. Fuseseră ocupați cu lichidarea bunurilor şi 
apartamentului Sophiei, sarcină pe care o îndeplinise cât mai 
repede posibil, alegând fiecare suveniruri pentru a păstra vie 
amintirea Sophiei. Apoi Randi continuase să telefoneze de două 
ori pe săptămână, iar Jon înţelesese că ea îl verifica. 
Surprinzător, Randi era îngrijorată. 

— Bună, spionule, răspunse el. Unde eşti acum? 

— La Washington. Oraşul ăla mare. ŢIi-l aminteşti? Am tot 
slujba aia modestă, plictisitoare de la Institutul de cercetări. Ah, 

tânjesc după aventură. Nu cred că o să am vreo nouă misiune o 
vreme, dar am senzaţia că pun la cale ceva barbar. Până atunci, 
ei par să considere că am nevoie de odihnă. Nu vrei să-mi faci o 
vizită de Crăciun? Soarele şi vremea bună de-acolo trebuie să te 
calce pe nervi. 

— Dimpotrivă. Mi se potriveşte de minune. O să fim doar eu şi 
Santa Barbara. O să ne distrăm ca pe vremuri. 

— O să-ţi fie dor de mine şi de Marty. Ştiu asta. Eu iau masa 
de Crăciun cu el. Sigur, n-ai cum să-l scoţi din căsuţa aia a lui, 
aşa că trebuie să mă duc acolo. Chicoti. 

— L-a adoptat pe Samson, acceptându-l în rutina fortăreței 
sale. Ar trebui să-i vezi împreună. Lui Marty îi place mai ales felul 
cum salivează câinele. Pretinde că Samson este în stare să-şi 
controleze această funcţie biologică involuntară. Făcu o pauză. 

— Tu eşti medic. Ce crezi despre asta? 

— Cred că sunt nebuni amândoi. Cine găteşte? 

— Eu. Spre deosebire de ei, nu sunt nebună. Vreau ceva 
comestibil. Ţie ce-ţi place - curcanul tradiţional? Poate clasicul 
antricot de vită? Ce zici de-o gâscă de Crăciun? 

Fu rândul lui să râdă. 

— N-o să mă convingi să mă întorc. Cel puţin nu încă. 

Se uită la apele liniştite ale Pacificului care se unduiau în 
lumina soarelui. Santa Barbara era locul unde crescuseră Sophia 
şi Randi. Trecuse cu maşina pe lângă casa copilăriei lor chiar în 
ziua în care sosise acolo. Era o vilă frumoasă, construită pe o 
stâncă, cu vedere panoramică asupra oceanului. Randi nu-l 
întrebase niciodată dacă o vizitase. Existau subiecte pe care nici 
unul din ei nu dorea să le discute. 

Conversaţia lor mai dură vreo cinci minute, după care îşi luară 
rămas-bun. Inchizând telefonul, Jon se gândi la Peter, care se 
întorsese la fortăreaţa lui din California de îndată ce primise 
permisiunea de a părăsi Washingtonul. Rănile lui se dovediseră 
superficiale, aşa cum diagnosticase Jon de la început şi doar 
coasta ruptă îl durea mai tot timpul. Cu o săptămână în urmă, 
Jon îl sunase ca să afle cum se simte, dar îi răspunsese robotul. 
Lăsase un mesaj. După mai puţin de o oră, îl sunase un 
funcţionar care îl informase neoficial că domnul Howell era într-o 
vacanţă prelungită şi nu putea fi găsit timp de o lună sau mai 
mult. Dar doctorul Smith să nu se descurajeze. Domnul Howell va 
lua legătura cu el de îndată ce va fi disponibil. 

Traducere: Peter era plecat într-o misiune. 

Jon încrucişă braţele şi închise ochii. Un vânt cald, venit 
dinspre ocean, îi ciufulea părul, făcând clopoţeii de sticlă din 
colţul verandei să scoată clinchete subţiri. Pe plajă, în depărtare, 
lătra un câine. Copiii râdeau. Pescăruşii ţipau. Rezemă picioarele 
goale de balustradă, moleşit, în spatele lui, o voce întrebă: 

— Ai destulă linişte şi pace? 

Jon sări în sus. Nu auzise nici o uşă deschizându-se, nici paşi 
traversând podeaua de lemn a casei pe care o închiriase. Intinse 
din instinct mâna după pistol, uitând că era încuiat într-un seif 
din Washington. Preţ de o clipă se crezu din nou pe urmele lui 
Victor Tremont, prudent, în alertă... şi în viaţă. 

— Cine dracu’... Se întoarse. 

— Domnule colonel Smith, bună ziua. Sunt un admirator al 
dumitale. Numele meu e Nathaniel Frederick Klein. 

In pragul uşii culisante de sticlă dintre casă şi terasă stătea un 
bărbat de înălţime medie, îmbrăcat într-un costum negru, 
şifonat. Ţinea în mâna stângă o servietă din piele de vițel. Cu 
dreapta, vâri în buzunarul hainei un set de şperacluri. Avea o 
frunte înaltă, ochelarii cu ramă metalică erau aşezaţi la rădăcina 
nasului său lung, iar tenul palid nu mai văzuse lumina soarelui 
din timpul verii. 

— Doctor Smith, îl corectă Jon. Vii de la Washington? 

Klein zâmbi scurt. 

— Atunci, doctor Smith. Da, de la aeroport am venit direct aici. 
Vrei să ghiceşti mai departe? 

— Nu cred. Arăţi ca un om care are multe de spus. 

— Serios? Se aşeză într-un şezlong. Eşti foarte perspicace. De 
altfel, din câte am aflat, asta-i una dintre calităţile care te fac 
atât de valoros. 

Făcu rapid un scurt istoric al vieţii lui Jon, de la naştere, 
menţionând şcolile prin care trecuse şi până la cariera militară, în 
vreme ce omul vorbea, Jon simţea cum se cufundă tot mai adânc 
în şezlong. Inchise iarăşi ochii şi oftă. Când Klein termină, Jon 
deschise ochii. 

— Presupun că ai toată povestea asta în servietă. Ai memorat- 
o în timpul zborului. 

Klein îşi îngădui un zâmbet. 

— De fapt, nu. Citesc de o lună revistele. Mă sprijin pe lecturi. 
Zborul mi-a dat ocazia să rețin câte ceva. Pe uscat şi pe apă. 
Genul ăsta de publicaţii. Işi lărgi cravata, iar umerii i se lăsară de 
oboseală. Doctor Smith, o să trec direct la subiect. Dumneata 

eşti ceea ce noi numim un cifru mobil... 

— Un ce? 

— Cifru mobil, repetă omul. N-ai nimic de făcut. Ai trăit de 
curând o teribilă tragedie care ţi-a schimbat irevocabil viaţa. Dar 
eşti totuşi medic şi ştiu că asta este important pentru dumneata. 
Te pricepi la arme, ştiinţă şi informaţii, iar eu mă întreb ce 
altceva mai e important pentru dumneata. N-ai familie şi doar 
câţiva prieteni apropiaţi. 

— Mda, replică sec Jon. Şi nu pot fi angajat. 

Klein chicoti. 

— Nu prea cred. Oricare dintre noile agenţii particulare de 
investigaţii internaţionale te-ar primi cu braţele deschise. E 
limpede că aşa ceva nu te atrage. O singură privire asupra CV- 
ului dumitale e de-ajuns ca să convingă pe oricine care are bun- 
simţ că ai ceva dintr-un rebel, iar asta înseamnă că, în ciuda 
carierei militare, eşti într-adevăr un om cu iniţiativă, îţi place să 
stabileşti singur regulile jocului, însă eşti în acelaşi timp un mare 
patriot cu respect faţă de principii care au făcut armata atractivă 
pentru dumneata şi pe care nu le-ai putea resimţi în vreo altă 
afacere. 

— N-am de gând să pornesc o afacere. 

— Bine. Probabil că ai eşua. Nu fiindcă nu ti-ar plăcea să începi 
una. Ai o fire de întreprinzător. Dacă ai ajunge să hotărăşti asta, 
ai trece prin toate necazurile punerii pe picioare a unei afaceri, ai 
duce-o la un succes formidabil şi, de îndată ce ea ar merge ca 
unsă, ai vinde-o ori ai demola-o. Prin definiţie, întreprinzătorii 
sunt slabi manageri. Se plictisesc prea repede. 

— ţi închipui că m-ai ghicit. Cine dracu’ eşti? 

— O să ajungem imediat şi la asta. Cum spuneam, un „cifru 
mobil”. Cred că partea cu „mobilul” am clarificat-o. „Cifrul” se 
referă la modul în care te-au transformat nefericitele evenimente 
din octombrie. Schimbările exterioare sunt uşor de bifat: ţi-ai 
părăsit slujba, ţi-ai vândut casa, ai plecat într-un pelerinaj în 
trecut, refuzi să-ţi vezi vechii prieteni, trăieşti singur în celălalt 
capăt al ţării. Am omis ceva? 

Jon încuviinţă în sinea lui. 

— In regulă, sunt subjugat. Hai să trecem la modificările 
interioare. Dar dacă asta-i o şedinţă gratuită de psihoterapie, 
crede-mă că nu mă interesează. 

— Eşti şi extrem de sensibil. Era de aşteptat. După cum 
spuneam, noi nu ştim - probabil că nici dumneata - cât de mult 

te-a schimbat lăuntric povestea asta. Eşti, de fapt, în acest 
moment, un cifru pentru dumneata, ca şi pentru toţi ceilalţi. 
Dacă am dreptate, te simţi în dezacord cu lumea, de parcă ţi-ai fi 
pierdut locul în ea. În plus, nu pari să fi găsit o rațiune de-a 
continua să trăieşti. Klein se opri, apoi zise cu glas scăzut: Şi eu 
mi-am pierdut soţia. Cancer. Aşa că te rog să afli că amo mare 
compasiune pentru dumneata. 

Jon înghiţi în sec şi nu zise nimic. 

— De aceea mă aflu aici. Am fost împuternicit să-ţi ofer o 
slujbă care ar trebui să te intereseze. 

— N-am nevoie şi nici nu vreau o slujbă. 

— Nu e vorba despre „slujbă” sau bani, deşi vei fi plătit. E 
vorba despre ajutarea unor oameni, guverne, medii ambiante, 
oricine sau orice se află în criză. M-ai întrebat cine sunt, dar eu 
nu pot să-ţi divulg în întregime informaţia asta decât dacă eşti de 
acord să semnezi o înţelegere secretă. lţi voi spune atât: există 
oameni de rang înalt din guvern care manifestă un interes 
personal faţă de dumneata. Formează o foarte restrânsă elită de 
oameni cu iniţiativă, ca dumneata - rebeli cu principii solide, dar 
care întâmpină puţine piedici în lume. S-ar putea să ai parte de 
unele privaţiuni, cu siguranţă călătorii şi primejdii. Nu pe oricine 
l-ar interesa aşa ceva. Foarte puţini ar fi capabili să ducă treaba 
la bun sfârşit. Propunerea mea ţi se pare cât de cât atrăgătoare? 

Jon îl cercetă cu privirea pe Klein. Lumina soarelui se refracta 
în lentilele ochelarilor lui, iar expresia lui era gravă, în cele din 
urmă întrebă: 

— Cum se numeşte grupul ăsta? 

— Deocamdată, Secret-Maxim. Oficial, face parte din armată, 
dar e cu totul independent. N-are nimic care să te încânte şi nici 
activitatea lui, deşi aceasta din urmă va fi vitală. 

Jon întoarse privirea spre ocean, de parcă ar fi putut vedea 
viitorul. Avea şi acum în suflet durerea pricinuită de moartea 
Sophiei, dar, pe măsură ce timpul trecea, învăţa să se împace cu 
ea. Nu îşi imagina că s-ar mai putea îndrăgosti, dar poate că într- 
o bună zi ar gândi altfel. Işi aminti de momentul în care fusese 
surprins de Klein: întinsese mâna după pistol. Fusese un gest 
instinctiv şi n-ar fi bănuit vreodată că ar putea reacţiona aşa. 

— Ai venit de departe ca să obţii un răspuns, zise Jon pe un 
ton neutru. 

— Considerăm că e o chestiune importantă. 

Jon dădu din cap. 


389 


— Unde iau legătura cu dumneata dacă hotărăsc că mă 
interesează? 

Klein se ridică. Avea aerul unui om care realizase ceea ce îşi 
propusese să facă. Vâri mâna în buzunarul de la piept al hainei şi 
scoase o carte de vizită simplă cu numele lui şi un număr de 
telefon din Washington. 

— Nu te obosi să răspunzi la vreo întrebare. Spune-le doar 
numele dumitale şi că vrei să vorbeşti cu mine. O să discutăm 
de-acolo. 

— N-am spus că o să fac asta. 

Klein dădu din cap cu înţeles. Se uită spre vasta privelişte. Un 
pescăruş trecu în zbor cu ghearele strânse sub el, străbătând 
aerul de deasupra oceanului. 

_ — E frumos aici. Totuşi, prea mulţi palmieri pentru gustul meu. 
Işi luă servieta şi se îndreptă spre casă. Nu te mai ridica. Ştiu 
drumul. 

Şi dispăru. 

Jon mai rămase pe loc încă o oră. Apoi deschise poarta 
verandei şi cobori pe nisip. Era cald sub picioare. O luă instinctiv 
spre est pentru plimbarea zilnică. Soarele era în spatele lui, iar în 
faţă, plaja părea să nu se mai sfârşească. Mergea gândindu-se la 
viitor. Işi zise că era şi timpul. 

